(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΝΕ΄

Πέμπτη, 20 Ιουνίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ. Θεοπίστη (Πέτη) Πέρκα, σελ.   
3. Ανακοινώνεται ότι τη συνεδρίαση παρακολουθούν είκοσι οκτώ φοιτήτριες και φοιτητές και ένας συνοδός εκπαιδευτικός από το Πανεπιστήμιο του Τορόντο, σελ.   
4. H Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Παρασκευής 21ης Ιουνίου 2024, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

H Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών», σελ.   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών», σελ.   
3. Αιτήσεις ονομαστικής ψηφοφορίας επί του σχεδίου νόμου του Υπουργείου Εθνικής Οικονομίας και Οικονομικών:, σελ.   
 i. από τον Πρόεδρο της Κοινοβουλευτικής Ομάδας ΣΥΡΙΖΑ - Προοδευτική Συμμαχία και Βουλευτών του κόμματός του, επί των τροπολογιών 180 και 182 του σχεδίου νόμου, σελ.   
 ii. από την Κοινοβουλευτική Ομάδα του Κομμουνιστικού Κόμματος Ελλάδος επί της τροπολογίας με γενικό αριθμό 180 και ειδικό 43 και επί της τροπολογίας με γενικό αριθμό 182 και ειδικό 45 του σχεδίου νόμου , σελ.   
 iii. από την Κοινοβουλευτική Ομάδα του ΠΑΣΟΚ - Κίνημα Αλλαγής επί των τροπολογιών με γενικό και ειδικό αριθμό 180/43 17.6.2024 και 182/45 19.6.2024 του σχεδίου νόμου, σελ.   
4. Ένσταση αντισυνταγματικότητας από την Κοινοβουλευτική Ομάδα του κόμματος Πλεύση Ελευθερίας επί του σχεδίου νόμου του Υπουργείου Εθνικής Οικονομίας και Οικονομικών, σελ.   
5. Συζήτηση και ψήφιση επί της ένστασης αντισυνταγματικότητας, σελ.   
6. Ηλεκτρονική ονομαστική ψηφοφορία επί των υπουργικών τροπολογιών με γενικό αριθμό 180 και ειδικό 43 και με γενικό αριθμό 182 και ειδικό 45 του σχεδίου νόμου του Υπουργείου Εθνικής Οικονομίας και Οικονομικών, σελ.   
7. Επιστολικές ψήφοι επί της ονομαστικής ψηφοφορίας, σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.  
ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΒΟΡΙΔΗΣ Μ. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΓΚΙΟΚΑΣ Ι. , σελ.   
 ΔΗΜΑΣ Χ. , σελ.   
 ΗΛΙΟΠΟΥΛΟΣ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΠΟΥΡΑΣ Α. , σελ.   
 ΠΑΠΑΔΟΠΟΥΛΟΣ Μ. , σελ.   
 ΠΑΠΠΑΣ Ν. , σελ.   
 ΠΑΦΙΛΗΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΣΤΙΓΚΑΣ Β. , σελ.   
  
Β. Επί του σχεδίου νόμου του Υπουργείου Εθνικής Οικονομίας και Οικονομικών:  
 ΑΧΤΣΙΟΓΛΟΥ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΟΛΟΥΔΑΚΗ Σ. , σελ.   
 ΒΟΡΙΔΗΣ Μ. , σελ.   
 ΒΟΡΥΛΛΑΣ Α. , σελ.   
 ΓΑΒΡΗΛΟΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΔΗΜΑΣ Χ. , σελ.   
 ΔΗΜΗΤΡΙΑΔΗΣ Π. , σελ.   
 ΗΛΙΟΠΟΥΛΟΣ Ό. , σελ.   
 ΘΕΟΧΑΡΗΣ Θ. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΑΤΣΩΤΗΣ Χ. , σελ.   
 ΚΟΝΤΗΣ Ι. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΑΚΟΥΛΗ Ε. , σελ.   
 ΛΙΝΟΥ Α. , σελ.   
 ΛΟΒΕΡΔΟΣ Ι. , σελ.   
 ΜΑΚΡΗ Ζ. , σελ.   
 ΜΑΝΩΛΑΚΟΥ Δ. , σελ.   
 ΜΑΡΙΝΟΣ Γ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΝΑΤΣΙΟΣ Δ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΔΟΠΟΥΛΟΣ Μ. , σελ.   
 ΠΑΠΠΑΣ Ν. , σελ.   
 ΠΑΣΧΑΛΙΔΗΣ Ι. , σελ.   
 ΠΑΦΙΛΗΣ Α. , σελ.   
 ΠΕΤΡΑΛΙΑΣ Α. , σελ.   
 ΠΛΕΥΡΗΣ Α. , σελ.   
 ΣΑΡΑΚΙΩΤΗΣ Ι. , σελ.   
 ΣΙΜΟΠΟΥΛΟΣ Ε. , σελ.   
 ΣΚΟΝΔΡΑ Α. , σελ.   
 ΣΠΑΝΙΑΣ Α. , σελ.   
 ΣΤΙΓΚΑΣ Β. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΚΡΗ Θ. , σελ.   
 ΤΣΙΡΩΝΗΣ Σ. , σελ.   
 ΦΩΤΙΟΥ Θ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΡΙΤΣΗΣ Α. , σελ.   
  
Γ. Επί της ένστασης αντισυνταγματικότητας  
 ΑΧΤΣΙΟΓΛΟΥ Ε. , σελ.   
 ΔΗΜΗΤΡΙΑΔΗΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΠΕΤΡΑΛΙΑΣ Α. , σελ.   
 ΠΛΕΥΡΗΣ Α. , σελ.   
 ΣΑΡΑΚΙΩΤΗΣ Ι. , σελ.   
 ΤΣΙΡΩΝΗΣ Σ. , σελ.   
 ΦΩΤΟΠΟΥΛΟΣ Σ. , σελ.   
  
Δ. ΠΑΡΕΜΒΑΣΕΙΣ:  
 ΓΙΟΓΙΑΚΑΣ Β. , σελ.   
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝE΄

Πέμπτη 20 Ιουνίου 2024

Αθήνα, σήμερα στις 20 Ιουνίου 2024, ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 21 Ιουνίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1119/14-6-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς τον Υπουργό Εσωτερικών με θέμα: «Άμεση μετεγκατάσταση του Εργαστηρίου Ειδικής Επαγγελματικής Εκπαίδευσης και Κατάρτισης (ΕΕΕΕΚ) Κορδελιού Ευόσμου και κατασκευή κτηρίου για τη στέγαση του».

2. Η με αριθμό 1116/13-6-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Υγείας με θέμα: «Λειτουργία μονάδας χημειοθεραπείας στο Γενικό Νοσοκομείο Δράμας».

3. Η με αριθμό 1127/17-6-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Υγείας με θέμα: «Σοβαρά προβλήματα στη λειτουργία του Γενικού Νοσοκομείου Σερρών».

4. Η με αριθμό 1109/11-6-2024 επίκαιρη ερώτηση του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Περιβάλλοντος και Ενέργειαςμε θέμα: «Επιτακτική ανάγκη έκδοσης προεδρικού διατάγματος (π.δ.) προς παράταση της αναστολής κατεδαφίσεων και είσπραξης προστίμων, προκειμένου για την προστασία των παραπηγμάτων που βρίσκονται στην περιοχή Δέλτα Έβρου, στο πλαίσιο της παραγράφου 4, του άρθρου 122, του ν.4495/2017».

5. Η με αριθμό 1138/17-6-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς την Υπουργό Πολιτισμού με θέμα: «Οι πρόσφατες δηλώσεις της εκπροσώπου της Τουρκίας στην UNESCO περί μη ύπαρξης οθωμανικού διατάγματος παραχώρησης των Γλυπτών του Παρθενώνα στο λόρδο Έλγιν».

6. Η με αριθμό 1132/17-6-2024 επίκαιρη ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εθνικής Οικονομίας και Οικονομικών με θέμα: «Παράταση προθεσμίας υποβολής φορολογικών δηλώσεων έως 30-9-2024 λόγω λαθών και παραλήψεων στο σύστημα υποβολής φορολογικών δηλώσεων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1120/14-6-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Κλιματικής Κρίσης και Πολιτικής Προστασίας με θέμα: «Το σπάνιο πευκοδάσος του Σχοινιά στο Μαραθώνα σε εγκατάλειψη από το νέο αρμόδιο φορέα που σύστησε η Κυβέρνηση Μητσοτάκη».

2. Η με αριθμό 1117/13-6-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας με θέμα: «Προβληματικές αποκαταστάσεις τομών στο πλαίσιο υλοποίησης του έργου του φυσικού αερίου στον Δήμο Δράμας».

3. Η με αριθμό 1130/17-6-2024 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς την Υπουργό Εργασίας και Κοινωνικής Ασφάλισης με θέμα: «Για την κατάργηση της κυριακάτικης αργίας από τα «LIDL» στην Κέρκυρα».

4. Η με αριθμό 1115/12-6-2024 επίκαιρη ερώτηση του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Ανάπτυξης με θέμα: «Ανάγκη για κατάλληλη μοριοδότηση των πυρόπληκτων παραγωγών - πωλητών, που δραστηριοποιούνται σε λαϊκές αγορές του Νομού Έβρου και επλήγησαν από τις καταστροφικές πυρκαγιές του Αυγούστου 2023».

5. Η με αριθμό 1131/17-6-2024 επίκαιρη ερώτηση της Βουλευτού Πέλλης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον ΥπουργόΑγροτικής Ανάπτυξης και Τροφίμων, με θέμα: «Ο Οργανισμός Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ) σε άμεση επιτήρηση από την Ευρωπαϊκή Επιτροπή».

6. Η με αριθμό 1118/14-6-2024 επίκαιρη ερώτηση της Βουλευτού Λακωνίας της Κοινοβουλευτικής Ομάδας «ΠΑΣΟΚ - Κίνημα Αλλαγής», κ. Παναγιώτας Γρηγοράκου προς τον Υπουργό Υγείας με θέμα: «Σε κίνδυνο το ιστορικό Κέντρο Υγείας Γυθείου».

7. Η με αριθμό 1133/17-6-2024 επίκαιρη ερώτηση της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα, προς τον Υπουργό Υγείας με θέμα: «Να στελεχωθεί με όλο το απαραίτητο μόνιμο προσωπικό το Γενικό Νοσοκομείο Θήρας».

8. Η με αριθμό 1137/17-6-2024 επίκαιρη ερώτηση της Βουλευτού Βοιωτίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Παναγιού Πούλου προς τον Υπουργό Εσωτερικών με θέμα: «Θεμελιώδες αίτημα διαφάνειας και λογοδοσίας η έκθεση των πηγών χρηματοδότησης των προεκλογικών εκστρατειών της ΝΔ το 2023 - 2024».

9. Η με αριθμό 1125/17-6-2024 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Εθνικής Οικονομίας και Οικονομικών με θέμα: «Πήρε το μήνυμα της κάλπης η Κυβέρνηση της Νέας Δημοκρατίας και θα βάλει φρένο στην τραπεζική αισχροκέρδεια, που απομυζά τα εισοδήματα των Ελλήνων με υπέρογκους τόκους και προμήθειες;».

10. Η με αριθμό 1134/17-6-2024 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας. «Κομμουνιστικό Κόμμα Ελλάδας» κ. Παρασκευής Δάγκα, προς την Υπουργό Κοινωνικής Συνοχής και Οικογένειας, με θέμα: «Άμεσα μέτρα για την ασφαλή λειτουργία του παραρτήματος προστασίας του παιδιού Δωδεκανήσου».

11. Η με αριθμό 1136/17-6-2024 επίκαιρη ερώτηση της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Αγροτικής Ανάπτυξης και Τροφίμων με θέμα: «Αξιοποίηση Κτηματολογίου για τον έλεγχο των εκτάσεων».

12. Η με αριθμό 1135/17-6-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Εσωτερικών με θέμα: «Να διοριστούν άμεσα οι επιτυχόντες του πανελλήνιου γραπτού διαγωνισμού του ΑΣΕΠ 2Γ/2022».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4426/231/19-4-2024 ερώτηση και αίτηση κατάθεσης εγγράφων του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Ιωάννη Σαρακιώτη προς την Υπουργό Εργασίας και Κοινωνικής Ασφάλισης με θέμα: «Η δυσλειτουργία του Κέντρου Προώθησης της Απασχόλησης ΔΥΠΑ Καρπενησίου ΚΠΑ2 υπονομεύει την ενίσχυση της απασχόλησης, την καταπολέμηση της ανεργίας, την διασύνδεση της αγοράς εργασίας με τις επιχειρήσεις και την εύρυθμη λειτουργία αυτών».

2. Η με αριθμό 1155/7-2-2024 αναφορά του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας με θέμα: «Προστασία του περιβάλλοντος (Λατομεία - Βώλακα) στον Δήμο Κάτω Νευροκοπίου».

Επίσης, η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών.

Η Βουλευτής Φλώρινας κ. Θεοπίστη (Πέτη) Πέρκα ζητεί άδεια ολιγοήμερης απουσίας από 20-6-2024 έως 26-6-2024 στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Επίσης, η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών».

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Ενσωμάτωση της Οδηγίας (ΕΕ) 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών».

Η Διάσκεψη των Προέδρων αποφάσισε στη συνεδρίασή της στις 13 Ιουνίου 2024 τη συζήτηση του νομοσχεδίου σε μία συνεδρίαση, εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, για μισό λεπτό έχετε τον λόγο, γιατί ξέρετε πολύ καλά ότι έχουμε εισέλθει στην ημερήσια διάταξη και πρέπει πραγματικά να μου πείτε το αντικείμενο πρώτα, γιατί πρέπει να δώσουμε τον λόγο στους εισηγητές, όπως προβλέπει ο Κανονισμός.

**ΜΙΧΑΗΛ ΚΑΤΡΙΝΗΣ:** Είναι επί της διαδικασίας, κύριε Πρόεδρε.

Αυτή τη στιγμή που μιλάμε έχει κατατεθεί μία υπουργική τροπολογία, η οποία δεν υπάρχει στον επίσημο ιστότοπο της Βουλής στο νομοσχέδιο που συζητάμε. Είναι μεταμεσονύκτια, αλλά είναι στην κυριολεξία μεταμεσονύχτια. Και ξαναλέω, δεν έχει αναρτηθεί στο site της Βουλής στο νομοσχέδιο που συζητάμε σήμερα. Αυτό δεν έχει ξαναγίνει ποτέ.

Στο άρθρο 2, λοιπόν, τι προβλέπει αυτή η τροπολογία; Τι λέει; Για να ξέρουμε όλοι…

**ΠΡΟΕΔΡΕΥΩΝ (Γεώργιος Γεωργαντάς):** Απλά, κύριε Κατρίνη -θα σας δώσω την άνεση του χρόνου- έχει αναρτηθεί, μου λένε.

**ΜΙΧΑΗΛ ΚΑΤΡΙΝΗΣ:** Ναι, εντάξει, εγώ τώρα μπήκα στο site της Βουλής και δεν είχε αναρτηθεί. Αν αναρτήθηκε τα τελευταία δύο λεπτά, δεν είναι αυτό το θέμα.

Εδώ, λοιπόν, υπάρχει μία τροπολογία, κύριε Πρόεδρε, η οποία είναι προκλητική, είναι πρωτοφανής και θα πρέπει το σύνολο της Αντιπροσωπείας να πάρει θέση και να ενημερωθεί ο ελληνικός λαός. Τι λέει αυτή η τροπολογία; Είναι η γνωστή ιστορία…

**ΠΡΟΕΔΡΕΥΩΝ (Γεώργιος Γεωργαντάς):** Να μείνουμε στη διαδικασία, όπως ζητήσατε τον λόγο επί της διαδικασίας;

**ΜΙΧΑΗΛ ΚΑΤΡΙΝΗΣ:** Όχι, θέλω μισό λεπτό, μην με διακόπτετε, όμως. Δώστε μου ένα λεπτό, κύριε Πρόεδρε. Πόσο θέλετε; Μισό λεπτό; Μπορώ να έχω μισό λεπτό ως Κοινοβουλευτικός Εκπρόσωπος;

**ΠΡΟΕΔΡΕΥΩΝ (Γεώργιος Γεωργαντάς):** Έχετε μισό λεπτό.

**ΜΙΧΑΗΛ ΚΑΤΡΙΝΗΣ:** Πολύ ωραία, μην με διακόψετε, σας παρακαλώ πολύ.

Λέει, λοιπόν, η τροπολογία, κυρίες και κύριοι συνάδελφοι, ότι σε περιπτώσεις άσκησης δίωξης τραπεζικών στελεχών για να ασκήσει δίωξη ο εισαγγελέας θα πρέπει να διαπιστωθεί παράβαση από δύο επιθεωρητές της Τράπεζας της Ελλάδος. Προσέξτε: Αυτό εισάγεται με μεταμεσονύχτια τροπολογία, ενώ ξέρουμε ότι ο Οικονομικός Εισαγγελέας έχει ούτως ή άλλως τη δυνατότητα, αν δεν έχει τις ειδικές γνώσεις, να απευθυνθεί στην Τράπεζα της Ελλάδος και να προχωρήσει τη διαδικασία. Και τι κάνετε τώρα; Δένετε στην κυριολεξία με αυτή την κατάπτυστη τροπολογία που σας ζητούμε να αποσυρθεί τα χέρια των εισαγγελέων, ουσιαστικά τους δεσμεύετε όσον αφορά την κρίση, γυρνάμε στο προηγούμενο καθεστώς. Θυμίζω ότι υπήρχε η διαδικασία του αυτεπάγγελτου, επί ΣΥΡΙΖΑ έπρεπε να γίνει έγκληση από τα διοικητικά συμβούλια των τραπεζών. Ήρθε η Κυβέρνησή σας μετά βαΐων και κλάδων να πει ότι πάμε πάλι στο αυτεπάγγελτο και τώρα τι κάνετε; Δένετε τα χέρια των εισαγγελέων και σας ζητώ να την αποσύρετε εκτός -και τελειώνω, κύριε Πρόεδρε- αν η Κυβέρνηση θεωρεί ότι οι εισαγγελείς που αυτή τη στιγμή διακονούν στην Εισαγγελία Οικονομικού Εγκλήματος δεν έχουν τις απαιτούμενες οικονομικές γνώσεις για να διερευνήσουν τέτοια πιθανά αδικήματα, οπότε η Κυβέρνηση ελέγχεται και για τις τοποθετήσεις αυτές.

Είναι απαράδεκτο, κύριε Υπουργέ! Είναι απαράδεκτο! Είναι τροπολογία της δωδεκάτης νυκτερινής. Να αποσυρθεί τώρα! Αυτό που κάνετε είναι κοινοβουλευτικό πραξικόπημα και είναι μια προσπάθεια να δέσετε στην κυριολεξία τα χέρια των εισαγγελέων, που διερευνούν αυτές τις πιθανές αξιόποινες πράξεις. Εδώ και τώρα να αποσυρθεί και να συζητηθεί κανονικά και αφού γίνει διαβούλευση!

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Πριν δώσω τον λόγο στους ετέρους Κοινοβουλευτικούς Εκπροσώπους να πω ότι όπως με ενημερώνουν από την Υπηρεσία, η ανάρτηση έγινε στις 22.40΄. Αυτό, βεβαίως, μπορείτε να το διερευνήσετε και εσείς, ίσως δεν το είδατε. Πάντως η ανάρτηση έγινε στις 22.40΄ χθες το βράδυ.

**ΜΙΧΑΗΛ ΚΑΤΡΙΝΗΣ:** Μα, τι λέτε; Να σας το δείξω;

**ΠΡΟΕΔΡΕΥΩΝ (Γεώργιος Γεωργαντάς):** Με ενημερώνει η Υπηρεσία, δεν θα αντιδικήσουμε αυτή τη στιγμή εδώ, μπορεί να ζητήσουμε επίσημη βεβαίωση από την Υπηρεσία. Αν θέλετε απλά, για να μην δημιουργούνται εντυπώσεις, η Υπηρεσία με βεβαιώνει ότι στις 22.40΄ έγινε η ανάρτηση.

Κύριε Παππά, έχετε τον λόγο για δύο λεπτά, νομίζω ότι αρκούν.

**ΝΙΚΟΛΑΟΣ ΠΑΠΠΑΣ:** Ναι, δύο λεπτά μόνο αρκούν, κύριε Πρόεδρε, αλλά αντιλαμβάνεστε εδώ πέρα ότι θα πρέπει να συζητήσουμε και ζητήματα Κανονισμού της Βουλής, διότι δεν είναι δυνατόν η Κυβέρνηση να σπάει το ένα ρεκόρ μετά το άλλο κακής νομοθέτησης και να μην θεωρούμε αυτονόητο ότι τα κόμματα διά των Κοινοβουλευτικών Εκπροσώπων μπορούν να τοποθετηθούν επ’ αυτού.

Προφανώς είναι τεράστιο ζήτημα η μεταμεσονύκτια τροπολογία. Δεν γιατρεύεται το μείζον ζήτημα της κακής νομοθέτησης με τη διευκρίνιση που κάνατε εσείς ότι αναρτήθηκε στις 22.45΄. Δεν είναι λογική αυτή. Κάποια στιγμή πρέπει να σταματήσει. Η ίδια τροπολογία -ανέλυσε το εδάφιο για τις τράπεζες και συμφωνώ όπως τα παρέθεσε ο κ. Κατρίνης- στο άρθρο 1 δίνει παράταση για τα «πόθεν έσχες» και αποδεικνύει πόσο υποκριτική ήταν η στάση της Νέας Δημοκρατίας πριν τις εκλογές.

Εμείς θα επαναφέρουμε την τροπολογία για το «πόθεν έσχες» με την πρόσθετη πρόνοια να κατατίθενται και οι ρυθμίσεις δανείων για τους υπόχρεους, πέραν της φωτογραφικής υφής της διάταξης την οποία έχετε φέρει που αφορά τον πρόεδρο του ΣΥΡΙΖΑ - Προοδευτική Συμμαχία.

Δηλώνουμε ότι θα καταθέσουμε αίτημα ονομαστικής ψηφοφορίας για την τροπολογία για τη «ΛΑΡΚΟ» και για τη σχετική τροπολογία, την οποία μόλις ανέφερα και θέλουμε και μία διευκρίνιση.

Να ευχηθούμε και καλορίζικος και σιδεροκέφαλος, κύριε Δήμα!

Εχθές βγήκε μία ανακοίνωση από το Υπουργείο Οικονομικών ότι θα φορολογηθούν τα υπερκέρδη διυλιστηρίων κατά 33%. Είναι ο κατώτατος συντελεστής που προβλέπεται από τον σχετικό κανονισμό 1854/2022. Δεν τολμάτε να πάτε ούτε μία ποσοστιαία μονάδα πάνω από αυτό που επιβάλλει ο κανονισμός. Σε συζήτηση που είχε γίνει εντός της Εθνικής Αντιπροσωπείας ο κ. Θεοχάρης είχε πει ότι για το 2023 δεν υπάρχουν υπερκέρδη των διυλιστηρίων. Καλωσορίζουμε, λοιπόν, την Κυβέρνηση στην πραγματικότητα των υπερκερδών και ρωτάμε εάν προτίθενται να πάνε στον ανώτατο προβλεπόμενο φορολογικό συντελεστή. Η τροπολογία αυτή πρέπει να αποσυρθεί, ο ΣΥΡΙΖΑ θα ζητήσει ονομαστική ψηφοφορία.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Καραθανασόπουλος από το Κομμουνιστικό Κόμμα Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, οι εργαζόμενοι στη «ΛΑΡΚΟ» -και όχι μόνο- το σύνολο των εργαζομένων στη χώρα μας ζητούν να αποσυρθεί η κατάπτυστη τροπολογία που αφορά τη «ΛΑΡΚΟ».

Βεβαίως, η Κυβέρνηση, πρωτοτύπησε, την κατέθεσε πάρα πολύ νωρίς, όχι για να τη μελετήσουμε, αλλά για να κάνει μια απαράδεκτη παρέμβαση στη δικαιοσύνη. Δευτέρα βράδυ κατατέθηκε η τροπολογία, Τρίτη πρωί ήταν η εκδίκαση των ασφαλιστικών μέτρων των εργαζόμενων και με αυτή την τροπολογία η Κυβέρνηση προσπάθησε να παρέμβει στο δικαστήριο για να ακυρώσει την προσπάθεια την οποία καταβάλλουν οι εργαζόμενοι. Όμως, έπεσε στην παγίδα που η ίδια έστησε. Το δικαστήριο όχι μόνο δεν έλαβε υπ’ όψιν τη συγκεκριμένη τροπολογία, αλλά αντίθετα με προσωρινή διαταγή διατήρησε το σύνολο των εργαζόμενων στις θέσεις τους μέχρι να εκδικαστούν τα ασφαλιστικά μέτρα. Έτσι, λοιπόν, η Κυβέρνηση έπεσε η ίδια στην παγίδα που έστησε.

Κοιτάξτε, η μαχητικότητα και η αγωνιστικότητα των εργαζόμενων στη «ΛΑΡΚΟ» τεσσεράμισι χρόνια τώρα, η έκφραση ταξικής αλληλεγγύης στον αγώνα τους από το σύνολο της εργατικής τάξης πέταξε για ακόμη μια φορά στο καλάθι των αχρήστων τις άθλιες μεθοδεύσεις της Κυβέρνησης. Η οργάνωση του σημερινού συλλαλητηρίου θα αποτελέσει ακριβώς έναν ακόμη μεγάλο σταθμό στον αλύγιστο αυτόν αγώνα, που δίνουν οι εργαζόμενοι εδώ και τεσσεράμισι χρόνια.

Έτσι, λοιπόν, το ΚΚΕ επαναλαμβάνει το αίτημα των εργαζόμενων στη «ΛΑΡΚΟ» να αποσύρει τώρα την απαράδεκτη τροπολογία μέσω της οποίας δίνει υπερεξουσίες στον ειδικό διαχειριστή, ακόμη και το δικαίωμα να προχωρήσει σε μαζικές απολύσεις των εργαζομένων στη «ΛΑΡΚΟ». Διαφορετικά, αν δεν την αποσύρει η Κυβέρνηση, το Κομμουνιστικό Κόμμα Ελλάδας θα καταθέσει αίτηση για ονομαστική ψηφοφορία για τη συγκεκριμένη τροπολογία.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει και ο κ. Ηλιόπουλος από τη Νέα Αριστερά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Θεωρούμε ότι είναι αδιανόητο να ξεκινήσει αυτή η συζήτηση και να είναι στο σώμα της συζήτησης η τροπολογία για τη «ΛΑΡΚΟ». Είναι μία τροπολογία η οποία ξεπερνάει όλα τα κολπάκια, τα οποία ήδη έχουν γίνει και αναφέρθηκαν και πριν, με τροπολογίες της τελευταίας στιγμής και βραδινές τροπολογίες.

Είναι μια τροπολογία η οποία προσπαθεί να βάλει τέλος σε έναν μεγάλο αγώνα ο οποίος διεκδικεί όχι μόνο θέσεις εργασίας, αλλά διεκδικεί και ένα άλλο παραγωγικό μοντέλο για τη χώρα, ότι αυτή η χώρα δεν μπορεί να είναι απλά μια χώρα που στηρίζεται στην εστίαση και τον τουρισμό. Πρέπει να είναι μια χώρα η οποία έχει και παραγωγικές μονάδες και σε αυτές τις μονάδες πρέπει να υπάρχουν δικαιώματα για τους εργαζόμενους και όχι δούλοι.

Το εργασιακό μοντέλο της Κυβέρνησης, μία αγορά εργασίας βαλκανικού τύπου, φέρνει συγκεκριμένα αποτελέσματα. Τα είδαμε και στη χθεσινή έκθεση του ΙΝΕ/ΓΣΕΕ.

Τόσο καιρό λέγατε «σταθερά πιο κοντά στην Ευρώπη» και φάνηκε ότι τα αποτελέσματα της πολιτικής σας είναι σταθερά πιο κοντά στη Βουλγαρία: Μείον 8% κάτω οι μισθοί, αύξηση της εκμετάλλευσης των εργαζομένων, όχι πραγματικές αυξήσεις στους μισθούς.

Είναι όμως ακόμα χειρότερο ότι είναι η δεύτερη τροπολογία που φέρνει η Κυβέρνηση για να παρέμβει σε εν εξελίξει δίκη. Είναι η δεύτερη τροπολογία μετά την τροπολογία «δωράκι» που είχατε φέρει για τον Λαυρεντιάδη για τις μαζικές απολύσεις στα λιπάσματα Καβάλας, τροπολογία την οποία δυστυχώς την είχαν υπερψηφίσει δυνάμεις της προοδευτικής αντιπολίτευσης, όπως ο ΣΥΡΙΖΑ και το ΠΑΣΟΚ. Μιλάω για την τροπολογία «δωράκι» στον Λαυρεντιάδη. Και τώρα φέρνετε τροπολογία για τη «ΛΑΡΚΟ», ακριβώς τη στιγμή που έχουμε μπροστά δικαστήρια.

Πρέπει αυτή η τροπολογία να αποσυρθεί. Είναι ντροπή να συζητάμε αυτή την τροπολογία. Και προφανώς το αίτημα είναι ένα, είναι απλό, είναι καθαρό, το λένε οι εργαζόμενοι: Η «ΛΑΡΚΟ» πρέπει να μείνει ανοιχτή και οι θέσεις εργασίας πρέπει να διασφαλιστούν.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, μετά τις αναφορές που έγιναν για τη χθεσινοβραδινή τροπολογία, θέλετε, για να υπάρξει καλύτερη ενημέρωση του Σώματος, να πάρετε τον λόγο τώρα μόνο για την τροπολογία;

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ναι.

**ΠΡΟΕΔΡΕΥΩΝ (Γεώργιος Γεωργαντάς):** Έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Θα μιλήσω για την τροπολογία με γενικό αριθμό 182 και ειδικό αριθμό 45. Η προτεινόμενη διάταξη αφορά το αδίκημα της απιστίας σε βαθμό κακουργήματος όταν στρέφεται κατά πιστωτικών ιδρυμάτων, κατά χρηματοδοτικών ιδρυμάτων, κατά του Ταμείου Χρηματοπιστωτικής Σταθερότητας.

Τι προβλέπει; Στο διαδικαστικό στάδιο της προκαταρκτικής εξέτασης ζητάει μία πραγματογνωμοσύνη από ειδικούς της Τραπέζης της Ελλάδος και με αυτή διαπιστώνεται αν τηρήθηκαν ή όχι οι κανόνες της Τραπέζης Ελλάδος. Διαπιστώνεται αν υπάρχει ζημία, το ακριβές ύψος αυτής και αν συνδέεται αιτιωδώς με την τυχόν παράβαση.

Ποια είναι όμως η πραγματική της αξία; Σε ένα περίπλοκο ρυθμιστικό πλαίσιο, αξιοποιεί τις γνώσεις ειδικών. Επιτρέπει να διαπιστωθεί με αμερόληπτο τρόπο αν συντρέχει η αντικειμενική υπόσταση της απιστίας.

Η άσκηση της ποινικής δίωξης, όπως ακούστηκε και πιο πριν, δεν εξαρτάται από υποκειμενικές σταθμίσεις της Εισαγγελικής Αρχής. Πώς ρυθμιζόταν, όμως, μέχρι σήμερα αυτή η περίπτωση, η απιστία κατά πιστωτικού ιδρύματος; Απαιτείτο έγκληση για να ασκηθεί ποινική δίωξη.

Γιατί υπάρχει όμως αυτή η διάταξη; Καθιερώνει μια ειδική μορφή πραγματογνωμοσύνης επί περίπλοκων ζητημάτων. Πρέπει όποιος χορηγεί το δάνειο ή κάνει αναδιάρθρωση ή πωλεί μετοχές του δημοσίου, όπως το Ταμείο Χρηματοπιστωτικής Σταθερότητας, να έχει τη βεβαιότητα ότι αν τηρήσει τους κανόνες δεν θα έχει προβλήματα. Αλλιώς, νομίζω ότι όλοι καταλαβαίνουμε ότι τόσο τα δάνεια ή οι αναδιαρθρώσεις ή η αποεπένδυση από τις τράπεζες θα πάγωναν την οικονομική δραστηριότητα.

Θέλω να υπενθυμίσω ότι αντίστοιχη διάταξη είχε ψηφιστεί από το Σώμα με τον ν.4472/2017, όπου οριζόταν πάλι ειδική διαδικασία, προβλεπόταν και η ειδική γνώμη του εκπροσώπου της Τραπέζης της Ελλάδος και υπάρχει πολύ μεγάλη ομοιότητα.

Άρα, ας αφήσουμε συνεπώς την υποκρισία και να δούμε την ουσία και το όφελος προς την κοινωνία και την οικονομία με τη συγκεκριμένη τροπολογία.

Ευχαριστώ πολύ.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο επί της τροπολογίας…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κοινοβουλευτικέ, θα σας παρακαλέσω το εξής.

Κατά παρέκκλιση του Κανονισμού, που προβλέπει ότι πρέπει πρώτα να μιλήσουν οι εισηγητές, για να μπορέσουν να δοθούν οι διευκρινίσεις και να μπορέσουν να δοθούν και οι ανταπαντήσεις στη συνέχεια και από τους εισηγητές και από τους Κοινοβουλευτικούς, έγινε αυτή η διαδικασία. Όμως, δεν μπορούμε να έχουμε μία πρόσθετη συζήτηση μόνο γι’ αυτό το αντικείμενο.

Θα τοποθετηθούν τώρα οι εισηγητές και θα έχετε όλο τον χρόνο οι Κοινοβουλευτικοί, μετά τις διευκρινίσεις και του Υπουργού, να δώσετε τις δικές σας θέσεις στη συζήτηση.

**ΜΙΧΑΗΛ ΚΑΤΡΙΝΗΣ:** Επειδή ο Υπουργός ανέλυσε την τροπολογία….

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, ακούστε λίγο. Δεν προβλέπεται να ζητήσετε τον λόγο.

**ΜΙΧΑΗΛ ΚΑΤΡΙΝΗΣ:** Θέλω δέκα δευτερόλεπτα για να εξηγήσω.

**ΠΡΟΕΔΡΕΥΩΝ (Γεώργιος Γεωργαντάς):** Για να μπορέσει να ενημερωθεί το Σώμα και να μπορέσουν οι εισηγητές να συμπεριλάβουν στις τοποθετήσεις τους και τη συγκεκριμένη τροπολογία και να έχουν τον χρόνο και οι Κοινοβουλευτικοί να δουν τη θέση της Κυβέρνησης και διά ζώσης, δόθηκε αυτή η δυνατότητα αυτής της συζήτησης.

**ΜΙΧΑΗΛ ΚΑΤΡΙΝΗΣ:** Δέκα δευτερόλεπτα...

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, θα σας παρακαλέσω…

Τον λόγο έχει ο εισηγητής…

**ΜΙΧΑΗΛ ΚΑΤΡΙΝΗΣ:** Κύριε Πρόεδρε...

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, μετά θα απαντήσετε. Θα έχετε τη δυνατότητα μετά.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε...

**ΠΡΟΕΔΡΕΥΩΝ (Γεώργιος Γεωργαντάς):** Ο Κανονισμός προβλέπει ότι τοποθετούνται πρώτα οι εισηγητές.

**ΜΙΧΑΗΛ ΚΑΤΡΙΝΗΣ:** …(Δεν ακούστηκε).

**ΠΡΟΕΔΡΕΥΩΝ (Γεώργιος Γεωργαντάς):** Αυτό προβλέπει ο Κανονισμός. Ολοκληρώνουν οι εισηγητές και μετά οτιδήποτε άλλο.

**ΜΙΧΑΗΛ ΚΑΤΡΙΝΗΣ:** Θα μου δώσετε μισό λεπτό για να εξηγήσω;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, δεν έχετε τον λόγο.

**ΜΙΧΑΗΛ ΚΑΤΡΙΝΗΣ:** Κάνετε λάθος. Μισό λεπτό έχω το δικαίωμα…

**ΠΡΟΕΔΡΕΥΩΝ (Γεώργιος Γεωργαντάς):** Ο εισηγητής της Νέας Δημοκρατίας κ. Παπαδόπουλος να πάρει τον λόγο.

Κύριε Παπαδόπουλε, ελάτε στο Βήμα.

**ΜΙΧΑΗΛ ΚΑΤΡΙΝΗΣ:** Όταν αναλύσει μια τροπολογία ο Υπουργός, έχει δικαίωμα ο Κοινοβουλευτικός να απαντήσει. Έκανε ανάλυση της τροπολογίας…

**ΠΡΟΕΔΡΕΥΩΝ (Γεώργιος Γεωργαντάς):** Μετά το πέρας των εισηγητών θα έχετε τη δυνατότητα όλοι οι Κοινοβουλευτικοί Εκπρόσωποι να τοποθετηθείτε.

**ΜΙΧΑΗΛ ΚΑΤΡΙΝΗΣ:** Δεν θα μιλήσω. Δώστε μου δέκα δευτερόλεπτα…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

Τον λόγο έχει ο κ. Παπαδόπουλος.

Κύριε Παπαδόπουλε, έχετε τον λόγο για δεκαπέντε λεπτά.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, δεν θα μιλήσω επί τους θέματος, θα μιλήσω επί διαδικαστικού για δέκα δευτερόλεπτα. Δώστε μου τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Έχετε μιλήσει επί του διαδικαστικού. Παρακαλώ!

**ΜΙΧΑΗΛ ΚΑΤΡΙΝΗΣ:** Δέκα δευτερόλεπτα για να εξηγήσω…

**ΠΡΟΕΔΡΕΥΩΝ (Γεώργιος Γεωργαντάς):** Η παρουσία σας εδώ μέσα θεωρώ ότι είναι παραγωγική και ουσιαστική πάντα. Ξέρετε ότι κατά παρέκκλιση του Κανονισμού δόθηκε αυτή η δυνατότητα, ακριβώς για να δοθούν οι απαντήσεις από την Κυβέρνηση. Τις ανταπαντήσεις σας θα έχετε τη δυνατότητα να τις δώσετε στη συνέχεια.

Παρακαλώ πάρα πολύ, δεν τίθεται άλλο ζήτημα. Μπορείτε να ασκήσετε όποιο δικαίωμα επιθυμήσετε ή να περιμένετε την τοποθέτησή σας.

Τον λόγο έχει ο κ. Παπαδόπουλος.

**ΜΙΧΑΗΛ ΚΑΤΡΙΝΗΣ:** Να εξηγήσω γιατί…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, σεβασμό στον ομιλητή που ανέβηκε στο Βήμα. Παρακαλώ, κύριε Κατρίνη!

**ΜΙΧΑΗΛ ΚΑΤΡΙΝΗΣ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, παρακαλώ!

**ΜΙΧΑΗΛ ΚΑΤΡΙΝΗΣ:** Επί διαδικαστικού…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, δεν έχετε τον λόγο. Παρακαλώ μην εκμεταλλεύεστε την ανοχή του Προεδρείου.

**ΜΙΧΑΗΛ ΚΑΤΡΙΝΗΣ:** Δεν έχω δικαίωμα επί διαδικαστικού….

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, παρακαλώ καθίστε.

**ΜΙΧΑΗΛ ΚΑΤΡΙΝΗΣ:** Θέλω δέκα δευτερόλεπτα για να εξηγήσω.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παπαδόπουλε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Αυτό που κάνετε είναι αντιδεοντολογικό.

**ΠΡΟΕΔΡΕΥΩΝ (Γεώργιος Γεωργαντάς):** Χαρακτηρίστε το όπως θέλετε. Παρακαλώ καθίστε και χαρακτηρίστε το όπως θέλετε.

Κύριε Παπαδόπουλε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Είναι αντιδεοντολογικό και το ξέρετε.

Δεν μου δίνετε τον λόγο να απαντήσω στον Υπουργό της Κυβέρνησης που ανέλυσε την τροπολογία, όπως γίνεται σε κάθε τροπολογία.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ:** Δεν ανέλυσε την τροπολογία.

**ΠΡΟΕΔΡΕΥΩΝ (Γεώργιος Γεωργαντάς):** Ξεκινήστε, κύριε Παπαδόπουλε.

**ΜΙΧΑΗΛ ΚΑΤΡΙΝΗΣ:** Αναλύει την τροπολογία και απαντάει η Αντιπολίτευση διά των Κοινοβουλευτικών.

Τι ζητάω;

**ΠΡΟΕΔΡΕΥΩΝ (Γεώργιος Γεωργαντάς):** Μα, δεν έχει ξεκινήσει καν η συζήτηση.

**ΜΙΧΑΗΛ ΚΑΤΡΙΝΗΣ:** Μα, την ανέλυσε…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, δεν ξεκίνησε η συζήτηση. Η συζήτηση επί της τροπολογίας θα ξεκινήσει ουσιαστικά μετά τους εισηγητές. Δόθηκε η δυνατότητα μιας πρόσθετης ενημέρωσης. Σας παρακαλώ! Πρώτα τοποθετούνται οι εισηγητές. Έτσι γίνεται στα νομοσχέδια.

Κύριε Παπαδόπουλε, έχετε τον λόγο και ζητώ συγγνώμη.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ:** Καλημέρα σε όλους σας.

Τα κέρδη και οι τροπολογίες στο τέλος! Ας ασχοληθούμε λίγο με το νομοσχέδιο.

Κύριε Πρόεδρε, κυρίες και κύριοι συνάδελφοι, θα κουβεντιάσουμε για τις τροπολογίες στο τέλος, θα κουβεντιάσουμε για τα υπερκέρδη, θα τα κουβεντιάσουμε όλα. Όμως, τώρα ας εστιάσουμε λίγο στο νομοσχέδιο του Υπουργείου Εθνικής Οικονομίας και Οικονομικών, με τίτλο: «Ενσωμάτωση της Οδηγίας (ΕΕ) 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών».

Με τις διατάξεις που εισηγείται το Υπουργείο Εθνικής Οικονομίας και Οικονομικών με το προς ψήφιση σχέδιο νόμου, πέρα από την ενσωμάτωση των κανόνων της Ευρωπαϊκής Ένωσης, βελτιώνεται πρώτον το πλαίσιο αποζημίωσης από τροχαία ατυχήματα όταν το όχημα που προκαλεί τη ζημιά είναι ασφαλισμένο σε εταιρεία που έχει πτωχεύσει ή έχει τεθεί σε εκκαθάριση.

Δεύτερον, προβλέπεται η εκκαθάριση των Μητρώων Οχημάτων με την εισαγωγή ενός πλήρους συστήματος εξεύρεσης της εκκαθάρισης των αδρανών ανασφάλιστων οχημάτων και καθιερώνεται ένας ελεγκτικός μηχανισμός για την ασφάλιση, τον τεχνικό έλεγχο σε ΚΤΕΟ και τη μη καταβολή των τελών κυκλοφορίας. Καθιερώνονται, επίσης, ελαστικότερα πρόστιμα για την καθυστερημένη καταβολή των τελών κυκλοφορίας.

Τα παραπάνω θέματα είναι θέματα που πρέπει να σας πω ότι μας απασχόλησαν ιδιαίτερα την προηγούμενη τετραετία και στη θητεία μου ως Προέδρου της Διυπουργικής Επιτροπής για την οδική ασφάλεια, αλλά κυρίως ήταν η πρόθεση, η απόφαση, ότι η οδική ασφάλεια αποτελεί εθνική προτεραιότητα. Αποτέλεσμα όλων αυτών είναι το νομοσχέδιο αυτό το οποίο κουβεντιάζουμε σήμερα. Χρειάζονται όχι μόνο ασφαλείς υποδομές και υπεύθυνοι οδηγοί, αλλά χρειάζεται πληροφοριακή παιδεία, αξιόπιστα οχήματα και εφαρμογή δίκαιων κανόνων, για όλους όμως. Στόχος είναι ο μηδενισμός των θανάτων από τροχαίες συγκρούσεις -το σημείο «μηδέν»- μέσω της υιοθέτησης της προσέγγισης ασφαλούς συστήματος, η οποία στηρίζεται στην αντίληψη ότι τα ανθρώπινα λάθη δεν θα εκλείψουν ποτέ, ωστόσο μπορούμε να αποτρέψουμε τους θανάτους και τους τραυματισμούς από τροχαίες συγκρούσεις.

Για την αποτελεσματικότερη εφαρμογή του σχεδίου η Κυβέρνηση έχει εστιάσει και ήδη υλοποιεί το νέο Εθνικό Στρατηγικό Σχέδιο για την Οδική Ασφάλεια, μεριμνώντας παράλληλα για την αποζημίωση των θυμάτων από τροχαία ατυχήματα, όπως επιδιώκεται με τις αρχικές διατάξεις και του παρόντος σχεδίου νόμου. Ειδικότερα, για όποιον αποζημιώνεται από τροχαία ατυχήματα διευρύνεται ο ρόλος του επικουρικού κεφαλαίου, ώστε να αποζημιώνει και σε περιπτώσεις στις οποίες ένα αυτοκίνητο που προκαλεί ατύχημα είναι ασφαλισμένο σε ασφαλιστική εταιρεία που πτώχευσε ή τέθηκε σε ειδική εκκαθάριση. Διευκολύνει την υποβολή αίτησης για ασφάλιση, αφού αυτή μπορεί και γίνεται πλέον και ηλεκτρονικά και καθιερώνει υποχρέωση των ασφαλιστικών εταιρειών να παρέχουν βεβαιώσεις για ιστορικά αξιώσεως στους ασφαλισμένους τους. Τέλος, υποχρεώνονται να ακολουθούν διαφανή πολιτική τιμολόγησης, δημοσιοποιώντας ότι τα ασφάλιστρα επηρεάζονται από το ιστορικό κάθε υποψηφίου ασφαλισμένου.

Το δεύτερο είναι ότι ως προς την εκκαθάριση των μητρώων διαπιστώνεται ποια οχήματα είναι αδρανή με βάση ηλεκτρονικές διασταυρώσεις, από τις οποίες προκύπτει ποια οχήματα δεν έχουν ασφαλιστεί. Πιστεύουμε ότι είναι περίπου στις τριακόσιες χιλιάδες -υπάρχουν κι απόψεις που λένε ότι είναι παραπάνω- σύμφωνα με τα στοιχεία του Υπουργείου Μεταφορών αυτά που δεν έχουν ελεγχθεί από ΚΤΕΟ και δεν έχουν καταβάλει τέλη κυκλοφορίας τα τελευταία επτά χρόνια.

Περιγράφεται, λοιπόν, η διαδικασία με την οποία τίθεται πρώτα σε προσωρινή και μετά σε οριστική κατάσταση αδράνειας το όχημα, καθώς και το πρόστιμο σε περίπτωση που ένα αδρανές αυτοκίνητο εξακολουθεί να κυκλοφορεί στους δρόμους.

Σημαντικό πλεονέκτημα είναι ότι με τις νέες ρυθμίσεις η διαγραφή του οχήματος θανόντος μπορεί να ολοκληρωθεί χωρίς καν το όχημα να μεταβιβαστεί από τους κληρονόμους.

Τρίτον, ως προς τον εντοπισμό των ανασφάλιστων οχημάτων, οχημάτων που δεν έχουν ελεγχθεί από ΚΤΕΟ ή δεν έχουν καταβάλει τα τέλη κυκλοφορίας, καθιερώνεται μία διαδικασία για να διαπιστωθεί ποια αυτοκίνητα δεν έχουν ασφαλιστεί ή δεν έχουν ελεγχθεί από ΚΤΕΟ ή δεν έχουν καταβάλει τέλη κυκλοφορίας μέσω της διασταύρωσης ηλεκτρονικών βάσεων δεδομένων της Γενικής Γραμματείας Πληροφοριακών Συστημάτων του Υπουργείου Οικονομικών και Μεταφορών και όσων άλλων υπηρεσιών του δημοσίου εμπλέκονται σ’ αυτό. Προβλέπονται κυρώσεις και προθεσμίες συμμόρφωσης, όπως και κυρώσεις σε περίπτωση που ένα όχημα που έχει τεθεί σε ακινησία, κυκλοφορεί ακόμα.

Τέταρτον, προβλέπονται πρόστιμα για εκπρόθεσμη καταβολή τελών κυκλοφορίας. Το πρόστιμο για την καθυστερημένη καταβολή τελών κυκλοφορίας από 100% επί των τελών μειώνεται στο 25% αν τα τέλη καταβληθούν σε ένα μήνα, δηλαδή μετά από ένα μήνα καθυστέρηση και σε 50% αν καταβληθούν μετά από δύο μήνες καθυστέρηση. Δηλαδή, καθιερώνει μια κλιμάκωση του προστίμου εκπρόθεσμης καταβολής.

Κυρίες και κύριοι συνάδελφοι, το προς ψήφιση νομοσχέδιο έρχεται να απαντήσει καθυστερημένα, αν θέλετε την προσωπική μου άποψη, σε χρόνια προβλήματα και να προσφέρει ένα σαφές αποδοτικό πλαίσιο για τη διαχείριση των οχημάτων που δεν είναι πλέον σε χρήση. Το νέο σύστημα όχι μόνο ενισχύει την ασφάλεια στους δρόμους, αλλά διασφαλίζει ότι όλοι οι πολίτες συμμορφώνονται με τις ίδιες υποχρεώσεις, δημιουργώντας με αυτόν τον τρόπο ένα δίκαιο και ασφαλές περιβάλλον για όλους.

Σήμερα χαίρομαι ιδιαίτερα καθώς υλοποιούνται θέματα στα οποία έχουμε συμβάλλει και έχουμε κουβεντιάσει στο παρελθόν με την πρώην μου ιδιότητα και με τον πρόεδρο της Επιτροπής Οικονομικών, τον πρώην Υφυπουργό Οικονομικών. Όπως είπα και πριν, δυστυχώς καθυστερημένα έρχονται και υλοποιούνται.

Στο προς ψήφιση νομοσχέδιο ακολουθούν διατάξεις για την προσαρμογή της νομοθεσίας για τα χρηματοπιστωτικά μέσα σε τεχνολογία blockchain εξαιτίας της ταχείας ανάπτυξης της τεχνολογίας, την τεχνολογία του κατανεμημένου καθολικού. Είναι ένα νέο κεφάλαιο το οποίο είναι σε μεγάλο βαθμό αρρύθμιστο. Δεδομένου μάλιστα του μεγάλου βαθμού οικονομικής δραστηριότητας, που αναπτύσσεται γύρω από την τεχνολογία αυτή, δημιουργούνται ζητήματα που άπτονται της προστασίας των επενδυτών, της ακεραιότητας της αγοράς και της χρηματοπιστωτικής σταθερότητας, για τα οποία πρέπει να υπάρξει ένα κατάλληλο νομοθετικό πλαίσιο.

Η υιοθέτηση αυτών των τεχνολογιών είναι απαραίτητη για να διασφαλίσουμε ότι η χώρα μας παραμένει στην πρωτοπορία των εξελίξεων και είναι ανταγωνιστική σε ευρωπαϊκό επίπεδο. Για τον λόγο αυτόν, σε συμμόρφωση με το Ευρωενωσιακό Δίκαιο αναγνωρίζονται οι άυλοι τίτλοι και οι πράξεις επ’ αυτώ που γίνονται με χρήση της τεχνολογίας «κατανεμημένη καθολικού», όπως είναι η τεχνολογία blockchain.

Η τεχνολογία αυτή, λοιπόν, ήρθε στο φως της δημοσιότητας ως τεχνολογία στην οποία βασίστηκε το κρυπτονόμισμα, το «bitcoin», που προωθεί έναν νέο τρόπο δημιουργίας της διατήρησης των πληροφοριών, καθώς και έναν νέο μηχανισμό συναίνεσης για την ολοκλήρωση της συναλλαγής. Σε μια πλατφόρμα blockchain μπορεί να δημιουργηθεί κάθε είδους ψηφιακού ή ψηφιοποιημένου περιουσιακού στοιχείου, το οποίο στη συνέχεια μέσω της ενσωμάτωσης των διαφόρων εφαρμογών μπορεί να γίνει αντικείμενο μεταφοράς, ανταλλαγής, διαπραγμάτευσης. Σε μια πλατφόρμα blockchain όλες οι εκκρεμότητες συναλλαγής ομαδοποιούνται σε ένα «μπλοκ», το οποίο συνδέεται με το προηγούμενο «μπλοκ» συναλλαγών. Άρα, δημιουργεί κάθε συνδεδεμένο με ένα πριν από αυτό με χρονολογική σειρά και σχηματίζει έτσι μια αλυσίδα blockchain.

Η ακεραιότητα του συστήματος επιτυγχάνεται μέσω της κρυπτογράφησης. Ορίζεται ως εποπτική αρχή για την εφαρμογή του σχετικού κανονισμού 2022/858 η Επιτροπή Κεφαλαιαγοράς και προβλέπει ότι οι μετοχές μπορούν να καταγράφονται, να μεταβιβάζονται με τη χρήση τεχνολογίας «κατανεμημένου καθολικού». Αντίστοιχες διατάξεις εισάγονται για τα ομόλογα και για τους λογιαριασμούς συλλογικών επενδύσεων.

Πέμπτον, ακολουθούν διατάξεις για την αξιοποίηση της δημόσιας περιουσίας, με ταυτόχρονη διευθέτηση της κατάστασης των ακινήτων του δημοσίου. Εισάγονται νομοθετικές παρεμβάσεις προκειμένου να απλοποιηθεί το πλαίσιο σχετικά με τη χρήση των ακινήτων του δημοσίου από καλόπιστους ιδιώτες, αποσαφηνίζοντας τις προϋποθέσεις. Για την εξαγορά των ακινήτων του δημοσίου επιταχύνεται και απλουστεύεται η σχετική διαδικασία για τη μείωση της γραφειοκρατίας και του χρόνου που απαιτείται για την εξαγορά. Πλέον μπορούν να εξαγοράζονται και ακίνητα που δεν έχουν κτίσμα, αλλά τίθεται ως προϋπόθεση να έχουν δηλωθεί στο Ε9 τα τελευταία πέντε έτη, ενώ δεν απαγορεύεται η εξαγορά για όσους έχουν μισθώσει το ακίνητο για το χρονικό διάστημα μέχρι τρία έτη.

Πριν την υποβολή της αίτησης προβλέπεται, επίσης, ότι το δημόσιο δεν ασκεί διεκδικητικές αγωγές για ακίνητα που βρίσκονται εντός σχεδίου πόλεως, όταν οι ιδιώτες έχουν ήδη αναγραφεί ως κύριοι και το δημόσιο δεν έχει τίτλο στον οποίο μπορεί να βασίζει το δικαίωμά του ή την πρόβλεψη να επεκτείνεται για τα ακίνητα που δεν είχαν χαρακτηριστεί δασικά στο παρελθόν.

Ακόμη υπάρχουν ρυθμίσεις για την κάλυψη των αναγκών σε προσωπικό της Ανεξάρτητης Αρχής Δημοσίων Εσόδων για την αύξηση της διάρκειας από την 4-2-2003 «Σύμβαση παραχώρησης μεταξύ ελληνικού δημοσίου και του Οργανισμού Λιμένος Κέρκυρας Α.Ε.» από σαράντα έτη σε εξήντα επτά έτη από την ημερομηνία υπογραφής, προκειμένου να συναφθεί η σύμβαση υποπαραχώρησης του λιμένα Κέρκυρας διάρκειας τουλάχιστον σαράντα ετών. Σύμφωνα με μια σχετική διαγωνιστική διαδικασία που έχει ήδη προκηρύξει το Ταμείο Αξιοποίησης Ιδιωτικής Περιουσίας του Δημοσίου για τη χορήγηση ασφαλιστικής και φορολογικής ενημερότητας, καθώς και πιστοποιητικών ΦΠΑ και ΕΝΦΙΑ στα Ελληνικά Αμυντικά Συστήματα προς ολοκλήρωση των συναλλαγών, προστίθενται τα άτομα με αναπηρία στην έννοια του ευάλωτου οφειλέτη.

Κυρίες και κύριοι συνάδελφοι, εύκολα μπορεί να γίνει αντιληπτό από αυτά στα οποία αναφέρθηκα πριν, ότι με το προς ψήφιση νομοσχέδιο, η Ελλάδα ενσωματώνοντας τους κανόνες της Ευρωπαϊκής Ένωσης, βαδίζει σταθερά πιο κοντά στην Ευρώπη. Η Κυβέρνηση της Νέας Δημοκρατίας και ο Πρωθυπουργός συνεχίζει με αποφασιστικότητα να κάνει πράξη τις δεσμεύσεις της.

Η ενσωμάτωση της οδηγίας, η εφαρμογή του κανονισμού 858/2022, αποτελούν κρίσιμα βήματα προς ενίσχυση της ασφάλειας, της διαφάνειας, της αποτελεσματικότητας, τόσο στον τομέα των μεταφορών όσο και των χρηματοπιστωτικών αγορών. Με τις νέες ρυθμίσεις διασφαλίζουμε μεγαλύτερη προστασία στους πολίτες, βελτιωμένη λειτουργία στις επιχειρήσεις, συμβάλλοντας στη δημιουργία ενός σύγχρονου και ανθεκτικού νομικού πλαισίου. Γι’ αυτό τους λόγους, σας καλώ να υπερψηφίσετε το νομοσχέδιο, ώστε να συμβάλλουμε από κοινού στην επίτευξη αυτών των σημαντικών ρυθμίσεων.

Ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Έχει ανοίξει το σύστημα της ηλεκτρονικής εγγραφής ομιλητών, το οποίο θα μείνει ανοικτό μέχρι και τον δεύτερο εισηγητή.

Ενημερώνω το Σώμα ότι έχει κατατεθεί από τον ΣΥΡΙΖΑ αίτηση ονομαστικής ψηφοφορίας επί των τροπολογιών 180 και 182 στο σχέδιο νόμου του Υπουργείου Εθνικής Οικονομίας και Οικονομικών.

Κατατίθεται στα Πρακτικά.

(Η προαναφερθείσα αίτηση ονομαστικής ψηφοφορίας του ΣΥΡΙΖΑ - Προοδευτική Συμμαχία, καταχωρίζεται στα Πρακτικά η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 34,35)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Καλείται τώρα ο εισηγητής από το ΣΥΡΙΖΑ, ο κ. Γαβρήλος, να πάρει τον λόγο. Παρακαλώ, κύριε συνάδελφε.

**ΓΕΩΡΓΙΟΣ ΓΑΒΡΗΛΟΣ:** Κύριοι Υπουργοί, κύριοι συνάδελφοι, λίγες μέρες μετά τις Ευρωεκλογές και το αποτέλεσμα αυτών για την Κυβέρνηση, κυρίως, και την απώλεια ενός εκατομμυρίου ψηφοφόρων της, σε σχέση με το πρόσφατο αποτέλεσμα των εθνικών εκλογών του 2023, φαίνεται ότι η Κυβέρνηση δεν πήρε κανένα μήνυμα. Συνεχίζει με τον ίδιο τρόπο να νομοθετεί, με αυτές τις κακές πρακτικές που μας είχε συνηθίσει τους τελευταίους -τουλάχιστον- δέκα μήνες, φέρνοντας μεταμεσονύχτιες τροπολογίες για σημαντικά θέματα που δεν έχουν σχέση, όμως, με τα νομοσχέδια που συζητάμε ενώπιον της Βουλής.

Και φαίνεται ότι δεν πήρε κανένα μήνυμα, γιατί και ο ανασχηματισμός αναλώθηκε σε αλλαγές προσώπων και μόνο. Δεν διαφαίνεται καμμία πρόθεση αλλαγής πολιτικών ούτε στο Υπουργείο Ανάπτυξης με τα μεγάλα προβλήματα της ακρίβειας, που ταλαιπωρούν την καθημερινότητα του Έλληνα πολίτη ούτε με τα προβλήματα που δημιουργεί η πολιτική του Υπουργείου Οικονομικών, κυρίως με την υπερφορολόγηση των ελεύθερων επαγγελματιών, των μικρών επιχειρηματιών και τα υπερπλεονάσματα που δημιουργεί εις βάρος, αν θέλετε, μια καθημαγμένης κοινωνίας, που στοχοποιείται μέρα με τη μέρα.

Δεν πήρε κανένα μήνυμα για το χώρο της μισθωτής εργασίας και για τους συνταξιούχους μας, που φαίνεται ότι το ωριαίο μεροκάματο παραμένει το μικρότερο σε όλη την Ευρώπη, σε σχέση με πρόσφατα στοιχεία και η χώρα μας κατατάσσεται με ένα μεγάλο ποσοστό γύρω στο 25% του πληθυσμού της, που βρίσκεται στα όρια της φτώχειας. Δεν πήρε κανένα μήνυμα για την αγροτική πολιτική που ακολουθεί και για το εθνικό σχέδιο δράσης που εκπόνησε και που αυτή τη στιγμή στερεί 240 περίπου εκατομμύρια ευρώ κάθε χρόνο από τους Έλληνες αγρότες, με τα χρήματα του ΟΠΕΚΕΠΕ να λιμνάζουν, με πέντε προέδρους του φορέα να έχουν αλλάξει αυτά τα πέντε τελευταία χρόνια και καμμία πολιτική να μην ασκείται προς όφελος των Ελλήνων αγροτών.

Αναλυτικότερα, στο Υπουργείο Ανάπτυξης, εμείς σαν ΣΥΡΙΖΑ - Προοδευτική Συμμαχία έχουμε παρουσιάσει μια ολοκληρωμένη πρόταση για την αντιμετώπιση της ακρίβειας και μείωση των έμμεσων κυρίως φόρων, που θίγουν τα μεσαία και τα κατώτερα οικονομικά στρώματα της χώρας. Δεν ιδρώνει το αυτί της Κυβέρνησης. Από το πρωί ακούσαμε μόνο κάτι για παραμονή σε μειωμένους συντελεστές ΦΠΑ, κάποιων μόνο τροφίμων. Δεν βλέπει το παράδειγμα της Ισπανίας που ήρθε η τράπεζα η κεντρική της Ισπανίας και λέει ότι η μείωση του ΦΠΑ βοήθησε κατά πολύ στην αντιμετώπιση της ακρίβειας και του πληθωρισμού στη χώρα αυτή. Κλείνει τα αυτιά της μπροστά σε αυτά, που εμείς σαν ΣΥΡΙΖΑ - Προοδευτική Συμμαχία έχουμε προτείνει και για μείωση των συντελεστών και για τον ειδικό φόρο κατανάλωσης και γενικότερα για τη μείωση της έμμεσης φορολόγησης των Ελλήνων πολιτών.

Ερχόμαστε, κυρίες και κύριοι συνάδελφοι, κύριοι Υπουργοί, και φέρνουμε μία τροπολογία και ερωτάται η Κυβέρνηση: Θα την κάνει δεκτή αυτή την τροπολογία, για κατάργηση της φορολόγησης με τεκμαρτό των Ελλήνων φορολογουμένων;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Χθες δεκαπέντε φορείς της χώρας προσέφυγαν στο Συμβούλιο της Επικρατείας. Σύσσωμος ο κόσμος των ελεύθερων επαγγελματιών, των μικρών επιχειρηματιών, είναι απέναντι σε αυτή την οικονομική σας πολιτική. Θα κάνετε δεκτή αυτή την τροπολογία, να ανασάνει ο Έλληνας φορολογούμενος;

Δημιουργήθηκαν υπερπλεονάσματα και για το 2022 και για το 2023, αλλά και τους πέντε πρώτους μήνες του 2024. Δεν είχατε, όμως, είπε ο κύριος Πρωθυπουργός, τον δημοσιονομικό χώρο να δώσετε τα 200 μόνο ευρώ παραμονή του Πάσχα στους Έλληνες χαμηλοσυνταξιούχους. Κάτι ψελλίζετε από το πρωί, ότι θα φέρετε τροπολογία για φορολόγηση των υπερκερδών των διυλιστηρίων με το χαμηλότερο συντελεστή της Ευρωπαϊκής Ένωσης, που είναι το 33%. Θα την φέρετε; Και γιατί δεν το κάνατε τόσο καιρό, όταν από το Βήμα του Υπουργού ο κ. Θεοχάρης, μας είχε πει ότι τα υπερκέρδη του 2023 των διυλιστηρίων δεν θα φορολογηθούν;

Και όταν βάζαμε αυτά τα ζητήματα και ζητούσαμε τη φορολόγηση και των τραπεζών, που κι αυτές έχουν υπερκέρδη και σας προτείναμε λύσεις και για τον κόσμο της μισθωτής εργασίας και για την κατάργηση του τεκμαρτού στην φορολόγηση των ελευθέρων επαγγελματιών, μας λέγατε ότι λεφτόδεντρα δεν υπάρχουν. Έπρεπε να φάτε αυτό το ράπισμα το μεγάλο, το εκλογικό, για να αρχίσετε να ψελλίζετε τώρα και για τη φορολόγηση των υπερκερδών των διυλιστηρίων και για τυχόν μείωση ΦΠΑ ή σταθεροποίηση στους χαμηλούς συντελεστές.

Πριν λίγο καιρό, λοιπόν, μας λέγατε ότι λεφτόδεντρα δεν υπάρχουν και περιγελούσατε τη σοβαρή, την αξιολογημένη πρόταση του ΣΥΡΙΖΑ για την ακρίβεια, ότι αυτή θα καταρρεύσει τα οικονομικά της χώρας, θα μας εκτροχιάσει δημοσιονομικά και έρχεστε μόλις λίγες μέρες μετά τις εκλογές και τουλάχιστον, πάνω σε αυτά τα δύο μεγάλα ζητήματα της υπερφορολόγησης των υπερκερδών, αλλά και της μείωσης, ενδεχομένως, του φόρου κατανάλωσης, κάτι να ψελλίζετε. Περιμένουμε την τροπολογία, εδώ θα είμαστε να τη δούμε και να την κρίνουμε.

Φέρνετε δυο επαίσχυντες τροπολογίες. Η μία για τη «ΛΑΡΚΟ» που πάει ουσιαστικά να βάλει τέλος σε αυτή τη μεγάλη εγχώρια επιχείρηση, απολύοντας το σύνολο των εργαζομένων και χάνοντας αυτό το σημαντικό κεφάλαιο όπου έχουμε γνώσεις, κυρίως, για τη λειτουργία μιας τέτοιας επιχείρησης. Μια τεχνογνωσία που κατέχει αυτό το προσωπικό τόσα χρόνια, την απαξιώνετε. Δίνετε τη δυνατότητα σε έναν διαχειριστή, να παραδώσει στον ανάδοχο την επιχείρηση εν παύση λειτουργίας, αντίθετοι σε αυτή τη ρύθμιση που είχατε φέρει 2020, όπου λέγατε ότι η επιχείρηση πρέπει να είναι σε λειτουργία για να παραδοθεί στον ανάδοχο. Και ουσιαστικά, με την τροπολογία και τη σπουδή που επιλέξατε προχθές να φέρετε, μια μέρα πριν τη συζήτηση των ασφαλιστικών μέτρων των εργαζομένων, για τη διατήρηση των θέσεων εργασίας, επιθυμείτε να στείλετε και το μήνυμα στη δικαιοσύνη, ότι έχουμε τελειώσει με αυτούς τους οκτακόσιους πενήντα εργαζόμενους, με αυτές τις οκτακόσιες πενήντα οικογένειες. Και βέβαια, για μια επιχείρηση που μόνο για το καλό και το δημόσιο συμφέρον είναι ανάγκη να λειτουργεί.

Η σπουδή σας, όμως, είναι πώς θα εξυπηρετήσετε ιδιωτικά μεγάλα συμφέροντα, ακόμη και σε κάποιες μεγάλες επιχειρήσεις της χώρας, που έχουν απομείνει και μπορούν να προσφέρουν προστιθέμενη αξία για το ελληνικό ΑΕΠ.

Φέρνετε και άλλη μία τροπολογία για το «πόθεν έσχες». Και αυτή είναι μια τροπολογία προκλητική. Δίνετε παράταση στην κατάθεση του «πόθεν έσχες». «Φωτογραφικά» βέβαια αφήνετε μόνο τον Πρόεδρο της Αξιωματικής Αντιπολίτευσης, τον Στέφανο Κασσελάκη, να τρέξει να κάνει τη δήλωσή του. Κουτοπονηριές, παιχνιδάκια μικροπολιτικά μόνο για επικοινωνία και μόνο για να καλύψετε δικές σας ανάγκες μικροπολιτικές. Και ασφαλώς φέρνετε από την πίσω πόρτα τη ρύθμιση που αλλάξατε μόλις πριν λίγους μήνες για τον έλεγχο των τραπεζικών στελεχών.

Είναι απαράδεκτος ο τρόπος που νομοθετείτε, κύριοι Υπουργοί. Κάνετε μικροπολιτική, κάνετε μόνο επικοινωνία και αδιαφορείτε για την ουσία. Παίζετε με τον ελληνικό λαό, με τα προβλήματά του, με την καθημερινότητά του, έχοντας τη ματιά σας μόνο στους λίγους και ισχυρούς φίλους σας και ασφαλώς μόνο στα μικροπολιτικά σας οφέλη. Όταν διαπιστώνετε ότι πρέπει να κάνετε έστω μία μικρή στροφή είτε είναι για λόγους ουσίας είτε είναι για λόγους επικοινωνίας, δεν διστάζετε να το κάνετε. Όταν πριν λίγες μέρες, πράγματι, μας κουνούσατε το δάχτυλο και μας λέγατε ότι δεν υπάρχει δημοσιονομικός χώρος και λεφτόδεντρα, έρχεστε σήμερα τάχα να διορθώσετε κάποιες πολιτικές σας, χωρίς όμως πραγματικά να έχετε λάβει το μήνυμα των εκλογών.

Οι Έλληνες πολίτες είπαν ότι υπάρχει ανάγκη αλλαγής πολιτικής. Αυτό πρέπει να το καταλάβετε. Βγήκατε στον ελληνικό λαό και βάλατε διλήμματα περί σταθερότητας. Δεν έχετε πρόβλημα σταθερότητας με εκατόν πενήντα οκτώ Βουλευτές. Έχετε πρόβλημα πολιτικών. Αλλάξτε πολιτικές.

Κυρίες και κύριοι συνάδελφοι, συζητάμε ένα νομοσχέδιο που έρχεται να καλύψει κάποιες ανάγκες και ελλείμματα που έχουμε γύρω από τον χώρο της ασφάλισης των ελληνικών οχημάτων, που κυκλοφορούν στους ελληνικούς δρόμους. Στα θέματα ασφάλισης των οχημάτων η αλήθεια είναι πως η χώρα μας εξακολουθεί να έχει μείνει αρκετά βήματα πίσω σε σχέση με την υπόλοιπη Ευρώπη όσον αφορά την ενοποίηση των βάσεων δεδομένων των οχημάτων και της διασταύρωσης για τη τήρηση ή μη των υποχρεώσεων αυτών σε συνολική κλίμακα.

Υπό αυτή την έννοια η συγκεκριμένη οδηγία άργησε να έρθει προς ενσωμάτωση και είναι κρίμα γιατί η Ελλάδα καταγράφει ήδη θλιβερό αριθμό τροχαίων ατυχημάτων. Η αύξηση για το 2023 ήταν 3,7% σε σχέση με το προηγούμενο έτος, ενώ κατατασσόμαστε στην εικοστή τέταρτη θέση στα είκοσι επτά κράτη - μέλη της Ευρωπαϊκής Ένωσης αναφορικά με τον αριθμό νεκρών ανά εκατομμύριο κατοίκους, με εξήντα έναν θανάτους όταν ο ευρωπαϊκός μέσος όρος είναι σαράντα έξι.

Όπως σχολιάσαμε και τις προηγούμενες ημέρες, τα άρθρα που αφορούν στον εντοπισμό και την εκκαθάριση των αδρανών και ανασφάλιστων οχημάτων είναι προς τη σωστή κατεύθυνση. Όμως δεν είδαμε να δίνετε λύση στα υπαρκτά προβλήματα που σας επισημάναμε, τι θα γίνει με τους ανθρώπους εκείνους που τα οχήματα τους έχουν καταστραφεί είτε οικεία βουλήσει είτε λόγω φυσικών καταστροφών και αυτό δεν φαίνεται στα μητρώα. Πρέπει ο πολίτης, ο επαγγελματίας να προστατευθεί από τα πρόστιμα και να υπάρξει πρόβλεψη για την προσκόμιση εναλλακτικών δικαιολογητικών.

Τέλος, ρωτήσαμε και ξαναρωτήσαμε τον Υπουργό αν όλες οι αλλαγές, που αφορούν στο επικουρικό κεφάλαιο μπορούν να υποστηριχθούν από τις τεχνικές υπηρεσίες και από την κεφαλαιαγορά γιατί βλέπουμε ότι θα σημάνουν και την αύξηση των ασφαλίστρων και θα δημιουργήσουν έναν πονοκέφαλο στην πλειοψηφία των Ελλήνων πολιτών σε μια καθημαγμένη κοινωνία.

Ρωτήσαμε ειδικά για τη διάταξη που αφορά στην επέκταση της σύμβασης για το λιμάνι της Κέρκυρας, γιατί αυτή η σπουδή από τα σαράντα χρόνια, ενώ δεν έχει ολοκληρωθεί, δεν είμαστε κοντά στη λήξη της σύμβασης, να πηγαίνουμε στα εξήντα επτά -είκοσι επτά χρόνια ακόμη- και αν αυτή η επένδυση τελικά είναι επικερδής για το δημόσιο και ποιος ο σκοπός της παράτασης.

Αναφορικά με την Επιτροπή Κεφαλαιαγοράς και τον ρόλο της στην εισαγωγή της νέας τεχνολογίας του κατανεμημένου καθολικού σε συμμόρφωση με τον ευρωπαϊκό κανονισμό, αν και άκρως απαραίτητα για τη χώρα μας, δεν έχουμε πειστεί ακόμη πως οι υπάρχουσες υπηρεσίες, οι δομές και το προσωπικό επαρκούν για να στηρίξουν αυτή τη διαδικασία.

Και δεν έχουμε πειστεί, κύριοι της Κυβέρνησης, γιατί από τη μια προβλέπεται υπογραφή μνημονίων με φορείς της Κυβέρνησης, ώστε να υλοποιηθεί αυτό το νέο τεχνολογικό άλμα με το blockchain, αλλά από την άλλη δεν προβλέπετε την πρόσληψη ειδικού επιστημονικού προσωπικού, που θα βοηθήσει ουσιαστικά με τη γνώση των νέων τεχνολογιών και των ειδικών αυτών όρων που θα κατέχει.

Τέλος, έχουμε το άρθρο 64. Είμαστε σύμφωνοι και εμείς και θα το ψηφίσουμε. Έρχεται να άρει μία αδικία για τους εργαζόμενους που ήταν με σχέση ιδιωτικού δικαίου αορίστου χρόνου. Στη διάταξη πρέπει να συμπεριληφθούν και αυτοί που είναι με σχέση δημοσίου δικαίου -το τονίζω αυτό- και να το δείτε μέχρι το πέρας της διαδικασίας με μια νομική επεξεργασία και παρέμβαση, ώστε να συμπεριλάβει και αυτούς τους ανθρώπους, ώστε να αρθούν οι αδικίες και αναδρομικά σε σχέση με τη μισθολογική τους εξέλιξη, το κλιμάκιο με το οποίο θα έπρεπε να φύγουν, και τα χρήματα που θα έπρεπε να πάρουν και για την αποζημίωση απόλυσης. Το επισημαίνω ότι πρέπει να αρθούν αναδρομικά αυτές οι αδικίες και για την αποζημίωση απόλυσης και για όλους τους ανθρώπους που είναι υπόχρεοι να επιστρέψουν κάποια χρήματα.

Κύριοι Υπουργοί, κλείνοντας σήμερα αυτή την τοποθέτησή μου, θα ήθελα να αναφερθώ από το Βήμα της Βουλής σε ένα σημαντικό θέμα για το οποίο περιμένουμε και την απάντηση του Υπουργείου Αγροτικής Ανάπτυξης. Αφορά κυρίως στην περιοχή μου, την Αργολίδα. Είδαμε εντελώς ξαφνικά να μειώνεται το ποσό για τη συνδεδεμένη ενίσχυση χυμοποίησης του πορτοκαλιού. Πώς συνέβη από τα οκτώ χιλιάδες εκτάρια πορτοκαλιών μέσα σε έναν χρόνο να φτάσουμε στα δεκαέξι χιλιάδες εκτάρια πορτοκάλι και να φαίνεται ότι πηγαίνουν στους χυμούς από την περσινή χρονιά πενήντα έξι χιλιάδες τόνοι πορτοκάλι, έτσι ώστε να μας λέει το Υπουργείο ότι υπήρχε ανάγκη να πέσει η τιμή της συνδεδεμένης; Θα πρέπει το Υπουργείο Αγροτικής Ανάπτυξης να μας δώσει μία απάντηση ως προς αυτό. Είναι ένα μεγάλο ζήτημα, που αφορά τον αγροτικό κόσμο όπως και οι καθυστερήσεις στις αποζημιώσεις του ΕΛΓΑ. Από το 2021 οι αγρότες της Αργολίδας περιμένουν για τα πορτοκάλια τους να συζητηθούν ενστάσεις του 2021 και ακόμη βρίσκονται σε μία κατάσταση κοροϊδίας χωρίς να μπορεί κανένας υπεύθυνος δύο, τρία ολόκληρα χρόνια να δώσει μία απάντηση σε αυτά τα προβλήματα που έχουν σε σχέση και με την αύξηση του κόστους καλλιέργειας και την απουσία της πολιτείας από το πλευρό τους.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι οκτώ φοιτήτριες και φοιτητές και ένας συνοδός εκπαιδευτικός από το Πανεπιστήμιο του Τορόντο.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ να κλείσει ο κατάλογος εγγραφής ομιλητών.

Τον λόγο τώρα έχει ο ειδικός αγορητής από το ΠΑΣΟΚ - Κίνημα Αλλαγής κ. Παρασκευάς Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πρώτη συνεδρίαση της Ολομέλειας μετά τις ευρωεκλογές της 9ης Ιουνίου. Ήταν μια πολιτική διαδικασία που δεν έστειλε τα συνήθη μηνύματα, έστειλε ηχηρό μήνυμα σε όλο τον πολιτικό κόσμο, σε όλο το πολιτικό σύστημα με την αποχή πρώτα από όλα. Πέραν πάσης αμφιβολίας το πλέον ηχηρό μήνυμα εστάλη στην Κυβέρνηση. Ήταν τόσο ηχηρό που φαίνεται ότι προκάλεσε κώφωση στην Κυβέρνηση, που ελπίζω να είναι προσωρινή. Πώς αλλιώς να ερμηνεύσει κανείς αυτά που συμβαίνουν ήδη με την τελευταία μεταμεσονύκτια τροπολογία;

Έντεκα μήνες δεν συμπληρώθηκαν ή συμπληρώνονται τώρα από τότε που ο Υπουργός Δικαιοσύνης μιλώντας στις προγραμματικές δηλώσεις της Κυβέρνησης έλεγε ότι μπαίνει τέλος στο ακαταδίωκτο των τραπεζικών στελεχών και έρχεται σήμερα μία περίεργη, ύποπτη και περιττή διάταξη, η οποία κυριολεκτικά δένει τα χέρια του Οικονομικού Εισαγγελέα. Τον υποχρεώνει να πάει σε μια άλλη διαδικασία, ακόμη κι όταν διαπιστώνει κακουργηματικές πράξεις. Ποιους ακριβώς και τι ακριβώς θέλουμε να καλύψουμε με αυτή την τροπολογία; Νομίζω, κύριε Υπουργέ, ότι ο Υπουργός Δικαιοσύνης πρέπει να έρθει στη Βουλή, μιας και συνυπογράφει την τροπολογία και να μας εξηγήσει τι ακριβώς εννοείτε με αυτή την τροπολογία.

Τα αντίστοιχα ισχύουν για τη «ΛΑΡΚΟ». Τοποθετήθηκα και χθες στην επιτροπή συνοπτικότερα. Γιατί έγινε ένας πολύ καλός διάλογος για την τροπολογία για τη «ΛΑΡΚΟ» στο πλαίσιο της επιτροπής. Είναι πραγματικά ακατανόητο ότι υπάρχει μία σπουδή να παραδοθεί στον παραχωρησιούχο, στον επενδυτή όπως ονομάζεται, χωρίς το παραμικρό βάρος η «ΛΑΡΚΟ» -για ποιον λόγο;- ακόμα και για ειδικότητες που κραυγαλέα χρειάζονται. Και σας μιλάω ως ένας άνθρωπος που έχω επισκεφθεί πάρα πολλές φορές το εργοστάσιο. Είναι πολύ κοντά και στο επιστημονικό μου πεδίο. Συνεργαζόμουν πολύ παλιά, στην αρχή του εργασιακού μου βίου, με τη «ΛΑΡΚΟ». Ξέρω πάρα πολύ καλά όλη τη διαδικασία της, μου είναι αρκετά ευκρινής, όπως είπα, λόγω των επιστημονικών μου σπουδών.

Υπάρχουν λοιπόν ειδικότητες που αναντίρρητα χρειάζονται, δεν υπάρχει καμμία αμφιβολία. Εκτός κι εάν δεν πρόκειται να δουλέψει το εργοστάσιο. Αν πάμε για κάτι άλλο, τότε αλλάζει η συζήτηση. Δεν προκύπτει όμως κάτι τέτοιο από τον διαγωνισμό που είχε έρθει στη Βουλή στην προηγούμενη περίοδο. Δεν είναι μια καθαρή πώληση βιομηχανικού σκραπ, δεν υπάρχει κάτι τέτοιο. Σε όλους τους τόνους ακούγαμε για επενδυτές κ.λπ. και τώρα εδώ προωθείται μια άλλη διαδικασία. Αυτό βλέπουμε, γι’ αυτό και προφανώς θα καταψηφίσουμε και τις δύο τροπολογίες στις οποίες αναφέρθηκα και ενώνουμε κι εμείς τη φωνή μας, όπως είπα και χθες, ζητώντας για αμφότερες την απόσυρσή τους, προφανώς.

Πώς αλλιώς να το ερμηνεύσω -για να μην μιλήσω για κώφωση, ελπίζω να είναι προσωρινή, όπως είπα- όταν η Κυβέρνηση συνεχίζει το ίδιο βιολί με επικοινωνιακά πυροτεχνήματα; Διαβάζουμε σήμερα για υπερκέρδη 33%. Να θυμίσουμε ότι περιορίζεται κατ’ αρχάς στο έτος 2022 και δεν πιάνει το 2023. Να μας το διευκρινίσετε κάποια στιγμή, αν έρθει εδώ ο Υπουργός, αν και δεν είναι αντικείμενο του νομοσχεδίου βέβαια, είναι όμως αντικείμενο της επικοινωνίας σας. Παίρνετε τον χαμηλότερο συντελεστή της Ευρωπαϊκής Ένωσης, το 33%, και ακολουθείτε μια μεθοδολογία με την οποία τα υπερκέρδη, αν πιστέψουμε τα site του ενεργειακού τομέα, τις ενεργειακές ηλεκτρονικές εφημερίδες, έχουν υπολογιστεί τελικά μετά κόπων και βασάνων, πολύ καθυστερημένα, σε περίπου 238 -κάτι τέτοιο- εκατομμύρια ευρώ. Σε αυτά θα φορολογήσουμε 33%. Αυτό είναι, περί αυτού είναι ο λόγος κι έχουμε μια τόσο πομπώδη ανακοίνωση σήμερα με διαρροές του κ. Χατζηδάκη;

Πώς αλλιώς να αντιμετωπίσουμε και να ονομάσουμε τη λήψη του μηνύματος από την Κυβέρνηση, όταν είχαμε χθες βράδυ τη σθεναρή απάντηση και την εμμονή και επιμονή στο τεκμαρτό από τον κ. Χατζηδάκη, αγνοώντας τη φωνή απόγνωσης που έβγαλαν οι εκπρόσωποι των επαγγελματιών καταθέτοντας τη συγκεκριμένη προσφυγή τη Δευτέρα το πρωί στο Συμβούλιο της Επικρατείας, αγνοώντας μια πραγματικότητα με την οποία ήρθαμε όλοι μας κατάφατσα αντιμέτωποι στις εκλογές; Όπως σας είχαμε πει ως εισηγητής και τότε στο τεκμαρτό που είχαμε καταψηφίσει, το ότι επιλέξατε να φορολογήσετε το επάγγελμα και όχι τον φορολογούμενο είναι αναχρονισμός έτσι κι αλλιώς κι είναι εξ ορισμού άδικο.

Προσέξτε όμως ποιες είναι οι κατηγορίες οι οποίες πραγματικά εξοντώνονται με αυτό που κάνετε. Θα αρχίσουμε να μαζεύουμε ένα ένα τα προβλήματα.

Η πρώτη είναι αυτή στην οποία δώσαμε έμφαση από τη μεριά μας από την πρώτη στιγμή: οι επαγγελματίες σε οικισμούς άνω των πεντακοσίων κατοίκων. Στην ύπαιθρο θα σβήσει κάθε επαγγελματική δραστηριότητα. Δεν υπάρχει εκεί το ερώτημα «μα και πώς ο άλλος έχει ανοικτό το μαγαζί αν δεν έβγαζε 10-11 χιλιάρικα;». Δεν βγάζουν τόσα λεφτά και πολύ απλά οδηγούνται στο κλείσιμο των καταστημάτων. Το αντιμετωπίζουν οι άνθρωποι στην ύπαιθρο σαν ένα τελειωτικό χτύπημα στα χωριά τους. Και κάτι τέτοιο είναι, γιατί χωριό χωρίς καφενείο είναι ένας άλλος οικισμός, δεν είναι ελληνικό χωριό.

Δεύτερη κατηγορία, δεύτερη συνέπεια είναι σε συγκεκριμένα επαγγέλματα, που τα είχαμε ονομάσει στην εισαγωγή του νομοσχεδίου τότε. Είναι συγκεκριμένα επαγγέλματα ελευθεροεπαγγελματιών, για τα οποία σας δώσαμε και τα συγκριτικά στοιχεία μεταξύ 2011 και 2022, 2023, όπου είχαμε δραματική μείωση των εγγεγραμμένων στο μητρώο, των ασκούντων δηλαδή νόμιμα δραστηριότητα, όπου εξαφανίστηκαν οι μισοί και βάλε, όλως περιέργως. Και από ό,τι λένε οι επαγγελματίες του κλάδου, μία σειρά συναδέλφων τους πέρασαν στην αδήλωτη εργασία για ποικίλους λόγους, διότι δεν μπορούσαν να σηκώσουν τα βάρη και οτιδήποτε άλλο μπορεί να συμβαίνει. Το ίδιο θα συμβεί και τώρα σε αυτούς τους κλάδους. Θα έχουμε περαιτέρω μείωση δηλωμένων επαγγελματιών, με αποτέλεσμα και αθέμιτο ανταγωνισμό από τη μια και βέβαια πολύ λιγότερα έσοδα από αυτά που εσείς προσδοκάτε να εισπράξετε.

Και τέλος, η κατ’ εξοχήν κατηγορία ανεξαρτήτως επαγγέλματος ή χωροταξίας -πού δηλαδή ασκείται η δραστηριότητα- είναι οι πλησίον της σύνταξης. Το τεκμαρτό που έχετε εισάγει είναι εξοντωτικό πρώτα από όλα για αυτούς. Θυμίζω ότι για τους ασκούντες πολυετή δραστηριότητα δεν είναι καν 10.900, είναι πολύ περισσότερο το εισόδημα για το οποίο υποχρεωτικά πρέπει να φορολογηθούν και είναι γνωστό ότι πάρα πολλοί επαγγελματίες -δεν λέω όλοι- κρατάνε ανοιχτό το κατάστημά τους ένα ή δύο χρόνια μόνο και μόνο για να συμπληρώσουν τα απαραίτητα χρόνια και τα ένσημα, για να μπορέσουν να κάνουν ομαλή έξοδο από την εργασία. Τόσο απλό. Τα ζούμε, τα βιώνουμε όλοι, μιλάμε για καταστάσεις που ξέρουμε όλοι. Δεν μιλάμε φανταστικά, επί πραγματικού σας μιλάω. Και από την άλλη ακούμε τον Υπουργό ατάραχος να λέει «δεν υπάρχει περίπτωση να κάνουμε πίσω».

Το ίδιο βιολί συνεχίζει και με την επικοινωνιακή επίσης αίτησή του προς το Προεδρείο της Βουλής να γίνει -λέει- συζήτηση ανοιχτή -δεν ξέρουμε τι ακριβώς είναι αυτό- επί της πρότασης νόμου του ΣΥΡΙΖΑ για τα μέτρα κατά της ακρίβειας, τα φορολογικά και κάτι τέτοια.

Για ποιο λόγο δεν επιλέγει ο Υπουργός να μιλήσουμε, για παράδειγμα, για το ιδιωτικό χρέος, για τις ρυθμίσεις στην εφορία; Και αναφέρομαι σε δύο καίρια, καυτά ζητήματα που αφορούν όλους τους επαγγελματίες σε όλη την ελληνική κοινωνία, πάνω από ένα εκατομμύριο φορολογούμενους, ένα τεράστιο βάρος που σηκώνουν. Και έχουμε μία ολοκληρωμένη πρόταση από την πλευρά του ΠΑΣΟΚ, με την οποία αφ’ ενός δίνεται δεύτερη ευκαιρία, δίνονται κίνητρα στους συνεπείς δανειολήπτες -και όχι μόνο- και βάζουμε ένα φρένο στο να προστίθενται συνεχώς νέοι οφειλέτες στον ΕΦΚΑ και στο δημόσιο. Πρόκειται για πρωτοβουλίες, που έχουμε παρουσιάσει ολοκληρωμένα μια και δύο και τρεις φορές στην παρούσα περίοδο της Βουλής και στην προηγούμενη επίσης. Αλλά μόνο στην παρούσα περίοδο της Βουλής, που ξεκίνησε από πέρσι το καλοκαίρι, έχουν παρουσιαστεί τουλάχιστον τρεις φορές ολοκληρωμένα αυτές οι προτάσεις μας. Όμως εσείς προτιμάτε άλλα.

Σας θυμίζω, γιατί μάλλον είναι αρκετά πίσω από τα πράγματα ο κ. Χατζηδάκης, κι επειδή έχει ένα στυλ γενικώς να μας απαντάει, να του πω κι εγώ ότι μαζί με την Αξιωματική Αντιπολίτευση είχατε 60% στις περσινές εκλογές κι είδατε κοντά στο ενάμισι εκατομμύριο λιγότερες ψήφους σε αυτές ή σε ποσοστό 30% μειωμένα μαζί, 18% λιγότερο πήρατε σε άθροισμα. Συνεχίστε αυτή την επιλεκτική αντιπαράθεση, έχετε περιθώριο να πάτε ακόμα παρακάτω αμφότεροι ή τουλάχιστον η Κυβέρνηση.

Έρχομαι τώρα στο νομοσχέδιο, για να μπω στην ίδια λογική, γιατί εμείς τα μηνύματα τα πήραμε πραγματικά και ξεκινήσαμε έναν πολύ σοβαρό πολιτικό διάλογο στο εσωτερικό μας, γιατί δεν είμαστε σε νιρβάνα, όπως είναι τα άλλα κόμματα, από ό,τι βλέπω μέχρι τώρα, και αναφέρομαι στη Νέα Δημοκρατία και τον ΣΥΡΙΖΑ, που αντιμετωπίζουν πολύ πιο ηχηρά από εμάς μηνύματα με έναν τρόπο, τουλάχιστον όσο αντιλαμβανόμαστε, αδιάφορο ή με ελάχιστο ενδιαφέρον τέλος πάντων, για να μην αδικώ. Εμείς ξεκινήσαμε έναν σοβαρό διάλογο κι εγώ συνεχίζω στο ίδιο μοτίβο και για το νομοσχέδιο.

Ακούστε, κυρίες και κύριοι συνάδελφοι. Έχουμε ενσωμάτωση οδηγίας και εισαγωγή κανονισμού με νομοθέτηση και επίσης, έχουμε μια πρωτοβουλία που κυοφορήθηκε απ’ ό,τι μας είπε ο συντοπίτης μου εισηγητής της πλειοψηφίας. εδώ και αρκετό καιρό και επιτέλους έφτασε να νομοθετηθεί. Αναφέρομαι στις διασταυρώσεις και σε όλο αυτό που δεν είναι υποχρέωση, είναι μια πρωτοβουλία. Εμείς σε ό,τι έχει να κάνει με εκσυγχρονισμό και διασταυρωτικούς ελέγχους, είμαστε σταθερά θετικοί, σε ό,τι έχει να κάνει με ενσωμάτωση ευρωπαϊκών οδηγιών, είμαστε επίσης σταθερά θετικοί, το ίδιο ισχύει και τώρα.

Προσέξτε όμως. Μας ακούν, αν δεν κάνω λάθος, και αντιπρόσωποι εδώ των ιδιωτικών ΚΤΕΟ. Θέλω να πούμε καθαρά λόγια από τη μεριά μας, γιατί πρέπει να αλλάξουμε οπτική. Αυτό που σας λέω θα το ακούτε διαρκώς από το ΠΑΣΟΚ σε όλες τις οδηγίες από εδώ και πέρα, γιατί δεν είμαστε διεκπεραιωτές οδηγιών της Ευρωπαϊκής Ένωσης η Βουλή των Ελλήνων. Υπάρχει κάτι σοβαρό. Δεν θα μπω καθόλου στις διατάξεις.

Λέμε ναι λοιπόν, συμφωνούμε στα τρία βασικά κεφάλαια που έχουν να κάνουν και με την πρωτοβουλία για τους διασταυρωτικούς ελέγχους στα ΚΤΕΟ και είμαστε ικανοποιημένοι γιατί ζητήσαμε να μπουν και τα ΚΤΕΟ στις υποχρεωτικές διασταυρώσεις, όπως και οι ασφάλειες και πήραμε θετική απάντηση. Το ζητήσαμε και είμαστε ικανοποιημένοι που υπήρξε αυτή η εξέλιξη.

Προσέξτε όμως, στη Βουλή, ξαναλέω, δεν είμαστε διεκπεραιωτές οδηγιών της Ευρωπαϊκής Ένωσης και κανονισμών. Ένα μέρος της θεσμικής μας υποχρέωσης είναι και αυτό, ναι. Υπάρχουν κερδισμένοι και ωφελούμενοι από αυτά που ψηφίζουμε; Είναι αρμόδιο το Γενικό Λογιστήριο; Όχι, δεν μπορεί το Γενικό Λογιστήριο να το προσδιορίσει.

Εδώ λοιπόν εμείς που υποστηρίξαμε και τα ΚΤΕΟ και την ανάγκη των διασταυρώσεων, θέλω να πω ότι θα αυξηθεί εκρηκτικά ο όγκος δουλειάς και στα ΚΤΕΟ και πολύ αισθητά ο όγκος εργασίας των ασφαλιστικών εταιρειών. Δεν πρέπει να δούμε τη χρέωση του πολίτη για τους υποχρεωτικούς τεχνικούς ελέγχους; Πρέπει να πάψουμε να είμαστε παρακολούθημα και απλοί διεκπεραιωτές.

Γι’ αυτό και έχουμε ζητήσει από την πρώτη συνεδρίαση ένα απλό πράγμα: πόσο θα ανεβεί το ασφάλιστρο; Το ρωτάμε, το ξαναρωτάτε, είναι η τέταρτη φορά που το ρωτάω σήμερα στην Ολομέλεια και πρέπει να μας δοθεί επιτέλους μια απάντηση, όχι για να αντιδικήσουμε, αλλά για να δούμε αν μπορούμε να το ελέγξουμε.

Αναφέρομαι πρωτίστως στις ασφαλιστικές εταιρείες οι οποίες αθροίζουν ανερυθρίαστα κέρδη επί κερδών κάθε χρόνο, ενώ ο πολίτης στο τέλος λέει: «Ωραία, να πάω το σαπάκι μου να το περάσω ΚΤΕΟ για να μην έχουμε ατυχήματα και πόσο πρέπει να πληρώσω όμως;». Πληρώνει εδώ, πληρώνει εκεί και στο τέλος, στη μέση του μήνα δεν έχει να πληρώσει άλλα.

Πρέπει να καταλάβουμε τι ακριβώς συμβαίνει στην κοινωνία, αν θέλουμε να μιλήσουμε επί της ουσίας για την αποχή και τα αίτιά της και όχι να μένουμε στις διαπιστώσεις, για να υπηρετούμε άλλες τελικά ανάγκες.

Λοιπόν ολοκληρώνω, κυρίες και κύριοι συνάδελφοι, με το εξής. Η πάγια θέση μας σε μια σειρά νομοσχέδια που για την υλοποίησή τους πρέπει να συνοδευτούν με επάρκεια στην προετοιμασία της δημόσιας διοίκησης αναφάνηκε και σε αυτή τη διαβούλευση. Η Επιτροπή Κεφαλαιαγοράς θέλει ενίσχυση σε μέσα και προσωπικό. Είναι καθαρό αυτό. Αυτό πρέπει να το δείτε. Μας το είπαν κομψά μεν, αλλά καθαρά οι άνθρωποι, νομίζω, στην ακρόαση φορέων και πρέπει να δρομολογηθούν πρωτοβουλίες.

Για το θέμα των καταπατήσεων, εκκρεμεί η απάντηση πόσοι είχαν πληρώσει με το παλαιό καθεστώς έναντι αυτών που θα πληρώσουν τώρα με το ευνοϊκότερο.

Για το άρθρο 64 θα σας καταθέσουμε και γραπτά -έστω εκπρόθεσμα, δεν έχει σημασία, μπορείτε να κάνετε νομοτεχνική βελτίωση- τι εννοούμε όταν λέμε βελτίωση της διάταξης για το άρθρο 64, το οποίο ήταν δέσμευση της Κυβέρνησης σε ερώτηση Βουλευτή του ΠΑΣΟΚ Ηρακλείου Φραγκίσκου Παρασύρη.

Τέλος, για την Κέρκυρα, το ερώτημά μας το επαναφέρω, κύριε Υπουργέ, και είναι το εξής: Ξέρουμε ότι υπάρχει διαγωνισμός ΤΑΙΠΕΔ, αφορά μια υποπαραχώρηση για διευκόλυνση κρουαζιέρας. Σωστά; Το ερώτημα μας είναι το εξής. Υπάρχει βούληση από την πλευρά της Κυβέρνησης, υπάρχει σχέδιο να υπάρξει περαιτέρω παραχώρηση και άλλου τμήματος του λιμένα ή ολόκληρου του λιμένα; Αυτό είναι το ερώτημά μας.

Αυτά με αυτές τις θέσεις, κυρίες και κύριοι συνάδελφοι. Θα επανέλθουμε και στη δευτερολογία εκ των πραγμάτων, γιατί οι τροπολογίες έχουν δημιουργήσει μεγάλο θέμα και κλείνω με αυτές, ζητώντας για μια ακόμη φορά την απόσυρση τόσο της μεταμεσονύκτιας όσο και της τροπολογίας για τη «ΛΑΡΚΟ».

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ενημερώνεται το Σώμα ότι η Κοινοβουλευτική Ομάδα του Κομμουνιστικού Κόμματος Ελλάδας έχει καταθέσει αίτημα για διενέργεια ονομαστικής ψηφοφορίας επί της τροπολογίας με γενικό αριθμό 180 και ειδικό 43 και επί της τροπολογίας με γενικό αριθμό 182 και ειδικό 45 στο υπό συζήτηση σχέδιο νόμου.

(Η προαναφερθείσα αίτηση ονομαστικής ψηφοφορίας του Κομμουνιστικού Κόμματος Ελλάδας, καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 58)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο ειδικός αγορητής από το Κομμουνιστικό Κόμμα Ελλάδας, ο κ. Εμμανουήλ Συντυχάκης.

Παρακαλώ, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Η Κυβέρνηση και ο Πρωθυπουργός, παρά την εκλογική ήττα που υπέστη η Νέα Δημοκρατία στις ευρωεκλογές, κάνει το μαύρο άσπρο, ερμηνεύοντας το εκλογικό αποτέλεσμα ως εντολή του λαού να συνεχίσει το απεχθέστατο αντιλαϊκό της έργο.

Έτσι λοιπόν με αλαζονεία και κάνοντας πως δεν καταλαβαίνει το μήνυμα των ευρωεκλογών, κατέθεσε αργά το βράδυ της Δευτέρας μια κατάπτυστη τροπολογία για να κλείσει τη «ΛΑΡΚΟ», να πετάξει τους εργαζόμενους στα προγράμματα ανεργίας και να οδηγήσει τα χωριά πέντε νομών της χώρας σε μαρασμό.

Πρόκειται για άλλη μια μαύρη σελίδα στο αντιλαϊκό της καρνέ, ικανοποιώντας με πίστη και προσήλωση τις απαιτήσεις των καπιταλιστών, μια τροπολογία, που δίνει στον ειδικό διαχειριστή το πράσινο φως για τη διακοπή λειτουργίας της επιχείρησης, την εκποίηση του συνόλου του ενεργητικού, να μπορεί να μεταβιβάζει το ενεργητικό της, συμπεριλαμβανομένης της επιχείρησης ως συνόλου σε κατάσταση παύσης λειτουργίας και μάλιστα, να μπορεί να εκτελεί διαχειριστικές πράξεις, ανοίγοντας τον δρόμο για την καταγγελία των συμβάσεων εργασίας και την απόλυση των εργαζομένων.

Αυτό που συντελείται στη «ΛΑΡΚΟ» είναι έγκλημα και να είναι σίγουρη η Κυβέρνηση ότι θα υπάρξει και τιμωρία. Καλούμε την Κυβέρνηση, τους Υπουργούς, τον Πρωθυπουργό να την αποσύρει αυτή τη βδελυρή και τερατόμορφη τροπολογία. Είναι απαράδεκτη, αντεργατική, επιζήμια για τη χώρα, το λαό και τους εργαζόμενους της «ΛΑΡΚΟ».

Οι εργαζόμενοι ζητούν, διεκδικούν την επαναλειτουργία της «ΛΑΡΚΟ» και όχι το κλείσιμο και την απόλυσή τους. Είναι εδώ έξω στο Σύνταγμα, διαδηλώνουν και περιμένουν να αποσύρει η Κυβέρνηση την τροπολογία, συνεχίζοντας αυτόν τον ηρωικό και αλύγιστο αγώνα, στέλνοντας μήνυμα ότι δεν το βάζουν κάτω, ότι ο αγώνας τους δυναμώνει αντί να κάμπτεται, ότι η ενότητά τους γίνεται ακόμα πιο ισχυρή.

Το Κομμουνιστικό Κόμμα Ελλάδας εκφράζει και από αυτό το Βήμα για άλλη μία φορά τη συμπαράστασή του στους εργαζομένους της «ΛΑΡΚΟ», στους κατοίκους των περιοχών των πέντε νομών. Τους καλεί σε επαγρύπνηση, καλεί όλον το λαό σε επαγρύπνηση, σε ετοιμότητα την εργατική τάξη, να είναι μπροστά σε όλες τις κινητοποιήσεις, να συμπαραταχθεί σήμερα στις 12.00΄ η ώρα το μεσημέρι εδώ, απ’ έξω στο Σύνταγμα, για να σημάνει ξεσηκωμός απ’ άκρη σε άκρη σε όλη τη χώρα μέχρι να ανοίξει ξανά η «ΛΑΡΚΟ», μέχρι η τσιμινιέρα να καπνίσει. Το αίτημα λοιπόν είναι πάνδημο η Κυβέρνηση να αποσύρει εδώ και τώρα την τροπολογία.

Περνώντας στο νομοσχέδιο που συζητάμε, το νομοσχέδιο περιλαμβάνει διάφορες ρυθμίσεις οι οποίες κατά βάση βρίσκονται σε αντιλαϊκή κατεύθυνση και σε συνδυασμό με την κατάπτυστη τροπολογία για τη «ΛΑΡΚΟ», που θα ενσωματωθεί στο σχέδιο νόμου αν δεν την αποσύρει η Κυβέρνηση, μας κάνει ως ΚΚΕ να καταψηφίσουμε επί της αρχής.

Ποιες ρυθμίσεις περιλαμβάνει; Πρώτον, την επικαιροποίηση του προεδρικού διατάγματος 237/1986 περί υποχρέωσης ασφάλισης αστικής ευθύνης με βάση την οδηγία της Ευρωπαϊκής Ένωσης 2021/2118 για την αύξηση της προστασίας των θυμάτων των τροχαίων ατυχημάτων, τους ελέγχους ασφάλισης για την καταπολέμηση του φαινομένου της οδήγησης ανασφάλιστων οχημάτων, την επέκταση των περιπτώσεων αποζημίωσης από το επικουρικό κεφάλαιο και άλλες διατάξεις.

Για όλες αυτές τις τροποποιήσεις από μία πρώτη ματιά δεν θα μπορούσε να έχει κάποιος αντίρρηση. Βέβαια, μελετώντας τα ψιλά γράμματα του σχεδίου νόμου, αλλά και με αφορμή τη συζήτηση που αναπτύχθηκε στην αρμόδια επιτροπή και τα όσα ειπώθηκαν από τον Υπουργό και τους Υφυπουργούς, πίσω από τις συγκεκριμένες διατάξεις, όπως και εκείνες για τον εντοπισμό και εκκαθάριση αδρανών και ανασφάλιστων οχημάτων, αποκαλύπτονται οι πραγματικές προθέσεις της Κυβέρνησης και της Ευρωπαϊκής Ένωσης.

Ακούσαμε προσεκτικά, για παράδειγμα, την ομιλία του Υπουργού, του κ. Χατζηδάκη, να λέει ότι η Κυβέρνηση σε σχέση με τα ανασφάλιστα και αδρανή αυτοκίνητα έχει αυξημένη κοινωνική ευαισθησία, προαναγγέλλοντας στο όνομα μάλιστα της ισονομίας των πολιτών, όπως είπε, νέα κλιμακωτά χαράτσια, αυστηρότατες κυρώσεις και υψηλά πρόστιμα μέσω των ηλεκτρονικών ελέγχων και διασταυρώσεων και της διαλειτουργικότητας των υπηρεσιών που φτάνουν μέχρι και τα 10.000 ευρώ όταν εντοπιστεί για παράδειγμα ο κάτοχος ενός αδρανούς οχήματος να έχει σταθμεύσει σε κάποιο άλλο μέρος από αυτό που αρχικά είχε υποδείξει. Έτσι λοιπόν αξιοποιείται η νέα ψηφιακή τεχνολογία από την Κυβέρνηση και την Ευρωπαϊκή Ένωση για τη μεγαλύτερη εισπραξιμότητα του κράτους, για μεγαλύτερα πρόστιμα και χαράτσια, για να ευνοηθούν οι μεγάλοι επιχειρηματικοί όμιλοι και οι ιδιωτικές ασφαλιστικές εταιρείες.

Πρόκειται για το γνωστό εισπρακτικό σαφάρι του κράτους, την έφοδο του δημοσίου, όπως είπε ο ίδιος ο Υπουργός στην επιτροπή, σε βάρος εκατοντάδων χιλιάδων λαϊκών νοικοκυριών, χαρακτηρίζοντάς τους άλλη μία φορά μπαταξήδες, εγείροντας και πάλι τον κοινωνικό αυτοματισμό, χωρίζοντάς τους σε "εξυπνούληδες" -το είπε ο ίδιος ο Υπουργός- που δεν πληρώνουν και τα κορόιδα που πληρώνουν, όπως έκανε και με τους μικρούς ελεύθερους επαγγελματίες, που τους χαρακτήριζε φοροφυγάδες για να περάσει την τεκμαρτή φορολόγηση.

Ας κοιτάξει, λοιπόν, η Κυβέρνηση τον καθρέπτη και θα δει ποιος ευνοεί ποιον. Όχι μόνο βέβαια η Νέα Δημοκρατία, αλλά και όλες οι κυβερνήσεις που πέρασαν διαχρονικά. Είναι οι μεγάλοι επιχειρηματικοί όμιλοι που πληρώνουν μόλις το 5% των φόρων και ο λαός το 95%. Είναι εκείνοι που τσεπώνουν 8,5 δισεκατομμύρια ευρώ κρατικές επιδοτήσεις και απολαμβάνουν πληθώρα προκλητικών φοροαπαλλαγών που καταλήγουν να τις πληρώνουν τα λαϊκά νοικοκυριά με την αύξηση της φοροληστείας. Είναι η πατέντα του αναβαλλόμενου φόρου στις τράπεζες με αποτέλεσμα να μην πληρώνουν σεντ, αντίθετα να οφείλουν μέχρι σήμερα πάνω από 16 δισεκατομμύρια ευρώ. Είναι οι υποκριτικές φοροαπαλλαγές στους εφοπλιστές με την εθελοντική τους φορολόγηση, το δωρεάν πετρέλαιο που τους παρέχει το κράτος όταν ο λαός πραγματικά παγώνει τον χειμώνα γιατί δεν του έχετε αφήσει σάλιο για να προμηθευτεί.

Η Κυβέρνηση, λοιπόν, δεν ενδιαφέρεται για την οδική ασφάλεια του λαού, αλλά τη μεγαλύτερη εισπραξιμότητα από το κράτος για να τα δώσει μετά με το άλλο χέρι στους επιχειρηματικούς ομίλους, το παραπέρα χαράτσωμά του για να πιάνει τους δημοσιονομικούς στόχους, τα ματωμένα πρωτογενή πλεονάσματα καθώς και για την κερδοφορία των ιδιωτικών ασφαλιστικών εταιρειών.

Αναρωτήθηκε κανείς, άραγε, αν τα λαϊκά νοικοκυριά με το πενιχρό τους εισόδημα, που εξανεμίζεται τις πρώτες δεκαπέντε ημέρες από την εκτίναξη της ακρίβειας στο ρεύμα, στα καύσιμα, στη θέρμανση, στα είδη λαϊκής κατανάλωσης, με την άμεση και έμμεση φορολογία, αν του φτάνουν να πληρώσει τα τέλη κυκλοφορίας, να πάει το αυτοκίνητό του στο ιδιωτικό ΚΤΕΟ, να πληρώσει και εκεί και να πληρώσει και τα πανάκριβα ασφάλιστρα, να το πηγαίνει στο συνεργείο για τη συντήρησή του και πολλά άλλα;

Αναρωτηθήκατε γιατί υπάρχουν πεντακόσιες χιλιάδες ανασφάλιστα οχήματα; Απότομα έγιναν όλοι ασυνεπείς, εξυπνάκηδες, μπαταχτσήδες, όπως τους αποκαλεί η Κυβέρνηση, απέναντι στις υποχρεώσεις τους; Όχι, απλά δεν έχουν να πληρώσουν. Τι είναι αυτό πραγματικά που δεν καταλαβαίνετε;

Και η εγγύηση του κράτους γύρω από τα ασφαλιστικά δικαιώματα έχει πάει περίπατο. Σε ενδεχόμενο χρεοκοπίας ασφαλιστικών εταιρειών οι ασφαλισμένοι δεν εξασφαλίζονται από το αποθεματικό τους. Μπορεί να προβλέπει το νομοσχέδιο αποζημίωση από το επικουρικό σε έξι μήνες αντί για δύο ή τρία χρόνια που είναι, αλλά το ζητούμενο είναι πού θα βρεθούν τα χρήματα για να γίνουν οι πληρωμές. Αυξάνει την εισφορά στο επικουρικό των νομίμως ασφαλισμένων σε 6% από 2% που ήταν μέχρι τώρα -αναφέρομαι στο π.δ.237/1986 το οποίο αντικαθίσταται. Αναφέρει το νομοσχέδιο ότι η εισφορά βαρύνει 30% τον ασφαλισμένο, που έτσι κι αλλιώς είναι υψηλό, και από 70% την ασφαλιστική εταιρεία, αλλά στην πραγματικότητα όλα τα λεφτά είναι των ασφαλισμένων και αυτά που διαχειρίζεται η εταιρεία. Έτσι θα έχουμε ακόμα μεγαλύτερη αύξηση στα ασφάλιστρα. Μα, ήδη τα ασφάλιστρα έχουν πάρει σημαντικές αυξήσεις τον τελευταίο καιρό.

Η ιδιωτική ασφάλιση είναι καθαρά κερδοσκοπική επιχείρηση, στηρίζεται στην προσφορά και στη ζήτηση, στη λογική κόστους-κέρδους, στην ανταποδοτικότητα, σε ατομικά συμβόλαια για ορισμένο πλαίσιο παροχών για συγκεκριμένο χρονικό διάστημα με επώνυμους όρους αφαίμαξης του λαϊκού εισοδήματος. Τα ασφάλιστρα της υποχρεωτικής ασφάλισης επιβαρύνονται από φόρο ασφαλίστρων, όχι από τον ΦΠΑ, 15% ως 20%. Πρόκειται καθαρά για διπλή φορολόγηση, αφού τα ασφάλιστρα δεν αγοράζουν εμπόρευμα άμεσα. Όταν γίνει η ζημιά τότε τα ανταλλακτικά, η εργασία ή τα νοσοκομεία θα επιβαρυνθούν με τον προβλεπόμενο ΦΠΑ. Γι’ αυτό άλλωστε δεν ονομάζουν τον φόρο ασφαλίστρων ΦΠΑ, αλλά ως χαρτόσημο.

Σήμερα δεν υπάρχει κανένας συστηματικός έλεγχος σε ασφαλιστικές εταιρείες και αυστηρότατες κυρώσεις από το κράτος, ούτως ώστε αυτές να ανταποκρίνονται στις υποχρεώσεις τους. Μάλιστα με το άρθρο 16 περί κυρώσεων σε ασφαλιστικές επιχειρήσεις, όπως προβλέπονταν με το άρθρο 38 του π.δ.237, καταργείται. Πώς είναι δυνατόν να ελεγχθούν οι ασφαλιστικές όταν καταργούνται οι όποιες κυρώσεις;

Επίσης στο εδάφιο 3, που καταργείται, λέει ότι η ασφαλιστική που κλείνει πρέπει να επιστρέψει τα ασφάλιστρα που έχει εισπράξει και αντιστοιχούν στο διάστημα μετά την ανάκληση της άδειάς της. Το καταργεί και αυτή η Κυβέρνηση. Ποιος δεν θυμάται άλλωστε το λουκέτο που έβαλε η «CITY INSURANCE», μεγάλη ασφαλιστική εταιρεία, αφήνοντας ακάλυπτους εκατόν ογδόντα χιλιάδες ιδιοκτήτες αυτοκινήτων καθώς δεν καλύπτονται από κανένα φορέα ή αρχή; Το παραπάνω βέβαια «κανόνι» δεν είναι πρωτοφανές γεγονός. Τα γνωστά κραχ των «ENRON» και «MAXWELL» στο εξωτερικό, αλλά και του ασφαλιστικού ομίλου της «ΑΣΠΙΣ ΠΡΟΝΟΙΑ» στη χώρα μας, αποτελούν κορυφαία παραδείγματα. Το σύστημα της εκμετάλλευσης έχει στο DNA του τα χρηματιστηριακά κραχ.

Όλη αυτή η ζέση της Κυβέρνησης για τα πεντακόσιες χιλιάδες αδρανή οχήματα έχει και άλλη ανάγνωση, κάτι που το κρύβει επιμελώς, να τρέξει η αντικατάσταση οχημάτων παλαιάς τεχνολογίας με νέα, τα ηλεκτροκίνητα οχήματα, τα λεγόμενα πράσινα οχήματα, την υποχρεωτική αλλαγή αυτοκινήτου καθώς και σε άλλους τομείς της καθημερινής ζωής, την κατάργηση καυστήρων πετρελαίου, δημιουργία πράσινων κτηρίων. Προβλέπει απαλλαγή από τα τέλη και τις εκπτώσεις για τα ηλεκτροκίνητα οχήματα με αύξηση των τελών για τα υπόλοιπα οχήματα, ώστε να μη μειώνονται τα έσοδα, επιβάλλοντας τιμωρία σε όσους εργαζόμενους αδυνατούν να αγοράσουν τέτοια πανάκριβα οχήματα και παράλληλα εξασφαλίζοντας και πελατεία στις αυτοκινητοβιομηχανίες.

Η "λυπητερή", όμως, θα πέσει στις πλάτες των λαϊκών στρωμάτων. Θα μπει βαθύτερα το χέρι στην τσέπη για να ενισχυθούν οι πράσινοι όμιλοι. Θα υπάρξουν νέοι φόροι, πράσινα τέλη και πρόστιμα, νέες επιβαρύνσεις στη λαϊκή οικογένεια για την υποχρεωτική αλλαγή εξοπλισμού. Αυτό σημαίνει ουσιαστική μείωση μισθών, εκτίναξη φορολογίας, μεγαλύτερη αύξηση της εκμετάλλευσης της εργατικής τάξης. Είναι ένας πραγματικός πόλεμος, που θα υποβαθμίσει βίαια τη ζωή της λαϊκής οικογένειας και μάλιστα χωρίς να προστατεύει και το περιβάλλον.

Αυτό, λοιπόν, είναι το αποτύπωμα της Ευρωπαϊκής Ένωσης με τις πράσινες μπίζνες να επιδοτούνται από το περιβόητο Ταμείο Ανάκαμψης για να τρέξει η πράσινη μετάβαση στην Ευρώπη. Το ΚΚΕ εναντιώνεται σε αυτή την πράσινη στρατηγική που προωθούν η Ευρωπαϊκή Ένωση και όλες οι αστικές κυβερνήσεις στην Ευρωπαϊκή Ένωση και στη χώρα μας.

Σχετικά με τον Κανονισμό 858/2022 για πιλοτικό καθεστώς, για υποδομές αγοράς βάσει Τεχνολογίας Κατανεμημένου Καθολικού, πρόκειται για το blockchain, δηλαδή ένα ψηφιακό σύστημα που επιτρέπει στους χρήστες και τα συστήματα να καταγράφουν συναλλαγές που σχετίζονται με τα περιουσιακά στοιχεία.

Το ζήτημα, βέβαια, είναι ποιος ελέγχει αυτές τις μεγάλες βάσεις δεδομένων για περιουσιακά στοιχεία σε ηλεκτρονική μορφή. Αυτό, λοιπόν, που επιδιώκει ο κανονισμός είναι οι επιχειρηματικοί όμιλοι να ελέγξουν τα συστήματα, να βάλουν όρους και κανόνες στη διαχείρισή τους και να τα συγκεντρώσουν κάτω από τον έλεγχο μεγάλων επενδυτικών εταιρειών για να μπορούν να παίρνουν υποχρεωτικές άδειες διαχείρισης με συγκεκριμένους όρους και προϋποθέσεις, να εξασφαλιστούν τα επενδυτικά κεφάλαια από αβεβαιότητες και κινδύνους στο έδαφος ανταγωνισμών, ανάμεσα σε μονοπωλιακούς ομίλους και καπιταλιστικά κράτη.

Τίποτα, λοιπόν, το θετικό δεν μπορεί να περιμένει ο εργαζόμενος λαός από τέτοια σχέδια που επιβαρύνουν τους ίδιους, με επιπλέον βάρη και επιδείνωση των όρων της ζωής τους. Το ΚΚΕ θα καταψηφίσει, φυσικά, αυτές τις διατάξεις της Τεχνολογίας Κατανεμημένου Καθολικού.

Για την αξιοποίηση των ακινήτων δημοσίου και τις τροποποιήσεις του ν.5024/2023 που εισάγει το παρόν νομοσχέδιο, αφορά τροποποιήσεις και συμπληρώσεις του νόμου που βρίσκονται σε πλήρη αντιστοιχία με αυτόν, χωρίς να αλλάζει την φιλοσοφία του, το οποίο βέβαια το ΚΚΕ είχε καταψηφίσει.

Αναφέρεται σε καταπατημένες κατά κύριο λόγο εκτάσεις του δημοσίου επί των οποίων υπάρχει κατοχή αδιαλείπτως από ιδιώτες, διευκολύνοντας την αξιοποίηση περιουσίας του δημοσίου σε όφελος της επιχειρηματικής δραστηριότητας, βιομηχανικής, τουρισμού, εμπορίου. Τους δίνει, δηλαδή, τη δυνατότητα να γίνουν κάτοχοι με το δικαίωμα της εξαγοράς, με τίτλο από το ίδιο το κράτος. Καταργεί τη γεωργική χρήση επί σαράντα χρόνια χρήσης, χωρίς τίτλο -που επέτρεπε το αρχικό άρθρο- ενώ παραμένουν οι άλλες χρήσεις στην κατηγορία 1Β, βιοτεχνία, βιομηχανία, τουρισμό, εμπόριο και κατοικία.

Διατηρείται η διάταξη η οποία αφορά μεγάλες εκτάσεις και μέχρι εκατό στρέμματα εκτός σχεδίου για επιχειρήσεις, βιομηχανίες, τουριστικές, εμπορικές -που έχουν καταπατήσει δημόσιες εκτάσεις- επιτρέποντάς τους να γίνουν κάτοχοι με το δικαίωμα της εξαγοράς, με τίτλο από το ίδιο το κράτος. Ουσιαστικά, δίνεται η δυνατότητα στους μεγαλοκαταπατητές οι οποίοι, αφού καταπάτησαν την κρατική έκταση, τη δήλωσαν για να τη διεκδικήσουν. Ποιος μπορεί, άλλωστε, να πιστέψει ότι από αβλεψία, λάθος ή ότι του ξέφυγε ο πάσσαλος, καταπάτησε εκατό στρέμματα; Και δεν μιλάμε για ένα και δύο.

Υπάρχουν όμως και οι μικροϊδιοκτήτες που λόγω ανέχειας, καταπάτησαν ένα κομμάτι γης, προκειμένου να βάλουν ένα κεραμίδι. Άλλο το ένα, άλλο το άλλο. Και η Κυβέρνηση σκόπιμα τσουβαλιάζει τους μικροϊδιοκτήτες με τη μεγάλη επιχειρηματική δραστηριότητα.

Τροποποιείται επίσης η παράγραφος 5 του άρθρου 54, το οποίο αναφέρεται σε δημόσιο ακίνητο που καλύπτει στεγαστικές ανάγκες ως αποτέλεσμα μαζικής εγκατάστασης πληθυσμιακών ομάδων που έλαβαν χώρα πριν το 1965, καθ’ υπόδειξη δημοσίων αρχών.

Υπάρχουν περιπτώσεις που έχουν αγοραστεί με συμβόλαια εντός ή εκτός σχεδίου, έχουν εκδοθεί οικοδομικές άδειες, έχουν περάσει ακόμα και σε δεύτερες γενιές. Οι εκτάσεις που ήταν καταπατημένες κόπηκαν σε οικόπεδα, πωλήθηκαν από τους προκατόχους στις περισσότερες περιπτώσεις με αυθαίρετη κατάτμηση.

Υπάρχουν εκτάσεις δασικές που στην πορεία οικοδομήθηκαν, εντάχθηκαν στον πολεοδομικό σχεδιασμό και είχαν δοθεί ακόμα και εκτάσεις σε ακτήμονες από το 1930 μέχρι το 1938 από διάφορες διανομές και σε πρόσφυγες, χωρίς όμως να δοθεί τίτλος ιδιοκτησίας.

Καλείτε τον κόσμο που έχουν τίτλους δεκαετιών, τριάντα, σαράντα ή και περισσότερα χρόνια, που έχουν αγοράσει ακόμα και με στεγαστικά δάνειά, να τα ξεπληρώσουν σε σημερινές αντικειμενικές αξίες.

Το άρθρο 57 που τροποποιεί το άρθρο 16 του ν.5024/2023 αφορά την κυριότητα επί ακινήτων εντός σχεδίου πόλης και αφορά πολλές περιπτώσεις ανά την Ελλάδα, μικροϊδιοκτήτες ολόκληρων περιοχών, οικισμών που ταλαιπωρούνται επειδή το δημόσιο διεκδικεί τα σπίτια τους. Βρίσκονται σε διαρκή και χρόνια δικαστική διαμάχη με αγωγές που τις κάνει το ίδιο το δημόσιο.

Εδώ αναφέρθηκαν στις συζητήσεις σειρά περιπτώσεων οικισμών στη διάρκεια της επιτροπής, όπως καταθέσαμε κι εμείς για την πόλη της Καρδίτσας, για τη Λαυρεωτική, για την Έδεσσα, ολόκληρους οικισμούς. Αναφερθήκαμε στην επιτροπή για την υπόθεση της Καρδίτσας και μάλιστα με υπόμνημα των κατοίκων των οποίων τις ιδιοκτησίες διεκδικεί το δημόσιο. Είναι δυνατόν εκατόν δεκαπέντε οικόπεδα, σχεδόν στο κέντρο της Καρδίτσας και εννιακόσιοι ιδιοκτήτες που μαζί με τις οικογένειές τους είναι χιλιάδες, να μετατρέπονται σε ομήρους και να πρέπει να πληρώσουν δεκάδες χιλιάδες ευρώ με τη σημερινή αντικειμενική τους αξία;

Και μάλιστα κατά τη διαδικασία της κτηματογράφησης το Κτηματολόγιο απέρριψε τις ενστάσεις του δημοσίου και κατέγραψε τα ακίνητα στους σημερινούς ιδιοκτήτες.

Κλείνοντας, σε κάθε περίπτωση όλο το νομικό οπλοστάσιο ευνοεί τους μεγάλους, όχι όμως τους μικροϊδιοκτήτες, διότι το δικό σας κριτήριο είναι η συνολική αναμόρφωση για τον χωροταξικό σχεδιασμό με στόχο την ιταλοποίηση, τις επενδυτικές ανάγκες του κεφαλαίου. Εξάλλου, στην ίδια ρότα είναι και όλες οι αλλαγές στον πολεοδομικό σχεδιασμό, αλλά και στην προώθηση μιας σειράς αστικών αναπλάσεων. Τις λαϊκές ανάγκες τις πετάτε στα σκουπίδια.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από την Ελληνική Λύση και Η΄ Αντιπρόεδρος της Βουλής κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, όπως τονίσαμε στην επιτροπή, το σημερινό νομοσχέδιο κατατίθεται σε μια χρονική στιγμή που η Κυβέρνηση έχει χάσει την εμπιστοσύνη των πολιτών, με κριτήριο τα αποτελέσματα των ευρωεκλογών, τις οποίες επέλεξε να αντιμετωπίσει ως δημοψήφισμα, με τη συνέχιση των δήθεν μεταρρυθμίσεών της, ενώ ο Πρωθυπουργός ως προσωπικό του στοίχημα.

Οι Έλληνες, όμως, προφανώς δεν θέλουν αυτές τις «μεταρρυθμίσεις», όπως την υπερφορολόγηση μέσω της διατήρησης των ίδιων συντελεστών στις αυξημένες τιμές, την ασυδοσία των τραπεζών, την αισχροκέρδεια των καρτέλ, τα απαράδεκτα τεκμήρια κερδοφορίας των ελεύθερων επαγγελματιών, τη σύνδεση των POS με τις ταμειακές μηχανές κι ούτω καθ’ εξής.

Ήταν, λοιπόν, αυτονόητο το χαστούκι που έδωσαν στην Κυβέρνηση, καθώς επίσης στα υπόλοιπα δύο κόμματα των μνημονίων, μαζί με τις παραφυάδες τους, με αποτέλεσμα η Νέα Δημοκρατία να πάρει τελικά λιγότερες ψήφους, ακόμη και από την περίοδο της κρίσης του 2012.

Εμείς στον οικονομικό τομέα έχουμε επιστήσει πολλές φορές την προσοχή των πολιτών στις εξοργιστικές πραγματικά αποτυχίες της Κυβέρνησης, μεταξύ άλλων, όσον αφορά στην αύξηση του κρατικού χρέους κατά 50,5 δισεκατομμύρια μέσα στα τελευταία τέσσερα χρόνια. Είναι 50,5 δισεκατομμύρια περισσότερο χρέος!

Έχουμε επιστήσει επίσης την προσοχή: Στο κρυφό χρέος των 25 δισεκατομμυρίων, από το πάγωμα των τόκων του ESM που θα εμφανιστούν ξαφνικά το 2033, μαζί με τα χρεολύσια των 96 δισεκατομμυρίων, επιπλέον των περίπου 78 δισεκατομμυρίων από το ΤΕΚΕ έως το 2070 βέβαια και των κρατικών εγγυήσεων κυρίως για τα προγράμματα «ΗΡΑΚΛΗΣ», τέλος, στις αυξημένες πληρωμές του δημοσίου από το 2026 και μετά, καθώς επίσης στην πύρρειο, πραγματικά, ανάπτυξη της οικονομίας μας που βασίζεται ξανά στην κατανάλωση με δανεικά, όπως πριν το 2009. Επιπλέον, στο εμπορικό μας έλλειμμα που εκτοξεύθηκε κατά 35,6% τον Απρίλιο, στο έλλειμμα του ισοζυγίου τρεχουσών συναλλαγών μας και στο τεράστιο κρατικό μας χρέος των 405,5 δισεκατομμυρίων στα τέλη Μαρτίου.

Εν προκειμένω, έχουμε καταθέσει ερώτηση για τη συνεχώς αυξανόμενη διαφορά, μεταξύ του χρέους του κεντρικού κράτους και της γενικής κυβέρνησης, όπου αμφιβάλλουμε για τα πάνω από 50 δισεκατομμύρια που ισχυρίζεται η Κυβέρνηση ότι έχουν στα ταμεία τους οι οργανισμοί του δημοσίου, θεωρώντας πως έχουν επιστρέψει ξανά τα Greek statistics. Απάντηση δεν έχουμε πάρει ακόμα.

Όπως έχουμε αναφέρει, η μοναδική ελπίδα μας ως συνήθως είναι η μονοκαλλιέργεια του προκυκλικού τουρισμού, ο οποίος όμως σε μια επόμενη ύφεση, που είναι νομοτελειακή, ελπίζοντας να μην πρόκειται για στασιμοπληθωρισμό, θα καταρρεύσει, παρασύροντας ολόκληρη την οικονομία μας.

Για να θολώσει, πάντως, τα νερά η Κυβέρνηση, δηλώνει πως θα εξοφλήσει πρόωρα τα 8 δισεκατομμύρια από το πρώτο μνημόνιο, χρησιμοποιώντας όμως τα χρήματα του «μαξιλαριού» και μάλιστα μέρος των 9 δισεκατομμυρίων του ESM -εφόσον, βέβαια, της επιτραπεί- αφού τα ταμειακά μας διαθέσιμα, τα ταμειακά διαθέσιμα του δημοσίου στα τέλη Μαρτίου ήταν μόλις 3,7 δισεκατομμύρια.

Στα περιεχόμενα του νομοσχεδίου, το πρώτο και μεγαλύτερο μέρος του αφορά ρυθμίσεις για την ασφάλιση αυτοκινήτων, ενώ τα υπόλοιπα αφορούν στο σύστημα διακανονισμού τεχνολογίας κατανεμημένου καθολικού ή blockchain, τις παραχωρήσεις ακινήτων του δημοσίου, καθώς επίσης διάφορες τροπολογίες.

Στο βασικό μέρος του, της ασφάλισης αυτοκινήτων, αναφέρεται στην οδηγία της Ευρώπης (ΕΕ) 2021/2118, που όμως έχει ήδη εφαρμοστεί, ενώ δεν είναι η πρώτη φορά που υιοθετείται μια οδηγία επιπόλαια, είτε μερικώς είτε χωρίς να προσαρμοστεί στα δεδομένα της χώρας μας και χωρίς καν να ερωτηθεί προηγουμένως η Βουλή.

Παράδειγμα, η περίπτωση της σιδηροδρομικής ασφάλειας του ν.5014/2023, κάτι που είχαμε τότε επισημάνει και τελικά φάνηκε πως είχαμε δίκιο, με κριτήριο τα τραγικά αποτελέσματα στο έγκλημα των Τεμπών. Νόμοι, άλλωστε, υπάρχουν αρκετοί, αλλά η εφαρμογή τους δεν γίνεται σωστά, μια εφαρμογή που στη σημερινή περίπτωση απαιτεί αστυνόμευση με κάμερες στους δρόμους και με ψηφιακή υποδομή.

Αυτός είναι ο λόγος που σήμερα, στην Ελλάδα της φτώχειας, κυκλοφορούν περί τα πεντακόσιες χιλιάδες ανασφάλιστα οχήματα ή περίπου το 10% των υφισταμένων, κάτι που ενέχει τεράστιους κινδύνους για τη δημόσια ασφάλεια, καθώς επίσης για τους πολίτες που καλούνται να καλύψουν τις ζημίες.

Η αντίρρησή μας εδώ έχει κυρίως σχέση με το άρθρο 8, το οποίο αναφέρεται στον έλεγχο της ασφάλισης για εισερχόμενα οχήματα στη χώρα από άλλα κράτη. Ειδικότερα, απαγορεύεται ο έλεγχος ασφάλισης οχημάτων στα σύνορα για χώρες που έχουν υπογράψει το Τμήμα ΙΙΙ της Ενοποιημένης Συμφωνίας Διεθνούς Ασφάλισης, η οποία περιλαμβάνει ολόκληρη την Ευρωπαϊκή Ένωση και τις χώρες των Βαλκανίων.

Εν προκειμένω, στην Ελλάδα έχουμε πολλά οχήματα από τη Βουλγαρία, τη Σερβία, τα Σκόπια και άλλες βαλκανικές χώρες. Υπάρχει δε η τάση να καταχωρίζουν Έλληνες τα αυτοκίνητά τους στη Βουλγαρία, όπως επίσης επαγγελματικά φορτηγά -λόγω, βέβαια, των χαμηλότερων φόρων- ενώ, στη συνέχεια, τα κυκλοφορούν στην Ελλάδα. Επομένως δεν θα πρέπει να έχουν ένα προνομιακό καθεστώς, όπως όταν δεν ελέγχονται, οπότε δεν πρέπει να καταργηθούν οι έλεγχοι, αλλά αντίθετα να εντατικοποιηθούν στα σύνορα.

Γενικότερα, βέβαια, υπάρχει θέμα αρχής, με την έννοια πως οι πολίτες δεν μπορούν να εμπιστευτούν μια Κυβέρνηση που προτείνει μέτρα επιτήρησης, όπως κάμερες παντού, ηλεκτρονικές ταυτότητες, λογοκρισία διαδικτύου κ.λπ., όταν για παράδειγμα, δεν γίνονται έλεγχοι για ανασφάλιστα αυτοκίνητα στα σύνορα ή όταν εγκληματίες συλλαμβάνονται και απελευθερώνονται, όπως είδαμε στις περιπτώσεις επιθέσεων ή άσκησης βίας σε γυναίκες.

Όσον αφορά στο θέμα του Επικουρικού Κεφαλαίου, με το άρθρο 10 προστίθεται στους σκοπούς του η καταβολή ασφαλιστικής αποζημίωσης και σε περιπτώσεις αφερεγγυότητας της ασφαλιστικής επιχείρησης του εσωτερικού ή του εξωτερικού, ενώ με το άρθρο 11, το Επικουρικό Κεφάλαιο υποχρεούται στην καταβολή αποζημίωσης και για ατυχήματα που προκλήθηκαν από οχήματα που βρίσκονται σε ακινησία.

Πρόκειται για κάτι εύλογο εδώ, αλλά η ερώτησή μας ήταν ποια είναι η δυνατότητα του επικουρικού για τον σκοπό αυτό, εάν θα υπάρχει κόστος για να σχηματιστεί πρόσθετο αποθεματικό και εάν θα αυξηθούν έτσι τα ασφάλιστρα, όπου δυστυχώς δεν πήραμε καμμία απάντηση, όπως σχεδόν σε όλες τις ερωτήσεις μας.

Με δεδομένο δε το ότι παρατείνεται η περίοδος αναστολής κάθε αναγκαστικής εκτέλεσης σε βάρος του επικουρικού έως την 31η Δεκεμβρίου του 2025, κάτι που συνεπάγεται φυσικά καθυστερήσεις στις αποζημιώσεις, η μόνη λογική εξήγηση είναι πως δεν έχει τα απαιτούμενα κεφάλαια για να ικανοποιήσει τις υποχρεώσεις του.

Εκτός αυτού, διευκρινίζεται ότι άτομα που υπέστησαν σωματική βλάβη δεν δικαιούνται αποζημίωσης, εφόσον επιβιβάστηκαν με τη θέλησή τους σε ανασφάλιστο όχημα και εφόσον γνώριζαν ότι δεν ήταν ασφαλισμένο. Εδώ ρωτήσαμε πώς μπορεί να αποδειχτεί, χωρίς όμως βέβαια να πάρουμε ούτε εδώ απάντηση.

Σε σχέση με την εφαρμογή της οδηγίας (ΕΕ) 2022/858 στο Μέρος Δ΄, αφορά στην ενσωμάτωση στις υποδομές των αγορών κεφαλαίων της νέας τεχνολογίας blockchain, όπου γίνονται κάποιες διαδικαστικές τροποποιήσεις στην ήδη υπάρχουσα νομολογία με την προσθήκη της αναφοράς σε άυλους τίτλους. Ως υπεύθυνη αρχή ορίζεται η Επιτροπή Κεφαλαιαγοράς, η οποία όμως αμφιβάλλουμε εάν είναι σε θέση να παρακολουθήσει τις νέες αυτές τάσεις.

Το νομοσχέδιο περιλαμβάνει μεταξύ πολλών άλλων διαδικασίες εξαγοράς διακατεχόμενων ακινήτων του δημοσίου στο Μέρος ΣΤ΄. Θέσαμε πολλές ερωτήσεις εδώ, χωρίς να πάρουμε επαρκείς απαντήσεις. Σε γενικές γραμμές, πάντως, καλεί η Κυβέρνηση τους ιδιοκτήτες να αγοράσουν ξανά τα ακίνητά τους. Αν είναι δυνατόν!

Στο άρθρο 58 δε, ασφαλώς δεν συμφωνήσαμε με την καταβολή του 50% της αξίας στην ΕΤΑΔ, αφού είναι η θυγατρική του Υπερταμείου των ξένων και δεν της ανήκουν. Ειδικά όσον αφορά στην εξαγορά ακινήτων του δημοσίου, οι ρυθμίσεις του παρόντος είναι τροπολογίες σε ένα νομοσχέδιο εξαγοράς καταπατημένων, που κατατέθηκε λίγο πριν τις εκλογές του 2023, όπου είχαμε πολλές επιφυλάξεις κυρίως επειδή δεν υπάρχει καταγραφή των ακινήτων του δημοσίου.

Πώς είναι, αλήθεια, δυνατόν να συζητάμε τον τρόπο που θα πουλήσουμε, όταν δεν γνωρίζουμε τι έχουμε να πουλήσουμε ή τι αξία έχει; Σε σχέση με τα πάγια του δημοσίου, έχουμε υποβάλει σωρεία ερωτήσεων ως προς την καταγραφή τους, που στην πράξη αγνοήθηκαν, ενώ σήμερα διαπιστώνουμε ότι προωθείται μεν η αποτίμηση, αλλά αναφέρονται μόνο τριάντα έξι χιλιάδες ακίνητα από τα εβδομήντα δύο χιλιάδες συνολικά, δηλαδή τα μισά.

Ακριβώς για τον λόγο αυτόν, υποβάλαμε και μια άλλη ερώτηση πρόσφατα -που, επίσης, δεν απαντήθηκε- με το εξής θέμα: Συνεχίζεται η αδιαφανής διαχείριση των άνω των εβδομήντα δύο χιλιάδων ακινήτων της δημόσιας περιουσίας, που έχει μεταφερθεί στην ΕΤΑΔ χωρίς αξιολόγηση, με αποτίμηση ύψους 300 δισεκατομμυρίων το 2010 από τους ΚΕΔ και ΙΟΒΕ. Ήταν λάθος η αποτίμηση των 300 δισεκατομμυρίων; Εξαφανίστηκαν τα υπόλοιπα τριάντα έξι χιλιάδες ακίνητα; Δεν υπήρχαν ποτέ; Δεν είναι η Κυβέρνηση υποχρεωμένη να μας απαντήσει τουλάχιστον σε όλα αυτά;

Στη συνέχεια δρομολογείται η παράταση της διάρκειας μιας σύμβασης παραχώρησης μεταξύ του ελληνικού δημοσίου και του «Οργανισμού Λιμένος Κερκύρας Α.Ε.». Εν προκειμένω, η αρχική διάρκεια που προβλεπόταν στον ν.4597/2019 του ΣΥΡΙΖΑ ήταν σαράντα έτη, ενώ με την τροποποίηση που δρομολογήθηκε με τον ν.4664/2020 της Νέας Δημοκρατίας αυξήθηκε στα εξήντα έτη και σήμερα διευρύνεται για ακόμη επτά έτη.

Θα αναρωτηθεί κανείς: Δεν είναι παράδοξο; Δυστυχώς, δεν είναι παράδοξο, αφού στην αιτιολογική έκθεση αναφέρεται ότι η σημερινή παράταση εισάγεται, προκειμένου να συναφθεί σύμβαση υποπαραχώρησης του λιμένα της Κέρκυρας σε ιδιώτες, διάρκειας τουλάχιστον σαράντα ετών, σύμφωνα με σχετική διαγωνιστική διαδικασία που έχει προκηρύξει το ΤΑΙΠΕΔ.

Πρόκειται, επομένως, για μια ρύθμιση προς εξυπηρέτηση του ΤΑΙΠΕΔ, το οποίο εκμεταλλεύεται με μηδενικό όφελος για το δημόσιο -για όλους εμάς, δηλαδή- όλα τα λιμάνια της χώρας, γεγονός που μας βρίσκει κάθετα αντίθετους.

Δεν πρόκειται, λοιπόν, στην ουσία για μια σύμβαση από το δημόσιο στο δημόσιο -όπως μας είπε πονηρά στην επιτροπή ο κ. Χατζηδάκης- και δεν θα δώσουμε λευκή επιταγή στο ΤΑΙΠΕΔ, με την καταστροφική προϊστορία ξεπουλήματος που έχει, χωρίς καν να υπάρχει αποτίμηση και περιγραφή του τιμήματος, καθώς επίσης της σύμβασης παραχώρησης.

Τέλος, περιλαμβάνονται διάφορες τροπολογίες στο H΄ Μέρος, όπως ρυθμίσεις για το προσωπικό της ΑΑΔΕ και άλλων υπηρεσιών, καθώς επίσης για την ΕΑΣ, όπου δίνονται οι επεκτάσεις των φορολογικών και ασφαλιστικών ενημεροτήτων συν του Πιστοποιητικού ΕΝΦΙΑ. Στην ουσία εδώ δίνεται παράταση σε ένα καθεστώς οικονομικής και επιχειρηματικής ομηρίας όσον αφορά την ΕΑΣ-ΠΥΡΚΑΛ, κάτι ανάλογο δηλαδή με όλα αυτά που γίνονταν με τη μακρόχρονη διαδικασία εκκαθάρισης της ΕΛΒΟ, που δεν έχει ακόμη ενεργοποιηθεί, παρά το ότι ξεπουλήθηκε στην ισραηλινή «PLASAN» που μάλιστα έχει αυξήσει την παραγωγή της λόγω του πολέμου στη Γάζα.

Κρίνοντας επιπλέον από αυτά που συμβαίνουν στα Ναυπηγεία Σκαραμαγκά και Ελευσίνας δημιουργείται η εντύπωση πως κάποιοι δεν θέλουν να υπάρξει καν αμυντική βιομηχανία στη χώρα, παρά τα τεράστια οφέλη γενικότερα για την οικονομία μας και όχι μόνο για την άμυνά μας.

Η Κυβέρνηση απλά ανακοίνωσε την καταστροφή της παραγωγικής δυναμικότητας της ΕΑΣ-ΠΥΡΚΑΛ στον Υμηττό με την εξαγγελία του Πάρκου, ενώ δεν έχει δρομολογήσει καν τη μετεγκατάστασή της στη Μάνδρα ή στο Λαύριο. Ακόμη χειρότερα, ακυρώθηκε η μελέτη που ανακοινώθηκε με μεγάλη καθυστέρηση για τη μετεγκατάσταση.

Εμείς θα ψηφίσουμε, βέβαια, το άρθρο, επειδή μας ενδιαφέρει να συνεχίσει να λειτουργεί η ΕΑΣ-ΠΥΡΚΑΛ, αλλά απαιτήσαμε να δοθούν απαντήσεις και διαβεβαιώσεις για το ότι θα επαναλειτουργήσει πλήρως. Το απαιτήσαμε, αλλά προφανώς δεν το περιμέναμε.

Εκτός αυτού, έχουμε καταθέσει πρόταση για τη μεταφορά των εργαζομένων από τα Ναυπηγεία Ελευσίνας όπου συνεχίζονται οι απολύσεις, παρά τις εξαγγελίες της Κυβέρνησης και το χάρισμα των χρεών εκ μέρους του δημοσίου για τη συμφωνία εξυγίανσης και μεταβίβασης που δεν έχει ακόμη ολοκληρωθεί.

Τέλος, υπάρχει αναφορά στα κριτήρια ευάλωτου οφειλέτη, όπου προστίθενται τα ΑΜΕΑ. Αν είναι δυνατόν να μη συμπεριλαμβάνονταν μέχρι σήμερα, με αποτέλεσμα να διενεργούνται εξώσεις σε ΑΜΕΑ, όπως έχουμε διαπιστώσει.

Η ρύθμιση εδώ του άρθρου 65 είναι μεν θετική αλλά ελλιπής, αφού ουσιαστικά δεν γνωρίζουμε ποιοι και πώς θα ενταχθούν στο προστατευτικό καθεστώς, επειδή τα κριτήρια θα καθοριστούν μελλοντικά με κοινή υπουργική απόφαση. Πιστεύουμε πάντως ότι θα πρέπει να διευρυνθεί ο χαρακτηρισμός του ευάλωτου για περισσότερους Έλληνες λόγω της φτώχειας, της ακρίβειας και του τεράστιου δημογραφικού μας προβλήματος, στο οποίο κανένας, δυστυχώς, δεν αναφέρεται όσο θα έπρεπε.

Κλείνοντας με την τροπολογία της «ΛΑΡΚΟ», δεν θα αναφερθούμε στο πραγματικά επαίσχυντο περιεχόμενό της, αφού συζητήθηκε εκτενώς στην επιτροπή. Θα τονίσουμε, όμως, ξανά ότι πρόκειται για μία ωμή παρέμβαση της Κυβέρνησης στη λειτουργία της δικαιοσύνης με μία τροπολογία που θα ισχύει αναδρομικά από τις 17 Ιουνίου, ενώ κατατέθηκε την ίδια ημέρα, τη Δευτέρα τη νύχτα, για να χρησιμοποιηθεί την επομένη στο δικαστήριο παρά το ότι θα ψηφιστεί προφανώς από την κυβερνητική πλειοψηφία σήμερα. Έτσι, ασφαλώς δεν υπάρχει ανεξάρτητη δικαιοσύνη, αφού η Κυβέρνηση όταν δεν τη συμφέρει ο νόμος απλά τον αλλάζει ψηφίζοντας έναν άλλον στη Βουλή. Πολύ απλά τα πράγματα. Εδώ πρόκειται για τον ορισμό της απολυταρχικής διακυβέρνησης, του ολοκληρωτισμού, οπότε απλά ντρέπεται κανείς βλέποντας να συμβαίνουν αυτά στη χώρα του.

Φυσικά, η συγκεκριμένη τροπολογία πρέπει να αποσυρθεί, όπως επίσης η δεύτερη, όπου ασφαλώς δεν συμφωνούμε με την ακατανόητη παράταση του «πόθεν έσχες» -αν και την καταλαβαίνουμε, απλά δεν θέλουμε να την αναφέρουμε- ούτε με τη ρύθμιση που αφορά τις τράπεζες.

Σας ευχαριστούμε πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η ειδική αγορήτρια από τη Νέα Αριστερά κ. Ευτυχία Αχτσιόγλου.

Ορίστε, κυρία συνάδελφε, έχετε τον λόγο.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση αυτού του νομοσχεδίου έρχεται, όπως παρατήρησαν και οι υπόλοιποι συνάδελφοι, λίγες μέρες μετά το αποτέλεσμα των ευρωεκλογών. Σε αυτές εκφράστηκε με καθαρότητα μία μεγάλη κοινωνική δυσαρέσκεια, η οποία, όπως όλοι έχουμε καταλάβει -όσοι τουλάχιστον βρεθήκαμε στον δρόμο και συνομιλήσαμε με τους συμπολίτες μας- αφορά πρωτίστως το δυσβάστακτο κόστος ζωής, τα εξαιρετικά αδύναμα εισοδήματα να αντιμετωπίσουν τις πολύ υψηλές τιμές, τη διάλυση της αγοραστικής δύναμης των μισθών, το γεγονός ότι μεγάλα τμήματα της ελληνικής κοινωνίας λαϊκών και μεσαίων στρωμάτων φτωχοποιούνται καθημερινά. Διότι είναι φτωχοποίηση ένα σπίτι με δύο εργαζόμενους να μην μπορεί να πληρώσει το ρεύμα, είναι φτωχοποίηση ένα σπίτι με δύο εργαζόμενους να μην μπορεί να καλύψει τα έξοδα του σουπερμάρκετ, είναι φτωχοποίηση ένα σπίτι με δύο εργαζόμενους να μην μπορεί να πληρώσει το νοίκι. Αυτό συμβαίνει εδώ και δυόμισι χρόνια στην ελληνική κοινωνία.

Και χθες επιβεβαίωσε ουσιαστικά και το ΙΝΕ της ΓΣΕΕ αυτή την κατάσταση, την πρωτοφανή κατάσταση στην οποία έχουν βρεθεί δηλαδή τα ελληνικά νοικοκυριά και οι εργαζόμενοι, όταν απέδειξε, μαρτύρησε ότι οι Έλληνες εργαζόμενοι έχουν υποστεί τη μεγαλύτερη μείωση πραγματικού εισοδήματος από όλους τους υπόλοιπους στην Ευρώπη τα τελευταία πέντε χρόνια, από το 2019 μέχρι σήμερα. Αυτή η αγανάκτηση, λοιπόν, αυτή η κοινωνική δυσαρέσκεια εκφράστηκε στις εκλογές.

Το ερώτημα είναι τι μήνυμα πήρε η Κυβέρνηση και νομίζω ότι δεν υπάρχει πιο ξεκάθαρη απάντηση ότι η Κυβέρνηση επιλέγει να απαξιώσει το μήνυμα των πολιτών -προσέξτε, όχι ότι δεν το ακούει- επιλέγει να το απαξιώσει με την τροπολογία που κατέθεσε για τη «ΛΑΡΚΟ». Τι κάνει στην πραγματικότητα; Τι έκανε με αυτή την τροπολογία;

Προσέξτε, το πρωί της Τρίτης είχαν προσδιοριστεί να συζητηθούν στο Πρωτοδικείο Αθηνών τα ασφαλιστικά μέτρα που είχαν καταθέσει οι εργαζόμενοι για να προστατεύσουν τις θέσεις εργασίας τους, το τελευταίο δηλαδή εργαλείο που έχουν, η προσφυγή στη δικαιοσύνη. Το βράδυ της Δευτέρας η Κυβέρνηση καταθέτει τροπολογία, με την οποία λέει ότι κλείνει οριστικά η «ΛΑΡΚΟ». Την επόμενη μέρα, το πρωί της Τρίτης, εκπρόσωπος του δημοσίου πηγαίνει στο δικαστήριο. Η υπόθεση δεν ήταν ανάμεσα στο ελληνικό δημόσιο, η υπόθεση ήταν ανάμεσα στους εργαζόμενους και την εργοδότρια εταιρεία, τη «ΛΑΡΚΟ». Εμφανίζεται το ελληνικό δημόσιο στο δικαστήριο, εμφανίζει την τροπολογία, η οποία δεν είχε καν ψηφιστεί και λέει να καταργηθεί η δίκη, δεν έχει αντικείμενο. Δηλαδή, διεκδίκησε η Κυβέρνηση διά αυτής της τροπολογίας να παρέμβει σε εν εξελίξει δίκη ανάμεσα σε εργαζόμενους και εργοδότρια εταιρεία για να την καταστήσει τη δίκη άνευ αντικειμένου, για να μην μπορούν οι εργαζόμενοι ούτε δικαστικά να διεκδικήσουν την προστασία του δικαιώματός τους στην εργασία.

Πρόκειται για πρωτοφανή, για ανήκουστη παρέμβαση στη δικαιοσύνη, πρωτοφανή, ανήκουστη κατάχρηση εξουσίας, πρωτοφανή, ανήκουστη αντεργατική μεθόδευση!

Προφανώς, το δικαστήριο είπε ότι είναι αστείο αυτό, «μια τροπολογία, η οποία δεν έχει καν ψηφιστεί τι μου τη φέρνετε εδώ;» και παρέτεινε τα ασφαλιστικά μέτρα, αλλά η ουσία είναι η πολιτική σκοπιμότητα της παρέμβασης της Κυβέρνησης.

Μια κατάπτυστη τροπολογία, η οποία προβλέπει το οριστικό κλείσιμο της εταιρείας, μιας επιχείρησης, η οποία θα έπρεπε κανονικά να είναι πρωταγωνίστρια στο αναπτυξιακό μοντέλο της χώρας, διότι είναι μία από τις ελάχιστες εταιρείες παγκοσμίως, η οποία ειδικεύεται στην παραγωγή σιδηρονικελίου. Κλείνει οριστικά και πετάγονται στον δρόμο επτακόσιοι ογδόντα ένας εργαζόμενοι με τις οικογένειές τους.

Είπε η Κυβέρνηση, ψέλλισε μάλλον, ότι έχουν προβλεφθεί κάποια μέτρα προστασίας των εργαζομένων και ότι η κατάσταση ήταν στο μη περαιτέρω. Να με συγχωρείτε, ποιος την έφερε την επιχείρηση σε αυτή την κατάσταση; Από το 2000 το πολιτικό προσωπικό που σήμερα βρίσκεται στις υπουργικές θέσεις απαξιώνει τη «ΛΑΡΚΟ» μεθοδευμένα και συγκεκριμένα, χρησιμοποιώντας την ως λάφυρο για πελατειακές σχέσεις. Το ίδιο πολιτικό προσωπικό ήταν τότε στην εξουσία και χρησιμοποιούσε τις διοικήσεις της «ΛΑΡΚΟ», προκειμένου να αναπτύξει ένα δίκτυο διαφθοράς και πελατειακών σχέσεων. Και έτσι βρέθηκε η «ΛΑΡΚΟ» μέσα σε λίγα χρόνια με τις διορισμένες από τη Νέα Δημοκρατία διοικήσεις να χάνει κέρδη 400 εκατομμυρίων ευρώ και να αρχίσει να καταγράφει ζημίες 100 εκατομμυρίων ευρώ η επιχείρηση. Ακριβώς αυτή η κακοδιαχείριση ήταν που έφερε αυτή τη βιομηχανία στο ξεπούλημα και το 2014 είπε η Κομισιόν ότι εδώ έχουμε παράνομες κρατικές ενισχύσεις.

Το 2020 έρχεται η Κυβέρνηση της Νέας Δημοκρατίας και τη θέτει σε καθεστώς ειδικής εκκαθάρισης, διαβεβαιώνοντας ωστόσο, θυμάμαι τον κ. Σταϊκούρα πάρα πολλές φορές να διαβεβαιώνει ότι η εταιρεία θα μείνει σε λειτουργία. Και ενώ έχει κάνει αυτό το 2020, το 2022 έρχεται και καταγγέλλει τις συμβάσεις εργασίας των εργαζομένων, τους απολύει δηλαδή ουσιαστικά, αρχίζει να τους έχει σε δίμηνες συμβάσεις ομηρίας, για να φτάσει το 2024 να τους απολύσει οριστικά και να κλείσει την επιχείρηση, λέγοντας ότι πια ο ειδικός διαχειριστής -αυτό λέει η τροπολογία- δεν θα κάνει απλά τα αναγκαία για να μείνει σε λειτουργία η επιχείρηση, θα κάνει τα αναγκαία και για το κλείσιμο της επιχείρησης, αλλά και για να πουληθεί κλειστή. Αυτή την τροπολογία την έφερε, προκειμένου να διακόψει το μόνο εργαλείο που είχε τελικά απομείνει στα χέρια των εργαζομένων, που ήταν η δικαστική διεκδίκηση της προστασίας των θέσεων εργασίας.

Να την πάρετε πίσω! Πρόκειται για κατάπτυστη τροπολογία και επί της ουσίας της υπόθεσης και επί της διαδικασίας της δικαστικής κρίσης. Συμπυκνώνετε σε αυτή όλη την πολιτική της Νέας Δημοκρατίας. Είναι σταθερά αντεργατική, σταθερά αντικοινωνική, σταθερά αντιαναπτυξιακή για το παραγωγικό δυναμικό της χώρας, σταθερά ενάντια στο κράτος δικαίου, με ευθεία προσβολή της διάκρισης των λειτουργιών, σταθερά αλαζονική απέναντι στα πολλά χρόνια των πολιτικών και κοινωνικών καταγγελιών που υπάρχουν για το θέμα της «ΛΑΡΚΟ».

Και σαν να μην έφτανε αυτό, μας φέρατε χθες το βράδυ και μια άλλη τροπολογία για τις τράπεζες. Τι λέει αυτή η τροπολογία; Ακούστε τώρα εδώ. Λέει πως όταν υπάρχει δίωξη για απιστία τραπεζικών στελεχών για δάνεια και αναδιαρθρώσεις δανείων, ενώ έχει αναλάβει έργο ο εισαγγελέας ή η εισαγγελέας, θα παρεμβαίνει η Τράπεζα της Ελλάδας και θα καταθέτει έκθεση που θα λέει η ίδια η Τράπεζα της Ελλάδας αν υπάρχει παραβίαση ή όχι. Βάζετε την Τράπεζα της Ελλάδος σε ρόλο εισαγγελέα. Είστε σοβαροί; Οι διώξεις των τραπεζικών στελεχών για απιστία θα γίνονται με έκθεση της Τράπεζας της Ελλάδος. Είστε σοβαροί; Δεν φτάνει που το 2019 νομοθετήσατε ότι για την απιστία των τραπεζικών στελεχών η δίωξη θα γίνεται μόνο κατ’ έγκληση -δηλαδή, μόνο αν η ίδια η τράπεζα θέλει να διώξει τα στελέχη της για τα θαλασσοδάνεια και τα δάνεια με αέρα που δίνει, θα προχωρά η δίωξη- έρχεστε τώρα να πείτε ότι ακόμη και στην περίπτωση που έχει αναλάβει ο εισαγγελέας θα μπαίνει πάλι η Τράπεζα της Ελλάδος για να πει η ίδια και να κρίνει αν υπάρχει αδίκημα. Διότι αυτό κατ’ ουσίαν λέτε.

Είμαστε σοβαροί; Σε ποιο επίπεδο θα φτάσει η παρέμβαση στο κράτος δικαίου; Σε ποιο επίπεδο θα φτάσει η παρέμβαση στη δικαιοσύνη; Σε ποιο επίπεδο θα φτάσει αυτή η ανήκουστη παρέμβαση στη λειτουργία και στη διάκριση των λειτουργιών; Πρόκειται για πρωτοφανή πράγματα, για αντισυνταγματικά πράγματα.

Καλούμε και απαιτούμε την απόσυρση και αυτής της ανήκουστης πραγματικά τροπολογίας. Έχει ξεπεράσει κάθε προηγούμενο αυτή η υπόθεση της διαρκούς κατάχρησης εξουσίας από την πλευρά σας διά της νομοθετικής οδού.

Θεωρώ ότι αυτά ρίχνουν βαριά τη σκιά τους πάνω σε αυτό το νομοσχέδιο. Θα μου επιτρέψετε να πω και κάποιες θέσεις σε σχέση με αυτό το νομοσχέδιο που έχει παντελώς ετερόκλητα μεταξύ τους τμήματα. Έχετε ένα μέρος που αφορά την εναρμόνιση της εθνικής νομοθεσίας με την οδηγία του 2021 για την ασφάλιση οχημάτων. Σε γενικές γραμμές είναι διατάξεις οι οποίες διευρύνουν την ασφαλιστική κάλυψη και τις αποζημιώσεις του επικουρικού κεφαλαίου. Μάλιστα. Καλώς κάνετε και διευρύνετε την ασφαλιστική κάλυψη. Καλό είναι αυτό, προκειμένου να υπάρχει μεγαλύτερη προστασία.

Ρωτήσαμε κάτι απλό όλες τις μέρες στις Επιτροπές. Διευρύνεται η ασφαλιστική κάλυψη, διευρύνεται η υποχρέωση παροχής αποζημίωσης για άλλες και για άλλες περιπτώσεις. Μάλιστα. Ποιος το πληρώνει και πόσο θα είναι αυτό; Ρωτήσαμε κάτι συγκεκριμένο. Θα υπάρξει επιβάρυνση, αφού θα πληρώνονται περισσότερες αποζημιώσεις. Θα υπάρξει επιβάρυνση. Πόση περίπου θα είναι αυτή η επιβάρυνση; Τάξη μεγέθους δεν μπορούμε να έχουμε για τους ασφαλισμένους, για τους οδηγούς, για τους πολίτες; Πώς θα διασφαλίσετε ότι αυτή δεν θα περάσει, δεν θα μετακυλιστεί από τις ασφαλιστικές εταιρείες οι οποίες έχουν σημειώσει και δυσθεώρητα κέρδη όλη αυτήν την περίοδο; Διότι είναι μονοπωλιακή η αγορά εκεί, ολιγοπωλιακή, σχεδόν μονοπωλιακή. Πώς δεν θα περάσει αυτό το κόστος στους ασφαλισμένους οδηγούς; Πώς θα το διασφαλίσετε; Δεν πήραμε καμμία απάντηση.

Υπάρχει ένα τέταρτο τμήμα που μιλάει για την εφαρμογή του Κανονισμού 2022 για τη ρύθμιση της αγοράς των χρηματοπιστωτικών μέσων, δηλαδή μετοχών ομολόγων, κ.λπ., που διακινούνται με τη χρήση τεχνολογίας blockchain, μιας ψηφιακής αγοράς δηλαδή, όχι των κλασικών κεντρικών τραπεζών, αλλά ένα παράλληλο σύστημα που συνδυάζει κρυπτογραφία και βάσεις δεδομένων για να γίνονται χρηματοοικονομικές συναλλαγές. Μάλιστα. Κάνατε διατάξεις για να ενσωματώσετε τον Κανονισμό. Μας είπε ο κ. Χατζηδάκης «Δεν έχω περιθώριο ευελιξίας εδώ, Κανονισμός είναι». Ωραία. Ορίζετε ως υπεύθυνο εφαρμογής και εποπτείας όλου του πλαισίου την Επιτροπή Κεφαλαιαγοράς. Και ήρθε η Επιτροπή Κεφαλαιαγοράς στην ακρόαση φορέων και καταλάβαμε όλοι ότι η Επιτροπή Κεφαλαιαγοράς έχει τρομακτικές διαφωνίες με την Τράπεζα της Ελλάδος σε σχέση με την αρμοδιότητα που η ίδια αναλαμβάνει και τι αρμοδιότητα θα έπρεπε να έχει αναλάβει η Τράπεζα της Ελλάδος.

Μα, εσείς είχατε αυτή τη δουλειά να κάνετε. Αυτή είναι η δουλειά σας όταν ενσωματώνετε έναν κανονισμό, να διασφαλίζετε ότι θα εφαρμοστεί με ένα πλαίσιο που να μπορεί να υπηρετήσει την ελληνική έννομη τάξη. Κι εμείς ακούμε τον μόνο αρμόδιο που είναι αυτός που υποτίθεται θα εποπτεύσει αυτό το σύνθετο νομικό, οικονομικό, τεχνικό πλαίσιο, να λέει «Εγώ είχα πολύ μεγάλες διαφωνίες γι’ αυτήν την αρμοδιότητα».

Πέμπτο θέμα είναι η αξιοποίηση ακινήτων δημοσίου, δηλαδή καταπατημένα, διακατεχόμενα ακίνητα του δημοσίου. Εδώ υπάρχει ένα κοινωνικό πρόβλημα. Δηλαδή, υπάρχουν εκατοντάδες συμπολίτες μας οι οποίοι έχουν σπίτια εδώ και καιρό τα οποία μπορεί να τα έχουν πάρει και με στεγαστικά δάνεια και οι οποίοι βρίσκονται εγκλωβισμένοι σε δικαστικές διαμάχες με το δημόσιο, το οποίο διεκδικεί την περιουσία αυτή. Είναι οικισμοί ολόκληροι στην Καρδίτσα, στη Λαυρεωτική, στην Έδεσσα, σειρά περιπτώσεων. Αυτό είναι το ένα θέμα, το κοινωνικό πρόβλημα. Από την άλλη πλευρά είναι το δημόσιο συμφέρον, πώς δηλαδή το δημόσιο θα προστατεύσει την περιουσία του από καταπατητές.

Λύνετε κάποιο από τα δύο προβλήματα με αυτό το νομοσχέδιο; Τίποτα από τα δύο δεν λύνετε. Εξακολουθούν οι μικροϊδιοκτήτες να βρίσκονται μπλεγμένοι σε αυτή τη διελκυστίνδα των δικαστικών αγωγών από το δημόσιο. Δεν τους διευκολύνετε κατ’ ουδένα τρόπο. Δηλαδή, άνθρωποι οι οποίοι έχουν τίτλους ιδιοκτησίας θα εξακολουθούν να βρίσκονται σε αυτή τη διαρκή διαδικασία να αποδείξουν ότι είναι κύριοι των σπιτιών τους. Και, τελικά, τους καλείτε να εξαγοράσουν, δηλαδή να πληρώσουν εκ νέου για τα ακίνητά τους και με κάτι εξαιρετικά σύνθετες διαδικασίες, όπου λέει ότι μέσα σε ενενήντα μέρες αν του λείπει κάποιο δικαιολογητικό, θα στείλει ένα μέιλ η διοίκηση και αν δεν απαντήσει, θεωρείται ότι δεν υπάρχει αίτηση εξαγοράς. Δηλαδή, ο άνθρωπος θα χάνει το περιουσιακό του στοιχείο. Αυτά δεν λύνονται καθόλου. Εξακολουθούν οι άνθρωποι να βρίσκονται μπλεγμένοι, εγκλωβισμένοι σε αυτό το πλαίσιο.

Από την άλλη διευκολύνετε πρόσφατους μεγαλοκαταπατητές να εξαγοράσουν με προνομιακούς όρους περιουσία, γιατί αφαιρείτε προϋποθέσεις, όπως το να υπάρχει κτίσμα, να είναι κτισμένο μέχρι κάποιο χρονικό σημείο στο ακίνητο. Δεν βάζετε κανένα όριο εμβαδού, άρα μπορεί να υπάρξουν εδώ και τεράστια κομμάτια περιουσιών. Δεν εξαιρείτε περιοχές «NATURA», περιοχές σε αρχαιολογικούς χώρους. Τίποτα από όλα αυτά. Λέτε: «Αρκεί να έχουν τα πέντε τελευταία χρόνια υποβάλει Ε9 και μπορούν με προνομιακούς όρους να εξαγοράσουν».

Μα, αυτό εδώ είναι μια παρέμβαση η οποία διευκολύνει μεγαλοκαταπατητές και εξακολουθεί να κρατάει το πρόβλημα σφιχτό για τους μικροϊδιοκτήτες που δεν μπορούν να προστατέψουν τις ιδιοκτησίες των σπιτιών τους.

Έρχομαι και σε ένα ακόμη θέμα στο άρθρο 65 που αφορά την ένταξη των αναπήρων στο καθεστώς του ευάλωτου οφειλέτη. Αφού γίναμε μάρτυρες απίστευτων εικόνων κατ’ εφαρμογή του δικού σας Πτωχευτικού Κώδικα με άτομα με αναπηρία να πετάγονται έξω από τα σπίτια τους την ώρα που πλειστηριάζονται τα σπίτια τους με την παρέμβαση της Αστυνομίας, κατόπιν εορτής έρχεστε να προβλέψετε ότι τα άτομα με αναπηρία θα περιλαμβάνονται στον ορισμό του ευάλωτου οφειλέτη.

Ούτως ή άλλως, το θέμα του ορισμού της ευαλωτότητας είναι τεράστιο και το ξέρετε πολύ καλά. Η περίμετρος αυτών που χαρακτηρίζονται ως ευάλωτοι στον Πτωχευτικό σας Κώδικα είναι πάρα πολύ μικρή. Δεν προστατεύονται πραγματικά οι άνθρωποι και το είδατε γιατί όταν κάνατε ένα πλαίσιο αναστολής πλειστηριασμών για τους ευάλωτους, ελάχιστοι εντάχθηκαν εκεί. Είναι πολύ χαμηλά τα εισοδηματικά και περιουσιακά κριτήρια που βάζετε και, μάλιστα, είναι κατόπιν εφαρμογής τεκμηρίων της φορολογικής αρχής, άρα πέφτουμε ακόμη πιο κάτω.

Όμως, ούτως ή άλλως, το ήδη προβληματικό πλαίσιο το βλέπουμε καθημερινά με τα «funds» να κάνουν χιλιάδες πλειστηριασμούς. Το 2023 είχαμε ρεκόρ πλειστηριασμών στη χώρα των τελευταίων είκοσι ετών. Έρχεστε να προβλέψετε την ένταξη των ατόμων με αναπηρία στο καθεστώς ευάλωτου οφειλέτη, χωρίς όμως να ορίζετε ούτε το ποσοστό της αναπηρίας ούτε τα περιουσιακά κριτήρια που λέτε ότι θα υπάρχουν για να ενταχθούν ούτε τα εισοδηματικά κριτήρια. Δηλαδή, δεν δίνετε κανένα στοιχείο για να μπορέσουμε πολιτικά να εκτιμήσουμε αν προστατεύονται οι άνθρωποι ή δεν προστατεύονται.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εμείς εδώ λέμε κάτι συγκεκριμένο και το είπα και στις επιτροπές. Δεν μπορούν να υπάρχουν περιουσιακά και εισοδηματικά κριτήρια όταν μιλάμε για προστασία ανάπηρων ατόμων. Δεν μπορούν να συνδέονται αυτά ούτε φυσικά να εξισώνονται εισοδηματικά και περιουσιακά κριτήρια ατόμων με αναπηρία με άτομα με μη αναπηρία, γιατί υπάρχουν πολύ μεγάλες και οξείες ειδικές ανάγκες σε αυτές τις περιπτώσεις.

Επομένως, ορίστε το ποσοστό της αναπηρίας εντός του νόμου για να το βλέπουμε -εμείς λέμε 50%- και αφαιρέστε την πρόβλεψη ότι θα τηρούνται περιουσιακά και εισοδηματικά κριτήρια, για να προστατευτούν.

Κλείνω με το εξής. Υπάρχει μια άκρως τηλεγραφική ανακοίνωση στο νομοσχέδιο. Παρατείνεται -λέει- η παραχώρηση του λιμανιού της Κέρκυρας για εξήντα επτά έτη. Όταν ρωτήσαμε τον κ. Χατζηδάκη ότι «γιατί»; «τι είναι αυτό;», είπε ότι «δεν έχει να ανησυχείτε για κάτι, το δημόσιο παραχωρεί στο δημόσιο». Είναι έτσι; Δεν είναι έτσι. Είναι ψευδές αυτό που είπε ο κύριος Υπουργός.

Παρατείνεται η παραχώρηση προς τον Οργανισμό Λιμένος Κέρκυρας για να υποπαραχωρήσει εν συνεχεία ο Οργανισμός Λιμένος Κέρκυρας σε ιδιώτη τμήμα του λιμανιού που είναι για τις κρουαζιέρες, για τα κρουαζιερόπλοια. Αυτή είναι η ουσία της απάντησης. Άρα έχουμε ιδιωτικοποίηση του «φιλέτου» του λιμανιού που αφορά τις κρουαζιέρες.

Επομένως εδώ τι κάνετε με αυτό το νομοσχέδιο, κυρίως και με τις τροπολογίες που φέρατε, ως πρώτη ενέργεια της Κυβέρνησης μετά τις ευρωεκλογές; Δείχνετε ότι, όχι απλώς δεν λάβατε κάποιο μήνυμα, αλλά απαξιώνετε προκλητικά και την έκφραση και το μήνυμα των πολιτών, με την κατάπτυστη τροπολογία για τη «ΛΑΡΚΟ», με την ανήκουστη τροπολογία για τις τράπεζες και με τα όσα ακούσαμε από τον κ. Χατζηδάκη με «τυμπανοκρουσίες» να προαναγγέλλει για την εκποίηση των αστικών συγκοινωνιών και των ΕΛΤΑ. Και είπε μάλιστα εκεί με χαρά ότι στις αστικές συγκοινωνίες και τα ΕΛΤΑ θα ακολουθηθεί το μοντέλο ΔΕΗ.

Το μοντέλο ΔΕΗ για τους πολίτες αυτού του τόπου σημαίνει συγκεκριμένα πράγματα. Σημαίνει ιδιωτικοποίηση, σημαίνει αύξηση της τιμής των υπηρεσιών. Το είδαν το κόστος του ρεύματος. Σημαίνει διάλυση των δικαιωμάτων και μείωση μισθών για τους εργαζόμενους. Σημαίνει υψηλότατα μπόνους για τα golden boys. Σημαίνει ΣΤΑΣΥδες. Σημαίνει φτωχούς εργαζόμενους και πολίτες.

Τουλάχιστον, κρατήστε τα προσχήματα και αφήστε τους πολίτες να μπορούν να διεκδικούν τα δικαιώματά τους στην εργασία, έστω και μέσω των δικαστηρίων. Κάντε τουλάχιστον αυτό και αποσύρετε τις κατάπτυστες τροπολογίες.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Κι εμείς ευχαριστούμε την κ. Αχτσιόγλου.

Τον λόγο έχει ο ειδικός αγορητής από τη Νίκη κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, η Κυβέρνηση για μία ακόμη φορά καταθέτει την τροπολογία της τελευταίας στιγμής με τίτλο «Ρυθμίσεις θεμάτων «ΛΑΡΚΟ»». Με την εν λόγω τροπολογία προβλέπεται ότι ο ειδικός διαχειριστής της «ΛΑΡΚΟ» θα μπορεί να μεταβιβάσει το ενεργητικό της μεταλλουργίας, συμπεριλαμβανομένης της επιχείρησης στο σύνολό της, σε κατάσταση παύσης λειτουργίας.

Ο προηγούμενος νόμος με τον οποίο η βιομηχανία τέθηκε σε καθεστώς ειδικής διαχείρισης στις αρχές του 2020, με απόφαση του νυν Υπουργού Οικονομικών Κωστή Χατζηδάκη, προέβλεπε ότι η «ΛΑΡΚΟ» θα έπρεπε να μεταβιβαστεί στον επενδυτή εν λειτουργία.

Βλέπουμε την Κυβέρνηση της Νέας Δημοκρατίας να αναιρεί δικά της νομοθετήματα, με μοναδικό στόχο να εξυπηρετήσει ορισμένα επιχειρηματικά συμφέροντα, σε βάρος των εργαζομένων της πολύπαθης εταιρείας.

Δεδομένου ότι η κοινοπραξία «ΓΕΚ ΤΕΡΝΑ» - «AD Holdings» κάνει το νέο αφεντικό στο εργοστάσιο και τα μεταλλεία της «ΛΑΡΚΟ», τίθενται σοβαρά ζητήματα για τις θέσεις εργασίας του προσωπικού της εταιρείας, που προφανώς βρίσκονται σε κίνδυνο, δεδομένου ότι είναι διαφορετικό γεγονός η μεταβίβαση της εταιρείας να γίνει σε κατάσταση εν λειτουργία απ’ ό,τι σε κατάσταση παύσης λειτουργίας.

Καλούμε την Κυβέρνηση να αποσύρει την τροπολογία και να έρθει σε συνεννόηση με την κοινοπραξία «ΓΕΚ ΤΕΡΝΑ» - «AD Holdings», με στόχο να διασφαλιστούν οι θέσεις εργασίας στον μεγαλύτερο δυνατό βαθμό.

Με την ενσωμάτωση της οδηγίας του 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων επιδιώκεται η δημιουργία ενός ολοκληρωμένου ρυθμιστικού πλαισίου για την ασφάλιση των αυτοκινήτων και ιδιαίτερα την αστική ευθύνη που προκύπτει από τη χρήση τους.

Η νομοθετική πρωτοβουλία που αποτυπώνεται στις διατάξεις του Κεφαλαίου Β΄ του σχεδίου νόμου είναι προς τη σωστή κατεύθυνση αναφορικά με την ηλεκτρονική διασταύρωση και έλεγχο της τήρησης υφιστάμενων υποχρεώσεων των ιδιοκτητών οχημάτων, όπως η ύπαρξη γενικής ενεργής ασφαλιστικής κάλυψης του οχήματος, δελτίο τεχνικού ελέγχου για την καταλληλότητα του οχήματος εν ισχύ και την πληρωμή των τελών κυκλοφορίας του.

Η θλιβερή κατάσταση που απεικονίζουν οι αριθμοί των τροχαίων ατυχημάτων στη χώρα οφείλεται σε έναν βαθμό στην αποχή από τον τεχνικό έλεγχο στο ποσοστό τουλάχιστον που αφορά τα παράγοντα αυτοκίνητα.

Επιπλέον, αποκαθίσταται και η αίσθηση της ισονομίας έναντι των υποχρεώσεων που έχουμε όλοι οι πολίτες ιδιοκτήτες οχήματος, εφόσον πλέον η τήρησή τους ελέγχεται περιοδικά και αυτόματα, ενώ οι παραβάτες εντοπίζονται και τιμωρούνται.

Συνολικά πρόκειται για ρύθμιση που, εφόσον εφαρμοστεί όπως προδιαγράφεται, θα συμβάλει δραστικά στη βελτίωση της οδικής ασφάλειας, αλλά και την προστασία του περιβάλλοντος από τους εκπεμπόμενους από τα οχήματα ρύπους.

Ωστόσο, η ενσωμάτωση της οδηγίας του 2021/2118 στην εθνική μας νομοθεσία θα πρέπει να λάβει υπ’ όψιν της και τις ιδιαιτερότητες που επικρατούν στη χώρα μας. Σε περίπου 2,9 εκατομμύρια υπολογίζονται τα οχήματα που κυκλοφορούν στους ελληνικούς δρόμους χωρίς να έχουν περάσει από έλεγχο ΚΤΕΟ, είτε λόγω αμέλειας των ιδιοκτητών τους είτε εξαιτίας οικονομικών προβλημάτων τους.

Αν σκεφτούμε ότι τα οχήματα που κυκλοφορούν στους δρόμους ανέρχονται σε 5,3 εκατομμύρια, είναι φανερό ότι κατά την πρώτη εφαρμογή του νόμου θα είναι αδύνατο να ελεγχθεί στο ΚΤΕΟ τόσο μεγάλος αριθμός οχημάτων σε σύντομο χρονικό διάστημα, όταν σήμερα το 54% των οχημάτων δεν έχει περάσει από τεχνικό έλεγχο.

Για τον παραπάνω λόγο προτείνουμε κατά την πρώτη εφαρμογή του παρόντος σχεδίου νόμου οι ηλεκτρονικοί διασταυρωτικοί έλεγχοι να εκκινήσουν σταδιακά για ένα διάστημα μεσολαβούντος ενός μηνός τουλάχιστον, με βάση τον λήγοντα αριθμό του ΑΦΜ των ιδιοκτητών ανασφάλιστων οχημάτων.

Μια άλλη ιδιαιτερότητα της χώρας μας είναι το ποσοστό των απορρίψεων στα ΚΤΕΟ, το οποίο κινείται μόλις στο 4,5%, όταν ο ευρωπαϊκός μέσος όρος είναι περίπου 15% και στη Γερμανία, η οποία διαθέτει έναν πολύ νεότερο στόλο οχημάτων, φτάνει έως και το 35%. Το χαμηλό ποσοστό απορρίψεων στα ΚΤΕΟ είναι φανερό ότι επιβάλλει την αξιολόγηση και εποπτεία τους από το αρμόδιο Υπουργείο Μεταφορών.

Η ενσωμάτωση της οδηγίας δεν θα πρέπει να οδηγήσει απλά και μόνο στην αύξηση των κερδών των ιδιωτικών ΚΤΕΟ και των εσόδων του κράτους από φόρους και πρόστιμα, αλλά να αναβαθμίσει ουσιαστικά και την οδική ασφάλεια.

Σχετικά με τα ανασφάλιστα οχήματα, πρόκειται για ένα διαχρονικό πρόβλημα. Σήμερα υπολογίζονται σε πεντακόσιες με εξακόσιες χιλιάδες. Έτσι, το Υπουργείο Οικονομικών, ύστερα από εκατοντάδες ή και χιλιάδες ατυχήματα με ανασφάλιστα οχήματα, ύστερα από την καταγραφή της ανάγκης οι νομοταγείς να πληρώνουν κάτι παραπάνω για να καλύπτονται και από εμπλοκή σε τροχαίο με ανασφάλιστο όχημα, δρομολογεί νέα νομοθετική ρύθμιση για να ξεκινήσει να γίνεται το αυτονόητο.

Το κόμμα μας υποστηρίζει πως είναι ένα μέτρο προς τη σωστή κατεύθυνση, όμως οι έλεγχοι θα πρέπει να είναι συνεχείς και αδιάκοποι, ώστε οι παραβάτες να μην έχουν περιθώρια ελιγμών και φυσικά ο νόμος να εφαρμόζεται ως έχει.

Στο παρόν νομοσχέδιο περιλαμβάνονται διατάξεις για την υποτιθέμενη αξιοποίηση ακινήτων του δημοσίου μέσω της τροποποίησης του ν.5024 του 2023 που είχε ψηφίσει έναν χρόνο πριν η Κυβέρνηση της Νέας Δημοκρατίας. Πίσω από τον τίτλο «Αξιοποίηση» κρύβεται η μεταβίβαση καταπατημένων εκτάσεων και πρέπει να διευκρινιστεί ποιες καταπατήσεις αφορά. Προφανώς δεν αφορά τις δασικές εκτάσεις, γιατί αυτές έχουν ήδη ρυθμιστεί με τον ν.5024 του 2023.

Είναι βέβαιο ότι αφορά και τις καταπατήσεις που έχουν γίνει σε αιγιαλούς. Εκατοντάδες ξενοδοχειακές μονάδες που έχουν καταλάβει δημόσια κτήματα, όπως στην παραλία του Πύργου και στο Φαληράκι της Ρόδου, υπάγονται στις υπό ψήφιση διατάξεις.

Η απόρριψη της αίτησης σύμφωνα με το άρθρο 54 μπορεί να γίνει για λόγους εθνικής άμυνας, δημόσιας ασφάλειας, δημόσιας υγείας, χωροταξικού ή πολεοδομικού σχεδιασμού ή άλλης αιτιολογημένης κρατικής ανάγκης. Ωστόσο, είναι προφανές ότι η συγκεκριμένη διατύπωση είναι πολύ γενική και αφήνει ανοιχτό το θέμα να το κρίνει η επιτροπή εξαγοράς.

Με το άρθρο 55 ρυθμίζεται ότι το τίμημα εξαγοράς θα είναι ίσο με την αντικειμενική αξία της έκτασης. Για τα εντός σχεδίου φαίνεται λογικό. Ωστόσο, όλοι γνωρίζουμε ότι στα εκτός σχεδίου οι αντικειμενικές αξίες είναι πολύ μικρές. Υπάρχει, για παράδειγμα, ο κίνδυνος να μεταβιβαστούν παραλίες στη Μύκονο με αντικειμενικές αξίες που αφορούν αγροτεμάχια εκτός σχεδίου.

Κατά την άποψή μας, τα άρθρα 54 και 55 πρέπει να αλλάξουν. Στο άρθρο 54 κατά ελάχιστον να προβλεφθεί η δημοσιοποίηση του αιτήματος εξαγοράς, προκειμένου όποιος ενδιαφερόμενος να μπορεί να εκφράσει αντιρρήσεις οι οποίες να αξιολογούνται από την επιτροπή εξαγοράς. Στο άρθρο 55 για τα νησιά, την Αττική και τη Χαλκιδική το τίμημα εξαγοράς να προκύπτει από πιστοποιημένο εκτιμητή και όχι από την αντικειμενική αξία.

Το κόμμα μας ασφαλώς και είναι υπέρ της τακτοποίησης ενός χρόνιου προβλήματος, καθώς νοικοκυριά και επιχειρήσεις για δεκαετίες ολόκληρες βρίσκονται σε καθεστώς ομηρίας, με τις περιουσίες τους να είναι υπό αμφισβήτηση. Όμως, θεωρούμε πως η εξαγορά των καταπατημένων εκτάσεων γίνεται με πρόχειρο τρόπο. Πρόκειται για ένα νομοθέτημα με αρκετές αδυναμίες και ενώ μπορεί να ωφελήσει χιλιάδες μικροϊδιοκτήτες, πολύ πιθανόν να νομιμοποιήσει καταπατήσεις μεγάλων εκτάσεων «φιλέτων» σε όλη τη χώρα.

Με το άρθρο 61 προβλέπεται η παράταση συμβάσεων ιδιωτικού δικαίου ορισμένου χρόνου προσωπικού της Ανεξάρτητης Αρχής Δημοσίων Εσόδων, μια τακτική που η Κυβέρνηση έχει χρησιμοποιήσει και σε άλλους τομείς, όπως στην υγεία.

Το 2021 προσελήφθησαν μέσω ΑΣΕΠ διακόσιοι περίπου πτυχιούχοι υψηλών προσόντων στους κλάδους Πληροφορικής, Οικονομικού και Μηχανικών στη Γενική Διεύθυνση Ηλεκτρονικής Διακυβέρνησης και στη Γενική Διεύθυνση Οικονομικών Υπηρεσιών της Ανεξάρτητης Αρχής Δημοσίων Εσόδων, με σκοπό την υλοποίηση και παρακολούθηση των μεταρρυθμιστικών προγραμμάτων και έργων δημοσίων επενδύσεων που χρηματοδοτούνται από το Ταμείο Ανάκαμψης και Ανθεκτικότητας.

Ωστόσο, η παράταση των συμβάσεων εργασίας, δεν μπορεί να είναι η λύση κάλυψης των αναγκών του δημοσίου και μάλιστα για κρίσιμες θέσεις με προσωπικό υψηλών προσόντων. Το κόμμα μας προτείνει ως μόνιμη και δίκαιη λύση, την προκήρυξη διαγωνισμού ΑΣΕΠ, ειδικά για τις παραπάνω θέσεις, με ισχυρή μοριοδότηση της προϋπηρεσίας του προσωπικού, με συμβάσεις εργασίας ορισμένου χρόνου, ώστε να καλύψουμε σε μόνιμη βάση τα κενά της Ανεξάρτητης Αρχής Δημοσίων Εσόδων.

Ένας ακόμα λόγος που το κόμμα δεν υποστηρίζει τις παρατάσεις συμβάσεων ορισμένου χρόνου, είναι ότι ενδεχομένως υπάρχουν και νομικά κωλύματα. Συγκεκριμένα, στο προεδρικό διάταγμα υπ’ αριθμόν 164/2004 που έχουμε ήδη καταθέσει στα πρακτικά της επιτροπής, σχετικά με τις συμβάσεις ορισμένου χρόνου στον δημόσιο τομέα στα άρθρα 5 και 6, τίθενται απαγορεύσεις επί των διαδοχικών συμβάσεων ορισμένου χρόνου στο δημόσιο τομέα, ενώ δεν επιτρέπεται ο συνολικός χρόνος τους να ξεπεράσει τους είκοσι τέσσερις μήνες.

Σχετικά με τη λήψη μέτρων προς εφαρμογή του Κανονισμού του 2022/858 που αφορά τις αγορές που βασίζονται στην τεχνολογία κατανεμημένου καθολικού, το κόμμα μας θεωρεί πολύ σημαντικό, οι εποπτικές αρχές να μπορούν να παρακολουθήσουν τη συγκεκριμένη τεχνολογία, ορίζοντας εποπτικές αρχές και διευρύνοντας τον ορισμό του χρηματοπιστωτικού μέσου.

Η τεχνολογία κατανεμημένου καθολικού blockchain, έγινε γνωστή ως η τεχνολογία στην οποία βασίστηκε το κρυπτονόμισμα Bitcoin και στη συνέχεια και άλλα κρυπτονομίσματα, με παρόμοιες τεχνολογίες. Η τεχνολογία κατανεμημένου καθολικού θα χρησιμοποιηθεί και στην αγορά ομολόγων, όπως μας ενημέρωσε η κ. Αναστασία Στάμου, Αντιπρόεδρος της Επιτροπής Κεφαλαιαγοράς.

Το κόμμα συμφωνεί με τον ορισμό ως αρμόδιας αρχής για την εφαρμογή του Κανονισμού 2022/858 την Επιτροπή Κεφαλαιαγοράς και επειδή η τεχνολογία κατανεμημένου καθολικού θα χρησιμοποιηθεί και στην αγορά ομολόγων, όπως αναφέραμε, είναι υποχρέωση του Υπουργείου Εθνικής Οικονομίας και Οικονομικών να εξετάσει την τεχνολογία στην οποία βασίστηκε το κρυπτονόμισμα Bitcoin και στη συνέχεια και άλλα κρυπτονομίσματα, διότι μέχρι και σήμερα τα κρυπτονομίσματα είναι σαν να μην υφίστανται για τη φορολογική διοίκηση, καθώς δεν υπάρχει νομοθεσία για την εφαρμογή κερδών από συναλλαγές κρυπτονομισμάτων.

Δεν υπάρχει απόδοση κωδικού δραστηριότητας ΚΑΔ σε όσους πουλούν κρυπτονομίσματα. Με βάση τα σημερινά δεδομένα, δεν υπάρχει επισήμως δυνατότητα πώλησης κρυπτονομισμάτων στην Ελλάδα, καθώς δεν υπάρχει σχετικός ΚΑΔ. Δεν υπάρχει υποχρέωση δήλωσης των κρυπτονομισμάτων στη φορολογική δήλωση ή διαφορετικά των κερδών που αποκομίζουν από την πώλησή τους.

Σχετικά με την αύξηση της διάρκειας της Σύμβασης Παραχώρησης μεταξύ του ελληνικού δημοσίου και του «Οργανισμού Λιμένος Κέρκυρας Α.Ε.», το κόμμα μας δεν είναι αντίθετο με την αξιοποίηση της δημόσιας περιουσίας, θεωρεί ωστόσο πως το Ταμείο Αξιοποίησης Ιδιωτικής Περιουσίας του Δημοσίου ως δημιούργημα που μας επιβλήθηκε από τους δανειστές στα χρόνια των μνημονίων, δεν επιτελεί τον σκοπό του με άριστο τρόπο. Δηλαδή, να καταφέρνει το καλύτερο αποτέλεσμα προς όφελος της χώρας μας. Αντιθέτως, πολλές φορές η περιουσία του ελληνικού λαού ξεπουλιέται με ελάχιστο τίμημα. Χαρακτηριστικό παράδειγμα η αποεπένδυση από τις συστημικές τράπεζες. Με τη διάταξη προστίθενται τα άτομα με αναπηρία στην έννοια του ευάλωτου οφειλέτη.

Το άρθρο 225 του ν.4738/ 2020, είναι μια διάταξη που μας βρίσκει απολύτως σύμφωνους σαν κόμμα.

Τέλος, θα θέλαμε ως κόμμα να τοποθετηθούμε μετά τη δήλωση του Πρωθυπουργού του κ. Μητσοτάκη στη συνέντευξή του στο «BLOOMBERG», όπου ανακοινώθηκε ότι η Ελλάδα σχεδιάζει να προχωρήσει στην πρόωρη αποπληρωμή δανείων, συνολικού ύψους 8 δισεκατομμυρίων ευρώ. Σύμφωνα με τα δημοσιεύματα τα 5 δισεκατομμύρια ευρώ, θα δοθούν από το σκληρό μαξιλάρι της χώρας και τα 3 δισεκατομμύρια ευρώ από τα ταμειακά διαθέσιμα.

Η μείωση του χρέους δεν μπορεί να είναι αυτοσκοπός μιας κυβέρνησης, όταν η ακρίβεια ροκανίζει τα εισοδήματα των πολιτών και όταν το Εθνικό Σύστημα Υγείας χρειάζεται πλήρη αναμόρφωση. Το κόμμα μας προτείνει κάτι απολύτως λογικό. Τα 3 δισεκατομμύρια ευρώ από τα ταμειακά διαθέσιμα να διατεθούν σε πολιτικές που θα ανακουφίσουν τους πολίτες από την ακρίβεια, όπως τη μείωση του συντελεστή ΦΠΑ. Επίσης, το Εθνικό Σύστημα Υγείας χρειάζεται σοβαρή ενίσχυση σε εξοπλισμό και προσωπικό, γιατρούς και νοσηλευτικό προσωπικό, με αποδοχές που θα προσεγγίζουν το μέσο όρο της Ευρωπαϊκής Ένωσης. Αντιστοίχως, τα 5 δισεκατομμύρια που θα δοθούν από το σκληρό μαξιλάρι της χώρας και δεδομένου ότι είναι κονδύλια που δεν μπορούμε να χρησιμοποιήσουμε με άλλο τρόπο, μπορούν να χρησιμοποιηθούν στην αποπληρωμή του χρέους.

Θυμίζουμε ότι σύμφωνα με την ΕΛΣΤΑΤ ο πληθυσμός που βρίσκεται σε κίνδυνο φτώχειας ή κοινωνικό αποκλεισμό, με βάση τα στοιχεία του 2023, ανέρχεται στο 26,1 του πληθυσμού της χώρας μας. Δηλαδή, δυο εκατομμύρια εξακόσιες πενήντα οκτώ χιλιάδες τετρακόσια άτομα. Είμαστε δίπλα σε αυτούς τους πολίτες που αντιμετωπίζουν σοβαρές δυσκολίες, περιμένουμε να πράξει το ίδιο και η Κυβέρνηση και τα 3 δισεκατομμύρια ευρώ, να πάνε στην καταπολέμηση της ακρίβειας, της φτώχειας και στη δραστική ενίσχυση του Εθνικού Συστήματος Υγείας.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Το κόμμα μας για τους λόγους που αναπτύξαμε παραπάνω, θα καταψηφίσει επί του συνόλου το παρόν νομοσχέδιο, ωστόσο, θα υπερψηφίσει τις ενότητες που αναφέρονται στην ενσωμάτωση της οδηγίας του 2021 2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων και τη λήψη μέτρων προς την εφαρμογή του Κανονισμού του 2022 858 που αφορά τις αγορές που βασίζονται στην τεχνολογία κατανεμημένου καθολικού, καθώς και το άρθρο και προσθέτει τα άτομα με αναπηρία στην έννοια του ευάλωτου οφειλέτη.

Ευχαριστώ πάρα πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Βορύλλα. Θα δώσω τώρα τον λόγο στον ειδικό αγορητή από τους Σπαρτιάτες τον κ. Ιωάννη Κόντη.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα αρχίσω και εγώ την ομιλία από το θέμα της τροπολογίας για τη «ΛΑΡΚΟ» η οποία ήρθε προχθές το βράδυ -ξημερώματα- και δεν έχει να κάνει με μία αντίδραση στιγμιαία, για να πούμε κάτι ή για να λαϊκίσουμε. Αν ανατρέξετε στα Πρακτικά όλων των συνεδριάσεων, στις περισσότερες συνεδριάσεις αναφερόμαστε στο θέμα της «ΛΑΡΚΟ», ακόμα και αν δεν είναι αυτό το αντικείμενο της συζήτησης, πόσο μάλλον τώρα που είναι αυτή η τροπολογία. Η «ΛΑΡΚΟ» έχουμε πει ότι είναι μια επιχείρηση η οποία είναι εν δυνάμει θησαυρός του ελληνικού δημοσίου ή της ελληνικής επικράτειας γενικά, ακόμη και αν υπάρξει μετοχικό σχήμα δημοσίου και ιδιωτών, με πλειοψηφία για εμάς, του δημοσίου.

Έχει εν δυνάμει εξορύξιμα 230 εκατομμύρια τόνους νικελίου, τα οποία παράγουν σιδηρονικέλιο, θειικό άλας νικελίου και ξέρουμε ότι το άλας του θειικού νικελίου είναι αυτό το οποίο σήμερα κατά κόρον χρησιμοποιεί η βιομηχανία που αναπτύσσει τα ηλεκτρικά αυτοκίνητα για την παρασκευή των μπαταριών, με αποτέλεσμα να έχουν εκτοξευθεί στα ύψη οι τιμές σε αυτό το προϊόν, με την προοπτική να ανέβουν ακόμη περισσότερο τα επόμενα χρόνια παγκόσμια και να υπάρχει ακόμη και έλλειψη του.

Η Ελλάδα είναι σε μεγάλη δυνατότητα παραγωγής αυτού του προϊόντος και εκτός των άλλων, το σιδηρονικέλιο και όλα τα άλλα παράγωγα που βγαίνουν από το μετάλλευμα, τα χρησιμοποιούμε στην παραγωγή ηλεκτρικών ιατρικών εργαλείων, τα χρησιμοποιούμε στη δυνατότητα στην παραγωγή των προϊόντων που απαιτούνται για την εξόρυξη πετρελαίου, τα χρησιμοποιούμε σε πάρα πολλά σημεία της ζωής μας. Είναι ένας πλούτος, λοιπόν, ο οποίος δεν είναι δυνατόν εν μία νυκτί να διαγραφεί και να αποδοθεί στον οποιονδήποτε ιδιώτη έναντι ενός μικρού τιμήματος. Ξέρουμε ότι ερίζουν η ιρλανδική εταιρεία CMI -αν θυμάμαι καλά- η οποία έχει προσφύγει στο Συμβούλιο της Επικρατείας κατά της «ΤΕΡΝΑ» και εν πάση περιπτώσει, είναι αυτοί οι δύο, οι οποίοι θα αποκόμιζαν τη «ΛΑΡΚΟ» ή θα αποκομίσουν έναντι ενός μικρού ποσού, γύρω στα 9 εκατομμύρια ευρώ. Και αν ανατρέξουμε και δούμε ότι υπάρχουν οφειλές οι οποίες κατά μεγάλο μέρος είναι προς τη ΔΕΗ γιατί η παραγωγή του νικελίου μέχρι τώρα η οποία ήταν με τη βάση της πυρομεταλλουργίας και με τα νέα πρότζεκτ θα στραφεί στην υδρομεταλλουργία, ήταν μεγάλης απαίτησης σε ηλεκτρική ενέργεια και γι’ αυτό υπήρξε και μεγάλο κόστος απόδοσης ή μάλλον οφειλόμενων στη ΔΕΗ. Αυτό, όμως, μπορεί να εξαλειφθεί με τη σωστή λειτουργία και με τις νέες μεθόδους τώρα και μπορούμε να έχουμε μία υγιή επιχείρηση η οποία θα αποφέρει κέρδη. Θα φτάσω δε και στην προχθεσινή τροπολογία η οποία δίνει το δικαίωμα στον μέχρι σήμερα διαχειριστή ειδικό εκκαθαριστή -εντός παρενθέσεως εκκαθαριστή- να την κλείσει σαν να κατεβάζει μια ασφάλεια στο ηλεκτρικό ρεύμα και να απολύσει όλους τους εργαζόμενους να σταματήσει η λειτουργία της. Και φτάνουμε στον τομέα των εργαζομένων.

Οι περισσότεροι εδώ πέρα -είμαι σίγουρος και δεν είναι υποτιμητικό αυτό που λέω- δεν έχετε καταλάβει τι απαιτούν αυτά τα επαγγέλματα. Εγώ βγήκα από τη σχολή εμπορικού ναυτικού, όπως έχω πει δεκάδες φορές και πήγα να ταξιδέψω σαν δόκιμος σε πλοία και νόμιζα ότι θα είμαι απευθείας καπετάνιος. Έλα που με έβαλαν στην καυτή λαμαρίνα επί δύο χρόνια να βαράω ματσακόνι, να αποσκουριάζω το πλοίο και να αισθάνομαι την κάθε ώρα που δούλευα ότι είναι ένας εφιάλτης εκατό ετών.

Έτσι βγαίνει το ψωμί σε ορισμένα επαγγέλματα, κύριοι. Αυτοί οι άνθρωποι, λοιπόν, παλεύουν σε κόλαση χρόνια -αυτοί, οι οικογένειές τους, κι οι πριν από αυτούς- και δεν είναι δυνατό να τους πετάξουμε σαν μια χαρτοπετσέτα. Είναι άνθρωποι οι οποίοι έχουν δώσει τις ζωές τους, έχουν δώσει το αίμα τους, έχουν αρρωστήσει και να πούμε ότι κλείνουμε τον διακόπτη και τους διώχνουμε. Αυτούς τους ανθρώπους οφείλει η πολιτεία να τους προστατεύσει. Και ξαναλέω ότι δεν έχουμε κανένα συμφέρον ούτε να τα λέμε ούτε είμαστε κάποιο κόμμα που στοχεύει προς τα εκεί και χαϊδεύει εργαζόμενους. Είναι η πραγματικότητα, όμως, τους εργαζόμενους το ελληνικό κράτος δύσκολα τους σεβάστηκε στη διάρκεια όλης της παρουσίας του -δύσκολα!- με εξαίρεση κάποιους οι οποίοι ήταν πάντα στο πλευρό τους και -δεν ντρέπομαι να το πω- κάποια κόμματα είχαν στόχο αυτό.

Και υπόλοιποι τους άφηναν στο έλεός τους. Το ίδιο έγινε στην «Ολυμπιακή». Αφήσαμε να υπάρξει ένας υπερπληθυσμός και στο τέλος την πλήρωσαν και οι πραγματικοί εργαζόμενοι εκεί. Στην αρχή ο αριθμός ήταν μικρός, αλλά μετά το κράτος που γιγαντώθηκε ήθελε να γεμίσει και να γίνει ένας φορέας που να «αποσυμφορίζει» τις χάρες και έτσι τους έστελνε στην «Ολυμπιακή».

Η «ΛΑΡΚΟ», λοιπόν, είναι ένας οργανισμός που πρέπει να επιβιώσει. Οι εργαζόμενοι της «ΛΑΡΚΟ», όπως και σε άλλες εταιρείες όπως αυτή, έχουν δώσει τη ζωή τους, έχουν μεγαλώσει εκεί. Δεν έχουν άλλο τρόπο επιβίωσης, δεν ξέρουν να ζουν αλλιώς. Πρέπει να κοιτάξουμε για τις μελλοντικές γενιές. Προχθές ήρθαν στη διαμαρτυρία μέχρι και παιδιά εργαζομένων οι οποίοι έχουν τρεις γενιές που δουλεύουν στη «ΛΑΡΚΟ».

Πρέπει, λοιπόν, αυτό να το δούμε, κύριε Υπουργέ και κύριοι της Κυβέρνησης. Δεν είναι ένα απλό θέμα. Δεν έχει να κάνει μόνο με την απασχόληση των εργαζομένων, αλλά με όλο το στάτους, με όλο το θέμα «ΛΑΡΚΟ».

Έρχομαι τώρα στο νομοσχέδιο το οποίο συζητάμε. Είπαμε και προχθές βλέποντάς το εξαρχής ότι τα άρθρα που αναφέρονται στην ασφάλιση των αυτοκινήτων είναι άρθρα που τα βλέπουμε θετικά, γιατί όντως κυκλοφορούν πολλά ανασφάλιστα αυτοκίνητα. Σίγουρα υπάρχει και αυτό που είπε κάποιος προηγούμενος ομιλητής, ότι πλέον έχουμε να κάνουμε με τον πόλεμο κατά των παλαιών αυτοκινήτων και στηρίζουμε τη νέα γενιά αυτοκινήτων, που είναι τα ηλεκτρικά. Δεν μπορεί, όμως, ο κάτοχος κάθε παλαιού αυτοκινήτου ο όποιος πάει στη δουλειά του και κινείται με αυτό να το αποσύρει για να πάρει ένα ηλεκτρικό αυτοκίνητο το οποίο κοστίζει σήμερα πάνω από 30.000 ευρώ. Θα έπρεπε να δοθούν έστω κάποια κίνητρα ή κάποιοι τρόποι να φτιάξουν τα παλιά τους αυτοκίνητα, αντί να ωθήσουμε τους ιδιοκτήτες να τα αποσύρουν -υπάρχουν εργαζόμενοι, υπάρχουν επαγγελματίες που ζουν με αυτά- και να μη θεωρήσουμε ότι θα τα βγάλουμε όλα εκτός κυκλοφορίας. Αναγκαστικά υπάρχουν κάποιοι που τα παροπλίζουν, επειδή δεν είχαν χρήματα να πληρώσουν τα τέλη κυκλοφορίας. Θα πρέπει να δώσουμε ένα ικανό διάστημα, όπως δίνουμε τώρα αυτά τα επτά χρόνια ακινησίας, τα οποία πιστεύουμε ότι είναι ικανά, για να θεωρήσουμε ότι δεν το χρησιμοποιεί κανείς και να δώσουμε και κίνητρα να αντικαθιστούν τα αυτοκίνητά τους όχι μόνο με ηλεκτρικά, αλλά και με άλλα αυτοκίνητα.

Το πείραμα των ηλεκτρικών αυτοκινήτων είναι καταδικασμένο εν τη γενέσει του να αποτύχει και θα το δείτε ειδικά στην Ελλάδα. Δείξτε μου εσείς πού θα μπορεί να φορτίζει ο κάτοικος των περιοχών του κέντρου της Αθήνας, της Κυψέλης, Παγκρατίου το αυτοκίνητό του και πώς θα μπορεί να πηγαίνει να κάθεται σε ουρές σε εμπορικά κέντρα και βενζινάδικα για να το φορτίζει. Αυτά δεν γίνονται στην Ελλάδα, γίνονται στις ΗΠΑ, οι οποίες παρεμπιπτόντως δεν αγκάλιασαν τα ηλεκτρικά αυτοκίνητα και δίνουν το δικαίωμα στους πολίτες να έχουν ντίζελ, να έχουν τα πάντα. Δεν έχει εμπλακεί σε αυτή την τρέλα της πράσινης μετάβασης, της μανίας να αλλάξουμε τα πάντα στη ζωή μας μέσα μάλιστα σε πέντε χρόνια. Ας δώσουμε ένα εύρος πενήντα ετών για να δούμε πώς πηγαίνει, όχι όπως αλλάξαμε την ενέργεια και κλείσαμε τους λιγνίτες μέσα σε δύο, τρία χρόνια. Σιγά σιγά αλλάζουμε τα πάντα και δεν θα μπορούμε ούτε να σιδερώνουμε τα ρούχα στο σπίτι, θα θέλουμε ειδικούς τρόπους.

Στο άρθρο 3 καλώς δεν περιλαμβάνονται τα αναπηρικά αμαξίδια. Όσον αφορά όμως στο θέμα των πατινιών, που είναι ένας βραχνάς στη σημερινή Αθήνα -για να μην πω σε όλη την περιφέρεια- θα πρέπει να ληφθούν μέτρα. Είναι επικίνδυνα, μπορεί να προκαλέσουν ατυχήματα είτε έναντι πεζών είτε των ίδιων των κινούμενων με αυτά. Θα πρέπει να τα θεωρήσουμε κανονικά οχήματα, έστω και αν κινούνται με ταχύτητες κάτω των είκοσι πέντε χιλιομέτρων, αν και να σημειώσω ότι τα περισσότερα δεν κινούνται με είκοσι πέντε χιλιόμετρα. Εμένα μου έχει τύχει να πηγαίνω με πενήντα χιλιόμετρα στην Αθήνα και να με προσπερνούν τα πατίνια. Δεν σημαίνει ότι επειδή είναι πατίνια και δηλώνουν ότι η ταχύτητά τους είναι είκοσι πέντε χιλιόμετρα θα πρέπει να το θεωρούμε δεδομένο. Θα πρέπει να βάλουν πινακίδες, να πληρώνουν ασφάλεια, να έχουν απαραίτητα μέσα ασφαλείας οι ίδιοι οι κινούμενοι και να θέσουμε περισσότερους όρους για την κίνησή τους και όχι να τα αφήνουμε έτσι σαν να μην υπάρχουν καθόλου.

Στο άρθρο 5, κύριε Υπουργέ, θα πρέπει να αφαιρεθεί -και πίστευα ότι θα έχετε κάνει μια νομοτεχνική, το είπαμε πέντε φορές στις επιτροπές- να αφαιρεθεί η αστική ευθύνη για τον πολίτη ο οποίος έχει χάσει το αυτοκίνητό του από κλοπή ή από βίαιη αφαίρεσή του και ο οποίος καλείται εάν συμβεί κάτι να συμμετέχει στην ευθύνη με τον προκαλέσαντα το οποιοδήποτε ατύχημα.

Στο άρθρο 6 υπάρχει ένα θέμα, γιατί δίνεται η δυνατότητα ηλεκτρονικής υπογραφής εκ μέρους του ασφαλισμένου στα συμβόλαια μεταξύ αυτού και της ασφαλιστικής εταιρείας, αλλά δεν καθορίζεται επακριβώς ποιος θα είναι ο τρόπος ηλεκτρονικής υπογραφής. Θα είναι μέσω «TAXISNET»; Θα υπάρχει άλλο σύστημα; Ένα απαντητικό e-mail; Θα πρέπει να υπάρχει μια διαδικασία ηλεκτρονικής υπογραφής με ασφαλιστικές δικλίδες για όλους τους Έλληνες πολίτες. Μέχρι τότε θα πρέπει να αποδεχόμαστε τη φυσική υπογραφή.

Στο άρθρο 8 προβλέπεται ότι απαιτούνται οι έλεγχοι για την εξακρίβωση της ασφάλισης των αυτοκινήτων. Πείτε μου, όμως, δεν θα πρέπει όπως είπαμε και προχθές, να ασφαλίζονται τα αυτοκίνητα των τουριστών ή των διερχομένων από την Ελλάδα αλλοδαπών; Και αυτοί έχουν προκαλέσει πολλά ατυχήματα. Εγώ έχω δει πάμπολλες περιπτώσεις στη Χαλκιδική από Βούλγαρους, Σέρβους. Στις περιπτώσεις εκείνες ίσως είχαν ασφάλιση, αλλά σε άλλες δεν είχαν. Δεν πρέπει να δούμε να είναι υποχρεωτική η είσοδός τους στην επικράτεια με ένα καρνέ ή με ένα τρίπτυχο, όπως υπήρχε παλιά, το οποίο θα δείχνει μία διεθνή ασφάλιση η οποία θα τους καλύπτει όταν έρχονται εδώ στην Ελλάδα; Είναι δυνατόν να περνάνε έτσι και να συμμετέχουν στην κυκλοφορία στους δρόμους μας με κίνδυνο να χτυπήσουν κάποιον και να μην υπάρξει αστική ευθύνη ή ακόμη και μεγαλύτερη ευθύνη προς αυτούς στους οποίους θα προκαλέσουν τη ζημιά; Θεωρούμε ότι εδώ θα πρέπει να μην υπάρχει εξαίρεση και θα πρέπει να ασφαλίζονται υποχρεωτικά πριν έρθουν στη χώρα.

Στο άρθρο 14 -το είπαμε επίσης στις επιτροπές- το επικουρικό ποσό συνεισφοράς προκειμένου να καλυφθούν οι αποζημιώσεις αυξάνεται. Βλέπουμε όμως ότι επειδή μιλάμε για την αφερεγγυότητα κάποιων ασφαλιστικών επιχειρήσεων, το ποσοστό συνεισφοράς αυτό ανέρχεται σε ένα ποσοστό 50% επί των ακαθάριστων εγγεγραμμένων ασφαλίστρων του κλάδου αστικής ευθύνης και επιβαρύνει τον πολίτη. Άρα υπάρχει επιβάρυνση των ασφαλισμένων. Και ρωτάμε: Γιατί να πληρώνουμε εμείς οι πολίτες τα σπασμένα των ασφαλιστικών επιχειρήσεων που είναι αφερέγγυες; Αυτό δεν πρέπει να ισχύσει.

Στο άρθρο 16 το άρθρο 38 του π.δ.237/1986 περί κυρώσεων σε ασφαλιστικές επιχειρήσεις καταργείται. Γιατί να μην επιβάλλονται κυρώσεις στις ασφαλιστικές στις περιπτώσεις που προβλέπει το άρθρο;

Επίσης στο άρθρο 19 είπαμε ότι το χρονικό διάστημα των είκοσι ημερών είναι μικρό. Εμείς προτείνουμε να δίνονται τουλάχιστον δύο μήνες για τη διαδικασία της προσωρινής αδράνειας. Μέχρι να γνωστοποιηθεί, από την προσωρινή αδράνεια μέχρι την ενημέρωση κ.λπ., θα πρέπει να είναι μεγαλύτερο το χρονικό διάστημα, όπως επίσης θα πρέπει να υπάρξει μία αύξηση στο πενθήμερο που δίνεται στο άρθρο 24 για την υποβολή ένστασης, να γίνει τουλάχιστον δύο εβδομάδες.

Όσον αφορά το κατανεμημένο καθολικό, κατ’ αρχάς εξέφρασα την πραγματική προσωπική μου απορία γιατί το ονομάζουμε «κατανεμημένο καθολικό» αλλά δεν πήρε απάντηση. Είναι λέξεις και προσδιορισμοί οι οποίοι δεν προσδίδουν και κάτι περισσότερο σε επίπεδο γνώσης σε αυτόν που το διαβάζει. Δεν βλέπουμε πώς όλα αυτά τα άρθρα που έχουν ως σκοπό υποτίθεται την καταπολέμηση του μαύρου χρήματος μπορούν να καλύψουν τον ιδιοκτήτη των ομολόγων, των χρηματοπιστωτικών κεφαλαίων και οτιδήποτε άλλο και νομίζουμε ότι είναι κάτι το οποίο μπαίνει για να μπει. Τα blockchain και όλα αυτά τα ζητάει και η Ευρωπαϊκή Ένωση.

Στην ουσία ενώ πολεμούσε προ καιρού τα Bitcoin κ.λπ., βλέπουμε τώρα εμμέσως να τα νομιμοποιεί. Εμείς θεωρούμε ότι είναι περιττά και θα δηλώσουμε «παρών» σε αυτά.

Στο θέμα του άρθρου 60, για τη διάρκεια της σύμβασης παραχώρησης του Οργανισμού Λιμένος Κέρκυρας, επίσης δεν πήραμε απάντηση για ποιον λόγο αυξάνεται η υποπαραχώρηση από τα σαράντα στα εξήντα επτά έτη. Ακούσαμε μία δικαιολογία ότι δεν πρόκειται να υπάρξει εκχώρηση σε ιδιώτη, την έχουμε ακούσει και άλλες φορές. Το θέμα είναι ποιος είναι ο λόγος αυτή τη στιγμή και ενώ απομένουν κάποιες δεκαετίες εμείς να το αυξάνουμε. Αυτό για μένα σημαίνει ότι υπάρχει μια προοπτική να δοθεί κάπου και αυξάνεται τώρα για να δοθεί μια υποπαραχώρηση για πολλά χρόνια. Αλλιώς αφήστε το και βλέπουμε τι θα γίνει. Μπορεί και να μη ζούμε τότε.

Στα άρθρα 61 και 65 είμαστε σίγουρα υπέρ, για την παράταση συμβάσεων. Όμως γιατί δίνουμε παρατάσεις συνέχεια και δεν δημιουργούμε μόνιμες θέσεις σε αυτά, αντί να έχουμε συμβάσεις αορίστου χρόνου να έχουμε ορισμένου χρόνου; Δεν υπάρχει κάποιος λόγος. Θα υπάρχει και καλύτερη αντιμετώπιση των προβλημάτων από ανθρώπους οι οποίοι θα είναι μόνιμα εκεί.

Στο άρθρο 65 σίγουρα καλωσορίζουμε την ένταξη των ατόμων με αναπηρία στον ευάλωτο οφειλέτη, αλλά όπως είπαν όλοι οι προλαλήσαντες συνάδελφοι, θα πρέπει να προσδιοριστεί. Δεν θα πρέπει να το αφήσουμε στην τύχη και στην καλή μας διάθεση το να πούμε ποιος είναι ο ευάλωτος οφειλέτης. Πάνω από ποιο ποσοστό είναι ευάλωτοι, 50%, 60%, 67%, 70%, 87%; Βλέπουμε ανθρώπους να έχουν αναπηρία και 87% και να μην τους αναγνωρίζετε προνόμια. Με το 87% οι ευάλωτοι, οι ΑΜΕΑ ας πούμε, είχαν δικαίωμα σε ιδιωτική βοήθεια, προσωπική βοήθεια στο σπίτι και παλεύουν για να το έχουν αυτό. Όπως είχαν δικαίωμα και για ένα επίδομα 700 ευρώ. Βλέπουμε ότι σε ανθρώπους οι οποίοι έχουν και 90% αναπηρία δεν υπάρχει αυτή η δυνατότητα. Παλεύουν και τρέχουν σε επιτροπές και επανεπιτροπές. Θα πρέπει, λοιπόν, να προσδιοριστεί, εάν θέλουμε να είμαστε σύμφωνοι με το γράμμα αυτό του νόμου, και να πούμε ότι πραγματικά θέλουμε να τους βοηθήσουμε.

Δεν έχουμε να πούμε κάτι άλλο σε αυτό, τα έχουμε πει όλα στις επιτροπές. Περιμένουμε και την ψήφιση και νομίζω ότι θα γίνει και ονομαστική ψηφοφορία για τις δύο τροπολογίες.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστούμε τον κ. Κόντη.

Θα ήθελα να σας ενημερώσω ότι, σύμφωνα με το άρθρο 72 του Κανονισμού της Βουλής, η Κοινοβουλευτική Ομάδα του ΠΑΣΟΚ - Κινήματος Αλλαγής υπέβαλε αίτηση ονομαστικής ψηφοφορίας επί των τροπολογιών με γενικό και ειδικό αριθμό 180/43 17.6.2024 και 182/45 19.6.2024 του νομοσχεδίου του Υπουργείου Εθνικής Οικονομίας και Οικονομικών.

(Η προαναφερθείσα αίτηση ονομαστικής ψηφοφορίας του ΠΑΣΟΚ - Κινήματος Αλλαγής καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 120-123)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώνουμε τον κύκλο των εισηγητών και ειδικών αγροτών με τον ειδικό αγορητή από την Πλεύση Ελευθερίας κ. Αλέξανδρο Καζαμία.

Ορίστε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, καθώς συζητάμε το σημερινό νομοσχέδιο συγκεντρώνονται στην πλατεία Συντάγματος, έξω από τη Βουλή, εργαζόμενοι από το Εργατικό Κέντρο της Αθήνας, από την ΑΔΕΔΥ και εργαζόμενοι στη «ΛΑΡΚΟ», για να υποστηρίξουν τα δίκαια αιτήματα των εργαζομένων της «ΛΑΡΚΟ», των επτακοσίων ογδόντα ενός εργαζομένων, οι οποίοι βλέπουν ότι, με τροπολογία που έφερε προχθές πολύ αργά τη νύχτα πάλι η Κυβέρνηση, οι αγώνες τους και οι προσπάθειές τους πάνε να ματαιωθούν με τον πιο απαράδεκτο τρόπο.

Η Πλεύση Ελευθερίας έχει βρεθεί στο πλευρό αυτών των εργαζομένων όλο αυτό το διάστημα και ιδίως στις κινητοποιήσεις τους τις τελευταίες μέρες. Η τροπολογία που κατατέθηκε από την Κυβέρνηση για το θέμα αυτό, που αποτελείται από ένα μόνο άρθρο, δίνει την εξουσία στον ειδικό διαχειριστή να μπορέσει να κλείσει την επιχείρηση. Και το σκανδαλώδες στοιχείο σε αυτή την τροπολογία είναι ότι με την παράγραφο 4 έχει αναδρομική ισχύ από την 17η Ιουνίου 2024. Γιατί συμβαίνει αυτό; Διότι τις τελευταίες μέρες υπήρξε δικαστική απόφαση η οποία παρέτεινε τις συμβάσεις εργασίας των εργαζομένων στη «ΛΑΡΚΟ», προσωρινά τουλάχιστον, και η Κυβέρνηση αποφάσισε ότι θα πρέπει να εναντιωθεί σε αυτή την απόφαση και το έκανε νομοθετώντας αναδρομικά και με τον τρόπο αυτό παρεμβαίνει ωμά και απροκάλυπτα στο έργο της δικαιοσύνης.

Η αναδρομική νομοθέτηση είναι μια ακραία πράξη, διότι καθιστά παράνομο κάτι που όταν συντελέστηκε ήταν νόμιμο και χρησιμοποιείται σε εξαιρετικές περιπτώσεις συνήθως από κυβερνήσεις και από εκτελεστικές και νομοθετικές εξουσίες οι οποίες θέλουν να περάσουν μέτρα που ευνοούν τους πολίτες. Δεν χρησιμοποιείται η αναδρομική νομοθέτηση για να ληφθούν μέτρα και αποφάσεις οι οποίες θα βλάψουν τους πολίτες όπως συμβαίνει στην περίπτωση αυτή. Και, βεβαίως, είναι σε όλα τα νομικά εγχειρίδια, η αναδρομική νομοθέτηση αποτελεί ένα από τα κεντρικά στοιχεία παραβίασης του κράτους δικαίου και είναι ένα θέμα στο οποίο η Κυβέρνηση Μητσοτάκη φοβόμαστε ότι έχει πλέον αποκτήσει ένα πολύ κακό μητρώο στην Ευρωπαϊκή Ένωση και στους θεσμούς της.

Η Πλεύση Ελευθερίας έθεσε το θέμα επιτακτικά χθες στη διάρκεια της τέταρτης συνεδρίασης της Επιτροπής Οικονομικών Υποθέσεων και μέσω παρέμβασης της επικεφαλής μας, της κ. Κωνσταντοπούλου, και στη διάρκεια της δικής μου παρέμβασης -είχαμε μια εκτεταμένη συζήτηση για το θέμα αυτό- διαμαρτυρηθήκαμε έντονα για τον τρόπο με τον οποίο η τροπολογία αυτή εισήχθη και επίσης αναφέραμε τις περιπτώσεις στις οποίες η Κυβέρνηση έχει φερθεί με απαράδεκτο τρόπο στους εργαζομένους της «ΛΑΡΚΟ», ειδικά τις τελευταίες μέρες. Η κ. Κωνσταντοπούλου βρέθηκε στη διαμαρτυρία των εργαζομένων της «ΛΑΡΚΟ» έξω από το Υπουργείο Εθνικής Οικονομίας και Οικονομικών χθες και ανέφερε μια περίπτωση στην οποία ενώ οι εκπρόσωποι των εργαζομένων ήθελαν να συνομιλήσουν με την ηγεσία του Υπουργείου -δεν υπάρχει κάτι πιο πολιτισμένο και ανθρώπινο- για τις θέσεις εργασίας τους, το Υπουργείο και η ηγεσία του διέταξε να έρθουν τα ΜΑΤ, τα πιο σκληρά μέσα καταστολής που έχει το κράτος, για να κάνουν τι τα ΜΑΤ και η Κυβέρνηση; Για να χειριστούν ένα αίτημα εργαζομένων να συνομιλήσουν πολιτισμένα και ήρεμα και ειρηνικά;

Δεν μπορούμε να καταλάβουμε γιατί υπάρχει τόσο έντονη ανησυχία αλλά και αδυναμία από πλευράς της Κυβέρνησης να δεχτεί πρώτον, τις αποφάσεις της δικαιοσύνης και δεύτερον, να συνομιλήσει ειρηνικά με τους εργαζόμενους. Η απόφασή μας χθες, στη διάρκεια της επιτροπής, ήταν να καταψηφίσουμε το παρόν νομοσχέδιο. Και ξεκαθαρίσαμε ότι στην Ολομέλεια σήμερα η στάση μας θα κριθεί από το κατά πόσο η Κυβέρνηση θα αποσύρει την απαράδεκτη αυτή τροπολογία, για την οποία ζητούμε για μία ακόμη φορά από την Κυβέρνηση να την αποσύρει.

Έρχομαι τώρα στο νομοσχέδιο που συζητάμε και το οποίο απαρτίζεται από διαφορετικά τμήματα. Κυρίως αποτελεί την ενσωμάτωση μιας οδηγίας του 2021 της Ευρωπαϊκής Ένωσης, την ενσωμάτωση ενός κανονισμού της Ευρωπαϊκής Ένωσης και κάποιες άλλες διατάξεις του Υπουργείου Εθνικής Οικονομίας.

Πρέπει να παρατηρήσω κατ’ αρχάς, ότι σύμφωνα με το άρθρο 2 της ενωσιακής οδηγίας που ενσωματώνεται και που αφορά την περίπτωση δημιουργίας ενός επικουρικού κεφαλαίου για την ασφάλιση οχημάτων, η οδηγία αυτή στο άρθρο 2 λέει ρητά πως έπρεπε να είχε ενσωματωθεί μέχρι την 23η Δεκεμβρίου του 2023.

Παρομοίως, ο κανονισμός της Ευρωπαϊκής Ένωσης στο άρθρο 19 λέει ότι ο κανονισμός πρέπει να τεθεί σε ισχύ την εικοστή μέρα μετά τη δημοσιοποίησή του στην επίσημη Εφημερίδα της Ευρωπαϊκής Ένωσης και αυτό μας πάει κάποια χρόνια πριν. Τίθεται σε ισχύ, λέει, ο κανονισμός της Ευρωπαϊκής Ένωσης από τις 23-3-2023, δηλαδή είμαστε κοντά ενάμιση χρόνο αργότερα. Τα άρθρα 8.5, 9.5, 10.6 και 17, σύμφωνα με τον κανονισμό, τίθενται σε ισχύ από τις 22-6-2022, δηλαδή η Κυβέρνηση έχει καθυστερήσει εδώ δύο χρόνια, ενώ το άρθρο 16 του κανονισμού λέει ο ίδιος ο κανονισμός ότι τίθεται σε ισχύ στις 4-7-2021, δηλαδή έχουμε καθυστερήσει τρία χρόνια.

Το λέω αυτό διότι η Κυβέρνηση προσπαθεί -έχει μάλιστα κάνει προεκλογική εκστρατεία στις ευρωεκλογές, πρόσφατα, με το σύνθημα ότι μας φέρνει «πιο κοντά στην Ευρώπη»- σε ορισμένα στοιχειώδη πράγματα αλλά και σε πολλά άλλα τα οποία είναι πιο ουσιαστικά αλλά και σε ορισμένα στοιχειώδη πράγματα όπως είναι η εφαρμογή των κανονισμών της Ευρωπαϊκής Ένωσης, δυστυχώς είναι συνεχώς καθυστερημένη και δεν υπάρχει καμμία εξήγηση από το Υπουργείο Εθνικής Οικονομίας για την καθυστέρηση αυτή.

Έρχομαι τώρα στην οδηγία η οποία έχει ως σκοπό να δημιουργήσει ένα επικουρικό κεφάλαιο της τάξης του 6% των ακαθάριστων ασφαλίστρων των ασφαλιστικών εταιρειών. Γιατί δημιουργείται αυτό το επικουρικό κεφάλαιο; Διότι υπάρχουν πολλά οχήματα στην Ευρωπαϊκή Ένωση τα οποία υπόκεινται ζημιές από οδηγούς άλλων οχημάτων οι οποίοι μετά γίνονται άφαντοι ή από οχήματα τα οποία είναι αδρανή και ανασφάλιστα και τα οποία δεν μπορούν να καλύψουν τη ζημιά ή σε περίπτωση ρυμουλκούμενων οχημάτων, το όχημα που ρυμουλκεί δεν μπορεί να προσδιοριστεί.

Η Ευρωπαϊκή Ένωση αποφάσισε να συγκεντρώσει ένα ποσοστό 6% των ασφαλίστρων των εταιρειών αυτών, ούτως ώστε στις περιπτώσεις αυτές να μπορούν να καλύπτονται όσοι υπόκεινται βλάβη σε υλικές ζημίες ή και σωματική βλάβη των οδηγών και των επιβατών των οχημάτων, αν βρεθούν αντιμέτωποι με μια τέτοια κατάσταση.

Για τον σχηματισμό αυτού του επικουρικού κεφαλαίου, το νομοσχέδιο που έχουμε μπροστά μας προβλέπει ότι θα σχηματίζεται με συμβολή από τις ασφαλιστικές εταιρείες κατά 70% και με συμβολή από τους ασφαλισμένους κατά 30%. Το αναφέραμε επανειλημμένως στις επιτροπές και το λέμε ξανά, και τώρα, ότι θεωρούμε πως η συμβολή των ασφαλισμένων κατά 30%, για να μπορούν να είναι ασφαλισμένοι απέναντι σε αυτές τις περιπτώσεις, είναι απαράδεκτη. Και είναι απαράδεκτη δεδομένου ότι ο τομέας ασφάλισης των οχημάτων λειτουργεί σε μια σχεδόν ολιγοπωλιακή κατάσταση ενώ οι ηγέτιδες επιχειρήσεις στον κλάδο αυτό έχουν τεράστια κέρδη.

Θα αναφερθώ ενδεικτικά στην πρώτη επιχείρηση ασφάλισης αυτοκινήτων στην Ελλάδα, η οποία δήλωσε -είναι δημόσια αυτά- πέρυσι πως είχε ακαθάριστα κέρδη 57 εκατομμυρίων ευρώ, ενώ μια άλλη γερμανική πολυεθνική -η πρώτη εταιρεία είναι μια πολυεθνική άλλης χώρας- δήλωσε για το 2023 ακαθάριστα κέρδη της τάξης των 37,9 εκατομμυρίων ευρώ. Μιλάμε δηλαδή για τεράστια κέρδη.

Πρέπει επίσης να επισημάνουμε ότι άλλες εταιρείες οι οποίες βρίσκονται στον τομέα ασφάλισης των οχημάτων είναι και οι συστημικές τράπεζες και αυτές, όπως γνωρίζουμε, το 2023 δήλωσαν συνολικά ακαθάριστα κέρδη της τάξης των 3,8 δισεκατομμυρίων ευρώ. Δηλαδή πρόκειται για κέρδη τα οποία ισοδυναμούν περίπου με το μισό ίσως και παραπάνω από τον προϋπολογισμό του κράτους –κέρδη, δεν μιλάμε για τζίρο- για την εθνική άμυνα.

Κάτω από αυτές τις συνθήκες θεωρούμε ότι δεν είναι αποδεκτό η Κυβέρνηση να νομοθετεί με τρόπο ο οποίος να επιβάλλει στους ασφαλισμένους να πληρώνουν ένα επιπλέον ασφάλιστρο για να μπορούν να καλύπτονται από οχήματα τα οποία δεν είναι ασφαλισμένα. Αυτό μας βρίσκει αντίθετους και δεδομένου του γεγονότος ότι οι ασφαλισμένοι βρίσκονται σε μια διαπραγματευτική θέση απέναντι στις εταιρείες η οποία είναι τρομερά αδύναμη. Η ασφάλιση είναι υποχρεωτική και δεν έχουν την επιλογή της μη ασφάλισης. Άρα η διαπραγματευτική τους ικανότητα είναι περιορισμένη και συνεπώς θα έπρεπε να μην επιβαρύνονται με περισσότερο κόστος.

Ένα άλλο τμήμα του νομοσχεδίου αφορά τα λεγόμενα αδρανή οχήματα. Αυτά είναι πολύ μεγάλα σε αριθμό στη χώρα μας. Υπολογίζεται ότι κυκλοφορούν αυτήν τη στιγμή στην Ελλάδα εκατοντάδες χιλιάδες οχήματα τα οποία είναι δηλωμένα ως αδρανή και συνεπώς είναι ανασφάλιστα. Οι διατάξεις του νομοσχεδίου που αφορούν τα αδρανή οχήματα έρχονται στην πραγματικότητα να περιορίσουν τον αριθμό τους, ούτως ώστε να βοηθήσουν τις ασφαλιστικές εταιρείες να έχουν πιο μικρή συμβολή στον σχηματισμό του επικουρικού κεφαλαίου που προβλέπει η ενωσιακή οδηγία. Αυτό δεν μας ειπώθηκε ρητά, αλλά είναι προφανές και στη διάρκεια της ακρόασης φορέων, στις συνεδριάσεις της επιτροπής, φάνηκε από τις καταθέσεις των φορέων.

Τα αδρανή οχήματα, αν κυκλοφορούν, σύμφωνα με το προτεινόμενο νομοσχέδιο και με τις επιπλέον διατάξεις του Υπουργείου, αν βρεθούν είτε σε κυκλοφορία είτε σταθμευμένα σε χώρο παραπλήσιο αυτού που δηλώθηκε, υπόκεινται σε πρόστιμο 10.000 ευρώ. Αυτό το πρόστιμο μπορεί να είναι στις περιπτώσεις πολλών οχημάτων πολλαπλάσιο της αξίας του ίδιου του οχήματος. Είναι τεράστιο πρόστιμο.

Αν η Κυβέρνηση θέλει να περιορίσει την κυκλοφορία των αδρανών οχημάτων, αυτό θα πρέπει να γίνει με πιο αυστηρό σύστημα εντοπισμού των αδρανών οχημάτων, όχι με την επιβολή ενός δρακόντειου προστίμου 10.000 ευρώ, το οποίο πάρα πολλοί από τους ιδιοκτήτες παλαιών οχημάτων δεν θα είναι προφανώς σε θέση να το αποπληρώσουν. Επίσης, αν υποτροπιάσουν προβλέπεται τριπλασιασμός αυτού του προστίμου. Θεωρούμε αυτό είναι τεράστιο και ότι θα πρέπει η Κυβέρνηση να δώσει έμφαση στην εφαρμογή και όχι στη δημιουργία τεράστιων προστίμων.

Επίσης, υπάρχει μια διάταξη στο νομοσχέδιο που προβλέπει ότι οι πολίτες που δηλώνουν τα οχήματά τους αδρανή, αν θέλουν μετά να τα ασφαλίσουν και να τα επιστρέψουν στην κυκλοφορία, θα πρέπει να πληρώσουν ένα παράβολο 150 ευρώ. 150 ευρώ είναι περίπου το 20% του βασικού μισθού. Για ποιον λόγο θα πρέπει ο πολίτης να καταβάλει 150 ευρώ για να κυκλοφορήσει ξανά το αυτοκίνητό του; Δεν πρέπει να υπάρχουν αυτά τα παράβολα. Και εισάγονται στο νομοσχέδιο μέσα από μια στενόμυαλη φοροεισπρακτική πολιτική η οποία προσπαθεί να αποσπάσει οτιδήποτε μπορεί από τους πολίτες ακόμη και από τους πολίτες που δεν έχουν να πληρώσουν παράβολα, φόρους και τέλη, ούτως ώστε να μπορεί η Κυβέρνηση μετά να παρουσιάσει στην τρόικα τα πλεονάσματα που αναμένεται να παρουσιάσει στο τέλος του χρόνου.

Έρχομαι τώρα στο επόμενο τμήμα του νομοσχεδίου που αφορά την εποπτεία που θα πρέπει η Επιτροπή Κεφαλαιαγοράς να εισάγει πάνω στην εισδοχή της τεχνολογίας blockchain στη χρηματαγορά. Αυτό θα γίνει πιλοτικά, όσον αφορά τις μετοχές, τα ομόλογα και τα αμοιβαία κεφάλαια.

Η διαδικασία της ακρόασης φορέων έδειξε ότι η Επιτροπή Κεφαλαιαγοράς είναι υποστελεχωμένη και δεν διαθέτει προσωπικό που να είναι εκπαιδευμένο σε αυτήν την τεχνολογία ούτως ώστε να μπορεί να την εποπτεύει καταλλήλως.

Επίσης, οι εκπρόσωποι της Επιτροπής Κεφαλαιαγοράς διευκρίνισαν ότι δεν είναι αποσαφηνισμένες στο νομοσχέδιο -και συμφωνούμε και εμείς με αυτό- οι διακρίσεις ανάμεσα στις δικές τους αρμοδιότητες και στις αρμοδιότητες της Τράπεζας της Ελλάδος. Θεωρούμε, με άλλα λόγια, ότι ο τρόπος με τον οποίο εισάγεται αυτή η εποπτεία μέσα από το νομοσχέδιο για να πληροί την εισαγωγή του Ευρωπαϊκού Κανονισμού δεν είναι ικανοποιητικός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έρχομαι τέλος σε δύο άρθρα του νομοσχεδίου και θα κλείσω με αυτά, κύριε Πρόεδρε, αν έχω μια μικρή ανοχή.

Το ένα είναι το άρθρο 60 που σχετίζεται με την επέκταση του χρόνου παραχώρησης του λιμανιού της Κέρκυρας από σαράντα χρόνια που ήταν όταν παραχωρήθηκε το 2003 σε εξήντα επτά χρόνια. Δηλαδή μας πάει μέχρι το 2070. Ζητήσαμε από την Κυβέρνηση και από τον κύριο Υφυπουργό, επανειλημμένως, να μας παρουσιάσει το σκεπτικό μέσα από το οποίο πραγματοποιείται αυτή η παραχώρηση. Στο τέλος της τρίτης συνεδρίασης της επιτροπής είχαμε τον κ. Χατζηδάκη ο οποίος μας είπε ότι πρόκειται για παραχώρηση από το δημόσιο σε μια εταιρεία που ανήκει στο δημόσιο.

Η εταιρεία του λιμένα Κέρκυρας είναι ανώνυμη εταιρεία, δηλαδή είναι εταιρεία ιδιωτικού δικαίου, ενώ η μία μετοχή της, πράγματι, ανήκει αυτήν τη στιγμή στο δημόσιο. Ωστόσο, ο λιμένας Κέρκυρας βρίσκεται στο Υπερταμείο και δεν γνωρίζουμε τι σχέδια υπάρχουν γύρω από το μέλλον του λιμένα Κέρκυρας. Περιμένουμε από την Κυβέρνηση να αποσαφηνίσει τι ακριβώς θέλει να κάνει και να παρουσιάσει στη Βουλή ένα σκεπτικό. Το άρθρο που παίρνει αυτήν την κρίσιμη απόφαση αποτελείται από τρεις σειρές και με τηλεγραφικό τρόπο λέει τι πρόκειται να γίνει.

Δεν υπάρχει κανένα σκεπτικό απολύτως και η Βουλή παραμένει στο σκοτάδι όσον αφορά την κατανόηση των σκοπών που έχει η Κυβέρνηση ως προς αυτό.

Και τέλος, κύριε Πρόεδρε, θα ήθελα να αναφερθώ στο άρθρο 66 το οποίο παρατείνει μια παράταση. Φοβάμαι πως είναι μια παράταση μιας προηγούμενης παράτασης που δόθηκε για τις συμβάσεις εργασίας ορισμένου χρόνου στις καθαρίστριες του Υπουργείου Εθνικής Οικονομίας. Αυτή η κατάσταση διατηρεί τις καθαρίστριες αυτές σε μία συνθήκη αγωνίας, διότι δεν έχουν επαγγελματική σταθερότητα και δεν γνωρίζουν το μέλλον τους.

Θεωρούμε ότι η Κυβέρνηση πρέπει να ρυθμίσει αυτό το θέμα με διαφορετικό τρόπο. Θα πρέπει να μοριοδοτήσει τις καθαρίστριες οι οποίες έχουν εργαστεί με συμβάσεις ορισμένου χρόνου και θα πρέπει επιτέλους να δημιουργήσει μόνιμες θέσεις εργασίας στο Υπουργείο Εθνικής Οικονομίας όσον αφορά τις καθαρίστριες για να τελειώνει πλέον αυτό το σίριαλ το οποίο δεν εξυπηρετεί κανέναν.

Κλείνοντας, κύριε Πρόεδρε, θέλω να υπενθυμίσω ότι η Πλεύση Ελευθερίας έχει εκφράσει σοβαρή επιφύλαξη απέναντι στο νομοσχέδιο. Στην επιτροπή ψηφίσαμε κατά. Επαναλαμβάνουμε όμως, και το λέμε αυτό στον κύριο Υφυπουργό που μας ακούει, ότι η στάση μας τελικά στην Ολομέλεια θα εξαρτηθεί από τον τρόπο με τον οποίο η Κυβέρνηση θα συμπεριφερθεί αναφορικά με την τροπολογία της «ΛΑΡΚΟ». Ζητούμε να την αποσύρετε. Αν την αποσύρετε θα επανεξετάσουμε τη στάση μας όσον αφορά το νομοσχέδιο, διαφορετικά θα καταψηφίσουμε.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ τον κ. Καζαμία.

Κύριε Πρόεδρε της Κοινοβουλευτικής Ομάδας του Κομμουνιστικού Κόμματος Ελλάδας, έχει ζητήσει τον λόγο, αν συμφωνείτε, η κ. Κωνσταντοπούλου για πέντε λεπτά. Διαφορετικά έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Μα, έχω ζητήσει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχετε αντίρρηση, για πέντε λεπτά;

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Δεν θα μιλήσω πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, όπως καταλαβαίνετε, πήρα τον λόγο σε αυτή την Ολομέλεια όχι για να μιλήσω για τα υπόλοιπα άρθρα του νομοσχεδίου στα οποία θα αναφερθούν αναλυτικά οι Βουλευτές του Κομμουνιστικού Κόμματος της Ελλάδας αλλά για την επίμαχη τροπολογία που φέρατε ξαφνικά και αφορά το ψωμί των συνανθρώπων μας στη «ΛΑΡΚΟ».

Οι εργαζόμενοι της «ΛΑΡΚΟ» ξέρουν ότι δεν είναι μόνοι τους. Αυτόν τον αγώνα τον δίνουν μαζί με χιλιάδες εργαζόμενους, με εργατικά σωματεία όλης της χώρας, με τους φορείς του λαϊκού κινήματος. Τους συμπαραστέκονται εδώ και πάρα πολύ καιρό, πολλά χρόνια, κάθε μέρα, κάθε ώρα και στο εργοστάσιο στη Λάρυμνα και στους άλλους τόπους δουλειάς των μεταλλείων και αλλού στους πέντε νομούς όπου υπάρχει επιχείρηση της «ΛΑΡΚΟ». Αυτόν τον αγώνα τον δίνουν μαζί με το ΚΚΕ και αυτό επίσης πολύ καλά το ξέρουν. Χαιρετίζουμε σήμερα την αντιπροσωπεία τους που βρίσκεται στην Αίθουσα της Βουλής και μας παρακολουθεί.

Γεια σας, καλή δύναμη! Θα τα καταφέρουμε με υψωμένη γροθιά!

Κύριοι της Κυβέρνησης, θα σας το πούμε απλά και κατανοητά: Αυτή την κατάπτυστη τροπολογία πρέπει να την πάρετε πίσω εδώ και τώρα! Δεν υπάρχουν δικαιολογίες, δεν υπάρχουν προσχήματα, δεν χωράει καν πολλή συζήτηση για αυτό σήμερα. Αυτό που κάνετε είναι ντροπή, είναι πραγματικό έγκλημα! Μιλάμε για τις ζωές εκατοντάδων οικογενειών, για το μέλλον ενός ολόκληρου τόπου.

Ξέρουμε πολύ καλά τι κάνετε και μη νομίζετε ότι θα μας βγάλετε όλους τρελούς λέγοντας ότι η τροπολογία δεν αφορά απολύσεις. Προσπαθείτε για μια ακόμη φορά να ολοκληρώσετε το έγκλημα σε βάρος της «ΛΑΡΚΟ», σε βάρος των εργαζομένων στη Φθιώτιδα, τη Βοιωτία, την Εύβοια, την Καστοριά, του λαού της Λοκρίδας της Φθιώτιδας, της περιοχής επίσης των Ψαχνών στη Χαλκίδα, περιοχών που εκτός από τους εργαζόμενους της «ΛΑΡΚΟ» αυτή την περίοδο και οι αγρότες και οι επαγγελματίες υποφέρουν. Ιδιαίτερα οι αγρότες αντιμετωπίζουν πολύ σοβαρά προβλήματα εξαιτίας και της έλλειψης και της κακής διαχείρισης του νερού, το λέω παρεμπιπτόντως αυτό. Όλα αυτά είναι σε βάρος του λαού και της οικονομίας ολάκερης της χώρας.

Ο σκοπός σας βέβαια είναι γνωστός. Να κλείσετε τη «ΛΑΡΚΟ», να απολύσετε τους εργαζόμενους, να τους βγάλετε από τα σπίτια τους και να την παραδώσετε καθαρή, όπως λέτε, στον καινούργιο επενδυτή. Για αυτούς δουλεύετε όλοι εσείς. Δεν είναι και κανένα φοβερό μυστικό αυτό. Από αυτούς τα παίρνετε, υπάλληλοί τους είστε, τσιράκια τους είστε. Εδώ και πάνω από τέσσερα χρόνια, αυτά τα τέσσερα χρόνια, το προσπαθείτε άλλωστε. Και αν δεν το έχετε καταφέρει μέχρι σήμερα δεν είναι από την καλή σας την καρδιά ή την ευαισθησία σας γιατί τέτοια δεν έχετε ούτε ευαισθησία ούτε καρδιά. Είναι μόνο γιατί σας έχουν στριμώξει οι ίδιοι οι εργαζόμενοι, η ευρύτερη ελληνική κοινωνία που υποφέρει από αυτές τις άθλιες επιλογές σας. Τα έχετε βρει σκούρα από την ενότητα, από την αποφασιστικότητά τους. Αυτή η αλληλεγγύη που εισπράττουν είναι πάρα πολύ μεγάλη. Εισπράττουν την αλληλεγγύη από όλη την εργατική τάξη της χώρας. Μπορείτε να το δείτε και τώρα που μιλάμε αν κοιτάξετε λίγο. Πάτε στα παράθυρα ή στις πόρτες της Βουλής και δείτε τι γίνεται έξω από τη Βουλή.

Τελευταία έχετε βάλει και τα πληρωμένα πιστόλια σας, παντελώς ανυπόληπτα, να γράφουν οι ίδιοι δήθεν επιστολές κατοίκων της περιοχής τις οποίες μάλιστα τις βλέπουμε να δημοσιεύονται σε διάφορα δήθεν και αντιπολιτευτικά sites και όλως τυχαίως αναπαράγουν όλη αυτή την εμετική προπαγάνδα σας, αναπαράγουν τις βρώμικες συκοφαντίες σας σε βάρος των εργαζομένων. Μόνο τον πανικό σας δείχνετε.

Γιατί πλέον έμαθαν και οι πέτρες ποιοι είναι αυτοί που έφαγαν τον άμπακο τόσα χρόνια στη «ΛΑΡΚΟ» και σίγουρα αυτοί δεν ήταν οι εργαζόμενοι. Γιατί αυτοί άφησαν και τα κόκαλά τους, έδωσαν τις ζωές τους εκεί μέσα. Ήταν αντίθετα όλοι εκείνοι οι γλείφτες, όλοι αυτοί που βολεύονταν από το να μην αξιοποιεί η «ΛΑΡΚΟ» τις διαπιστωμένες δυνατότητές της, όλοι αυτοί που βολεύονταν από τα πρόστιμα που επέβαλε η αγαπημένη όλων σας εδώ μέσα Ευρωπαϊκή Ένωση, η Κομισιόν των λόμπι της διαφθοράς, για δήθεν κρατικές ενισχύσεις, ήταν όλα αυτά τα κοράκια που κέρδιζαν σε βάρος της «ΛΑΡΚΟ» και την απομυζούσαν. Και, βέβαια, ήταν τα μεγαλοστελέχη που όλοι εσείς και οι εκάστοτε κυβερνήσεις διορίζατε για να σας κάνουν αυτή τη βρωμοδουλειά και να τρώνε αυτοί με χρυσά κουτάλια.

Πάρτε το χαμπάρι, δεν θα σας περάσει! Δεν θα ξεμπερδέψετε έτσι εύκολα μαζί τους ούτε και μαζί μας! Εδώ δεν έχετε να κάνετε με τη γνωστή βολική αντιπολίτευση που έχετε συνηθίσει από κόμματα σαν τον ΣΥΡΙΖΑ του Τσίπρα και του Κασσελάκη τώρα, το ΠΑΣΟΚ του Ανδρουλάκη ή την Ελληνική Λύση του Βελόπουλου, που το έχουν ρίξει στη φαγωμάρα για τις καρέκλες μετά τις ευρωεκλογές, ο ένας βρίζει τον άλλον, ο ένας διαγράφει τον άλλον ή απειλεί ότι θα τον διαγράψει, που λένε στον ελληνικό λαό λίγο-πολύ να περιμένει στον καναπέ του, στην τηλεόραση του μπροστά, μέχρι το μακρινό 2027. Ποιος ζει και ποιος πεθαίνει μέχρι τότε που αυτοί θα έχουν αποφασίσει, αν έχουν αποφασίσει, αν θα φτιάξουν καινούργιο πολιτικό φορέα, πώς θα τον ονομάσουν, ποιος θα είναι αυτός, από τι νέα κουμάσια θα απαρτίζεται και τι περιεχόμενο και πρόγραμμα θα έχει, για να έρθουν να ζητήσουν πάλι την ψήφο του και να κατσικωθούν στο σβέρκο του ελληνικού λαού.

Οι μάχες όμως δίνονται τώρα, δίνονται σήμερα. Και φυσικά εσείς, είτε είστε απόντες είτε βρίσκεστε απέναντι. Εδώ, όμως, έχετε να κάνετε με αποφασισμένους εργάτες, με τις οικογένειές τους, με μια ολόκληρη τοπική κοινωνία, με άλλα σωματεία που συμπαραστέκονται και φυσικά, με το ΚΚΕ. Αυτό που πάτε να κάνετε θα το πληρώσετε πάρα πολύ ακριβά.

Το πληρώσατε, άλλωστε ήδη, στις πρόσφατες ευρωεκλογές με την κατραπακιά που φάγατε στις περιοχές αυτές, ειδικά σε όλον τον Δήμο Λοκρών, ειδικά στα «ΛΑΡΚΟ» - χώρια, στις μεγαλύτερες κωμοπόλεις της περιοχής, όπου ζουν οι εργάτες και οι οικογένειές τους όπως η Λάρυμνα, το Μαρτίνο, η Μαλεσίνα, το Ακραίφνιο, η Τανάγρα, αλλά απ’ ό,τι φαίνεται ακόμα να βάλετε μυαλό.

Έτσι διαβάζετε εσείς το εκλογικό αποτέλεσμα, το μήνυμα που σας έδωσαν οι εργαζόμενοι και όλος ο ελληνικός λαός που σας έριξε δεκατέσσερις μονάδες. Λίγο -πολύ μας λέτε όλες αυτές τις μέρες ότι ο λαός σας έδωσε εντολή να συνεχίσετε την ίδια εγκληματική πολιτική. Και βιάζεστε μάλιστα τόσο πολύ που δεν περιμένατε καν την απόφαση του δικαστηρίου. Δεν υπολογίζετε καν την προσωρινή εντολή που έδωσε και προχθές το δικαστήριο να παραμείνουν οι εργαζόμενοι στις δουλειές τους και στα σπίτια τους, τουλάχιστον μέχρι να βγει η οριστική απόφαση.

Τη μια βάζετε τη ΔΥΠΑ -τον πρώην ΟΑΕΔ- να ανεβάζει πλατφόρμες όπου τους χαρακτηρίζει άνεργους και απολυμένους και την άλλη, φέρνετε αυτήν εδώ την κατάπτυστη τροπολογία προκειμένου να εκβιάσετε και τη μελλοντική απόφαση του δικαστηρίου. Ξέρετε πολύ καλά ότι οι εργαζόμενοι έχουν εκατό τοις εκατό δίκιο, γιατί ακόμη και ο δικός σας ο νόμος, ο νόμος που ψηφίσατε, λέει ότι η «ΛΑΡΚΟ» πρέπει να παραδοθεί στον επενδυτή ανοιχτή κι εν λειτουργία.

Και τώρα πάτε να το αλλάξετε κι αυτό και λέτε ότι ο ειδικός διαχειριστής μπορεί και να την κλείσει, άρα οι εργαζόμενοι μπορούν να απολυθούν υποδεικνύοντας επί της ουσίας στο δικαστήριο την απόφαση που σας βολεύει. Είσαστε αναξιόπιστοι, ψεύτες και απατεώνες. Αυτοί είναι οι πιο επιεικείς χαρακτηρισμοί που μπορούν να σας αποδοθούν.

Γι’ αυτό, βέβαια, επειδή περίμεναν να ακούσουν αυτά, λείπει όλη η Κοινοβουλευτική σας Ομάδα. Μη μετρήσω τώρα, τους βλέπουμε, τους βλέπει και ο ελληνικός λαός, τους βλέπουν και οι εκπρόσωποι των εργαζομένων του Σωματείου της «ΛΑΡΚΟ» ποιοι είναι εδώ μέσα και από την Κυβέρνηση και από το δεύτερο και τρίτο κόμμα της ελληνικής Βουλής. Και πάει λέγοντας.

Θέλετε να οδηγήσετε εκατοντάδες εργαζόμενους στην ανεργία και τις περιοχές πέντε νομών της χώρας σε μαρασμό. Κλείνετε μια επιχείρηση χρυσωρυχείο για τη χώρα μας, εγκληματείτε σε βάρος των παραγωγικών της δυνατοτήτων.

Αυτή είναι η αντίληψή σας για τη βιώσιμη ανάπτυξη: Όλα για το κέρδος κάποιων επενδυτών. Τι επενδυτές δηλαδή; Παλιατζήδες και σκραπατζήδες ψάχνατε όλα αυτά τα χρόνια.

Μπροστά στο αιματοβαμμένο κέρδος των λίγων δεν υπολογίζετε τελικά τίποτα. Αλλιώς θα είχατε φροντίσει τόσα χρόνια και εσείς και οι άλλοι που κυβέρνησαν, να αναπτύξετε τη «ΛΑΡΚΟ» με βάση τις τεράστιες δυνατότητες που αποδεδειγμένα έχει και δεν θα την αφήνατε να μαραζώσει, αλλά τους εργαζόμενους στο δρόμο δε θα τους πετάξετε.

Σας το λέμε ξανά βάλτε μυαλό, έστω λίγο μυαλό από αυτό που σας λείπει, τελικά, όπως αποδεικνύεται. Εδώ και τώρα να αποσύρετε αυτή την τροπολογία. Να κάνετε αυτά που ζητούν τα σωματεία και οι εργαζόμενοι.

Συγκεκριμένα, να σας τα πούμε πάλι για μια ακόμα φορά: Με χρήματα που έχει τώρα η «ΛΑΡΚΟ» στα ταμεία της, να διασφαλιστεί η ασφάλεια των εγκαταστάσεων και των κατοίκων της περιοχής, με ανανέωση των συμβάσεων εργασίας όλων των εργαζομένων μέχρι την μεταβίβασή τους στο νέο ιδιοκτήτη να προχωρήσει η συντήρηση, ο εκσυγχρονισμός, να επαναλειτουργήσει η «ΛΑΡΚΟ» με όλους τους εργαζόμενους μέσα, να μην ερημώσουν τα χωριά μας, γιατί είναι και δικά μας χωριά -από αυτό το νόμο κατάγομαι και εγώ- να μην κινδυνεύσει η περιοχή από ένα μεγάλης έκτασης βιομηχανικό ατύχημα, κίνδυνος που θα υπάρξει, είναι υπαρκτός αν απολυθούν οι εργαζόμενοι.

Εμάς η υπόσχεσή μας είναι σαφής, θα είμαστε στο πλευρό των εργαζομένων της «ΛΑΡΚΟ» μέχρι τέλους, μέχρι τη δικαίωση, μέχρι να καπνίσει ξανά η τσιμινιέρα χωρίς να λείπει από τη θέση του κανένας. Όποιος μπει εμπόδιο σε αυτό το δίκαιο αίτημα να ξέρει ότι δεν θα έχει καλή πολιτική κατάληξη.

Arrivederci. Μπορεί να τα πούμε και αργότερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχω ζητήσει τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, δεν γίνεται αυτό…

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε, να μη δημιουργούμε θέμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πέντε λεπτά, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα είναι πέντε λεπτά;

**ΠΡΟΕΔΡΕΥΩΝ (Ιωάννης Πλακιωτάκης):** Αν συμφωνεί ο κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει αν είναι πέντε λεπτά.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, έχετε τον λόγο αυστηρά για πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χαιρετίζω τους εργαζόμενους στη «ΛΑΡΚΟ» που βρίσκονται στα θεωρεία εδώ της Βουλής που είναι γεμάτα, την ώρα που η Βουλή, τα Έδρανα της Κυβέρνησης -κανένας Υπουργός εδώ, μόνον δύο Υφυπουργοί- τα Έδρανα της Κοινοβουλευτικής Ομάδας της Νέας Δημοκρατίας -τέσσερις Βουλευτές είναι εδώ από τους εκατόν πενήντα οχτώ- είναι άδεια, την ώρα που έχει έρθει αεροπλανικά μια αντισυνταγματική τροπολογία, προκειμένου να στερήσει από επτακόσιους ογδόντα έναν εργαζομένους και τις οικογένειές τους την εργασία τους, τη ζωή τους, το βιός τους, το μόχθο τους, τα σπίτια τους.

Πού είναι ο κ. Χατζηδάκης, κύριε Δήμα και κύριε Πετραλιά; Πού; Στο ECOFIN; Έχει άλλες δουλειές και εκείνος. Οι άνθρωποι όμως αυτοί έχουν έρθει από την Λάρυμνα, έχουν έρθει και διαδηλώνουν για τη ζωή τους και προχθές βρίσκονταν στο Μονομελές Πρωτοδικείο Αθηνών όπου εκδικάστηκε η αίτηση ασφαλιστικών μέτρων που έκαναν για να προστατεύσουν τις εργασίες τους.

Και ξέρετε τι αποφάσισε ο δικαστής; Ότι πρέπει να προστατευθούν οι εργασίες τους. Και ξέρετε τι κάνατε εσείς; Το ξέρετε, κύριε Δήμα, γιατί σας το είπα χθες. Καταθέσατε μια αντισυνταγματική τροπολογία. Πότε; Το βράδυ της Δευτέρας 17 Ιουνίου, το βράδυ της Δευτέρας 23:00, νύχτα -γιατί νύχτα δράτε- και με αυτή την τροπολογία επιχειρήσατε να παρέμβετε στη δίκη εσείς που σέβεστε τη δικαιοσύνη. Και μας λέει ο κ. Μητσοτάκης και ο κ. Καραμανλής «για τα Τέμπη, θα αφήσουμε τη δικαιοσύνη να δράσει την ανεξάρτητη δικαιοσύνη».

Ποια δικαιοσύνη; Εσείς παρεμβαίνετε και στο Μονομελές Πρωτοδικείο Αθηνών στη διαδικασία ασφαλιστικών μέτρων και καταθέσατε τροπολογία -ακούστε και όσοι δεν ήσασταν στο ακροατήριο- και ήρθε εκπρόσωπος της Κυβέρνησης νομικός και είπε «κύριε Πρόεδρε, θέλουμε να παρέμβουμε στη δίκη», ενώ δεν ήταν διάδικος το ελληνικό δημόσιο γιατί εξαιρέθηκε από τον πληρεξούσιο των εργαζομένων. Είπε, λοιπόν, «θέλουμε να παρέμβουμε στη δίκη και να σας πούμε ότι υπάρχει τροπολογία». Και δεν έχει αντικείμενο η δίκη, γιατί κατέθεσε η Κυβέρνηση τροπολογία.

Και ξέρετε τι απάντησε ο δικαστής; «Μα τι λέτε τώρα; Μας φέρνετε μια τροπολογία που δεν έχει ψηφιστεί για να επηρεάσετε τη δίκη;».

Αυτό κάνετε, όμως! Παρεμβαίνετε στη δικαιοσύνη, επιδιώκετε μέσω της τροπολογίας αυτής να καταργήσετε και να ματαιώσετε τη δικαστική διεκδίκηση και τον αγώνα των ανθρώπων αυτών που έχουν οι ίδιοι -οι πατεράδες, οι μανάδες, οι παππούδες τους- δώσει το αίμα τους στη «ΛΑΡΚΟ» σε μια επιχείρηση κρατική, που τη στήριξαν οι εργαζόμενοι δεκαετίες, που πολλές φορές πλήρωσαν με τη ζωή τους, γιατί είναι δεκάδες τα εργατικά δυστυχήματα με ευθύνη των κυβερνήσεων και που σήμερα θέλετε να την πουλήσετε όσο-όσο, χωρίς υποχρεώσεις, χωρίς μισθούς εργαζομένων σε κάποιον εκλεκτό σας που θα την πάρει κοψοχρονιά. Και κατά τα άλλα εσείς είστε μια Κυβέρνηση που υπηρετεί τη δημοκρατία!

Ακούστε. Να έρθει ο κ. Μητσοτάκης να αποσύρει ο ίδιος αυτή την τροπολογία, γιατί αποτελεί στυγνή παρέμβαση στην ανεξαρτησία της δικαιοσύνης, στυγνή παρέμβαση στη διάκριση των εξουσιών. Να έρθει ο κ. Χατζηδάκης, που έχει άλλες δουλειές στο ECOFIN, να αποσύρει ο ίδιος την τροπολογία, γιατί δεν μπορεί να τα βάζετε νύχτα και υπόγεια με τους εργαζομένους.

Χαίρομαι πάρα πολύ που βρίσκονται εδώ. Τους δημιούργησαν και προβλήματα για να μπουν στην είσοδο και χρειάστηκε να παρέμβουμε και για αυτό. Διότι υπήρχε πρόβλημα να μπουν άνθρωποι απλοί μέσα στη Βουλή που την απαξιώνουν οι Βουλευτές. Είναι πολύ σημαντικό να δείξει το κανάλι της Βουλής τα γεμάτα θεωρεία από τους πολίτες και τα άδεια έδρανα από τους κυβερνητικούς Βουλευτές, που θέλουν όμως να στερήσουν από τους εργαζόμενους τη ζωή τους, τη δουλειά τους, το σπίτι τους, την οικογένειά τους.

Η Πλεύση Ελευθερίας βρίσκεται στο πλευρό των εργαζομένων και στο πλευρό όποιου βρίσκεται στο πλευρό των εργαζομένων. Στηρίζουμε και χαιρόμαστε για τα αιτήματα διενέργειας ονομαστικής ψηφοφορίας. Εμείς δεν έχουμε επαρκή αριθμό Βουλευτών. Στηρίζουμε τα αιτήματα που κατατέθηκαν. Το ζητήσαμε και χτες και στη διάρκεια της επιτροπής να κατατεθούν τέτοια αιτήματα ονομαστικής ψηφοφορίας.

Προειδοποιούμε τους Βουλευτές της Νέας Δημοκρατίας, που χθες ψήφισαν μόνοι τους το νομοσχέδιο, ότι η ψήφιση της τροπολογίας συγκροτεί παράβαση καθήκοντος. Διότι με αυτή, πρώτον, προκαλείται βλάβη στους εργαζόμενους που στερούνται τους μισθούς τους, προκαλείται βλάβη στην επιχείρηση η οποία αυτή τη στιγμή διατηρείται, συντηρείται και φυλάσσεται ο χώρος χάρη στους εργαζόμενους.

Είναι ένας χώρος στον οποίο υπάρχουν ακόμη και τριάντα τόνοι προπανίου, κύριοι, σε δεξαμενή και εσείς θέλετε να απολύσετε τον κόσμο που φυλάσσει αυτή τη δεξαμενή και να αφήσετε στο έλεος του όποιου ατυχήματος τα θύματα. Με αυτή την τροπολογία ωφελείτε τον αγοραστή, προκαλείτε αθέμιτο όφελος. Είναι κραυγαλέα περίπτωση κατάχρησης εξουσίας, απιστίας και παράβασης καθήκοντος και άλλων οικονομικών αδικημάτων που δεν καλύπτονται από τη βουλευτική ασυλία, διότι αυτή η τροπολογία δεν αποτελεί νομοθέτηση αλλά αποτελεί ευθεία παρέμβαση στη δικαιοσύνη και σε εκκρεμή δίκη στη δίκη των ασφαλιστικών μέτρων που έγινε στο Μονομελές Πρωτοδικείο Αθηνών στις 18 Ιουνίου, εξ ου και η σκανδαλώδης πρόβλεψη ότι, ενώ δεν έχει ακόμα ψηφισθεί, θέλετε να ισχύει από 17 Ιουνίου, από παραμονή της δικασίμου δηλαδή, για να ακυρώσετε τη δικάσιμο και την προσωρινή διαταγή που έδωσε ο ανεξάρτητος δικαστής.

Η Πλεύση Ελευθερίας είναι και θα είναι στο πλευρό των εργαζομένων και όλων των αγωνιζόμενων ανθρώπων. Θα βρεθούμε δίπλα τους και έξω στη διαδήλωση που γίνεται όπου έμαθα ότι πάλι στείλατε τα ΜΑΤ. Και ρωτάω επίσημα ποιος έστειλε τα ΜΑΤ. Διότι προχθές δεν μου απαντούσατε ποιος έστειλε ΜΑΤ απέναντι σε εργαζόμενους.

Και κλείνω με μια πράξη θεσμική και επιβεβλημένη από πλευράς της Κοινοβουλευτικής μας Ομάδας, γιατί οι αγώνες γίνονται στον δρόμο, γίνονται στα δικαστήρια, γίνονται και στη Βουλή και κανένα πεδίο διεκδίκησης και αγώνα εμείς δεν θα αφήσουμε αφύλακτο.

Καταθέσαμε ήδη -και δεν νομίζω ότι υπάρχει προηγούμενο- ένσταση αντισυνταγματικότητας της τροπολογίας για παράβαση της αρχής της διάκρισης των εξουσιών, της αρχής της ανεξαρτησίας της δικαιοσύνης και για ευθεία παρέμβαση σε εκκρεμή δίκη, τη δίκη ασφαλιστικών μέτρων των εργαζομένων έναντι της «ΛΑΡΚΟ» για τη διατήρηση των εργασιών τους. Είμαστε και θα είμαστε εδώ την ώρα που εσείς απουσιάζετε. Είμαστε και θα είμαστε στον δρόμο δίπλα στους εργαζόμενους την ώρα που εσείς φέρνετε τα ΜΑΤ. Είμαστε και θα είμαστε η φωνή των πολιτών, η φωνή των απλών ανθρώπων που μας δίνουν μεγάλη χαρά να τους βλέπουμε μέσα στη Βουλή, στο σπίτι τους, γιατί αυτή εδώ είναι η Βουλή των Ελλήνων και των Ελληνίδων και όχι των Βουλευτών και των Υπουργών.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

(Στο σημείο αυτό κατατίθεται στα Πρακτικά η προαναφερθείσα ένσταση αντισυνταγματικότητας της Πλεύσης Ελευθερίας, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 151)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κυρία Πρόεδρε.

Τον λόγο έχει ο Πρόεδρος της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θέλω να πω στους Υπουργούς δίπλα, οι οποίοι κάθονται, νομοθετούν χωρίς την αίσθηση του κοινωνικού δικαίου, ότι για εμάς δεν υπάρχει νόμος που να είναι πιο ισχυρός από την ανάγκη των ανθρώπων.

Είναι απλά τα πράγματα, κύριοι Υπουργοί, και η ανάγκη των ανθρώπων εκεί πάνω είναι για δουλειά. Και η δουλειά δεν είναι απλώς μια ανάγκη. Είναι ένα δικαίωμα που με αυτή την επιλογή -την παράνομη, κατά την άποψή μας- και την παρέμβαση στη Δικαιοσύνη στην ουσία της, δηλαδή, καταρρίπτετε το μέλλον, τις φιλοδοξίες τους, τα όνειρά τους, εν πάση περιπτώσει.

Εσείς, μερικοί Βουλευτές, έχετε όνειρο να γίνετε Υπουργοί. Αυτοί έχουν όνειρο να δουλέψουν. Τους στερείτε το όνειρο μιας εργασίας. Και να σας πω και κάτι;

Θα σας το πω, κύριε Βορίδη, γιατί είστε και νομικός. Έλεγε ο Αριστοφάνης: «Όποιος δεν κάνει αδικία δεν χρειάζεται κανέναν νόμο». Και εδώ κάνετε αδικία. Και τον εαυτό σας αδικείτε για έλλειψη κοινωνικής ευαισθησίας, αλλά και με τη χθεσινή παρέμβαση που έγινε αποδεικνύεται ότι η αδικία είναι κατάφωρη.

Πραγματικά δεν έχετε πάρει το μήνυμα των ευρωεκλογών. Σας βλέπω και στα κανάλια. Έχετε μια αλαζονεία. Όμως, μπρος στην εργασία και στο μέλλον αυτών των ανθρώπων δεν χρειάζεται αλαζονεία. Χρειάζεται λύση σε ένα πρόβλημα.

Ας βρούμε κοινό τόπο να βρούμε μια λύση. Εγώ δεν θα σας πω ότι η «ΛΑΡΚΟ» μπορεί να γίνει η ατμομηχανή της παραγωγικής διαδικασίας της χώρας, γιατί μπορεί να γίνει. Δεν θα σας πω ότι μπορεί να φέρει λεφτά στην Ελλάδα, γιατί μπορεί να φέρει. Θα σας πω ότι μπορούμε να κάνουμε κάτι να έχουν δουλειά οι άνθρωποι. Δεν είναι τόσο δύσκολο και δεν μπορεί να θυσιάζετε όλους αυτούς γιατί ένας επενδυτής θέλει χωρίς αυτούς την εταιρεία για να μην πληρώσει τίποτα. Λέω τώρα! Δηλαδή, προς το συμφέρον του ενός θυσιάζουμε τους Έλληνες.

Πάνω από όλα και πάνω από όλους είναι οι Έλληνες, η Ελλάδα, η εργασία, η αγροτιά και ο κάθε Έλληνας που θέλει να δουλέψει.

(Χειροκροτήματα από την πτέρυγα της Ελληνικής Λύσης)

Όμως, έχετε συνηθίσει στο ψέμα και στεναχωριέμαι, γιατί πολλούς από εσάς σας ξέρω από το παρελθόν. Όταν έχεις κάνει επιστήμη το ψέμα, μπορείς να κάνεις το άσπρο μαύρο, αλλά έχετε πολύ καλό καπετάνιο και οδηγό στα ψέματα.

Άκουγα σήμερα τον Πρωθυπουργό στον κ. Χατζηνικολάου στον «REAL FM» να λέει το αμίμητο για τη φορολόγηση των ελεύθερων επαγγελματιών: «Θα μπορέσουμε να στηρίξουμε την παιδεία, την υγεία και την ασφάλεια με τα λεφτά από τη φορολόγηση των ελεύθερων επαγγελματιών».

Μα, δεν ντρέπεστε λίγο; Δηλαδή τι λέτε τώρα; Υπερφορολογείτε τους ανθρώπους για να πάρετε λεφτά από την ασφάλεια, την παιδεία και την υγεία να τα δώσετε εκεί; Πείτε τα σε αυτούς τους ανθρώπους εκεί πάνω που θα μείνουν άνεργοι και δεν θα έχουν ούτε νοσοκομείο να πάνε ούτε γιατρό. Και τα λέει ο Πρωθυπουργός!

Σας είπαμε κάτι πολύ απλό για το θέμα αυτό, οριζόντιος φόρος 15% είναι η μοναδική λύση. Το κάνατε και μόνοι σας, αλλά -πού;- στα μερίσματα και μάλιστα ο ίδιος ο Πρωθυπουργός είπε εδώ «στα μερίσματα κατεβάσαμε τη φορολόγηση και πήραμε παραπάνω έσοδα», άρα και εδώ μπορεί να γίνει. Όμως, δεν είστε ικανοί να το κάνετε για άλλους λόγους, διότι και εδώ πάλι εξυπηρετείτε, όπως στη «ΛΑΡΚΟ», τους κολλητούς σας που κάνουν λαθρεμπόριο πετρελαίου και κερδίζουν από την κλοπή του ΦΠΑ, ή τη φοροκλοπή, ή τη φοροδιαφυγή.

Δεν θα πω τι είπε για τα Σκόπια, το αφήνω, το προσπερνώ, γιατί στου κουφού την πόρτα όσο θέλεις βρόντα. Τα είπε πάλι «η Βόρεια Μακεδονία» στον Χατζηνικολάου, αλλά εκείνο το περίεργο που είπε πραγματικά είναι ότι «θα είναι άβολη η θέση των Σκοπιανών» -το είπε αλλιώς αυτός, τους αποκάλεσε- «διότι οι φίλοι και εταίροι μας στο ΝΑΤΟ όταν θα συναντηθούμε θα αισθανθούν άσχημα». Τους βάλατε στο ΝΑΤΟ, τους δίνετε λεφτά από την Ευρωπαϊκή Ένωση, σας φτύνουν κατάμουτρα λέγοντας ότι είναι Μακεδόνες και πάλι μιλάτε για άβολη θέση. Εντάξει, τι να πω;

Και μπήκε και στα χωράφια της Αντιπολιτεύσεως. Ένα πράγμα πέτυχε ο Πρωθυπουργός, να φτωχύνει τους Έλληνες και να διαλύσει την Αντιπολίτευση να την κονιορτοποιήσει, γιατί ελέγχει όλα τα μέσα ενημερώσεως, μπορεί και προωθεί όλα τα μέσα τι λένε, γιατί μετά τις εκλογές βγήκαν τρεις Βουλευτές της Νέας Δημοκρατίας και είπαν διάφορα. Σιωπητήριο στα κανάλια! Λέει κάτι ένας από το ΠΑΣΟΚ, σε όλα τα κανάλια «η φούσκα μεγαλώνει», κάτι για τον ΣΥΡΙΖΑ, «μεγαλώνει η φούσκα».

Ακούστε, όσο και να ελέγχετε τα μέσα ενημερώσεως, όσο και να τα χρηματίζετε, όσο και να τα διαφθείρετε, η αλήθεια θα βγει επιτέλους και έρχεται σύντομα, θέλετε, δεν θέλετε!

(Χειροκροτήματα από την πτέρυγα της Ελληνικής Λύσης)

Το περίεργο για τη βία και αυτά που γίνονται στα κανάλια δύο μέρες με τον κ. Λύτρα, τον γνωστό Λύτρα, εν πάση περιπτώσει, κύριος, όποιος σηκώνει χέρι σε γυναίκα δεν μπορεί να είναι κύριος αλλά το προσπερνώ αυτό γιατί η ουσία είναι άλλη. Και εδώ ψέματα είπε ο Πρωθυπουργός, είπε «κάναμε ένα αυστηρότερο νομοθετικό πλαίσιο και γι’ αυτό είναι φυλακή». Μα, ο άνθρωπος ελεύθερος ήταν! Επειδή παραβίασε τα ασφαλιστικά μέτρα οδηγήθηκε στη φυλακή στον Κορυδαλλό. Δεν μπορεί να είναι τόσο ψεύτης ο Πρωθυπουργός! Μα, δεν μπορεί να λέει τόσα ψέματα! Και τα λέει καθημερινά, αλλά ελέγχετε τα κανάλια, δεν του κάνουν ερωτήσεις οι διάφοροι δημοσιογράφοι γιατί τον φοβούνται, γιατί τα αφεντικά λένε κάτι άλλο, με συνέπεια να λέει ό,τι θέλει.

Σήμερα, λοιπόν, έχουμε τρία σκάνδαλα. Και ρωτώ τους Υπουργούς. Γι’ αυτό ήρθε ο Βορίδης εδώ, ήρθε το βαρύ πυροβολικό ο Μάκης. Δεν ήταν να έρθει, αλλά ήρθε. Δίνετε παράταση στην κατάθεση «πόθεν έσχες» μέχρι τέλους του χρόνου, ναι ή όχι; Γιατί δίνετε παράταση στο «πόθεν έσχες» μέχρι τέλους του χρόνου; Ποιος είναι ο λόγος; Θέλω να μου πείτε και επίσημα εδώ ο Υπουργός να πει ότι ο Πρωθυπουργός θα καταθέσει αύριο το πρωί το «πόθεν έσχες» του. Γιατί κρύβει ο Πρωθυπουργός το «πόθεν έσχες» του; Ποια είναι η σχέση με τα Ζαγοροχώρια και την αγορά και τον περίεργο νόμο του 2023 για το «μαύρο» χρήμα; Το καταγγείλαμε, δεν απάντησε ποτέ. Αφού νομιμοποίησε με δικό του νόμο ο Πρωθυπουργός -που δεν μπορεί να κάνει νόμους- το «μαύρο» χρήμα στις 28 Φεβρουαρίου 2023, αφού κατήγγειλα ότι στήθηκε όλη αυτή η ιστορία, βάζετε τα παπαγαλάκια να διαψεύδουν και να λένε ότι θα γίνει το «πόθεν έσχες». Θέλω να μου πει ο Έλληνας Πρωθυπουργός πότε θα δείξει στον ελληνικό λαό το «πόθεν έσχες» του. Πότε; Σύρατε τον Κασσελάκη με τον οποίο διαφωνώ σε πολλά πράγματα επί ενάμιση μήνα με το «πόθεν έσχες» του, τον διασύρατε, χρησιμοποιήσατε τα κανάλια και ο Πρωθυπουργός δεν μας δίνει το «πόθεν έσχες» του. Να το δώσει τώρα!

Δεύτερο σκάνδαλο: Φέρνετε τροπολογία για τα funds και τους τραπεζίτες, υποχρεώνετε τον εισαγγελέα, τη δικαιοσύνη -όπως κάνουν με τη «ΛΑΡΚΟ», ακούστε τι κάνουν- που διερευνά σκάνδαλα των funds και τραπεζών να ζητά από την Τράπεζα της Ελλάδος –ακούστε!- έκθεση. Αν πει η Τράπεζα της Ελλάδος όχι, ο εισαγγελέας φιμώνεται και αυτό είναι το κράτος δικαίου; Είναι κράτος δικαίου; Και μάλιστα, λέει ότι ο εισαγγελέας είναι υποκειμενικός –το είπε Υπουργός εδώ- αλλά ο Στουρνάρας είναι αντικειμενικός. Αυτό μας λέτε, ο Στουρνάρας είναι αντικειμενικός. Αυτό ξέρετε πώς λέγεται; Το απόλυτο κουκούλωμα των σκανδάλων, κουρέματα χρεών και δανείων που κάνατε εσείς σε κάτι ολιγάρχες και εφοπλιστές!

(Χειροκροτήματα από την πτέρυγα της Ελληνικής Λύσης)

Κουρέψατε τα δάνειά τους και επειδή εμείς λέμε και τα ονόματα, να θυμηθούμε τον Πηλαδάκη, να θυμηθούμε το «ΠΡΩΤΟ ΘΕΜΑ», την εφημερίδα. Τι να πρωτοθυμηθούμε; Να θυμηθούμε ότι χρωστάτε εσείς 500 εκατομμύρια και κανένας δεν σας ελέγχει; Κανένας δεν σας ελέγχει! Ο Έλληνας χάνει το σπίτι του για είκοσι χιλιάρικα και χρωστάτε 500 εκατομμύρια!

Δυστυχώς, υπάρχει και τρίτο σκάνδαλο μέσα από αυτό που έφεραν σήμερα φωτογραφική τροπολογία για να μετατρέψει η Κυβέρνηση μετακλητό του Μαξίμου σε διευθυντή. Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούστε τι κάνουν: Κάνουν νόμους για τους δικούς τους ανθρώπους. Είναι απίστευτο αυτό που συμβαίνει. Οποία αλαζονεία, οποία αμετροέπεια! Υποτιμάτε τη νοημοσύνη του ελληνικού λαού. Γιατί το κάνετε αυτό; Κάνετε –ακούστε!- τροπολογία για να κάνετε έναν μετακλητό διευθυντή για να παίρνει παραπάνω λεφτά.

Απορώ! Απορώ γιατί όλα αυτά. Τι είναι, ρε παιδιά, το κράτος; Η λεία της Νέας Δημοκρατίας που κατασπαράζει καθημερινά κομμάτια κρέατος; Έχει μείνει μόνο κόκκαλο δεν έχετε αφήσει τίποτα όρθιο.

Όμως, εδώ έρχεται εκείνη η μεγάλη ρήση. Ενθυμούμαι τον Κωνσταντίνο Καραμανλή που όταν επέστρεψε -αν θυμάστε, που όλοι θυμάστε- τον πρώτο άνθρωπο που έδιωξε από την Ελλάδα -μπορεί να διαφωνήσουν κάποιοι- ήταν τον Ανδρεάδη τον μεγαλοτραπεζίτη. Και τι έκανε; Έκανε κρατική την τράπεζα. Αυτός ήταν ο Καραμανλής, την πήρε σε μια νύχτα πίσω!

Τι έκανε ο Ανδρέας Παπανδρέου; Ο Διοικητής της Εθνικής Τράπεζας Στέλιος Παναγόπουλος βαρούσε προσοχές μπροστά του. Δεν τολμούσε να του φέρει αντίρρηση του Ανδρέα Παπανδρέου. Ξέρετε τι συμβαίνει; Τότε υπήρχαν πραγματικοί πολιτικοί ηγέτες που κοιτούσαν με τα λάθη τους το καλό των Ελλήνων, με τα λάθη τους το καλό της κοινωνίας, με τα λάθη τους το καλό της Ελλάδος.

Σήμερα υπάρχουν ηγέτες που κοιτούν το καλό του κόμματος, της τσέπης τους και των ολιγαρχών και καπιταλιστών. Αυτό είναι η ντροπή αυτής της Κυβέρνησης!

(Χειροκροτήματα από την πτέρυγα της Ελληνικής Λύσης)

Και είναι αξιολύπητο, αξιοθρήνητο να λέει η Κυβέρνηση το εξής αμίμητο ότι δεν μπορούμε να βρούμε χρήματα, όταν κάνει μετακλητούς διευθυντές, όταν σπαταλά δισεκατομμύρια ευρώ σε ανεξάρτητες αρχές, οι οποίες δεν κάνουν καμμία δουλειά και αυτοί οι άνθρωποι δεν έχουν εργασία. Στις ανεξάρτητες αρχές ο μικρότερος μισθός είναι 5.000 ευρώ και 6.000 ευρώ και το Σύνταγμά μας λέει πέντε και έχουμε τριάντα επτά. Σε αυτούς, κυρίως, πείτε τα και είναι χιλιάδες αυτοί, για να σταματήσουν τα ψέματα, αλλά είναι βολεμένοι οι δικοί τους, είναι βολεμένοι οι δικοί τους κομματικοί. Δεν είστε εσείς ο απλός λαός, ο απλός πολίτης που δεν μπορεί να παρέμβει στο γρανάζι της εξουσίας.

Η λύση, λοιπόν, είναι μία: Αύριο το πρωί κρατική η «ΛΑΡΚΟ»! Και αν δεν έχετε σχέδιο να σας το δώσουμε, είναι έτοιμο. Το έχει ετοιμάσει ο κ. Βιλιάρδος με τους εμπειρογνώμονές μας.

(Χειροκροτήματα από την πτέρυγα της Ελληνικής Λύσης)

Και μη μου πει τώρα ο Βορίδης για τα πρόστιμα. Θα του υπενθυμίσω κάτι. Είδατε τι κάνουν οι Γερμανοί με τη «LUFTHANSA», κύριε Βορίδη; Εσείς δίνατε τζάμπα τα λεφτά στην «AEGEAN», αλλά οι Γερμανοί πήραν μετοχές.

Είδατε, κύριε Βορίδη, τι κάνατε με τα υπόλοιπα πρόστιμα; Κάντε αλιευτικές ζώνες για να ψαρεύουν οι Έλληνες, να μην πληρώνουμε πρόστιμα. Εδώ φοβάστε να μην πληρώσουμε πρόστιμο αν γίνει κρατική ή αν παρέμβετε, αλλά στις αλιευτικές ζώνες που υποχρεούστε να κάνετε στο Αιγαίο δεν τις κάνετε και πληρώνουμε πρόστιμο.

Είστε δειλοί, φοβικοί, υπηρέτες του κεφαλαίου και όχι υπηρέτες του ελληνικού συνόλου και της κοινωνίας!

(Χειροκροτήματα από την πτέρυγα της Ελληνικής Λύσης)

Πείτε ό,τι θέλετε, δεν με απασχολεί. Έτσι και αλλιώς όλη μέρα τα κανάλια μάς βρίζουν αλλά εμείς θα λέμε την αλήθεια εδώ μέσα. Ήρθαμε για να υπηρετήσουμε τον πολίτη και όχι τη νομή της εξουσίας, τους ολιγάρχες, καναλάρχες, καπιταλιστές, όλους αυτούς που πίνουν με το μπουρί το αίμα των Ελλήνων.

Τα αποτελέσματα της οικονομικής πολιτικής –για να κλείνω σιγά σιγά- φαίνονται από το δημοσίευμα της «ΚΑΘΗΜΕΡΙΝΗΣ». Οι τιμές των τροφίμων αυξήθηκαν με διπλάσιο ρυθμό σε σχέση με το εισόδημα. Αυτά τα λέει η «ΚΑΘΗΜΕΡΙΝΗ». Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φιλοκυβερνητική εφημερίδα. Δεν είναι η «ΑΥΓΗ», ο «ΡΙΖΟΣΠΑΣΤΗΣ», ή μια άλλη αντιπολιτευόμενη εφημερίδα. Φιλοκυβερνητική.

Γιατί εσείς που νομοθετείτε για τον διευθυντή σας, για να κάνετε διευθυντή τον μετακλητό σας, γιατί εσείς που νομοθετήσατε εις βάρος του ελληνικού λαού και των εργαζομένων στη «ΛΑΡΚΟ» δεν κάνετε κακούργημα την αισχροκέρδεια και δεν είναι ούτε πλημμέλημα; Κάντε την αισχροκέρδεια κακούργημα, φέρτε έναν νόμο εδώ μέσα!

(Χειροκροτήματα από την πτέρυγα της Ελληνικής Λύσης)

Γιατί δεν έχετε το πρόστιμο και το έχετε πλαφόν 1 εκατομμύριο; Ο κλέφτης κλέβει 40 εκατομμύρια, του βάζουν 1 εκατομμύριο πρόστιμο. Αυτό είναι πρόστιμο; Γιατί βάλατε πλαφόν; Σας λέμε σειρά λύσεων και προτάσεων αλλά ποτέ δεν το κάνετε. Αυτό είναι το χειρότερο από όλα και μου λέτε ότι τα λεφτόδεντρα τελειώσανε. Όχι, δεν τελειώσανε τα λεφτόδεντρα, φίλοι μου, όχι, έχουν τα κλεφτόδεντρα αυτοί. Οι φίλοι τους έχουν τα κλεφτόδεντρα και από εκεί τρώνε και πίνουν, αλλά λεφτά για τους Έλληνες δεν υπάρχουν και κλεφτόδεντρα υπάρχουν πολλά.

Ακούστε τώρα: Δημοσίευμα της εφημερίδας «ΕΣΤΙΑ» και θέλω να το διαψεύσει η Κυβέρνηση. Δεσμεύθηκε ο Πρωθυπουργός να δοθούν 2 δισεκατομμύρια ευρώ πού; Στην Ουκρανία!

Θα στείλω εγώ όπλα και χρήματα στους Ουκρανούς να σφάζονται με τους Ρώσους, να σκοτώνουν οι Ρώσοι τους Ουκρανούς, θα πυροδοτώ δηλαδή την ένταση και τον πόλεμο, αλλά δεν έχω 500 εκατομμύρια, 600 εκατομμύρια για αυτούς τους ανθρώπους ή 1,5 δισεκατομμύριο για τον φτωχό Έλληνα πολίτη. Αυτή είναι η Κυβέρνηση, μια Κυβέρνηση που, δυστυχώς, κοροϊδεύει τον ελληνικό λαό. Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στα υπόλοιπα. Καλώ την Κυβέρνηση να μας πει εάν αυτή η δήλωση του Διευθύνοντος Συμβούλου της «ENTERPRISE GREECE» του κ. Μαρίνου Γιαννόπουλου περί συνεκμετάλλευσης στο Αιγαίο βρίσκει ευθέως σύμφωνη τη Νέα Δημοκρατία. Έδωσε συνέντευξη στο πρακτορείο «ANADOLU» και είπε ότι θα συνεργαστούμε με την Τουρκία για να κάνουμε συνεκμετάλλευση, παρακαλώ. Απροκάλυπτα το είπε. Συμφωνεί και η Νέα Δημοκρατία; Συμφωνεί και η Κυβέρνηση; Συμφωνεί και ο Πρωθυπουργός;

Δεύτερον. Πού κάνει η Τουρκία έρευνες; Σας δίνω τα σεισμικά της για να καταλάβετε. Στη Νήσο Ζουράφα, που το ελληνικό κράτος απαγορεύει στους πολίτες να πηγαίνουν εκεί.

Κρύβονται δισεκατομμύρια ευρώ στη μάνα ελληνική γη, όπως το νικέλιο στη «ΛΑΡΚΟ», όπως ο βωξίτης, όπως το γάλλιο στη Λακωνία, όπως ο λιγνίτης στη δυτική Μακεδονία, που μπορούν να μας κάνουν πλούσιους εμάς τους Έλληνες. Όμως, η Κυβέρνηση αρνείται πεισματικά: Ούτε εξορύξεις φυσικού αερίου ούτε πετρελαίου ούτε νικελίου ούτε γαλλίου ούτε λιγνιτών.

Και από πού θα φάμε, ρε παιδιά; Από πού; Ας μας πουν από πού θα βγουν τα λεφτά οι κύριοι με τα «κλεφτόδεντρα» και τα «λεφτόδεντρα». Όλο ειρωνεία οι υποκριτές! Διότι πρόκειται περί υποκρισίας να μην κάνεις το παραμικρό για να παράγεις πλούτο και να καταγγέλλεις τον Έλληνα για τεμπέλη, για ράθυμο. «Πήγαινε εσύ σπίτι σου, δεν με ενδιαφέρεις καθόλου. Σε απολύω»!

Δεν είναι έτσι. Όλοι έχουμε συγγενείς και φίλους. Όλοι έχουμε παιδιά. Ας σκεφτούμε τα παιδιά των ανθρώπων. Μπορεί να είναι πέντε, έξι, επτά. Βλέπω εκεί ένα κοριτσάκι δεκατριών-δεκατεσσάρων χρονών να χαμογελάει.

Τι μέλλον θα του δώσετε, κύριε Υπουργέ; Πείτε μου. Να το κοριτσάκι εκεί. Τι μέλλον θα έχει αύριο το πρωί; Το δικό σας το παιδί και το δικό μου δεν έχουν πρόβλημα. Δόξα τω Θεώ, καλά είμαστε. Αυτοί οι άνθρωποι; Για πείτε μου.

Θέλω, όταν μιλάτε εδώ, κύριε Βορίδη, να μη μιλάτε σε μας, να μιλάτε σε αυτούς εκεί πάνω. Σε αυτούς! Θα απολογηθείτε σήμερα, όπως απολογηθήκατε στις εκλογές, που καταποντιστήκατε στο 28% και μυαλό δεν βάλατε.

(Χειροκροτήματα από την πτέρυγα της Ελληνικής Λύσης)

Είναι τόσο καλοί φίλοι με την Τουρκία που η πρότασή μας στον ΟΑΣΕ είναι να στηρίξουμε τον Σινιρίογλου και η Τουρκία την Τελαλιάν με ένα κοινό ψηφοδέλτιο στον ΟΗΕ. Δεν καταλαβαίνω τι γίνεται. Τα βρήκατε με τους Τούρκους; Τι βρήκατε με τους Τούρκους; Αυτοί διεκδικούν κομμάτια ελληνικής γης. Οι Τούρκοι διεκδικούν. Τι βρήκατε με δαύτους; Ποια είναι η μυστική παρασκηνιακή συμφωνία που έκανε ο Πρωθυπουργός και δεν την ξέρει ο ελληνικός λαός και οι Έλληνες Βουλευτές; Τι θα μοιράσει; Το σπίτι του πατέρα του; Ή θα μοιράσει τα Ζαγοροχώρια, όπου αγόρασε με 70.000 ευρώ δύο οικόπεδα και ένα σπίτι; Του δίνω εκατόν τριάντα χιλιάρικα δημοσίως και δεν μου τα πουλάει.

Στα Ζαγοροχώρια, κύριοι Υπουργοί, με εβδομήντα χιλιάρικα δεν παίρνεις ούτε εκατό τετραγωνικά οικόπεδο. Το έχει το συμβόλαιό του μέσα, 70.000 ευρώ, δύο οικόπεδα και ένα σπίτι. Του δίνω 130.000 ευρώ εγώ για να μου τα πουλήσει για να βγάλει και 60.000 κέρδος.

Μπορείτε να λέτε όσα ψέματα θέλετε. Μπορείτε να ψευδολογείτε. Μπορείτε να ειρωνεύεστε, να χαίρεστε που αλληλοσπαράσσεται η Αντιπολίτευση, να χαίρεστε που δεν υπάρχει –λέει ο Πρωθυπουργός- Αντιπολίτευση.

Κύριοι συνάδελφοι, δεν υπάρχει Αντιπολίτευση για έναν και μόνο λόγο. Γιατί η φωνή της Αντιπολίτευσης καλείται στα κανάλια μόνο για να απολογηθεί, όχι για να μιλήσει. Η φωνή της Αντιπολιτεύσεως καλείται επίτηδες από τα κανάλια που ελέγχετε εσείς έμμεσα ή άμεσα μόνο όταν συμβαίνει κάτι δυσάρεστο για ένα οποιοδήποτε κόμμα εδώ μέσα για να υπάρχει ο αλληλοσπαραγμός όχι για να σας κάνουν αντιπολίτευση. Γιατί αυτά που λέμε εδώ δεν θα ακουστούν στα κανάλια το βράδυ. Θα ακουστεί τι καλός που είναι ο Πρωθυπουργός, τι προβλήματα έχει ο ΣΥΡΙΖΑ, τι προβλήματα έχει το ΠΑΣΟΚ, τι προβλήματα έχει ο ένας, ο άλλος, μόνο και μόνο για να ενσπείρετε ζιζάνια, για να ενσπείρετε διχόνοια, για να μην έχετε μια ισχυρή Αντιπολίτευση.

Λοιπόν, από εδώ και στο εξής υπάρχει η ενιαία Αξιωματική Αντιπολίτευση που λέγεται Ελληνική Λύση. Θα σας ορθώσουμε το ανάστημά και θα σας σύρουμε πίσω στη λογική. Δεν γίνεται διαφορετικά. Αυτή είναι η επιτυχία.

(Χειροκροτήματα από την πτέρυγα της Ελληνικής Λύσης)

Επειδή ο κ. Θεοχάρης έχασε το Υπουργείο μπορεί να χαμογελάει τώρα. Συλλυπητήρια γι’ αυτό! Την επόμενη φορά και εσείς. Rotation! Γίνεται ανακύκλωση από τον πάγκο. Παίρνουμε έναν, τον βάζουμε εδώ, παίρνουμε τον άλλον, τον ξαναβάζουμε πίσω. Παίρνουμε τον άλλον, τον ξαναβάζουμε στην ομάδα. Αυτό δεν λέγεται ανασχηματισμός. Ξέρετε πώς λέγεται; Δεν έχω δουλειά να κάνω και δεν έχω και πάγκο.

Όταν, όμως, η ομάδα δεν πάει καλά, κύριε Βορίδη, τι κάνουμε; Είστε φίλαθλος ομάδας, όπως κι εγώ. Όταν δεν πάει καλά η ομάδα, κύριε Μάκη Βορίδη, τι γίνεται; Λέω τώρα. Ας πούμε ότι γίνεται ο Βορίδης Πρωθυπουργός. Αλλάζεις προπονητή, κύριε Μάκη. Δεν φταίει μόνο η ομάδα, ο προπονητής φταίει. Βάλτε άλλον αρχηγό, μήπως και δείτε χαΐρι, να πάτε στο 31%. Αλλάξτε Αρχηγό! Παραπαίετε! Κατακρημνίζεστε!

(Χειροκροτήματα από την πτέρυγα της Ελληνικής Λύσης)

Φίλες και φίλοι, κύριοι συνάδελφοι, ο λόγος για τον οποίο οι περισσότεροι άνθρωποι αποτυγχάνουν είναι ότι ανταλλάσσουν αυτό που θέλουν περισσότερο με αυτό που θέλουν εκείνη τη στιγμή. Γι’ αυτό η επιτυχία από την αποτυχία είναι ένα μικρό βήμα.

Για εμάς τα μεγάλα πράγματα είναι απλά, είναι η δουλειά αυτών των ανθρώπων, είναι το μέλλον εκείνου του κοριτσιού στη γωνία που δεν το ξέρω προσωπικά, που είναι σαν το παιδί το δικό μου.

Κύριε Βορίδη, είναι σαν το δικό σας το παιδί. Είναι το μέλλον των παιδιών μας, το μέλλον της πατρίδας. Δεν μπορεί να είμαστε στο έλεος των πραγμάτων που έχουν μικρότερη σημασία. Και μικρότερη σημασία έχει η Ελληνική Λύση, η Νέα Δημοκρατία, το ΠΑΣΟΚ, ο ΣΥΡΙΖΑ, τα κόμματα εδώ μέσα.

Η μεγαλύτερη σημασία σε μια κοινωνία είναι να ακούς την κοινωνία, να αφουγκράζεσαι την κοινωνία. Και η κοινωνία δεν είναι η κομματική σας βάση, δεν είναι το κόμμα σας. Η κοινωνία είναι ο απλός πολίτης, από την άκρα Δεξιά μέχρι την άκρα Αριστερά, μακριά από ιδεοληψίες και ιδεολογίες ψεύτικες, ανθρώπινα δημιουργήματα.

Η ιδεολογία η δική μας είναι μία και ενιαία: Ο Έλληνας, η Ελλάδα, η πατρίδα, οι αξίες, τα ιδανικά και η προστασία του Έλληνα εργαζόμενου. Αυτά πρέπει να είναι οι αξίες όλων μας.

(Χειροκροτήματα από την πτέρυγα της Ελληνικής Λύσης)

Μια συμβουλή στους Έλληνες ψηφοφόρους. Όταν ακούτε πολιτικούς να θεωρητικολογούν και να λένε «μπλα, μπλα» και θεωρία, να ξέρετε ότι αυτό συμβαίνει εδώ και χρόνια. Θα πιστεύετε τους πολιτικούς που τολμούν να πουν ονόματα. Μπορεί να είμαι πατριώτης και να δηλώνω πατριώτης. Μπορεί να είμαι οτιδήποτε. Όταν όμως είμαστε καταγγελτικοί, πρέπει να λέμε και τα ονόματα αυτών που καταγγέλλουμε. Όταν δεν λες ονόματα δεν είσαι άξιος να λέγεσαι πολιτικός άνδρας. Είσαι ή εξαρτημένος από τους καναλάρχες, ολιγάρχες, καπιταλιστές ή όργανο του συστήματος.

Η έκκλησή μου είναι όταν ανεβαίνουμε εδώ πάνω, κύριοι συνάδελφοι, πρέπει να τολμάμε να λέμε και ονόματα. Δεν είναι κακό να λέμε ποιοι κάνουν το λαθρεμπόριο. Δεν είναι κακό να λέμε ότι στον λακωνικό κόλπο είναι οι φίλοι της Κυβέρνησης και κάνουν μεταγγίσεις εδώ και μήνες, ο κ. Προκοπίου, που πήρε από τη «LAMDA DEVELOPMENT» το 2%. Απ’ ό,τι ξέρω, τα καράβια του κ. Προκοπίου όλη μέρα στον λακωνικό κόλπο ήταν. Είναι τα δισεκατομμύρια τα δικά σας. Και δεν είναι ο μοναδικός. Έχετε καταθέσει τη λίστα εδώ μέσα.

Ακόμα περιμένω την περιβόητη μήνυση του Αλαφούζου όταν είχα πει ότι τα δικά του τα καράβια είναι εκεί κάτω. Εγώ δεν θέλω να μου κάνει κανείς μήνυση, να μου πει αν είναι αλήθεια ότι οι Έλληνες εφοπλιστές κλέβουν με το λαθρεμπόριο το βιος των Ελλήνων. Αυτό θέλω να μου πουν και να λένε τα ονόματα εδώ μέσα οι Βουλευτές, όχι να έρχονται να κάνουν αντιπολίτευση για την αντιπολίτευση.

(Χειροκροτήματα από την πτέρυγα της Ελληνικής Λύσης)

Κλείνοντας, θα πω κάτι στον Μάκη Βορίδη, στους Βουλευτές της Νέας Δημοκρατίας και σε όλη τη Νέα Δημοκρατία. Ο Αριστοφάνης έλεγε κάτι πολύ καλό, αυτό που κάνετε σήμερα εσείς. Έλεγε ο Αριστοφάνης: «Θέλουν να είσαι φτωχός φουκαράς». Να τα ακούτε. Γιατί, απαντάει ο Αριστοφάνης -θα το πω για να το μάθεις- για να ξέρεις ποιος είναι ο αφέντης σου, ποιος δαμαστής από το λουρί σε κρατάει.

Έτσι θέλουν τους Έλληνες οι κύριοι εξουσιαστές, θέλουν να είναι ο δαμαστής του κάθε Έλληνα, με έναν μικρό μισθό, για να μπορεί όχι να διαβιώσει, αλλά να επιβιώσει. Τον θέλουν πεινασμένο και φτωχό για να είναι ελεγχόμενος, για να μπορούν να κάνουν τις μεγάλες δουλειές κάποιοι άλλοι φίλοι τους. Δεν λέω οι ίδιοι αλλά οι φίλοι τους.

Αυτό που πρέπει να καταλάβετε είναι η στοχοπροσήλωση κάποιων ανθρώπων εδώ μέσα. Η Ελληνική Λύση έχει μια στοχοπροσήλωση. Θέλουμε τους Έλληνες πλούσιους, να είναι καλά οικονομικά και όχι να είμαστε οι δυνάστες τους. Αλλά να είμαστε οι απελευθερωτές τους.

(Χειροκροτήματα από την πτέρυγα της Ελληνικής Λύσης)

Αυτό που λέμε πολλές φορές είναι ότι θέλουμε να βγάλουμε το λουρί της φτώχειας από τον λαιμό των Ελλήνων.

Ζητάμε μία ευκαιρία στις επόμενες εκλογές για να αποδείξουμε ότι έχουμε και πρόγραμμα και σχέδιο. Εάν η Νέα Δημοκρατία δεν έχει σχέδιο, μπορεί να παραλάβει από τον οικονομολόγο μας κ. Βιλιάρδο και τους εμπειρογνώμονες ένα μικρό σχέδιο, ένα προσχέδιο που ετοιμάσαμε για τη «ΛΑΡΚΟ». Υπάρχει σχέδιο. Μπορούμε να κάτσουμε όλοι μαζί να δώσουμε μία λύση σ’ αυτούς τους ανθρώπους. Αυτοί οι άνθρωποι δεν είναι ξένα σώματα της ελληνικής κοινωνίας. Είναι σώματα της ελληνικής κοινωνίας. Είναι οι άνθρωποί μας, είναι φίλοι μας, είναι συγγενείς μας, είναι αυτοί που αγωνίζονται για να επιβιώσουν, όχι να διαβιώσουν.

Αυτό, κύριε Βορίδη, ζητώ από εσάς. Σταματήστε. Πάρτε το πίσω. Να βρούμε μια λύση διακομματικά. Τον θρίαμβο της λύσης πάρτε τον εσείς. Δεν μας ενδιαφέρει. Να επιλύσετε το πρόβλημα, να το επιλύσει η Νέα Δημοκρατία και τα επίχειρα ο κ. Βορίδης, ο κύριος Υπουργός, όλοι σας πάρτε τα! Όμως, όχι έτσι! Η αλαζονεία θα σας οδηγήσει στο χρονοντούλαπο της ιστορίας.

Σας κάνω, λοιπόν, παράκληση και έκκληση να βρούμε όλοι μαζί μια λύση. Δεν θέλω να πιστεύουν οι Έλληνες ότι δεν σας ενδιαφέρει η ζωή των Ελλήνων. Δεν θέλω να πιστέψουν οι Έλληνες ότι όλοι είμαστε ίδιοι. Δεν θέλω να πιστέψουν οι Έλληνες ότι δεν έχουμε συναισθήματα εδώ μέσα. Όλοι έχετε, όλοι έχουμε. Ήρθε η ώρα να το αποδείξουμε! Πάρτε το πίσω τώρα!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Πρόεδρο.

Τον λόγο έχει ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρίες και κύριοι συνάδελφοι, ζήτησα τον λόγο, ζήτησα να παρέμβω σήμερα στην Ολομέλεια, για να μιλήσω προφανώς για την επίμαχη τροπολογία που αφορά στη «ΛΑΡΚΟ». Είναι μια πραγματικά αχαρακτήριστη, ντροπιαστική τροπολογία.

Θα μου επιτρέψετε, όμως, να ξεκινήσω αναφέροντας τι έγινε πριν από λίγους μήνες. Πριν από λίγους μήνες, λοιπόν, εδώ σε αυτήν την Αίθουσα ψηφίστηκε μία άλλη τροπολογία, μία τροπολογία την οποία, δυστυχώς, την είχαν υπερψηφίσει και το ΠΑΣΟΚ και ο ΣΥΡΙΖΑ. Μιλάμε για μία τροπολογία την οποία οι νομικοί παραστάτες του γνωστού επιχειρηματία Λαυρεντιάδη την επικαλέστηκαν στο δικαστήριο ενώπιον του Αρείου Πάγου κατά των εργαζομένων στα λιπάσματα Καβάλας, αυτών των εργαζομένων που χρόνια τώρα δίνουν έναν απίστευτο αγώνα για το δίκιο τους. Εκείνη η τροπολογία τότε ήρθε για ψήφιση –όλως τυχαίως- λίγες μόλις μέρες πριν γίνει το δικαστήριο στον Άρειο Πάγο όπου ο επιχειρηματίας είχε προσφύγει κατά των εργαζομένων και της εφετειακής απόφασης που έκρινε παράνομες και καταχρηστικές τις απολύσεις τους.

Αυτή η τροπολογία, λοιπόν, τότε έγινε όπλο υπέρ του Λαυρεντιάδη και κατά των εργαζομένων. Εμείς από την πλευρά μας τότε ως Νέα Αριστερά καταφέραμε τουλάχιστον –το ελάχιστο, θα έλεγα- να αναγκάσουμε τον Υφυπουργό Δικαιοσύνης, έστω και μέσα από τις αντιφάσεις του, να παραδεχτεί ότι αρμόδια για τα εργασιακά θέματα είναι τα πολιτικά δικαστήρια και όχι τα διοικητικά και να καταγραφεί αυτό στα πρακτικά που προσκομίστηκαν στον Άρειο Πάγο προς υποστήριξη των εργαζομένων.

Σήμερα τι έχουμε; Σήμερα έχουμε μια νέα τροπολογία προς ψήφιση που και αυτή η τροπολογία κατά διαβολική σύμπτωση έχει πάρα πολλά κοινά με αυτή στην οποία αναφέρθηκα πριν από λίγο, την τροπολογία Λαυρεντιάδη. Η Κυβέρνηση, λοιπόν, φέρνει νύχτα –έτσι έχει μάθει να νομοθετεί- την τροπολογία για τη «ΛΑΡΚΟ» λίγες μόλις ώρες πριν συζητηθούν στο Πρωτοδικείο της Αθήνας τα ασφαλιστικά μέτρα των εργαζομένων. Τι ζητούσαν και τι ζητάνε οι εργαζόμενοι; Ζητάνε να εφαρμοστεί ο νόμος του 2020, δηλαδή να μη διακοπεί η λειτουργία της επιχείρησης και να παραμείνουν στις θέσεις τους προκειμένου να διαπραγματευτούν με τον επενδυτή και να προσληφθούν στη νέα πλέον επιχείρηση που θα προκύψει. Και τι έκανε η Κυβέρνηση; Έσπευσε να καταθέσει νύχτα αυτή την τροπολογία που δίνει την αρμοδιότητα στον ειδικό διαχειριστή να διακόψει τη λειτουργία της «ΛΑΡΚΟ», να αναθέσει τη φύλαξη των εγκαταστάσεων σε τρίτους, κ.λπ., να βάλει κοινώς λουκέτο.

Και αυτή η τροπολογία όπως και η προηγούμενη που αναφέρθηκα χρησιμοποιήθηκε σε ένα δικαστήριο. Και κατά διαβολική πάλι σύμπτωση και αυτή η τροπολογία, όπως και η προηγούμενη βόλευε τον εργοδότη και όχι τους εργαζόμενους.

Έχουν όμως και μια διαφορά οι δύο τροπολογίες. Την πρώτη είχατε προλάβει, τουλάχιστον, και την είχατε ψηφίσει. Αυτήν τώρα την τροπολογία για τη «ΛΑΡΚΟ» την επικαλέστηκαν στο δικαστήριο πριν καν ψηφιστεί. Πήγε, δηλαδή, εκπρόσωπος του ελληνικού δημοσίου και είπε στον δικαστή ότι η δίκη δεν θα έχει αντικείμενο γιατί η Βουλή θα ψηφίσει –στο μέλλον- μία τροπολογία που θα προβλέπει τη διακοπή της λειτουργίας της «ΛΑΡΚΟ».

Μετά από αυτό, κύριοι Υπουργοί, κύριε Βορίδη, που εκπροσωπείτε και τον Πρωθυπουργό, δεν νομίζω να μη θεωρεί κανείς ύποπτη την αναδρομικότητα ισχύος της ρύθμισης από 17 Ιουνίου. Μα είναι δυνατόν; Είμαστε στοιχειωδώς σοβαροί, επιτέλους, σε αυτήν την Αίθουσα; Είναι ή δεν είναι αυτό ωμή παρέμβαση στη δικαιοσύνη; Πώς αλλιώς μπορεί να χαρακτηριστεί εκτός από κατάφωρη παραβίαση της θεμελιώδους αρχής της διάκρισης των εξουσιών; Πώς αλλιώς μπορεί να χαρακτηρίσει κανείς αυτές τις ενέργειες –και θα περιμένω, κύριε Βορίδη, μετά να μας εξηγήσετε εσείς με τη νομική σας ευρυμάθεια- εκτός από πρόθεση, προσπάθεια, μεθόδευση για την εξόντωση των εργαζομένων της «ΛΑΡΚΟ»;

(Χειροκροτήματα από την πτέρυγα της Νέας Αριστεράς)

Απευθύνομαι όμως και στο Σώμα, σε όλους τους συναδέλφους και τις συναδέλφισσες.

Κυρίες και κύριοι Βουλευτές και Βουλεύτριες, κυρίες και κύριοι συνάδελφοι, πόσο ακόμα θα επιτρέπουμε σε αυτήν την Αίθουσα, στην Εθνική Αντιπροσωπεία, στο ελληνικό Κοινοβούλιο να μετατρέπεται το νομοθετικό σώμα σε όργανο ωμής παρέμβασης στο έργο της δικαιοσύνης; Πόσο ακόμα θα επιτρέπουμε σε αυτήν την Κυβέρνηση να κουρελιάζει το Σύνταγμα; Πόσο ακόμα θα αφήνουμε το κράτος δικαίου να πλήττεται βάναυσα από την Κυβέρνηση της Δεξιάς;

Όλοι μας οφείλουμε να αναλάβουμε τις ευθύνες μας, κυρίες και κύριοι συνάδελφοι. Αλλιώς γινόμαστε συνένοχοι.

Όσον αφορά τις ευθύνες και πριν μπω στην ουσία του τι ρυθμίζεται με αυτήν την τροπολογία, απευθύνομαι σε εσάς, κύριε Υπουργέ. Θα πρέπει να αναλάβετε την ευθύνη που σας αναλογεί. Φέρατε μια τροπολογία για να χρησιμοποιηθεί ως επιχείρημα στη δίκη των ασφαλιστικών μέτρων των εργαζομένων, ναι ή όχι; Φέρατε μια τροπολογία για να καταστεί η δίκη αυτή άνευ αντικειμένου, ναι ή όχι; Φέρατε μια τροπολογία για να καταργηθεί επί της ουσίας η δίκη λέγοντας ότι θα ψηφιστεί η τροπολογία και προκαταλαμβάνοντας έτσι και την ψήφο του νομοθετικού σώματος. Πού ξέρατε ότι θα υπερψηφίσει ή θα καταψηφίσει την τροπολογία η Εθνική Αντιπροσωπεία, η Ολομέλεια της Βουλής;

Βάζετε, λοιπόν, κύριε Υπουργέ, την υπογραφή σας σε μια τόσο ωμή παρέμβαση στο έργο της δικαιοσύνης;

Πραγματικά αυτά που συμβαίνουν αυτές τις ημέρες και με τη συγκεκριμένη μεθόδευση είναι πράγματα ανήκουστα. Είναι πράγματα ανήκουστα ακόμα και για μια κυβέρνηση της Δεξιάς, όπως είναι η Κυβέρνηση Μητσοτάκη. Και δεν χρειάζονται πολλά λόγια ούτε πολλές αναλύσεις για να καταλάβει κανείς γιατί πρόκειται για ευθεία παρέμβαση. Ούτε πρόκειται να πείσετε κανέναν ό,τι κι αν σκαρφιστείτε ως δικαιολογία. Και θα σας πρότεινα να μην μπείτε καν στη διαδικασία να προσπαθήσετε να κατασκευάσετε επιχειρήματα για να δικαιολογήσετε αυτήν την εκτροπή, γιατί κακά τα ψέματα περί εκτροπής πρόκειται με όλη τη σημασία της λέξης και χωρίς ίχνος υπερβολής.

Ένα πράγμα έχετε να κάνετε, κύριε Υπουργέ. Το μόνο το οποίο μπορείτε να κάνετε για να σταματήσετε να ευτελίζετε περαιτέρω τη νομοθετική διαδικασία, τη νομοθετική λειτουργία, είναι να αποσύρετε τώρα αυτήν την κατάπτυστη τροπολογία για τη «ΛΑΡΚΟ». Δεν υπάρχει κανένας άλλος τρόπος για να μαζευτεί αυτός ο επικίνδυνος κατήφορος.

(Χειροκροτήματα από την πτέρυγα της Νέας Αριστεράς)

Ανεξάρτητα από το γεγονός ότι οι εργαζόμενοι πέτυχαν τελικά στο δικαστήριο τη διατήρηση της προσωρινής διαταγής, δυνάμει της οποίας παραμένουν στη θέση τους μέχρι την έκδοση δικαστικής απόφασης, εσείς οφείλετε να αποσύρετε αυτήν την κατάπτυστη τροπολογία. Δεν υπάρχει καμμία –μα, καμία- αιτιολογική βάση για την αναγκαιότητά της. Είναι ηλίου φαεινότερο ότι κατατέθηκε με αποκλειστικό σκοπό την παρέμβαση στο έργο της δικαιοσύνης. Τα υπόλοιπα, βεβαίως, σε σχέση με τη «ΛΑΡΚΟ» τα έχετε ήδη δρομολογήσει από καιρό.

Κυρίες και κύριοι της Κυβέρνησης, ξεκινώντας από τα πιο πρόσφατα, να υπενθυμίσω ότι το 2020 φέρατε και ψηφίσατε μια ρύθμιση για τη θέση της «ΛΑΡΚΟ» σε ειδική διαχείριση. Είναι μια ρύθμιση η οποία προέβλεπε ρητά ότι η ειδική διαχείριση δεν αποτελεί λόγο λύσης της εταιρείας ούτε διακοπής της λειτουργίας της και δεν επιφέρει λύση των πάσης φύσεως συμβάσεων.

Τα πιστεύατε τότε αυτά ή θέλατε απλώς να καθησυχάσετε τους εργαζόμενους ότι η επιχείρηση δεν θα κλείσει μέχρι να μεταβιβαστεί; Διότι δεν εξηγείται αλλιώς το γεγονός ότι κάνατε στη συνέχεια ό,τι μπορούσατε να διακόψετε τη λειτουργία της επιχείρησης, για να βάλετε λουκέτο στη «ΛΑΡΚΟ» και να απολύσετε τους εργαζόμενους που έχετε μέχρι σήμερα σε καθεστώς ομηρίας.

Το 2020 προβλέπατε στο σχετικό νόμο και τη συνέχιση λειτουργίας της επιχείρησης, αλλά και τη μεγιστοποίηση του τιμήματος μεταβίβασης και προφανώς, είναι άλλο να πουλάς μία επιχείρηση σε λειτουργία κι άλλο να πουλάς εγκαταστάσεις κουφάρια. Μήπως, όμως, τελικά το σχέδιό σας εξαρχής ήταν ακριβώς αυτό; Μήπως είχατε προαποφασίσει το λουκέτο για να πουληθεί κομμάτι-κομμάτι σε πολύ χαμηλό τίμημα, κοψοχρονιά η επιχείρηση, μια επιχείρηση στρατηγικής σημασίας για την εγχώρια οικονομία, αδιαφορώντας πλήρως για τις χαμένες θέσεις εργασίας, αδιαφορώντας πλήρως για τις ζωές των εργαζομένων;

Πάμε, όμως, και λίγο πιο πίσω, γιατί, πράγματι, η «ΛΑΡΚΟ», κυρίες και κύριοι συνάδελφοι, είναι μια από τις πιο χαρακτηριστικές περιπτώσεις, ίσως η πιο χαρακτηριστική θα έλεγα εγώ, από εκείνες τις περιπτώσεις που συμπυκνώνουν ακριβώς την ιστορία των αποτυχημένων πολιτικών, των περασμένων δεκαετιών, που οδήγησαν στη χρεοκοπία της χώρας. Είναι απόδειξη ενός στρεβλού παραγωγικού μοντέλου αυτού του τόπου στο οποίο, όμως, παραμένει προσκολλημένη η σημερινή Κυβέρνηση.

Μας λένε από τη Νέα Δημοκρατία -θα μας τα ξαναπεί, είμαι σίγουρος, ο κύριος Υπουργός- για τις παράνομες κρατικές ενισχύσεις οι οποίες δε μπορούν να ανακτηθούν, δεν θα μας πει, όμως, ποιος φταίει για αυτές τις παράνομες κρατικές ενισχύσεις. Δεν θα μας πει κουβέντα για το ποιος ευθύνεται για την κατάσταση χρεοκοπίας στην οποία περιήλθαν, δυστυχώς, άλλοτε κραταιές βιομηχανίες της χώρας μας. Δεν θα μας πει βεβαίως κουβέντα, δεν θα βγάλει τσιμουδιά, για τις πελατειακές σχέσεις, για το βόλεμα των «ημετέρων», των συγγενών, των Υπουργών, ακόμα και αυτής της σημερινής Κυβέρνησης, για όλα αυτά τα οποία οδήγησαν, δηλαδή, μια τέτοια επιχείρηση στη χρεοκοπία.

Κυρίες και κύριοι της Νέας Δημοκρατίας, καταλάβετέ το, δεν μπορείτε να κουνάτε το δάχτυλο για δημόσιες επιχειρήσεις στρατηγικής σημασίας για την ελληνική οικονομία τις οποίες εσείς τις χρεοκοπήσατε και μετά έρχεστε και λέτε για κρατικές ενισχύσεις και για κακούς εργαζόμενους. Έχει και το θράσος τα όριά του!

Δεν φτάνει που χρεοκοπήσατε μια φορά τη χώρα, συνεχίζετε στο ίδιο ακριβώς μοντέλο, με την ίδια ζέση γιατί αντί για ανασυγκρότηση της βιομηχανίας, αντί για ανασυγκρότηση του παραγωγικού ιστού της χώρας, αντί για ανασυγκρότηση του πρωτογενούς τομέα σε ένα διεθνές περιβάλλον επικίνδυνα ρευστό και πολλαπλά πιεστικό, εσείς επιμένετε στις παλιές κακές συνταγές: Τουρισμός, κατασκευές, Real Estate.

Καμμιά σοβαρή στρατηγική για επαναβιομηχάνιση με κίνητρα για επενδύσεις στην πράσινη μετάβαση. Καμμία στρατηγική για τη «ΛΑΡΚΟ», για τη μεγαλύτερη επιχείρηση σιδηρονικελίου στην Ευρώπη, έναν από τους πέντε μεγαλύτερους παραγωγούς παγκοσμίως. Μόνο επικοινωνιακές φούσκες για δήθεν επιτυχίες και ανάπτυξη. Τσιτάτα προεκλογικά που τα ακούσαμε σταθερά πιο κοντά στην Ευρώπη, ενώ η πραγματικότητα είναι -αυτή που βιώνουν οι Έλληνες πολίτες, η πλειοψηφία τους- ότι είμαστε σταθερά στον πάτο της Ευρώπης.

Χθες, μάλιστα, ο κ. Μητσοτάκης επισκέφθηκε το Υπουργείο Ανάπτυξης. Ένα ακόμα επικοινωνιακό σόου για να δείξει ότι αντιμετωπίζει την ακρίβεια. Δεν ακούσαμε τίποτα απολύτως που να μας πείσει ότι κάνει το παραμικρό. Αναφορές πάλι στη γνωστή επιστολή προς την κ. Φον Ντερ Λάιεν, οι οποίες ακούγονται πλέον μόνο ως ανέκδοτο σε έναν κόσμο, σε μια κοινωνία, που βλέπει την ακρίβεια, βλέπει τον πληθωρισμό, βλέπει την αισχροκέρδεια των καρτέλ να τελειώνουν τον μισθό πολύ πριν τελειώσει ο μήνας.

Γιατί το ερώτημα τελικά είναι ποιους αφορά αυτή η ανάπτυξη την οποία επικαλείται ο κ. Μητσοτάκης; Ποιους αφορά αυτή η ανάπτυξη; Σύμφωνα με τα χθεσινά στοιχεία του ΙΝΕ της ΓΣΕΕ, έχουμε μια εντελώς διαφορετική πραγματικότητα από αυτήν την οποία παρουσιάζει η Κυβέρνηση, με τη χώρα μας να παρουσιάζει τη μεγαλύτερη μείωση πραγματικού εισοδήματος από εργασία σε σχέση με όλα τα υπόλοιπα κράτη-μέλη της Ευρωπαϊκής Ένωσης την περίοδο 2019 - 2023, 8,3% με την καταγραφή αύξησης της παραγωγικότητας εργασίας πάνω από τον πραγματικό μισθό, δηλαδή, ένταση της εκμετάλλευσης και μείωση του μεριδίου των μισθών στη διανομή του εισοδήματος και, βεβαίως, να μην ξεχνιόμαστε, σε λίγες μέρες 1η Ιουλίου, αν δεν κάνω λάθος ξεκινάει και η εξαήμερη εργασία.

Στην προτελευταία θέση της Ευρώπης λέει το ΙΝΕ της ΓΣΕΕ ως προς το ποσοστό απασχόλησης, με τη μεγαλύτερη ψαλίδα στην Ευρώπη ως προς το ποσοστό απασχόλησης μεταξύ ανδρών και γυναικών και με τεράστιες αποκλίσεις ανά περιοχή.

Με λίγα λόγια, είμαστε πρωταθλητές στη μείωση του πραγματικού εισοδήματος από την εργασία. Όχι απλώς δεν συγκλίνουμε με την Ευρώπη, όπως λέτε, αλλά αποκλίνουμε ταχύτατα.

Κύριε Υπουργέ, είναι πολλά τα καμπανάκια τα οποία ηχούν. Δεν ξέρω τι θα απαντήσετε σε όλα αυτά. Σε κάθε περίπτωση, βεβαίως, το θέμα δεν είναι τι θα πείτε εδώ -πάλι θα παρουσιάσετε έναν επικοινωνιακό εξωραϊσμό της πραγματικότητας- το θέμα είναι τι θα κάνετε για να αλλάξει αυτή η εικόνα και να ανατραπεί αυτή η κατάσταση, γιατί με τις πολιτικές που ακολουθείτε, με πολιτικές όπως αυτή στη «ΛΑΡΚΟ» με περαιτέρω απορρύθμιση των εργασιακών σχέσεων, με προστασία επί της ουσίας των καρτέλ, δεν πρόκειται να αλλάξει κάτι γι’ αυτούς που έχουν πραγματικά ανάγκη. Γιατί όλα αυτά τα στατιστικά στοιχεία, όλοι αυτοί οι αριθμοί, όλοι αυτοί οι δείκτες συνθέτουν τελικά μια πολύ συγκεκριμένη εικόνα.

Ποια είναι αυτή η εικόνα. Από τη μία έχουμε τους εργαζόμενους, έχουμε την κοινωνική πλειοψηφία που η αγοραστική τους δύναμη μειώνεται συνεχώς και έχει φτάσει στον πάτο των χωρών της Ευρωζώνης -και σιγά σιγά μας πλησιάζει και η Βουλγαρία, θα είμαστε στον πάτο της Ευρώπης των είκοσι επτά- και από την άλλη έχουμε μια εκρηκτική αύξηση κερδών στις μεγάλες επιχειρήσεις.

Ξέρουμε όλοι πολύ καλά πώς λέγεται αυτό, κύριε Υπουργέ. Αυτό λέγεται αναδιανομή του πλούτου αλλά είναι μια αναδιανομή που συμβαίνει από κάτω προς τα πάνω από τους πολλούς στους λίγους. Και βέβαια, αυτό είναι αποτέλεσμα συγκεκριμένων πολιτικών της Κυβέρνησης Μητσοτάκη κι όσο συνεχίζονται αυτές οι πολιτικές τόσο περισσότερο θα ανοίγει η ψαλίδα. Αυτήν την εικόνα την οποία την αποτυπώνει πλέον και η στατιστική, τη βιώνουν ακόμα, αλλά πολύ πιο επώδυνα, οι συμπολίτες μας.

Η Κυβέρνηση λέει ότι -δήθεν- πήρε το μήνυμα των ευρωεκλογών αλλά στην πραγματικότητα δεν την ενδιαφέρει να πάρει κανένα μήνυμα. Την ενδιαφέρει να φέρει σε πέρας το σχέδιό της, συνεχίζοντας με τη φιλική προς τα μεγάλα συμφέροντα πολιτική της. Ο Πρωθυπουργός έκανε για τους τύπους έναν ανασχηματισμό παρωδία και κατά τα λοιπά το βλέπουμε και αυτές τις μέρες με την υπόθεση της «ΛΑΡΚΟ» και με την κατάπτυστη τροπολογία του business as usual για την Κυβέρνηση Μητσοτάκη.

Βεβαίως για να μην αφήσουμε και τίποτα εκτός, να κάνω και μια αναφορά στη σημερινή ανακοίνωση του Υπουργείου Εθνικής Οικονομίας και Οικονομικών για την επιβολή εισφοράς αλληλεγγύης ποσοστού 33% στα διυλιστήρια. Άκουσα και τον Πρωθυπουργό το πρωί να μιλάει στο ραδιόφωνο και να πανηγυρίζει για την πολιτική της Κυβέρνησής του.

Έρχεστε, λοιπόν, και ανακοινώνετε σήμερα μετά από πάρα πολλά πισωγυρίσματα και αντιφάσεις αυτήν την έκτακτη εισφορά. Φαίνεται ότι ανησυχείτε ιδιαιτέρως γιατί οι πολίτες που έχουν γονατίσει από την ακρίβεια, καταλαβαίνουν πια την κοροϊδία, καταλαβαίνουν ότι με την επικοινωνία και τα αποσπασματικά μέτρα δεν πέφτουν οι τιμές. Παίρνετε, λοιπόν, ένα μέτρο για το οποίο σπεύσατε να θριαμβολογήσετε. Ειλικρινά, όμως, υπάρχει κάτι στην πραγματικότητα, για να πανηγυρίζετε;

Προφανώς και όχι. Πάλι επιλέξατε τον κατώτατο συντελεστή που προβλέπει η Ευρωπαϊκή Ένωση, 33%. Το 90% που είναι το πάνω όριο δεν έχει περάσει καν από το μυαλό σας. Εσείς οι ίδιοι λέτε ότι μιλάμε για ένα ποσό το οποίο είναι κάτω από 300 εκατομμύρια ευρώ όλο κι όλο. Εξαιρετική επικοινωνιακή έμπνευση! Οφείλω να δώσω συγχαρητήρια στους συμβούλους σας, αλλά, βεβαίως, η ουσία είναι τελείως διαφορετική.

Και βεβαίως για να σας προλάβω γιατί είμαι σίγουρος ότι θα πείτε: «διαφωνείτε με την επιβολή εισφοράς;», «δεν θέλετε να εισπράξει το δημόσιο 300 εκατομμύρια ευρώ;», να σας πω ότι προφανώς δεν λέμε αυτό. Αυτό που λέμε είναι ότι με τέτοια όξυνση των ανισοτήτων που υπάρχει σήμερα στην ελληνική κοινωνία οι «ασπιρίνες» του 33% της εισφοράς αλληλεγγύης στα υπερκέρδη των δισεκατομμυρίων των διυλιστηρίων δείχνουν δύο πράγματα: τη διάθεσή σας να δείξετε κοροϊδία προς την κοινωνία και να προστατεύσετε τα υπερκέρδη των διυλιστηρίων.

(Χειροκροτήματα από την πτέρυγα της Νέας Αριστεράς)

Θα κλείσω την παρέμβασή μου, κύριε Πρόεδρε, επιστρέφοντας στο ζήτημα της «ΛΑΡΚΟ». Θέλω να πω μια κουβέντα για τους εργαζόμενους. Κάποιοι από αυτούς ευτυχώς κατάφεραν να περάσουν από το μπλόκο και να βρίσκονται σήμερα εδώ στην Αίθουσα να παρακολουθήσουν τη συζήτηση. Ναι, υπήρχε μπλόκο. Τι να κάνουμε τώρα; Δεν ήσασταν εκεί για να το δείτε.

Οι εργαζόμενοι, λοιπόν, που διαδηλώνουν απέξω και μια αντιπροσωπεία τους που βρίσκεται σήμερα εδώ δεν διεκδικούν τίποτα άλλο παρά δουλειά και αξιοπρέπεια. Και είναι, πραγματικά, ντροπή να ακούμε Υπουργούς και Υφυπουργούς να επαναλαμβάνουν ότι δεν υπάρχει κανένας λόγος ανησυχίας για τους εργαζόμενους, γιατί υπάρχει πρόνοια μέσω των προγραμμάτων της ΔΥΠΑ.

Σκεφτείτε λίγο, προσπαθήστε, όσο μπορείτε -ξέρω ότι δεν είναι εύκολο- να βάλετε τον εαυτό σας στη θέση αυτών των ανθρώπων. Είστε διαφορετικοί κόσμοι, βεβαίως, αλλά ας γίνει αυτή η προσπάθεια. Ένας άνθρωπος ο οποίος έχει φτιάξει τη ζωή του γύρω από το εργοστάσιο, που έχει πάρει δάνειο και με τα 1.000 ευρώ από το πρόγραμμα δεν θα μπορεί να αποπληρώσει τη δόση του δανείου του, που το παιδί του σπουδάζει ή έδωσε φέτος πανελλαδικές και περιμένει τα αποτελέσματα. Μπείτε λίγο στη θέση τους και σταματήστε να λέτε με περισσή ευκολία ότι δεν υπάρχει λόγος ανησυχίας, ότι οι άνθρωποι αυτοί είναι εξασφαλισμένοι, όπως λέτε.

Κύριε Υπουργέ, για μία τελευταία φορά θα σας καλέσω να αποσύρετε αυτήν την κατάπτυστη τροπολογία. Θα ήταν μια καλή αρχή για να ξεκινήσετε να προσεγγίζετε την Ευρώπη που τόσο μεγάλη ζέση έχετε να προσεγγίσετε, την Ευρώπη από την οποία μας απομακρύνετε συνεχώς όχι μόνο όσον αφορά τους οικονομικούς δείκτες αλλά και όσον αφορά τις θεμελιώδεις αρχές του κράτους δικαίου, όπως αυτήν της διάκρισης των εξουσιών, παρακαταθήκη του Διαφωτισμού εδώ και τρεις αιώνες.

Θα κλείσω με κάτι τελευταίο, επειδή έχει φουντώσει και μια συζήτηση για την περίφημη κεντροαριστερά. Απευθύνομαι στις προοδευτικές δυνάμεις του Κοινοβουλίου.

Δυστυχώς, κυρίες και κύριοι συνάδελφοι, η συζήτηση αυτή γίνεται με τους χειρότερους δυνατούς όρους και αδικεί έτσι η συζήτηση αυτή το γνήσιο λαϊκό αίτημα για μία συνεννόηση που θα δημιουργήσει μια ευθεία στρατηγική αντιπαράθεση με τη Δεξιά. Από την πλειοψηφία του κόσμου εκλαμβάνεται και πάλι δυστυχώς αυτή η συζήτηση ως μια προσπάθεια επιβίωσης πολιτικών στελεχών και ηγεσιών του κάθε χώρου. Επιτρέψτε μου τον όρο, θυμίζει λίγο καλλιστεία όλη αυτή η υπόθεση.

(Χειροκροτήματα από την πτέρυγα της Νέας Αριστεράς)

Έτσι δεν βγαίνει πουθενά. Έτσι δεν πάμε πουθενά. Η πραγματικότητα είναι πολύ σκληρή. Τα διλήμματα είναι ξεκάθαρα και απαιτούν απαντήσεις. Απαιτούν απαντήσεις πολιτικές και απαιτούν απαντήσεις από τα αριστερά. Εμείς θα επιμείνουμε να μιλάμε για την ανάγκη να υπάρξει ένα μέτωπο απέναντι στη Δεξιά του κ. Μητσοτάκη. Είναι κοινωνικό αίτημα των δημοκρατικών, των προοδευτικών, των αριστερών πολιτών.

Αυτό όμως το μέτωπο δεν μπορεί να υπάρξει χωρίς καθαρές κουβέντες, χωρίς σαφές πρόγραμμα, χωρίς πολιτικές γωνίες και χωρίς ξεκάθαρες κοινωνικές αναφορές. Οι πολιτικές του μέσου όρου έχουν πεθάνει. Μιλάμε για αναδιανομή του πλούτου.

Με ποιον είμαστε λοιπόν;

Είμαστε με τους εργαζόμενους που χάνουν το πραγματικό εισόδημα ή με τα συμφέροντα που κάνουν πάρτι κερδοφορίας;

Είμαστε με το ισχυρό κοινωνικό κράτος, τις πραγματικές αυξήσεις στους μισθούς και τις συντάξεις ή είμαστε με τη διατήρηση της αισχροκέρδειας, της απληστίας, του κέρδους για τους λίγους.

Θα συμφωνήσουμε επιτέλους ότι πρέπει οι πλούσιοι σε αυτήν τη χώρα να πληρώσουν;

Θα μιλήσουμε για ένα τελείως διαφορετικό φορολογικό σύστημα πραγματικά δίκαιο, που θα οδηγήσει σε ουσιαστική αναδιανομή υπέρ των πολλών και θα στηρίξει το κοινωνικό κράτος;

Τα «στρογγυλέματα», η απολιτική θολούρα δεν απαντούν σε κανένα από αυτά τα κρίσιμα στρατηγικά διλήμματα, συσκοτίζουν την πραγματικότητα και τροφοδοτούν ακόμα περισσότερο τη μεταπολιτική και την ακροδεξιά.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χαρίτση.

Επιτρέψτε μου να ενημερώσω το Σώμα ότι η συζήτηση για την ένσταση αντισυνταγματικότητας που είχε κατατεθεί από την Κοινοβουλευτική Ομάδα του κόμματος Πλεύση Ελευθερίας θα συζητηθεί λίγο πριν την ονομαστική ψηφοφορία, δηλαδή αφού εξαντληθεί ο κατάλογος των ομιλητών και των Κοινοβουλευτικών εκπροσώπων.

Τον λόγο έχει ο Πρόεδρος της Νικης, ο κ. Νατσιός.

**ΧΡΗΣΤΟΣ ΓΙΑΝΝΟΥΛΗΣ:** Μπορώ να επιμείνω επί της διαδικασίας για είκοσι δευτερόλεπτα;

**ΠΡΟΕΔΡΕΥΩΝ (Ιωάννης Πλακιωτάκης):** Θα αλλάξουμε το θέμα.

**ΧΡΗΣΤΟΣ ΓΙΑΝΝΟΥΛΗΣ:** Δεν αλλάζω θέμα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ όχι.

**ΧΡΗΣΤΟΣ ΓΙΑΝΝΟΥΛΗΣ:** Είναι 3 η ώρα και ακόμα δεν έχει μιλήσει ούτε ένας Βουλευτής. Μην απορούμε μετά γιατί είναι άδεια η Αίθουσα.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Νατσιέ, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, το θέμα της σημερινής συνεδρίασης αφορά στην υιοθέτηση κοινοτικής οδηγίας για την αστική ευθύνη των ιδιοκτητών ιδιωτικής χρήσης αυτοκινήτων. Τις θέσεις της Νίκης ανέλυσε διεξοδικά ο εισηγητής μας. Θα κάνω μια αναφορά για το θέμα με τη «ΛΑΡΚΟ», όπως όλοι οι συνάδελφοι.

Δεν μπορεί το κράτος να νομοθετεί προς εξυπηρέτηση των επιχειρηματιών. Ενώ έχει περάσει νόμο από το 2020 με Υπουργό τον κ. Χατζηδάκη να πουληθεί η «ΛΑΡΚΟ» εν λειτουργία, ο ίδιος Υπουργός στέλνει τροπολογία να πωληθεί η «ΛΑΡΚΟ» σε κατάσταση παύσης λειτουργίας μόνο και μόνο για να εξυπηρετηθούν τα συμφέροντα της «ΓΕΚ-ΤΕΡΝΑ» και της «AD HOLDINGS» και κυρίως χωρίς να ενδιαφερθούν για το προσωπικό.

Αγαπητοί μου, όταν κάποιος άνθρωπος χάνει την εργασία του, ένας γονέας μία μητέρα, γυρίζει στο σπίτι χωρίς υπόσταση. Πολλές φορές έτσι διαλύονται και οι οικογένειες και τραυματίζονται ανεξίτηλα παιδιά. Η απώλεια εργασίας είναι μία από τις μεγαλύτερες απώλειες που μπορεί να συμβεί σε μια οικογένεια. Σε μια Ελλάδα που έχει τεράστιο δημογραφικό πρόβλημα αντί να στηρίξουμε την εργασία των απλών ανθρώπων, των οικογενειαρχών, εμείς διώχνουμε, γυρίζουμε την πλάτη, δείχνουμε μεγάλη κακία σε απλούς οικογενειάρχες. Πρέπει να ξανασκεφτεί πολύ σοβαρά η Κυβέρνηση αυτή την απόφαση. Πρέπει να σώσουμε τα παιδιά, να σώσουμε τις οικογένειες της «ΛΑΡΚΟ».

Σε αυτή, λοιπόν, την πρώτη συνεδρίαση στην πρώτη ομιλία μου μετά τις ευρωεκλογές και το οδυνηρό αποτέλεσμα που επιφύλαξαν οι Έλληνες πολίτες, τόσο στην Κυβέρνηση όσο και στην Αξιωματική -και όχι μόνο- Αντιπολίτευση, θα επιλέξω να σας μιλήσω για την πολιτική και για την ποινική ευθύνη και όχι για την αστική ευθύνη.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Αυτές δεν ήταν εκλογές, ήταν λαϊκό δικαστήριο για το πολιτικό κατεστημένο της Μεταπολίτευσης. Αν θέλαμε να τις κάνουμε πίνακα -όχι αυτόν που φέρεται ότι πήρε μαζί του ο Υπουργός σας φεύγοντας από το Υπουργείο Αγροτικής Ανάπτυξης- αυτός ο πίνακας θα ήταν ενάμιση εκατομμύριο γυρισμένες πλάτες. Το συναίσθημα των εκλογέων δεν ήταν η οργή και η αποδοκιμασία, ήταν η βαριά απαξίωση. Γι’ αυτό σας γύρισαν τις πλάτες.

Έχουν μείνει ανοιχτοί λογαριασμοί που κάποια στιγμή πρέπει να κλείσουν: Ανοιχτοί λογαριασμοί από τα Τέμπη τα οποία εξαφανίσατε από τις τηλεοράσεις. Θα μιλάμε πάντα -να το θυμάστε- για «Ελλάδα προ Τεμπών» και για «Ελλάδα μετά τα Τέμπη». Ανοιχτοί λογαριασμοί με τον γάμο των ομοφυλοφίλων. Εσείς λέγατε αλαζονικά ότι θα ξεχαστεί, αλλά αυτός έμεινε «αξέχαστος» στους πολίτες, οι οποίοι, όπως σας προειδοποιήσαμε προεκλογικά, σας μαύρισαν.

Ανοιχτοί λογαριασμοί για τα ελληνοτουρκικά. Σας έθεσα πριν από τις εκλογές συγκεκριμένες ερωτήσεις και δεν απαντήσατε. Και μετά τις εκλογές οι Τούρκοι αμφισβητούν τα υδάτινα και τα θαλάσσια σύνορα στον Έβρο, προκηρύσσουν για πρώτη φορά έρευνες υδρογονανθράκων στο Αιγαίο και απαιτούν συνεκμετάλλευση στα θαλάσσια πάρκα. Για να μην πω τι έγινε στη Θράκη με το μειονοτικό κόμμα, στην ευαίσθητη αυτή περιοχή μας, την οποία αφήσατε αβοήθητη, χωρίς Υπουργό.

Έχετε ακόμη, κυρίες και κύριοι συνάδελφοι, εκκρεμείς, ανοιχτούς λογαριασμούς με το μεταναστευτικό, με την εγκληματικότητα και με την ακρίβεια. «Εκπαραθυρώθηκε» ο κ. Καιρίδης προφανώς για την πάρα-πάρα πολύ «πετυχημένη» θητεία του. Το απέδειξε, επαναλαμβάνω, η «εκπαραθύρωσή» του.

Για τους παράνομους μετανάστες μάς κρύβατε τους αριθμούς και μας λέγατε ψέματα. Τώρα έρχονται όλα στο φως από δικές σας, παρακαλώ, εφημερίδες. Οι αριθμοί των λαθρομεταναστών έχουν τριπλασιαστεί και εσείς έχετε αποτύχει οικτρά να προστατεύσετε τα σύνορά μας.

Για την ακρίβεια τι να πω; Ο Πρωθυπουργός έκανε προεκλογικά τουρισμό στα σουπερμάρκετ, αλλά δεν ήξερε ποια είναι η τιμή του κιλού της φέτας.

Όσο, τέλος, για την εγκληματικότητα αυτό που ζούμε ξεπερνάει κάθε φαντασία. Εγκληματίες, κακοποιοί, βιαστές, παιδεραστές, έμποροι ναρκωτικών, σύζυγοι που κακοποιούν τις γυναίκες τους, κάθε καρυδιάς καρύδι συλλαμβάνεται και μετά αφήνεται ελεύθερο από τη δικαιοσύνη σας. Θα περίμενε κανείς ότι οι δεκατρείς μονάδες που χάσατε σε σύγκριση με πέρυσι θα σας άλλαζαν, θα σας βοηθούσαν να καταλάβετε τα λάθη σας. Εσείς όμως αντί για καλύτεροι γίνεστε χειρότεροι, αντί ταπεινοί πιο πολύ αλαζόνες, αντί να αλλάξετε πολιτικές ανακυκλώνετε αναλώσιμους Υπουργούς.

Εκδικηθήκατε τα μέλη του Υπουργικού Συμβουλίου σας που ψήφισαν τον ψευτογάμο. Πιο μακριά από το δημόσιο αίσθημα δεν θα μπορούσατε να είστε. Αντί να «πάρετε το κεφάλι» -εντός εισαγωγικών- αυτού που σας εισηγήθηκε τον λεγόμενο «γάμο», προκειμένου να πληρώσει κάποιος την προσβολή της ελληνικής οικογένειας, εσείς πάτε καμαρωτοί στις λεγόμενες «παρελάσεις υπερηφάνειας» που μόνο υπερηφάνεια δεν είναι. Με τις ενδυμασίες που επιλέγουν οι παρελαύνοντες είναι παρελάσεις εξευτελισμού της ανθρώπινης αξιοπρέπειας και της ανθρώπινης υπόστασης. Δεν σας έφτανε η Αθήνα, μάλιστα καλέσατε στη Θεσσαλονίκη και τους ομοφυλόφιλους όλης της ευρωπαϊκής ηπείρου αδιαφορώντας για τις συνέπειες που μπορεί να έχει αυτό στην πολιτική και κοινωνική ομαλότητα της πατρίδας μας.

Για την ακρίβεια ας σημειώσουμε ότι πολυεθνική από αυτές που καταγγείλατε στην Κομισιόν προχθές τιμωρήθηκε με μόλις 65.000 ευρώ πρόστιμο για είκοσι μία χιλιάδες αποδείξεις που δεν παρουσίασε στην Εφορία! Τους «εξοντώσατε», κύριοι της Κυβέρνησης. Με κάτι τέτοια πρόστιμα αύριο είναι σίγουρο ότι θα ρίξουν τις τιμές! Ακόμη σκουπίζουν τα δάκρυά τους για το πολύ-πολύ οδυνηρό αυτό πρόστιμο!

Αυτό που δεν μπορούν όμως να σηκώσουν οι πολίτες είναι το αίσθημα της αδικίας, όχι μόνο γιατί, όπως σας είπα από αυτό εδώ το Βήμα πριν από τις εκλογές, ακρίβεια σημαίνει «δεν μπορώ», αλλά και γιατί αισθάνονται ότι δεν μπορούν σε οποιαδήποτε πτυχή της ζωής τους να βρουν το δίκιο τους και ότι πάντα επικρατεί ο ισχυρός. Οι πολίτες που υπέγραψαν για την άρση ασυλίας Βουλευτών για τα Τέμπη είναι περισσότεροι από τις ψήφους που έλαβε η Νέα Δημοκρατία στις ευρωεκλογές, κυρίες και κύριοι, αλλά εσείς ούτε τις τρεις δικογραφίες με μηνύσεις κατά Υπουργών εισάγετε στην Ολομέλεια ούτε έχετε το θάρρος να συστήσετε προανακριτική. Διαπράξατε μάλιστα την ύβρη να υπουργοποιήσετε άλλα τρία μέλη της εξεταστικής για τα Τέμπη, επιβραβεύοντάς τα προφανώς για τη βοήθειά τους στη συγκάλυψη των ανομιών σας.

Εκτός όμως από τα Τέμπη σε πλήθος υποθέσεων οι Έλληνες πολίτες παρακολουθούν άφωνοι τις αρχές να αρνούνται να οδηγήσουν στη φυλακή εγκληματίες του κοινού ποινικού δικαίου. Να γιατί ο κόσμος αισθάνεται ότι δεν βρίσκει το δίκιο του. Δεν υπάρχει δικαιοσύνη, αυτό είναι το κυρίαρχο αίσθημα και συναίσθημα του λαού.

Στην αρχαία Ελλάδα απεικόνιζαν τη δικαιοσύνη τυφλή και με φτωχικά ρούχα. Στη νέα Ελλάδα σήμερα απεικονίζεται με τα μάτια ορθάνοιχτα και με πανάκριβα ενδύματα. Αφού όμως δεν αλλάζετε, κακό του κεφαλιού σας. Να ξέρετε ότι η αντίστροφη μέτρηση έχει ήδη αρχίσει.

Η Νίκη είναι πλέον ένα καθιερωμένο κόμμα τόσο στο ελληνικό όσο και στο Ευρωπαϊκό Κοινοβούλιο. Να ξέρετε καλά ότι και εκεί θα υπερασπίσουμε με σθένος τα Εθνικά μας Δίκαια, αλλά και τα συμφέροντα των Ευρωπαίων Ελλήνων πολιτών. Κι αν τυχόν μας κατηγορήσετε ότι πολεμάμε την Ελλάδα στο εξωτερικό, σας απαντούμε προκαταβολικώς από σήμερα. Την Ελλάδα την διασύρετε εσείς με τις πολιτικές σας, όχι εμείς που θα τις ξεσκεπάζουμε. Εμείς είμαστε πιο ευρωπαϊκό κόμμα απ’ ό,τι εσείς γιατί η ταυτότητα της Ευρώπης περιέχει μεταξύ άλλων τον αρχαίο ελληνικό πολιτισμό και τον χριστιανισμό, τον οποίο εσείς απαρνείστε συστηματικά. Μπορεί ο Αρχηγός της Νέας Δημοκρατίας στον έναν χρόνο που βρισκόμαστε στη Βουλή των Ελλήνων να μην είπε ούτε μια φορά τη λέξη Νίκη και να μη μας απευθύνθηκε ποτέ, αλλά εμείς σας νικήσαμε και όσο συνεχίζετε τις ίδιες πολιτικές θα σας νικάμε κι άλλο.

Και να αναφερθώ και πάλι, μια και είμαι Βουλευτής Θεσσαλονίκης, για το έκτρωμα που θα πραγματοποιηθεί από αύριο στην πρωτεύουσα της Μακεδονίας μας. Εννιά μέρες ακολασίας στους δρόμους της Θεσσαλονίκης από γυμνούς, έκφυλους, που δηλώνουν υπερήφανα μέλη της ΛΟΑΤΚΙ+ κοινότητας. Μια κοινότητα, αυτή των ομοφυλοφίλων, που η προπαγάνδα της ρέει ασταμάτητα σε σχολεία, εκπομπές, σειρές, ταινίες, κοινωνικά δίκτυα, άρθρα, συνεντεύξεις, πολιτικές δηλώσεις, δημόσια κτήρια και διαφημιστικές καμπάνιες, έρχεται να επιβάλει για άλλη μια φορά την φασιστική της ατζέντα. Πλέον και ενώ με τον νόμο Μητσοτάκη τα άτομα αυτά στεφανώνονται με νόμο και υιοθετούν παιδιά, συνεχίζουν να εμφανίζονται ως θύματα, προβάλλουν τα πάθη και τις αμαρτίες τους ως επιβεβλημένη κανονικότητα την οποία οι πολίτες είναι υποχρεωμένοι να βλέπουν για εννιά, παρακαλώ, μέρες από τα μπαλκόνια τους, από τις πλατείες της Θεσσαλονίκης όπου θα πηγαίνουν βόλτα και τα παιδιά τους.

Δεν θα κρυφτώ πίσω από το δάχτυλό μου. Η Νίκη δεν έχει να κρύψει τίποτα και δεν έχει να φοβηθεί τίποτα, γιατί πρώτα-πρώτα -το έχουμε ξαναπεί- λογοδοτούμε στο πετραχήλι και στον Χριστό. Η αναφορά στελέχους της Νίκης ότι δεν έχουμε πρόβλημα με τη διεξαγωγή του Europride, αρκεί να περιφρουρείται η νομιμότητα, παρεξηγήθηκε. Κάποιους μπορεί να τους πλήγωσε. Το τονίζουμε όμως: Η Νίκη έχει τεράστιο πρόβλημα και αντιστέκεται σε αυτή την παρέλαση που πρώτα απ’ όλα υποβιβάζει την ανθρώπινη αξιοπρέπεια των ίδιων των συμμετεχόντων. Η Νίκη πάντα είχε και πάντα θα έχει πρόβλημα με αυτού του είδους το ξεβράκωμα και τους καρναβαλισμούς.

Εντύπωση όμως μου έκανε πως μετά από αυτή την αναφορά για τη νομιμότητα της καρναβαλικής παρέλασης ακολασίας η πρώτη η οποία σήκωσε την πέτρα να πετροβολήσει τη Νίκη ήταν η κ. Λατινοπούλου. Μπήκε και η ίδια νωρίς-νωρίς στην ουρά των όσων με την κάθε ευκαιρία δείχνουν με το δάχτυλο και πολεμούν τη Νίκη.

Κυρία Λατινοπούλου, άλλοι είναι οι εχθροί μας, οι εχθροί του έθνους μας. Εμείς δεν θα απογοητεύσουμε ποτέ σε θέματα πίστης, πατρίδας και οικογένειας τον λαό μας. Το ίδιο ευχόμαστε και για εσάς, αν και δεν το βλέπουμε. Για την πατρίδα, την πίστη και την οικογένεια θα μαχόμαστε όσο μας το επιτρέπει ο Θεός και ο λαός. Η Ελλάδα είναι μικρή, «ένα μεγάλο χωριό» τη λέει ένας Γερμανός συνάδελφός μου, και όλοι γνωρίζουν πως η Νίκη δεν μπορεί να είναι υπέρ τέτοιων παρελάσεων.

Όταν ακούγεται κάτι τέτοιο, είναι να γελάει κανείς, βλέποντας τους αγώνες που διεξήγαμε και μέσα στη Βουλή και έξω για να υπερασπιστούμε την παραδοσιακή ελληνική οικογένεια.

Εμείς θα είμαστε εδώ με τη ρωμαίικη περπατησιά μας να διεκδικούμε να παραμείνουν ζωντανά όσα διδαχθήκαμε από τους γονείς μας, από τους παππούδες μας και θα διατρανώνουμε τη φωνή μας κατά της κάθε παρεκτροπής και ακολασίας που προστάζει η woke ατζέντα και να ζητούμε και συγγνώμη. Ξέρουμε να ζητούμε και συγγνώμη όποτε χρειάζεται και απαιτείται από τους Έλληνες πολίτες και από τους ψηφοφόρους μας.

Αύριο, κυρίες και κύριοι συνάδελφοι, θα πάω σε παρέλαση, θα πάω στην παρέλαση που θα γίνει στο Κιλκίς. 21 Ιουνίου 1913: τιμάμε και γιορτάζουμε την ένδοξη μάχη Κιλκίς-Λαχανά, την τριήμερη μάχη. Αύριο ξεκινάει και η παρέλαση της ακολασίας στη Θεσσαλονίκη.

Καλούμε τον ελληνικό λαό από τους όμορους νομούς και όχι μόνο να έρθουν στο Κιλκίς, να παρακολουθήσουν μια πραγματική παρέλαση εθνικής υπερηφάνειας.

(Χειροκροτήματα από την πτέρυγα της Νίκης)

Να δει ο λαός μας τα νιάτα της Ελλάδος να παρελαύνουν κρατώντας τη γαλανόλευκη σημαία με τον σταυρό μας, να ψάλλουν τον εθνικό μας ύμνο, αυτόν που καταργήσατε στα σχολεία μας και δεν τον ακούν τα παιδιά μας, να συγκρίνει ο λαός αυτήν την αληθινή γιορτή ελευθερίας, το ποτάμι της ζωής με το ποτάμι της ντροπής που θα είναι στη Θεσσαλονίκη.

Την Κυβέρνηση, μάθαμε, θα την εκπροσωπήσει ένας Υφυπουργός στο Κιλκίς, στην εθνική παρέλαση. Να δούμε πόσοι Υπουργοί θα πάνε στην παρέλαση ντροπής στη Θεσσαλονίκη.

Να κλείσω με μια τιμητική αναφορά στις δέκα χιλιάδες περίπου λαμπρά παλικάρια που έγραψαν με το αίμα τους ότι η Μακεδονία είναι μία και ελληνική.

Το Κιλκίς, αγαπητοί μου, είναι ο πιο εύφορος τόπος της Μακεδονίας μας. Δεν έχει νερά, δεν έχει ποτάμια για να αρδεύουν τα χωράφια του. Γιατί όμως είναι η πλουσιότερη γη; Διαβάζω ένα κείμενο γραμμένο πριν από τριάντα, σαράντα χρόνια από έναν μακαρίτη πια στρατιωτικό γιατρό, ο οποίος τη δεκαετία του ’30 είναι μικρός μαθητής και ζει στο Κιλκίς, λίγο μετά τη μάχη, όταν περίπου το 1928 ο τότε Πρωθυπουργός Ελευθέριος Βενιζέλος με τον Υπουργό Παιδείας Γεώργιο Παπανδρέου ανεβαίνουν στον λόφο της μάχης και εγκαινιάζουν το σπουδαίο μνημείο για την ένδοξη μάχη του Κιλκίς.

Διαβάζω το κείμενο. Και βέβαια τότε εκφώνησε ο Κωστής Παλαμάς, ο οποίος σπάνια έφευγε από την Αθήνα, ένα εξαιρετικό ποίημα για τους πολεμιστές του Κιλκίς.

«Ένα απέραντο εθνικό νεκροταφείο που κρύβει στα σπλάχνα του τα κορμιά χιλιάδων παλικαριών είναι ο τόπος μας στο Κιλκίς», θα έλεγα και η Μακεδονία, θα έλεγα και όλη η Ελλάδα. Το κείμενο εκεί που γράφει «Κιλκίς», μπορεί να γράφει «Ελλάδα». «Και πάνω στα κορμιά αυτά στήθηκαν τα θεμέλια αυτής της πόλης και αυτής της πατρίδας και το σιτάρι που φτιάχνει το ψωμί μας θεριεύει και μεστώνει ρουφώντας από τη γη αίμα αντί για νερό. Κάθε λόφος γύρω μας και ένας κρανίου τόπος. Κάθε αγρός, κάθε χωράφι ένας αγρός αίματος, για να χρησιμοποιήσω χαρακτηρισμούς του Ευαγγελίου. Τα πρώτα χρόνια μετά τη μάχη τα αλέτρια που όργωναν τη γη έφερναν στην επιφάνεια λευκά κόκαλα, κόκαλα Ελλήνων ιερά, μαζί με σκουριασμένες ξιφολόγχες και δερμάτινες παλάσκες, περασμένες σε ζωστήρες που έζωναν κάποτε λυγερά σώματα παλικαριών και όλοι μας», λέει ο μικρός μαθητής, «λίγο πολύ έχουμε να θυμόμαστε πως κάποτε, σκάβοντας τις αυλές των σπιτιών μας, είχαμε βρει σκουριασμένα όπλα και ανθρώπινα κρανία. Θυμάμαι τους πρώτους περιπάτους που κάναμε με το σχολείο εκεί κοντά στους πρόποδες του Άη-Γιώργη, λόφος που δεσπόζει στην πόλη. Η δασκάλα μας μάς έλεγε ότι οι παπαρούνες στον τόπο μας είναι πιο κόκκινες από αλλού, γιατί παίρνουν το χρώμα τους από το αίμα των σκοτωμένων παλικαριών. Και εμείς διστάζαμε να τις κόψουμε από φόβο μήπως και ματώσουν τα χέρια μας».

Ναι, αγαπητοί συνάδελφοι, και σήμερα οι λόφοι με τις παπαρούνες και σήμερα η ιστορία της Μακεδονίας, της Μακεδονίας μας, της μίας και μοναδικής, ποτίζεται από αυτό το αίμα των δέκα χιλιάδων περίπου αξιωματικών και στρατιωτών μας που έπεσαν υπέρ πίστεως και πατρίδος κατά την τριήμερο δίδυμη μάχη Κιλκίς-Λαχανά.

Οι κόκκινες γραμμές που ακούμε συχνά στην πατρίδα μας δεν χαράσσονται με μελάνια ούτε με στυλό και μολύβια. Όχι, χαράσσονται με το αίμα και τους αγώνες των Ελλήνων για την ελευθερία.

Τιμή και δόξα στους ένδοξους μαχητές του Κιλκίς που έγραψαν με το αίμα τους για τη μία και μοναδική Μακεδονία μας.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Κοινοβουλευτικής Ομάδας των Σπαρτιατών, ο κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, κυρίες και κύριοι συνάδελφοι, προς επίρρωσιν όλων αυτών που είπε ο αγαπητός συνάδελφος κ. Νατσιός προηγουμένως, επειδή μου αρέσουν οι ιστορικές μνήμες και πάντα τιμώ τους αγωνιστές της πατρίδας μας, όταν τελείωσε η αιματηρή μάχη στο Κιλκίς-Λαχανά και στα πεδία των μαχών ήταν εννιάμισι χιλιάδες νεκροί στρατιώτες, υπαξιωματικοί και αξιωματικοί του ένδοξου ελληνικού στρατού, περιηγήθηκε στον χώρο ο Debeney, αν θυμάμαι καλά το όνομά του. Κοιτάζοντας όλη αυτήν την καταστροφή, αλλά και τη μεγάλη επιτυχία να πάρουμε το Κιλκίς με οποιονδήποτε τρόπο και το πήραμε, είπε ότι αυτός ο τρόπος μάχης δεν είναι ούτε ευρωπαϊκός ούτε γερμανικός ούτε τίποτε άλλο, αυτός ο τρόπος μάχης είναι ελληνικός.

Από μια πρόχειρη ανάγνωση των πεπραγμένων της Κυβέρνησης τις τελευταίες ημέρες μετά τις εκλογές, εύκολα κανείς ανακαλύπτει ότι ο Πρωθυπουργός για μια φορά ακόμα δεν κατάλαβε τίποτε, δεν πήρε κανένα μήνυμα και συνεχίζει ακάθεκτος την πορεία του προς την καταστροφή. Όπως έχω ξαναπεί, δεν μας ενδιαφέρει καθόλου η προσωπική του καταστροφή ή της Νέας Δημοκρατίας, αλλά η συνεχιζόμενη καταστροφή της χώρας.

Βεβαίως στη συνεχιζόμενη αλαζονική εικόνα της Κυβέρνησης βοηθούν και τα εξαπτέρυγα κατά κύριο λόγο του προοδευτικού ΠΑΣΟΚ που έχουν βρει καταφύγιο στο άδειο κουφάρι της Νέας Δημοκρατίας. Και μάλιστα δεν φτάνει η βαριά ήττα που υποστήκατε εσείς οι λεγόμενοι δεξιοί, που έχετε μέσα στις τάξεις σας και πασόκους, που συν τοις άλλοις το παίζουν έξυπνοι και σας δουλεύουν και από πάνω, όπως ο Λοβέρδος που είπε ότι υπάρχουν και τενεκέδες στη Νέα Δημοκρατία.

Αν αυτό σας αρέσει, κύριοι συνάδελφοι της Νέας Δημοκρατίας, εμάς μας περισσεύει. Κι αυτό βεβαίως δεν μπορεί να περάσει απαρατήρητο από τον απλό λαό, τον πολίτη που καθημερινά σηκώνει τον σταυρό του μαρτυρίου, αλλά έχει στο κεφάλι του κάθε λογής αμετανόητο κοτζαμπάση που του τη λέει κιόλας.

Παράδειγμα: Πώς να εξηγήσει κανείς την ανάλγητη συμπεριφορά του χαραμοφάη Στουρνάρα που ρίχνει λάδι στη φωτιά, εμπαίζοντας χιλιάδες ελεύθερους επαγγελματίες, λέγοντας «Σιγά το φόρο που πληρώνουν»; Ο Στουρνάρας και ο κάθε Στουρνάρας είναι επαγγελματίας κρατικοδίαιτος καθηγητής που ποτέ στη ζωή του δεν έχει δουλέψει σε ελεύθερο επάγγελμα, δεν έχει νιώσει την αγωνία του επιχειρηματία που σήμερα έχει χρήματα και αύριο δεν έχει μία, που έρχονται βαριά τα χρέη και οι υποχρεώσεις και δεν γνωρίζει από πού να αρχίσει και πού να τελειώσει. Δεν έχει νιώσει ποτέ την αγωνία να μην έχει να πληρώσει το ενοίκιο, να κινδυνεύει να του κόψουν το ρεύμα και να ζητούν τα παιδιά του τα απαραίτητα και να μην τα έχει.

Δεν θα ξεχάσω ποτέ μια φωτογραφία από τις εφημερίδες ενός πατέρα στη Λάρισα που είχε κρεμαστεί στο σαλόνι του σπιτιού του. Το μήνυμα ήταν από κάτω το εξής: «Φεύγω από τη ζωή γιατί αισθάνομαι άχρηστος και δεν έχω να προσφέρω το παραμικρό στο δεκατριάχρονο κορίτσι μου».

Και να έχεις επιπλέον στο κεφάλι σου κυνικούς και ανάλγητους χαρτογιακάδες, διοικητές και Υπουργούς να σου πετάνε κατάμουτρα ότι είσαι και φοροφυγάς από πάνω. Είναι όλοι αυτοί οι ανεπάγγελτοι που τα ξέρουν όλα, που παριστάνουν τους προφέσορες και δεν είναι άξιοι πραγματικά να βιδώσουν μία πρίζα, λίγοι ανίκανοι εναντίον πολλών ικανών.

Βγήκε μέχρι και ο ή «..» –δεν ξέρω- Πατέλης με ύφος Λουδοβίκου και είπε ότι θα καταργήσει, λέει, και το εποχικό επίδομα ανεργίας του σερβιτόρου, της καμαριέρας και όλων όσοι δουλεύουν νυχθημερόν στον τουρισμό για φραγκοδίφραγκα. Το κλασικό αριστούργημα των τεμπέληδων είναι ότι όλοι αυτοί φοροδιαφεύγουν, οι υπόλοιποι δηλαδή, εκτός από τους ίδιους. Πώς κατάφεραν οι φωστήρες μια κραταιά χώρα με μεγάλη ανάπτυξη κάποτε και με μικρό χρέος να μην μπορεί να πάρει ανάσα;

Μάρτυρας σε όλα αυτά, μάρτυρας σε αυτή την τραγωδία, είναι η ΕΛΣΤΑΤ, δεν τα λέω εγώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, συγγνώμη ένα λεπτό. Χρησιμοποιήσατε τρία άρθρα, θα ήθελα να το ανακαλέσετε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ποιο είπατε;

**ΠΡΟΕΔΡΕΥΟΥΣΑ (Όλγα Γεροβασίλη):** Είπατε «ο ή ..», θα ήθελα αυτό να μείνει «ο», αλλιώς θα σβηστεί από τα Πρακτικά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Έχω μπερδευτεί, συγγνώμη, κυρία Πρόεδρε. Όπως θέλετε γράψτε το, δεν με πειράζει. Είμαστε ΟΚ;

**ΠΡΟΕΔΡΕΥΟΥΣΑ (Όλγα Γεροβασίλη):** Θα σβηστεί από τα Πρακτικά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Συνεχίζω;

**ΠΡΟΕΔΡΕΥΟΥΣΑ (Όλγα Γεροβασίλη):** Βεβαίως.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Λοιπόν, χθεσινό δημοσίευμα του «PRONEWS»: «Επτακόσιες χιλιάδες Έλληνες δεν έχουν να φάνε». Αυτή είναι η ισχυρή Ελλάδα της Κυβέρνησης Μητσοτάκη, ανεπάρκεια τροφής λόγω έλλειψης χρημάτων. «Περίπου επτακόσιες χιλιάδες Έλληνες το 2023 αντιμετώπισαν το πρόβλημα της ανεπάρκειας τροφής. Με άλλα λόγια πεινούσαν, σύμφωνα», όπως είπα, «με τα στοιχεία της ΕΛΣΤΑΤ, καταρρίπτοντας έτσι με τον πιο θορυβώδη τρόπο το αφήγημα της Κυβέρνησης περί ακμάζουσας ελληνικής οικονομίας. Από τη σχετική έρευνα προκύπτει επίσης ότι ένα νοικοκυριό θεωρείται ότι έχει μέτρια ή σοβαρή ανεπάρκεια τροφής όταν τουλάχιστον ένα μέλος του νοικοκυριού δήλωσε κατά τη διάρκεια των δώδεκα προηγούμενων μηνών πριν τη διενέργεια της έρευνας ότι αναγκάστηκε να παραλείψει ένα γεύμα, έφαγε λιγότερο από όσο θεωρούσε ότι είχε ανάγκη, έμεινε χωρίς τροφή, πεινούσε αλλά δεν έφαγε και επίσης πέρασε μία ολόκληρη μέρα χωρίς τροφή λόγω έλλειψης χρημάτων ή άλλων πόρων». Αν αυτό λέγεται ανάπτυξη, τότε τι να πω;

Αλλά ακόμα και οι πρώην ανατολικές χώρες μας προσπέρασαν σαν σταματημένους. Ποιους; Εμάς τους Έλληνες. Πάρτε ένα παράδειγμα πώς η Ρουμανία εκτόξευσε την οικονομία της και μείωσε την ανεργία. Έχουν φτιάξει μία φορολογία που είναι μόνο για τους μικρομεσαίους με έσοδα μέχρι 500.000 ευρώ τον χρόνο. Ξέρετε πολλές ελληνικές επιχειρήσεις να έχουν έσοδα 500.000 τον χρόνο; Όχι, βέβαια. Και συνεχίζει για τη Ρουμανία «Για έσοδα μέχρι 60.000 η φορολογία είναι 1% επί των εσόδων. Από 60.000 και μέχρι τις 500.000 είναι 3% επί των εσόδων. Ο φόρος μερίσματος 8%». Είναι πάρα πολύ απλά τα πράγματα. Ακόμα και ένας μικρομεσαίος εκεί μπορεί να ανταγωνιστεί μεγαλύτερες εταιρείες επί ίσοις όροις.

Άρα δημιούργησαν τις κατάλληλες συνθήκες να αναπτυχθούν οι μικρομεσαίες επιχειρήσεις, να προσλάβουν κόσμο, να επενδύσουν, να αποταμιεύσουν και σε τελική ανάλυση να καταναλώσουν. Τόσο απλά είναι τα πράγματα. Επίσης οι Ρουμάνοι εκτόξευσαν το ΑΕΠ τους το 2015 όταν μείωσαν τον ΦΠΑ. Η Κυβέρνηση Μητσοτάκη και η κυβέρνηση Τσίπρα βεβαίως, μας λένε ένα αφήγημα εδώ και πάρα πολλά χρόνια ότι δεν μπορεί να μειωθεί ο ΦΠΑ. Έτσι λοιπόν οι Ρουμάνοι βοήθησαν τις μικρομεσαίες επιχειρήσεις.

Εμείς εδώ; Καταστροφή, σβήνουμε ακόμα από τον χάρτη και τη «ΛΑΡΚΟ», μια μεγάλη βιομηχανία που μπορεί να δώσει δουλειά σε εκατοντάδες Έλληνες και να βοηθήσει στην ανάπτυξη της χώρας, δίνοντας φόρους στο κράτος. Αντί για αυτό την τοποθετούν σε εκκαθάριση.

Και εμείς εδώ ανεχόμαστε έναν φαντασμένο Πρωθυπουργό, που ζει στον κόσμο του, αποκομμένος από την πραγματικότητα, να μας παραμυθιάζει ότι πάμε καλά και έχουμε και ανάπτυξη. Βεβαίως, όπως έχει πει σε συνέντευξή του, κατανοεί το πρόβλημα της ακρίβειας. Έλα όμως, κύριε Μητσοτάκη, που ο λαός δεν θέλει κατανόηση, αλλά θέλει λύσεις στα προβλήματά του. Εσείς μόνο διαπιστώσεις και κατανόηση δείχνετε, τίποτε άλλο.

Πώς γίνεται το 2010 με δημόσιο χρέος, όπως το είχατε κάνει τότε βεβαίως, καρφωμένο στο 115% του ΑΕΠ να είμαστε τότε χρεοκοπημένοι και μη έχοντας να πληρώσουμε, όπως έλεγαν τότε, ακόμα και τις συντάξεις και τώρα, που είναι στο 180% του ΑΕΠ, να πάμε καλά και να έχουμε ανάπτυξη; Έτσι είναι, για να το λέει ο κ. Μητσοτάκης έτσι είναι. Άλλωστε, μη γελιόμαστε, τον δρόμο το δείχνει η φέτα. Πάρε κόσμε όση φέτα θέλεις, 6 ευρώ το κιλό, και αν θέλετε συν ένα δώρο με απύθμενη βλακεία. Δεν εξηγείται αλλιώς.

Για πολλοστή φορά όμως διαπιστώνω ότι ό,τι λέμε εμείς, οι Σπαρτιάτες, δεν αναφέρεται πουθενά ή και αν αναφέρεται είναι πολύ σπάνια από τα ΜΜΕ ακόμα και από εκείνα που λένε ότι υπηρετούν τη δημοσιογραφία και τη δημοκρατία. Εσχάτως οι γνωστές δίδυμες εφημερίδες όχι μόνο αξιοποιούν στο έπακρο τις παχυλές χορηγίες του γνωστού κυβερνητικού εργολάβου, όχι μόνο προβάλλουν την ατάλαντη Μελόνι της Ελλάδας, αλλά και εξαφανίζουν με το έτσι θέλω τους Σπαρτιάτες, ο πόλεμος στα καλύτερά του. Γι’ αυτό αντέχουμε όμως, γιατί είμαστε Σπαρτιάτες, είμαστε γεννημένοι για τα δύσκολα.

Η ωραία ατμόσφαιρα συμπληρώθηκε με τα σκύβαλα και τα ζόμπι που έρχονται να ξύσουν παλιές πληγές που δεν πρόκειται ποτέ να κλείσουν. Ήρθαν οι εφιάλτες να ξυπνήσουν μνήμες από τη μεγάλη «…», που έκανε ένα ολόκληρο έθνος να θρηνεί την απώλεια του ονόματος της Μακεδονίας, που το παραχώρησαν έτσι, χωρίς λόγο, γιατί το ήθελαν οι ξένοι νταβατζήδες και οι εγχώριοι πρόθυμοι ηλίθιοι.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Στίγκα, θα σας παρακαλέσω, «…» για Έλληνες νομίζω ότι είναι μία λέξη την οποία επίσης πρέπει να ανακαλέσετε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, με όλο τον σεβασμό, όλος ο Τύπος το γράφει αυτό.

**ΠΡΟΕΔΡΕΥΟΥΣΑ (Όλγα Γεροβασίλη):** Εσείς δεν είστε δημοσιογράφος, είστε εντός του ελληνικού Κοινοβουλίου, εκπροσωπείτε κόμμα και είστε Πρόεδρος κόμματος.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Έχω κάνει και δημοσιογράφος.

**ΠΡΟΕΔΡΕΥΟΥΣΑ (Όλγα Γεροβασίλη):** Η ιδιότητά σας σήμερα είναι άλλη.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αν θέλετε, αφαιρέστε το. Το θέμα δεν είναι εκεί. Το θέμα είναι ότι έχει συντελεστεί αυτή η «…». Εγώ τουλάχιστον την ονοματίζω έτσι και από κει και πέρα ο καθένας βγάζει τα συμπεράσματά του.

Βεβαίως δεν είναι μόνο αυτοί, αλλά όλη η πέμπτη φάλαγγα που τους ακολουθεί και τους στηρίζει το αφήγημα και έχει ονοματεπώνυμο Κυριάκος Μητσοτάκης. Είναι ο έχων τώρα την εξουσία που απαγόρευσε προχθές στους Έλληνες να έχουν ακόμα και το δικαίωμα του συνέρχεσθαι. Απαγόρευσε κάθε διαδήλωση μην τυχόν ενοχληθεί ο Τσίπρας, ο συνεταίρος στη μεγάλη «…», έτσι το έχω γράψει τέλος πάντων, ο αυταρχικός κληρονόμος.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Στίγκα, τώρα το κάνετε προκλητικά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, το έχω γραμμένο.

**ΠΡΟΕΔΡΕΥΟΥΣΑ (Όλγα Γεροβασίλη):** Ναι, αλλά το ξέρετε ότι δεν είναι ένας όρος αποδεκτός στα όρια της δημοκρατίας εντός του ελληνικού Κοινοβουλίου.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αφού το λέτε, θα το πάρω πίσω εγώ. Εγώ, και ο ελληνικός λαός, και όσοι αγαπάμε την Ελλάδα, αγαπάμε αυτή τη χώρα, ξέρουμε ακριβώς το τι έχει συμβεί.

Αλλά ήθελα να ρωτήσω, πριν από λίγες ημέρες έφερα εδώ ένα δημοσίευμα πολύ σοβαρό, δηλώσεις που είχαν γίνει από την κ. Κωνσταντοπούλου που είπε ότι κάποιοι από την Κυβέρνηση τότε «τα πήραν». Η κ. Κωνσταντοπούλου το είπε σε δήλωσή της. Δεν έγινε κάτι, δεν άκουσα τίποτα, καμμία φωνή, αλλά εν πάση περιπτώσει δεν θα τα χαλάσουμε εκεί.

**ΠΡΟΕΔΡΕΥΟΥΣΑ (Όλγα Γεροβασίλη):** Ειπώθηκαν πολλά και ως απάντηση σε αυτά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Μάλιστα.

Ο αυταρχικός κληρονόμος που καταπάτησε ακόμα μία φορά το συνταγματικό δικαίωμα των Ελλήνων να συναθροίζονται και να εκφράζουν την οργή τους προς τους εφιάλτες. Στην καθεστωτική Ελλάδα σήμερα μπορούν ανώμαλοι, ασύδοτοι να περιφέρουν την ασχήμια τους κρεμώντας ακόμα και εικόνες αγίων στα απόκρυφα σημεία τους, αλλά δεν μπορούν οι Έλληνες να διαμαρτύρονται για το ξεπούλημα της ιστορικής μας κληρονομιάς.

Και ήθελα να ρωτήσω μια που λέμε αυτά για τη Μακεδονία το εξής.

Δεν ξέρω αν είναι fake news ή αν είναι αλήθεια, αλλά είδα ότι χορηγός στην γκέι παρέλαση ήταν το Αριστοτέλειο Πανεπιστήμιο Θεσσαλονίκης; Δεν ξέρω αν αληθεύει αυτό. Αν αληθεύει, είναι μεγάλη ντροπή και θα παρακαλούσα το πανεπιστήμιο και τις αρχές να αφαιρέσουν το όνομα του Αριστοτέλη. Αλλά ο ελληνικός λαός σας περιμένει στη γωνία. Ο ελληνικός λαός -και ιδιαίτερα οι Μακεδόνες- στις επόμενες εκλογές, να ξέρετε ένα πράγμα, θα σας ενταφιάσουν με όλες τις τιμές που σας αξίζουν.

Και μια ευγενική υπενθύμιση του ελληνικού λαού προς τους συνεταίρους της woke ατζένταςκαι της εθνικής τους υπερηφάνειας στην εμετική διαδήλωση, όπου υπήρχε μεγάλη συμμετοχή εκπροσώπων σχεδόν όλων των κομμάτων της Βουλής: Και τα κόμματα που ψήφισαν το σχετικό νομοσχέδιο του Πατέλη, του Σκέρτσου, του Σεργουλόπουλου, του Βαλιανάτου και πολλών άλλων ξυρισμένων ή αξύριστων! Δεν ξέρω, έχω μπερδευτεί. Και βέβαια, στην γκέι παρέλαση που πραγματοποιήθηκε στην Αθήνα ήταν όλη η αφρόκρεμα, oι εκπρόσωποι και συνοδοιπόροι πιθανόν των ομοφυλόφιλων.

Η Κυβέρνηση -σύμφωνα με τα δημοσιεύματα- εκπροσωπήθηκε από Σκέρτσο και Γεραπετρίτη. Και θέλω να ρωτήσω: Ο κ. Γεραπετρίτης -προσωπικά τον συμπαθώ- ένας συμπαθής άνθρωπος, ένας ευγενικός άνθρωπος, είναι αλήθεια πήγε στην παρέλαση; Δεν ξέρω. Και βέβαια αυτό όλο ήταν ένα νεύμα της Κυβέρνησης προς αυτούς ότι: «Ξέρετε κάτι; Όλα πάνε καλά. Μη φοβόσαστε τίποτα».

Μεταξύ άλλων, τα πρωτεία τα κρατούσε η αντιπροσωπεία του ΣΥΡΙΖΑ, δίνοντας τον τόνο και τον ρυθμό, έχοντας βεβαίως ως Αρχηγό κάποιον που όχι μόνο δηλώνει ότι είναι γκέι, αλλά έχει και άντρα. Δηλαδή, δύο άνδρες παντρεμένοι.

Και προχθές, ενοχλήθηκε ο κ. Κασσελάκης στη διαμάχη που είχε με τον Κούγια και είπε «οι Βουλευτές μας επεξεργάζονται τροπολογία για την αυστηροποίηση του πλαισίου περί αντιρατσιστικού λόγου». Δηλαδή, εν ολίγοις, φίμωση ή αλλιώς- αν μου επιτρέπετε την έκφραση- «βγάλτε τον σκασμό, εάν έχετε μία διαφορετική άποψη». Ξεκάθαρα πράγματα.

Εγώ θα έλεγα στον κ. Κασσελάκη: Ας το πει στον κ. Μητσοτάκη, στον κ. Σκέρτσο και στον Πατέλη και αμέσως θα γίνει νόμος του κράτους. Το καλύτερο delivery. Δεν υπάρχει καλύτερο.

Και βέβαια ήταν εκεί και ο γνωστός Δήμαρχος των Αθηναίων, ο Δούκας, ο μέγας υποστηρικτής των ομοφυλόφιλων και των Πακιστανών. Δεν πρόλαβε να κάτσει οκτώ μήνες στον Δήμο της Αθήνας και θέλει να διεκδικήσει –λέει- και την αρχηγία στο ΠΑΣΟΚ. Τι άλλο να πω. Ο καιρός όμως γαρ εγγύς.

Πλησιάζει η ώρα που η Ελλάδα θα ξαναμπεί στις ράγες της αξιοπρέπειας, θα σηκώσει κεφάλι και θα τιμωρήσει τις βδέλλες της εξουσίας που είναι ανίκανοι για καλό, αλλά είναι ικανότατοι για το κακό.

Εμείς οι Σπαρτιάτες δεν θα αποδεχθούμε ποτέ το σκότος της μόδας και του δήθεν εκσυγχρονισμού. Ούτε είμαστε κόμμα που έχει στις τάξεις του Βουλευτίνα που συμμετείχε σε γκέι παρέλαση και να το παίζουν όμως παράλληλα θεματοφύλακες της ηθικής και της υπόληψης.

Οι ολετήρες όλων των αποχρώσεων συνεχίζουν τον όλεθρο. Όπως έτσι συνειδητά κατέστρεψαν ό,τι καλό έχει απομείνει στη χώρα. Καταστρέφουν και τον αγροτικό τομέα. Κάνατε ζητιάνους και επαίτες, τους άλλοτε υπερήφανους αγρότες που καθημερινά δίνουν έναν άνισο αγώνα επιβίωσης.

Την περασμένη Δευτέρα πήγα στην Αλιάρτο Βοιωτίας, εκεί συνομίλησα με αγρότες, άκουσα προσεκτικά τα τεράστια προβλήματά τους και στη συνέχεια πήγαμε όλοι μαζί και έκανα αυτοψία στον κάμπο της Κωπαΐδας. Είναι ένας εύφορος κάμπος που τον γνωρίζω σπιθαμή προς σπιθαμή από μικρό παιδί και οι εικόνες που αντίκρισα ήταν συγκλονιστικές. Το μεγαλύτερο Ποτάμι που διασχίζει την Κωπαΐδα, ο Κηφισός, να είναι σχεδόν χωρίς νερό. Τα κανάλια που είχαν διπλό ρόλο, πότισμα των χωραφιών και αποστράγγιση, ήταν ξερά. Και πέρα από αυτό, τα κανάλια που θεωρητικά μεταφέρουν νερό, ήταν βουλωμένα σε όλο το μήκος με κλαδιά, δέντρα και άλλα φερτά υλικά.

Εδώ τι να πούμε; Ότι η περιφέρεια στη Βοιωτία δεν κάνει τίποτα; Ακριβώς αυτό. Με αποτέλεσμα, έστω και το λιγοστό νερό του, που έτσι κι αλλιώς δεν επαρκεί για το πότισμα των χωραφιών, να μην κυκλοφορεί σωστά.

Αξιοσημείωτο είναι ακόμη ότι τα γεφύρια που υπάρχουν αυτή τη στιγμή στην Κωπαΐδα σε έναν εύφορο κάμπο, το δεύτερο μεγαλύτερο της Ελλάδας μετά τη Θεσσαλία είναι από την εποχή του Τρικούπη που αποξηράνθηκε η λίμνη της Κωπαΐδας.

Άρα και λόγω του ότι δεν γίνονται έργα υποδομής για το νερό, το καθάρισμα καναλιών και δρόμων, οι αγρότες του Βοιωτικού Κάμπου είναι σε πλήρη απόγνωση. Δεν μπορούν να ποτίσουν τα χωράφια τους και καταστρέφεται η σοδειά τους και είναι και καταχρεωμένοι.

Για μια φορά αποδεικνύεται με τον πιο τραγικό τρόπο ότι η Ελλάδα δεν παράγει τίποτα. Η Ελλάδα δεν έχει αυτάρκεια σε γεωργικά προϊόντα και δεν μπορεί να ζήσει τον πληθυσμό της. Και βέβαια, πέρα από αυτό, στον Κάμπο της Κωπαΐδας συντελείται οικολογική καταστροφή με τις ευλογίες της Κυβέρνησης Μητσοτάκη. Έχει γεμίσει ο κάμπος με χιλιάδες φωτοβολταϊκά πάνελ που τα στήνουν πάνω σε εύφορα χωράφια, τα οποία μπορούν να παραγάγουν προϊόντα υψηλής προστιθέμενης αξίας για τον ελληνικό λαό, αλλά και για τη χώρα. Ποιος νοσηρός νους επέτρεψε σε ξένες εταιρείες να καταστρέφουν έτσι ασύδοτα τον τόπο μας;

Φυσικά αυτά τα έργα -το στήσιμο δηλαδή των πάνελ- ποιος άλλος θα τα αναλάμβανε; Το ανέλαβε ο γνωστός εργολάβος της Κυβέρνησης ο Βαγγέλης Μυτιληναίος με τη ΜΕΤΚΑ. Και βεβαίως, το έζησα με τα μάτια μου, απαγορεύουν και την προσπέλαση των αγροτών στα χωράφια τους. Η εταιρεία που τα έχει αναλάβει είναι μια national που έχει βάλει χιλιάδες πάνελ στο εξωτερικό και είναι κάτι που το ψάχνουμε.

Εγώ ως Πρόεδρος των Σπαρτιατών, αγωνιστής της ζωής και αναπόσπαστο κομμάτι αυτού του λαού, είμαι αποφασισμένος να παλέψω με όλες μου τις δυνάμεις για να σώσουμε ό,τι μπορούμε, να ξεφύγει η χώρα μας από τα νύχια των εγκάθετων και ανίκανων και να αντικρίσουμε το μέλλον με αισιοδοξία και με ψηλά το κεφάλι.

Και κλείνοντας, επειδή όπως είπα πριν, μου αρέσουν οι ιστορικές μνήμες, θέλω λίγα δευτερόλεπτα να πω για μια ημερομηνία, τη χθεσινή. Η 19η Ιουνίου ήταν μια πολύ σημαντική μέρα για τη χώρα μας. Το καλοκαίρι λοιπόν του 1826 η Ελληνική Επανάσταση έμοιαζε χαμένη υπόθεση. Ο Ιμπραήμ αποβιβάζεται στην Πελοπόννησο, τον Φεβρουάριο του 1825, ελέγχει σχεδόν όλα τα προπύργια της. Το Μεσολόγγι σύμβολο της ελευθερίας και του αγώνα έχει πέσει ηρωικά τον Απρίλη του 1826. Η Ακρόπολη των Αθηνών πέφτει τελευταία τον Μάιο του 1827. Ο Ιμπραήμ εκδίδει τα προσκυνοχάρτια, όποιος δεν παίρνει το ράι μπουγιουρντί εκτελείται επί τόπου. Μπροστά σε αυτή την κατάσταση ο μόνος που μένει όρθιος είναι ένας, ο Θεόδωρος Κολοκοτρώνης.

Ήταν η 19η Ιουνίου του 1827 που ο Κολοκοτρώνης κήρυξε πολεμικό συναγερμό σε όλο τον πληθυσμό του Μοριά. Από δεκαπέντε έως εξήντα χρονών. Σάλπισε το φοβερό του σύνθημα: «Φωτιά και τσεκούρι στους προσκυνημένους». Οι εντολές του ήταν σαφείς: «Φούρκα και παλούκι σε όποιον πολεμά μαζί με τον εχθρό. Όποιο χωριό δεν γυρίσει πίσω και δεν αποκηρύξει το προσκύνημα, θα είναι τα σπίτια του καμένα, τα αμπέλια του κομμένα και θα τους αφανίσω από προσώπου γης. Κι αν επιστρέψουν, το έθνος θα τους συγχωρέσει.».

Ο Ιμπραήμ λοιπόν επικεφαλής δεκατριών χιλιάδων Αιγυπτίων αραπάδων βαδίζει προς την Τριπολιτσά, όταν κοντά στο χωριό Κατσάνες αντικρίζει έναν κρεμασμένο, με την καταδίκη από το πολεμικό στρατοδικείο του Κολοκοτρώνη στο στήθος που έλεγε: «Τέτοιον καταφρονημένο θάνατο θα έχουν από τους Έλληνας όσοι προσκύνησαν εις τον Ιμπραήμ και δεν μετανοήσουν και να κινηθούν κατά αυτού άνδρες τε και γυναίκες. Τοιούτον θάνατον θα λάβουν και όσοι έχουν αυτό το άτιμον φρόνημα και δεν το αποβάλλουν.».

Η μόνη επιλογή του Ιμπραήμ είναι πλέον να εντείνει την τρομοκρατία. Ωστόσο στο δίλημμα θάνατος από τον Τούρκο ή θάνατος από τον Κολοκοτρώνη, η απάντηση είναι εύκολη. Η επαναστατική τρομοκρατία του Γέρου πέτυχε τον σκοπό της. Ο Μοριάς σηκώνει ξανά κεφάλι.

Εκ του εις Φενεόν Γενικού Στρατηγείου βγαίνει η εξής διαταγή: «Δώστε μου τα προσκυνοχάρτια του Μπραΐμη να σας δώσω του έθνους. Όποιο χωριό δεν γυρίσει στο έθνος θα το αφανίσω από το πρόσωπο της γης. Απ' τη μία θα βγαίνουν οι αραπάδες και απ' την άλλη θα μπαίνω εγώ, θα καίω και θα σκοτώνω. Φωτιά και τσεκούρι στους προσκυνημένους.».

Θεόδωρος Κολοκοτρώνης, Αρχιστράτηγος των Ελλήνων. Αθάνατος.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Ξεκινάει ο κατάλογος των ομιλητών, με πρώτο ομιλητή τον κ. Παναγή Καππάτο από τη Νέα Δημοκρατία.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κυρία και κύριοι Υπουργοί, κυρίες και κύριοι συνάδελφοι, να θυμηθούμε για ποιο νομοσχέδιο μιλάμε σήμερα, γιατί δεν ακούγαμε για το νομοσχέδιο εδώ και αρκετή ώρα στην Αίθουσα. Είναι το νομοσχέδιο του Υπουργείου Εθνικής Οικονομίας και Οικονομικών, με τίτλο «Ενσωμάτωση της Οδηγίας 2021/2118 για την ασφάλιση αστικής ευθύνης από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού 2022/858 για υποδομές που βασίζονται σε τεχνολογία κατανεμημένου καθολικού και άλλες διατάξεις».

Το παρόν νομοσχέδιο αποσκοπεί στη ρύθμιση και βελτίωση πολλών τομέων της οικονομικής και κοινωνικής μας ζωής. Κατ’ αρχάς, ενσωματώνει την οδηγία 2021/2118, η οποία θέτει ως στόχο την ενίσχυση της προστασίας των θιγόμενων από αυτοκινητιστικά ατυχήματα, ειδικά σε περιπτώσεις αφερεγγυότητας ασφαλιστικών επιχειρήσεων.

Η αποζημίωση από τροχαία ατυχήματα είναι μια βασική ανησυχία για τους πολίτες και με το νέο πλαίσιο, ο ρόλος του Επικουρικού Κεφαλαίου διευρύνεται, ώστε να καλύπτει περιπτώσεις στις οποίες το όχημα που προκάλεσε το ατύχημα ήταν ασφαλισμένο σε εταιρεία που πτώχευσε ή τέθηκε σε εκκαθάριση.

Επιπλέον, το νομοσχέδιο προωθεί τη διοικητική τακτοποίηση των αδρανών και ανασφάλιστων οχημάτων, ένα σημαντικό ζήτημα που ταλαιπωρεί τους πολίτες και τις αρχές εδώ και χρόνια. Εισάγεται ένα πλήρες σύστημα εξεύρεσης και εκκαθάρισης αδρανών και ανασφάλιστων οχημάτων, με τη χρήση ηλεκτρονικών διασταυρώσεων για τον εντοπισμό οχημάτων που δεν έχουν ασφαλιστεί ή δεν έχουν ελεγχθεί σε ΚΤΕΟ ή δεν έχουν καταβάλει τέλη κυκλοφορίας τα τελευταία επτά χρόνια. Οι νέες αυτές ρυθμίσεις θα επιτρέψουν την καλύτερη οργάνωση των μητρώων οχημάτων και θα ενισχύσουν την ασφάλεια και τη διαφάνεια στον τομέα των οχημάτων.

Ένα ακόμα σημαντικό κομμάτι του νομοσχεδίου αφορά στην τεχνολογία κατανεμημένου καθολικού ή αλλιώς, τεχνολογία blockchain. Με την ταχεία ανάπτυξη των νέων τεχνολογιών η ανάγκη για νομοθετική προσαρμογή γίνεται επιτακτική. Το νομοσχέδιο εισάγει νέες ρυθμίσεις που εναρμονίζονται με το Ενωσιακό Δίκαιο και αναγνωρίζει τις πράξεις που γίνονται με χρήση της τεχνολογίας αυτής. Η Επιτροπή Κεφαλαιαγοράς αναλαμβάνει τον εποπτικό ρόλο και την εφαρμογή του σχετικού Κανονισμού 2022/858, διασφαλίζοντας έτσι την προστασία των επενδυτών και την ακεραιότητα της αγοράς.

Το νομοσχέδιο αυτό, επίσης, περιλαμβάνει διατάξεις για την καλύτερη αξιοποίηση της δημόσιας περιουσίας. Προβλέπονται νομοθετικές παρεμβάσεις για την απλούστευση της διαδικασίας εξαγοράς διακατεχομένων ακινήτων του δημοσίου, με στόχο να διευκολυνθούν οι πολίτες και να επιταχυνθεί η διαδικασία. Πλέον, είναι δυνατή η εξαγορά των ακινήτων που δεν έχουν κτίσμα, εφόσον έχουν δηλωθεί στο Ε9 τα τελευταία πέντε χρόνια. Με αυτόν τον τρόπο, το δημόσιο επιδιώκει να επιλύσει χρόνιες εκκρεμότητες και να προωθήσει την αξιοποίηση της δημόσιας περιουσίας με διαφάνεια και αποτελεσματικότητα.

Αξιότιμοι συνάδελφοι, ένα από τα πιο σημαντικά στοιχεία του νομοσχεδίου είναι η πρόβλεψη για την κάλυψη των αναγκών σε προσωπικό της Ανεξάρτητης Αρχής Δημοσίων Εσόδων. Η επαρκής στελέχωση και η καλύτερη λειτουργία της ΑΑΔΕ είναι ζωτικής σημασίας για την εύρυθμη λειτουργία του φορολογικού μας συστήματος και τη διασφάλιση της είσπραξης των δημοσίων εσόδων.

Με το παρόν νομοσχέδιο επιδιώκεται η ενίσχυση της Γενικής Διεύθυνσης Ηλεκτρονικής Διακυβέρνησης και της Γενικής Διεύθυνσης Οικονομικών Υπηρεσιών της ΑΑΔΕ, προκειμένου να ανταποκριθούν καλύτερα στις αυξανόμενες απαιτήσεις και προκλήσεις.

Επιπλέον, το νομοσχέδιο εισάγει ελαστικότερα πρόστιμα για την καθυστερημένη καταβολή των τελών κυκλοφορίας. Το πρόστιμο για καθυστέρηση ενός μήνα μειώνεται στο 25% των τελών και για καθυστέρηση δύο μηνών στο 50% αντί του 100% που ισχύει σήμερα. Αυτή η μείωση των προστίμων θα προσφέρει μια ανακούφιση στους πολίτες και θα ενθαρρύνει την έγκαιρη καταβολή των τελών.

Κυρίες και κύριοι συνάδελφοι, κλείνοντας, θα ήθελα να υπογραμμίσω ότι το παρόν νομοσχέδιο αποτελεί μια ολοκληρωμένη προσπάθεια για την αντιμετώπιση σημαντικών ζητημάτων που αφορούν στην ασφάλιση, τα οχήματα, την τεχνολογία, τη δημόσια περιουσία και τη διοικητική αναδιοργάνωση. Πιστεύω ότι οι προτάσεις που περιλαμβάνονται σε αυτό θα συμβάλουν στη βελτίωση της καθημερινότητας των πολιτών και στην ενίσχυση της οικονομικής σταθερότητας της χώρας μας.

Το νομοσχέδιο που παρουσιάζεται σήμερα είναι μια σημαντική κίνηση προς την κατεύθυνση της σύγκλισης του Εθνικού Δικαίου με το Ενωσιακό Δίκαιο, ανταποκρινόμενο στις υποχρεώσεις της Ελλάδας, ως κράτους-μέλους της Ευρωπαϊκής Ένωσης.

Η Κυβέρνηση της Νέας Δημοκρατίας υπό την ηγεσία του Πρωθυπουργού Κυριάκου Μητσοτάκη έχει αποδείξει ότι δεν περιορίζεται μόνο στην τυπική συμμόρφωση με τις κοινοτικές οδηγίες, αλλά και στην προώθηση ουσιαστικών μεταρρυθμίσεων που έχουν πραγματικό αντίκτυπο στην καθημερινή ζωή των Ελλήνων πολιτών.

Αυτό το νομοσχέδιο αποτελεί την έμπρακτη απόδειξη ότι οι πολιτικές μας έχουν ως προτεραιότητα την προστασία και την ενίσχυση της ασφάλειας των πολιτών. Εισάγονται ρυθμίσεις που βελτιώνουν το πλαίσιο ασφάλισης από τροχαία ατυχήματα, καθιστώντας τη διαδικασία αποζημίωσης πιο διαφανή και πιο δίκαιη. Παράλληλα, δρομολογούμε τη διοικητική τακτοποίηση των αδρανών και ανασφάλιστων οχημάτων, ενισχύοντας την οδική ασφάλεια και τη διαφάνεια στον τομέα των μεταφορών.

Επιπλέον, η ενσωμάτωση τεχνολογιών αιχμής, όπως η τεχνολογία κατανεμημένου καθολικού, είναι ένα μεγάλο βήμα προς το μέλλον. Εξασφαλίζουμε ότι η χώρα μας παραμένει στην πρωτοπορία των τεχνολογικών εξελίξεων, διασφαλίζοντας ταυτόχρονα την προστασία των επενδυτών και τη σταθερότητα των χρηματοπιστωτικών αγορών.

Η Κυβέρνηση της Νέας Δημοκρατίας πιστεύει ότι η δημόσια περιουσία πρέπει να αξιοποιείται με τον καλύτερο δυνατό τρόπο, προς όφελος όλων των πολιτών. Οι ρυθμίσεις που εισάγουμε για την εξαγορά διακατεχομένων ακινήτων του δημοσίου είναι χαρακτηριστικό παράδειγμα της δέσμευσής μας για απλούστευση και διαφάνεια στις διαδικασίες διαχείρισης δημόσιας περιουσίας. Δεν παραμένουμε αδρανείς μπροστά στις προκλήσεις της σύγχρονης εποχής. Προσαρμόζουμε τη νομοθεσία μας, υιοθετούμε καινοτόμες λύσεις και βελτιώνουμε τη διοικητική μας δομή για να ανταποκριθούμε στις αυξανόμενες απαιτήσεις και τις ανάγκες των πολιτών.

Αξιότιμοι συνάδελφοι, σας καλώ να υπερψηφίσετε αυτό το νομοσχέδιο, ώστε να προχωρήσουμε μαζί προς ένα καλύτερο και δικαιότερο μέλλον για όλους τους πολίτες. Είμαι βέβαιος ότι οι ρυθμίσεις που προτείνονται θα συμβάλουν ουσιαστικά στην αναβάθμιση της ποιότητας ζωής των πολιτών μας, παρέχοντας μεγαλύτερη ασφάλεια, δικαιοσύνη και οικονομική σταθερότητα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Λιακούλη, πριν σας καλέσω στο Βήμα, θα δώσω τον λόγο στην Υφυπουργό την κ. Μακρή επί τροπολογίας για πολύ λίγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Πράγματι, θα είναι για λίγο. Θέλω να εξηγήσω στους συναδέλφους ότι με την προτεινόμενη διάταξη θέλουμε να επαναφέρουμε σε ισχύ εξουσιοδοτικές διατάξεις για τον καθορισμό με την έκδοση της σχετικής υπουργικής απόφασης της αντιστοιχίας που έχουν τα διδασκόμενα μαθήματα στους κλάδους και στις ειδικότητες των εκπαιδευτικών για την Α΄, Β΄ και Γ΄ ανάθεση σε όλες τις τάξεις των ΕΠΑΛ και των ΠΕΠΑΛ και να εκδοθούν οι υπουργικές αποφάσεις για το σύνολο των τομέων της Β΄ τάξης και των αντιστοίχων ειδικοτήτων της Γ΄ τάξης που θα επιλεγούν οι μαθητές μας στη δευτεροβάθμια επαγγελματική εκπαίδευση, που είναι αρμοδιότητας του ΥΠαιΘΑ.

Επίσης, με την έκδοση υπουργικής απόφασης θα καθορίζονται ποιοι τομείς και ειδικότητες θα λειτουργούν σε κάθε επαγγελματικό λύκειο της επικράτειας. Αυτή η ρύθμιση είναι επιτακτική, γιατί, δυστυχώς, με την κατάργηση των εξουσιοδοτικών διατάξεων δεν επιτρέπεται να εκδοθούν οι σχετικές κανονιστικές πράξεις, αρχής γενομένης από το προσεχές σχολικό έτος.

Ενδεικτικά και όχι περιοριστικά, θα αναφέρουμε ότι με την έκδοση της υπουργικής απόφασης με την οποία θα καθοριστούν οι τομείς και οι ειδικότητες που θα λειτουργήσουν σε καθένα από τα ΕΠΑΛ και ΠΕΠΑΛ της επικράτειας, θα καθοριστούν οι ειδικότητες της Γ΄ τάξης που θα προσφέρουν τα δεκαεννέα πρότυπα ΕΠΑΛ που ιδρύθηκαν το σχολικό έτος 2022-2023 και το προσεχές σχολικό έτος 2024-2025 θα λειτουργήσουν για πρώτη φορά με την Γ΄ τάξη.

Έτσι, λοιπόν, όσοι έχουν ολοκληρώσει τη φοίτηση επιτυχώς της Β΄ τάξης θα πρέπει να μπορούν να ανανεώσουν την εγγραφή τους και να ολοκληρώσουν τη φοίτησή τους.

Άρα, λοιπόν, με όσα θέλω να πιστεύω ότι ανέφερα σε αδρές γραμμές, αλλά κατατοπιστικά, τα δεδομένα που αφορούν στους τομείς και τις ειδικότητες που θα προσφέρει κάθε επαγγελματικό λύκειο της χώρας θα πρέπει να καταχωρηθούν στη βάση του πληροφοριακού συστήματος «e-εγγραφές», μέσω του οποίου υποβάλλονται οι ηλεκτρονικές αιτήσεις των μαθητών για το προσεχές σχολικό έτος.

Είναι προφανής, επιτακτική και επείγουσα η ανάγκη να επανέλθουν σε ισχύ οι συγκεκριμένες διατάξεις, ώστε να καταστεί δυνατή και η έναρξη της διαδικασίας των ηλεκτρονικών αιτήσεων εγγραφών, των ανανεώσεων των εγγραφών και των μετεγγραφών των μαθητών της δευτεροβάθμιας εκπαίδευσης στο χρονικό διάστημα που προβλέπει το θεσμικό πλαίσιο, δηλαδή Μάιο και Ιούνιο.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει η Βουλευτής του ΠΑΣΟΚ - Κινήματος Αλλαγής κ. Λιακούλη.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, σήμερα Παγκόσμια Ημέρα Προσφύγων -για να μην ξεχνιόμαστε- και υπάρχει ένα δημοσίευμα στην εφημερίδα «ΤΑ ΝΕΑ» ότι η FRONTEX επιβεβαιώνει ντοκιμαντέρ του BBC και των «EUROTIMES» -δημοσίευμα με αναπαραγωγή- για επαναπροωθήσεις στην Ελλάδα, με τον εκπρόσωπο Τύπου της Κομισιόν να αναφέρεται σε σχετικό δημοσίευμα και εσωτερικές πληροφορίες και τους δημοσιογράφους να ζητούν τη γνώμη ενός πρώην επικεφαλής για τις επιχειρήσεις της Ελληνικής Ακτοφυλακής, του Δημήτρη Μπαλτάκου και να δείχνει λιμενικούς να διαπράττουν, όπως λέει ο ίδιος, ένα διεθνές έγκλημα.

Εμείς θεωρούμε ότι αυτό είναι εξαιρετικά σημαντικό για να ερευνηθεί από τη Βουλή και από την αρμόδια αρχή και από την Εισαγγελία. Θεωρούμε ότι είναι πολύ σοβαρό για τη χώρα μας και παρακαλώ πολύ το καταθέτω στα Πρακτικά της Βουλής.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα στα καθ’ ημάς, κυρίες και κύριοι συνάδελφοι, βρισκόμαστε σε ένα νομοσχέδιο πρώτη φορά μετά τις ευρωεκλογές με ένα πολύ ηχηρό μήνυμα, μήνυμα-χαστούκι στο πολιτικό σύστημα. Δύο είναι τα πράγματα που μπορούμε να εξάγουμε σίγουρα ως αποτέλεσμα αυτών των εκλογών: Το ένα είναι η συγκλονιστική αποχή του εκλογικού σώματος, του ελληνικού εκλογικού σώματος και αυτό σημαίνει ότι δεν αρέσουμε, κυρίες και κύριοι συνάδελφοι, δεν αρέσει το πολιτικό σύστημα. Μηδενίζουν οι πολίτες το πολιτικό σύστημα, το απαξιώνουν και αντιδρούν πηγαίνοντας στα ακροδεξιά μορφώματα όπου εκκολάπτεται εντός τους φασισμός, ρατσισμός και κατάλυση δημοκρατικών κατακτήσεων και δικαιωμάτων και μάλιστα, με τόσο εύκολο τρόπο, όπως ακούσαμε και πριν από λίγο εδώ.

Άρα, προφανώς αυτό θα πρέπει σοβαρά να μας προβληματίσει και σε αυτά που λέμε από αυτό εδώ το Βήμα και κυρίως σε αυτά που κάνουμε, σε αυτά που ψηφίζουμε και θα πρέπει μάλλον να βρεθούμε σε πορεία νέου πλου.

Σήμερα, κυρίες και κύριοι συνάδελφοι, μας απασχολεί ιδιαίτερα και ένα θέμα που κατά την αντίληψή μου έχει ιδιαίτερη βαρύτητα για τον τρόπο με τον οποίο διαχειριζόμαστε πράγματα και πολύ σοβαρές καταστάσεις, αλλά και πρόσωπα: η υπόθεση Λύτρα, υπόθεση μίας βάναυσης κακοποίησης μίας γυναίκας, προσπάθειας συγκάλυψης του εγκλήματος αυτού από έναν επώνυμο άνδρα μέσω απειλών, συλλήψεις, εγκλεισμοί τελικά, απευθείας μετάδοση αυτού και μία δήλωση του Υπουργού Δικαιοσύνης για το ότι θα λύσουμε το πρόβλημα της ενδοοικογενειακής βίας, βάζοντας βραχιολάκι σε αυτούς οι οποίοι εμπλέκονται στη διαδικασία. Ασπιρίνη!

Δεν ξέρω αν ο κύριος Πρωθυπουργός, ο κ. Μητσοτάκης, συμφωνεί και επιμένει ακόμη, κύριε Βορίδη, με το ότι θα πρέπει να μην βάλουμε τη γυναικοκτονία στον Ποινικό Κώδικα. Δεν πρέπει να το ξανασκεφτούμε; Τι λέτε; Δεν πρέπει να ανοίξουμε τη συζήτηση αυτή; Δεν πρέπει να κάνουμε μία διακομματική επιτροπή; Δεν βλέπετε ότι δεν σταματάει; Δεν βλέπετε ότι από 1,3 θύματα τον μήνα έχουμε 2,6 θύματα τον μήνα πια; Δεν βλέπετε ότι οι πολιτικές αυτές δεν φτάνουν; Δεν βλέπετε ότι τελικά η λαϊκή οργή οδηγεί σε κινήσεις πολλές φορές και τη δικαιοσύνη; Δηλαδή, αυτό που δεν έγινε χθες, επειδή φωνάζουν οι δημοσιογράφοι, οι πολιτικοί και λοιπά, γίνεται σήμερα; Είναι αυτό σύστημα δικαίου, σύστημα ασφάλειας δικαίου; Δεν είναι!

Πρέπει, λοιπόν, να το ξαναδούμε, κυρίες και κύριοι συνάδελφοι και όσον αφορά τη γυναικοκτονία, το ξαναλέω στον Πρωθυπουργό της χώρας, που όταν έδωσε τη συνέντευξή του στη Διεθνή Έκθεση Θεσσαλονίκης τεκμηρίωσε με το εξής έωλο επιχείρημα: «Δεν μπορώ» -λέει- «να τεκμηριώσω μία γυναικοκτονία στον Ποινικό Κώδικα, γιατί δεν θεωρώ ότι είναι άλλης τάξης η ανθρωποκτονία εναντίον ενός ηλικιωμένου –ευάλωτου, λοιπόν- ή ενός βρέφους, ενός παιδιού». Όχι, δεν είναι σωστή η συλλογιστική του κυρίου Πρωθυπουργού, διότι η γυναικοκτονία έχει έμφυλα χαρακτηριστικά. Είναι το status του συντρόφου-γυναίκας ή είναι της συζύγου. Έχει το status αυτό, δηλαδή αυτή τη νομική σχέση αφ’ ενός και από την άλλη, έχει τα ιδιότυπα χαρακτηριστικά, τη λιγότερη μυϊκή δύναμη και την ευαλωτότητα στο συναισθηματικό επίπεδο. Αυτά είναι τα χαρακτηριστικά της έμφυλης βίας. Άρα, ας το ξαναδούμε.

Τώρα στο νομοσχέδιό μας. Είναι κυρίως τεχνικό νομοσχέδιο. Όμως, έχετε και πράγματα τα οποία δεν τα καταλαβαίνουμε και κυρίως τα φέρνετε πάλι νύχτα, πριν σας βρει το ξημέρωμα φέρατε την ιστορία με τη «ΛΑΡΚΟ».

Τι κάνετε ακριβώς; Για πείτε μας. Για εξηγηθείτε εδώ και δημοσίως τι γίνεται με τη «ΛΑΡΚΟ». Εμπαιγμός της Κυβέρνησης και κυνική συμπεριφορά στη «ΛΑΡΚΟ»; Ε, πρέπει να βάλετε και μία άνω τελεία. Δεν έχει τέλος πια! Τι κάνετε; Μεθοδολογείτε τώρα με μία τροπολογία οτιδήποτε δεν είναι συμβατό με τα αποτυχημένα αποτελέσματα που έφεραν οι πολιτικές σας; Αυτή τη φορά τι κάνετε; Συνεχίζεται η λειτουργία της «ΛΑΡΚΟ», λέτε, μέχρι τη μεταβίβαση στον νέο ιδιοκτήτη, δίνονται, όμως δικαιώματα και ανατίθενται νέα ειδικά καθήκοντα στον ειδικό διαχειριστή να προβαίνει σε περίπτωση περιορισμού ή διακοπής της λειτουργίας της επιχείρησης, κλείνετε το μάτι δηλαδή με απλά λόγια ότι αυτό μπορεί και να επισυμβεί, να ανατίθεται σε ειδικό προσωπικό συντήρηση και φύλαξη εγκαταστάσεων για λόγους ασφαλείας και του Λιμένα Λάρυμνας, εξυπηρετώντας και πρόληψη κάποιων περιβαλλοντικών ζητημάτων. Δηλαδή, κρύψου και φώναξε, το λένε στο χωριό μου. Τη μια τους χαϊδεύετε και την άλλη παίρνετε μέτρα για αυτό που έρχεται.

Η αποτυχία της Κυβέρνησής σας και οι ανύπαρκτοι σχεδιασμοί της, με συνέπεια να παραδώσετε τον εθνικό πλούτο της «ΛΑΡΚΟ» σε ιδιώτη, σας ωθούν σε επαναλαμβανόμενες τροπολογίες. Επιχειρείτε να απομακρύνετε τους εργαζομένους από τους χώρους δουλειάς με αυτά τα τερτίπια. Και επειδή δεν έχετε το θάρρος να βγείτε και να το πείτε, ότι «αλλάζουμε την πολιτική μας στάση, σαλάτα τα κάναμε, τίποτα δεν καταφέραμε», εμπαίζετε τους εργαζόμενους και όλο το πολιτικό σύστημα.

Επίσης, θέλω να ρωτήσω ένα ακόμα -τελειώνω κυρία Πρόεδρε, ευχαριστώ για την ανοχή σας- τι πράγμα είναι αυτό με το «πόθεν έσχες»; Δίνετε παράταση, λέτε, για το «πόθεν έσχες» μέχρι 31-12-2024. Ποιος σας ζήτησε την παράταση αυτή; Ο κύριος Πρόεδρος του ΣΥΡΙΖΑ δεν πρόλαβε; Πείτε μας ποιος. Διότι δεν δώσατε παράταση μέσα στον COVID. Διότι σας κατέθεσα ερώτηση μαζί με την Κοινοβουλευτική μου Ομάδα, του ΠΑΣΟΚ, σχετικά με τους λογιστές, τους φοροτεχνικούς και τον κόσμο που ήρθε σε απόγνωση γιατί τι κάνατε; Θριαμβολογώντας, βγήκατε έξω και είπατε «η ΑΑΔΕ φέτος, η αρμόδια αρχή, θα φέρει συμπληρωμένες τις φορολογικές δηλώσεις και δεν θα κάνετε τίποτα εσείς οι φοροτεχνικοί, θα τα συμπληρώστε αμέσως τα στοιχεία». Και έγινε γης Μαδιάμ. Όχι η ΑΑΔΕ δεν ανταποκρίθηκε, όχι το σύστημα έπεσε εκατό φορές, όχι οι άνθρωποι είναι σε απόγνωση, όχι σήκωσαν τα χέρια ψηλά και δεν τους δίνετε παράταση, που είναι 30-6 και ζητούν και ξαναζητούν από εμάς, από εσάς, από όλους μας να ρυθμίσουμε εκ νέου το καθεστώς, διότι απέτυχε το σύστημα. Πώς είναι δυνατόν να έχετε δύο μέτρα και δύο σταθμά; Γιατί δίνετε για το «πόθεν έσχες» και ποιους εξυπηρετείτε; Γιατί εγώ δεν θέλω, θα την καταθέσω. Θέλετε εσείς, συνάδελφοι, μήπως; Ζήτησε κανένας; Ποιον εξυπηρετείτε, λοιπόν, να μας πείτε σε σχέση με τον λαό και τους πολίτες και τις χιλιάδες δηλώσεις που δεν εξυπηρετείτε και τους φοροτεχνικούς.

Τελειώνοντας, λέω το εξής. Τα περιθώρια έχουν στενέψει πάρα πολύ. Βρίσκονται οι πολίτες σε πολύ δύσκολη θέση με την πλάτη στον τοίχο και τα μάτια στον Θεό. Η ακρίβεια καλπάζει.

Άκουσα χθες τον κύριο Πρωθυπουργό –με αυτό τελειώνω, κυρία Πρόεδρε- να λέει, επισκεπτόμενος τον νέο Υπουργό Ανάπτυξης: «Λέτε ότι τώρα ο πληθωρισμός των τροφίμων έχει μειωθεί τόσο πολύ που οι πολίτες είναι ευτυχισμένοι». Και τα ρεπορτάζ που κάνουν τα κανάλια στους δρόμους βρίσκουν τον ηλικιωμένο και τον ρωτάνε ότι «τώρα που πέφτει, όπως λέει η Κυβέρνηση, ο πληθωρισμός των τροφίμων, εσείς πώς αισθάνεστε;». Του χρόνου θα είμαι χειρότερα, απάντησε.

Αυτή είναι η προσδοκία από την Κυβέρνησή σας σε όλα τα επίπεδα. Πρέπει να αλλάξετε πορεία. Βλέπετε τι έρχεται, τι γίνεται, τι συμβαίνει. Επιτέλους, εξορθολογισμός, λογική και ευαισθησία εκεί που πρέπει, για όσους πρέπει!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Θα σας πω πώς θα πάμε τώρα.

Με την κατανόηση του Υπουργού, του κ. Βορίδη… Εννοώ του κ. Πετραλιά.

Μιλούσατε εσείς, κύριε Βορίδη, πριν και νόμιζα ότι ήσασταν εσείς.

Θα δώσω τον λόγο στον κ. Γιαννούλη από τον ΣΥΡΙΖΑ, στον κ. Μαρίνο από το Κομμουνιστικό Κόμμα Ελλάδας και στη συνέχεια στον Υπουργό, τον κ. Πετραλιά. Δεν γίνεται να μην προηγηθεί Υπουργός. Τον ξέρετε τον Κανονισμό. Θα πάμε μετά παρακάτω.

**ΜΙΧΑΗΛ ΚΑΤΡΙΝΗΣ:** Κυρία Πρόεδρε…

**ΠΡΟΕΔΡΕΥΟΥΣΑ (Όλγα Γεροβασίλη):** Αναλόγως.

Όπως ξέρετε, ο Κανονισμός υπερισχύει των ανακοινώσεων.

Κύριε Κατρίνη, επειδή ξέρω ότι επείγεστε, θα το φροντίσουμε. Να είμαστε, όμως, λίγο δίκαιοι και απέναντι στους Βουλευτές που ενώ έχει φτάσει τέτοια ώρα, έχουν μιλήσει μόνο δύο ομιλητές.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κυρία Πρόεδρε.

Θα μου επιτρέψετε, αγαπητοί συνάδελφοι και συναδέλφισσες, να προεκτείνω λίγο αυτό το σχόλιο, ότι πρέπει να μας απασχολήσει το γεγονός ότι έχουμε φτάσει τρεις και τέταρτο και ο κατάλογος των απλών Βουλευτών, των ομιλητών, βρίσκεται μόλις στο νούμερο δύο.

Σέβομαι και τον Κανονισμό και τα προνόμια που αποδίδει στους επικεφαλής των κομμάτων και στους Κοινοβουλευτικούς Εκπροσώπους, αλλά πρέπει να βρούμε κάποια μέση λύση ώστε να είναι λειτουργική η κοινοβουλευτική διαδικασία για όλους. Και αυτό το λέω με όσο πιο ήρεμο τρόπο μπορώ. Γιατί καταλαβαίνετε ότι μπορεί να διαθέσει και ένας πολιτικός Αρχηγός επτά-οκτώ λεπτά να περιμένει για να υπάρχει μια πιο ομαλή ροή στους ομιλητές. Για να μην απορούμε μετά γιατί πολλές φορές είναι άδεια τα έδρανα της Βουλής.

Σε ό,τι αφορά αυτό που συζητάμε, θα τολμήσω να πω, σεβόμενος, κύριε Βορίδη, τις δύο διαστάσεις της πολιτικής σας συγκρότησης που υπηρετούνται από την επιστήμη την οποία υπηρετείτε, την ποινική επιστήμη, αλλά και το ιδεολογικό δόγμα ότι πρέπει να ξεμπερδεύουμε με την Αριστερά όσο γίνεται πιο σύντομα, να ξεμπερδεύουμε με τους εργαζόμενους, να ξεμπερδεύουμε με αυτούς που θέλουν τη μείωση των κοινωνικών ανισοτήτων, ξεπερνάτε το όριο που γίνεστε επικίνδυνοι και για το πολίτευμα και για τη δημοκρατία.

Θέλω να σας παρακαλέσω να έρθετε στη θέση του αντιδίκου, στη θέση του νομικού παραστάτη που του προσκομίζουν σε ένα δικαστήριο μία τροπολογία, ένα απλό χαρτί δηλαδή -γιατί μπορεί να είστε «μεσσίες», αλλά προφήτες δεν είστε- το οποίο έχει πολλές πιθανότητες να καταστεί νομοθετική ρύθμιση ή τροπολογία με την επικύρωση της πλειοψηφίας του ελληνικού Κοινοβουλίου. Και ας πούμε ότι ήσασταν εσείς στη θέση του αντιδίκου και ερχόταν κάποιος και έλεγε στον δικαστή ότι μην συνεχίσετε τη δίκη, έχω εδώ μια τροπολογία που θα κατατεθεί, που με βάση τη λογική θα υπερψηφιστεί από την κοινοβουλευτική πλειοψηφία της ένοχης σιωπής, της αδιαφορίας, της υποτέλειας και της πειθαρχίας, με την κακώς εννοούμενη άποψη ότι ό,τι μας φέρνουν το ψηφίζουμε, και θα καταστεί νόμος του κράτους.

Εάν αυτό με απλά λόγια δεν λέγεται «προσπάθεια χειραγώγησης και παραπλάνησης της δικαιοσύνης», με τις δικές μου φτωχές κοινωνικές και νομικές γνώσεις, θέλω να μου απαντήσετε και τώρα, αν μπορείτε, τι θα κάνατε ως νομικός αν εμφανιζόταν κάτι τέτοιο. Θα λέγατε ότι ναι, με βάση τον νόμο των πιθανοτήτων και με βάση την λογική της περιρρέουσας ατμόσφαιρας, αυτό θα συμβεί; Πιστεύω ότι θα είχατε σηκώσει το δικαστήριο στο «πόδι». Θα είχατε σηκώσει το δικαστήριο στο «πόδι»!

Όλα αυτά, για να καταλήξουμε ότι γίνεστε επικίνδυνοι, γίνεστε μέρος του προβλήματος, σε μία κοινωνία που εκφράστηκε μόλις πριν από λίγες εβδομάδες και έστειλε με σαφήνεια μηνύματα προς όλους μας. Σε εσάς έστειλε μήνυμα που σχετίζεται με την αλαζονεία, την έπαρση και την αντίληψη ότι έχετε την αυθεντική και μοναδική γνώση της αληθείας και των αναγκών του τόπου. Έρχεται όμως ο τόπος και οι πολίτες του και σας διαψεύδουν.

Σας λένε κάτι πολύ απλό, που αν είχατε μια στοιχειώδη ώσμωση με αυτό που λέγεται «απλή καθημερινότητα των ανθρώπων» και όχι με το επικοινωνιακό κατασκεύασμα διαφόρων εργαλείων που διαθέτετε και καλοπληρώνετε…

Βλέπω στο νομοσχέδιο άλλες εκατόν σαράντα χιλιάδες για επικοινωνία στο υπό ανασύσταση Γραφείο Τύπου του Πρωθυπουργού. Δεν θυμάμαι αν μέσα σε αυτούς υπάρχει και ο περιβόητος ανταποκριτής που θα ήταν σύμβουλός του για τα ζητήματα της Λατινικής Αμερικής ή αν απομακρύνθηκε.

Βλέπω όμως ότι έχετε αποκοπεί από μια λαϊκή αντίληψη που λέει ότι αν δεν ζήσεις τη φτώχεια, δεν μπορείς να την καταλάβεις. Αν δεν ζήσεις την ανεργία, δεν μπορείς να την καταλάβεις. Αν δεν ζήσεις την αδικία επίσης, αν δεν ζήσεις τον αυταρχισμό, δεν τον καταλαβαίνεις. Εάν δεν ζήσεις το απροκάλυπτο ψέμα, δεν οδηγείσαι στο φωτεινό μονοπάτι της αλήθειας, κύριε Βορίδη.

Η αλήθεια είναι ότι σήμερα στην ουσία μετατρέπετε τη Βουλή σε ένα εργαλείο ικανοποίησης κάποιων αγνώστων μέχρι στιγμής συμφερόντων που θέλουν μία εταιρεία όπως η «ΛΑΡΚΟ» να είναι καθαρή από βάρη και χρέη και από ανθρώπους.

Από βάρη και χρέη, είναι ένας τεχνικο-οικονομικός όρος. Από ανθρώπους, είναι ένας απάνθρωπος όρος. Γιατί επτακόσιοι ογδόντα ένας άνθρωποι, οι εργαζόμενοι, οι οικογένειές τους, δεν είναι αριθμητική αποτύπωση που για εσάς ή και τον κ. Μητσοτάκη είναι όπως οι τρεις χιλιάδες καθηγητές της επαγγελματικής εκπαίδευσης που όταν ήταν Υπουργός Διοικητικής Μεταρρύθμισης απολύθηκαν σε ένα βράδυ. Σε ένα βράδυ δεν μπορείς να μετατρέπεις τη ζωή ενός πολίτη, όποιος κι αν είναι αυτός, ακόμα και αν δεν σε ψηφίζει, ακόμα κι αν δεν συμμετέχει στα δίκτυα αδιαφάνειας και διαπλοκής που έχετε χτίσει συστηματικά τα τελευταία χρόνια, και να τον οδηγήσεις στην κόλαση του κράτους αδίκου. Εμείς όλοι παλεύουμε για το κράτος δικαίου και εσείς υπηρετείτε ένα κράτος με πολιτειακές και πολιτικές προϋποθέσεις που ξεπερνάνε κάθε λογική.

Κάτι άλλο θέλω να ρωτήσω. Ποιος σας είπε ότι εμείς δεν θέλουμε να υποβάλουμε «πόθεν έσχες» στις 30 Ιουνίου; Πόθεν προκύπτει η ανάγκη της ετήσιας παράτασης;

Και θέλω πραγματικά να μου επιβεβαιώσετε κάτι. Γιατί ήδη υπάρχουν τα πρώτα σημάδια αποσύνθεσης στο νέο επιτελείο του Μαξίμου. Σήμερα το πρωί μποτιλιαρισμένος στη λεωφόρο Συγγρού, κάνοντας σαράντα πέντε λεπτά για να έρθω στη Βουλή, άκουσα έναν γνωστό ραδιοφωνικό παραγωγό -θα χρησιμοποιήσω το «γνωστός»-, στρατευμένο μέχρι εκεί που δεν παίρνει στο να υπηρετεί τα κυβερνητικά συμφέροντα, να λέει ότι δέχτηκε ένα μήνυμα από τον κ. Μυλωνάκη, από τον νέο Υφυπουργό παρά τω Πρωθυπουργώ, το οποίο μετέφερε στον ραδιοφωνικό αέρα, όπου έλεγε ο κ. Μυλωνάκης στον κ. Πορτοσάλτε ότι είκοσι τέσσερα μέλη της Κυβέρνησης θα καταθέσουν στις 30 Ιουνίου «πόθεν έσχες» και όλοι οι υπόλοιποι μέχρι 31-12-2024.

Τι είναι αυτό; Πώς προκύπτει ότι τα είκοσι τέσσερα μέλη της Κυβέρνησης θα καταθέσουν «πόθεν έσχες»; Και πώς ανέχεστε και ως έμπειρος κοινοβουλευτικός η Βουλή να το μαθαίνει από ένα sms ενός εξωκοινοβουλευτικού Υφυπουργού προς έναν στρατευμένο δημοσιογράφο από τον αέρα ενός ραδιοφώνου; Τόσο πολύ απαξιώνετε αυτή τη διαδικασία, που τρώμε τόσες ώρες εδώ μέσα για να μαθαίνουμε ποιοι θα υποβάλουμε «πόθεν έσχες» από τα SMS του κ. Μυλωνάκη στον κ. Πορτοσάλτε;

Αυτή είναι Κυβέρνηση ευθύνης; Είναι σοβαρή Κυβέρνηση; Είναι επιτελικό κράτος και πρωθυπουργικό Γραφείο; Ωραία, στείλτε και μερικά περιστέρια, να μαθαίνουμε τα νέα της Κυβέρνησης με περιστέρια. Ας φτάσουμε σε αυτό το σημείο. Δόξα τω Θεώ, στο Σύνταγμα έχει χιλιάδες.

Εάν θέλετε να επικοινωνείτε δηλαδή με τους πολιτικούς σας αντιπάλους που θέλετε να εξουδετερώσετε ιδεολογικά και πολιτικά, χρησιμοποιήστε και άλλες μεθόδους. Γιατί σίγουρα είμαι βέβαιος ότι στο «πόθεν έσχες» -δεν είπα τυχαία το περιστέρι- μάλλον μεσολαβούν δύο αλήθειες.

Η πρώτη είναι ή η ανικανότητά σας να συνδέσετε το ψηφιακό σύστημα με τις βεβαιώσεις των τραπεζών, το οποίο δεσμευτήκατε και δεν μπορείτε να επιτύχετε, ή κάτι θέλετε να κρύψετε για τον κ. Μητσοτάκη. Προφανώς! Οι ίδιοι που ήσασταν διαπρύσιοι κήρυκες του παραπλανητικού «πόθεν έσχες» του Κασσελάκη! Μα, τόση υποκρισία; Και περιμένετε να μας το πείτε τώρα;

Θα κλείσω για να μην καταχραστώ τον χρόνο και των υπόλοιπων ομιλητών, θερμοπαρακαλώντας σας, όσος χρόνος σας απομένει στη διακυβέρνηση γιατί η κλεψύδρα άρχισε να μετρά αντίστροφα, κάντε το με μια στοιχειώδη πολιτική αξιοπρέπεια. Μην ευτελίζετε τον πολιτικό σας βίο νομίζοντας ότι πλέον κανείς δεν αντιδρά, ούτε η κοινωνία ούτε οι εργαζόμενοι ούτε οι κοινωνικές τάξεις, όπως οι ελεύθεροι επαγγελματίες που είδαν 30% περισσότερο φόρο και δεν είχαν ακούσει λέξη το 2019 από τον επαγγελματία της πολιτικής εξαπάτησης, ο οποίος είναι σήμερα Πρωθυπουργός της χώρας και λέγεται Κυριάκος Μητσοτάκης, γι’ αυτήν την ιστορία της τεκμαρτής φορολόγησης, καθώς δεν είχε πει τίποτα.

Σήμερα, αν θέλετε να υπηρετήσετε τη μεσαία τάξη και τους ελεύθερους επαγγελματίες, αν σας έχουν μείνει ψήγματα δικαιοσύνης, εντιμότητας, ειλικρίνειας και πολιτικής ευθύνης, υπερψηφίστε την τροπολογία που έχουμε καταθέσει για την κατάργηση αυτού του ειδεχθούς μέτρου, το οποίο το φέρατε από την πίσω πόρτα στην πλάτη χιλιάδων Ελλήνων φορολογουμένων.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Γεώργιος Μαρίνος, Βουλευτής του Κομμουνιστικού Κόμματος Ελλάδας.

**ΓΕΩΡΓΙΟΣ ΜΑΡΙΝΟΣ:** Το Κομμουνιστικό Κόμμα της Ελλάδας χαιρετίζει θερμά αγωνιστικά τους εργάτες της «ΛΑΡΚΟ» και τους χιλιάδες διαδηλωτές που διαδηλώνουν από το πρωί έξω από τη Βουλή. Τους σφίγγουμε το χέρι, όπως σφίγγουμε το χέρι και στους εργάτες της «ΛΑΡΚΟ» που είναι ακόμα στα θεωρεία της Βουλής και τους λέμε ότι το ΚΚΕ θα είναι, όπως ήταν όλα αυτά τα χρόνια, μαζί τους μέχρι τη νίκη, μέχρι να καπνίσει η τσιμινιέρα.

Κι εσείς, θλιβεροί Υπουργοί της Κυβέρνησης της Νέας Δημοκρατίας, όλοι οι Υπουργοί με επικεφαλής τον Πρωθυπουργό, κάθεστε στο σκαμνί του κατηγορουμένου, γιατί επιχειρείτε να ολοκληρώσετε το αποτρόπαιο έγκλημα που διαπράττει η Κυβέρνησή σας με τη νέα κατάπτυστη τροπολογία κατά των εκατοντάδων εργατών της «ΛΑΡΚΟ» και των οικογενειών τους, του λαού της Στερεάς Ελλάδας και των άλλων περιοχών, του συνόλου της εργατικής τάξης της χώρας μας.

Αυτό το έγκλημα καταδικάζει ο λαός σήμερα με την απεργία, τις στάσεις εργασίας, τη διαδήλωση στο Σύνταγμα, τις κινητοποιήσεις σε πολλές πόλεις. Και ο αγώνας κλιμακώνεται, σας περικυκλώνει.

Σας καλούμε να αποσύρετε ακόμα και τώρα τη διαλυτική τροπολογία που βάζει μπροστά τον ειδικό διαχειριστή με υπερεξουσίες για λογαριασμό της Κυβέρνησής σας με στόχο να κλείσει η «ΛΑΡΚΟ», να εκποιηθεί η περιουσία της, να πεταχτούν οι εργάτες στον δρόμο.

Αφήστε τα σάπια και τον εφησυχασμό. Με τη νέα τροπολογία ο ειδικός διαχειριστής μπορεί να βάλει λουκέτο στη «ΛΑΡΚΟ», καθώς, όπως γράφετε εσείς, κύριοι Υπουργοί, σε περίπτωση περιορισμού ή διακοπής λειτουργίας της επιχείρησης δύναται να αποφασίσει την ανάθεση της φύλαξης και τη συντήρηση του ενεργητικού της επιχείρησης, καθώς και τη διενέργεια αρχικών ή επαναληπτικών δημόσιων πλειοδοτικών διαγωνισμών για την εκποίηση –ακούτε!- του συνόλου του ενεργητικού, συμπεριλαμβανομένης της ίδιας της επιχείρησης ή επιμέρους λειτουργικών συνόλων.

Όμως και τη φύλαξη, αλλά και άλλες ευθύνες, ετοιμάζεστε να τα δώσετε στους εργολάβους και να τους χρυσοπληρώσετε. Και αυτό προσπαθείτε να το κρύψετε. Αφήστε τις περί ασφάλειας ψευδολογίες, γιατί είναι γνωστό ότι η φύλαξη, η συντήρηση των εγκαταστάσεων υψηλής επικινδυνότητας και η πρόληψη ατυχήματος είναι ταυτισμένα με την παρουσία των εργαζομένων στους χώρους δουλειάς, με την πείρα τους, με τις βάρδιές τους και την εξειδίκευσή τους.

Καταπατήσατε ακόμα και τον νόμο που ψηφίσατε για την παράδοση της «ΛΑΡΚΟ» εν λειτουργία, όπως έλεγε, στον νέο επενδυτή. Κάνατε πολλές ατιμίες. Ναι, ατιμίες! Σταματήσατε τη λειτουργία της «ΛΑΡΚΟ», απολύσατε τους εργαζόμενους στις 12 του Μάη, στήσατε πλατφόρμα ανεργίας, παρά τις κυβερνητικές δεσμεύσεις για εφαρμογή της απόφασης του δικαστηρίου και τη διεξαγωγή διαλόγου με τους εργαζόμενους, όπως δήλωσε και ο Πρωθυπουργός.

Φέρατε σκόπιμα την τροπολογία την ημέρα της εκδίκασης των ασφαλιστικών μέτρων, για να δημιουργήσετε τετελεσμένα. Όμως, δεν σας πέρασε. Και τώρα ξεδιάντροπα ο Υφυπουργός Οικονομικών κ. Δήμας διαφημίζει τα προγράμματα της ανεργίας που τα έχουν απορρίψει σύσσωμοι οι εργάτες της «ΛΑΡΚΟ».

Έχετε εκτεθεί ανεπανόρθωτα. Οι εργάτες της «ΛΑΡΚΟ» για τεσσεράμισι χρόνια σας έχουν χαλάσει τα σχέδια. Δίνουν παλικαρίσια, με ενότητα και ανυπέρβλητη αντοχή, έναν ηρωικό δίκαιο αγώνα για να λειτουργήσει η επιχείρηση, να μείνουν στη δουλειά τους οι εργαζόμενοι, στα σπίτια τους, στον τόπο τους. Το δίκιο τους, η εμπιστοσύνη στις δυνάμεις τους και η εργατική λαϊκή αλληλεγγύη είναι τα όπλα τους στην αναμέτρηση με την εγκληματική πολιτική της Κυβέρνησης και τις συκοφαντίες σας.

Το Κομμουνιστικό Κόμμα της Ελλάδας είναι περήφανο που στηρίζει ολόψυχα μαχητικά αυτόν τον αγώνα, συνεχίζοντας και τιμώντας την εμπιστοσύνη του λαού στα «λαρκοφόρια» που καταδίκασαν τη Νέα Δημοκρατία και ανέδειξαν το ΚΚΕ στις ευρωεκλογές πρώτη δύναμη με πολύ υψηλά ποσοστά.

Οι εργάτες της «ΛΑΡΚΟ» αγωνίζονται σκληρά και θα νικήσουν γιατί τιμούν τους ογδόντα νεκρούς τους. Υπερασπίζονται τη ζωή τους, τη ζωή και το μέλλον των παιδιών τους και παλεύουν για να μην ερημώσουν τα χωριά τους. Αυτό τους δίνει δύναμη και είστε γελασμένοι αν πιστεύετε πως θα καμφθούν.

Οι εργάτες της «ΛΑΡΚΟ» έχουν καταθέσει τεκμηριωμένες θέσεις και σας λένε με χρήματα που έχει η επιχείρηση στα ταμεία της και όχι από τον κρατικό προϋπολογισμό να διασφαλιστεί η ασφάλεια των εγκαταστάσεων και των κατοίκων της περιοχής με ανανέωση των συμβάσεων εργασίας όλων των εργαζομένων, μέχρι τη μεταβίβαση στον νέο ιδιοκτήτη. Σας λένε για συντήρηση, εκσυγχρονισμό, επαναλειτουργία της «ΛΑΡΚΟ» και συνέχιση της εργασίας τους.

Σας λένε καθαρά «ό,τι και να κάνετε …» -σκεφτείτε το αυτό- «από τη «ΛΑΡΚΟ» δεν πρόκειται να βγούμε.

Η ανάπτυξή σας κύριοι της Κυβέρνησης, η καπιταλιστική ανάπτυξη που έχει κριτήριο το κέρδος, έχει θύμα της τον λαό και αυτό το ζει με την αβάσταχτη ακρίβεια, με τους άθλιους μισθούς και συντάξεις, με την υποβαθμισμένη εμπορευματοποιημένη υγεία, παιδεία, πρόνοια. Το παράδειγμα της «ΛΑΡΚΟ» είναι χαρακτηριστικό. Η μεγαλύτερη μονάδα παραγωγής σιδηρονικελίου στην Ευρώπη, ένα χρυσωρυχείο, μονάδα με δικά της κοιτάσματα και δυνατότητα παραγωγής κοβαλτίου και άλλων πολύτιμων πρώτων υλών, απαξιώθηκε σκόπιμα από τις κυβερνήσεις της Νέας Δημοκρατίας, του ΠΑΣΟΚ, του ΣΥΡΙΖΑ και της Νέας Αριστεράς στη γραμμή της Ευρωπαϊκής Ένωσης και των στοχεύσεών της και η Κυβέρνηση σήμερα επιχειρεί να της δώσει τη χαριστική βολή.

Σας το ξαναλέμε: Αυτό το έγκλημα δεν θα περάσει! Οι εργάτες της «ΛΑΡΚΟ» θα βγουν νικητές. Θα είμαστε μαζί τους μέχρι να καπνίσει η τσιμινιέρα. Πάρτε πίσω, έστω και αυτή τη στιγμή, την άθλια τροπολογία που καταθέσατε στη Βουλή.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο, όπως είχα ανακοινώσει πριν, στον κ. Πετραλιά, ζήτησε τον λόγο αυστηρά για ένα δίλεπτο ο κ. Βορίδης.

Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ίσως δεν θα χρειαστεί καν, κυρία Πρόεδρε, ευχαριστώ πάρα πολύ. Μόνο γιατί ακούστηκε κάτι, σε σχέση με το «πόθεν έσχες» και θέλω λίγο να το διευκρινίσω. Θα μιλήσω αναλυτικότερα και για την τροπολογία και για τις άλλες νομοθετικές πρωτοβουλίες της Κυβέρνησης, αργότερα. Επειδή, όμως, δεν θέλω να μένει σκιά -γιατί βλέπω ότι λέγεται και ξαναλέγεται και πρέπει να μην ξαναειπωθεί- ο Πρωθυπουργός και τα μέλη της Κυβερνήσεως θα υποβάλουν δήλωση «πόθεν έσχες» στις 30 Ιουνίου τρέχοντος έτους.

Αυτό, λοιπόν, -το διευκρινίζω- δεν το λέει. Σας το λέω ότι θα ανοίξει η πλατφόρμα για τα μέλη της Κυβερνήσεως, για τον Πρωθυπουργό και αποτελεί πολιτική δέσμευση της Κυβέρνησης ότι θα υποβληθούν οι δηλώσεις «πόθεν έσχες» στις 30 Ιουνίου.

Θέλω απλώς να πω το εξής: Ότι, επίσης, υπάρχει η δυνατότητα υποβολής για τα πολιτικά πρόσωπα με το προηγούμενο σύστημα. Ελπίζουμε ότι και ο Αρχηγός της Αξιωματικής Αντιπολίτευσης θα αξιοποιήσει αυτή τη δυνατότητα, ώστε να είναι όλο καθαρό και να μην υπάρχει κανένα ζήτημα

Για τα υπόλοιπα, θα αναφερθώ εκτενέστερα στην ομιλία, ευχαριστώ!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πετραλιά, έχετε τον λόγο, για να αναφερθείτε στην τροπολογία.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ θερμά, κυρία Πρόεδρε.

Να αναφερθώ, λοιπόν, στην τροπολογία για τη «ΛΑΡΚΟ», καθώς ο Υπουργός απουσιάζει στο Eurogroup στο Λουξεμβούργο. Οι εξελίξεις στη «ΛΑΡΚΟ» τα τελευταία έτη δεν είναι ευχάριστες για κανέναν. Μαγικές λύσεις δεν υπάρχουν. Πρώτη μέριμνα πρέπει να είναι οι εργαζόμενοι να έχουν εισόδημα και να μην επηρεαστεί η ζωή τους στον οικισμό. Αυτά τα έχουμε συζητήσει επανειλημμένως με τους εργαζόμενους σε τακτά χρονικά διαστήματα που συναντιόμαστε.

Πριν δύο έτη περίπου σταμάτησε η παραγωγική λειτουργία του εργοστασίου. Από τότε οι οκτακόσιοι περίπου εργαζόμενοι –οκτακόσιοι ογδόντα τώρα- αμείβονται χωρίς να παράγει το εργοστάσιο. Αμείβονται δύο χρόνια, χωρίς να παράγει το εργοστάσιο. Ο διαγωνισμός έγινε το 2023, αλλά εκκρεμεί η προσφυγή ενός από τους συμμετέχοντες στο Σ.τ.Ε.. Ξέρουμε ότι ακόμα και αν ολοκληρωθεί η διαδικασία της προσφυγής στο Σ.τ.Ε. και γίνει η μεταβίβαση, απαιτείται πάλι πολύς χρόνος για την επαναλειτουργία, καθώς απαιτούνται επισκευές στο εργοστάσιο.

Εν τω μεταξύ, η Ελλάδα έχει καταδικαστεί από το Ευρωπαϊκό Δικαστήριο για παράνομες κρατικές ενισχύσεις και πληρώνει κάθε χρόνο -έχει πληρώσει τα δύο τελευταία χρόνια 20 εκατομμύρια- μέχρι να γίνει η μεταβίβαση. Όπως αποτυπώθηκε και στο Δελτίο Τύπου της 29ης Μαρτίου, μετά τη συνάντηση που είχαμε με τους εργαζόμενους, ανακοινώθηκαν τα επόμενα βήματα για την κάλυψη των εργαζομένων μέχρι την επαναλειτουργία της. Αυτά ακριβώς κατά γράμμα εφαρμόζονται, για τι δεσμευτήκαμε και τι ακριβώς υλοποιείται αυτή τη στιγμή και τα επόμενα βήματα;

Πρώτον, οι εργαζόμενοι συνεχίζουν να αμείβονται, όσο διαρκεί η προσωρινή διαταγή, όπως συζητήσαμε και πρόσφατα. Παράλληλα, για να μην έχουν χρηματοδοτικό κενό -και γι’ αυτό είχαμε δώσει και την τελευταία παράταση, αν θυμάστε τις τελευταίες σαράντα πέντε μέρες- άνοιξαν οι προσκλήσεις για το πρόγραμμα απασχόλησης από την ΔΥΠΑ, όπου τώρα οι φορείς δηλώνουν τις θέσεις που επιθυμούν να καλύψουν. Στο Πρόγραμμα Απασχόλησης, το οποίο κατ’ αντιστοιχία των εργαζομένων του Σκαραμαγκά εξασφαλίζεται η αμοιβή των εργαζομένων για δύο έτη σε όσους είναι ως πενήντα τεσσάρων ετών και για πενήντα πέντε έτη -δεχτήκαμε το αίτημα των εργαζομένων που είναι πενήντα πέντε και άνω, και των πενήντα πέντε- έως επτά έτη μέχρι τη συνταξιοδότηση. Στο πρόγραμμα δεχτήκαμε, επίσης, το αίτημα των εργαζομένων εκτός από τις περιφέρειες, τους δήμους και τα κέντρα υγείας και τον e- ΕΦΚΑ, να συμπεριλάβουμε και τις διοικητικές υπηρεσίες των πανεπιστημίων, τις δασικές υπηρεσίες και την ελληνική αρχή γεωλογικών και μεταλλευτικών ερευνών. Αυτά ήταν αιτήματα των εργαζομένων.

Παράλληλα, δεσμευτήκαμε για τη δυνατότητα διαμονής στον οικισμό. Είναι μέσα στο δελτίο Τύπου της 29ης Μαρτίου. Σε αυτό οι εργαζόμενοι έθεσαν και άλλα ζητήματα ως προς τα ασφαλιστήρια συμβόλαια υγείας, τα ιατρεία, το λιμάνι.

Με τη σημερινή τροπολογία, λοιπόν, τι κάνουμε; Εξασφαλίζεται η διαμονή των εργαζομένων στον οικισμό, όπως δεσμευτήκαμε. Αν δεν υπάρξει τροπολογία δεν διασφαλίζεται η διαμονή των εργαζομένων, η υδροδότηση, ηλεκτροδότηση και συντήρηση του βιολογικού καθαρισμού, η λειτουργία των ιατρείων και η ανανέωση των συμβάσεων εργασίας του ιατρικού προσωπικού, η κάλυψη των συμβολαίων υγείας. Δεχτήκαμε όλα τα αιτήματα των εργαζομένων στα πλαίσια που είχαμε συζητήσει.

Αυτά προβλέπονται στην τροπολογία. Επίσης, προβλέπεται ότι οι υποχρεώσεις ειδικής διαχείρισης που περιλαμβάνουν τις αμοιβές των εργαζομένων, θα πληρωθούν από το ποσό των κρατικών ενισχύσεων που διαθέτει ο επενδυτής, τα 18 εκατομμύρια που συζητάμε, ακριβώς το πάγιο αίτημα των εργαζομένων. Άρα, τι λέει η τροπολογία; Λέει ότι μπορείς να πάρεις από τα 18 εκατομμύρια και να τα χρησιμοποιήσεις για να καλύψεις -ναι, όσο διαρκεί προσωρινή διαταγή- τις αμοιβές των εργαζομένων, τα ιατρεία, τις ανάγκες του οικισμού, την ηλεκτροδότηση, την υδροδότηση, τα ασφαλιστήρια συμβόλαια, ακριβώς ό,τι είχαμε συζητήσει με τους εργαζόμενους.

Και γιατί πρέπει να γίνει τώρα; Γιατί δεν μπορούν να πληρωθούν. Μέχρι 12 Μαΐου που δώσαμε την παράταση μπορούσε να πληρώνει το κράτος από το αποθεματικό. Δεν υπάρχει νομοθετικό πλαίσιο που να μπορεί να πληρώσει, οπότε τι ερχόμαστε να κάνουμε τώρα και είναι επείγον; Να αποδεσμευτούν τα χρήματα, τα 18 εκατομμύρια, για να πληρωθούν όλες οι υποχρεώσεις και οι μισθοί των εργαζομένων που αυτό ζητούν οι εργαζόμενοι. Αυτή ακριβώς είναι η τροπολογία, αποδεσμεύουμε18 εκατομμύρια και ικανοποιούμε τα αιτήματα των εργαζομένων.

**ΑΘΑΝΑΣΙΟΣ ΠΑΦΙΛΗΣ:** Πού λέει η τροπολογία για τους μισθούς κύριε Υπουργέ;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Να εξηγήσω, λοιπόν, ακριβώς που το λέει η τροπολογία.

Η τροπολογία, λοιπόν, στο σημείο β΄ και γ΄ λέει «την τακτοποίηση των υποχρεώσεων που προκύπτουν κατά την ειδική διαχείριση και η προσωρινή διαταγή είναι υποχρέωση». Και έτσι ήταν και πριν ο νόμος. Άρα, με βάση αυτό καλύπτεται από τα 18 εκατομμύρια να πληρώνονται και οι μισθοί.

Συνεπώς, …

**ΑΘΑΝΑΣΙΟΣ ΠΑΦΙΛΗΣ:** Πού το λέει;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Στο β΄ και γ΄ σημείο της παραγράφου 1.

**ΑΘΑΝΑΣΙΟΣ ΠΑΦΙΛΗΣ:** Τι λέει; Να πληρωθούν οι εργαζόμενοι …

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Υποχρεώσεις του ειδικού διαχειριστή. «… η προσωρινή διαταγή είναι υποχρέωση …». Άρα, θα καλυφθεί από τα 18 εκατομμύρια.

**ΔΙΑΜΑΝΤΩ ΜΑΝΩΛΑΚΟΥ:** Ερμηνεία δική σας είναι.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Δεν είναι δική μας. Έτσι ήταν και πριν η τροπολογία και έτσι μπορούσε να αμειφθεί, αλλιώς δεν γινόταν.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** … αυτό ζητάτε!

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Άρα, τι κάνει η τροπολογία.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, ολοκληρώστε, κύριε Υπουργέ.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Λέτε για τη διακοπή της λειτουργίας.

Κατ’ αρχάς, ήδη ο νόμος προέβλεπε τον περιορισμό της λειτουργίας. Η παραγωγική λειτουργία έχει διακοπεί εδώ και δύο χρόνια. Εδώ τίθενται και θέματα νομικά για τη μεταβίβαση. Μπορεί να έρθει ο επενδυτής απέναντι ή ο οποιοσδήποτε και να πει «α, δεν είναι λειτουργία, δεν την παίρνω», γιατί έχει διακοπεί η παραγωγική λειτουργία δύο χρόνια και ήδη ήταν στον νόμο ότι ο περιορισμός της λειτουργίας.

Επαναλαμβάνω: Γιατί πρέπει να κατέβει τώρα; Για να πληρωθούν από τα 18 εκατομμύρια. Δεν υπάρχει άλλος τρόπος πληρωμής. Αυτό είναι το πρόβλημα. Και για να πληρωθεί και για τον οικισμό και για όλα όσα έχουν ανάγκη.

Άρα, η Κυβέρνηση τηρεί ακριβώς αυτά που έχει πει, για να εξαντλήσει και να ικανοποιηθούν όλα τα αιτήματα των εργαζομένων στον βαθμό του ρεαλισμού και του εφικτού και για να εξασφαλίσουμε -το κυριότερο, το νούμερο ένα που εξασφαλίζει αυτή η τροπολογία- τη διαμονή των εργαζομένων στον οικισμό που δεν ήταν αυτονόητη, αν θυμάστε, μέχρι πριν από κάποιους μήνες.

Ευχαριστώ θερμά.

**ΠΡΟΕΔΡΕΥΟΥΣΑ (Όλγα Γεροβασίλη):** Αμέσως μετά τον κ. Καραθανασόπουλο θα μιλήσει ο κ. Παπαδάκης από την Ελληνική Λύση και η κ. Φωτίου από τη Νέα Αριστερά, διότι δεν έχει τοποθετηθεί ούτε ένας Βουλευτής από κάθε κόμμα.

Στη συνέχεια θα πάρουν τον λόγο οι Κοινοβουλευτικοί Εκπρόσωποι, ο κ. Κατρίνης και ο κ. Παππάς.

**ΜΙΧΑΗΛ ΚΑΤΡΙΝΗΣ:** Μίλησαν οι Πρόεδροι των Κοινοβουλευτικών Ομάδων για είκοσι πέντε λεπτά.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κατρίνη, μην διαμαρτύρεστε. Δεν γίνεται να μην μιλήσει ένας Βουλευτής από κάθε κόμμα σε αυτήν τη φάση.

**ΜΙΧΑΗΛ ΚΑΤΡΙΝΗΣ:** Μισή ώρα μίλησαν οι Πρόεδροι των κομμάτων.

**ΠΡΟΕΔΡΕΥΟΥΣΑ (Όλγα Γεροβασίλη):** Η συζήτηση του νομοσχεδίου ξεκίνησε το πρωί και παρενέβησαν Αρχηγοί κομμάτων. Πώς θα γίνει;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κυρία Πρόεδρε, έχω τον λόγο;

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πετραλιά, επιχειρήσατε μια πολιτική ατιμία. Θέλετε να εμφανίσετε την τροπολογία σας ότι ικανοποιεί τα αιτήματα των εργαζομένων. Αν ήταν έτσι, γιατί κινητοποιούνται, γιατί βγαίνουν στον δρόμο, γιατί ξεσηκώνονται; Πείτε μας τον λόγο. Δεν καταλαβαίνουν την τροπολογία σας; Ή μήπως επειδή έχουν καταλάβει πολύ καλά την τροπολογία σας αγωνιούν για την κατάσταση που θα διαμορφωθεί μετά την ψήφισή της και με τις αγωνιστικές τους κινητοποιήσεις, με τη δράση προσπαθούν να το μετατρέψουν σε ένα άχρηστο χαρτί;

Επί της ουσίας πρέπει να μας απαντήσετε ειλικρινά για ποιον λόγο φέρατε αυτήν την τροπολογία. Τι κρύβεται από πίσω; Γιατί, για παράδειγμα, αλλάζετε τον όρο «παραχώρηση εν λειτουργία της εταιρείας στον επενδυτή» και τώρα μιλάτε για «παύση λειτουργίας»; Ποιος τον επέβαλε αυτόν τον όρο; Είναι υπόθεση και επιλογή της Κυβέρνησης ή του επενδυτή ο οποίος θέλει να πάρει την επιχείρηση;

Δεύτερον, ξέρετε πολύ καλά ότι έπαυσε η παραγωγική της δραστηριότητα με κυβερνητική απόφαση. Οι εργαζόμενοι δεν έχουν καμμία ευθύνη γι’ αυτό και επίσης μέχρι τώρα συντηρούν την επιχείρηση και αποσοβούν το οποιοδήποτε ατύχημα το οποίο θα μπορούσε να συμβεί. Άρα δεν κάθονται. Εργάζονται και πληρώνονται.

Από αυτήν την άποψη ποιος ο λόγος να προχωρήσετε επί της ουσίας στη συνολική παύση των λειτουργιών και στη διακοπή των συμβάσεων εργασίας τους; Αυτά τα προγράμματα τα οποία αναφέρατε είναι προγράμματα ανακύκλωσης της ανεργίας. Οι εργαζόμενοι θέλουν να παραμείνουν στον τόπο δουλειάς τους. Θέλουν να δουλέψουν για την επιχείρηση, για να μπορέσει ακριβώς και να είναι σε λειτουργία και να είναι συντηρημένη.

Με όλα αυτά τα χρήματα τα οποία δαπανήσατε, θα μπορούσε να έχει και παραγωγική δραστηριότητα και να εκσυγχρονίζεται και να συντηρείται η επιχείρηση αυτή και να έχει και έσοδα για το δημόσιο. Όμως η συγκεκριμένη επιλογή την οποία κάνατε, αφαίρεσε αυτήν τη δυνατότητα για να απαξιωθεί ακόμη περισσότερο και επί της ουσίας να πωληθεί για ένα κομμάτι ψωμί και να την πάρει ο τυχόν επενδυτής καθαρός από εργαζόμενους, για να προσλάβει εργαζόμενους χωρίς δικαιώματα, φτηνούς, αναλώσιμους για να διασφαλιστούν ακόμη περισσότερο τα κέρδη τους.

Από αυτή την άποψη εμείς το λέμε καθαρά: Αυτή η τροπολογία είναι για να αποσυρθεί. Αν θέλατε, υποτίθεται, να ικανοποιήσετε ένα, δύο αιτήματα, την παραμονή στους οικίσκους, θα μπορούσε να είχατε φέρει μόνο αυτό. Αν θέλατε να διασφαλίσετε αυτό το πράγμα, τη λειτουργία του ιατρείου, την παραμονή. Και πάλι, όμως, το ουσιαστικό ζήτημα είναι αν θα παραμείνουν στην εργασία τους. Με αυτή την τροπολογία λέτε «όχι» όσο παραμένει η προσωρινή διαταγή.

Το τελευταίο ερώτημα, κύριε Υπουργέ, είναι το εξής: Γιατί είχε αναδρομική ημερομηνία; Γιατί ισχύει από 17 Ιουνίου η συγκεκριμένη τροπολογία; Για να προλάβει την απόφαση του δικαστηρίου ή για να καταστήσει την απόφαση του δικαστηρίου, επειδή είναι αναδρομική η ισχύς της, άκυρη για την προσωρινή διαταγή μέχρι να εκδικαστούν τα ασφαλιστικά μέτρα;

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσετε, κύριε Πετραλιά.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Βεβαίως.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κατ’ αρχάς για τον όρο «εν λειτουργία» θα επαναλάβω ότι ήδη προβλεπόταν ο περιορισμός της λειτουργίας, ουσιαστικά η παραγωγική λειτουργία έχει διακοπεί και τίθενται νομικά θέματα για τη μεταβίβαση.

Δεύτερον, αν δεν κατέβαινε η τροπολογία, δεν θα μπορούσαν να πληρωθούν. Ξαναλέω ότι ο προηγούμενος νόμος έλεγε ότι έως 12 Μαΐου θα πληρώνονταν από το αποθεματικό. Δεν υπάρχει δυνατότητα να χρησιμοποιηθούν τα δεσμευμένα 18 εκατομμύρια για να πληρωθούν και χρειάζεται τροπολογία. Πώς θα πληρωθούν; Θέλετε να μείνουν απλήρωτοι.

Τρίτον, αν δεν εφαρμοστεί η τροπολογία, δεν μπορεί να χρηματοδοτηθεί ο οικισμός, τα ιατρεία και τα ασφαλιστήρια συμβόλαια υγείας. Ωραία, μην την ψηφίσετε, να δούμε πώς θα πληρωθούν. Απλό. Είναι τόσο απλή η απάντηση.

**ΓΕΩΡΓΙΟΣ ΜΑΡΙΝΟΣ:** Άσε τους εκβιασμούς.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα μπορούσε να συνεχιζόταν το ίδιο καθεστώς με αυτό της 12ης Μαρτίου. Τι μας λέτε τώρα;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Όσο υπάρχει προσωρινή διαταγή, προφανώς θα πληρώνονται κανονικά και θα ακολουθήσουμε όλα όσα προβλέπονται.

Από εκεί και πέρα ρωτάτε γιατί δεν μένουν οι επτακόσιοι ογδόντα εργαζόμενοι έναν χρόνο, δύο χρόνια -δεν ξέρω- και να αμείβονται με αυτές τις αμοιβές μέχρι να μεταβιβαστεί.

Πρώτον, έχουμε ένα κόστος 2 περίπου εκατομμύρια μηνιαίως για οκτακόσιους εργαζόμενους που και οι ίδιοι αν τους ρωτήσετε θέλουν να δουλέψουν. Δεν μπορεί να πληρώνει ο Έλληνας πολίτης και κανείς 2 εκατομμύρια και ήδη οι άνθρωποι αυτοί πληρώνονται δύο χρόνια και κάθονται.

**ΑΘΑΝΑΣΙΟΣ ΠΑΦΙΛΗΣ:** Αφού τα έχουν στο ταμείο. Τι μας λέτε τώρα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Κάθονται» είπατε;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Φυλάττουν το εργοστάσιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το ανακαλείτε το «κάθονται»;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Το ανακαλώ.

Φυλάττουν το εργοστάσιο, λοιπόν, οκτακόσιοι άνθρωποι και λέμε να συνεχίσουν άλλα ένα, δύο χρόνια να πληρώνονται άλλα δύο χρόνια.

**ΓΕΩΡΓΙΟΣ ΜΑΡΙΝΟΣ:** Τις ειρωνείες δεν τις αφήνετε;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Και ενώ ανοίγουμε τόσες θέσεις σε φορείς οι οποίοι έχουν ανάγκες και μπορούν να προσφέρουν εργασία και στην τοπική περιοχή και κοντά στο εργοστάσιο, λέτε «όχι», να μην προσφέρουν εργασία, να συνεχιστεί αυτή η κατάσταση για άλλα ένα, δύο χρόνια. Και όσους είναι άνω των πενήντα πέντε που τους εξασφαλίζουμε μέχρι τη συνταξιοδότησή τους, γνωρίζετε αν θα τους πάρει ο επενδυτής και τους λέτε «όχι, μην μπείτε στο πρόγραμμα, καθίστε εκεί». Με ποιο μέλλον ακριβώς;

Εδώ έχουμε προσφέρει μια ρεαλιστική λύση στους εργαζόμενους. Ο σκοπός μας και ο νούμερο ένα στόχος μας είναι να ξαναλειτουργήσει το εργοστάσιο. Τον ίδιο σκοπό έχουμε και εσείς και εμείς. Θέλουμε να λειτουργήσει το εργοστάσιο. Το θέμα είναι τι γίνεται στο ενδιάμεσο χρονικό διάστημα.

Ευχαριστώ.

**ΓΕΩΡΓΙΟΣ ΜΑΡΙΝΟΣ:** Θέλετε να κλείσει. Αυτό λέει η τροπολογία σας.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Όχι, θέλουμε να λειτουργήσει.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός κ. Χρίστος Δήμας για την κατάθεση κάποιων νομοθετικών.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κυρία Πρόεδρε.

Θα καταθέσω τις νομοτεχνικές βελτιώσεις. Κάποιες από αυτές τις είχαμε συζητήσει και στις επιτροπές και με τους συναδέλφους από όλα τα κόμματα και με τους φορείς.

Ενδεικτικά θα ήθελα να αναφέρω κάποιες: Στην παράγραφο 1 του άρθρου 23 του νομοσχεδίου προστίθεται περίπτωση γ) ως εξής: «αν το όχημα δεν έχει υποβληθεί σε περιοδικό έλεγχο Κέντρου Τεχνικού Ελέγχου Οχημάτων (ΚΤΕΟ) επιβάλλεται από το Υπουργείο Υποδομών και Μεταφορών το πρόστιμο της παραγράφου 4 του άρθρου 86 του Κώδικα Οδικής Κυκλοφορίας». Είναι ο ν.2696/1999. Μπορεί να θυμάστε κάποιοι από εσάς -ειδικά οι εισηγητές- ότι είχε γίνει αρκετή συζήτηση στις επιτροπές, ήταν στη δημόσια διαβούλευση, είχε βγει και το επαναφέρουμε με ένα διαφορετικό λεκτικό.

Επίσης, στο άρθρο 24 του νομοσχεδίου, το οποίο αφορά την προθεσμία για το δικαίωμα ένστασης από την επιβολή προστίμου, αυξάνουμε τις πέντε εργάσιμες μέρες σε δέκα εργάσιμες ημέρες. Ήταν ένα αίτημα που είχε γίνει από αρκετούς συναδέλφους από όλα τα κόμματα.

Στο άρθρο 28 του σχεδίου νόμου στην παράγραφο 5 προστίθεται περίπτωση β) ως εξής: «Με κοινή απόφαση του Υπουργού Υποδομών και Μεταφορών και Εθνικής Οικονομίας και Οικονομικών καθορίζεται η διαδικασία και ο τρόπος κάλυψης των δαπανών του προϋπολογισμού του Υπουργείου Υποδομών και Μεταφορών από τον κρατικό προϋπολογισμό (Γενικές Κρατικές Δαπάνες) για τη διενέργεια των ελέγχων και την επιβολή κυρώσεων της περίπτωσης γ) της παραγράφου 1 και της παραγράφου 3 του άρθρου 23, συμπεριλαμβανομένης της ανάπτυξης και υποστήριξης πληροφοριακών συστημάτων, εφαρμογών και σχετικών ηλεκτρονικών μητρώων, καθώς και για την εφαρμογή του άρθρου 25 το είδος και το ποσοστό αυτών, καθώς και κάθε άλλη αναγκαία λεπτομέρεια».

Όπως επίσης στο εσωτερικό άρθρο του ν.5024/2023 -είναι για το δικαίωμα υποβολής αίτησης εξαγοράς- προσθέτουμε και την αγροτική δραστηριότητα. Είναι το άρθρο 52 του νομοσχεδίου. Πάλι ήταν αίτημα το οποίο νομίζω ότι υπήρχε από σχεδόν όλα τα πολιτικά κόμματα.

Καταθέτω συνεπώς στο Σώμα τις νομοτεχνικές βελτιώσεις και παρακαλώ αν μπορείτε να τις μοιράσετε.

(Στο σημείο αυτό ο Υφυπουργός Εθνικής Οικονομίας και Οικονομικών κ. Χρίστος Δήμας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.256-260)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

Έχετε τον λόγο για παρέμβαση, όπως ζητήσατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κυρία Πρόεδρε.

Είδα να μπαίνει ο κ. Σταϊκούρας. Χαιρέτησε τους δύο Υφυπουργούς και έφυγε. Θα ξαναέρθει; Δεν θα ξαναέρθει μάλλον, δεν υπάρχει Υπουργός σ’ αυτή τη διαδικασία. Είδα τον κ. Βορίδη προηγουμένως να παίρνει τον λόγο για να πει για κάτι άσχετο, για την υποβολή των δηλώσεων «πόθεν έσχες» του κ. Μητσοτάκη και των μελών του Υπουργικού Συμβουλίου και δεν τόλμησε να πάρει τον λόγο να υποστηρίξει αυτή την τροπολογία.

Κύριε Πετραλιά, ως νεότερο και Υφυπουργό σάς βάλανε εσάς να βγάλετε το φίδι από την τρύπα, αλλά δεν μειώνει καθόλου αυτό την αυτοτελή και προσωπική σας ευθύνη. Σας ζήτησα να ανακαλέσετε τη φράση σας «δύο χρόνια αμείβονται και κάθονται οι εργαζόμενοι» γιατί έτσι συκοφαντείτε τους ανθρώπους, και χαίρομαι που ανακαλέσατε. Να ξέρετε ότι κάθε φορά θα είμαι εδώ όταν διατυπώνονται τέτοιες ονειδιστικές συκοφαντίες για τους ανθρώπους του μόχθου, οι οποίοι την ώρα που κάποιοι κάθονται στις γραφειάρες τους και εισπράττουν μισθάρες χύνουν τον ιδρώτα του προσώπου τους και πολλές φορές το αίμα τους -γιατί είναι δεκάδες τα θύματα εργατικών δυστυχημάτων στη «ΛΑΡΚΟ», κάθε γωνιά έχει και μία ιστορία- για να λειτουργεί μια επιχείρηση η οποία ήταν επί δεκαετίες κρατική, για την οποία οι κυβερνήσεις σας έχουν την απόλυτη ευθύνη γιατί την εγκατέλειψαν και την απαξίωσαν. Και, παρ’ όλο που εγκαταλείφθηκε και απαξιώθηκε, εξακολουθεί και αυτή τη στιγμή που είναι κλειστή, με δικές σας αποφάσεις, να έχει έσοδα 18 εκατομμύρια ευρώ κατ’ έτος και να έχει και άλλα έσοδα, τα οποία παρασιωπήσατε.

Οι εργαζόμενοι στη «ΛΑΡΚΟ» αυτή τη στιγμή διεκδικούν το αυτονόητο δικαίωμα στην εργασία τους, στην αξιοπρέπειά τους, στη ζωή τους και αυτό το οποίο εσείς τους απαντάτε είναι ότι είστε και εσείς καλοί και μεριμνάτε γι’ αυτούς. Την τροπολογία αυτή που φέρατε στις έντεκα το βράδυ δεν την υπογράφετε εσείς, την υπογράφει ο κ. Χατζηδάκης. Πού είναι; Την υπογράφει ο κ. Γεωργιάδης. Πού είναι; Την υπογράφει ο κ. Σκυλακάκης. Πού είναι; Ο κ. Θεοδωρικάκος, η κ. Κεραμέως, ο κ. Φλωρίδης, ο κ Στυλιανίδης, ο κ. Κικίλιας, πού είναι όλοι αυτοί οι Υπουργοί σήμερα που υπογράφουν την τροπολογία και αφήσανε εσάς τους δύο Υφυπουργούς του Υπουργείου Εθνικής Οικονομίας και Οικονομικών με την «καυτή πατάτα»;

Η τροπολογία αυτή κατατέθηκε στις έντεκα το βράδυ της Δευτέρας, κύριε Πετραλιά. Δεν κατατέθηκε γιατί δεν μπορούσατε να πληρώσετε τους εργαζομένους. Κατατέθηκε για να επηρεάσετε το δικαστήριο που γινόταν στις εννέα το πρωί την επόμενη μέρα, 18 Ιουνίου, στο Μονομελές Πρωτοδικείο Αθηνών, στο προκάτ κτήριο. Ήμουν εκεί και ήταν οι εργαζόμενοι εκεί και οι δικηγόροι τους εκεί και ήταν εκεί και εκπρόσωπός σας, δικηγόρος, που διεκδίκησε να είναι μέρος της δίκης και ζήτησε να μη γίνει η διαδικασία διότι έχετε τροπολογία καταθέσει. Γιατί δεν τα λέτε αυτά, ότι είναι τροπολογία παρέμβασης στη δικαιοσύνη για να καταστρατηγήσετε τα δικαιώματα εργαζομένων οι οποίοι έχουν απευθυνθεί στη δικαιοσύνη, που κατά τα άλλα τη σέβεστε, που κατά τα άλλα θέλετε να είναι ανεξάρτητη;

Ούτε το Μονομελές Πρωτοδικείο δεν αφήνετε χωρίς παρέμβαση. Ούτε το Μονομελές Πρωτοδικείο δεν αφήνετε. Είναι ψέμα, λοιπόν, ότι αυτή η τροπολογία κατατίθεται για να εξασφαλιστεί η στέγη των εργαζομένων. Οι εργαζόμενοι έχουν τη στέγη τους στον χώρο εργασίας τους και εσείς θέλετε να καταργήσετε την εργασία τους. Ισχυρίζεστε ότι τους δίνετε ευκαιρίες και στην πραγματικότητα τούς λέτε να μετακομίσουν οι ίδιοι και οι οικογένειές τους σε άλλο τόπο, χωρίς ειδικότητα, για υποπολλαπλάσια αμοιβή, μετά από δεκαετίες εργασίας. Δηλαδή, ουσιαστικά τους εξωθείτε στην ανεργία και μάλιστα χωρίς απόλυση.

Είναι βαθύτατα, βαθύτατα αντιδραστική η στάση και η δράση της Κυβέρνησης που κανένα μήνυμα φαίνεται ότι δεν πήρε από τις δεκατρείς μονάδες που έχασε στα ποσοστά. Πάλι άδεια η Βουλή. Τρεις Βουλευτές, δυο Υπουργοί. Γεμίζουν τα υπουργικά έδρανα από τους συνεργάτες των Υπουργών.

Και πάνω στα θεωρεία που είναι γεμάτα από τους εργαζόμενους μαθαίνω ότι υπάρχει εντολή του Προέδρου της Βουλής να τους κανοναρχούν να μη μιλάνε, να μην αντιδρούν, να μην να μην έχουν καμμία αντίδραση. Αλήθεια; Έχω διατελέσει Πρόεδρος της Βουλής. Δεν έδωσα ποτέ τέτοιες εντολές. Δεν έδωσα, κύριοι, τέτοιες εντολές. Ούτε είναι απειλή οι εργαζόμενοι που έρχονται στη Βουλή και γεμίζουν τα θεωρεία την ώρα που είναι άδεια τα βουλευτικά και τα υπουργικά έδρανα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Ήμουν την Τρίτη στο δικαστήριο και είδα την ωμή παρέμβαση της Κυβέρνησης και την αντίδραση του δικαστή. Μα, μας φέρατε μία μη ψηφισμένη τροπολογία για να μας πείτε να μην βγάλουμε απόφαση; Ήμουν εκεί την ώρα που οι εργαζόμενοι διεκδίκησαν το δίκιο τους και την ώρα που ο δικαστής τούς έδωσε προσωρινή διαταγή, κύριε Πετραλιά, την οποία είστε υποχρεωμένος να εφαρμόσετε. Άρα δεν χρειάζεται τροπολογία για να μπορέσετε να τους πληρώσετε. Αποσύρετέ την. Έδωσε προσωρινή διαταγή η δικαιοσύνη και είστε υποχρεωμένοι να εφαρμόσετε την απόφαση της δικαιοσύνης. Και αυτά που προηγουμένως είπατε ότι, δηλαδή, αν δεν ψηφιστεί δεν θα έχουν στέγη και δεν θα έχουν αμοιβή είναι ψευδέστατα. Είναι ψευδέστατα. Η τροπολογία σας αυτή ουσιαστικά δίνει υπερεξουσίες στον ειδικό διαχειριστή κατά την πρακτική που έχετε εγκαθιδρύσει.

Η ΕΡΤ που κλείσατε το 2013 είναι ακόμα σε ειδική εκκαθάριση. Είναι ακόμα σε ειδική εκκαθάριση η ΕΡΤ. Και θέσατε τη νέα ΕΡΤ υπό τον έλεγχο του Πρωθυπουργού. Όπως θέλετε να θέσετε και το Μονομελές Πρωτοδικείο υπό τον έλεγχο του Πρωθυπουργού. Η τροπολογία αυτή προορίζεται να έχει αναδρομική ισχύ από την παραμονή του δικαστηρίου. Ξαναλέω, εμείς θέσαμε και ζήτημα αντισυνταγματικότητας και περιμένουμε να ανακοινωθεί η ακριβής ώρα που θα συζητηθεί. Πήγα προσωπικά στην Επιτροπή Οικονομικών Υποθέσεων της Βουλής και ζήτησα από τα κόμματα που διαθέτουν περισσότερους Βουλευτές να καταθέσουν αίτημα ονομαστικής ψηφοφορίας. Και χαίρομαι που έγινε αυτό από δύο κόμματα. Προσυπογράφουμε το αίτημα.

Σας καλούμε να αποσύρετε την τροπολογία διότι ψηφίζοντάς την και υποστηρίζοντάς την διαπράττετε βαρύτατο οικονομικό αδίκημα και αδίκημα σε βάρος του πολιτεύματος, της διάκρισης των εξουσιών και της ανεξαρτησίας της δικαιοσύνης. Σας καλούμε να πάρετε στο τηλέφωνο τον κ. Χατζηδάκη και τον κ. Μητσοτάκη και αν δεν θέλουν να έρθουν εδώ, να σας εξουσιοδοτήσουν να αποσύρετε αυτή την τροπολογία που είναι αντισυνταγματική, είναι εγκληματική, είναι προκλητική, είναι αντιδραστική. Σας εκθέτει ανεπανόρθωτα για άλλη μία φορά και δίνει προς την κοινωνία το σήμα ότι θέλετε να προχωρήσετε με αδικία και αυθαιρεσία.

Σας ζητώ να αποσύρετε την τροπολογία. Λυπάμαι πάρα πολύ που δεν έχει τα κότσια ένας Υπουργός να έρθει εδώ να μιλήσει και ο Πρωθυπουργός. Λυπάμαι πάρα πολύ. Λυπάμαι πάρα πολύ που σας βάλανε να πείτε ότι κάθονται οι εργαζόμενοι. Πήγα πρόσφατα στη «ΛΑΡΚΟ».

Αλλά αγωνίζομαι και για τη μη ιδιωτικοποίηση της «ΛΑΡΚΟ» και ενάντια στα σχέδιά σας από το 2012 - 2013 όταν η έτερη Κυβέρνησή σας έθεσε τη «ΛΑΡΚΟ» υπό ιδιωτικοποίηση στο ΤΑΙΠΕΔ. Όποιος έχει πάει στο εργοστάσιο, όποιος έχει δει σε ποιες συνθήκες οι άνθρωποι αυτοί προσφέρουν, αλλά και όποιος έχει δει -δεν σας άκουσα να πείτε κάτι γι’ αυτό- τη δεξαμενή όπου υπάρχουν και φυλάσσονται από τους εργαζόμενους -που μας είπατε ότι κάθονται- τριάντα προπανίου, δεν τολμάει να προφέρει αυτά τα οποία προφέρατε.

Ο ειδικός διαχειριστής που έχετε ορίσει και διαχειρίζεται τα χρήματα αμφιβάλλω αν έχει πάει. Και ο εκπρόσωπός του ο οποίος εμφανίστηκε στο δικαστήριο είπε «στα τέσσερα χρόνια έχω πάει μία ή δύο φορές». Αυτοί αμείβονται τέσσερα χρόνια, αλλά δεν μας είπατε ότι κάθονται.

Ο μάρτυρας των εργαζομένων ξέρετε τι είπε; «Είμαι είκοσι έξι χρόνια Πρόεδρος Σωματείου. Είμαι είκοσι έξι χρόνια εργαζόμενος στη «ΛΑΡΚΟ», ο πατέρας μου τριάντα έξι, ο παππούς μου σαράντα». Και σ’ αυτούς λέτε τι; Να κάνουν τα χαρτιά τους, να πάνε να γίνουν διοικητικοί υπάλληλοι στα Ιωάννινα, στην Κέρκυρα, στην Σπάρτη ή όπου γης παίρνοντας το βασικό μισθό; Είναι ντροπή.

Η Πλεύση Ελευθερίας θα επιμένει να αποσύρετε σήμερα την τροπολογία και προειδοποιεί και προειδοποίησε και είναι στα Πρακτικά της Βουλής η προειδοποίησή μας ότι η ψήφιση της τροπολογίας, όπως και η κατάθεσή της, συγκροτεί ποινικό αδίκημα, δεν εμπίπτει στα καθήκοντα του Βουλευτή και αποτελεί οικονομικό και πολιτειακό έγκλημα το οποίο δεν συγχωρείται, ιδίως την ώρα που η Κυβέρνησή σας ελέγχεται για εγκλήματα σε βάρος της ανθρώπινης ζωής και ορθώνει τον νόμο περί ευθύνης Υπουργών για να μην ελέγχεται για το έγκλημα των Τεμπών.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Τον λόγο έχει για μία μικρή παρέμβαση η κ. Αχτσιόγλου ως Κοινοβουλευτική Εκπρόσωπος της Νέας Αριστεράς.

Παρακαλώ πολύ, κυρία Αχτσιόγλου.

**ΕΦΗ ΑΧΤΣΙΟΓΛΟΥ:** Κύριε Υπουργέ, άκουσα την τοποθέτησή σας για το θέμα της «ΛΑΡΚΟ». Βλέπετε ότι από την ημέρα που κατατέθηκε αυτή η τροπολογία έχουν ξεσηκωθεί σειρά κοινοβουλευτικών κομμάτων. Οι ίδιοι οι εργαζόμενοι και οι οικογένειές τους βρίσκονται εδώ και ώρες έξω από τη Βουλή διαμαρτυρόμενοι εντόνως για την κατάσταση στην οποία τους έχει φέρει η Κυβέρνησή σας. Δεν πίστευα στα αυτιά μου όταν άκουσα αυτά που είπατε. Είναι σαν να υπονοείτε ότι οι Βουλευτές του ελληνικού Κοινοβουλίου δεν μπορούν να διαβάσουν μια τροπολογία.

Η τροπολογία σας λέει ρητώς ότι επανακαθορίζονται ουσιαστικά οι αρμοδιότητες του ειδικού εκκαθαριστή της «ΛΑΡΚΟ» και προβλέπεται πια ρητά η δυνατότητα να διακόψει τη λειτουργία της επιχείρησης. Αυτό το λέει η τροπολογία στο κύριο σώμα, το λέει και η αιτιολογική έκθεση που συνοδεύει την τροπολογία. Άρα ρητώς πια ο ειδικός εκκαθαριστής μπορεί να κάνει τις δικαιοπραξίες που συνδέονται με την παύση της λειτουργίας της επιχείρησης. Αυτό κάνει η τροπολογία.

Δεύτερον, αφαιρεί η τροπολογία μια κρίσιμη αναφορά που υπήρχε μέχρι τώρα και που έλεγε ότι όλες οι δραστηριότητες του ειδικού εκκαθαριστή γίνονται προς τον σκοπό της διατήρησης της λειτουργίας της επιχείρησης. Αυτό αφαιρείται και πλέον ο ειδικός εκκαθαριστής κάνει ενέργειες. Δηλαδή, μπορεί να την πουλήσει κλειστή.

Αυτό είναι το μείζον που κάνει αυτή η τροπολογία και το καταλαβαίνει κάθε άνθρωπος που διαβάζει ελληνικά συγκρίνοντας τα δύο κείμενα. Άρα δεν μπορεί εσείς εδώ να έρχεστε και να μας λέτε ότι η παρέμβαση αυτή γίνεται για να προστατεύσει τους εργαζόμενους ή για να πληρωθούν οι εργαζόμενοι που δεν θα πληρώνονταν διαφορετικά.

Πρώτον, η παρέμβαση αυτή γίνεται για να μπορεί πια να κλείσει την εταιρεία και να την πουλήσει κλειστή.

Δεύτερον, δεν απαντήσατε -ή μάλλον θεωρώ ότι δεν μπορεί να είναι αυτή η απάντηση- στο γιατί αυτή η τροπολογία ήρθε την προηγούμενη το βράδυ από το δικαστήριο και την προσκόμισε το δημόσιο στο δικαστήριο, προκειμένου να ζητήσει να καταργηθεί η δίκη.

Είναι προφανές ότι αυτό δεν έγινε γιατί υπήρχε η μέριμνα του πώς θα πληρωθούν οι εργαζόμενοι. Είναι προφανές ότι αυτό το αίτημα του δημοσίου για κατάργηση της δίκης -δηλαδή, της δίκης στην οποία οι εργαζόμενοι διεκδικούσαν τη διατήρηση της εργασίας τους- έγινε προς τον σκοπό του να παύσει η εργασία τους εκεί. Αυτά τα καταλαβαίνει κάθε άνθρωπος με την κοινή λογική. Δεν μπορεί να έρχεστε εδώ και να μας λέτε τα ακριβώς αντίθετα από την κοινή λογική. Και μάλιστα, με αναδρομική ισχύ η τροπολογία -αφήνω ασχολίαστο το γεγονός ότι την πήγατε αψήφιστη και σας τη γύρισε πίσω ο δικαστής- με ρητή πρόβλεψη να έχει αναδρομική ισχύ την προηγουμένη του δικαστηρίου, για να προλάβει το γεγονός ότι θα μπορούσε οποιαδήποτε δικαίωση να υπάρξει σε σχέση με την συνέχιση της εργασίας τους.

Εγώ αντιλαμβάνομαι ότι σας έχουν βάλει εδώ να διαχειριστείτε αυτή την καυτή πατάτα εσείς προσωπικά. Όμως, δεν μπορούμε εδώ να ρίχνουμε και στάχτη στα μάτια των Βουλευτών που ξέρουν τι διαβάζουν και κυρίως των οικογενειών και των ανθρώπων που αγωνιούν εκεί έξω.

Επικοινωνήστε με τον αρμόδιο Υπουργό και αποσύρετε τώρα αυτήν την πραγματικά ντροπιαστική τροπολογία.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Αχτσιόγλου.

Τον λόγο έχει ο κ. Μιχάλης Κατρίνης, Κοινοβουλευτικός Εκπρόσωπος του ΠΑΣΟΚ - Κινήματος Αλλαγής.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ήταν 28 Μαρτίου του 2024 όταν από αυτό εδώ το Βήμα ο κ. Μητσοτάκης, μιλώντας με ένα επιτιμητικό ύφος απέναντι στα κόμματα της Αντιπολίτευσης, έλεγε: «Δεν απευθύνομαι σε εσάς, απευθύνομαι στα θεωρεία, στους συγγενείς των θυμάτων της τραγωδίας των Τεμπών». Βέβαια, την απάντηση την πήρε και από τους συγγενείς των θυμάτων και από όλους όσοι τον έβλεπαν από τους τηλεοπτικούς δέκτες. Όμως, αλήθεια, αναρωτιέμαι πού είναι σήμερα ο κ. Μητσοτάκης να κοιτάξει στα μάτια τα θύματα και τους συγγενείς των θυμάτων της τραγωδίας της «ΛΑΡΚΟ», της «ΛΑΡΚΟ» που πριν από λίγο ο αποχωρήσας κ. Σταϊκούρας έλεγε στις 10 Φεβρουαρίου του 2022 «έχουμε σχέδιο για τη «ΛΑΡΚΟ». Δουλεύουμε δυόμιση χρόνια».

Τον γίγαντα της ελληνικής βιομηχανίας, με το νικέλιο στα ύψη, τον οδηγούν αυτή τη στιγμή σε αυτή την απαξίωση και βεβαίως, τους εργαζόμενους σε μια πρωτοφανή ανασφάλεια.

Θέλω όμως, κύριοι της Κυβέρνησης, να εγείρω ένα ζήτημα γιατί θεωρώ ότι όλη αυτή η συζήτηση γίνεται σε νομοθετικό κενό και την τροπολογία για τη «ΛΑΡΚΟ» που παρουσίασε ο κ. Πετραλιάς, ο μη έχων νομοθετική πρωτοβουλία βάσει του ΦΕΚ αρμοδιοτήτων. Το καταθέτω στα Πρακτικά.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και η τροπολογία για το θέμα των δικαστών, του εισαγγελέα, που παρουσίασε ο κ. Δήμας, ο επίσης μη έχων νομοθετική πρωτοβουλία και δεν είναι τυχαίο ότι τις νομοτεχνικές βελτιώσεις που μας προανήγγειλε ο κ. Δήμας, τις υπογράφει ο απών κ. Χατζηδάκης.

Εδώ, λοιπόν ή θα έρθουν οι Υπουργοί που υπογράφουν τις τροπολογίες να τις υποστηρίξουν -οι έχοντες νομοθετική πρωτοβουλία- ή δεν θα γίνει συζήτηση και ψηφοφορία, γιατί εδώ μιλάμε για κοινοβουλευτικό πραξικόπημα. Ως εδώ και μη παρέκει.

(Χειροκροτήματα)

Βέβαια, θα περίμενα από τον κ. Φλωρίδη, τον Υπουργό Δικαιοσύνης, ο οποίος είχε εισαγάγει ο ίδιος τη διάταξη για την αλλαγή του τρόπου συμμετοχής και έγκλησης για απιστίες και αδικήματα στις τράπεζες, να έρθει να την υποστηρίξει. Τουλάχιστον, ας την υποστηρίξει ο συνυπογράφων κ. Βορίδης.

Γιατί δεν έρχονται αυτοί που έχουν την πρωτοβουλία να υποστηρίξουν τις τροπολογίες της Κυβέρνησης; Είναι εμφανές για ποιον λόγο δεν γίνεται. Διότι, η Κυβέρνηση έχει αποφασίσει να αποστεί από την πραγματικότητα. Θριαμβολογεί την ίδια στιγμή για την έκθεση της Κομισιόν, διαβάζοντάς την όπως η ίδια θέλει και νομίζει, αποκρύπτοντας την πραγματική εικόνα και κατάσταση της οικονομίας.

Και βέβαια αν οι πολιτικοί συσχετισμοί ήταν διαφορετικοί μετά τις ευρωεκλογές, το αποτέλεσμα θα οδηγούσε σε ραγδαίες πολιτικές εξελίξεις με δεδομένη την ηχηρή αποδοκιμασία της Κυβέρνησης από τους πολίτες. Η Κυβέρνηση, όμως, εμφανίζεται εφησυχασμένη. Δεν έχει πάρει κανένα μήνυμα και το αποδεικνύει διαρκώς τόσο η ίδια με αυτά που κάνει, που συνεχίζει να κάνει, όσο και ο ίδιος ο Πρωθυπουργός.

Η τροπολογία για την «ΛΑΡΚΟ» ανατρέπει νομοθετικές ρυθμίσεις που η ίδια η Κυβέρνηση έφερε και δίνει την ευχέρεια στον διαχειριστή να απομακρύνει τους εργαζόμενους από τους χώρους δουλειάς. Πρόκειται για τροπολογία που βάζει ουσιαστικά, πρακτικά, τυπικά, τελικά, ταφόπλακα στη «ΛΑΡΚΟ» και αποτυπώνει τον τρόπο με τον οποίο η Κυβέρνηση αντιλαμβάνεται το παραγωγικό πρότυπο της χώρας. Εμείς βεβαίως έχουμε καταθέσει αίτημα ονομαστικής ψηφοφορίας και είναι σαφές το τι θα πράξουμε.

Μια όμως και μιλάτε για τροπολογίες, κύριε Υπουργέ, και είστε και Υφυπουργός Οικονομικών, γνωρίζετε ότι εδώ και είκοσι ημέρες έχει λήξει η ισχύς της διάταξης που έφερνε αναστολή μείωσης προσωπικής διαφοράς κατά τη μισθολογική εξέλιξη των δημοσίων υπαλλήλων; Είναι ο ν.4940 άρθρο 28. Έληξε 31 Μαΐου του 2024. Και ρωτώ ευθέως τον Υφυπουργό Οικονομικών: Θα παρατείνετε την αναστολή μείωσης προσωπικής διαφοράς που αφορά χιλιάδες δημοσίους υπαλλήλους; Ναι ή όχι;

Δεύτερο ερώτημα: Στο άρθρο 52 του νομοσχεδίου κάνετε αλλαγές στον τρόπο εξαγοράς εκτάσεων του δημοσίου. Αφαιρείτε την προϋπόθεση του κτίσματος για τα τριάντα έτη με τίτλο και αφαιρείτε, εξαιρείτε -εγώ δεν καταλαβαίνω γιατί- την αγροτική δραστηριότητα στις προϋποθέσεις για να μπορεί κάποιος να εξαγοράσει. Δεν ξέρω αν το έβαλε, αλλά και μόνο το γεγονός ότι στο αρχικό νομοσχέδιο εξαιρούσε την αγροτική δραστηριότητα, δικαιολογεί και την απάντηση που σας έδωσαν οι αγρότες στις εκλογές της 9ης Ιουνίου.

Κυρίες και κύριοι συνάδελφοι, ούτε λίγο ούτε πολύ το μόνο επιχείρημα που έχει απομείνει στην Κυβέρνηση είναι ότι πρέπει να κυβερνά γιατί δεν υπάρχει εναλλακτική λύση. Και αυτό το επιχείρημα, όμως, δεν θα μπορείτε να το χρησιμοποιείτε για πολύ καιρό ακόμα. Ήδη, μια μεγάλη κοινωνική αντιπολίτευση αναζητά πολιτική έκφραση και το ΠΑΣΟΚ είναι και θα βρεθεί στην πρωτοπορία αυτών των εξελίξεων. Η Νέα Δημοκρατία είναι σαφές ότι τρέμει αυτήν την ιδέα γιατί είναι αυτή η κοινωνική αντιπολίτευση που έχει τεράστια δυναμική που θα την οδηγήσει στην κατάρρευση, όπως κατέρρευσαν και το αφήγημα, αλλά και η εικόνα της Κυβέρνησης στις εκλογές.

Σχεδόν ένα εκατομμύριο ψηφοφόρους χάσατε μέσα σε έναν χρόνο. Και η επίκληση του 41% -και διά στόματος του κ. Μητσοτάκη- που ήταν προϊόν φόβου και όχι εμπιστοσύνης, αλλά φόβου και αντίθεσης απέναντι στην αδυναμία της αξιωματικής αντιπολίτευσης, πλέον, δεν υπάρχει. Και όταν ο φόβος εξέλιπε, ο κ. Μητσοτάκης αντιλήφθηκε ότι δεν έχει την εμπιστοσύνη των πολιτών, γιατί υπέστη μία ηχηρή αποδοκιμασία στις ευρωεκλογές και είναι σαφές ότι η Κυβέρνησή σας έχει μπει σε πορεία μη αντιστρεπτής φθοράς.

Βεβαίως, ούτε η Κυβέρνηση ούτε το ίδιος ο κ. Μητσοτάκης -το είπαμε την προηγούμενη εβδομάδα από αυτό εδώ το Βήμα, πριν τον ανασχηματισμό- δεν έχει λάβει το μήνυμα και φροντίζει, βεβαίως, διαρκώς να το επιβεβαιώνει αυτό. Χθες επισκέφτηκε το Υπουργείο Ανάπτυξης και είναι ο μοναδικός σε αυτήν τη χώρα που βλέπει ότι τα μέτρα της Κυβέρνησης κατά της ακρίβειας έχουν φέρει -λέει- αποτελέσματα. Όταν η Ελλάδα έχει διπλάσιο και πλέον πληθωρισμό τροφίμων σε σχέση με την ευρωζώνη, ο κ. Μητσοτάκης είναι ο μόνος σε αυτή τη χώρα που βλέπει αποκλιμάκωση τιμών, όταν -ενδεικτικά θα πω- οι τιμές των αναψυκτικών αυξήθηκαν μέσα σε ένα μήνα σχεδόν 8% και -το χειρότερο- όταν νομοτελειακά έρχονται νέες αυξήσεις στην τιμή του ρεύματος μέσα στον Ιούλιο.

Ο ελέφαντας στο δωμάτιο, κυρίες και κύριοι της Κυβέρνησης, μαζί με την ακρίβεια είναι και η αισχροκέρδεια. Όταν εμείς φωνάζαμε ότι επί Άδωνι Γεωργιάδη δεν επιβλήθηκε ούτε ένα πρόστιμο για αισχροκέρδεια στα τρόφιμα, όταν εμείς λέγαμε ότι επί κ. Σκρέκα όλα τα πρόστιμα ήταν για το θεαθήναι, χτες ο κ. Θεοδωρικάκος, μετά το ράπισμα των εκλογών, αποφάσισε να ενισχύσει τη ΔΙΜΕΑ με τριάντα άτομα για να κάνει ελέγχους.

Δεν είναι, όμως, μόνο η αισχροκέρδεια. Είναι οι υψηλοί συντελεστές ΦΠΑ στα τρόφιμα που αρνείστε πεισματικά να μειώσετε γιατί σε αυτούς τους υψηλούς συντελεστές που βασίζετε φορολογικά έσοδα, φτάνοντας τα ελληνικά νοικοκυριά στα όρια πραγματικά της αντοχής τους. Χαρακτηριστικό είναι ότι τα έσοδα από έμμεσους φόρους στην Ελλάδα είναι 17,5% του ΑΕΠ και στην Ευρωζώνη 12,5% του ΑΕΠ. Αυτό είναι το μείγμα εις βάρος των νοικοκυριών.

Και φυσικά, η Κυβέρνηση προσποιείται ότι δεν άκουσε τίποτα για την έκθεση της Κεντρικής Τράπεζας της Ισπανίας που αποδεικνύει ότι η μείωση του ΦΠΑ στα βασικά είδη διατροφής έριξε και τις τιμές, αλλά και τον πληθωρισμό. Μεταφράστηκε, λοιπόν, σε μείωση της λιανικής τιμής στην τσέπη των καταναλωτών, για να καταλαβαίνουν οι πολίτες και τεκμηριώνουν τα στοιχεία της Κεντρικής Τράπεζας της Ισπανίας ότι το λιανικό εμπόριο, δηλαδή τα σουπερμάρκετ, ανταποκρίθηκαν στη μείωση του ΦΠΑ από τις πρώτες τρεις εβδομάδες κατά 90% και περίπου σε διάστημα δυόμισι μηνών το 100% μετακύλησε τη μείωση του ΦΠΑ στις τιμές στο ράφι. Υπενθυμίζω ότι η Ισπανία μείωσε τον ΦΠΑ από το 4% στο 0% για ψωμί, γάλα, τυρί, αυγά, φρούτα, λαχανικά και όσπρια και από το 10% στο 5% για το λάδι και τα ζυμαρικά. Βεβαίως, ο Ισπανός πρωθυπουργός ανακοίνωσε, μαζί με την προτροπή και τη στήριξη της αντιπολίτευσης, ότι θα συνεχίσει το μέτρο της μείωσης του ΦΠΑ γιατί σε κάποια προϊόντα οι τιμές παραμένουν υψηλές. Αυτά στην Ισπανία, σε άλλες χώρες της Ευρωπαϊκής Ένωσης.

Εδώ στην Ελλάδα ο κ. Μητσοτάκης ούτε καν συζητά αυτό το ενδεχόμενο. Μάλιστα, χρησιμοποιεί το επιχείρημα ότι και να το ψηφίσουν δεν θα περάσουν στις τιμές. Όμως, η Ισπανία απέδειξε ότι η μείωση του ΦΠΑ μπορεί να οδηγήσει σε μείωση της τιμής προϊόντων. Και η Ισπανία και η Πορτογαλία και η Πολωνία και όλες οι χώρες που εφάρμοσαν αυτό το μέτρο.

Βεβαίως, αυτά συμβαίνουν σε μία χώρα που υπάρχει κυβέρνηση η οποία κυνηγά την αισχροκέρδεια και όχι μια κυβέρνηση που υποδαυλίζει την αισχροκέρδεια, που υπάρχει κυβέρνηση που δεν κλείνει το μάτι στα καρτέλ. Κι επειδή η Κυβέρνηση δεν θέλει να ενοχλήσει τα καρτέλ που βγάζουν εκατομμύρια από τις αυξήσεις στις τιμές των τροφίμων, δεν σημαίνει επειδή δεν θέλετε ότι δεν είναι εφικτή μία άλλη πολιτική που αντιμετωπίζει την ακρίβεια.

Αυτό που μας είπε χθες ο κ. Μητσοτάκης είναι ότι θα συνεχίσει να κάνει ό,τι έκανε για την ακρίβεια και θα περιμένει να βγουν διαφορετικά αποτελέσματα. Και αναρωτιέμαι: Υπάρχει κανείς στην πτέρυγα της Κυβέρνησης ή της Κοινοβουλευτικής Ομάδας της Νέας Δημοκρατίας, υπάρχει κανείς στην ελληνική κοινωνία που βλέπει εξαγγελίες, μέτρα, ψηφισμένα τους νόμους και την ίδια στιγμή βιώνει στην καθημερινότητα την ακρίβεια να διαβρώνει το εισόδημά του που πιστεύει κάτι από αυτά που λέει ο κ. Μητσοτάκης;

Και ποιος πιστεύει, αλήθεια, την εικόνα που θέλει να παρουσιάσει η Κυβέρνηση για την ελληνική οικονομία. Μιλάτε για επενδύσεις, όταν όλες σχεδόν οι επενδύσεις προορίζονται για real estate. Ποια παραγωγική επένδυση έγινε στη χώρα; Όχι αυτά που λέγατε. Πείτε μου ποια παραγωγική επένδυση έγινε στη χώρα τον τελευταίο χρόνο; Η ελληνική οικονομία εξακολουθεί να παραμένει μια οικονομία υπηρεσιών που δεν παράγει, δυστυχώς, παρά τα χρόνια κρίσης καμμία αλλαγή στο οικονομικό μοντέλο και πρότυπο.

Κι εσείς τι κάνετε; Διαβάζετε όπως θέλετε την έκθεση της Κομισιόν. Γιατί; Γιατί δεν λέτε τους κινδύνους που επισημαίνει, όπως είναι το υψηλό δημόσιο χρέος για το οποίο εσείς πανηγυρίζετε ότι μειώθηκε ως ποσοστό του ΑΕΠ, αλλά αυξάνεται σε απόλυτο μέγεθος, το ιδιωτικό χρέος που υπερβαίνει τα 270 δισεκατομμύρια, το υψηλό ποσοστό μη εξυπηρετούμενων δανείων ως ποσοστό των συνολικών δανείων για το οποίο επίσης πανηγυρίζετε λέγοντας «μειώσαμε τα κόκκινα δάνεια» -αν είναι δυνατόν- και βεβαίως, το διαχρονικό και διαρθρωτικό πρόβλημα της οικονομίας το οποίο δεν έχετε αντιμετωπίσει, το έλλειμμα στο ισοζύγιο τρεχουσών συναλλαγών.

Ένα ακόμα στοιχείο που αποκρύπτετε και αποκαλύφθηκε στην έκθεση της Κομισιόν είναι η αύξηση των ληξιπρόθεσμων οφειλών της Γενικής Κυβέρνησης στα 880 από τα 541 εκατομμύρια από τις εκλογές μέχρι το Γενάρη του 2024. Δεν τα λέμε εμείς. Τα λέει η έκθεση της Κομισόν. Την ίδια στιγμή η Ελλάδα καταγράφει τη μεγαλύτερη μείωση πραγματικού εισοδήματος εργαζομένων σε όλη την Ευρωπαϊκή Ένωση.

Κλείνω με μια αναφορά στις αποχρώσες ενδείξεις που υπάρχουν στην πρόθεση της Κυβέρνησης να υπονομεύσει το ΑΣΕΠ. Μετά τη διάλυση, την ιδιωτικοποίηση του ΕΣΥ, η Κυβέρνηση απεργάζεται την αποδυνάμωση του ΑΣΕΠ που αποτελεί εγγυητή της αξιοκρατίας και της διαφάνειας. Μια πραγματική μεταρρύθμιση με την υπογραφή της κυβέρνησης του Ανδρέα Παπανδρέου και του Αναστάσιου Πεπονή που έβαλε τέλος στις πελατειακές σχέσεις και αγκαλιάστηκε και αναγνωρίστηκε από το σύνολο της ελληνικής κοινωνίας.

Ο Πρωθυπουργός θα πρέπει να έρθει εδώ στη Βουλή και να μας πει τι εννοεί με τη δήλωσή του ότι το ΑΣΕΠ δεν λειτουργεί; Γιατί το ΑΣΕΠ λειτουργεί εδώ και τριάντα χρόνια. Βέβαια δεν λειτουργεί στην κατεύθυνση των εξυπηρετήσεων και των πελατειακών λογικών της Νέας Δημοκρατίας. Άρα για εσάς που θέλετε να το κατεδαφίσετε, να το ξεχάσετε αυτό γιατί θα υπερασπιστούμε αυτή τη μεγάλη θεσμική κατάκτηση.

Κυρίες και κύριοι συνάδελφοι, η συντριπτική πλειοψηφία της ελληνικής κοινωνίας πιστεύει ότι αυτή η Κυβέρνηση δεν έχει τίποτα θετικό να προσφέρει στους πολλούς. Αντίθετα, λειτουργεί μεθοδικά, οφείλω να ομολογήσω, υπέρ των ολίγων. Αυτό, όμως, δεν είναι δημοσκόπηση, δεν είναι προϊόν έρευνας. Υπάρχει εκλογικό αποτέλεσμα. Υπάρχει το αποτέλεσμα των εκλογών. Οι πολίτες μίλησαν και η Κυβέρνηση, αλλά και ο Πρωθυπουργός ο ίδιος δεν άκουσαν τίποτα και δεν πήραν κανένα μήνυμα. Το μήνυμα, όμως, αυτό να είστε σίγουροι ότι θα επαναλαμβάνεται και θα γίνεται πιο ηχηρό κάθε μέρα.

Το ΠΑΣΟΚ συγκλίνει με τις επιδιώξεις, συμμερίζεται τις αγωνίες και τις ελπίδες της μεγάλης κοινωνικής αντιπολίτευσης και μπαίνει μπροστά στην αναζήτηση εκείνου του δρόμου που οδηγεί σε μία εναλλακτική διακυβέρνηση της χώρας. Γιατί το οφείλουμε στους προοδευτικούς πολίτες, γιατί συνιστά χρέος μας απέναντι στην Ελλάδα, στο παρόν και στο μέλλον αυτού του τόπου.

Σας ευχαριστώ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Επόμενος ομιλητής είναι ο κ. Παράσχος Παπαδάκης Βουλευτής της Ελληνικής Λύσης. Θα ακολουθήσει η κ. Θεανώ Φωτίου και μετά ο Κοινοβουλευτικός Εκπρόσωπος του ΣΥΡΙΖΑ ο κ. Παππάς.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Όσο στη Νέα Δημοκρατία, αλλά και στα υπόλοιπα κόμματα ψάχνετε να βρείτε τους ψηφοφόρους που χάσατε στις ευρωεκλογές, να σας θυμίσω ότι στη Θράκη παίζεται ένα σοβαρό, εγκληματικό, εθνικό παιχνίδι. Στην Ξάνθη και στη Ροδόπη βγήκε πρώτο κόμμα το μειονοτικό κόμμα, όπου ανερυθρίαστα η πρόεδρος αυτού του κόμματος βγήκε στα μέσα μαζικής ενημέρωσης και είπε ότι εδώ μιλάμε για τουρκική μειονότητα και κάθε ψήφος μειονοτικού σημαίνει ότι είναι Τούρκος και αυτό είναι μήνυμα, ανέφερε, προς την Αθήνα και στην Ευρώπη.

Πού είναι, λοιπόν, εδώ ο Άρειος Πάγος που κόβει τα υπόλοιπα κόμματα; Πού είναι το Υπουργείο Εξωτερικών να ζητήσει εξηγήσεις και να πράξει; Όχι να ζητήσει μόνο εξηγήσεις και να κάνει παράπονα. Να πράξει εδώ.

Να είστε σίγουροι ότι αυτή η κυρία με κυβέρνηση την Ελληνική Λύση θα είχε κάνει το λογικό. Θα της είχε αφαιρεθεί η ελληνική ταυτότητα και θα είχε απελαθεί, όπως ξαναλέω είναι το αυτονόητο. Διότι δεν μπορεί κανείς μα κανείς να παίζει με τη Θράκη και να παίζει με την Ελλάδα μας.

Ενώ εσείς τουναντίον τι κάνατε; Εννοώ της Νέας Δημοκρατίας, η Κυβέρνηση. Ο κ. Γεραπετρίτης ο οποίος υποκλίνεται λες και είναι σαολίν στον Ερντογάν. Η Υπουργός Πολιτισμού η οποία φωτογραφίζεται με την εικόνα του σφαγέας Κεμάλ Ατατούρκ. Ο Ερντογάν όπου ενώπιον του κ. Μητσοτάκη αναφέρεται ξεκάθαρα περί τουρκικής μειονότητας, πετώντας στο καλάθι των αχρήστων τη Συνθήκη της Λωζάνης.

Βάζουν μαθήματα οι Τούρκοι περί γαλάζιας πατρίδας και κουραφέξαλα στα μαθήματα των παιδιών στην Τουρκία, μετατρέπουν προκλητικά τις εκκλησίες μας και τα μοναστήρια μας σε τζαμιά και εμείς απλά κάνουμε τα παράπονά μας στην Ευρωπαϊκή Ένωση να τους κάνουν ντα. Αφήνουμε τους Τούρκους παρανόμως να αγοράζουν ακίνητα στη Θράκη, ενώ απαγορεύεται ξεκάθαρα με νομοθεσία για ευνόητους λόγους. Και όταν το ανέφερα με επίκαιρη ερώτηση στο Υπουργείο Εθνικής Άμυνας ήρθε ο κ. Κεφαλογιάννης και μου απάντησε: «Δεν το γνωρίζουμε. Αν συμβαίνει, κακώς συμβαίνει και θα το δω στο πεδίο». Μέχρι να το δει στο πεδίο, θα έχει αγοραστεί όλη η Θράκη από τους Τούρκους με δάνεια από τη Ziraat Bank που εδρεύει στην Κομοτηνή με 3% επιτόκιο. Και το κερασάκι στην τούρτα, όταν η κ. Μπακογιάννη εισηγείται την είσοδο του Κοσόβου στο Συμβούλιο της Ευρώπης ανοίγοντας κερκόπορτες. Αυτά πρέπει να δούμε. Αυτά είναι τα σημαντικά, πέραν όλων των υπολοίπων εννοείται και να λειτουργήσουμε εδώ ως πραγματική Εθνική Αντιπροσωπεία.

Και τώρα που πέσατε από το άλογό του 41% θεώρησα και εγώ πραγματικά ότι θα δείτε τον ελληνικό λαό στα μάτια και θα δείτε λίγο διαφορετικά την πολιτική σας, έτσι ώστε να είστε δίπλα στον πολίτη. Μέχρι που είδα τη συνέντευξη του κ. Μητσοτάκη στον Σρόιτερ και εκεί κατάλαβα ότι όχι μόνο δεν θα αλλάξει τίποτα, όχι μόνο δεν καταλάβατε τίποτα, απλά κάνετε ότι αντιλαμβάνεστε, ενώ δεν αντιλαμβάνεστε πραγματικά τίποτα και θα συνεχίσετε την ίδια πολιτική ακόμη και χειρότερη. Και μην αναλύετε πολύ το εκλογικό αποτέλεσμα με τον Αμερικάνο επικοινωνιολόγο, τον οποίο διώξατε, γιατί είναι πολύ εύκολο να αναλυθεί. Πιστέψτε με, δεν χρειάζονται επικοινωνιολόγοι από την Αμερική. Είπε ο Πρωθυπουργός ότι ο γάμος των ομοφυλόφιλων ζευγαριών ήταν δική του προσωπική επιλογή και επιδίωξη. Πέστε, λοιπόν, στον κ. Μητσοτάκη ότι τις προσωπικές επιλογές και επιδιώξεις να τις κρατήσεις για το σπίτι του, διότι εδώ αποφασίζει και λειτουργεί εν ονόματι του ελληνικού λαού. Θυμίστε του ότι η εξουσία πηγάζει από τον λαό και ασκείται υπέρ αυτού, επί της συντριπτικής πλειοψηφίας του ελληνικού λαού, όχι μιας ομάδας ανθρώπων.

Επανέλαβε πολλές φορές στη συνέντευξη τη λέξη «επικοινωνία», αν τη δείτε, πάνω από δέκα φορές, γι’ αυτό κάνατε και τηλεπαρουσιαστές ευρωβουλευτές. Αυτοί είναι. Έχετε πληρωμένα τα κανάλια της επικοινωνίας και προσπαθείτε να επικοινωνήσετε με αυτόν τον τρόπο, φιμώνοντας όλους τους υπόλοιπους.

Είπε ότι δεν έφταιγε ο νόμος των ομοφυλόφιλων ζευγαριών, αλλά έφταιγε ο τρόπος επικοινωνίας, δεν τον επικοινωνήσατε σωστά. Όπως δεν έφταιγε και ο νόμος περί νομιμοποίησης λαθρομεταναστών, αλλά δεν τον επικοινωνήσατε σωστά για τους λαθρομετανάστες που πήγαν δήθεν για ελιές στην Καλαμάτα.

Στην ερώτηση του κ. Σρόιτερ αν τα Τέμπη έπαιξαν ρόλο, σιγήν ιχθύος, καμία απάντηση. Φυσικά την απάντηση την πήρατε. Υπουργοποιήσατε τα μισά μέλη της εξεταστικής επιτροπής για τα Τέμπη διότι εξοφλήσαν τα γραμμάτια.

Για την ακρίβεια -αυτοί είναι οι λόγοι που χάσατε τις εκλογές, αυτό σας αναλύω τόση ώρα- είπε ότι δεν θα μειώσουμε τον ΦΠΑ, αλλά θα την αντιμετωπίσουμε με την αύξηση του εισοδήματος. Κατά 20 - 30 ευρώ παραπάνω θα αντιμετωπίσετε εσείς την ακρίβεια, ενώ είναι πάρα πολύ εύκολο να επαναφέρετε το άρθρο 405 του Ποινικού Κώδικα που κατήργησε ο ΣΥΡΙΖΑ -μιλώντας για την αισχροκέρδεια εννοώ- και την οποία δεν την επαναφέρετε.

Όποιος πίνει το αίμα των Ελλήνων πολιτών, πρέπει να κάθεται στο σκαμνί και να πηγαίνει φυλακή. Τα πρόστιμα με πλαφόν δεν παίζουν κανένα καθοριστικό ρόλο για να αντιμετωπιστεί η αισχροκέρδεια. Όταν ο διευθύνων σύμβουλος, το αφεντικό, θα πάει στο αυτόφωρο και θα πάει φυλακή για την αισχροκέρδεια, τότε πραγματικά θα δείτε το πρόβλημα να λύνεται.

Δεν επικοινωνήσατε σωστά τον νόμο για την τεκμαρτή φορολόγηση των ελευθέρων επαγγελματιών. Εδώ θέλω, κύριε Υφυπουργέ, να αναφέρω ένα μείζον πρόβλημα και θέλω να το δείτε πραγματικά που υπάρχει στην καταγραφή του μόνιμου πληθυσμού στο χωριό Φυλάκιο στον Έβρο, μια ανάσα από την Τουρκία. Στην απογραφή του 2021 προσμετρήθηκαν ως μόνιμος πληθυσμός οι λαθρομετανάστες του ΚΥΤ, του κέντρου υποδοχής και ταυτοποίησης και του ΠΡΟΚΕΚΑ, κατά συνέπεια να καταγράφεται ο πληθυσμός παραπάνω από πεντακόσιους κατοίκους -ενώ είναι επίπλαστος, δεν υπάρχει, είναι γύρω στους διακόσιους πενήντα κάτοικοι- και αυτό έχει ως αποτέλεσμα ο καφετζής, ο παντοπώλης του χωριού Φυλακίου σε αυτόν να μην εφαρμόζονται οι ευνοϊκές φορολογικές διατάξεις και να πληρώνει και τέλος επιτηδεύματος, όπως είναι αν έχει ένα κατάστημα κάποιος εδώ στην Ερμού ή στο Κολωνάκι. Πληρώνει τα ίδια ως φορολόγηση στο χωριό Φυλάκιο. Μ’ αυτά ο βόρειος Έβρος να είστε σίγουροι ότι θα ερημώσει μια ώρα αρχύτερα, όταν η Αδριανούπολη δίπλα γίνεται διακόσιες χιλιάδες. Αυτό πρέπει να το αντιμετωπίσουμε, να το λύσουμε, έτσι ώστε στους επαγγελματίες -όσοι έχουν μείνει- στο χωριό Φυλάκιο να εφαρμόζονται οι ευνοϊκές φορολογικές διατάξεις, όπως σε όλους τους υπόλοιπους.

Προσκομίζω στα Πρακτικά της Βουλής το έγγραφο του Αντιδημάρχου Ορεστιάδας ως προς το πρόβλημα το οποίο σας ανέφερα.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως προς το παρόν νομοσχέδιο το οποίο συζητάμε, θέλω να κάνω μια αναφορά για το άρθρο 52 όπου τροποποιεί τον ν.5024/2023, όπου δίνει τη δυνατότητα εξαγοράς δημοσίου ακινήτου από παρανόμως, αυθαιρέτως κατέχοντες ακινήτων. Εκεί στην Κυβέρνηση οι νομικοί σας δεν σας ενημερώνουν ότι έχει εκδοθεί υπ’ αριθμόν 709/2020 απόφαση της Ολομέλειας του Συμβουλίου της Επικρατείας όπου έχει κρίνει τον ν.4061/2012 με το ίδιο περιεχόμενο περί εξαγοράς ακινήτων αλλά από το Υπουργείο Αγροτικής Ανάπτυξης ως αντισυνταγματικό, διότι κρίθηκε ότι η εξαγορά του ακινήτου από παρανόμως κατέχοντες παραβιάζει το κράτος δικαίου και παραβιάζει την αρχή της ισότητας έναντι των νομίμων, οι οποίοι δεν κατέχουν παράνομα ακίνητα του δημοσίου. Καταθέτω στα Πρακτικά της Βουλής την απόφαση της Ολομέλειας του Συμβουλίου της Επικρατείας.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κλείνω κύριε Πρόεδρε και θέλω να πω στην Κυβέρνηση ότι τώρα που ξεκαβαλήσατε το καλάμι σας, σας καλωσορίζουμε στην πραγματικότητα, αλλά δυστυχώς το ποτάμι δεν γυρίζει πίσω για σας. Όπως ο Τσίπρας πήρε το τιμόνι της χώρας με το σύνθημα «θα σκίσω τα μνημόνια», έτσι πήρατε και εσείς το τιμόνι της χώρας με το σύνθημα «δεν είναι καλή η Συμφωνία των Πρεσπών και θα την ακυρώσουμε». Και όχι μόνο δεν την ακυρώσατε, όπου προβλέπεται σύμφωνα με το Διεθνές Δίκαιο Διεθνών Συνθηκών εφόσον υπάρχουν παραβιάσεις να την ακυρώσετε, την εφαρμόζετε κανονικά, υποτακτικά. Οι Έλληνες δεν ξεχνούν, δεν κάνουν ποτέ λάθος και γι’ αυτό το «28%» πολύ σύντομα θα γίνει και «8%».

Η χώρα θα σηκώσει κεφάλι μόνο όταν έρθει στην κυβέρνηση μια αγνή, πατριωτική παράταξη που βάζει την Ελλάδα και τους Έλληνες μπροστά. Και αυτό το κόμμα λέγεται «Ελληνική Λύση», με Αρχηγό τον Κυριάκο Βελόπουλου, το μοναδικό πατριωτικό λαϊκό κόμμα που θα κάνει πάλι περήφανους τους Έλληνες.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Καλείται στο Βήμα η κ. Θεανώ Φωτίου, Βουλευτής της Νέας Αριστεράς.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υπουργέ, πραγματικά εξοργίστηκα με αυτά που είπατε, παίρνοντας πάνω σας εσείς ως μπροστινός αυτή την τροπολογία που δεν τη φτιάξατε. Και όχι μόνο αυτό, αλλά είχατε το θράσος να ισχυριστείτε ότι όλη αυτή η τροπολογία για το καλό των εργαζόμενων, όταν η καρδιά της τροπολογίας είναι ακριβώς το άρθρο που λέει ότι ο ειδικός διαχειριστής μπορεί να παραδώσει στον νέο ιδιοκτήτη την εταιρεία, δηλαδή τη «ΛΑΡΚΟ», κλειστή, σε παύση λειτουργίας. Ξέρετε τι σημαίνει «κλειστή»; Σημαίνει ακριβώς να απολυθούν όλοι οι εργαζόμενοι και να ψάχνουν για προγράμματα ανεργίας, οι άνθρωποι που ξέρουν και έχουν κάνει τόσα χρόνια μια δουλειά, συγκεκριμένη και πολύ ειδική. Έχω εξοργιστεί, γιατί ήμουν την Τρίτη στο δικαστήριο, όταν με αυτήν την τροπολογία -ντροπολογία- μεταμεσονύχτια επιχειρήθηκε να σταματήσει η εκδίκαση των ασφαλιστικών μέτρων που είχαν κάνει οι εργαζόμενοι και όταν ο ίδιος ο δικαστής έκανε στους εκπροσώπους του δημοσίου -έλεος- μάθημα τι είναι τροπολογία και έλεγε: «Τροπολογία μπορεί να μην ψηφιστεί, ξέρετε τροπολογία μπορεί να αποσυρθεί, ξέρετε τροπολογία μπορεί». Άρα πώς μου τη φέρνετε; Δεν το μάθατε;

Έχω εξοργιστεί, διότι σας άκουσα μόλις πριν λίγο να λέτε ότι οι εργαζόμενοι κάθονται και πληρώνονται. Δεν ήσασταν την Τρίτη στο δικαστήριο, όταν οι εργαζόμενοι εξέθεσαν κατά την ώρα της διαδικασίας αναλυτικά ως μάρτυρες πώς γίνεται σήμερα η λειτουργία της «ΛΑΡΚΟ», ότι είναι εξαιρετικά επικίνδυνο αν σταματήσει, ότι δουλεύουν σε βάρδιες, οι οκτακόσιοι πενήντα δουλεύουν σε βάρδιες, ότι μέσα από τη «ΛΑΡΚΟ» περνάνε δύο μεγάλοι πυλώνες της ΔΕΗ, ότι είναι τεράστιος ο κίνδυνος για όλη την περιοχή. Προφανώς δεν ήσασταν. Δεν σας ενημέρωσαν. Ή σας ενημέρωσαν; Και ήρθατε να πείτε αυτά που είπατε;

Κύριε Υπουργέ δεν καταλαβαίνετε ότι εδώ έχουμε τα ασημικά της χώρας, όπως είναι η «ΛΑΡΚΟ». Η «ΛΑΡΚΟ» είναι τα ασημικά της χώρας, είναι μια εξαιρετική παραγωγική μονάδα που έχει και το ιδιαίτερο πρόβλημα ότι εκεί γύρω, στα άλλα λαρκοχώρια ζούνε οι άνθρωποι. Είναι το σπίτι τους, τα σπίτια τους. Δεν είναι μόνο το εργοστάσιο το σπίτι τους, είναι και τα σπίτια τους εκεί. Τα παιδιά τους είναι εκεί. Είναι από παππού σε πατέρα εργαζόμενοι εκεί. Θα τους βάλετε σε κανένα προγραμματάκι να κάνουν διοικητικές δουλειές; Δεν μπορώ να καταλάβω πραγματικά γιατί το κάνετε τώρα αυτό. Μάλλον τώρα, μην κάνω και τη χαζή. Καταλαβαίνω, ξέρω γιατί το κάνετε αυτό. Αλλά εδώ υπάρχει ένας κίνδυνος τεράστιος για τη χώρα. Υπάρχει κίνδυνος πέρα από το ότι δίνετε τα ασημικά της χώρας στους ημέτερους, φοβερούς κεφαλαιοκράτες.

Εγώ νομίζω ότι αυτή τη στιγμή ακριβώς η «ΛΑΡΚΟ» είναι η επιτομή. Αν πήρατε το μήνυμα, η «ΛΑΡΚΟ» είναι η επιτομή. Ποιο μήνυμα; Πέσατε από το 41% στο 28% και το μήνυμα είναι «Συνεχίζω όπως πριν. Με τον νεοφιλελευθερισμό μου, όπως πριν, θα τα ξεπουλήσω όλα, θα συνεχίσω τη φτωχοποίηση του ελληνικού λαού». Αυτό είναι το μήνυμα που πήρατε και μετά υποκριτικά μας λέει και ο Πρωθυπουργός ότι τα κατάλαβε όλα. Εσείς το ίδιο κάνετε και αυτό είναι το φοβερότερο νομίζω μέσα σε όλα, πέρα από τις ζωές των οκτακοσίων πενήντα ανθρώπων και των οικογενειών τους, πέρα από τη δουλειά τους. Αυτό είναι το μεγάλο μήνυμα προς τον ελληνικό λαό: Κύριοι, θα σας φτωχοποιήσω μέχρι τέλους. Αυτό είναι το μήνυμα. Και δεν είναι όλα τα άλλα, τα οποία μας λέτε.

Υπάρχει και μια δεύτερη τροπολογία σε αυτόν τον νόμο που αφορά την απιστία τραπεζικών στελεχών. Ξέρετε τι σημαίνει αυτό; Αυτό σημαίνει ότι τα τραπεζικά στελέχη, δηλαδή τα golden boys, τα οποία έδωσαν αδιακρίτως τεράστια δάνεια και ελέγχονται γι’ αυτό, μέχρι σήμερα προστατεύονταν. Έπρεπε η τράπεζα να πει, εκεί που δουλεύουν δηλαδή, αν ελέγχονται σωστά ή λάθος. Ακούτε τώρα. Η τράπεζα να το πει. Λοιπόν τώρα βάζουμε και δεύτερο ντελικανή για το αν είναι να τους ελέγξουμε και αυτός είναι η Τράπεζα της Ελλάδος.

Τρίτον, όχι μόνο εντάσσετε στους αναπήρους στον πολύ στενό ορισμό της ευαλωτότητας του πτωχευτικού, αλλά το κάνετε χωρίς να αναφέρετε συγκεκριμένα ποσοστά αναπηρίας ώστε να μπορούμε να κρίνουμε την ουσία της ρύθμισης. Και επαναλαμβάνω την πρόταση που έκανε η εισηγήτρια μας Έφη Αχτσιόγλου, ποσοστό αναπηρίας 50%, κανένας εισοδηματικός ή περιουσιακός περιορισμός. Ξέρετε πολύ καλά ότι τα κόστη για τους ανάπηρους είναι στο Θεό, είναι το μόνο που τους οφείλουμε και τους κοροϊδεύετε πεντέμισι χρόνια.

Τέταρτον, αντί να επιλύσετε τα προβλήματα που σχετίζονται με ακίνητα συμπολιτών μας που αδίκως τα διεκδικεί το δημόσιο και αντί να υπερασπίζεστε πράγματι τα συμφέροντα του δημοσίου απέναντι σε κακόβουλους μεγαλοκαταπατητές, εσείς κάνετε ακριβώς το ανάποδο. Δηλαδή βοηθάτε τους πολίτες, τους μεγαλοκαταπατητές και δυσκολεύετε τους μικροοφειλέτες.

Ξέρετε ότι εδώ μιλάμε για περιπτώσεις που αφορούν μεμονωμένους πολίτες αλλά και ολόκληρους οικισμούς, όπως την Καρδίτσα, τη Λαυρεωτική, την Έδεσσα και αλλού. Τους εμπλέκετε όλους αυτούς σε νέες γραφειοκρατικές διαδικασίες με υπαρκτό πια κίνδυνο να χάσουν τις περιουσίες τους.

Πέμπτο, συνεχίζετε την παραχώρηση σε ιδιώτες του φιλέτου του λιμανιού της Κέρκυρας χωρίς καν να έχετε το πολιτικό θάρρος να το πείτε ευθέως. Λέτε κάτι περίεργα. Όχι, λέτε, στο δημόσιο θα μείνει, αλλά ξέρουμε πολύ καλά ότι το έχουμε παραχωρήσει σε ιδιώτη.

Έκτο, διότι ενώ ορθά διευρύνονται οι ασφαλιστικές καλύψεις των οδηγών, σας ρωτάμε πόσο θα κοστίσει αυτό και κυρίως ποιοι θα το πληρώσουν; Εσείς δεν απαντάτε. Είναι νέα χαράτσια για τους πολίτες.

Επομένως το παρόν νομοσχέδιο, αλλά και οι τροπολογίες και κυρίως η εμβληματική τροπολογία -εμβληματική εννοώ η κατάπτυστη- της «ΛΑΡΚΟ» αποδεικνύουν ότι η Νέα Δημοκρατία συνεχίζει επιθετικότερα τις πολιτικές που οδηγούν την πλειοψηφία των πολιτών.

Εμείς λέμε ότι ο αγώνας των εργατών της «ΛΑΡΚΟ» θα δικαιωθεί. Εμείς λέμε ότι είμαστε στο πλευρό τους. Δεν πρόκειται να εγκαταλείψουμε τις θέσεις τους γιατί υπάρχει και εθνικός κίνδυνος. Εμείς λέμε ότι τα ψωμιά σας τα πολιτικά είναι λίγα. Καταψηφίζουμε προφανώς το νομοσχέδιο και ζητάμε να αποσύρετε όλες τις τροπολογίες προφανώς.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Επόμενος ομιλητής ο κ. Νικόλαος Παππάς, Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, δεν γνωρίζω αν έχετε εξουσιοδότηση, αλλά πρέπει να αποσύρετε την τροπολογία για την «ΛΑΡΚΟ». Δεν υπάρχει άλλη επιλογή. Δεν υπάρχει άλλη επιλογή, διότι αυτή η τροπολογία είναι μια τροπολογία εγκληματική, μια τροπολογία για την οποία έχουμε καταθέσει αίτημα ονομαστικής ψηφοφορίας, μία τροπολογία η οποία στέλνει και ένα σήμα στους εργαζόμενους και τους ανθρώπους της «ΛΑΡΚΟ», ότι δεν είναι μόνοι σε αυτόν τον αγώνα. Είναι η μοναδική εταιρεία που παράγει σιδηρονικέλιο και αφορά οκτακόσιους εργαζόμενους. Ήδη από το 2020 με δική σας τροπολογία έχει υπάρξει μείωση μισθών και η δέσμευση η εταιρεία να είναι σε λειτουργία. Και έρχεστε τώρα να δώσετε τη δυνατότητα η εταιρεία να κλείσει.

Και σας παρακαλώ πάρα πολύ προσωπικά, επειδή γνωρίζεστε ότι σας εκτιμώ, μην επιχειρείτε την αντιστροφή της πραγματικότητας την οποία πάρα πολλά κυβερνητικά στελέχη επιλέγουν, διότι εκτοξεύσατε πριν από λίγο βέλη προς την Αντιπολίτευση χωρίς να συνειδητοποιείτε ότι αυτό εξ αντανακλάσεως αφορά και τους ανθρώπους που αγωνίζονται για να κρατήσουν τη δουλειά τους και τα σπίτια τους, ότι τάχα μου εμείς καταψηφίζοντας την τροπολογία δεν θέλουμε να πληρώνονται ή να μένουν στους οικισμούς. Σας παρακαλώ να ανακαλέσετε αυτού του τύπου την κριτική. Έχετε κάθε δικαίωμα να υπερασπιστείτε την τροπολογία την οποία έφερε κακώς, κάκιστα και με ανήθικο τρόπο η Κυβέρνηση, αλλά όχι τέτοιου τύπου αντιστροφή της πραγματικότητας. Είναι χυδαίο και πρέπει να ανακαλέσετε. Με συγχωρείτε πάρα πολύ.

Δεύτερη παρατήρηση, επιτρέψτε μου, θέλω να απευθυνθώ στο ΚΚΕ, σε σχέση με μια φράση που εκστόμισε ο Πρόεδρος της Κοινοβουλευτικής Ομάδας. Δεν είναι εδώ κάποιος Βουλευτής, αλλά φαντάζομαι ότι θα με ακούμε από τα γραφεία τους οι αγαπητοί συνάδελφοι. Μίλησε για κουμάσια αναφερόμενος σε στελέχη και Βουλευτές των προοδευτικών κομμάτων. Θα ήθελα όσο πιο ήρεμα γίνεται να καλέσω το ΚΚΕ να ανακαλέσει αυτόν τον χαρακτηρισμό. Θεωρώ ότι είναι ένα κόμμα το οποίο δεν το χαρακτηρίζει τέτοιου τύπου τοποθέτηση. Είμαστε ανοιχτοί στην πολιτική κριτική. Όταν γίνεται πολιτική κριτική σε εμάς, απαντάμε, αλλά νομίζω ότι υπάρχει χρόνος, υπάρχει τρόπος να αποφύγουμε τέτοιου τύπου χαρακτηρισμούς.

Πόθεν έσχες. Δεν καταλάβαμε γιατί ήρθε τροπολογία. Πήρε τον λόγο ο κ. Βορίδης και δεσμεύτηκε πολιτικά ότι θα καταθέσει το πόθεν έσχες εντός των προηγούμενων προθεσμιών. Αυτό δεν είναι απάντηση. Η τροπολογία γιατί ήρθε; Κάτι έχετε να κρύψετε, είναι προφανές, κάποιος κάτι έχει να κρύψει και ενδεχομένως αυτό να σχετίζεται με το ότι κρατάτε και στο πίσω μέρος του μυαλού σας ότι μπορεί να χρειαστεί να προκηρύξετε εθνικές εκλογές αν συνεχιστεί η εκλογική σας απομείωση και καταγραφεί στις δημοσκοπήσεις του επόμενου διαστήματος.

Εμείς καταθέσαμε και το αίτημα της ονομαστικής ψηφοφορίας και βεβαίως εκ νέου την τροπολογία για να κατατίθενται στο πόθεν έσχες και οι ρυθμίσεις δανείων και βεβαίως να γίνονται και ευκρινή και διαυγή τα ζητήματα που αφορούν τις δαπάνες των κομμάτων.

Η παράγραφος 2 της σχετικής τροπολογίας για τις τράπεζες: Φανταζόμαστε ότι ο νομοθέτης λέει ότι ο εισαγγελέας που ελέγχει μια υπόθεση είναι άσχετος, ο οποίος επί της ουσίας καταργείται και του ζητάτε όχι να πάρει γνώμη, να συμβουλευτεί εμπειρογνώμονες από την Τράπεζα της Ελλάδας οι οποίοι αποφασίζουν αν υπήρξε παράβαση ή όχι. Σας ρωτώ: Όπως είναι διατυπωμένη η τροπολογία θα μπορεί η δικαστική αρχή να παρακάμψει τη γνώμη των εμπειρογνωμόνων; Δεν θα μπορεί. Λέει ρητά η τροπολογία –προσέξτε- ότι αποφασίζουν αν υπήρξε παράβαση και αν υπήρξε ζημιά.

Σας ρωτάω, κύριε Πετραλιά, ευθέως: Σχετίζεται με την ιδιωτικοποίηση των τραπεζών η συγκεκριμένη τροπολογία και με τις αποφάσεις των μελών του ΤΧΣ, όπου το δημόσιο έχει απώλειες 40 δισεκατομμυρίων; Έρχεστε να πείτε ότι δεν μπορεί να γίνει δικαστική διερεύνηση και θα αποφασίζουν εμπειρογνώμονες της Τράπεζας; Θα δικάζουν δηλαδή από την Τράπεζα της Ελλάδος; Αποδίδετε δηλαδή δικαστικές αρμοδιότητες και μάλιστα στο προκαταρκτικό στάδιο; Θα υποχρεούται δηλαδή ο δικαστής να βάλει στο συρτάρι την υπόθεση.

Είχαμε χθες, κύριε Πετραλιά, ανακοινώσεις από τον κ. Μητσοτάκη σε σχέση με τα ζητήματα της οικονομίας. Έπρεπε να υποκριθεί ότι κάτι άκουσε μετά το εκκωφαντικό εκλογικό αποτέλεσμα. Παρακολούθησα με μεγάλη προσοχή τις δηλώσεις και του κ. Θεοδωρικάκου και του κ. Μητσοτάκη. Δεν κατάλαβα γιατί έβγαλε τον κ. Σκρέκα από τη θέση του. Είπε ότι θα συνεχίσει με μεγάλη ένταση τα ίδια μέτρα τα οποία δεν έχουν αποδώσει και βεβαίως μάθαμε χτες το βράδυ ότι θα φορολογήσει τα υπερκέρδη. Εδώ ήσασταν νομίζω, κύριε Πετραλιά. Υπήρχε μια αντιπαράθεση του Σωκράτη Φάμελλου με τον κ. Θεοχάρη. Η ερώτηση ήταν πάρα πολύ συγκεκριμένη και ευθύτατη για τα υπερκέρδη των διυλιστηρίων του 2023 και αν αυτά θα φορολογηθούν. Η απάντηση του κ. Θεοχάρη είναι ότι δεν υπάρχουν υπερκέρδη. Σας παραπέμπω στα Πρακτικά. Είναι στη διάθεσή σας. Δεν χρειάζεται, υπάρχουν και τα βίντεο, είναι διαδεδομένα ήδη, από το πρωί κυκλοφορούν στο διαδίκτυο. Καλώς ήρθατε λοιπόν στον κόσμο στον οποίο τα Ελληνικά Διυλιστήρια έχουν υπερκέρδη για το 2023. Γιατί πηγαίνετε στον χαμηλότερο φορολογικό συντελεστή;

**ΧΡΗΣΤΟΣ ΓΙΑΝΝΟΥΛΗΣ:** Ας πήγαιναν στο 41.

**ΝΙΚΟΛΑΟΣ ΠΑΠΠΑΣ:** Γιατί δεν πάτε στο 50; Γιατί δεν πάτε στο 60; Γιατί δεν πάτε στο 70 να γλιτώσετε και όσα χρήματα θα είχατε απώλεια από την τεκμαρτή φορολόγηση των ελεύθερων επαγγελματιών; Γιατί δεν το κάνετε; Αναγνωρίσατε τα υπερκέρδη και δεν τα φορολογείτε επαρκώς για να γλιτώσουν επτακόσιες χιλιάδες άνθρωποι το χαράτσι το οποίο τους έχετε φορτώσει τώρα.

Άρα στο ερώτημα: «Με ποιον είστε; Μικρομεσαίοι ή διυλιστήρια;» απαντάτε καθαρά με τα διυλιστήρια. Είναι πάρα-πάρα πολύ απλό. Έχουμε καταθέσει τροπολογία για να αποσύρετε την τεκμαρτή φορολόγηση των ελεύθερων επαγγελματιών. Και μιλάμε αυτή τη στιγμή σε μια συνθήκη όπου υπάρχει ο δημοσιονομικός χώρος, κύριε Πετραλιά. Ανακοινώθηκαν τα αποτελέσματα του πενταμήνου, αντί για 800 εκατομμύρια πλεόνασμα, 3 δισεκατομμύρια. Υπάρχει λοιπόν η δυνατότητα αυτή τη στιγμή η τεκμαρτή φορολόγηση των ελευθέρων επαγγελματιών να αποσυρθεί και δεν το κάνετε και αναμασάτε διάφορα μετά για την κοστολόγηση του προγράμματος του ΣΥΡΙΖΑ.

Σας ζητήσαμε να φέρετε κανονικά το νομοσχέδιο στη Βουλή, αλλά αποδεικνύετε εσείς οι ίδιοι ότι η συζήτηση περί κοστολόγησης είναι προπέτασμα καπνού, το οποίο επιχειρεί να αποκρύψει το γεγονός ότι είστε εμμονικά κολλημένοι στην αντίληψη ότι δεν πρέπει να μειωθούν οι έμμεσοι φόροι. Το τελευταίο οχυρό των επιχειρημάτων σας ήταν η κατάσταση στην Ισπανία και βγήκε η έκθεση της Κεντρικής Τράπεζας της Ισπανίας και τεκμηρίωσε το πώς η μείωση των φορολογικών συντελεστών του ΦΠΑ στα βασικά είδη διατροφής περιόρισε τον πληθωρισμό τροφίμων. Η εμπειρία βεβαίως από Πορτογαλία και Κύπρο είναι εκκωφαντική -τα έχουμε πει και μεταξύ μας και στην επιτροπή και σε άλλες περιστάσεις- και στην Πολωνία τα ίδια. Εδώ φαίνεται ότι είναι η χώρα στην οποία δεν λειτουργεί το μέτρο. Ή μάλλον όχι, συγγνώμη, έκανα πολύ γενικευμένη τοποθέτηση, δεν λειτουργεί το μέτρο για τα κρέατα και τα γαλακτοκομικά, γιατί για τον καφέ λειτουργεί. Δεν επεκτείνετε τον μειωμένο συντελεστή στον καφέ; Τον επεκτείνετε. Μάλιστα. Άρα έχουμε ένα μέτρο, αυτό του μειωμένου συντελεστή, που σε κάποια είδη λειτουργεί και σε κάποια άλλα είδη δεν θα λειτουργήσει. Και το ξέρετε εκ των προτέρων. Το ανακοίνωσε χθες ο κ. Μητσοτάκης. Θα συνεχίσει ο μειωμένος συντελεστής στον καφέ, αλλά στα κρέατα αν το κάνουμε δεν θα περάσει στον καταναλωτή. Έχετε απομονωθεί εντελώς σε σχέση με αυτή τη συζήτηση.

Τα δε άλλα ζητήματα τα οποία κόμισε στον δημόσιο διάλογο ο κ. Μητσοτάκης και ο κ. Χατζηδάκης περί ενίσχυσης των μικρομεσαίων επιχειρήσεων νομίζω ότι είναι ανάξια σχολιασμού, μετά και από την απάντηση που δώσατε σε δική μας ερώτηση για το ποιες επιχειρήσεις έχουν χρηματοδοτηθεί από το Ταμείο Ανάκαμψης όπου το αρμόδιο Υπουργείο ομολόγησε ότι μόνο επτά επιχειρήσεις οι οποίες έχουν μέχρι εννέα απασχολούμενους έχουν πάρει χρήματα από το Ταμείο Ανάκαμψης. Αυτά δεν τα ακούει κανείς. Χθες είχαμε και τη συνάντησή μας με τους εκπροσώπους των φορέων των επαγγελματιών. Σας επαναλαμβάνω υπάρχει ο δημοσιονομικός χώρος για να τραβήξετε πίσω την αντισυνταγματική αυτή νομοθετική ρύθμιση περί τεκμαρτής φορολόγησης των ελεύθερων επαγγελματιών, αλλά δεν το κάνατε.

Βλέπω πολλά στελέχη, άνδρες και γυναίκες της Κυβέρνησής σας, να πανηγυρίζουν για τις μεγάλες -τάχα μου- πληρότητες στους τόπους διακοπών. Είναι μια στρεβλή εικόνα, δυστυχώς. Τα εισιτήρια για τα νησιά μας έχουν αυξηθεί κατά 50% ή 60% σε σχέση με πέρσι. Μην βιάζεστε να πανηγυρίσετε. Τα δομικά προβλήματα της ελληνικής οικονομίας δεν έχουν απομακρυνθεί είτε αυτά αφορούν το ισοζύγιο τρεχουσών συναλλαγών, είτε βεβαίως στην αγοραστική δύναμη των Ελλήνων η οποία απομειώνεται, ενώ βέβαια είμαστε και πρωταθλητές, κατά τη διάρκεια της δικής σας διακυβέρνησης, στη μείωση σε σχέση με την αγοραστική δύναμη των μισθωτών.

Ένα τελευταίο σχόλιο. Ακούμε ότι θέλετε να φέρετε μοντέλο ΔΕΗ και για άλλες δημόσιες επιχειρήσεις, να παίρνετε στελέχη από την αγορά, να κάνετε τις προμήθειές σας όπως-όπως και βεβαίως -λέμε εμείς- να βάλετε και αυτές τις επιχειρήσεις μπροστά, πρωταθλητές στην κούρσα της ακρίβειας σε σχέση με τις υπηρεσίες που παρέχουν στους πολίτες, όπως ακριβώς έγινε με τη ΔΕΗ. Και το λέτε μάλιστα ανοικτά ότι είναι το μοντέλο της ΔΕΗ που πρέπει να ακολουθήσουν και άλλες επιχειρήσεις.

Κυρίες και κύριοι Βουλευτές, η Κυβέρνηση Μητσοτάκη φαίνεται ότι δεν έχει λάβει το μήνυμα των ευρωεκλογών. Είχε τη μεγαλύτερη πτώση που έχει παρατηρηθεί ποτέ σε τόσο μικρό χρονικό διάστημα -δεκατρείς μονάδες- σε έναν μόνο χρόνο. Αντιδρά σπασμωδικά και υποκριτικά και η πτωτική της πορεία θα συνεχιστεί.

Ωριμάζουν όμως οι συνθήκες για να βρει απέναντί της μια συσπείρωση προοδευτικών δυνάμεων, κατά το παράδειγμα της Γαλλίας όπου οι κομμουνιστές, οι σοσιαλιστές, το κόμμα του Μελανσόν και οι Πράσινοι απάντησαν ακαριαία στην κίνηση του Προέδρου Μακρόν να κηρύξει βουλευτικές εκλογές μετά το οδυνηρό αποτέλεσμα στις ευρωεκλογές. Αυτό κρέμεται, αυτό φοβάστε και καλώς το φοβάστε. Περιμένετε και θα το δείτε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Παππά.

Επόμενος ομιλητής είναι ο κ. Αριστοτέλης Σπάνιας, Βουλευτής της Νέας Δημοκρατίας. Θα ακολουθήσει η κ. Σκόνδρα και μετά ο κ. Δημητριάδης.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριοι Υφυπουργοί,κυρίες και κύριοι συνάδελφοι, είχα σκοπό να μιλήσω μόνο για το νομοσχέδιο, αλλά πραγματικά θα μου επιτρέψετε να κάνω μια παρέμβαση για το περιβόητο αυτό μήνυμα, το οποίο το έχετε πάρει εσείς όλοι και εμείς δεν το έχουμε πάρει. Αναφέρομαι στο περιβόητο αυτό μήνυμα, το οποίο λέει ότι ο Μακρόν θέλει εκλογές. Εσείς θέλετε εκλογές; Ζητάτε εκλογές για ποιο λόγο, για να επιβεβαιώσει ο ελληνικός λαός τι; Ότι είστε το κόμμα που είναι τρίτο, δεύτερο, πρώτο; Να επιβεβαιώσει ο ελληνικός λαός τι; Δεν είμαστε πρώτο κόμμα; Τον ελληνικό λαό εμείς δεν τον ακούμε. Εσείς τον ακούτε; Δεν υπάρχει μια ευθύνη σ’ αυτό το πολιτικό σύστημα να πει ότι αυτό το μήνυμα που πήραμε όλοι μας είναι να σκεφτούμε να πράξουμε το καλύτερο;

Λέτε ότι εμείς αποξενωθήκαμε από την ελληνική πολιτεία, αλλά μήπως εσείς δεν έχετε καμία σχέση με τον Έλληνα πολίτη; Ο Έλληνας πολίτης τι μας είπε δηλαδή; Μας είπε, κάνετε εκλογές για να κυβερνήσει ο ΣΥΡΙΖΑ, το ΠΑΣΟΚ; Γιατί; Για την σταθερότητα που δείχνετε; Για ποιο θέμα;

Άρα, λοιπόν, το καλύτερο απ’ όλα είναι να αφήσουμε τα μηνύματα -που χρησιμοποιούμε αυτή τη λέξη πολλές φορές- και να καθίσουμε σκεφτούμε τι πρέπει να κάνουμε σαν πολιτικό σύστημα για να πάει μπροστά ο ελληνικός λαός.

Θα μου επιτρέψετε να ξεκινήσω με το άρθρο 57, στο συγκεκριμένο νομοσχέδιο, το οποίο αφορά την κυριότητα επί ακινήτων εντός σχεδίου πόλεως. Εδώ πρόκειται για μια παρέμβαση με την οποία λύνεται οριστικά ένα τεράστιο πρόβλημα, το οποίο είχαμε επί σειρά ετών στην Καρδίτσα -είναι πάνω από εκατό χρόνια- το οποίο αφορά τις διεκδικήσεις ακινήτων Καρδιτσιωτών από το ελληνικό δημόσιο, για τα ακίνητα τα οποία βρίσκονται στο κέντρο της Καρδίτσας.

Εδώ θέλω να ευχαριστήσω τον Υπουργό, τον κ. Χατζηδάκη, που όλοι μας από την πλευρά και των συναδέλφων στη Βουλή και όλων των παραγόντων στην Καρδίτσα προσπαθήσαμε εδώ και χρόνια και εγώ με τη δική μου σειρά προσπάθησα, καταθέτοντας μια τροποποίηση στον Γενικό Γραμματέα των Νομικών και Κοινοβουλευτικών Θεμάτων στις 19 Μαρτίου και ο Υπουργός ανέλαβε και πραγματικά φέρνει σήμερα μια τροποποίηση, η οποία οριστικοποιεί τη λύση στο πρόβλημα που έχουμε. Και εδώ θα ήταν καλό να κάνουμε και μια ιδιαίτερη αναφορά ότι όλες οι αγωγές που υπάρχουν μέχρι τώρα και είναι ενεργές να θεωρηθεί ότι δεν ισχύουν και να διαγραφούν οριστικά, ούτως ώστε να λυθεί το πρόβλημα μια και καλή.

Προχωρώντας στο νομοσχέδιο, αναφέρω ότι εδώ περιγράφεται η δημιουργία ενός ενιαίου και συνεκτικού πλαισίου για την ασφάλιση των αυτοκινήτων και κυρίως για την αντιμετώπιση ζητημάτων ως προς την εκκαθάριση και τον εντοπισμό ανασφάλιστων οχημάτων. Για την καλύτερη πορεία, εποπτεία της κατάστασης των οχημάτων και των μετακινήσεων μεταξύ κρατών-μελών της Ευρωπαϊκής Ένωσης δημιουργείται ειδική πρόβλεψη για τη συνεργασία του κέντρου στην Ελλάδα και τα κέντρα των άλλων κρατών-μελών σε περίπτωση αποσταλμένου οχήματος από ένα κράτος σε άλλο.

Προχωράμε στην εκκαθάριση των μητρώων οχημάτων από αδρανή οχήματα από τη Γενική Γραμματεία του Υπουργείου Ψηφιακής Διακυβέρνησης μέσω ηλεκτρονικής διασταύρωσης δεδομένων, τα οποία αντλούνται μέσω διαλειτουργικότητας ή διαβιβάζονται σε ηλεκτρονικά αρχεία με ασφαλή διαδικασία, ιδίως από οχήματα που βρίσκονται σε κατάσταση προσωρινής αδράνειας, με στοιχεία προς διόρθωση στα μητρώα οχημάτων που αυτά δεν τακτοποιήθηκαν. Σε περίπτωση συνιδιοκτησίας του οχήματος τα πρόστιμα απευθύνονται σε όλους.

Τα πρόστιμα για εκπρόθεσμη καταβολή των τελών κυκλοφορίας είναι κλιμακωτά, με αυξητική πορεία. Οι έλεγχοι γίνονται κάθε εξάμηνο από τη Γενική Γραμματεία, με ηλεκτρονική διασταύρωση της Αρχής Προστασίας Δεδομένων για ασφάλεια τελών κυκλοφορίας του οχήματος χωρίς ΚΤΕΟ. Αδρανοποίηση και διαγραφή από τα μητρώα οχημάτων γίνεται όταν αυτά είναι ανασφάλιστα, που δεν υποβλήθηκαν ΚΤΕΟ και δεν έχουν τέλη κυκλοφορίας τα τελευταία επτά χρόνια. Η διαγραφή οχήματος θανόντος γίνεται χωρίς πλέον τη μετάβασή του στους κληρονόμους. Σε περίπτωση χρήσης του οχήματος που έχει τεθεί σε οριστική αδράνεια ή έχει διαγραφεί επιβάλλεται στον κάτοχό του το ανάλογο πρόστιμο.

Υποχρέωση του επικουρικού κεφαλαίου είναι η καταβολή αποζημίωσης και σε ατυχήματα που προκλήθηκαν από οχήματα που βρίσκονται σε ακινησία. Επίσης, παρέχεται αποζημίωση και όταν η ασφαλιστική εταιρεία έχει πτωχεύσει ή έχει τεθεί σε εκκαθάριση στην Ελλάδα, αλλά και σε άλλους κλάδους της Ευρωπαϊκής Ένωσης. Τα άτομα που υπέστησαν σωματική βλάβη δεν δικαιούνται αποζημίωσης, εφόσον επιβιβάστηκαν με τη θέλησή τους σε ανασφάλιστο όχημα και εφόσον γνώριζαν ότι δεν ήταν ασφαλισμένο.

Σε συμμόρφωση με το Ενωσιακό Δίκαιο αναγνωρίζονται οι άυλοι τίτλοι και οι πράξεις αυτών που γίνονται με τη χρήση της τεχνολογίας κατανεμημένου καθολικού, όπως είναι η τεχνολογία τουblockchain. Ορίζεται ως Εποπτική Αρχή η Επιτροπή Κεφαλαιαγοράς και προβλέπεται ότι οι μετοχές μπορούν να καταγράφονται και να μεταβιβάζονται με χρήση της τεχνολογίας του κατανεμημένου καθολικού.

Αντίστοιχες διατάξεις εισάγονται και για τα ομόλογα και τους οργανισμούς συλλογικών επενδύσεων. Ορίζεται ότι ως μερίδιο οργανισμών συλλογικών επενδύσεων σε κινητές αξίες είναι αυτό το οποίο εκδίδεται, καταχωρίζεται, μεταβιβάζεται και αποθηκεύεται με τη χρήση της τεχνολογίας του κατανεμημένου καθολικού, μητρώο κεντρικού αποθετηρίου τίτλων ή μητρώο υποδομής αγοράς τεχνολογίας κατανεμημένου καθολικού το αρχείο στο οποίο αποθηκεύονται τα δεδομένα των χρηματοπιστωτικών μέσων που έχουν καταχωρηθεί σε κεντρικό αποθετήριο τίτλων, έχει πρόσβαση ο διαχειριστής του κεντρικού αποθετηρίου και τον αποκλειστικό του έλεγχο.

Προχωράει η διευθέτηση του καθεστώτος των διακατεχομένων ακινήτων του δημοσίου. Με την αποσαφήνιση των διαδικασιών επιτυγχάνεται και απλουστεύεται η διαδικασία για την εξαγορά διακατεχόμενων ακινήτων του δημοσίου που μπορούν να εξαγοράζονται για ακίνητα χωρίς βύσμα, αλλά πλέον να έχουν ορισμένες προϋποθέσεις, όπως στο Ε9 να είναι γραμμένα τα πέντε τελευταία έτη.

Δρομολογείται ο εκσυγχρονισμός της διάρκειας της σύμβασης παραχώρησης μεταξύ ελληνικού δημοσίου και του «Οργανισμού Λιμένος Κέρκυρας Α.Ε.», ενημέρωση της υπογραφής σύμβασης υποπαραχώρησης. Αντιμετωπίζεται η ανάγκη στελέχωσης της Γενικής Διεύθυνσης Ηλεκτρονικής Διακυβέρνησης και Γενικής Διεύθυνσης Οικονομικών Υπηρεσιών της Ανεξάρτητης Αρχής Δημοσίων Εσόδων.

Κυρίες και κύριοι συνάδελφοι, στο σχέδιο νόμου γίνονται παρεμβάσεις για την εφαρμογή της τεχνολογίας του κατανεμημένου καθολικού, της υποχρέωσης ασφάλισης αστικής ευθύνης στην εκκαθάριση των μητρώων οχημάτων, ρυθμίζονται για την εξαγορά κατεχομένων ακινήτων ειδικές ρυθμίσεις για το προσωπικό της ΑΑΔΕ και άλλων παρεμβάσεων, έχοντας στόχο την εναρμόνιση με το ευρωπαϊκό δίκαιο, συνεχίζοντας την πολιτική απλούστευσης και διευκόλυνσης στους προαναφερόμενους κλάδους της αγοράς με αποτέλεσμα την αύξηση της ανταγωνιστικότητας σε πανευρωπαϊκό επίπεδο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Σπάνια.

Τον λόγο έχει η κ. Ασημίνα Σκόνδρα, Βουλευτής της Νέας Δημοκρατίας.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η αλήθεια είναι ότι σήμερα τη συζήτηση την μονοπώλησε αφενός μεν η τροπολογία για τη «ΛΑΡΚΟ» και αφετέρου, επειδή είναι και η πρώτη συνεδρίαση μετά τις ευρωεκλογές, τα κόμματα της Αντιπολίτευσης βρήκαν ευκαιρία να ερμηνεύσουν με το δικό τους τρόπο τα αποτελέσματα.

Όσον αφορά για την τροπολογία για τη «ΛΑΡΚΟ» η αλήθεια είναι ότι πάντα ερμηνεύουν τα πράγματα με ένα δικό τους τρόπο και όχι μόνο εδώ και πάντα και συνεχώς, ενώ η Κυβέρνηση στην προκειμένη περίπτωση και καθ’ όλη τη διάρκεια προσπαθεί ακριβώς το αντίθετο, να διασφαλίσει τις θέσεις εργασίας, να εξυγιάνει τη «ΛΑΡΚΟ», να μπορέσουν οι άνθρωποι αυτοί να έρθουν μετά από δύο χρόνια και να έχουν τις δουλειές τους και να συνεχίσουν τη ζωή τους. Αυτό είναι το πρώτο.

Όσον αφορά για τα αποτελέσματα των εκλογών, όπως επίσης και για τις οικονομικές προτάσεις που ακούσαμε εδώ προηγουμένως από τον συνάδελφο, τον κ. Παππά, είναι προτάσεις οι οποίες βέβαια ξέρουμε, το έχουν πει πολλές φορές ότι το ατού είναι η οικονομία στον ΣΥΡΙΖΑ, όμως οι προτάσεις αυτές δεν υλοποιήθηκαν επί δικής τους κυβερνήσεως, αντιθέτως. Και θέλω να απαντήσω και σε αυτά που είπε η κ. Φωτίου, γιατί τότε όταν ήταν Υπουργός της κυβέρνησης ΣΥΡΙΖΑ και μας μίλησε εδώ σήμερα για φτωχοποίηση, μας μίλησε για τα ασημικά του κράτους.

Λοιπόν, ο ελληνικός λαός έχασε το 25% της οικονομικής του δυναμικής επί κυβερνήσεως ΣΥΡΙΖΑ. Και επίσης, τα ασημικά αυτά που επικαλέστηκαν εδώ οι συνάδελφοι προηγουμένως επί ενενήντα εννέα χρόνια υποθηκεύτηκαν πάλι από την κυβέρνηση ΣΥΡΙΖΑ. Γι’ αυτό αν μη τι άλλο είναι τουλάχιστον υποκρισία, την οποία τεχνηέντως και συστηματικά την εφαρμόζουν μέσα σ’ αυτή εδώ την Αίθουσα, απέναντι στον ελληνικό λαό. Και είναι και προκλητικό και κρύβει και θράσος να μιλάνε οι άνθρωποι αυτοί για οικονομικές προτάσεις και για την οικονομική της Κυβέρνησης και όλα αυτά.

Για να μην ξεφύγω και εγώ τελείως από το θέμα, κύριε Πρόεδρε, θα πω για το νομοσχέδιο που συζητάμε σήμερα ότι είναι ένα νομοσχέδιο, στο οποίο αποδεικνύεται για μια ακόμη φορά η στρατηγική επιδίωξη της Κυβέρνησης, που δεν είναι άλλη από τον πολυδιάστατο εκσυγχρονισμό της χώρας.

Πρόκειται για ενσωμάτωση οδηγιών της Ευρωπαϊκής Ένωσης, που θέτουν νέες προδιαγραφές και μέτρα για τα οχήματα και που έρχονται να αντιμετωπίσουν διαχρονικές παθογένειες του δημοσίου, επιδιώκοντας να ενισχύσουν την ασφάλειά τους στους αυτοκινητόδρομους της χώρας. Παρ’ όλο που υπάρχουν μεγάλοι αυτοκινητόδρομοι και μάλιστα υψηλών προδιαγραφών, που ενώνουν σχεδόν απ’ άκρη σε άκρη την επικράτεια, με πρωτοβουλία βεβαίως και μέριμνα της Κυβέρνησης Μητσοτάκη, ο αριθμός των ατυχημάτων εξακολουθεί να είναι υψηλός.

Ωστόσο, η παράταξή μας έχει δεσμευτεί και προσπαθεί με κάθε τρόπο να εκσυγχρονίσει την πατρίδα μας παραγωγικά, ψηφιακά, κοινωνικά. Εστιάζοντας στις παρεμβάσεις που προβλέπονται, εύλογα διαπιστώνει κανείς ότι με τη βοήθεια της τεχνολογίας ενισχύεται η ασφάλεια, η διαφάνεια και η εμπιστοσύνη των πολιτών στο κράτος.

Κυρίες και κύριοι συνάδελφοι, πρώτα-πρώτα, το νομοσχέδιο προσπαθεί να καταπολεμήσει το φαινόμενο του να κυκλοφορούν στους δρόμους ανασφάλιστα οχήματα. Όποιος έχει πέσει θύμα τροχαίου, με ανασφάλιστο όχημα, γνωρίζει πολύ καλά την δυσκολία και την ταλαιπωρία, που έπεται του ατυχήματος αυτού. Και όλα αυτά γιατί κάποιοι αδιαφορούν και δεν τηρούν τους κανόνες, αλλά και γιατί πολλές φορές ο κρατικός μηχανισμός δυσκολεύεται να προστατέψει τους νομοταγείς πολίτες. Και δικαιολογημένα οι πολίτες αυτοί αισθάνονται υποδεέστεροι και αδικημένοι.

Παρ’ όλο που από το 2021 έχει δημιουργηθεί ψηφιακή πύλη του δημοσίου, με σκοπό να ενημερώνει ποια οχήματα είναι ανασφάλιστα και ποια σε ακινησία, το πρόβλημα δεν επιλύθηκε καθ' ολοκληρίαν. Πεντακόσιες χιλιάδες περίπου ανασφάλιστα οχήματα εξακολουθούν να κινούνται στους ελληνικούς δρόμους. Με το νέο νομοσχέδιο τα περιθώρια στενεύουν. Θα γίνονται ηλεκτρονικές διασταυρώσεις και εφαρμογή αυστηρότερου ποινολογίου, για όσους δεν τακτοποιήσουν τις εκκρεμότητές τους. Επιπλέον, θα διενεργείται επανέλεγχος για τη συμμόρφωση ή όχι του κατόχου του οχήματος και σε περίπτωση μη συμμόρφωσης θα ανακαλείται η άδεια οδήγησης.

Η Κυβέρνηση δίνει τέλος στην ασυδοσία και παράλληλα διευκολύνει τους συνεπείς πολίτες παρέχοντας ψηφιακές υπηρεσίες. Προβλέπεται, δηλαδή, η ηλεκτρονική υπογραφή, ώστε να γίνεται πιο εύκολα η διαδικασία σύναψης συμβάσεων ασφάλισης. Ενεργοποιούνται, επίσης, ηλεκτρονικοί έλεγχοι και για τον εντοπισμό οχημάτων, που δεν έχουν υποβληθεί σε τεχνικό έλεγχο, δηλαδή, ΚΤΕΟ. Σε δύο εκατομμύρια εννιακόσιες χιλιάδες υπολογίζονται τα οχήματα, που κυκλοφορούν στους ελληνικούς δρόμους, χωρίς να έχουν ελεγχθεί.

Με κάθε τρόπο, λοιπόν, γίνεται προσπάθεια να τακτοποιηθούν τα ανασφάλιστα οχήματα και να αποσυρθούν τα πεπαλαιωμένα, που η κυκλοφορία τους εγκυμονεί κινδύνους. Για τον εντοπισμό των οχημάτων αυτών αναλαμβάνει, ως αρμόδια αρχή η Γενική Γραμματεία Πληροφοριακών Συστημάτων και Ψηφιακής Διακυβέρνησης. Η ίδια υπηρεσία θα εντοπίζει και όσα οχήματα οφείλουν τέλη κυκλοφορίας. Δεν είναι δυνατόν κάποιοι πολίτες να είναι συνεπείς στις υποχρεώσεις τους και να τακτοποιούν εγκαίρως τις οφειλές τους και κάποιοι να αδιαφορούν.

Επιπροσθέτως, οι νέες ρυθμίσεις ορίζουν το καθεστώς που αφορά τα ακινητοποιημένα οχήματα. Θεσπίζεται ότι σε κατάσταση οριστικής αδράνειας περιέρχονται αυτοδικαίως οχήματα παλαιότητας άνω των σαράντα ετών, για τα οποία ο ιδιοκτήτης δεν προέβη σε ενέργεια επικαιροποίησης εντός τριμήνου από τη σχετική ειδοποίηση.

Επιπλέον, υπάρχει πρόβλεψη και για την αποζημίωση οποιουδήποτε ζημιωθέντος από οχήματα, που βρίσκονται σε κατάσταση ακινησίας, οχήματα που όλοι μας συναντάμε στους δρόμους και που μπορεί να γίνουν αιτία ατυχήματος.

Κυρίες και κύριοι συνάδελφοι, σε ό,τι αφορά την συμβιβαστική τακτοποίηση ακινήτων δημοσίου και πολιτών, θεωρώ ότι επιλύεται ένα πρόβλημα με κοινωνικό πρόσημο. Υπάρχουν πολλοί μικροϊδιοκτήτες που, ενώ έχουν τίτλους για τα ακίνητά τους, βρίσκονται επί σειρά ετών σε διαμάχη με το δημόσιο, το οποίο διεκδικεί και επαναδιεκδικεί τα ακίνητα αυτά. Τους ζητά να πληρώσουν για τη δική τους περιουσία ή τους επιβαρύνει με δικαστικά έξοδα.

Μας είπε και ο συνάδελφος από την Καρδίτσα που μίλησε προηγουμένως, ότι εμείς έχουμε εννιακόσιες τέτοιες περιπτώσεις, είκοσι έξι οικοδομικά τετράγωνα μέσα στον ιστό της πόλης που επί εκατό χρόνια τώρα τα διεκδικεί το δημόσιο, ενώ δεν είναι στην ουσία του δημοσίου.

Και εδώ θέλω κι εγώ με τη σειρά μου να ευχαριστήσω το Υπουργείο και τον κύριο Υπουργό προσωπικά, διότι έσκυψε με πραγματική βούληση να επιλύσει το θέμα πάνω σε αυτό το πρόβλημα και πραγματικά λύνεται σήμερα.

Με τις παρούσες αυτές ρυθμίσεις απλοποιείται, λοιπόν, αυτή η διαδικασία χρήσης και εξαγοράς των ακινήτων αυτών από καλόπιστους –ασφαλώς- σε ιδιώτες με τρόπο που ούτε το δημόσιο να ζημιώνεται ούτε και αυτοί να μένουν σε κατάσταση ομηρίας. Ακόμη υπάρχουν διατάξεις που αφορούν εργαζόμενους στην ΑΑΔΕ και παρατείνεται η σύμβασή τους.

Κυρίες και κύριοι συνάδελφοι, αντιλαμβάνεστε ότι ψηφίζουμε σήμερα για μία σειρά διατάξεων που διευκολύνουν την καθημερινότητα του πολίτη. Σημαντικότερο, όμως, όλων είναι -κατά τη γνώμη μου- το άρθρο 65 που εντάσσει τα άτομα με αναπηρία στην κατηγορία των ευάλωτων οφειλετών. Η Κυβέρνησή μας δείχνει έμπρακτα το αμέριστο ενδιαφέρον της για τις συνθήκες διαβίωσης των ατόμων αυτών, τις προκλήσεις που αντιμετωπίζουν στην καθημερινότητά τους και εξευρίσκει εργαλεία για τη βελτίωση της ζωής τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Με το σκεπτικό, λοιπόν, αυτό είμαι σίγουρη, κύριε Υπουργέ, ότι οι ευνοϊκές αποφάσεις για τους ανθρώπους με αναπηρία θα συνεχιστούν.

Μετά από πέντε χρόνια, λοιπόν, κυρίες και κύριοι συνάδελφοι, σκληρής δουλειάς, σήμερα βλέπουμε ξεκάθαρα τα αποτελέσματα. Το 2024 η Ελλάδα δεν θυμίζει την υπερχρεωμένη χώρα της μνημονιακής επιτήρησης, αυτή των capital control, των περικοπών μισθών και συντάξεων, της Ελλάδας της μηδενικής ανάπτυξης και του χαμηλού διεθνούς κύρους, με την τραυματισμένη και διχασμένη κοινωνία της.

Ο δείκτης, όμως, της ανάπτυξης δεν είναι αυτοσκοπός. Είναι και πρέπει πάντα να είναι μια παράμετρος της συλλογικής ευημερίας, αλλά και της ατομικής προκοπής. Και προς αυτή την κατεύθυνση δουλεύουμε και προς αυτή την κατεύθυνση θα συνεχίσουμε και θα καλούσα τα κόμματα της Αντιπολίτευσης να στηρίζουν αυτές τις πολιτικές, γιατί τελικά αποδεικνύεται ότι και τα κόμματα της Αριστεράς δεν πείθουν με τα τσιτάτα, με τα συνθήματα και με την ισοπεδωτική ρητορική. Απόδειξη; Ότι ούτε και οι πιο πιστοί κομματικοί σας φίλοι πια σας ακολουθούν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σκόνδρα.

Καλείται στο Βήμα ο κ. Πέτρος Δημητριάδης, Κοινοβουλευτικός Εκπρόσωπος των Σπαρτιατών.

Κύριε συνάδελφε, έχετε τον μισό χρόνο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, πριν αναφερθώ στο θέμα της ημέρας, δηλαδή τη «ΛΑΡΚΟ», θα κάνω δύο σύντομες αναφορές σε άλλα δύο σοβαρά ζητήματα που αφορούν την ελληνική πραγματικότητα. Το πρώτο είναι οι πυρκαγιές. Εχθές είχαμε τριακόσιες εστίες φωτιάς στην Ελλάδα. Μάλιστα, δε, μία πολύ σοβαρή φωτιά εκδηλώθηκε στην περιοχή Βάρης-Κορωπίου και άκουσα τον κ. Κικίλια να μιλάει για εμπρησμό.

Εδώ πέρα θέλω να θέσω κάποια ερωτήματα, επειδή, δυστυχώς, κάθε καλοκαίρι είμαστε στο ίδιο έργο θεατές. Και μάλιστα τον κ. Κικίλια θα τον ρωτήσω μια ερώτηση λίαν συντόμως: Έχουμε επάρκεια επίγειων και εναέριων μέσων για την κατάσβεση; Έχουμε επάρκεια ανδρών και γυναικών στην Πυροσβεστική; Τα δασαρχεία έχουν χρηματοδοτηθεί επαρκώς, ώστε να κάνουν την κατάλληλη φύλαξη και διατήρηση των δασών; Ή δυστυχώς θα ζήσουμε τον εφιάλτη του περσινού καλοκαιριού; Το λέω διότι, ξέρετε, πρέπει να απολαμβάνουμε κάποιες καταστάσεις πριν τις υποστούμε. Και ας μην επικαλούμαστε συνεχώς μόνο την κλιματική αλλαγή και το νέο αφήγημα ότι φταίει ο ιδιοκτήτης που δεν έχει καθαρίσει τα οικόπεδα του. Ναι, κάποιοι δεν τα καθάρισαν, όμως ως κράτος εμείς θα πρέπει να λάβουμε τα απαραίτητα μέτρα ώστε να απολαμβάνουμε τις καταστροφές. Δεν θα πρέπει να περιμένουμε να γίνει η καταστροφή και μετά να αξιολογήσουμε τι πήγε στραβά.

Μάλιστα εδώ με αφορμή πρόσφατη σύλληψη ενός Τούρκου στον Υμηττό, ο οποίος προσπαθούσε να βάλει φωτιά, θέλω να ρωτήσω: Έχουν ερευνήσει οι αρμόδιες υπηρεσίες μήπως κάποιες πυρκαγιές είναι σχεδιασμένες. Ο Υμηττός έχει και ραντάρ, ξέρετε. Έχει στρατιωτικές εγκαταστάσεις. Το έχουμε ψάξει αυτό εδώ; Μην περιμένουμε μόνο να λέμε ότι έγινε η φωτιά λόγω αμέλειας. Ναι, πράγματι υπάρχουν φωτιές λόγω αμέλειας, δεν το αρνούμαστε αυτό. Θα πρέπει να προσέξουμε, όμως, μήπως τυχόν και κάποιοι που έχουν μπει στην Ελλάδα, βάζουν φωτιές για άλλους λόγους.

Αυτά θα πρέπει να τα προσέξουμε και καλό θα είναι να μη ζήσουμε, όπως είπα, την τραγωδία του Έβρου το περσινό καλοκαίρι ή της Εύβοιας το 2021. Καλό θα είναι, λοιπόν, να λάβουμε τα μέτρα μας πριν υποστούμε μια σοβαρή καταστροφή, διότι κανένας από εδώ μέσα δεν θέλει να κάνει αντιπολίτευση βάσει εθνικών τραγωδιών. Αυτά πρέπει να σταματήσουν.

Το δεύτερο που θα ήθελα να πω είναι το εξής: Πριν από λίγες μέρες έγιναν ευρωεκλογές. Το 41% είναι πλέον παρελθόν και έγινε 28%. Βλέπω, όμως, την Κυβέρνηση να μην έχει αντιληφθεί τι έχει συμβεί. Και το λέω αυτό, γιατί βλέπω ακόμα και σήμερα κυβερνητικά στελέχη να υπεραμύνονται του εξοντωτικού τεκμηρίου που επεβλήθη στους ελεύθερους επαγγελματίες. Και όλα αυτά την ώρα που οι ελεύθεροι επαγγελματίες έχουν καταθέσει προσφυγή στο Συμβούλιο της Επικρατείας και όταν ακόμα και σήμερα πάρα πολλοί σύλλογοι διαμαρτύρονται, διότι ακριβώς στοχοποιούνται περαιτέρω. Στο σημείο αυτό, θα ήθελα να ρωτήσω το εξής: Δεν έχουν συνειδητοποιήσει στην Κυβέρνηση ότι με αυτό το τεκμήριο πάρα πολλοί ελεύθεροι επαγγελματίες θα φτωχοποιηθούν περαιτέρω; Τι περιμένει το κράτος; Να εισπράξει χρήματα; Δεν θα τα εισπράξει, αφού ουκ αν λάβεις παρά του μη έχοντος. Οι περισσότεροι δεν έχουν. Μάλιστα, αυτό το τεκμήριο βασίστηκε στην άκρως αυθαίρετη και εσφαλμένη εντύπωση, ότι επειδή πολλοί ελεύθεροι επαγγελματίες δεν έχουν υψηλές φορολογικές δηλώσεις, άρα έχουν κρυφά εισοδήματα. Μας πέρασε από το μυαλό το ενδεχόμενο να μην έχουν τίποτα, να μην έχει κάποιος τίποτα, να μην έχει εισοδήματα; Αυτό είναι κάτι που πρέπει να δούμε, διότι, ξέρετε, ο μέσος Έλληνας φτωχοποιείται συνεχώς και το χρέος έχει ξεπεράσει πλέον τα 300 δισεκατομμύρια. Πόσο θα πρέπει να φτάσει, δηλαδή; Σε ποιο ύψος πρέπει να φτάσει για να καταλάβουμε ότι υπάρχει πρόβλημα;

Εμείς, λοιπόν, καλούμε ακόμα και σήμερα την Κυβέρνηση να αναθεωρήσει τη στάση της όσον αφορά το τεκμήριο. Για εμάς προσωπικά οι ελεύθεροι επαγγελματίες πρέπει να πάρουν μια ανάσα και όχι να τους επιβαρύνουμε συνεχώς. Διότι, ξέρετε, στη σημερινή Ελλάδα πάρα πολλοί νέοι και νέες αναγκάζονται να φύγουν στο εξωτερικό, γιατί δεν μπορούν πια να ζήσουν. Βλέπουν ότι δεν υπάρχει μέλλον.

Ένα άλλο θέμα είναι αυτό της «ΛΑΡΚΟ». Για όσους δεν το γνωρίζουν, η «ΛΑΡΚΟ» είναι μία από τις μεγαλύτερες βιομηχανίες παραγωγής σιδηρονικελίου παγκοσμίως. Μάλιστα, θα ήθελα να πω ότι η συγκεκριμένη βιομηχανία στο παρελθόν έχει συμβάλει τα μέγιστα στην ελληνική οικονομία και μάλιστα έχει κάνει και πάρα πολλές εξαγωγές. Τα τελευταία δύο χρόνια υπάρχει ένα πρόβλημα στην εταιρεία. Αντί, όμως, η Κυβέρνηση να φροντίσει να υπάρξει μια εξυγίανση της επιχείρησης και να σωθούν οι εργασίες οκτακοσίων πενήντα ανθρώπων, έφερε μία τροπολογία η οποία δίνει τη δυνατότητα στον ειδικό διαχειριστή να παραδώσει στον ανάδοχο την επιχείρηση ακόμα και κλειστή. Και θέλω να ρωτήσω το εξής: Ξέρετε τη ζημιά που θα επιφέρει στην περιοχή ένα ενδεχόμενο κλείσιμο; Δεν μιλάμε μόνο για μια βιομηχανία, αλλά μιλάμε για οκτακόσιους πενήντα ανθρώπους, μιλάμε για μια ολόκληρη περιοχή η οποία εξαρτάται οικονομικά από τη συγκεκριμένη βιομηχανία. Έχουμε αναλογιστεί τι θα συμβεί αν κλείσει αυτή επιχείρηση;

Δεύτερον, την ώρα που το σιδηρονικέλιο είναι περιζήτητο στην Ευρώπη, διότι πάρα πολλές αυτοκινητοβιομηχανίες που παράγουν ηλεκτρικά αυτοκίνητα το ζητάνε για τις μπαταρίες, εμείς παραχωρούμε έναντι πινακίου φακής σε έναν ιδιώτη ανάδοχο μία βιομηχανία η οποία συμβάλλει τα μέγιστα στην εθνική οικονομία, ενώ θα μπορούσε να παραμείνει υπό κρατικό έλεγχο και όλα αυτά τα έσοδα να έρθουν προς όφελος της Ελλάδας και των Ελλήνων. Δεν το πράττουμε αυτό εδώ.

Μάλιστα, θέλω να πω και κάτι άλλο. Επειδή όλοι οι συνάδελφοι λένε ότι η Αριστερά είπε αυτό, το ΚΚΕ είπε εκείνο, για εμάς, ξέρετε, η διατήρηση της θέσης οκτακοσίων πενήντα Ελλήνων εργαζομένων και η διατήρηση σε λειτουργία μιας βιομηχανίας που συμβάλλει τα μέγιστα στην εθνική οικονομία είναι εθνικό ζήτημα, διότι όποτε καταστρέφεται μια ελληνική βιομηχανία και όταν φτωχοποιούνται οι Έλληνες, για εμάς είναι εθνικό και όχι μόνο κοινωνικό ζήτημα. Διότι ό,τι βλάπτει την ελληνική κοινωνία, βλάπτει και την Ελλάδα. Εμείς έτσι το βλέπουμε. Εμείς, λοιπόν, είμαστε αντίθετοι στην εκποίηση οποιασδήποτε ελληνικής βιομηχανίας και θέλουμε ο πλούτος της Ελλάδος να είναι προς όφελος των Ελλήνων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε ένα λεπτό.

Τέλος, θα ήθελα να αναφερθώ και σε κάτι δυσάρεστο που συνέβη πριν από λίγες μέρες, όταν απαγορεύτηκε η συγκέντρωση διαμαρτυρίας για τη Συμφωνία των Πρεσπών έξω από το ινστιτούτο του Αλέξη Τσίπρα, του πρώην Πρωθυπουργού. Και θέλω να ρωτήσω το εξής: Σε μία χώρα που επιτρέπονται τα πάντα, από τα pride μέχρι και τις διαδηλώσεις για την Παλαιστίνη, το μόνο που ενόχλησε κάποιους ήταν αυτή η συγκέντρωση; Θέλω, λοιπόν, να ρωτήσω το εξής: Τελικά ό,τι είναι εθνικό μάς ενοχλεί; Δεν θα πρέπει να διαμαρτυρόμαστε;

Μάλιστα, και επειδή άκουσα και κάποιους υπέρμαχους της Συμφωνίας των Πρεσπών να αναφέρονται σε κάποιους που είμαστε αντίθετοι ως «μακεδονομάχους», θα ήθελα να πω ότι δεν είμαστε μακεδονομάχοι. Για μας η λέξη «μακεδονομάχος» είναι σπουδαία, διότι αναφέρεται σε Έλληνες που θυσίασαν τη ζωή τους και πολέμησαν για να μείνει η Μακεδονία ελληνική.

Όταν, λοιπόν, κάποιοι άνθρωποι στο παρελθόν έχουν θυσιάσει στη ζωή τους, το λιγότερο που μπορούμε να κάνουμε εμείς είναι να διαδηλώσουμε, γιατί θέλουμε να τιμήσουμε τη μνήμη τους. Και φυσικά έχουμε κάθε δικαίωμα να είμαστε αντίθετοι με τη Συμφωνία των Πρεσπών, διότι αυτή η συμφωνία παραχωρεί μία έννοια, τη «Μακεδονία» σε κάποιους που δεν τη νομιμοποιούνται, μία έννοια την οποία οι Έλληνες υπερασπίστηκαν επί χιλιάδες χρόνια. Όταν, λοιπόν, υπάρχουν άτομα που έχουν πεθάνει γι’ αυτή την Ελλάδα, γι’ αυτή τη Μακεδονία, εμείς δεν μπορούμε να σιωπήσουμε.

Αυτά ήθελα να πω και σας ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητριάδη. Επόμενος ομιλητής ο κ. Απόστολος Βεσυρόπουλος, που άλλαξε θέση με τον κ. Πασχαλίδη και θα ακολουθήσουν ο κ. Σιμόπουλος και η κ. Βολουδάκη.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η τρέχουσα πορεία της ελληνικής οικονομίας είναι ιδιαίτερα θετική και αυτό προκύπτει από επίσημα στοιχεία. Με βάση τη Στατιστική Υπηρεσία της Ευρωπαϊκής Ένωσης, η Ελλάδα το πρώτο τρίμηνο του 2024 είχε τον έβδομο υψηλότερο ρυθμό ανάπτυξης στην Ευρωζώνη.

Στη χώρα μας το Ακαθάριστο Εθνικό Προϊόν αυξήθηκε 2,1% σε ετήσια βάση, καταγράφοντας ποσοστό πενταπλάσιο από τον μέσο όρο της Ευρωζώνης. Παράλληλα, με βάση στοιχεία της ίδιας υπηρεσίας, επί κυβερνήσεων του Κυριάκου Μητσοτάκη η χώρα μας είναι πρώτη σε αύξηση επενδύσεων, με αποτέλεσμα να έχει αρχίσει να μειώνει το επενδυτικό κενό σε σχέση με την Ευρωπαϊκή Ένωση. Υπενθυμίζω ότι την περίοδο 2015 - 2018, με κυβέρνηση ΣΥΡΙΖΑ, η χώρα μας ήταν η τελευταία σε αύξηση επενδύσεων στην Ευρωπαϊκή Ένωση.

Οι πολίτες ζητούν επιτάχυνση του κυβερνητικού έργου, άμεσες και πρακτικές λύσεις στα καθημερινά ζητήματα που αντιμετωπίζουν. Η παρούσα Κυβέρνηση συγκροτήθηκε από τον Πρωθυπουργό για να ασκήσει μια συνεκτική και συγκροτημένη διακυβέρνηση. Η νομοθετική πρωτοβουλία του Υπουργείου Εθνικής Οικονομίας και Οικονομικών, που έρχεται σήμερα προς συζήτηση και ψήφιση στην Ολομέλεια της Βουλής, είναι μία ακόμα σημαντική μεταρρύθμιση που αφορά την καθημερινότητα εκατομμυρίων πολιτών.

Με τη νομοθετική αυτή πρωτοβουλία εισάγονται ρυθμίσεις με τις οποίες καθιερώνεται ένα νέο σύστημα διασταυρώσεων και ηλεκτρονικών ελέγχων, όχι μόνο για τα ανασφάλιστα οχήματα, αλλά και για όσα οι ιδιοκτήτες τους δεν έχουν καταβάλει τα τέλη κυκλοφορίας ή τις οφειλές που προκύπτουν σε περιπτώσεις μεταβίβασης.

Οι έλεγχοι αυτοί θα διενεργούνται σε εξάμηνη βάση από τη Γενική Γραμματεία Πληροφοριακών Συστημάτων, με ηλεκτρονική διασταύρωση από τη βάση δεδομένων της Ανεξάρτητης Αρχής Δημοσίων Εσόδων των Υπουργείων Υποδομών και Μεταφορών, Προστασίας του Πολίτη, Εσωτερικών και Μετανάστευσης και Ασύλου, της Ένωσης Ασφαλιστικών Εταιρειών από το Μητρώο Ασφαλισμένων Οχημάτων και Επικουρικού Κεφαλαίου της Εναλλακτικής Διαχείρισης Οχημάτων Ελλάδας και του TAXISnet.

Στην περίπτωση εντοπισμού παραβάσεων προβλέπονται συγκεκριμένα πρόστιμα για τα ανασφάλιστα οχήματα και δίνεται η δυνατότητα υποβολής ένστασης στον πολίτη εντός πέντε εργάσιμων ημερών από την επιβολή του προστίμου. Παράλληλα, αφού διακριβωθεί η παράβαση θα υπάρχει εκ νέου έλεγχος για να διαπιστωθεί αν υπάρχει συμμόρφωση ή όχι και σε περίπτωση μη συμμόρφωσης αφαιρείται η άδεια κυκλοφορίας και οι πινακίδες του οχήματος επιστρέφονται υπό ιδιαίτερα αυστηρές προϋποθέσεις, με προσκόμιση σχετικού συμβολαίου ασφάλισης ή της βεβαίωσης περί μη οφειλής των τελών κυκλοφορίας κατά περίπτωση και της απόδειξης καταβολής του προστίμου. Καθίσταται σαφώς ευρέως αντιληπτή η δημιουργία ενός αυστηρού και κυρίως αποτελεσματικού πλαισίου.

Ένα σημαντικό τμήμα αυτού του νομοσχεδίου, που αξίζει να υπογραμμιστεί, είναι οι διατάξεις με τις οποίες διευρύνονται τα κριτήρια ευάλωτων οφειλετών, προκειμένου να συμπεριληφθούν σε αυτούς και πολίτες με αναπηρία, σε συνδυασμό με περιουσιακά και εισοδηματικά κριτήρια. Με επακόλουθη κοινή υπουργική απόφαση θα καθοριστούν οι λεπτομέρειες που αφορούν στην έκδοση της βεβαίωσης ευάλωτου οφειλέτη, καθώς και το ποσοστό αναπηρίας και τα εισοδηματικά και περιουσιακά κριτήρια που θα αντιστοιχούν στον ορισμό των ευάλωτων οφειλετών. Πρόκειται αναμφισβήτητα για μία ακόμη ρύθμιση με θετικό κοινωνικό πρόσημο.

Θετικές και ταυτόχρονα εξόχως λειτουργικές κρίνονται και οι διατάξεις του νομοσχεδίου για την επιτάχυνση της διαδικασίας αξιοποίησης διακατεχομένων ακινήτων του δημοσίου.

Συγκεκριμένα, πρώτον καταργείται η προϋπόθεση ύπαρξης κτίσματος για την υποβολή της αίτησης εξαγοράς διακατεχομένων ακινήτων του δημοσίου. Δεύτερον, δεν επιτρέπεται η εξαγορά ακινήτου με αυθαίρετο κτίσμα. Είναι αυτονόητο ότι δεν υπάρχει καμμία τροποποίηση άμεση ή έμμεση του νομοθετικού πλαισίου για την τακτοποίηση αυθαιρέτων. Τρίτον, για να μπορεί κάποιος να ασκήσει το δικαίωμα εξαγοράς διακατεχομένων ακινήτων του δημοσίου, απαραίτητη προϋπόθεση είναι να έχει δηλωθεί το ακίνητο στο έντυπο Ε9 τουλάχιστον τα πέντε προηγούμενα χρόνια. Τέταρτον, καθιερώνεται προθεσμία δέκα ημερών προκειμένου να ενημερωθεί ο πολίτης από τις αρμόδιες υπηρεσίες για τις περιπτώσεις ελλιπών δικαιολογητικών. Πέμπτον, καταργείται πλέον η απαραίτητη προσκόμιση αεροφωτογραφιών.

Έκτον, επεκτείνεται η δυνατότητα του δημοσίου να αποφασίσει εξαίρεση από το δικαίωμα εξαγοράς συγκεκριμένων ακινήτων για λόγους δημοσίου συμφέροντος. Μάλιστα μέσα σε ένα εξάμηνο τα αρμόδια Υπουργεία θα πρέπει να προσδιορίσουν τα ακίνητα που θα πρέπει να εξαιρεθούν από τη διαδικασία εξαγοράς.

Έβδομον, σε ειδικές περιπτώσεις αμφισβήτησης της κυριότητας του δημοσίου ακινήτου το τίμημα εξαγοράς αντιστοιχεί σε ποσοστό 50% της αντικειμενικής αξίας του ακινήτου για τις περιπτώσεις που υπάρχει δικαστική απόφαση από το πρωτοβάθμιο δικαστήριο, με την οποία ο πολίτης έχει αναγνωριστεί ως κύριος του ακινήτου ή για τις περιπτώσεις που έχει αναγραφεί ως κύριος στις πρώτες κτηματολογικές εγγραφές και έχει ασκηθεί αγωγή από το δημόσιο ή δεν έχει παρέλθει η προθεσμία άσκησης αγωγής. Το τίμημα της εξαγοράς αντιστοιχεί στο 70% της αντικειμενικής αξίας του ακινήτου στις περιπτώσεις που ο πολίτης έχει ασκήσει ένδικα μέσα κατά δικαστικής απόφασης για την αναγνώριση της κυριότητας του ακινήτου έως την 31η Δεκεμβρίου του 2022.

Τέλος, υπάρχει ειδική πρόβλεψη για το τίμημα της εξαγοράς που αντιστοιχεί στο 20% της αντικειμενικής αξίας του ακινήτου σε περίπτωση που το ακίνητο καλύπτει τις στεγαστικές ανάγκες του αιτούντα ή του αρχικού δικαιοπαρόχου ως αποτέλεσμα μαζικής εγκατάστασης πληθυσμιακών ομάδων πριν το 1964. Υπενθυμίζω ότι το πρόβλημα αυτό χρόνιζε επί σειρά ετών χωρίς να έχει επιχειρηθεί λύση από καμμία άλλη κυβέρνηση.

Κυρίες και κύριοι συνάδελφοι, το σύνολο των διατάξεων του νομοσχεδίου που συζητάμε σήμερα πληροί όλες τις προϋποθέσεις για να τύχει ευρείας διακομματικής στήριξης, καθώς συγκροτούν μία ακόμη μεταρρύθμιση με γνώμονα τη βελτίωση της καθημερινότητας των πολιτών. Αναγνωρίζουμε όλοι την επιθυμία των Ελλήνων πολιτών ότι είναι να προχωρήσει η Κυβέρνηση με ακόμη μεγαλύτερη ταχύτητα, αποφασιστικότητα και κυρίως αποτελεσματικότητα στην υλοποίηση του προγράμματος που ενέκριναν πριν από ένα χρόνο οι πολίτες και η εντολή αυτή μας δεσμεύει όλους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βεσυρόπουλο.

Επόμενος ομιλητής είναι ο κ. Ευστράτιος Σιμόπουλος Βουλευτής της Νέας Δημοκρατίας. Θα ακολουθήσει η κ. Βολουδάκη και μετά ο κ. Τσιρώνης.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω από την τροπολογία, αλλά όχι την τροπολογία για τη «ΛΑΡΚΟ». Θα ξεκινήσω από την τροπολογία για το λεγόμενο ακαταδίωκτο των τραπεζιτών. Θα σας διαβάσω τρεις σειρές από την παρέμβασή μου εδώ στην ολομέλεια, όταν ήρθε από την Κυβέρνηση τον Σεπτέμβριο η συγκεκριμένη ρύθμιση, η οποία ισχύει μέχρι σήμερα. Είχα πει λοιπόν: «Ανήκω σε αυτούς που έχω άλλη άποψη και ίσως είμαι ο μόνος μέσα στη Βουλή για την αυτεπάγγελτη ποινική δίωξη των τραπεζικών στελεχών για απιστία. Έχει αποτύχει πλήρως επί ΣΥΡΙΖΑ. Όσοι διώκονταν στο τέλος αθωώνονταν. Απλώς πιέζαμε το δικαστικό σύστημα με περισσότερες υποθέσεις». Και τώρα η Κυβέρνηση αντιλαμβανόμενη ότι πρέπει να βελτιώσει τη ρύθμιση αυτή -γιατί τελικά το αντελήφθη, πιστεύω, ότι, αν και ήμουν μόνος μέσα στη Βουλή, είχα δίκιο- φέρνει μία νέα ρύθμιση με την οποία ισορροπεί ουσιαστικά την κατάσταση. Για να υπάρχει, λοιπόν, δίωξη, για να καταλήξει μία υπόθεση, για να προχωρήσει, που αφορά τραπεζίτες, τραπεζικούς στα δικαστήρια, στο ακροατήριο, θα πρέπει προφανώς να υπάρχει από την Τράπεζα της Ελλάδος μία έκθεση η οποία θα λέει ότι παρενέβησαν τους νόμους της Τραπέζης της Ελλάδος, αλλιώς δεν έχει νόημα να προχωρεί αυτή η ρύθμιση, να προχωρεί η δίωξη, γιατί στο τέλος θα αθωωνόταν όπως και αθωώνονταν επί τέσσερα χρόνια.

Για να μην κατηγορηθώ, όμως, ότι στηρίζω τους τραπεζίτες και τις τράπεζες, θα έρθω στο σημείο εκείνο της νομοθετικής ρύθμισης του παρόντος νομοσχεδίου που αναφέρεται στα ΑΜΕΑ και στον τρόπο με τον οποίο ως ευάλωτα νοικοκυριά θα μπορέσουν να προστατευθούν από την αρπακτική διάθεση των funds. Είναι μία σε απόλυτα σωστή κατεύθυνση διάταξη και βέβαια προτρέπω -όπως έκανα και δημόσια- την Κυβέρνηση να εφεύρει, να καθορίσει την έννοια του ευάλωτου επαγγελματία. Ένας ευάλωτος επαγγελματίας που μπορεί να καθοριστεί με κριτήρια από το Υπουργείο Οικονομικών και έχει μία βιώσιμη επιχείρηση, θα πρέπει να προστατεύεται ανάλογα, όπως προστατεύεται σήμερα το νοικοκυριό, και να είναι υποχρεωτική για τα funds η ρύθμιση της πλατφόρμας του εξωδικαστικού μηχανισμού. Πρέπει να καθορίσουμε, λοιπόν, κύριε Υπουργέ, ευάλωτο επιχειρηματία.

Έρχομαι τώρα να χαιρετίσω απόλυτα τις διατάξεις για τα λεγόμενα καταπατημένα του δημοσίου. Είναι ένας περσινός νόμος, ο οποίος βελτιώνεται ακόμη περισσότερο, διευκρινίζεται σε πολλά σημεία εκτός από ένα και το ανέφερα και χθες στην επιτροπή. Όποιοι έχουν ακίνητα μέσα σε δημόσια κτήματα καταπατημένα και που ανήκουν στην κατηγορία 5, -και είναι πολλοί- αυτή τη στιγμή δεν μπορούν στο τέλος να τα εξαγοράσουν. Μπορούν να κάνουν όλη τη διαδικασία από το Υπουργείο Οικονομικών και στο τέλος επειδή δεν θα έχουν από την πολεοδομία το κατάλληλο χαρτί, επειδή έχουν ακίνητα κατηγορίας 5, να μην μπορούν στο τέλος να προχωρήσουν τη ρύθμιση και έτσι χιλιάδες θα μείνουν έξω από τη ρύθμιση.

Έχοντας λίγο χρόνο ακόμη, θα μιλήσω και στην κεντροαριστερά. Θα τους πω να θυμηθούν την ιστορία με τον Μιχαήλ Κουτούζοφ. Ξέρετε ήταν ο στρατηγός του Τσάρου, όταν ο Ναπολέων επετέθη στη Ρωσία. Τότε ο τσάρος έκανε μία σύσκεψη και ζητούσε συμβουλές για το τι πρέπει να γίνει. Ερχόταν ο χειμώνας και ο Ρώσος στρατηγός του είπε: «Μεγαλειότατε άσε τους νεκρούς να προχωρούν». Αυτό το λέω πολιτικά βέβαια. Η συζήτηση για την ενιαία κεντροαριστερά είναι αυτό. Αφήστε τους νεκρούς πολιτικά να προχωρούν και αφήστε την κυβερνητική Νέα Δημοκρατία να κάνει το έργο της.

Τέλος για την κυβερνητική Νέα Δημοκρατία θα πω δυο λόγια, που πάλι στην Αντιπολίτευση κάνετε λάθος. Δεν μπορείτε να καταλάβετε ότι η κυβερνητική Νέα Δημοκρατία εκτείνεται από την αστική Νέα Δημοκρατία έως τη «Νέα Δημοκρατία της σκάφης». Ξέρετε τι εννοώ σκάφη; Εμάς τους πολλούς Βουλευτές και τα στελέχη που μέχρι τα δεκαοκτώ κάναμε μπάνιο σε σκάφη με πράσινο σαπούνι. Δεν είχαμε μπανιέρα.

Αυτός ο συνδυασμός, λοιπόν, της αστικής Νέας Δημοκρατίας και της «Νέας Δημοκρατίας της σκάφης» θα επαναφέρει σε σύντομο χρονικό διάστημα το ένα εκατομμύριο ψηφοφόρους οι οποίοι δεν ήρθαν να μας ψηφίσουν στις κάλπες των ευρωεκλογών. Είμαστε εδώ και θα το δείτε με μεταρρυθμίσεις και με βελτίωση της καθημερινότητας των πολιτών.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σιμόπουλο.

Καλείται στο Βήμα η κ. Σεβαστή Βολουδάκη, Βουλευτής της Νέας Δημοκρατίας.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το υπό ψήφιση σχέδιο νόμου επιδιώκεται η αντιμετώπιση ζητημάτων σχετικά με την ασφάλιση των αυτοκινήτων και ειδικά ως προς την εκκαθάριση και τον εντοπισμό ανασφάλιστων αυτοκινήτων, την προσαρμογή της ελληνικής νομοθεσίας στην ευρωπαϊκή περί του κατανεμημένου καθολικού και την επικαιροποίηση του νομοθετικού πλαισίου για την αξιοποίηση των ακινήτων του δημοσίου.

Θα πάω λίγο ανάποδα και θα αναφερθώ πρώτα σε μια ειδική ρύθμιση που περιλαμβάνεται στο νομοσχέδιο, το άρθρο 62 και αφορά την πόλη των Χανίων. Εδώ, λοιπόν, με το άρθρο 62 αποσαφηνίζεται το ιδιοκτησιακό καθεστώς του στρατοπέδου «Μαρκοπούλου» στον Άγιο Ιωάννη, ώστε να μπορέσει να ολοκληρωθεί άμεσα η διαδικασία παραχώρησης του στρατοπέδου στον Δήμο Χανίων, καθώς η διάταξη προβλέπει την επίλυση του ιδιοκτησιακού ζητήματος που είχε προκύψει μεταξύ του ελληνικού δημοσίου και του Ταμείου Εθνικής Άμυνας. Ρητά, λοιπόν, στο άρθρο αυτό αναγνωρίζεται η κυριότητα του ταμείου και η διευθέτηση των όποιων κτηματολογικών ζητημάτων, όπως επίσης και η ταχύτερη και άμεση διαδικασία διόρθωσης προκειμένου να προχωρήσει και η παραχώρηση στον Δήμο Χανίων. Πρόκειται για μια απαραίτητη ρύθμιση που επιλύει ένα διαδικαστικό ζήτημα άμεσα προς αποφυγή χρονοβόρων άλλων διαδικασιών που θα καθυστερούσαν το έργο αυτό για το οποίο, ήδη, από τον Σεπτέμβριο είχε ληφθεί σχετική απόφαση. Η παραχώρηση του στρατοπέδου στον Δήμο Χανίων προς όφελος της τοπικής κοινωνίας αποτελούσε μάλιστα ένα αίτημα δεκαετιών για την κοινωνία των Χανίων. Έγινε δεκτό πρώτη φορά τον Απρίλιο του 2023 και άμεσα ξεκίνησαν οι απαραίτητες διαδικασίες, ώστε να γίνει πράξη η παραχώρησή του στις Χανιώτισσες και τους Χανιώτες για τη δημιουργία του μεγαλύτερου αστικού πάρκου στα Χανιά. Με τη ρύθμιση αυτή η Κυβέρνηση αφουγκραζόμενη το δίκαιο αίτημα της κοινωνίας των Χανίων δίνει λύση και εμπράκτως και στηρίζει την αξιοποίηση του χώρου προς όφελος μας.

Άλλο σημείο στο οποίο θα ήθελα να σταθώ αφορά αυτό των συνταξιούχων του δημοσίου που συνεχίζουν να εργάζονται. Υπήρχε σοβαρό πρόβλημα με τους εργαζόμενους ορισμένου χρόνου το οποίο αφορούσε εργαζόμενους σε ΟΤΑ αλλά και στη ΔΕΥΑΧ και είχε αναδειχθεί τον τελευταίο χρόνο από πολλούς Βουλευτές της Κυβέρνησης της Κρήτης ύστερα από συνάντηση με τη ΔΕΥΑΧ. Αφορά την περίπτωση ανθρώπων που μπορεί να υποβάλουν και να συνεχίσουν κάποιους μήνες ή έτη, σε κάποιες περιπτώσεις, να εργάζονται μέχρι να βγει η συνταξιοδότησή τους και να λυθεί η σύμβασή τους. Σε αυτό, λοιπόν, το μεσοδιάστημα υπήρξε το εξής παράδοξο, γιατί υπήρχε μεν νόμος, αλλά δεν το έλεγε πολύ καθαρά, ότι δεν μπορούσε να υπάρχει μισθολογική εξέλιξη, εφόσον αυτή είχε χρησιμοποιηθεί για τον υπολογισμό της σύνταξης. Δεν έλεγε, δηλαδή, ότι επανέρχεσαι στο κλιμάκιο στο οποίο θα έπρεπε να ήσουν. Αυτό ήταν μια ερμηνεία του 2016, η οποία δεν έτυχε μάλιστα ενιαίας εφαρμογής από όλους τους φορείς τους οποίους αφορούσε. Και μάλιστα, όπως, γνωρίζουμε από τη μεγάλη πλειοψηφία των φορέων, ήρθαν και κάποιες αποφάσεις του Ελεγκτικού Συνεδρίου και βεβαιώθηκαν επιστροφές.

Αυτό ήταν κάτι άδικο. Ήταν άδικο ένας άνθρωπος ο οποίος έχει μια θέση στο δημόσιο και συνεχίζει να εργάζεται σε αυτή στο τελευταίο έτος της συνταξιοδότησής του να του λένε θα γυρίσεις στο εισαγωγικό κλιμάκιο και θα πληρώνεσαι σαν να είσαι νεοεισερχόμενος. Άρα, λοιπόν, με τη ρύθμιση αυτή συνεχίζουν οι εργαζόμενοι να πληρώνονται στο μισθολογικό κλιμάκιο που βρίσκονταν μέχρι να συνταξιοδοτηθούν. Λύνεται το θέμα και προφανώς ό,τι έχει βεβαιωθεί δεν καταβάλλεται.

Για να επιστρέψω στο σχέδιο νόμου, θεσπίζεται ένα ενιαίο και νέο ελεγκτικό και κυρωτικό σύστημα για τα ανασφάλιστα οχήματα καθώς και για αυτά που δεν έχουν καταβληθεί τέλη κυκλοφορίας και ορίζεται μια πιο σαφής και ευέλικτη διαδικασία για την αδρανοποίησή τους και διαγραφή από τα μητρώα οχημάτων.

Αναφορικά με το νέο πλαίσιο της αξιοποίησης των ακινήτων του δημοσίου, αυτό αφορά κυρίως στη διαδικασία εξαγοράς δημοσίου ακινήτου, ώστε αυτή να είναι ταχύτερη σε περιπτώσεις που το δημόσιο δεν έχει προβάλει δικαιώματα και απέχει από την άσκηση αγωγών. Ορίζονται, επίσης και άλλες περιπτώσεις έκπτωσης του τιμήματος εξαγοράς με σκοπό όλη η διαδικασία να είναι ταχύτερη και λιγότερο περίπλοκη για τον πολίτη.

Θα μου επιτρέψετε να σταθώ στην τροποποίηση των κριτηρίων της υπαγωγής στην έννοια του ευάλωτου οφειλέτη, μια ρύθμιση η οποία έχει σαφώς κοινωνικό πρόσημο και έρχεται να αντιμετωπίσει μια αδικία και να άρει μία διάκριση σε βάρος ασθενέστερων συμπολιτών μας. Συγκεκριμένα με τη σκοπούμενη ρύθμιση εντάσσονται στους ευάλωτους οφειλέτες και τα άτομα με αναπηρία, ενώ για τις λεπτομέρειες του ποσοστού αναπηρίας των εισοδηματικών και περιουσιακών κριτηρίων και λοιπών στοιχείων που αφορούν στην έκδοση της βεβαίωσης του ευάλωτου οφειλέτη θα εκδοθεί ΚΥΑ από τους Υπουργούς Οικονομίας και Κοινωνικής Συνοχής και Οικογένειας. Άρα, λοιπόν, με αυτόν τον τρόπο εξαλείφεται η δυσμενής μεταχείριση των ατόμων με αναπηρία και υπάγονται αυτοί στο προστατευτικό πλέγμα των διατάξεων του νόμου 4738/2020 ενώ η συγκεκριμενοποίηση των προϋποθέσεων υπαγωγής και των διαδικαστικών ζητημάτων με ΚΥΑ αποσκοπεί στην ταχύτερη προσαρμογή στις μεταβαλλόμενες συνθήκες και στην ευελιξία της ρύθμισης των επιμέρους ζητημάτων.

Κυρίες και κύριοι συνάδελφοι, ένας από τους στόχους της Κυβέρνησής μας είναι η διευκόλυνση της καθημερινής ζωής του πολίτη, η βελτίωση των υπηρεσιών και η ταχύτερη εξυπηρέτηση των αναγκών του. Με τις διατάξεις του υπό συζήτηση και ψήφιση σχεδίου νόμου, πέραν της προσαρμογής της ελληνικής νομοθεσίας στην ευρωπαϊκή, επιχειρείται και η βελτιστοποίηση συγκεκριμένων συναλλαγών του πολίτη και η απλοποίηση των διαδικασιών. Εντοπίζουμε τις ενδεχόμενες δυσχέρειες στην εφαρμογή των νόμων, βελτιώνουμε τις διαδικασίες και βρισκόμαστε εμπράκτως δίπλα στον πολίτη για τη βελτίωση της καθημερινότητάς του.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βολουδάκη.

Επόμενος ομιλητής ο κ. Σπυρίδων Τσιρώνης, Κοινοβουλευτικός Εκπρόσωπος του κόμματος Νίκη. Θα ακολουθήσουν ο κ. Μαρκογιαννάκης, ο κ. Θεοχάρης και ο κ. Φωτόπουλος.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με επισημάνσεις επί του νομοσχεδίου. Στην Ελλάδα κυκλοφορούν πεντακόσιες εξήντα χιλιάδες περίπου ανασφάλιστα αυτοκίνητα, χωρίς να υπάρχει βούληση από την Κυβέρνηση να τα καταγράψει και να επιβάλει την κείμενη νομοθεσία, προασπίζοντας τη δημόσια ασφάλεια αλλά και προστατεύοντας τους πολίτες από υψηλές δαπάνες σε περίπτωση πρόκλησης ζημίας από ανασφάλιστα οχήματα παντός τύπου.

Στο άρθρο 8 θα έπρεπε κατά τη γνώμη μας να προβλέπονται έλεγχοι στα σύνορα για την εξακρίβωση της ασφάλισης κάτι που προστατεύει τη δημόσια ασφάλεια στη χώρα μας. Διακρίσεις τις οποίες επικαλείται το σχέδιο νόμου, δεν δημιουργούνται δεδομένου ότι στην ελληνική επικράτεια κυκλοφορούν πολλά οχήματα με πινακίδες βαλκανικών χωρών οπότε η ισονομία και την ισοπολιτεία υπαγορεύουν τον έλεγχο σε όλα τα οχήματα χωρίς εξαιρέσεις.

Στο άρθρο 10 προβλέπεται στους σκοπούς του επικουρικού κεφαλαίου η κάλυψη της ασφαλιστικής αποζημίωσης σε περιπτώσεις αφερεγγυότητας της ασφαλιστικής επιχείρησης. Το ερώτημα είναι αν έχουν προβλεφθεί επιπλέον έσοδα για το επικουρικό κεφάλαιο για να καλυφθούν οι εν λόγω αποζημιώσεις. Έχει γίνει κάποια οικονομετρική μελέτη βιωσιμότητας; Μήπως τελικά θα γίνει και εδώ μετακύλιση του κόστους στα ασφαλιστήρια των αυτοκινήτων, οπότε θα τροφοδοτηθεί ο φαύλος κύκλος: υψηλά κόστη ασφαλιστηρίων, άρα όλο και περισσότερα ανασφάλιστα οχήματα.

Στο άρθρο 11 προβλέπεται ότι άτομα που υπέστησαν σωματική βλάβη δεν δικαιούνται αποζημίωσης εφόσον επιβιβάστηκαν με τη θέλησή τους σε ανασφάλιστο όχημα και εφόσον γνώριζαν ότι δεν είναι ασφαλισμένο. Η ρύθμιση είναι γενικόλογη και θα υπάρξει τάση μεταφοράς της ευθύνης στο θύμα.

Στο άρθρο 22 προβλέπεται η ηλεκτρονική διασταύρωση δεδομένων για τον εντοπισμό οχημάτων που είναι ανασφάλιστα ή δεν έχουν πληρώσει τέλη κυκλοφορίας. Ηλεκτρονικά, μέσα από τις βάσεις δεδομένων των υπηρεσιών τόσο του Υπουργείου Οικονομικών όσο και του Υπουργείου Ψηφιακής Διακυβέρνησης υπήρχε και υπάρχει αυτή η δυνατότητα. Για ποιον λόγο δεν εφαρμόστηκε έως σήμερα;

Όσον αφορά τα άρθρα 52 ως 59, για την αξιοποίηση της περιουσίας του δημοσίου, δεν συμφωνούμε με την αναίρεση διατάξεων, οι οποίες σε κάθε περίπτωση εξυπηρετούν το Υπερταμείο και τις θυγατρικές του, όπως την «ΕΤΑΔ Α.Ε.», για το ξεπούλημα ουσιαστικά της περιουσίας του δημοσίου ή διατάξεις οι οποίες νομιμοποιούν ετεροχρονισμένα καταπατήσεις εκτάσεων του δημοσίου.

Ειδικότερα για τον ρόλο της ΕΤΑΔ, η οποία είναι θυγατρική του Υπερταμείου, σημειώνουμε τα παρακάτω. Σύμφωνα με το άρθρο 196 παράγραφος 4 του ν.4389/2016 η κυριότητα και η νομή όλων των ακινήτων περιουσιακών στοιχείων του ελληνικού δημοσίου, ακόμη και τα σπήλαια και οι αρχαιολογικοί χώροι, έχουν περιέλθει από το ελληνικό δημόσιο στην ΕΤΑΔ.

Οπότε, παρά τις δηλώσεις του Υπουργού κ. Χατζηδάκη σε προηγούμενο νόμο για την αξιοποίηση των αιγιαλών και της παραθαλάσσιας περιουσίας του δημοσίου, που όπως έλεγε θα μπει τάξη στη δημόσια περιουσία που βρίσκεται σε παραθαλάσσιες περιοχές και περί αυστηρών προστίμων και περί νέων τεχνολογιών ελέγχου, καθώς και εξάλειψη της γραφειοκρατίας και χρήση ηλεκτρονικής δημοπρασίας όπως έλεγε, με τα άρθρα 52 ως 59 της παρούσης είναι προφανές πως δεν πρόκειται για τίποτε άλλο παρά για τη διευκόλυνση της ΕΤΑΔ, θυγατρικής του Υπερταμείου, να παρακάμπτει τις όσες νομοτεχνικές δυσκολίες υπήρχαν από προηγούμενη νομολογία, η οποία, όμως, διασφάλιζε σε κάθε περίπτωση το δημόσιο συμφέρον.

Τα, δε, έσοδα από το ξεπούλημα των ιδιωτικών ακινήτων του δημοσίου, τα οποία έχουν περιέλθει στην ΕΤΑΔ, κατευθύνονται στην αποπληρωμή του χρέους, όπως άλλωστε όριζε και η απόφαση του Συμβουλίου Κορυφής του 2015, όπου η δημόσια περιουσία καθορίστηκε σε 50 δισεκατομμύρια ευρώ, όταν σε εκθεση του ΔΝΤ, το 2010, η εκτίμηση ανερχόταν σε τουλάχιστον 300 δισεκατομμύρια ευρώ. Το Υπερταμείο, όσο κι αν θέλουν οι μνημονιακές κυβερνήσεις, και ιδιαίτερα η παρούσα Κυβέρνηση και ο εν λόγω Υπουργός, να προσποιούνται ότι δεν ξέρουν, δεν θυμούνται, δεν είδαν αποτελεί εγγύηση των δανειστών για την επιστροφή των δανείων τους.

Πιο συγκεκριμένα, στο ΦΕΚ 94 της 10-8-2015 αναγράφεται πως σύμφωνα με δήλωση της Συνόδου Κορυφής της ζώνης του ευρώ η ρευστοποίηση περιουσιακών στοιχείων θα αποτελέσει μία από τις πηγές για την πραγματοποίηση της προγραμματισμένης εξόφλησης των δανείων του Ευρωπαϊκού Μηχανισμού Στήριξης.

Επιπλέον, αποτελεί παγκόσμια ντροπή και τραγική πρωτοτυπία ότι ένα κράτος παραχώρησε τη δημόσια περιουσία του και μέρος της ιδιωτικής σε διαχειριστική εταιρεία που δεν ελέγχει αυτό και μάλιστα χωρίς την προηγούμενη αξιολόγηση ή εκτίμηση από διεθνή ή έστω εγχώρια εκτιμητική εταιρεία, ώστε να διασφαλιστεί τουλάχιστον το συμφέρον του ελληνικού δημοσίου και του λαού μας.

Στο χαρτοφυλάκιο της ΕΤΑΔ βρίσκονται πάνω από εβδομήντα δύο χιλιάδες ακίνητα. Ωστόσο αποτιμημένα είναι μόλις τα δύο χιλιάδες εννιακόσια. Η Κυβέρνηση στην ανάλυση συνεπειών ρύθμισης ισχυρίζεται ότι με το νομοσχέδιο θα τακτοποιήσει μια κατάσταση παρανομίας, όπου οι ιδιώτες που χρησιμοποιούν επί μακρόν ακίνητα του δημοσίου εμφανίζονται ως καταπατητές, παρά το γεγονός ότι έχουν ενεργήσει με καλή πίστη και είναι πρόθυμοι να εξαγοράσουν τα ακίνητα αυτά.

Πρόκειται για μια πρόχειρη προσπάθεια να λυθεί ένα τόσο πολύπλοκο πρόβλημα, που νομοτελειακά είναι καταδικασμένη σε αποτυχία. Πρόκειται για ένα νομοθέτημα με αρκετές αδυναμίες, που πολύ πιθανόν να νομιμοποιήσει καταπατήσεις που το δημόσιο δεν έκανε τίποτα για να διαφυλάξει την περιουσία του.

Επιτρέψτε μου λίγο χρόνο για την τροπολογία. Για άλλη μια φορά η Κυβέρνηση καταθέτει με αυτόν τον προσβλητικό και απαξιωτικό για την κοινοβουλευτική διαδικασία τρόπο μία τροπολογία της τελευταίας στιγμής. Προφανώς και δεν είναι πρόχειρη. Είναι καλά μελετημένη, έτσι ώστε να εξυπηρετήσει ορισμένα επιχειρηματικά συμφέροντα, χωρίς να υπολογίσει τα συμφέροντα των εργαζομένων της πολυπαθούς εταιρείας.

Σε προηγούμενο νόμο του 2020, με απόφαση του νυν Υπουργού Οικονομικών Κωστή Χατζηδάκη, προέβλεπε ότι η «ΛΑΡΚΟ» θα έπρεπε να μεταβιβαστεί στον επενδυτή εν λειτουργία.

Παρατηρούμε ότι αναιρείτε ακόμα και τα δικά σας νομοθετήματα για να ικανοποιήσετε τους λίγους, τους λίγους, αλλά φίλους σας. Τι είδους δημοκρατία είναι αυτή; Είναι, όντως, μια «Νέα Δημοκρατία». Τι κι αν κάνετε ανασχηματισμούς και αλλαγές προσώπων; Όπως λέει κι ο λαός μας, «άλλαξε ο Μανωλιός κι έβαλε τα ρούχα του αλλιώς». Πολιτική δεν αλλάξατε και δεν αλλάζετε. Και η πολιτική σας οδηγεί μαθηματικά στη φτωχοποίηση του Έλληνα πολίτη και στην ελληνική οικονομία.

Η τροπολογία θέτει σοβαρά ζητήματα για τις θέσεις εργασίας του προσωπικού της εταιρείας, οι οποίοι βρίσκονται στον αέρα. Σας καλούμε να αποσύρετε την τροπολογία και να διασφαλίσετε τις θέσεις εργασίας των εργαζομένων της «ΛΑΡΚΟ».

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Τσιρώνη.

Επόμενος ομιλητής ο κ. Αλέξανδρος Μαρκογιαννάκης, Βουλευτής της Νέας Δημοκρατίας. Θα ακολουθήσουν οι κ.κ. Θεοχάρης, Φωτόπουλος, ο Κοινοβουλευτικός Εκπρόσωπος της Ελληνικής Λύσης, και ο κ. Κατσώτης.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δύο εβδομάδες μετά τις ευρωεκλογές το πολιτικό σκηνικό της χώρας κινείται στον αστερισμό της συζήτησης γύρω από το αποτέλεσμα των εκλογών, συζήτηση που σχεδόν μονοπωλεί τον δημόσιο διάλογο. Προφανώς και κάθε κόμμα έχει τις δικές του προτεραιότητες και θέτει τα δικά του κριτήρια, αξιολογώντας αυτές τις εκλογές και αυτό είναι απόλυτα θεμιτό και αναμενόμενο.

Στο μεταξύ, όμως, μέχρι ειδικά η Αντιπολίτευση να βρει το μήνυμα των εκλογών, οι ανάγκες των πολιτών τρέχουν και δεν σταματούν. Και οι ανάγκες των πολιτών ήταν το κοινό μήνυμα που λάβαμε όλα τα κόμματα, να τρέξουμε, να νοιαστούμε και να βρούμε λύσεις. Γι’ αυτόν τον λόγο χαίρομαι που έχουμε επιστρέψει στα κοινοβουλευτικά μας καθήκοντα, ακριβώς γιατί ο ρόλος μας ως Βουλευτών είναι αυτός, να δίνουμε μέσα από τη νομοθέτηση λύσεις σε προβλήματα των πολιτών. Αυτή είναι η αποστολή του Βουλευτή και αυτόν τον ρόλο οφείλουμε να τιμούμε, ειδικά σε στιγμές που γίνεται λόγος για κρίση του θεσμού της αντιπροσώπευσης.

Τι ρυθμίζει, λοιπόν, αυτό το νομοσχέδιο του Υπουργείου Εθνικής Οικονομίας και Οικονομικών και γιατί ανταποκρίνεται σε αυτό που έθεσα αμέσως προηγουμένως, απαντώντας δηλαδή στις ανάγκες των πολιτών; Εκ πρώτης όψεως οι ρυθμίσεις που φέρνει το Υπουργείο μοιάζουν απλές και τυπικές, κινούμενες γύρω από την ενσωμάτωση μιας κοινοτικής οδηγίας και εφαρμοστικών διατάξεων ευρωπαϊκού κανονισμού. Έχουν, όμως, τη σημασία τους στην καθημερινότητα για χιλιάδες συμπολίτες μας και ακόμα έχει σημασία το πώς αξιοποιήθηκε η διαδικασία της διαβούλευσης για την τελική κατάρτιση των διατάξεων, κάτι στο οποίο θα επανέλθω.

Συνοπτικά, λοιπόν, το σχέδιο νόμου αποσκοπεί στα εξής: στην αποτελεσματική προστασία των ζημιωθέντων από αυτοκινητιστικά ατυχήματα σε περίπτωση αφερεγγυότητας ασφαλιστικής επιχείρησης, στη διοικητική τακτοποίηση των αδρανών και ανασφάλιστων οχημάτων, στην πιλοτική ρύθμιση της αγοράς σε ό,τι έχει να κάνει με την τεχνολογία κατανεμημένου καθολικού, το γνωστό μας ως “blockchain”, και στην αξιοποίηση της δημόσιας περιουσίας με ταυτόχρονη διευθέτηση της κατάστασης των διακατεχόμενων ακινήτων του δημοσίου.

Για το πρώτο και δεύτερο θέμα, που σχετίζονται με τη χρήση των ΙΧ μας, οι ρυθμίσεις καταφέρνουν να είναι ταυτόχρονα ευνοϊκές και για το κράτος αλλά και για τους πολίτες. Στην πρώτη περίπτωση το κράτος παρεμβαίνει υπέρ όσων έχουν εκκρεμότητες και απαιτήσεις από αφερέγγυες ασφαλιστικές εταιρείες, διασφαλίζοντας την ικανοποίηση όσων έχουν ζημιωθεί. Βασικό εργαλείο είναι η αξιοποίηση του επικουρικού κεφαλαίου, ώστε να αποζημιώνει και σε περιπτώσεις στις οποίες ένα αυτοκίνητο που προκάλεσε ατύχημα είναι ασφαλισμένο σε ασφαλιστική εταιρεία η οποία είτε έχει πτωχεύσει ή βρίσκεται σε ειδική εκκαθάριση, λύνοντας έτσι ένα πρόβλημα που έχει παρουσιαστεί εδώ και χρόνια.

Στη δεύτερη περίπτωση έχουμε τριπλή θετική παρέμβαση. Πρώτον, εκκαθάριση του μητρώου οχημάτων μέσα από την αξιοποίηση βάσεων ηλεκτρονικών δεδομένων, όπως αυτονόητα οφείλει κάθε κράτος που θέλει να θεωρείται σύγχρονο.

Δεύτερον, σε συνέχεια του προηγούμενου, καθιερώνεται η διαδικασία με την οποία διαπιστώνεται ποια αυτοκίνητα δεν έχουν ασφαλιστεί ή δεν έχουν ελεγχθεί σε ΚΤΕΟ ή δεν έχουν καταβάλει τα τέλη κυκλοφορίας, μέσω και πάλι της διασταύρωσης ηλεκτρονικών βάσεων δεδομένων.

Τρίτον, το οποίο έχει κι ενδιαφέρον για την τσέπη των πολιτών, γίνονται ελαφρύνσεις και διευκολύνσεις στα πρόστιμα τελών κυκλοφορίας. Το πρόστιμο για καθυστερημένη καταβολή τελών κυκλοφορίας από 100% επί των τελών μειώνεται σε 25%, αν τα τέλη καταβληθούν τον πρώτο μήνα και κατά 50% εάν καταβληθούν το πρώτο δίμηνο της καθυστέρησης.

Αυτό που έχει σημασία να τονίσω είναι ότι για αυτά τα συγκεκριμένα θέματα υπήρξε γόνιμος και αποδοτικός διάλογος στο στάδιο της διαβούλευσης του σχεδίου νόμου. Αυτό μάλιστα αποτυπώθηκε και στις δημόσιες τοποθετήσεις της Ένωσης Ασφαλιστικών Εταιρειών Ελλάδος, όπως τις εντόπισα και στην ειδησεογραφία, όπως από τους ίδιους γίνεται αναφορά τόσο για σημαντικές ρυθμίσεις όσο και για την υιοθέτηση των θέσεών τους από το ίδιο το Υπουργείο.

Περνώντας τώρα στη δεύτερη ενότητα των ρυθμίσεων, έχουμε μπροστά μας τις διατάξεις για τα προϊόντα κατανεμημένου καθολικού και τις διατάξεις για τη δημόσια περιουσία και τη διευκόλυνση διαχείρισης ακινήτων του δημοσίου.

Σε ό,τι αφορά το πρώτο, τα προϊόντα κατανεμημένου καθολικού, έχουμε να κάνουμε με τον γνωστό αγγλικό όρο blockchain της τεχνολογίας, από την οποία παράγονται και τα γνωστά μας κρυπτονομίσματα.

Λόγω της ταχείας ανάπτυξης της συγκεκριμένης τεχνολογίας, η τεχνολογία του κατανεμημένου καθολικού παραμένει ακόμα σε μεγάλο βαθμό αρρύθμιστο στοιχείο της αγοράς. Αρρύθμιστο, αλλά ωστόσο υπαρκτό. Εδώ έγκειται και η σημασία της ρύθμισης: Σε συμμόρφωση με τα οριζόμενα στο Ενωσιακό Δίκαιο, η ελληνική πολιτεία για πρώτη φορά προχωράει στην αναγνώριση άυλων τίτλων και των πράξεων που γίνονται με αυτά τα συναλλακτικά μέσα, με χρήση δηλαδή της τεχνολογίας κατανεμημένου καθολικού.

Για όσους παρακολουθούν τις εξελίξεις, δεν είναι μακριά η μέρα κατά την οποία η συχνά γκρίζα και μαύρη αυτή τεχνολογία προϊόντων οικονομικών συναλλαγών θα γίνει μέρος των κανόνων της επίσημης οικονομίας. Υπό αυτήν, λοιπόν, την έννοια, σήμερα στη Βουλή πρωτοπορούμε.

Τέλος, θα ήθελα να αναφερθώ συνοπτικά και στη χρήση ακινήτων του δημοσίου και ιδιώτες, καλή τη πίστει. Με τις διατάξεις που σήμερα ψηφίζουμε, αποσαφηνίζονται οι προϋποθέσεις για την εξαγορά διακατεχομένων ακινήτων του δημοσίου. Πλέον μπορούν να εξαγοράζονται και ακίνητα που δεν έχουν κτίσμα, με προϋπόθεση να έχουν δηλωθεί στο Ε9 τα τελευταία πέντε έτη, ενώ δεν απαγορεύεται η εξαγορά για όσους έχουν μισθώσει το ακίνητο για χρονικό διάστημα μέχρι τρία έτη πριν την υποβολή της αίτησης.

Επίσης, προβλέπεται ότι το δημόσιο δεν ασκεί διεκδικητικές αγωγές για ακίνητα που βρίσκονται εντός σχεδίου πόλεως, όταν οι ιδιώτες έχουν, ήδη, αναγραφεί ως κύριοι και το δημόσιο δεν έχει τίτλο, καθώς και η πρόβλεψη αυτή επεκτείνεται και για ακίνητα που δεν έχουν χαρακτηριστεί δασικά στο παρελθόν.

Το μέτρο αυτό είναι θετικό. Είναι φιλικό προς τον πολίτη. Δεν θίγει το δημόσιο συμφέρον και δεν θέτει προσκόμματα στην οικονομική ανάπτυξη ούτε του πολίτη, αλλά ούτε και της τοπικής οικονομίας. Μιλάω εδώ ως Βουλευτής τουριστικής περιοχής, με πολλά παραδείγματα χρόνιων και αλυσιτελών προστριβών μεταξύ δημοσίου και κατοίκων.

Κυρίες και κύριοι συνάδελφοι, υπερψηφίζοντας ως Βουλευτές το σημερινό σχέδιο νόμου του Υπουργείου Εθνικής Οικονομίας και Οικονομικών, παράγουμε θετικά αποτελέσματα για τους πολίτες. Αυτό είναι στο δικό μου μυαλό το μήνυμα των πρόσφατων εκλογών, όπως και κάθε άλλης εκλογικής διαδικασίας. Οι πολίτες ζητούν από εμάς έργο που βελτιώνει την καθημερινότητα της ζωής τους και ας το έχουμε αυτό υπ’ όψιν μας δίπλα σε άλλες πιο εξεζητημένες αναλύσεις που κάναμε και κάνουμε για το εκλογικό αποτέλεσμα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη.

Επόμενος ομιλητής ο κ. Θεοχάρης Θεοχάρης, Βουλευτής της Νέας Δημοκρατίας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κύριε Πρόεδρε.

Δεν θα αναφερθώ πολύ στα σημεία του νομοσχεδίου που ουσιαστικά ενσωματώνουν τις οδηγίες και για τα blockchain και για το επικουρικό, παρά μόνο να απαντήσω λίγο σε κάποιες αιτιάσεις του κ. Καζαμία που μίλησε για το επικουρικό και για ποιον λόγο πληρώνεται κατά 70% η εισφορά από τις εταιρείες και 30% από τους ασφαλισμένους.

Πρώτα απ’ όλα, αυτό δεν άλλαξε, ίσχυε και πριν. Ίσχυε από την προηγούμενη οδηγία. Είναι σύμφωνο με τις διαδικασίες και τις πρόνοιες της ευρωπαϊκής οδηγίας. Άρα δεν τίθεται κανένα θέμα.

Δεύτερον, δεν έχει και καμμία σημασία. Διότι, όταν έχει 100 ευρώ το συμβόλαιο και τα 6 ευρώ πάνε στο επικουρικό, είτε πούμε στα χαρτιά ότι τα 4,2 ευρώ μέσα από αυτά τα 100 είναι της ασφαλιστικής και το 1,5 ευρώ είναι από του πελάτη, πάλι 6 ευρώ φεύγουν από τη συνολική τιμή. Άρα δεν έχει καμμία σημασία και κανένα νόημα αυτή η συζήτηση.

Βέβαια, υπάρχει και το ζήτημα της δικαιοσύνης. Το επικουρικό ασφαλίζει δύο κινδύνους: Πρώτον, να κλείσει η ασφαλιστική και να μην έχει χρήματα να αποζημιώσει τους ασφαλισμένους της. Μπαίνει τότε το επικουρικό κεφάλαιο και εξ ου υπάρχει το 70%. Δεύτερον, να είναι ένα ανασφάλιστο όχημα με ευθύνη των ιδιοκτητών, του ιδιοκτήτη του συγκεκριμένου. Άρα στατιστικά κάποιοι ιδιοκτήτες δεν ασφαλίζουν. Συνεπώς αυτούς τους δύο κινδύνους προφανώς μοιράζονται, σύμφωνα και με την οδηγία, στο 70-30. Άρα όλη αυτή η συζήτηση που έγινε, δεν είχε κανένα νόημα.

Θα μιλήσω κυρίως στα θέματα που έχουν σχέση με τις διασταυρώσεις, τα μητρώα και όλα αυτά, διότι αυτή τη στιγμή, κυρίες και κύριοι συνάδελφοι, ψηφίζουμε ένα νομοσχέδιο που προωθεί μια επανάσταση, μια επανάσταση του αυτονόητου, μια επανάσταση αποτελεσματικότητας –βεβαίως- και μια επανάσταση κοινής λογικής. Διότι χρειάζεται κάποιες στιγμές επανάσταση, έστω και αν είναι ένα ζήτημα καθημερινότητας. Και για μας -αν θέλετε- το μήνυμα το πολιτών στις τελευταίες εκλογές είναι να σκύψουμε και να στραφούμε στην καθημερινότητα. Χρειάζεται, λοιπόν, επανάσταση και η απόδειξη είναι ότι από τότε που υπάρχει το ελληνικό κράτος, αυτό το έρημο το μητρώο των οχημάτων του Υπουργείου Μεταφορών ακόμα δεν έχει καθαρίσει για να ξέρουμε τα οχήματα τα οποία στην πραγματικότητα υπάρχουν μόνο στα χαρτιά και στην ουσία δεν υπάρχουν, παρά είναι μόνο σε κάποια βουνά γλάστρες, όπου φυτρώνουν λουλούδια μέσα τους, αλλά δεν ακολουθήθηκαν οι κανονικές διαδικασίες, έχουν πεταχτεί σε κάτι χαράδρες ή οτιδήποτε. Πρόκειται για ανύπαρκτα οχήματα τα οποία όμως, σύμφωνα με το μητρώο του Υπουργείου Μεταφορών, υπάρχουν, ζουν και βασιλεύουν.

Αυτό, λοιπόν, είναι ένα μεγάλο πρόβλημα το οποίο οδηγούσε σε μια φοβερή αδυναμία και στην ΑΑΔΕ, η οποία ακόμα και σήμερα τον μόνο φόρο που δεν βεβαιώνει είναι τα τέλη κυκλοφορίας, ακριβώς διότι δεν έχει την ισχύ και τη θέληση να βεβαιώσει, διότι θα βγάλει –ενδεχομένως- εκατοντάδες χιλιάδες οχημάτων ανύπαρκτα. Και δεν μπορεί να βεβαιωθεί αυτό το τέλος, αυτός ο φόρος. Με αυτό το νομοσχέδιο ερχόμαστε και το λύνουμε αυτό το ζήτημα.

Το λύνουμε το ζήτημα αυτό, λοιπόν, με τον καθαρισμό του μητρώου οχημάτων. Πώς; Όσα οχήματα για επτά χρόνια δεν πληρώνουν ούτε ασφάλιση ούτε περνάνε από ΚΤΕΟ ούτε πληρώνουν τέλη κυκλοφορίας, μπαίνουν αυτόματα σε μια διαδικασία οιονεί αδρανοποίησης, προσωρινής αδρανοποίησης. Και με γρήγορες διαδικασίες, με μια απλή δήλωση του υποτιθέμενου ιδιοκτήτη ή του κληρονόμου του πρώην ιδιοκτήτη ή ούτω καθεξής, μπαίνουν και σε οριστική αδρανοποίηση και έτσι καθαρίζει επιτέλους και λύνεται το πρόβλημα του μητρώου του Υπουργείου Μεταφορών.

Και λέω ότι είναι επανάσταση, διότι τελικά η αξία των υπηρεσιών που δίνει το δημόσιο εξαρτάται από την ποιότητα των στοιχείων που έχει το δημόσιο. Και με αυτό εδώ το νομοσχέδιο δίνουμε αυτή τη λύση, ώστε να μπορούμε μετά να κάνουμε ό,τι χρειάζεται να κάνουμε σε σχέση με τα οχήματα σε αυτή τη χώρα.

Γι’ αυτό, λοιπόν, λύνουμε αυτό το μεγάλο ζήτημα, το οποίο απελευθερώνει όλους τους υπόλοιπους φορείς να κάνουν τη δουλειά τους και φυσικά το Υπουργείο Μεταφορών να ξέρει, επιτέλους, ακριβώς τα οχήματα που κυκλοφορούν στη χώρα. Με αυστηρές κυρώσεις για όποιον δηλώσει ή είναι δηλωμένο οιονεί αδρανές ή και ακίνητο και κυκλοφορεί. Και για πρώτη φορά έχουμε τη δυνατότητα να πάρουμε στοιχεία και από κάμερες και από εφαρμογή που έχει η ΑΑΔΕ έτοιμη, η οποία ελέγχει εκείνη τη στιγμή με φωτογραφία της πινακίδας εάν το όχημα αυτό κυκλοφορεί ή όχι. Από τα διόδια, λοιπόν, αλλά και από άλλες κάμερες θα μπορούμε να δούμε και να διασταυρώσουμε μαζικά εάν είναι δηλωμένα ακίνητα οχήματα ή αν είναι δηλωμένα αδρανή προσωρινά ή οριστικά και κυκλοφορούν στη χώρα. Λύνουμε, δηλαδή, ουσιαστικά αυτό το πρόβλημα.

Το ίδιο κάνουμε και για την ακινησία, όπως προείπα. Φυσικά το κάνουμε για τα οχήματα που δεν περνάνε ΚΤΕΟ και αυτά τα οχήματα είναι οχήματα –θυμίζω- που είναι επικίνδυνα και για τους επιβάτες και για τους τρίτους, τους πεζούς ή τους επιβάτες άλλων οχημάτων, οι οποίοι κινδυνεύουν από ένα τέτοιο όχημα το οποίο σε μια δύσκολη στιγμή μπορεί να οδηγήσει σε ατυχήματα ή και δυστυχήματα. Με αυτόν τον τρόπο λύνουμε και αυτό το μεγάλο πρόβλημα.

Και φυσικά το μεγάλο θέμα των ανασφάλιστων οχημάτων. Εδώ λέμε πεντακόσιες χιλιάδες. Εγώ δεν μπορώ να σας πω αν είναι μεταξύ τριακοσίων χιλιάδων ή εξακοσίων χιλιάδων. Και τα δύο νούμερα -και οποιοδήποτε ανάμεσα- θα μπορούσα να το πιστέψω. Τελευταία φορά που έγινε διασταύρωση για τα ανασφάλιστα οχήματα, ήταν τον Απρίλιο του 2013 όταν Γενικός Γραμματέας Δημοσίων Εσόδων ήμουν εγώ.

Αυτή η μεγάλη προσπάθεια που ξεκίνησε τότε και η οποία αφέθηκε να μαραζώσει όλα αυτά τα χρόνια, συνεχίζεται με αυτό το νομοσχέδιο. Είμαι περήφανος που για εννιά μήνες «ωρίμασα» αυτό το νομοσχέδιο και χαίρομαι που ο φίλος μου ο Χρήστος Δήμας το εισάγει και είναι εδώ για να το υποστηρίξει.

Προσπάθησε και ο ΣΥΡΙΖΑ με μια αλυσιτελή διάταξη που έφερε. Και ξέρετε τι έλεγε; Έλεγε θα γίνει η διασταύρωση, θα βρούμε αυτά τα εκατό χιλιάδες οχήματα, θα τα τυπώσουμε, θα τα στείλουμε στα οικεία αστυνομικά τμήματα, ο αστυνομικός θα πάρει τους πάκους τα χαρτιά, θα πάει στο σπίτι, θα χτυπήσει την πόρτα, θα πει πού είναι το όχημα, για δείξε μου αν έχει ασφάλιση και θα δώσει κλήση. Αυτή ήταν η διαδικασία η οποία προβλεπόταν ως τώρα. Είναι δυνατόν αυτή η διαδικασία που εσείς ψηφίσατε και φέρατε στη Βουλή να λειτουργούσε ποτέ;

Μπορώ να σας πω δεν ήταν εύκολο να βρούμε ποια υπηρεσία θα είναι αυτή η οποία θα είναι υπεύθυνη να επιβάλει τα πρόστιμα και πήραμε απόφαση στο Υπουργείο Οικονομικών, με δική μου εισήγηση, να είναι το ΣΔΟΕ και να λύσουμε το πρόβλημα που δεν ήθελε κανένας να επιβάλει και γι’ αυτό και την τελευταία φορά καταλήξατε να το πείτε στην Ελληνική Αστυνομία.

Φέρνουμε μία διάταξη η οποία δίνει λύση επιτέλους στις παρατάσεις για τα τέλη κυκλοφορίας. Δεν χρειάζονται πια παρατάσεις από του χρόνου τελών κυκλοφορίας. Δεν θέλουμε να δίνουμε παρατάσεις σε καμμία περίπτωση. Για να γίνει αυτό, όμως, πρέπει να είναι σωστή η δομή των προστίμων. Σήμερα στις 31 Δεκεμβρίου πληρώνεις τέλη, 1η Γενάρη πληρώνεις δύο φορές τα τέλη, 100% πρόστιμο. Τώρα όχι. Τον Γενάρη θα πληρώσεις 25% πρόστιμο, τον Φεβρουάριο 50% και από τον Μάρτιο και μετά θα πληρώσεις το 100%. Έτσι μπαίνει το πρόστιμο σταδιακά. Κάποιος ο όποιος του έτυχε κάτι, αμέλησε, δεν θα πληρώσει ένα υπέρογκο πρόστιμο, αλλά κι ο όποιος το πλήρωσε στην ώρα του επιτέλους δεν πρέπει να νιώθει συνέχεια το κορόιδο.

Τελειώνω, λοιπόν, λέγοντας ότι αυτό το νομοσχέδιο πρέπει να ψηφιστεί από όλες τις πτέρυγες.

Μια λέξη για την έκτακτη εισφορά. Διότι σήμερα με την ανακοίνωση ότι μπαίνει η έκτακτη εισφορά πάνε στον πολιτικό «κουβά» ο κ. Φάμελλος και ο ΣΥΡΙΖΑ, ο οποίος μας έλεγε ότι δεν τολμάει η Νέα Δημοκρατία να βάλει φόρο στα υπερκέρδη των διυλιστηρίων. Να, λοιπόν, που το ξαναέκανε η Νέα Δημοκρατία.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κλείνω με αυτό γιατί αναφέρθηκε σ’ εμένα ο κ. Παππάς, κύριε Πρόεδρε.

Ξαναρχίζει τώρα και λέει είναι λίγο το 33%. Για ποιον λόγο η Ευρωπαϊκή Επιτροπή λέει από 33% έως 90%, έχετε αναρωτηθεί; Σε ποια περίπτωση πρέπει να βάλουμε 90% και σε ποια περίπτωση πρέπει να βάλουμε 33%; Τα κέρδη των ελληνικών διυλιστηρίων, κυρίως, προέρχονται από τις εξαγωγές, όχι από την ελληνική αγορά. Η φορολόγηση των υπερκερδών πρέπει να έχει δικαιολογητική βάση, να είναι δίκαιη, αλλιώς θα πέσει στο Συμβούλιο της Επικρατείας. Είναι δίκαιο να φορολογήσεις 90% τα κέρδη που βγάζει μια επιχείρηση επειδή εξάγει; Είναι το νούμερο ένα εξαγωγικό προϊόν της χώρας μας. Πρέπει, λοιπόν, να φορολογήσεις σε ένα τέτοιο ποσοστό που να είναι αναλογικό με το τι βγάζει υπερκέρδη από τον Έλληνα πολίτη. Ξαναγυρίζουμε τα χρήματα του Έλληνα φορολογούμενου, του Έλληνα καταναλωτή καυσίμου ξανά πίσω. Αυτό κάνουμε και γι’ αυτό πρέπει να βάλουμε στο 33%. Συνεπώς και σήμερα άλλος ένας πολιτικός «κουβάς» στον ΣΥΡΙΖΑ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Θεοχάρη.

Καλείται στο Βήμα ο κ. Στυλιανός Φωτόπουλος, Κοινοβουλευτικός Εκπρόσωπος της Ελληνικής Λύσης.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Θα ξεκινήσω την ομιλία μου με αφορμή αυτό που ανέφεραν δύο συνάδελφοι νωρίτερα σχετικά με το παράδειγμα της Ισπανίας ως προς τη μείωση του ΦΠΑ, το οποίο η Κυβέρνηση της Νέας Δημοκρατίας φυσικά και αποκηρύσσει μετά βδελυγμίας. Δύο παρατηρήσεις έχω εδώ.

Πρώτον, η Ισπανία έχει έναν σοσιαλιστή πρωθυπουργό ο οποίος δήλωσε: «Προτιμώ να μειώνω τους φόρους αντί να μοιράζω επιδόματα». Σε αντίθεση με τον δικό μας τον Πρωθυπουργό ο οποίος υποτίθεται ότι είναι φιλελεύθερος και ο οποίος θα έπρεπε να είναι υπέρ της μείωσης των φόρων, ο οποίος προτιμά να μαζεύει φόρους από τον ΦΠΑ, από τον ειδικό φόρο κατανάλωσης και να μοιράζει κλάσμα αυτών με τη μορφή του κάθε είδους pass. Αυτό θα είχε και μία έννοια, θα είχε και μια λογική σε μια οικονομία η οποία λειτουργούσε με όρους κανονικούς.

Σε μία οικονομία στην οποία στο λιανεμπόριο το 90% βρίσκεται στα χέρια τεσσάρων ομίλων, είναι αδιανόητο να λες ότι δεν θα περάσει η μείωση του ΦΠΑ στους τελικούς καταναλωτές. Τέσσερις όμιλοι είναι. Αν δεν μπορείς να τους ελέγξεις, κάτι κάνεις λάθος. Προφανώς, όμως, η Κυβέρνηση βολεύεται, εξυπηρετείται, όπως θέλετε πείτε το, να μαζεύει τα χρήματα από τον Έλληνα πολίτη, να μαζεύει τον ΦΠΑ και να του επιστρέφει μετά ως πουρμπουάρ ένα μέρος από αυτό.

Όσον αφορά το νομοσχέδιο, δεν θα σταθώ πάρα πολύ γιατί και ο χρόνος είναι λίγος. Νομίζω ότι ο αγορητής μας τα εξέθεσε τα θέματα όσο καλύτερα μπορούσε. Θα έρθω, όμως, στο άρθρο 52 του συγκεκριμένου νομοσχεδίου με την ιδιότητά μου ως φοροτεχνικός και θα πω κάτι το οποίο ανέφερα και στη διάρκεια των επιτροπών.

Αναφέρει στο άρθρο 52 παράγραφος 2: «Προϋπόθεση για την άσκηση του δικαιώματος της παραγράφου 1 είναι η δήλωση του ακινήτου στο έντυπο Ε9 για τα πέντε τουλάχιστον έτη». Και ρώτησα: Εμπρόθεσμα; «Βεβαίως», μου απάντησε συνάδελφος της Συμπολίτευσης. «Προφανώς». Καθόλου προφανώς, κύριοι. Δεν προκύπτει από το νομοσχέδιο. Τι σημαίνει αυτό; Με ένα πρόστιμο των 100 ευρώ θα έρθει κάποιος ο οποίος διεκδικεί από το δημόσιο, θα το δηλώσει αναδρομικά, θα το δηλώσει εκπρόθεσμα και θα διεκδικήσει εκατό στρέμματα. Δεν υπάρχει, λοιπόν, «προφανώς». Διευκρινίστε το.

Έρχομαι τώρα στην τροπολογία 182 και θα ξεκινήσω από το άρθρο 2. Ακαταδίωκτο. Είστε η κυβέρνηση του ακαταδίωκτου. Ακαταδίωκτο για τους τραπεζίτες, ακαταδίωκτο για τις επιτροπές. Συνεχίζετε στο ίδιο βιολί. Φυσικά και δεν πρόκειται να το ψηφίσουμε.

Για σταθείτε λίγο, όμως. Εσείς πριν τις εκλογές, πριν λίγες μέρες δεν λέγατε ότι δεν θα δοθεί παράταση για το «πόθεν έσχες»; Η δική σας Κυβέρνηση δεν ήταν αυτή η οποία έδινε διαρροές και η οποία είχε βάλει στη διάρκεια της προεκλογικής περιόδου σε μια συζήτηση για το Ευρωκοινοβούλιο το θέμα του «πόθεν έσχες» εξαιτίας του κ. Κασσελάκη; Γιατί έρχεστε, λοιπόν, σήμερα και δίνετε παράταση έξι μήνες;

Και εν πάση περιπτώσει, τι είναι αυτά τα οποία μας είπε ο Υπουργός Επικρατείας, ο κ. Βορίδης; «Τα μέλη…» -λέει- «…της Κυβέρνησης και ο Πρωθυπουργός θα υποβάλλουν τις δηλώσεις «πόθεν έσχες» μέχρι τις 30 Ιουνίου». Μέγα λάθος, μέγα ψέμα. Πρώτον, γιατί η πλατφόρμα για τις ετήσιες καταστάσεις δεν έχει ανοίξει. Θα μου πείτε δικό σας το μαχαίρι, δικό σας το πεπόνι. Θα την ανοίξετε και θα μπορέσουν να τις υποβάλουν. Μάλιστα. Θα υποβάλουν, λοιπόν, δηλώσεις. Κι αυτά που σας λέω, σας τα λέω με εμπειρία τριάντα ετών. Θα υποβάλουν. Ποιος θα τις ελέγξει; Κανένας. Ποιος θα τις δημοσιοποιήσει; Κανένας. Άρα τι μας λέτε; Θα υποβάλουν δηλώσεις τα μέλη της Κυβέρνησης, δεν θα ελεγχθούν, δεν θα δημοσιοποιηθούν και αυτό θα γίνει όταν θα γίνει και για όλους τους υπολοίπους. Για μία φορά μην κάνετε επικοινωνία με τα σοβαρά θέματα. Μιλάτε με ανθρώπους οι οποίοι καταλαβαίνουν. Δεν είμαστε όλοι χθεσινοί.

Έρχομαι στην τροπολογία για τη «ΛΑΡΚΟ». Σε αυτή την τροπολογία εμφανίζονται όλα τα χαρακτηριστικά της διακυβέρνησης της Νέας Δημοκρατίας τα τελευταία πέντε χρόνια. Παρεμβαίνετε στη δικαιοσύνη. Συνεχίζετε την ίδια αντεργατική πολιτική. Απαξιώνετε με τον χειρότερο τρόπο τα ασημικά και τον ορυκτό πλούτο της χώρας. Φυσικά και δεν πρόκειται να υπερψηφίσουμε.

Κι έρχομαι τώρα στη συνέντευξη του κυρίου Πρωθυπουργού. Από αυτό εδώ το Βήμα, όταν ψηφιζόταν ο Κώδικας Φορολογίας Εισοδήματος τον προηγούμενο χρόνο, σας είχαμε αναφέρει ότι η διαδικασία από την οποία ορίζεται και την οποία επικαλέστηκε προχθές ο Πρωθυπουργός, την οποία μπορούν να επικαλεστούν οι χιλιάδες ελεύθεροι επαγγελματίες για να αμφισβητήσουν το ελάχιστο τεκμαρτό εισόδημα, είναι ουσιαστικά ανύπαρκτη.

Ξέρετε τι είναι αυτό εδώ, κύριοι; Είναι τριάντα σελίδες οδηγίες προς τους ελεύθερους επαγγελματίες οι οποίοι θέλουν να αμφισβητήσουν το τεκμαρτό εισόδημα. Σοβαρά μιλάτε; Είμαι τριάντα χρόνια φοροτεχνικός. Δεν θα συνέστηνα σε κανέναν πελάτη μου, σε κανένα συνεργάτη μου να το κάνει. Και να το κάνει με μία προϋπόθεση; Με τις προϋποθέσεις τις οποίες ορίζετε εδώ, κύριε Υπουργέ.

Tι λέτε; Να ανοίξουμε τραπεζικούς λογαριασμούς, να δεχτεί τον έλεγχο της πενταετίας, να κάνουμε έλεγχο στα ταξίδια τα οποία έκανε. Ποια ταξίδια; Μιλάμε για την περίοδο 1 Ιανουαρίου έως 31 Δεκεμβρίου του 2023. Πότε ψηφίστηκε το νομοσχέδιο; Στο τέλος του 2023. Είναι δυνατόν κάποιος να είχε δει τη γυάλα, η οποία του δείχνει το μέλλον, και να ήξερε τον Δεκέμβρη του 2023 τι ταξίδια είχε κάνει το Γενάρη και να είχε κρατήσει τα παραστατικά; Μα είναι σοβαρά πράγματα αυτά; Ποιος είναι αυτός ο οποίος θα υποβάλει τη δήλωση; Θα εκκαθαριστεί ο φόρος και θα περιμένει τον φορολογικό ελεγκτή να του ελέγξει πέντε χρόνια πίσω και να αμφισβητήσει το τεκμήριο το οποίο του επιβάλλεται.

Ψέμα δεύτερο, λέτε και εσείς και ο κ. Στουρνάρας της Τράπεζας της Ελλάδος: «Μα, δεν είναι δυνατόν ο ελεύθερος επαγγελματίας να μη δηλώνει όσα δηλώνει ο μισθωτός, ο μισθωτός του ιδιωτικού ή ο μισθωτός του δημοσίου τομέα. Ξεχνάτε, όμως, να πείτε -γιατί όλα είναι επικοινωνία για σας- ότι ο μισθωτός και του ιδιωτικού και του δημοσίου τομέα σε αυτό το εισόδημα, το οποίο μπορεί να είναι 10.500, 12.000, 13.000, 14.000 ευρώ, ανάλογα, λοιπόν, με τα κριτήρια τα οποία έχετε βάλει για τα τεκμήρια, έχει και αφορολόγητο. Ο ελεύθερος επαγγελματίας, κύριοι, δεν έχει αφορολόγητο και έχει και ένα τέλος επιτηδεύματος το οποίο εσείς του φορτώσατε στη διάρκεια των μνημονίων και το οποίο μέχρι σήμερα δεν έχετε βγάλει.

Άρα για ποια ισότητα μιλάμε και για ποια φορολογική δικαιοσύνη μιλάμε, όταν σε ίδια φορολογητέα εισοδήματα ο ένας έχει αφορολόγητο και ο άλλος δεν έχει; Για μια φορά στη ζωή σας σταματήστε να κάνετε επικοινωνία και μιλήστε έντιμα στους Έλληνες πολίτες.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Επόμενος ομιλητής ο κ. Χρήστος Κατσώτης, Βουλευτής του Κομμουνιστικού Κόμματος Ελλάδας.

**ΧΡΗΣΤΟΣ ΚΑΤΣΩΤΗΣ:** Το έγκλημα της «ΛΑΡΚΟ» έχει αυτουργό Κυβέρνηση ΝΔ και Πρωθυπουργό. Το έγκλημα της «ΛΑΡΚΟ» έχει ιστορία, Ευρωπαϊκή Ένωση, ΣΥΡΙΖΑ, ΠΑΣΟΚ, Νέα Δημοκρατία. Αυτά τα συνθήματα φωνάζουν οι εργαζόμενοι της «ΛΑΡΚΟ» και όλοι αυτοί που βρίσκονται εδώ και ώρες έξω από αντίξοες συνθήκες εδώ στη Βουλή απ’ έξω. Και αποτυπώνουν τι; Τις ευθύνες όλων των κυβερνήσεων ως τώρα και ιδιαίτερα της Νέας Δημοκρατίας που έφερε αυτή την κατάπτυστη τροπολογία στις πρώτες πρωινές ώρες της 18ης Ιουνίου πριν τη δίκη για τα ασφαλιστικά μέτρα που έχουν καταθέσει οι εργαζόμενοι της «ΛΑΡΚΟ».

Τι θέλει να πετύχει η Κυβέρνηση; Θέλει να καθαρίσει την επιχείρηση από τους εργαζόμενους και να προχωρήσει η εκποίηση της «ΛΑΡΚΟ». Μεταβιβάζει στον ειδικό διαχειριστή τη δυνατότητα να περιορίσει ή να διακόψει τελείως τη λειτουργία της εταιρείας, να αναθέσει τη φύλαξη και τη συντήρηση σε ιδιώτες και να συντελεί διαχειριστικές πράξεις, ανοίγοντας και με αυτόν τον τρόπο τον δρόμο για την καταγγελία συμβάσεων εργασίας και την απόλυση εργαζομένων. Ποιος σας είπε, κύριοι της Νέας Δημοκρατίας, ότι έχετε δικαίωμα να καταδικάσετε στην ανεργία, στην ανέχεια τους εργαζόμενους και τις οικογένειες της «ΛΑΡΚΟ», αλλά και χιλιάδες λαού της ευρύτερης περιοχής που κινδυνεύει με ερημοποίηση; Τώρα να αποσύρετε την τροπολογία. Πρόκειται για απαράδεκτη, απάνθρωπη, άτιμη, αντεργατική και επιζήμια για τους εργαζόμενους, τη χώρα και τον λαό. Η απόσυρσή της είναι απαίτηση της μεγάλης πλειοψηφίας του λαού.

Κύριοι της Κυβέρνησης λογαριάζετε χωρίς τον ξενοδόχο, όπως λέει ο λαός μας, που στην προκειμένη περίπτωση της «ΛΑΡΚΟ» είναι υπερήφανοι οι εργάτες και οι οικογένειές τους, όλοι οι κάτοικοι της περιοχής, η εργατική τάξη της χώρας μας και οι αυτοαπασχολούμενοι που σήμερα όλοι συμμετέχουν στη συγκέντρωση αλληλεγγύης ενάντια στην προσπάθεια τη δική σας, της Κυβέρνησης, να βάλει ταφόπλακα στη «ΛΑΡΚΟ». Σε αυτή την επιχείρηση που οι εργάτες έχουν χύσει το αίμα τους στην κυριολεξία, αφού πάνω από ογδόντα οι νεκροί και εκατοντάδες οι σακατεμένοι σε μια σκληρή δουλειά που οι εργάτες κάνουν το χώμα ατσάλι.

Η κατάπτυστη αυτή τροπολογία είναι στην κατεύθυνση της προκλητικής ερμηνείας του εκλογικού αποτελέσματος για επιτάχυνση των επιλογών της αστικής τάξης και των συμμάχων της και όχι το μήνυμα που σας έδωσε πραγματικά ο λαός στις ευρωεκλογές. Αλλά αυτοί είστε, πολιτικό προσωπικό της δικτατορίας του κεφαλαίου. Η πολιτική σας, κύριοι, καταδικάστηκε. Αυτό είναι το μήνυμα που σας έστειλε ακόμη πιο καθαρά ο λαός των χωριών γύρω από τη «ΛΑΡΚΟ». Συντάχθηκε με την πρόταση του νόμου του ΚΚΕ για τη «ΛΑΡΚΟ», την οποία εσείς την απορρίπτετε, ένας λαός που στάθηκε αλληλέγγυος στον δίκαιο, πολύχρονο, σκληρό, ανυπότακτο αγώνα των εργατών της «ΛΑΡΚΟ», αγώνα σύμβολο που συγκινεί, παραδειγματίζει την εργατική τάξη όλης της χώρας, γιατί πηγαίνει κόντρα στο ρεύμα του συμβιβασμού, της συναίνεσης στην πολιτική του κεφαλαίου, αγώνας που βάζει μπροστά τις ανάγκες των εργαζομένων και του λαού, αγώνας που δείχνει τη δύναμη της αγωνιστικής ενότητας της εργατικής τάξης και της αλληλεγγύης των λαϊκών δυνάμεων. Αυτός ο αγώνας έβαλε εμπόδια στα σχέδια της Κυβέρνησης, απέτρεψε τις απολύσεις μέχρι αυτή τη στιγμή. Ηθικά και πολιτικά οι εργαζόμενοι της «ΛΑΡΚΟ» είναι οι νικητές. Ηττημένοι είναι αυτή η πολιτική της Κυβέρνησης της Νέας Δημοκρατίας, αλλά και όλων των προηγούμενων, όπως του ΣΥΡΙΖΑ, του ΠΑΣΟΚ, που διαχειρίστηκαν με τον ίδιο ακριβώς τρόπο τη «ΛΑΡΚΟ» στις κατευθύνσεις της Ευρωπαϊκής Ένωσης που επέβαλε και το πρόστιμο στη «ΛΑΡΚΟ» και χρησιμοποιήθηκε ως αιχμή για να ξεκινήσουν οι διαδικασίες της ιδιωτικοποίησης της.

Εδώ, στη «ΛΑΡΚΟ», οι περιορισμοί στη χρηματοδότηση είναι δρακόντειοι και με πρόστιμο, αντίθετα με τα 32 δισεκατομμύρια ευρώ του Ταμείου Ανάκαμψης που πάνε και τα ροκανίζουν μεγάλοι επιχειρηματικοί όμιλοι, τα 21 δισεκατομμύρια ευρώ τα τελευταία τρία χρόνια για τους σχεδιασμούς του ΝΑΤΟ, τις 500.000 ευρώ την ημέρα που δαπανούνται για τη φρεγάτα στην Ερυθρά Θάλασσα. Η «ΛΑΡΚΟ» είναι η μοναδική επιχείρηση στην Ευρωπαϊκή Ένωση που παράγει σιδηρονικέλιο μέσα από την επεξεργασία των δικών της εγχώριων μεταλλευμάτων. Η χώρα μας έχει στο υπέδαφος της το 90% των καταγεγραμμένων κοιτασμάτων νικελίου σε όλη την Ευρωπαϊκή Ένωση. Τα μεταλλεύματα αυτά είναι κοβαλτιούχα, γεγονός που τα καθιστά δυσεύρετα σε παγκόσμιο επίπεδο. Η χώρα μας έχει στο υπέδαφος τα κοιτάσματα χρωμίου που μαζί με το νικέλιο είναι τα υλικά που δημιουργούν τον ανοξείδωτο χάλυβα, προϊόν τεράστιας αξίας που αξιοποιείται σε πολλές εφαρμογές και μέχρι σήμερα εισάγεται στη χώρα μας.

Κύριοι, ξέρετε πολύ καλά ότι στη «ΛΑΡΚΟ» έχουν πραγματοποιηθεί με επιτυχία πειράματα παραγωγής ανοξείδωτου χάλυβα, πειράματα παραγωγής καθαρού νικελίου με τη μέθοδο της ηλεκτρόλυσης, πειράματα παραγωγής καθαρού νικελίου και διαχωρισμού του κοβαλτίου με τη μέθοδο της υδρομεταλλουργίας, μέθοδος που αξιοποιείται για την παραγωγή νικελίου που προωθείται στην κατασκευή συσσωρευτών ηλεκτρικής ενέργειας. Η επιχειρηματολογία της Κυβέρνησης και διαχρονικά των κυβερνήσεων ως προς τη λειτουργία της «ΛΑΡΚΟ» είναι ότι αυτή δεν μπορεί να είναι βιώσιμη. Σήμερα, όμως, πιο ξεκάθαρα παρά ποτέ είναι ορατό, γιατί η «ΛΑΡΚΟ» εικονικά δεν είναι βιώσιμη. Με πρόσχημα ότι η «ΛΑΡΚΟ» έχει πρόστιμο για κρατικές ενισχύσεις έμεινε χρόνια μακριά από χρηματοδοτήσεις και δάνεια. Το γεγονός αυτό την έφερε πίσω στον εκσυγχρονισμό και στην ανάπτυξή της για να μπορεί να παραμείνει βιώσιμη. Αυτό σε συνδυασμό με το ότι με πολιτική απόφαση και ευθύνη διαχρονικά δεν είχαν προχωρήσει η καθετοποίηση της παραγωγής και η παραπέρα ανάπτυξή της σύμφωνα με τις δυνατότητες που έχει, έφεραν την εικονική μη βιώσιμη εταιρεία, έφεραν την απαξίωση επί της ουσίας των δυνατοτήτων που έχει η χώρα μας να παράγει και να μεταποιεί τον ορυκτό της πλούτο ως τελικό προϊόν για τις ανάγκες της ελληνικής βιομηχανίας, των εργαζομένων και του ελληνικού λαού.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Το ΚΚΕ προβάλλει σταθερά ότι η «ΛΑΡΚΟ» μπορεί να λειτουργήσει με τη διασφάλιση των συμφερόντων των εργαζομένων σύμφωνα με την πρόταση νόμου που έχει καταθέσει. Το ΚΚΕ με όλες τις δυνάμεις συνέβαλε στην εξασφάλιση της αγωνιστικής ενότητας των εργαζομένων κόντρα στην επίθεση Κυβέρνησης, Ευρωπαϊκής Ένωσης και όλων των εχθρικών δυνάμεων και την προοπτική της «ΛΑΡΚΟ».

Στηρίζει τους εργαζόμενους και τα σωματεία τους που απορρίπτουν συνολικά το σχέδιο της Κυβέρνησης. Απαιτούν και απαιτούμε την απόσυρση της τροπολογίας και συνεχίζουμε μαζί με τους εργαζόμενους τον αγώνα και τα αιτήματα που διεκδικούν πρώτα και κύρια για τη διασφάλιση της εργασίας τους, την παράταση των συμβάσεων μέχρι τη μεταβίβαση της «ΛΑΡΚΟ» στο νέο ιδιοκτήτη. Και βέβαια, όλα τα υπόλοιπα αιτήματα τα οποία, ήδη, από εδώ έχουν ειπωθεί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Τον λόγο έχει ο κ. Ζαμπάρας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, οι προηγούμενοι ομιλητές της παράταξης μου, καθώς και ο εισηγητής μας ανέλυσαν θα έλεγα με λεπτομέρεια το νομοσχέδιο. Και γι’ αυτό θα ήθελα να αναφερθώ στοχευμένα στις τροπολογίες που καταθέσατε και στην τροπολογία που κατέθεσε ο ΣΥΡΙΖΑ - Προοδευτική Συμμαχία για την κατάργηση του άδικου φόρου για τους ελεύθερους επαγγελματίες και τους ιδιοκτήτες ατομικών επιχειρήσεων.

Θα ξεκινήσω με την τροπολογία που καταθέσαμε εμείς. Μετά, λοιπόν, το φιάσκο της απόλυτα αντισυνταγματικής και άδικης διάταξης για την τεκμαρτή φορολόγηση που πέρασε η Κυβέρνηση της Νέας Δημοκρατίας, την αντίδραση σύσσωμων των επαγγελματιών, οι οποίοι και προσέφυγαν στην ελληνική δικαιοσύνη, ο ΣΥΡΙΖΑ καταθέτει μια τροπολογία για την κατάργηση αυτής της αδιανόητη ρύθμισης. Η ανεπάρκεια λοιπόν, και κυρίως η απροθυμία της Κυβέρνησης να πατάξει την υψηλή φοροδιαφυγή δεν μπορεί σε καμμία περίπτωση να είναι άλλοθι για να πλήττονται οριζόντια ολόκληρες κατηγορίες επαγγελματιών.

Σας καλούμε έστω και τώρα, την τελευταία στιγμή, να υπερψηφίσετε αυτή την τροπολογία για να διορθώσετε αυτή την άδικη φορολογική ρύθμιση.

Όσον αφορά την τροπολογία που καταθέσατε τελευταία στιγμή εσείς, είναι μία ακόμη ξεδιάντροπη προσπάθεια να καλύψετε αυτούς που επί της ουσίας στηρίζετε με νύχια και με δόντια, τις τράπεζες δηλαδή και όχι τους πολίτες, που έχουν εγκλωβιστεί σε μία καφκική διαδικασία και ψάχνουν απεγνωσμένα να βρουν το δίκιο τους, αφού σε περιπτώσεις απιστίας των τραπεζών η εισαγγελική αρχή θα ζητά έκθεση από την Τράπεζα της Ελλάδος για τη διαπίστωση ή μη της παράβασης. Δηλαδή τι κάνετε; Οι τράπεζες θα ελέγχουν τον ίδιο τους τον εαυτό. Αυτό που εσείς κάνετε με αυτή την τροπολογία επί της ουσίας είναι να βάζετε τις τράπεζες στη θέση του εισαγγελέα. Βάζετε, με άλλα λόγια τον λύκο να φυλάει τα πρόβατα. Δεν υπάρχει κάποιος που να ελέγχει αυτή τη διαδικασία με έναν ορθό τρόπο. Πώς, λοιπόν, να περιμένουν οι πολίτες να βρουν το δίκιο τους, όταν η δικαιοσύνη θα βασίζεται στις εκθέσεις των ίδιων των τραπεζών;

Δυο λόγια και θα συντομεύσω, κύριε Πρόεδρε, για την τροπολογία, για μία ακόμα ξεδιάντροπη θα έλεγα τροπολογία που αφορά τη «ΛΑΡΚΟ», που εδώ και χρόνια είναι απολύτως γνωστή η πρόθεση της Κυβέρνησης, να ξεπουλήσει τη μεγαλύτερη μεταλλουργία της χώρας και σκοπεύετε να το κάνετε αυτό χωρίς κανένα ενδιαφέρον για το τι θα απογίνουν οι εργαζόμενοι σε αυτή την εταιρεία. Σήμερα ήταν έξω στον δρόμο και διαδήλωναν και θα το κάνουν σε μόνιμη βάση και το επόμενο διάστημα για να μην τα ξεπουλήσετε. Είναι τόσο, λοιπόν, ξεδιάντροπος ο τρόπος που ενεργείτε, που ενώ οι εργαζόμενοι –προσέξτε- βρίσκονται στα δικαστήρια, ενώ εκδικάζονται αυτή τη στιγμή ασφαλιστικά μέτρα και ενώ βρίσκονται στους δρόμους και σήμερα ήταν έξω από τη Βουλή, διεκδικώντας τα αυτονόητα, εσείς ψάχνετε τρόπους να τους ξεφορτωθείτε. Χωρίς, λοιπόν, να έχει ψηφιστεί καν η τροπολογία, στείλατε την Τρίτη στα δικαστήρια εκπρόσωπο του δημοσίου με την τροπολογία, ξαναλέω χωρίς να έχει ψηφιστεί, χωρίς να έχει περάσει, για να μπλοκάρει την προσπάθεια των εργαζομένων. Σε αυτό το σημείο έχετε φτάσει. Αυτή είναι η κατάπτωση της Κυβέρνησής σας.

Και τι κάνετε, λοιπόν, με αυτή την τροπολογία; Επί της ουσίας προσπαθείτε να καταρρίψετε με πραξικοπηματικό τρόπο την επιχειρηματολογία των εργαζομένων, ότι θα πρέπει να παραμείνουν -αυτό λένε- στην εταιρεία μέχρι τη μεταβίβαση της εταιρείας. Καθαρίζετε με αυτόν τον τρόπο μία και καλή με τους εργαζόμενους και κάνετε μάλιστα ευθεία παρέμβαση στη δικαιοσύνη τη στιγμή που περιμένουμε την απόφαση των ασφαλιστικών τους μέτρων. Και τα κάνετε όλα αυτά με τέτοια απαξίωση, λες και δεν μιλάμε για ανθρώπους, δεν μιλάμε για οικογένειες, δεν μιλάμε για σπίτια που καταστρέφονται, αλλά για αριθμούς που δεν χωράνε στους δικούς σας υπολογισμούς. Είναι τρομακτικός αν κάποιος κάτσει και παρακολουθήσει ο τρόπος με τον οποίο νομοθετείτε, ο τρόπος με τον οποίο λειτουργείτε και η απάθεια με την οποία τα κάνετε όλα αυτά.

Και ξέρετε, κυρίες και κύριοι της Κυβέρνησης, η αλαζονεία του 41% δεν σας καλύπτει πια ούτε τα κροκοδείλια δάκρυα του Πρωθυπουργού ότι τάχατες λάβαμε το μήνυμα των ευρωεκλογών και για τα μάτια του κόσμου κάνουμε έναν ανασχηματισμό, που δεν είναι τίποτα άλλο από ένα επικοινωνιακό τέχνασμα, ένα πυροτέχνημα το οποίο δεν θα κρατήσει κατά την άποψή μου και ιδιαιτέρως πολύ μιας και η κατακόρυφη φθορά γίνεται πράξη και συνεχίζεται με γοργούς ρυθμούς.

Οι ακραίες, λοιπόν, νεοφιλελεύθερες πολιτικές σας δεν αλλάζουν, γιατί είναι στο δικό σας ιδεολογικό DNA, είναι στο δικό σας ιδεολογικό DNA η απαξίωση του κόσμου της εργασίας, είναι στο δικό σας ιδεολογικό DNA η εμμονή σας με τα συμφέροντα του κεφαλαίου. Και μιας και μιλάμε για συμφέροντα του κεφαλαίου, πριν μας κούνησε το δάχτυλο ο κ. Θεοχάρης για το γεγονός ότι, ενώ ο ίδιος είχε πει από αυτό το Βήμα του Υπουργού ότι δεν σκοπεύει να φορολογήσει τα υπερκέρδη των διυλιστηρίων για την τρέχουσα χρονιά, γιατί κατά την άποψή του δεν υπήρχαν υπερκέρδη, έρχεται σήμερα η Κυβέρνηση μετά την πολιτική σφαλιάρα των eυρωεκλογών να φορολογήσει αυτά τα υπερκέρδη, αλλά σε έναν συντελεστή, τον χαμηλότερο που θα μπορούσε, στο 33% και όχι σε έναν συντελεστή υψηλότερο, όπως εδώ και πολύ καιρό ο ΣΥΡΙΖΑ - Προοδευτική Συμμαχία εκφράζει, παλεύει και τονίζει σε όλους τους τόνους την αναγκαιότητα αυτή.

Αντί, λοιπόν, να ζητήσετε συγγνώμη για την αφαίμαξη των πολιτών, τα βάζετε με τον ΣΥΡΙΖΑ και κουνάτε το δάχτυλο στον ΣΥΡΙΖΑ που προτείνει το αυτονόητο. Φορολόγηση των υπερκερδών στον ανώτερο συντελεστή, για να μπορούν αυτά τα χρήματα που πήγαν στις λίγες τσέπες των καρτέλ να επιστρέψουν στην κοινωνία, γιατί αυτό είναι το ζητούμενο, αλλά δεν το κάνετε. Δεν σας ενδιαφέρει, λοιπόν, ούτε να πάρετε το μήνυμα των εκλογών ούτε επί της ουσίας να αλλάξετε κάτι. Και ευτυχώς –τελειώνω, κύριε Πρόεδρε-, οι πολίτες θα σας δώσουν την απάντηση και στην κάλπη αλλά και στον δρόμο.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, νομίζω ότι έχουμε λίγο όλοι μια ευθύνη να ξεκινήσουμε με το τεράστιο ζήτημα της «ΛΑΡΚΟ». Αλλά εδώ πρέπει να γίνουμε λίγο συγκεκριμένοι και επιτρέψτε μου να πω ότι η «ΛΑΡΚΟ» είναι η ιστορία μιας λεηλασίας και αυτή η λεηλασία έχει ονόματα και υπογραφές.

Θοδωρής Σκρέκας: Πρόεδρος του Δ.Σ., 2008. Πατέρας του πρώην Υπουργού Βουλευτή σας, διορίζεται το 2008, με 7.000 αρχικό μισθό, έγιναν 9.000 με αναδρομική ισχύ. Φανταστική αύξηση, δίνεις 9.000 στον εαυτό σου αναδρομικά. Τέσσερις μήνες μετά προσέλαβε τη νύφη του, γυναίκα του γιου του, Ειρήνη Καραγκούνη-Σκρέκα υποδιευθύντρια, με 4.219 ευρώ μισθό και στη συνέχεια προσέλαβε και τον πεθερό του, πατέρα της κ. Καραγκούνη ως διευθυντή ασφαλείας στη «ΛΑΡΝΑ», με μισθό 2.700 ευρώ. Η οικογένεια Σκρέκα έπαιρνε 16.000 το μήνα από τη «ΛΑΡΚΟ». Νομίζω ότι είναι άδικο από τη μεριά σας να μην φέρετε τιμητικά σήμερα αυτή την τροπολογία με υπογραφή του κ. Σκρέκα. Θα έπρεπε να βρείτε έναν τρόπο για να ολοκληρωθεί αυτή η λεηλασία, αυτό το πλιάτσικο το οποίο ζούμε. Και αναφέρομαι στον κ. Σκρέκα, ο οποίος λίγες μέρες νωρίτερα, για την ακρίβεια το Πάσχα, έλεγε ότι τα αρνιά δεν είναι ακριβά, είναι βαριά. Αυτή ήταν η αντιμετώπιση και η γραμμή του κ. Σκρέκα για την ακρίβεια.

Ποια ήταν τα αποτελέσματα της διοίκησης Σκρέκα στη «ΛΑΡΚΟ»; Η εταιρεία παρήγαγε με κόστος 20-22 χιλιάρικα τον τόνο, πουλούσε κάτω από 10 χιλιάρικα τον τόνο, χάθηκαν 400 εκατομμύρια κέρδη και η εταιρεία την άφησε πίσω με ζημιές 100 εκατομμύρια.

Και έρχεστε σήμερα εσείς να ολοκληρώσετε το νεοφιλελεύθερο παραδοσιακό κύκλο, κακοδιαχείριση-ξεπούλημα. Αφού τα κάνατε όλα ίσιωμα, αφού τινάξατε μία από τις πιο κρίσιμες παραγωγικές μονάδες της χώρας στον αέρα, τώρα λέτε: «Τι να κάνουμε; Θα την ξεπουλήσουμε και θα την κλείσουμε». Και συνεχίσατε τα ψέματα. Γιατί σε αυτή την Αίθουσα έλεγε η Κυβέρνηση το 2020: «Η εταιρεία θα μείνει σε λειτουργία», όταν έφερνε άλλες τροπολογίες ο κ. Σταϊκούρας. Τώρα, βέβαια, ούτε λειτουργία ούτε εταιρεία ούτε εργαζόμενοι.

Κι εδώ προκύπτουν δύο ερωτήματα: Ένα κρίσιμο και άμεσο ερώτημα είναι τι θα γίνει με αυτούς τους εκατοντάδες εργαζόμενους και τις οικογένειές τους. Και ένα δεύτερο ερώτημα είναι ποιο είναι το παραγωγικό μοντέλο της χώρας. Πρόκειται για ένα παραγωγικό μοντέλο στο οποίο κλείνουν οι βιομηχανίες, κλείνουμε κρίσιμες μονάδες με βασικό λόγο που κλείνουν και το ενεργειακό κόστος το οποίο έχει ξεφύγει τελείως και δεν κάνετε τίποτα γι’ αυτό, αλλά ένα παραγωγικό μοντέλο το οποίο θα στηρίζεται στο real estate, λίγο στην εστίαση, λίγο στον τουρισμό, λίγο στη Golden Visa. Αυτό είναι το παραγωγικό μοντέλο το οποίο υλοποιείτε.

Και πάνω σε αυτή τη βάση είπατε να ξεπεράσετε τον εαυτό σας –γιατί, όντως, τον ξεπεράσατε, με όρους κυνισμού και «καφρίλας» και κάποιος πρέπει να σας δώσει συγχαρητήρια- φέρνετε τροπολογία Δευτέρα βράδυ, ενώ έχει δικαστήριο Τρίτη πρωί για ασφαλιστικά μέτρα για το τελευταίο όπλο που έχει ο εργαζόμενος, ο οποίος κάνει ασφαλιστικά μέτρα για να διεκδικήσει να παραμείνει στη θέση εργασίας, να κρατήσει τη δουλειά του. Και εμφανίζεστε στο δικαστήριο με την τροπολογία, χωρίς να έχει ψηφιστεί και ζητάτε να μη γίνει η δίκη. Δεν έχει ξαναγίνει αυτό. Έχετε κόψει αλυσίδα. Έχετε ξεφύγει τελείως. Πηγαίνετε σε δικαστήριο με τροπολογία μη ψηφισμένη και ζητάτε να μη γίνει δίκη. Πού τα έχετε δει αυτά; Πού τα έχετε μάθει αυτά; Λίγο όριο, λίγο κόφτη δεν έχετε; Και εμφανίζεστε και λέτε: «Ε, θα ψηφιστεί η τροπολογία, δεν έχει αντικείμενο η δίκη». Φέρτε μία τροπολογία να μην έχει αντικείμενο η συνεδρίαση, να μην έχει αντικείμενο η κουβέντα εδώ. Τι κουβεντιάζουμε, αφού λειτουργείτε με αυτό τον τρόπο;

Και δεν είναι η πρώτη φορά που το κάνετε. Είναι η δεύτερη φορά που πάτε να ψηφίσετε ή ψηφίζετε τροπολογία για εργασιακό ζήτημα που είναι σε εξέλιξη. Σας θυμίζω την τροπολογία που φέρατε για τα λιπάσματα Καβάλας, δωράκι για τον κ. Λαυρεντιάδη που έχει χάσει σε πρώτο βαθμό τις απολύσεις, έχει χάσει σε δεύτερο βαθμό τις απολύσεις και λίγες ώρες πριν πάει στον Άρειο Πάγο φέρνετε μία τροπολογία –που την ψήφισαν ο ΣΥΡΙΖΑ και το ΠΑΣΟΚ- και εντελώς τυχαία ήταν ακριβώς το επιχείρημα του δικηγόρου του κ. Λαυρεντιάδη στη δίκη, να φύγουν οι απολύσεις από τα πολιτικά δικαστήρια και να πάνε στα διοικητικά δικαστήρια. Πρώτη φορά γίνεται και αυτό.

Και επειδή τα πάτε πολύ καλά με τις μεταμεσονύκτιες τροπολογίες, είχαμε και το δεύτερο χτύπημα σχετικά με τη δίωξη για απιστία των τραπεζικών στελεχών. Τι μας λέτε; Θα είναι σε εξέλιξη η υπόθεση, θα έχουμε ερώτημα δίωξης, θα έχουμε παρέμβαση της δικαιοσύνης και θα πρέπει να παρεμβαίνει και η Τράπεζα της Ελλάδος με έκθεση για να κρίνει αν υπάρχει παραβίαση ή όχι. Μετατρέπετε την Τράπεζα της Ελλάδος σε εισαγγελέα. Αυτό κάνετε. Λέτε ότι το κάνετε γιατί είναι πολύ τεχνικά και ειδικά τα ζητήματα και πρέπει να υπάρχει μια βοήθεια προς τη δικαιοσύνη. Σκεφτείτε κάτι καλύτερο. Τόσους ανθρώπους πληρώνετε. Σκεφτείτε κάποιο καλύτερο ψέμα.

Ο ν.4745/2020 στο άρθρο 53 προβλέπει: Οι εισαγγελείς του οικονομικού εγκλήματος υποστηρίζονται στο έργο τους από αριθμό ειδικών επιστημόνων όπου κρίνεται αναγκαίο.

Άρα, αν το ζήτημα είναι η δικαιοσύνη να έχει μια τεχνική επιστημονική συμβολή για τη κάνει τη δουλειά της, υπάρχει αυτό. Αν το ζήτημα είναι να κάνουμε πιο δύσκολο το να αποδοθεί δικαιοσύνη, ναι, ορθώς φέρνετε την τροπολογία που φέρατε.

Και προφανώς επειδή το ζήτημα των ημερών ήταν, είναι και παραμένει δυστυχώς το κόστος ζωής -και κάναμε πρόσφατα εκλογές, που αυτό θα έπρεπε να είναι το κεντρικό ζήτημα, αλλά δυστυχώς δεν ήταν αυτό το κεντρικό ζήτημα και είχατε ένα σύνθημα: «Σταθερά πιο κοντά στην Ευρώπη»- να σας πω πως βγήκαν χθες τα στοιχεία του ΙΝΕ της ΓΣΕΕ για να αποδείξουν ξανά τα ψέματά σας και να δείξουν ότι η πορεία είναι «σταθερά πιο κοντά στον πάτο». Εκεί πηγαίνει η χώρα.

Την περίοδο 2019 - 2023 η μεγαλύτερη μείωση του πραγματικού εισοδήματος από εργασία, μείον 8,3%, η μεγαλύτερη σε όλες της χώρες της Ευρωπαϊκής Ένωσης. Μείωση του μεριδίου των μισθών στη διανομή του εισοδήματος, αύξηση της παραγωγικότητας πάνω από την αξία του μισθού, αύξηση της παραγωγικότητας, όχι ως αποτέλεσμα επενδύσεων σε τεχνολογία, αλλά ως αποτέλεσμα αύξησης του βαθμού εκμετάλλευσης, χαμηλότερες επενδύσεις ως ποσοστό του ΑΕΠ σε όλη την Ευρώπη και επενδύσεις οι οποίες είναι κυρίως real estate, και πολύ κρίσιμο το υψηλότερο επίπεδο δημοσίων εσόδων συγκριτικά με τον μέσο όρο της Ευρωζώνης του οποίου η κυριότερη πηγή ρευστότητας είναι οι εισπράξεις από έμμεσους φόρους, με το ύψος να ανέρχεται στα 19,4% του ΑΕΠ –έμμεσοι φόροι 17,4%- όταν ο μέσος όρος στην Ευρωζώνη είναι το 12,5%.

Και λέτε ξανά τη γνωστή καραμέλα ότι εάν μειώσουμε τον ΦΠΑ, εάν μηδενίσουμε τον ΦΠΑ σε κρίσιμα είδη διατροφής, δεν θα περάσει στους πολίτες. Και βγαίνει αυτές τις ημέρες και η Κεντρική Τράπεζα της Ισπανίας και τεκμηριώνει ότι στην Ισπανία η μείωση του ΦΠΑ, όντως, πέρασε τους πολίτες.

Κύριε Πρόεδρε, κλείνω με το εξής. Προσπαθείτε να εμφανίσετε μια εικόνα -ήταν και η πρώτη επίσκεψη μετά τον ανασχηματισμό του κ. Μητσοτάκη- ότι η Κυβέρνηση δίνει μάχη με την ακρίβεια. Η κοινωνία δίνει μάχη με την ακρίβεια. Ο κ. Μητσοτάκης είναι ο αρχιστράτηγος του εχθρού. Αυτό έκανε, αυτό κάνει και αυτό συνεχίζει να κάνει. Το αποτέλεσμα είναι η ελληνική οικονομία να τα πηγαίνει πάρα πολύ καλά στα κέρδη και πάρα πολύ άσχημα σε μισθούς, κοινωνικό κράτος και ανισότητες. Επιμένουμε και θα επιμένουμε ότι υπάρχει άλλος δρόμος και αυτός ο δρόμος περνάει μέσα από την καθολική εφαρμογή των συλλογικών συμβάσεων και από την πραγματική φορολογία πλούτου και κερδών. Και αυτόν τον δρόμο, προφανώς, δεν μπορεί να τον υλοποιήσει ούτε αυτή η Κυβέρνηση, ούτε αυτή η πολιτική.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κ. Λινού.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Καλησπέρα κύριοι Υπουργοί, κύριοι συνάδελφοι. Όπως συνηθίζω θα μιλήσω για τις συνέπειες της υγείας αυτής της αλλαγής και της τροπολογίας, κυρίως. Η αλήθεια είναι ότι δεν είχα σκοπό να μιλήσω για το νομοσχέδιο, αλλά όταν είδα την τροπολογία, ερεθίστηκα πολύ και θα καταλάβετε αμέσως γιατί. Η «ΛΑΡΚΟ» είναι μια υγιής επιχείρηση, αλλά οι εργαζόμενοι παύουν να είναι υγιείς. Η «ΛΑΡΚΟ» με απασχολεί επαγγελματικά από το πρώτο κομμάτι της δεκαετίας του 1990, όταν κατάλαβα πόσο επικίνδυνη είναι η εργασία σε αυτόν τον χώρο και ζήτησα να κάνω μελέτη θνησιμότητος. Αυτή η μελέτη ουδέποτε εγκρίθηκε και ουδέποτε, ούτε η επιχείρηση, ούτε το τότε αρμόδιο Υπουργείο μου έδωσε τα δεδομένα, παρ’ ότι τα δεδομένα τα ζήτησα επισήμως ως εκπαιδευτικό μέλος της Ιατρικής Σχολής της Αθήνας. Από τότε ξεκίνησε το ενδιαφέρον μου. Επισκέφτηκα πολλές από τις περιοχές παραγωγής και εξορύξεων και πρέπει να σας πω ότι οι εικόνες που είδα τότε ήταν εικόνες από αυτές που βλέπουμε στις αγγλικές ταινίες για τη βιομηχανική επανάσταση, πολύ χειρότερες από τις ταινίες της δεκαετίας του 1930 και του μεσοπολέμου.

Μετά από αυτό ασχολήθηκα σοβαρά με τα μέταλλα, λόγω της δουλειάς μου στην Ιατρική Σχολή της Αθήνας, που δίδασκα το υποχρεωτικό μάθημα: «Η ιατρική της εργασίας». Και δεν θέλω να περιαυτολογήσω, αλλά στο βιβλίο μου που εξέδωσα το 2005, ειδικά για το νικέλιο και τις ενώσεις του, λέει ότι η επαγγελματική έκθεση είναι επικίνδυνη και ενδεικτικά είναι δυνατή να γίνει και κατά την εξόρυξη και κατά την παραγωγή ανοξείδωτου χάλυβα και κατά την υδροεπιμετάλλωση και την ηλεκτροεπιμετάλλωση. Γιατί τα λέω αυτά; Γιατί παρακάτω στη σελίδα 409 -και θα το καταθέσω- λέει ότι σύμφωνα με τη διεθνή κατάταξη της IR, που είναι ο διεθνής οργανισμός για την εκτίμηση του καρκίνου και άλλων οργανισμών, το νικέλιο και οι ενώσεις του κατατάσσονται στην κατηγορία Α1, που είναι η υψηλότερη πιθανή έκθεση για καρκίνο.

Και οι ενώσεις αυτές τι μπορούν να προκαλέσουν; Μπορούν να προκαλέσουν καρκίνο του πνεύμονα, της ρινικής κοιλότητας, του λάρυγγα, του στομάχου, καθώς επίσης μπορούν και να προκαλέσουν σάρκωμα. Στην Ελλάδα δεν υπάρχει ούτε μία μελέτη, ούτε μία καταγραφή για επαγγελματικό καρκίνο. Θα πούμε τι είναι γνωστό διεθνώς.

Στο ίδιο βιβλίο αναφέρομαι -αναφέρεται, δηλαδή, το βιβλίο- σε μια ουσία που λέγεται «καρβονύλιο του νικελίου». Αν εκτεθείς σε αυτό για τριάντα λεπτά δια αναπνοής ή για λίγο περισσότερο δια του δέρματος, πεθαίνεις. Γι’ αυτό είναι σημαντικό να φυλάσσεται ο χώρος, γιατί γίνεται επιμετάλλωση και στη «ΛΑΡΚΟ» και γι’ αυτό μπορεί να υπάρχουν υπολείμματα αυτής της θανατηφόρου ουσίας, που αν δεν φυλάσσεται, κάποιος άσχετος, ένα παιδί, παίζει στα χαλάσματα, εκτίθεται και πεθαίνει. Κάνω αυτήν την αναφορά για να υποστηρίξω τις δηλώσεις των εργαζομένων ότι είναι απαραίτητο να φυλάσσεται από ειδικούς που ξέρουν τι γίνεται, για να μην βρεθούμε στην ίδια κατάσταση να θρηνούμε -όπως θρηνούμε στα Τέμπη- γιατί αγνοήσαμε τις απόψεις των ειδικών.

Πέρα από αυτό τι γίνεται; Με μελέτες που θα καταθέσω υπολογίζεται ότι στην Ελλάδα, αν οι εκθέσεις είναι όπως αυτές της Σκανδιναβίας, πρέπει να πεθαίνουν από επαγγελματικό καρκίνο περίπου εξακόσιοι με επτακόσιοι άνθρωποι τον χρόνο. Αν οι εκθέσεις είναι όπως αυτές στην Αμερική, που είναι χειρότερη η κατάσταση της εκθέσεως των εργαζομένων, πρέπει να πεθαίνουν χίλιοι επτακόσιοι άνθρωποι από καρκίνο. Τι θα συμβεί τώρα αν αυτοί οι άνθρωποι απολυθούν; Ποιος θα φροντίζει για την ιατρική της εργασίας και για την παρακολούθησή τους, μέχρι να αρρωστήσουν; Και ποιος θα μειώνει τις πιθανότητες έκθεσης εάν αυτοί δεν εργάζονται πλέον σε μια βιομηχανία που οφείλει και έχει ισχυρό τμήμα ιατρικής εργασίας;

Τουλάχιστον, μια έκκληση θέλω να κάνω. Εάν είναι να τους τοποθετήσετε, τοποθετήστε τους μόνιμα σε έναν χώρο εργασίας που έχει υψηλή δυνατότητα εκτίμησης επαγγελματικού κινδύνου και συνεχούς παρακολούθησης. Αυτό γίνεται σε άλλες χώρες και δίνει και στη χώρα μας ακόμη τη δυνατότητα αυτών των εργαζομένων να προσβάλουν την επιχείρηση, ώστε να έχουν την αποζημίωση που οφείλουν. Υπάρχει προηγούμενη απόφαση του δικαστηρίου για μια άλλη ουσία, για τον αμίαντο. Επομένως, τους αφαιρούμε με αυτόν τον τρόπο το δικαίωμα να παρακολουθούνται από ειδικούς γιατρούς και τεχνολόγους για τις εκθέσεις στις οποίες υποβλήθηκαν στη διάρκεια της εργασίας τους. Δεν είναι μόνο αυτοί που σκοτώθηκαν οι εξήντα ή οι ογδόντα ή οι εκατό στα ατυχήματα, είναι όλοι αυτοί που νόσησαν και θα συνεχίζουν να νοσούν και δεν θα υπάρχει ειδική ιατρική δομή να τους προστατεύσει.

Δεν θέλω να βλέπω fake news εκεί που δεν υπάρχουν, αλλά σκεφτόμουν μήπως αυτή η βιασύνη εκείνου που θα αγοράσει την επιχείρηση σημαίνει ότι βιάζεται να απαλλαγεί από αυτούς τους εργαζόμενους και από πιθανές μηνύσεις για το τι υπέστησαν στη ζωή τους; Ή μήπως η συνέργεια της ψυχολογικής πίεσης αυτών των ανθρώπων, επειδή θα απολυθούν και θα χάσουν τη δουλειά τους, αυξάνει τον κίνδυνό τους να νοσήσουν, που είναι αλήθεια και αυτό;

Γι’ αυτό θα ήθελα να παρακαλέσω να το δούμε λίγο πιο σοβαρά. Να αποκαταστήσουμε αυτούς τους ανθρώπους με πραγματικό σεβασμό γι’ αυτό που έχουν προσφέρει σε μια επιχείρηση που βοήθησε στην ανάπτυξη της χώρας μας.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Τον λόγο τώρα έχει η κ. Μανωλάκου και θα ακολουθήσει ο κ. Σαρακιώτης, ο οποίος έχει ζητήσει τον λόγο για μία εξάλεπτη παρέμβαση.

Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Τα καταφέρατε, κύριοι της Κυβέρνησης, ακόμα μια φορά. Όχι μόνο ότι εκατοντάδες χιλιάδες, περίπου ένα εκατομμύριο ψηφοφόροι σας σας γύρισαν την πλάτη, δεν ήρθαν να σας ξαναψηφίσουν στις ευρωεκλογές, αλλά και την επόμενη μέρα με τη διαστρέβλωση και παρερμηνεία του εκλογικού αποτελέσματος συνεχίζετε τη σκληρή, αντεργατική και βαθιά αντιλαϊκή πολιτική σας. Καταφέρατε να συσπειρώσετε την εργατική τάξη και τα συνδικάτα της να ξεσηκωθούν μαζί με τους άλλους εργαζόμενους από τον δημόσιο και ιδιωτικό τομέα, τους μικροεπαγγελματίες με τις ομοσπονδίες τους και να ενώσουν τις φωνές τους ενάντια στο έγκλημα που διαπράττετε στη «ΛΑΡΚΟ».

Ναι, όλοι μαζί συνεχίζουν εδώ και ώρες, εδώ έξω στην πλατεία Συντάγματος που πλημμυρίζει από εργατόκοσμο και φοιτητές που με αποφασιστικότητα, θέληση, υψωμένες γροθιές και τις σημαίες των συνδικάτων τους, των φοιτητικών συλλόγων, των συνταξιούχων, των καθηγητών, την Ομοσπονδία Γυναικών Ελλάδας και άλλους ένωσαν τις φωνές τους με τους εργάτες της «ΛΑΡΚΟ», τις οικογένειές τους, τα παιδιά τους και έστειλαν το δικό τους μήνυμα, να αποσυρθεί η κατάπτυστη τροπολογία που θέλει να κλείσει τη «ΛΑΡΚΟ». Η «ΛΑΡΚΟ» θα μείνει ανοικτή με τους εργαζόμενους μέσα στο εργοστάσιο.

Και φυσικά την αλληλεγγύη τους έδειξαν και δείχνουν οι εργαζόμενοι σε πολλές περιοχές της χώρας. Από το πρωί διαμαρτυρία στο Υπουργείο Μακεδονίας Θράκης από εργατικά σωματεία της Θεσσαλονίκης και του Κιλκίς, μέχρι το εργατικό κέντρο της Πάτρας και το εργατικό κέντρο Ημαθίας.

Ταυτόχρονα, όμως, αγνοήσετε, περιφρονήσατε ακόμα και τη νέα προσωρινή διαταγή για τη συνέχιση της εργασίας τους, που κέρδισαν προχθές οι εργαζόμενοι στα δικαστήρια. Την αγνοήσατε και με το νέο κακουργηματικό νομοθετικό έκτρωμα, γιατί θέλετε να κλείσετε πάση θυσία τη «ΛΑΡΚΟ», αφού στην τροπολογία σας -είναι ολοφάνερο- μεταβιβάζετε στον ειδικό διαχειριστή τη δυνατότητα να περιορίσει ή να διακόψει τελείως τη λειτουργία της εταιρείας, να αναθέσει τη φύλαξη και τη συντήρηση σε ιδιώτες και ακόμα να συντελεί διαχειριστικές πράξεις. Επιχειρείτε έτσι να καθαρίσετε την επιχείρηση από τους εργαζόμενους, να τους στείλετε στην ανεργία και να προχωρήσετε παραπέρα και από πάνω μας κοροϊδεύετε ότι είναι για το καλό τους. Ντροπή σας!

Το δίκαιο, λοιπόν, των εργατών της «ΛΑΡΚΟ» αναγνωρίζεται έμπρακτα από την εργατική τάξη της χώρας και αυτό σας πονάει, όπως και η τόσο μεγάλη αλληλεγγύη. Γιατί γίνεται ολοκάθαρο, μαθεύεται πλατιά ότι είναι μια βιομηχανία με μεγάλες προοπτικές που έχει ανάγκη η χώρα μας, που μπορεί να δώσει δουλειά σε πολλούς εργαζόμενους και να παράγει ποιοτικές, φθηνές πρώτες ύλες που έχει ανάγκη ο κλάδος του μετάλλου.

Ακριβώς αυτά και πολλά περισσότερα επιβεβαιώθηκαν πριν από ένα μήνα στην επιστημονική ημερίδα με τίτλο: «Έρευνα και αξιοποίηση του ορυκτού πλούτου της χώρας με αφορμή τις εξελίξεις στη «ΛΑΡΚΟ»», που πραγματοποίησε η Ομοσπονδία Μεταλλωρύχων Ελλάδας σε συνεργασία με επιστημονικούς και συλλογικούς φορείς έρευνας και εκμετάλλευσης του ορυκτού πλούτου της χώρας. Μάλιστα, καταδείχθηκε ότι η εσκεμμένη διαχυόμενη και ευρέως αποδεκτή θεώρηση περί του τουρισμού ως της βαριάς βιομηχανίας της χώρας, αυτό δεν ανταποκρίνεται στην πραγματικότητα. Αντίθετα, η επένδυση -όπως έλεγαν και αποδείκνυαν- στη βιομηχανική παραγωγή και στον μεταλλευτικό κλάδο, έχει ως και τετραπλάσια προστιθέμενη αξία σε σχέση με αυτή της τουριστικής βιομηχανίας.

Τονίστηκε, ακόμα, ότι ο ορυκτός πλούτος της χώρας είναι μη ανανεώσιμος και αναντικατάστατος. Άρα, η διαχείρισή του οφείλει να είναι αποτέλεσμα στρατηγικού σχεδιασμού -σε επίπεδο χώρας- και όχι αποτέλεσμα ευκαιριακών οικονομικών συγκυριών.

Τόνισαν ότι η πολιτεία οφείλει να καταρτίσει προγράμματα έρευνας για την αποτίμηση του μεταλλευτικού δυναμικού της χώρας και τον σχεδιασμό της αξιοποίησής του με κριτήρια που θα ξεφεύγουν από το στενό οικονομικό σχεδιασμό σχέσης κόστους-οφέλους. Αυτό μας ανέλυε ο κ. Πετραλιάς πριν από λίγο για να δικαιολογήσει τα αδικαιολόγητα.

Μάλιστα, τόνισαν οι επιστήμονες ότι πρέπει να λαμβάνεται υπ’ όψιν η θέση της χώρας, το γεωπολιτικό περιβάλλον, η γενικότερη συμβολή του μεταλλευτικού δυναμικού στην εθνική οικονομία, καθώς και τα γενικότερα συμφέροντα του λαού μας.

Ανέδειξαν τις αιτίες για την πορεία της μεταλλευτικής έρευνας και παραγωγής στη χώρα μας και, κατά συνέπεια, τη νομοτελειακή πορεία υπονόμευσης της «ΛΑΡΚΟ», που υλοποίησαν όλες οι Κυβερνήσεις και ας τα γυρίζουν σήμερα. Μιας πορείας που δεν βασίστηκε στην καθετοποιημένη της παραγωγής, αλλά στον πυρήνα τους είχαν και έχουν την ιδιωτικοποίηση κάθε ορυκτού και φυσικού πόρου, καθιστώντας τη χώρα καταναλωτή εισαγόμενων αγαθών και χώρα παραγωγής υπηρεσιών.

Όταν υπάρχει ακόμα και κανονισμός που δίνει έμφαση στην έρευνα και αξιοποίηση στρατηγικών και κρίσιμων πρώτων υλών, μεταξύ των οποίων το νικέλιο και το κοβάλτιο, που υπάρχουν στους λατερίτες της «ΛΑΡΚΟ», καθώς και σπάνιες γαίες, εμφανίσεις των οποίων έχουν εντοπιστεί στη χώρα. Στο πλαίσιο αυτό, η «ΛΑΡΚΟ» έχει τη δυνατότητα να στηρίξει την παραγωγή νικελίου και κοβαλτίου. Το δε κλείσιμό της θα ζημιώσει τη χώρα, την τοπική κοινωνία και τους εργαζόμενους. Θα στηρίξει, όμως, τα ιδιωτικά επιχειρηματικά συμφέροντα του κλάδου με σκοπό το εύκολο και γρήγορο κέρδος!

Αυτά τα συμφέροντα στηρίζετε! Και με την κατάπτυστη τροπολογία, που ακόμα μια φορά απαίτησαν σήμερα χιλιάδες διαδηλωτές στο μαζικό μαχητικό συλλαλητήριο να αποσυρθεί και αποφασιστικά έστειλαν το μήνυμα: Το έγκλημα της «ΛΑΡΚΟ» δεν θα περάσει και το ΚΚΕ είναι μαζί τους και μπροστά!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα έχει ζητήσει τον λόγο ο κ. Σαρακιώτης για τα έξι λεπτά και στη θέση του κ. Σαρακιώτη, ο οποίος άλλαξε και έγινε Κοινοβουλευτικός Εκπρόσωπος, θα μπει ο κ. Ξανθόπουλος. Έχουμε συνεννοηθεί.

Ορίστε, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Όταν τον Φεβρουάριο του 2020 από αυτό το Βήμα τόσο εγώ όσο και οι υπόλοιποι συνάδελφοι του ΣΥΡΙΖΑ - Προοδευτική Συμμαχία λέγαμε ότι η τροπολογία που έφερε και ψηφίστηκε μόνο από τους Βουλευτές του κυβερνώντος κόμματος ήταν η αρχή του τέλους για τη μεγάλη μεταλλευτική βιομηχανία, τη «ΛΑΡΚΟ», πραγματικά δεν πιστεύαμε ότι θα μπορούσατε να επιδοθείτε επί τέσσερα χρόνια σε ένα ρεσιτάλ ανικανότητας, αναλγησίας, αδιαφορίας και για την εταιρεία, αλλά και για τους ανθρώπους αυτής, τους εργαζόμενους.

Θα πει κανείς: Περίμενες κάτι καλύτερο από τους ανθρώπους που τα προηγούμενα χρόνια, οπότε διαχειρίστηκαν τις τύχες της «ΛΑΡΚΟ», η εταιρεία είχε απώλεια 500 εκατομμυρίων ευρώ από την περίοδο του hedging; Περίμενες κάτι καλύτερο από ανθρώπους οι οποίοι με το που διορίζονταν στη «ΛΑΡΚΟ» αύξαναν τους μισθούς τους και διόριζαν συγγενικά τους πρόσωπα; Αναφέρομαι στον πατέρα του κ. Σκρέκα, ο οποίος διορίστηκε Πρόεδρος της «ΛΑΡΚΟ» με 7.000, αύξησε τον μισθό του και τον έκανε 9.000, διόρισε τη σύζυγο του πρώην Υπουργού Ανάπτυξης, διόρισε τον πατέρα της, τον συμπέθερό του; Δηλαδή περίμενες κάτι καλύτερο; Δεν περιμέναμε πραγματικά κάτι καλύτερο αλλά δεν περιμέναμε και αυτή την κατάντια.

Όταν το 2020 εμείς μιλούσαμε για την αρχή του τέλους, τι έλεγε ο τότε Υπουργός Οικονομίας και Βουλευτής Φθιώτιδας ο κ. Σταϊκούρας για τη «ΛΑΡΚΟ»; «Καταθέσαμε τροπολογία για τη διάσωση της «ΛΑΡΚΟ». Επιδιώκουμε τη διατήρηση της δραστηριότητας και την ανάληψή της από ιδιώτη επενδυτή μέσα από μια διαδικασία που θα είναι γρήγορη». Φοβερή η ταχύτητα που δείξατε! Και συνέχιζε: «Στόχος να εισέλθει η εταιρεία σε αναπτυξιακή τροχιά προς όφελος των εργαζομένων της τοπικής κοινωνίας και τελικά της εθνικής οικονομίας».

Πραγματικά εξηγήστε μας πώς εισήλθε η εταιρεία σε αναπτυξιακή τροχιά, όταν από τον Αύγουστο του 2022 δεν παράγει απολύτως τίποτα. Θα περιμένουμε μέχρι το τέλος είτε ο Υπουργός, είτε κάποιος συνάδελφος να μας πει ποια είναι αυτή η αναπτυξιακή τροχιά της Νέας Δημοκρατίας. Με απολυμένους εργαζόμενους, με εργοστάσιο που δεν παράγει, με εργοστάσιο που δεν συντηρείται και που μπαίνουν οι εργαζόμενοι και πριν από κάθε βάρδια κάνουν το σταυρό τους για να βγουν ζωντανοί από ένα υπό κατάρρευση εργοστάσιο. Πραγματικά θα περιμένω με αγωνία την εξήγηση αυτής της αναπτυξιακής τροχιάς.

Και συνέχισε ο κ. Σταϊκούρας: «Με βασική επιδίωξη την προστασία των εργαζομένων. Η θέση της «ΛΑΡΚΟ» σε ειδική διαχείριση δεν αποτελεί λόγο λύσης εταιρείας, δεν συνεπάγεται τη διακοπή της λειτουργίας της και δεν επιφέρει τη λύση των πάσης φύσεως συμβάσεων της». Εν συνεχεία ήρθανε τροπολογίες μετά τον Φλεβάρη του 2020 που δρομολόγησαν όλα αυτά τα οποία υποτίθεται δεν συνεπαγόταν η ψήφιση της τότε τροπολογίας.

Και έκλεινε: «Πράττουμε το καλύτερο για τους εργαζόμενους και την κοινωνία». Μάλλον οι εργαζόμενοι δεν αντιλαμβάνονται ότι είναι προς όφελός τους όλες αυτές τις διαδικασίες. Το ότι σταμάτησε να λειτουργεί εταιρεία, δεν μπορούν να καταλάβουν ότι είναι για το καλό τους είναι για το συμφέρον τους. Γι’ αυτό αγωνίζονται επί τέσσερα χρόνια κόντρα στις κυβερνητικές πρωτοβουλίες και τις κυβερνητικές ενέργειες. Αλλά δεν το αντιλαμβάνονται ούτε οι Βουλευτές της Νέας Δημοκρατίας, γιατί σήμερα δεν τοποθετείται ούτε ένας Βουλευτής από τη Φθιώτιδα, από τη Βοιωτία, από την Εύβοια, από την Κοζάνη, όπου δραστηριοποιείται η εταιρεία.

Και αφού κάνετε τόσο καλά και με τη «ΛΑΡΚΟ», εκτός των υπολοίπων που κάνετε στην ελληνική οικονομία, γιατί απουσιάζουν οι Βουλευτές να πάρουν τα συγχαρητήρια και το χειροκρότημα των πολιτών; Γιατί συνεχίζουν να κρύβονται; Γι’ αυτόν τον λόγο καταθέτουμε και αίτημα ονομαστικής ψηφοφορίας, γιατί όλοι θα αναλάβουν τις ευθύνες για αυτήν την κατάντια της μεγαλύτερης μεταλλευτικής βιομηχανίας, όπως την οδηγήσατε.

Και πρέπει να μας απαντήσετε, κυρίες και κύριοι της Νέας Δημοκρατίας, αν αυτός είναι ο στόχος σας, το σχέδιό σας, η στρατηγική σας, για τη βαριά βιομηχανία της χώρας. Αν η χώρα μας είναι μόνο ήλιος και ξαπλώστρα, να μας το πείτε. Αν δεν θέλετε βαριά βιομηχανία, να μας πείτε. Δεν μπορείτε επί τέσσερα χρόνια να τυραννάτε μια ολόκληρη κοινωνία και εκατοντάδες εργαζόμενους και τις οικογένειές τους.

Η παραγωγική ανασυγκρότηση, στην οποία αναφέρεστε, θα γίνει με μετακίνηση εξειδικευμένων εργαζομένων από τη βαριά βιομηχανία σε κέντρα υγείας και σε δήμους; Δηλαδή άνθρωποι που τριάντα χρόνια εργάζονται στη «ΛΑΡΚΟ», εργάζονταν οι γονείς τους, εργάζονταν οι παππούδες τους και έχουν μια μοναδική τεχνογνωσία, θα απασχοληθούν σε κέντρα υγείας; Αυτή είναι η παραγωγική ανασυγκρότηση που ευαγγελίζεσθε και σχεδιάζετε; Οφείλουμε να σας δώσουμε πολλά συγχαρητήρια αν είναι αυτός ο τρόπος.

Και είναι μνημείο ανικανότητας το γεγονός ότι ακόμη και στην τροπολογία που φέρατε τον Φεβρουάριο του 2020 μιλούσαμε για εκκαθάριση εν λειτουργία και δεν καταφέρατε ούτε αυτό να εξασφαλίσετε, να την πουλήσετε, να την εκκαθαρίσετε και να τη μεταβιβάσετε σε ιδιώτη εν λειτουργία. Διότι από τον Αύγουστο του 2022, δύο χρόνια τώρα, έχει παύσει κάθε παραγωγική δραστηριότητα της εταιρείας.

Προεκλογικά συναντήθηκε ο κ. Μητσοτάκης με τους εργαζόμενους, τους έκανε αυτή την πολύ μεγάλη τιμή. Τέσσερα χρόνια ούτε που ήξερε για τη «ΛΑΡΚΟ» και συναντήθηκε λίγες ημέρες πριν τις εκλογές. Και τι υποσχέθηκε; Ότι θα ασχοληθεί ο ίδιος. Να τον ευχαριστήσουμε γιατί αφού ασχοληθεί ο ίδιος φέρατε σήμερα αυτή την τροπολογία η οποία τελειώνει την εταιρεία. Προφανώς, τόσο πολύ ασχολήθηκε ο κύριος Πρωθυπουργός. Kαι ακούσαμε και τον Υπουργό να αναφέρει ότι οι εργαζόμενοι κάθονται και πληρώνονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Υπουργέ, μην κρίνετε εξ ιδίων τα αλλότρια. Κανένας στην εταιρεία δεν θέλει να κάθεται και να πληρώνεται. Οι εργαζόμενοι της «ΛΑΡΚΟ» δεν είναι μετακλητοί της Νέας Δημοκρατίας. Δεν θέλουν προγράμματα, δεν θέλουν να κάθονται και να πληρώνονται. Θέλουν να κάνουν αυτό που έχουν μάθει καλύτερα από τον καθένα, να εργάζονται υπό εξαιρετικά δύσκολες συνθήκες και να παράγουν ένα προϊόν το οποίο εξάγεται κατά 100%. Βεβαίως θα πει κανείς ότι είναι η πρώτη φορά που ακούμε από Υπουργό της Νέας Δημοκρατίας τέτοια σχόλια ή να λοιδορεί τους εργαζόμενους. Σε καμμία περίπτωση, τα έχουμε συνηθίσει, όπως και «παπαγαλάκια» δημοσιογράφους να μιλάνε για το επίδομα γαλοπούλας τα προηγούμενα χρόνια. Όμως, κάποια στιγμή και η ανοχή έχει τα όριά της.

Και είπε ο κύριος Υπουργός, ο κ. Πετραλιάς, ότι θέλουμε, λέει, κι εμείς να λειτουργήσει το εργοστάσιο. Πολύ πρωτότυπος τρόπος είναι αυτός, να απολύετε τους εργαζόμενους, να σταματάει η παραγωγή, αλλά να έρχεστε εδώ και να μας λέτε ότι κι εμείς θέλουμε να λειτουργήσει το εργοστάσιο. Πείτε μας μία πρωτοβουλία που πήρατε τέσσερα χρόνια τώρα για να λειτουργήσει το εργοστάσιο. Πείτε μας μία!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΙΩΑΝΝΗΣ ΣΑΡΑΚΙΩΤΗΣ:** Έχω άλλα τρία λεπτά, κύριε Πρόεδρε. Θα χρησιμοποιήσω και την τριτολογία μου.

Πρέπει να μας πείτε μία ενέργεια που κάνατε τέσσερα χρόνια τώρα και η οποία να δικαιολογεί την τοποθέτηση του Υπουργού ότι θέλει και ο ίδιος να λειτουργήσει το εργοστάσιο. Δηλαδή, αν δεν θέλατε να λειτουργήσει, τι θα κάνατε; Πραγματικά αυτό είναι μια μεγάλη απορία. Το κλείσατε, διώξατε τον κόσμο και κάνετε παρεμβάσεις και στη δικαιοσύνη. Αυτό που έγινε την Τρίτη ήταν πρωτοφανές, το να επικαλεστούν, δηλαδή, οι δικηγόροι του δημοσίου τροπολογία η οποία δεν είχε ψηφιστεί. Κάνετε όλα αυτά και έρχεστε σήμερα και μας λέτε ότι θέλουμε κι εμείς να λειτουργήσει. Μπράβο σας!

Ακούω και άκουσα προηγουμένως να μιλούν για ανάπτυξη τα στελέχη της Νέας Δημοκρατίας, ενώ και ο κ. Μητσοτάκης μιλάει διαρκώς τον τελευταίο καιρό για το δημογραφικό και την περιφερειακή ανάπτυξη.

Κυρίες και κύριοι της Νέας Δημοκρατίας, αν θέλετε να μιλήσετε για περιφερειακή ανάπτυξη, για το δημογραφικό κ.λπ., ελάτε στη Λάρυμνα, στη Μαλεσίνα, στο Μαρτίνο που τέσσερα χρόνια οι άνθρωποι ζουν μέρα με τη μέρα, δεν ξέρουν και δεν μπορούν να προγραμματίσουν ούτε τι θα κάνουν τους επόμενους δύο, τρεις μήνες. Εκεί τους έχετε οδηγήσει. Πολλοί εκ των εργαζομένων της «ΛΑΡΚΟ» έχουν ήδη φύγει και έχουν αναζητήσει εργασίες, έχουν εγκαταλείψει τις περιουσίες τους και τις οικίες τους και έχουν φύγει στη Θεσσαλονίκη, στο εξωτερικό και στην Αθήνα και όλοι οι υπόλοιποι, ολόκληρη περιοχή ζει μέσα στην αβεβαιότητα. Εκεί έχετε οδηγήσει τους πολίτες. Κι έρχεστε μετά και μας λέτε για περιφερειακή ανάπτυξη και για προτάσεις επίλυσης του δημογραφικού. Πρωτοφανή πράγματα!

Κλείνοντας να πω μία κουβέντα και για την τροπολογία που καταθέσαμε για την κατάργηση του τεκμαρτού. Δεν περιμέναμε κάτι καλύτερο από τον κ. Χατζηδάκη. Με την τροπολογία αυτή ικανοποιούμε το πάγιο αίτημα από τα τέλη του 2023 όλων των εμπλεκομένων φορέων, αυτοαπασχολούμενων και ελεύθερων επαγγελματιών. Ελπίζουμε να την κάνετε δεκτή, μιας και η ανάπτυξη πηγαίνει τόσο καλά, όπως ισχυρίζεστε. Άρα, δεν υπάρχει λόγος να επιβαρυνθεί η μεσαία τάξη με συν 800 εκατομμύρια φόρους.

Κλείνοντας, θεωρώ ότι με τις πρωτοβουλίες αυτές, δηλαδή με τον νόμο για την τεκμαρτή φορολόγηση, με την τροπολογία που φέρνει σήμερα ο κ. Χατζηδάκης, μπορεί επάξια να τοποθετήσει στην επόμενη τούρτα γενεθλίων του και το όνομα της «ΛΑΡΚΟ», αλλά και ολόκληρη τη μεσαία τάξη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είχε γίνει ένα λάθος και είχαμε διαγράψει τον κ. Βεσυρόπουλο. Όμως, είχε μπει στη θέση του ο κ. Πασχαλίδης. Έτσι, θα πάει μετά ο κ. Ξανθόπουλος και μετά ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Αλλάζετε συνεχώς τη σειρά, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, κύριε Παφίλη, δεν την αλλάζουμε. Ήταν ο κ. Βεσυρόπουλος. Έγινε αμοιβαία αλλαγή του κ. Πασχαλίδη με τον κ. Βεσυρόπουλο. Μπορείτε να το δείτε.

Ορίστε, κύριε Πασχαλίδη, έχετε τον λόγο.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το προτεινόμενο σχέδιο νόμου επιχειρείται η δημιουργία ενός ολοκληρωμένου ρυθμιστικού πλαισίου για την ασφάλιση των αυτοκινήτων και ιδιαίτερα για την αστική ευθύνη που προκύπτει από τη χρήση τους, καθώς και για τον εντοπισμό και την εκκαθάριση των αδρανών και των ανασφάλιστων οχημάτων.

Επιπλέον, με το παρόν νομοσχέδιο επέρχονται κάποιες τροποποιήσεις στον ν.5024/2023 που αφορά τα διακατεχόμενα ακίνητα του δημοσίου, με τον οποίο επιλύθηκε ένα διαχρονικό κοινωνικό πρόβλημα.

Με το παρόν, λοιπόν, νομοσχέδιο εισάγεται ένα νέο σύστημα ελέγχων με ηλεκτρονικές διασταυρώσεις για τον εντοπισμό των ανασφάλιστων οχημάτων όσο και των οχημάτων των οποίων οι ιδιοκτήτες δεν έχουν καταβάλει τα τέλη κυκλοφορίας ή τις οφειλές που μπορεί να προκύψουν σε περίπτωση μεταβίβασης. Εφόσον εντοπιστούν οι παραβάσεις, ειδοποιείται ο κάτοχος της άδειας κυκλοφορίας του οχήματος και ορίζεται ως πρόστιμο σε περίπτωση ανασφάλιστου οχήματος το ποσό των 1.000 ευρώ για τα λεωφορεία και τα φορτηγά δημόσιας χρήσης, 500 ευρώ για τα επιβατικά και άλλα οχήματα κάθε φύσης και 250 ευρώ για τα δίκυκλα. Επιπλέον, επέρχεται ένας εξορθολογισμός στην περίπτωση εκπρόθεσμης καταβολής των τελών κυκλοφορίας οχημάτων υιοθετώντας το νομοσχέδιο το μοντέλο των κλιμακωτών προστίμων.

Επιπρόσθετα, καθορίζεται πλέον η διαδικασία αδρανοποίησης και διαγραφής από τα μητρώα οχημάτων και τίθενται σε καθεστώς προσωρινής αδράνειας τα οχήματα που δεν έχουν ασφαλιστεί, δεν έχουν υποβληθεί σε ΚΤΕΟ και δεν έχουν καταβληθεί γι’ αυτά τέλη κυκλοφορίας τα τελευταία εφτά έτη.

Πολύ σημαντική είναι και η διάθεση σχετικά με την υποχρέωση του επικουρικού κεφαλαίου να αποζημιώνει ζημιωθέντες από αυτοκινητιστικά ατυχήματα καλύπτοντας πλέον και τις περιπτώσεις όπου το όχημα που προκάλεσε τη ζημιά ήταν ασφαλισμένο, αλλά η ασφαλιστική εταιρεία έχει τεθεί σε ασφαλιστική εκκαθάριση, όπως και για τις περιπτώσεις που η ασφαλιστική εταιρεία έχει πτωχεύσει ή έχει τεθεί σε εκκαθάριση και εδρεύει σε άλλο κράτος-μέλος της Ευρωπαϊκής Ένωσης.

Όσον αφορά το έκτο κεφάλαιο του νομοσχεδίου που αφορά τροποποιήσεις της διαδικασίας εξαγοράς διακατεχόμενων ακινήτων του δημοσίου, θα ήθελα να τονίσω για μια ακόμη φορά ότι ο ν.5024/2023 άνοιξε τον δρόμο, ώστε να δοθούν οριστικές λύσεις σε ένα τεράστιο πρόβλημα που έχει δημιουργηθεί εδώ και πολλές δεκαετίες σε όλη την Ελλάδα, όπως και στην περιφέρειά μου την Καβάλα, όπου το θέμα της διανομής δημόσιας γης έχει γίνει μεγάλη ιστορία ξεκινώντας από την απελευθέρωση της πόλης το 1913, την οθωμανική ιδιοκτησία και την κατοχύρωση τίτλων που είχαν εκδοθεί από το οθωμανικό κράτος. Συνεχίστηκε το 1922 με την έλευση των προσφύγων από την ανατολή και τη διαχείριση της ανταλλάξιμης περιουσίας αρχικά από την Επιτροπή Αποκατάστασης Προσφύγων και στη συνέχεια από την Εθνική Τράπεζα και τη Διεύθυνση Ανταλλάξιμης Περιουσίας.

Δυστυχώς το ελληνικό δημόσιο ήταν πάντα απέναντι στην περιουσία των ιδιωτών, ακόμα και σε αυτήν που διέθετε το ίδιο σε αυτούς σε διαφορετικές χρονικές περιόδους και ενώ ήταν υποχρεωμένο για την αγροτική και αστική τους αποκατάσταση. Αυτές οι διαχρονικές παλινωδίες ταλαιπώρησαν επί δεκαετίες εκατοντάδες πολίτες. Ήδη, όμως, με τον ν.5024/2023 θεσπίστηκε ένα σύγχρονο πλαίσιο λαμβάνοντας υπ’ όψιν την ήδη διαμορφωθείσα κατάσταση και τα προβλήματα που προέκυψαν στο παρελθόν.

Οι τροποποιήσεις που εισάγονται με το σημερινό νομοσχέδιο είναι ουσιαστικές και διευκολύνουν έτι περισσότερο τη διαδικασία. Πιο συγκεκριμένα, αλλάζουν οι προϋποθέσεις υποβολής αίτησης εξαγοράς και καταργείται η προϋπόθεση ύπαρξης κτίσματος για την υποβολή της αίτησης.

Όσον αφορά το τίμημα εξαγοράς σε ειδικές περιπτώσεις αμφισβήτησης της κυριότητας του δημοσίου ακινήτου, διαμορφώνεται με έκπτωση 50% για τον αιτούντα που έχει αναγνωριστεί από το πρωτοβάθμιο δικαστήριο ως κύριος του ακινήτου ή που έχει αναγραφεί ως κύριος στις πρώτες κτηματολογικές εγγραφές και έχει ασκηθεί αγωγή από το δημόσιο ή δεν έχει παρέλθει η προθεσμία άσκησης αγωγής και 70% αν ο αιτών έχει ασκήσει ένδικο μέσο καταδικαστικής απόφασης για την αναγνώριση της κυριότητας του ακινήτου έως την 31η Δεκεμβρίου 2022.

Ειδική πρόβλεψη υπάρχει για ακίνητο που καλύπτει τις στεγαστικές ανάγκες του αιτούντα ή του αρχικού δικαιοπαρόχου ως αποτέλεσμα μαζικής εγκατάστασης πληθυσμιακών ομάδων πριν το 1965. Η εν λόγω διάταξη είναι σαφέστατα προς τη σωστή κατεύθυνση. Ωστόσο, καθίσταται ιδιαιτέρως δυσχερής η απόδειξη. Πώς, δηλαδή, θα αναζητήσει ο αιτών τα σχετικά μεταγενέστερα έγγραφα των δημοσίων αρχών; Στα γενικά αρχεία του κράτους; Στις κατά τόπους κτηματικές υπηρεσίες; Αυτό είναι ένα σημείο που θεωρώ πως αν δοθούν οι απαραίτητες διευκρινήσεις, η συγκεκριμένη διάταξη θα λειτουργήσει προς όφελος μεγάλου μέρους του κοινωνικού συνόλου, δεδομένου ότι όσον αφορά τουλάχιστον την Καβάλα, αλλά και πολλές ακόμα περιοχές της χώρας μας, τα διακατεχόμενα αφορούν κυρίως προσφυγικές γειτονιές.

Το υπό συζήτηση νομοσχέδιο διέπεται από πνεύμα κοινής λογικής, αντιμετωπίζοντας και τεχνικά ζητήματα αλλά και πολλά ζητήματα καθημερινότητας. Όσον αφορά τις διατάξεις του περί αξιοποίησης των ακινήτων του δημοσίου, ο κοινωνικός και αποκαταστατικός χαρακτήρας του νομοσχεδίου θα λειτουργήσει όχι μόνο προς όφελος των πολιτών αλλά και του ίδιου του κράτους, δεδομένου ότι εξυπηρετούνται και σκοποί δημοσίου συμφέροντος που συνίστανται στην οριστική διευθέτηση του ιδιοκτησιακού καθεστώτος, της ιδιωτικής περιουσίας αλλά και στην προώθηση της τουριστικής, βιομηχανικής, βιοτεχνικής και αγροτικής ανάπτυξης επ’ ωφελεία της εθνικής οικονομίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο. Τον λόγο έχει ο κ. Ξανθόπουλος και αμέσως μετά ο κ. Παφίλης.

Θέλω να μην υπάρχει καμμία παρεξήγηση. Το εξηγήσαμε και στον κ. Παφίλη. Ο κ. Πασχαλίδης ήταν το νούμερο οχτώ και έκανε αντικατάσταση με τον κ. Βεσυρόπουλο αμοιβαία που ήταν το νούμερο δεκαεπτά.

Ορίστε, κύριε Ξαθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κυρίες και κύριοι Βουλευτές, θα ξεκινήσω με ένα θέμα το οποίο για μένα έχει πάρα πολύ μεγάλη σημασία και έχει σημασία γιατί ακριβώς η θεσμική λειτουργία της Βουλής είναι προϋπόθεση και απαράγραπτος κανόνας για να μπορέσουμε να λειτουργούμε ως πολιτικό σύστημα απόλυτα. Παρ’ όλη την αποδοκιμασία που εισέπραξε η Κυβέρνηση στις πρόσφατες ευρωεκλογές, συνεχίζει απτόητη, ακάθεκτη την αντιθεσμική της στάση.

Και τι θέλω να πω; Καταθέσαμε προτάσεις νόμου ως ΣΥΡΙΖΑ για την ακρίβεια και το φορολογικό και η Κυβέρνηση δυστυχώς με τη σύμπραξη και την επίνευση του Προέδρου της Βουλής φρόντισε να αποκλειστεί η συζήτηση αυτή από την Εθνική Αντιπροσωπεία. Και αντί να εφαρμοστεί το άρθρο 85 και τα επόμενα του κανονισμού, επινοείτε μία διαδικασία που δεν υπάρχει ούτε στο Σύνταγμα ούτε στον κανονισμό. Και αντί να επιληφθεί η Βουλή να συζητεί και να συζητήσει τις προτάσεις που καταθέτει η Αντιπολίτευση, προτίθεται ο κ. Χατζηδάκης να έρθει στη Βουλή, να ενημερώσει την επιτροπή παρουσία του Γενικού Λογιστηρίου του Κράτους για πρόταση νόμου της Αντιπολίτευσης.

Αυτά δεν αντέχουν σε καμμία λογική και ειλικρινά δεν μπορώ να καταλάβω ποιο θα είναι το επόμενο αντιθεσμικό ατόπημα στο οποίο θα προχωρήσετε. Έχετε υποχρέωση, κύριοι της πλειοψηφίας, να τηρείτε τον Κανονισμό της Βουλής και να θέσετε στις οικείες επιτροπές προτάσεις νόμου που έχουμε καταθέσει.

Σε ό,τι αφορά τις δύο τροπολογίες για να είμαι πάρα πολύ σύντομος και ουσιαστικός. Ακούστε, κύριοι συνάδελφοι. Εδώ η κοινωνία δοκιμάζεται, γιατί ακριβώς έχετε κάνει μία στρατηγική επιλογή. Στη χώρα μας παρατηρείται μία ραγδαία μετατόπιση πλούτου από τους πολλούς στους λίγους. Και είναι πανθομολογούμενη η επιλογή σας ότι η μικρομεσαία επιχειρηματικότητα είναι αντιπαραγωγική και γι’ αυτόν το λόγο πρέπει να γίνουν μεγάλες συσσωματώσεις. Το ίδιο συμβαίνει και για τους δικηγόρους, το ίδιο συμβαίνει και για τους ελεύθερους επαγγελματίες. Και σε εκτέλεση της βίβλου Πισσαρίδη έρχεται το φορολογικό νομοσχέδιο με το οποίο θεσπίζετε αντικειμενικά κριτήρια φορολόγησης σε μια πλειάδα ελεύθερων επαγγελματιών. Δεν είναι μόνο το γεγονός ότι παίρνετε από αυτούς που δεν έχουν. Και όπως έλεγε ένας παλιός δικηγόρος, από ένα πρόβατο να παίρνετε ένα τομάρι, να μη ζητάτε να πάρετε τέσσερα.

Εσείς όμως συνεχίζετε μια τακτική με βάση την οποία οι επαγγελματίες, οι μικρομεσαίοι, οι δικηγόροι δεν θα μπορούν να λειτουργήσουν να κρατήσουν το γραφείο τους. Σας θέτω και μια άλλη παράμετρο την οποία αντιμετωπίζω στη Δράμα. Δεν θα υπάρχουν καφενεία στα χωριά, πάρτε το απόφαση. Δεν μπορεί να λειτουργήσει ένα καφενείο το οποίο αποτελεί χώρο κοινωνικής συνάθροισης, χώρο κοινωνικής συνοχής. Δεν θα μπορεί να λειτουργήσει με το αντικειμενικό, με το τεκμαρτό εισόδημα που του βάζετε.

Γι’ αυτόν τον λόγο λοιπόν πήραμε μία πρωτοβουλία και ζητούμε την ακύρωση αυτής της διάταξης. Εκτός του ότι είναι αντισυνταγματική, εκτός του ότι θέσαμε κατά τη διάρκεια της συζήτησης του συγκεκριμένου νομοσχεδίου την ένσταση αντισυνταγματικότητας αλλά η πλειοψηφία άλλως αποφάσισε, έρχεται λοιπόν στη συνέχεια η πραγματικότητα και μας λέει ότι με βάση αυτή σας τη φορολογική επιλογή ουσιαστικά κλείνουν κατά συρροή και συνεχώς μεγάλος αριθμός μικρομεσαίων επιχειρήσεων. Και όλο αυτό το κοινωνικό πρόβλημα η Ελλάδα, η κοινωνία, η μεγάλη πλειοψηφία του ελληνικού λαού δεν μπορεί να το αντέξει.

Με αυτή την έννοια λοιπόν καταθέτουμε την τροπολογία, έτσι ώστε να καταργηθεί αυτή η απαράδεκτη ρύθμιση και να συζητήσουμε για τον περιορισμό και τη σύλληψη της φοροδιαφυγής και να συζητήσουμε και για την ηλεκτρονική επιτήρηση των φορολογικών βιβλίων και να συζητήσουμε για όποια θεσμικά ζητήματα θέλετε.

Τέλος, παρακολουθούμε από το πρωί την εναγώνια προσπάθεια των εργατών της «ΛΑΡΚΟ». Είναι στους δρόμους και διαδηλώνουν και μαζί τους διαδηλώνει ο κάθε πολίτης είτε είναι εργάτης είτε εργαζόμενος, γιατί καταλαβαίνει ότι η φωτιά που άναψε στη «ΛΑΡΚΟ» σύντομα θα φτάσει και στο δικό του σπίτι. Γιατί σ’ αυτήν την ιστορία οι ευθύνες της Κυβέρνησης είναι απαράγραπτες. Γιατί σε αυτήν την ιστορία οι ευθύνες της Κυβέρνησης είναι μεγάλες. Άλλα ήρθατε και είπατε, ότι θα εξυγιανθεί η λειτουργία. Και επειδή ακριβώς είστε και ανεπαρκείς και ανίκανοι, δεν το κάνετε. Κλείνετε την εταιρεία, απολύετε τους εργαζόμενους και δημιουργείτε ένα τεράστιο κοινωνικό πρόβλημα.

Ως ΣΥΡΙΖΑ προσπαθήσαμε να κρατήσουμε ζωντανή την εταιρεία παρά την παρατεταμένη πτωτική πορεία των τιμών του σιδηρονικελίου και τα συσσωρευμένα προβλήματα του παρελθόντος. Επί ΣΥΡΙΖΑ δεν έχασαν ούτε 1 ευρώ, ενώ ρυθμίστηκε η τιμή της ηλεκτρικής ενέργειας μέσω επίτευξης συμφωνίας με τη ΔΕΗ. Εσείς το Φλεβάρη του 2020 υπερψηφίσατε τροπολογία με την οποία τέθηκε η εταιρεία σε καθεστώς ειδικής διαχείρισης και είχε ως συνέπεια τη μείωση των μισθών των εργαζομένων κατά 30% ως 40%, την απώλεια των δώρων και επιδομάτων, τη μη διευθέτηση των οφειλών σε μικροεργολάβους της περιοχής και καταλαβαίνετε ότι αυτό έχει πολλαπλασιαστικές συνέπειες για την τοπική οικονομία και βεβαίως την πλήρη εγκατάλειψη του εργοστασίου με την επ’ αόριστον αναστολή των εργασιών συντήρησης. Σήμερα έρχεστε να ολοκληρώσετε και να επιβεβαιώσετε το χρονικό ενός προαναγγελθέντος θανάτου.

Η εταιρεία «ΛΑΡΚΟ» είναι απαραίτητη για την εθνική οικονομία. Έχει ένα προνομιακό, ένα συγκριτικό πλεονέκτημα το οποίο κανείς μας δεν μπορεί να αγνοεί. Η εταιρεία «ΛΑΡΚΟ» είναι ρυμουλκό, είναι η ατμομηχανή της τοπικής κοινωνίας, της τοπικής οικονομίας. Και με αυτή την έννοια έχει πολύ μεγάλη σημασία να παραμείνει σε λειτουργία. Η εταιρεία «ΛΑΡΚΟ» θα παραμείνει σε λειτουργία με τους αγώνες των εργαζομένων, με τους αγώνες των πολιτών, με όλο αυτό το κίνημα αλληλεγγύης που έχει αναπτυχθεί, γιατί δεν αφορά μόνο τους εργαζόμενους της συγκεκριμένης εταιρείας, της συγκεκριμένης περιοχής, αλλά αφορά τους εργαζόμενους όλης της Ελλάδας.

Μαζί για τη νίκη!

Σας ευχαριστώ κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ήρθε η σειρά σας κύριε Παφίλη.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μετά τον κ. Παφίλη ποιος είναι, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά τον κ. Παφίλη, το χάος!

Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Αποσύρετε τώρα, την τελευταία στιγμή, αυτό το αίσχος αυτής της τροπολογίας, αν έχετε ίχνος -δεν θα μιλήσω γενικότερα- πολιτικής αξιοπρέπειας μετά από όλα όσα έχουν γίνει. Δεν λέμε για αξιοπρέπεια. Αποσύρετε την τώρα, αν δεν έχετε απίστευτο απάνθρωπο κυνισμό. Τώρα όμως, έστω και την τελευταία στιγμή! Το απαιτούν οι εργαζόμενοι, το απαιτεί η εργατική τάξη της χώρας και είναι και η μοναδική λύση για να προχωρήσουμε πιο πέρα.

Η Κυβέρνηση λοιπόν επειδή δεν έχει το θάρρος να πει την αλήθεια, λέει ψέματα συνειδητά. Κοροϊδεύετε έναν λαό ολόκληρο, κοροϊδεύετε οκτακόσιες πενήντα οικογένειες. Τι τους λέτε με θράσος κιόλας; Ότι αυτή η τροπολογία ικανοποιεί όλα τα αιτήματα των εργαζομένων και ενδιαφέρεται για τη λειτουργία και ανάπτυξη της «ΛΑΡΚΟ».

Ξεκινάω από το πρώτο. Καλά σοβαρολογείτε; Μας κοροϊδεύετε όλους τόσο χυδαία, τόσο ωμά;

Οι εργαζόμενοι είναι στον δρόμο, έχουν αιτήματα, ποια ικανοποιείτε από όλα αυτά; Αυτά που μας είπε ο κ. Πετραλιάς; Πέστε μας ποια αιτήματα ικανοποιεί! Αυτά περί οικισμού κ.λπ. είναι το τυράκι. Η φάκα είναι ότι δίνετε εξουσιοδότηση στην Κυβέρνησή σας -όχι στον εκκαθαριστή, ο εκκαθαριστής δεν ήρθε από τον ουρανό ούτε κανένας ανεξάρτητος είναι- να κλείσει τη «ΛΑΡΚΟ» και λογικά να απολύσει όλους τους εργαζομένους.

Αυτό κάνετε στην πραγματικότητα και ολοκληρώνετε ένα έγκλημα, έγκλημα απέναντι στην οικονομία, έγκλημα απέναντι κυρίως σε οκτακόσιες πενήντα οικογένειες, σε πέντε νομούς –τους ξέρουμε καλά, κι εγώ από εκεί είμαι- οι οποίοι ζουν, ολόκληρες περιοχές, από τη «ΛΑΡΚΟ», δηλαδή από τη δουλειά και το αίμα των εργαζομένων τόσα χρόνια, που έχετε το θράσος και τον κυνισμό –πού είναι ο κ. Πετραλιάς να έρθει εδώ να μας πει αν δουλεύουν ή όχι οι εργαζόμενοι! Κάθονται λέει! Πού κάθονται; Όλο το εικοσιτετράωρο στο εργοστάσιο είναι και αν το αφήσουν θα καεί ολόκληρο καμμιά ώρα, και να δούμε τα drones, που λένε οι ηλίθιοι -και το λέω εν γνώσει μου- που πήγαν και κατέθεσαν στο δικαστήριο ότι η ασφάλεια μπορεί να εξασφαλιστεί από τα drones.

Ποιον δουλεύετε εδώ; Κι ένα παιδάκι να ρωτήσεις το ξέρει. Με τριάντα τόνους προπανίου τι θα κάνει δηλαδή; Θα κατουρήσει το drone στο προπάνιο για να σβήσει; Μην μας λέτε τέτοια! Μέχρι εκείνο το σημείο του αίσχους έχουν φτάσει αυτοί στους οποίους αναθέτετε να υποστηρίξουν την πολιτική σας.

Τι αλλάζετε τώρα; Νόμος δικός σας ήταν. Αυτό που αλλάζετε είναι ένα και μοναδικό, ουσιαστικό. Τα άλλα είναι παρελκόμενα. Δίνετε τη δυνατότητα να την κλείσει. Δεν θέλω να διαβάσω την τροπολογία -την έχω εδώ- για να μην χάσω και τον χρόνο. Αυτό κάνετε. Που διασφαλίζετε τους εργαζόμενους; Ο κ. Χατζηδάκης προχθές είπε στους εργαζόμενους ότι δεν θίγονται τα δικαιώματα των εργαζομένων και θα δουλεύουν. Ο κ. Πετραλιάς σήμερα τους είπε να πάνε στα κέντρα υγείας να κάνουν αιτήσεις και λοιπά και λοιπά.

Ποιος λέει αλήθεια; Και ξέρετε τι μου θυμίζει αυτό; Όταν έκλεισε ο Σκαλιστήρης στις αρχές της δεκαετίας του 1990 πρότειναν στους εργαζόμενους να γίνουν κουρείς και κομμωτές. Σοβαρολογείτε; Έχετε δει τα δάχτυλα των μεταλλωρύχων; Δεν είναι σαν τα δικά σας, που δεν έχετε πιάσει ποτέ χειρωνακτική δουλειά, εκεί που τα βρήκατε έτοιμα. Δεν λέω μόνο για σας, λέω για πάρα πολλούς. Να πάνε να γίνουν κουρείς τούς είπανε –εσείς ήσασταν στην κυβέρνηση και το ΠΑΣΟΚ, που τώρα σφυράει αδιάφορα- να πάνε να γίνουν κουρείς και κομμωτές. Αυτό λέτε και τώρα. Σε εξειδικευμένους ανθρώπους, τρίτης γενιάς, που έχουν δώσει τη ζωή τους εκεί μέσα και τους λέτε: «Θα σας πάμε στο κέντρο υγείας, εδώ, εκεί, μέχρι να δούμε να δούμε το τι θα γίνει».

Δαπανήσατε μισό δισεκατομμύριο τα τεσσεράμισι χρόνια, όχι για να διασώσετε τη «ΛΑΡΚΟ», όχι για να την αναπτύξετε, αλλά για να την κλείσετε, αργό θάνατο δηλαδή. Συγχαρητήρια! Και έχετε το θράσος τώρα να μιλάτε για ανάπτυξη.

Ποιο ήταν το αποτέλεσμα; Σταμάτησε η λειτουργία. Τόσα λεφτά που είναι βγαλμένα από τον ελληνικό λαό και από τη δουλειά των εργαζομένων και πήγαν για να την κλείσετε τελικά. Γιατί; Είστε τόσο άσχετοι; Δεν νομίζω. Διότι αυτή είναι η πολιτική σας. Οι εργαζόμενοι όλα αυτά τα χρόνια ζητούσαν ακριβώς να συνεχιστεί η λειτουργία.

Και ξέρετε, για να απαντήσω και πριν στον κ. Ξανθόπουλο για τα χρόνια του ΣΥΡΙΖΑ, υπάρχει μια οικονομική αρχή, την οποία την ξέρουν και από το πρώτο έτος των οικονομικών επιστημών, ότι τα χρηματιστηριακά προϊόντα όταν πέφτουν αποθηκεύεις και όταν ανεβαίνουν πουλάς. Έτσι δεν είναι; Το ξέρουν οι πάντες. Δεν έφταιγε αυτό. Αυτό ήταν το πρόσχημα. Έφταιγε ότι δεν ήθελαν να προχωρήσουν σε ριζικές αλλαγές στη «ΛΑΡΚΟ».

Παρεμπιπτόντως να πω και το εξής εδώ μέσα. Δεν μιλάει κανένας για την Ευρωπαϊκή Ένωση. Καλά, η Νέα Δημοκρατία δεν το συζητάμε ότι θα μιλήσει. Όλοι οι υπόλοιποι τόσο λιγούρηδες είστε; Δεν βλέπετε την καταστροφική πολιτική που ακολούθησε η Ευρωπαϊκή Ένωση; Διότι η «ΛΑΡΚΟ» έχει μεγάλη ιστορία και θα πω δυο λόγια αν μου δώσει ο κύριος Πρόεδρος έστω ένα-δυο λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μην μακρηγορείτε.

**ΑΘΑΝΑΣΙΟΣ ΠΑΦΙΛΗΣ:** Δεύτερο ζήτημα. Γι’ αυτό μιλάω για πολιτική αξιοπρέπεια. Καλά τι κάνατε; Δεν ξέρω αν το χωράει το ανθρώπινο μυαλό. Καταθέτετε μεσάνυχτα, την παραμονή, αυτήν την τροπολογία, την πρόταση τροπολογίας, και μάλιστα το χειρότερο από όλα αυτά είναι ότι την άλλη μέρα πάνε οι εκπρόσωποι του δημοσίου, της «ΛΑΡΚΟ» δηλαδή, και ζητάνε να μη γίνει δικαστήριο γιατί υπάρχει τροπολογία! Και ο Πρόεδρος βέβαια, ο άνθρωπος τα πήρε στο κρανίο! «Τι μου λέτε», λέει, «ποια τροπολογία, αφού δεν έχει ψηφιστεί!» Μέχρι τέτοιο αισχρό σημείο έχετε φτάσει.

Ποιος σατανικός νους το σκέφτηκε αυτό και το έκανε; Ποιος είναι αυτός; Η Κυβέρνηση δεν είναι; Ξηλώσατε κανέναν από αυτούς ή ήταν πρωτοβουλία των δικηγόρων όλο αυτό; Ποιος την κατέθεσε την τροπολογία; Εννέα Υπουργοί; Πόσοι υπογράφουν; Τόσο αίσχος; Καλά, ντροπή δεν υπάρχει πλέον, η λέξη είναι άγνωστη. Θα την αναζητήσουμε στα λεξικά της αρχαιότητας. Με αυτό τι έχετε να πείτε, εσείς που είστε και νομικός; Όνομα δεν λέω. Τι θα πείτε γι’ αυτό; Γι’ αυτό το θέμα που δείχνει πόσο κυνικοί, αδίστακτοι, απάνθρωποι είσαστε;

Καταθέτετε την τροπολογία για να χρησιμοποιηθεί από το δικαστήριο να μην πάρει ευνοϊκή απόφαση για τους εργαζόμενους και μετά λέτε ότι θέλετε να προστατέψετε τους εργαζόμενους; Τι δουλειά έχετε; Εσείς προστατεύετε τα συμφέροντα της ολιγαρχίας του πλούτου, αυτών που ζουν όπως ζουν, και όχι των άλλων που πεθαίνουν για να βγάλουν το μεροκάματο. Γίνατε ρεζίλι κυριολεκτικά, με αυτό και μόνο, και δείχνει πόσο αδίστακτοι πραγματικά είσαστε.

Εμείς σας προειδοποιήσαμε από το 2020. Σας είπαμε ότι δεν ξέρετε με ποιους έχετε να κάνετε. Η ιστορία της «ΛΑΡΚΟ» δεν ξεκινάει ούτε από το 2009 ούτε από το 2020 και το 2022, ξεκινάει από πολύ παλιά. Η ιστορία της «ΛΑΡΚΟ» είναι σημαδεμένη με τις κορυφαίες στιγμές του εργατικού κινήματος. Η «ΛΑΡΚΟ» το 1977 γονάτισε τον Μποδοσάκη και την Κυβέρνηση της Νέας Δημοκρατίας τότε, τους τσάκισε με τη μεγάλη απεργία.

Το 1985 το ΠΑΣΟΚ, που δεν μιλάει για τίποτα, που υποτίθεται ότι θα έκανε τον ανοξείδωτο χάλυβα και λοιπά, το εγκατέλειψε γιατί οι Γερμανοί και οι Γάλλοι διαφωνούσαν με αυτό το σχέδιο και ήταν καθαρό πλέον –μην πω ονόματα και διευθύνσεις. Και τι έκανε; Πεντακόσιες απολύσεις.

Και μιλάτε σήμερα για απολύσεις; Διώξατε στο άνθος που ήταν τότε η «ΛΑΡΚΟ» για να μην προχωρήσει όλο αυτό το σχέδιο, που ήθελαν όλοι οι εργαζόμενοι, ακόμα και οι δικοί σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε Παφίλη. Σας έδωσα ήδη δυόμισι λεπτά ακόμα.

**ΑΘΑΝΑΣΙΟΣ ΠΑΦΙΛΗΣ:** Εντάξει, να κλείσω αυτή τη σκέψη μόνο.

Η «ΛΑΡΚΟ», οι εργαζόμενοι, τεσσεράμισι χρόνια δεν γονατίζουν και ζουν με οκτώ και εννιά κατοστάρικα τον μήνα. Και αφήστε τα αυτά που λένε για τους μεγάλους μισθούς. Τα κόψατε όλα. Είναι η τρίτη γενιά που δουλεύει. Έχει ογδόντα έξι νεκρούς από εργοδοτικά εγκλήματα που είναι στα νεκροταφεία, που είναι σύμβολο των εργαζομένων. Έχει εκατοντάδες σακατεμένους.

Η κ. Λινού επιστημονικά ήταν συγκλονιστική. Το σύστημά σας, το βάρβαρο, δεν σας νοιάζει η ανθρώπινη ζωή. Το μόνο που σας νοιάζει είναι τα κέρδη των μεγάλων. Αυτά όλα τα έχουμε καταγγείλει, απ’ όσο θυμάμαι και προσωπικά -επειδή ήμουνα στην περιοχή- από το 1980 ότι συμβαίνουν, με καρκίνους, με όλα αυτά. Φυσικά δεν είχαμε αυτήν την τεκμηρίωση δυστυχώς.

Γι’ αυτό λοιπόν σας λέμε τώρα: Πάρτε την πίσω! Αν νομίζετε ότι με οποιονδήποτε τρόπο θα τα περάσετε, είστε μακριά νυχτωμένοι. Τους εργαζόμενους μόνο πεθαμένους μπορείτε να τους βγάλετε από εκεί μέσα. Δεν πρόκειται να φύγουν. Έχουν όρκο στη δουλειά τους, στις οικογένειές τους, στους νεκρούς, στους σακατεμένους, σε όλους αυτούς που έδωσαν τη ζωή τους για να περνάνε κάποιοι όπως περνάνε, δηλαδή στη χλιδή και στην πολυτέλεια. Γι’ αυτό λοιπόν μην έχετε αυταπάτες.

Το ΚΚΕ, όπως το 1977, όπως το 1985, όπως αυτά τα χρόνια, έτσι και τώρα θα είναι στην πρώτη γραμμή. Δεν μασάμε! Είμαστε με τους εργαζόμενους, είστε με τους καπιταλιστές και τους καρχαρίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ακολουθεί ο κ. Λοβέρδος.

Κύριε Καραθανασόπουλε, θα μιλήσετε εσείς μετά;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ας μιλήσω αργότερα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όπως θέλετε. Είναι άλλοι δύο ομιλητές μετά τον κ. Λοβέρδο, η κ. Τζάκρη και μετά ο κ. Καραθανασόπουλος και η κ. Κεφαλά.

Κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Καλησπέρα σας, κυρίες και κύριοι Βουλευτές. Σήμερα είναι το πρώτο νομοσχέδιο που συζητάμε μετά την επανέναρξη των εργασιών της Βουλής από τις ευρωεκλογές, από την προεκλογική περίοδο. Είναι ένα σημαντικό νομοσχέδιο γιατί όπως φαίνεται έχει προκαλέσει πολλές αντιδράσεις και συζητήσεις. Αυτή τη στιγμή -με όλο τον σεβασμό που έχω στους ανθρώπους που διαδηλώνουν- είναι μια δύσκολη μέρα για ολόκληρη την Αθήνα εξαιτίας του αποκλεισμού του κέντρου της Αθήνας.

Πριν από λίγες μέρες τι συνέβη στην Ελλάδα; Ευρωεκλογές. Το αποτέλεσμα ήταν πολύ ηχηρό για όλους μας, για το πολιτικό σύστημα το ίδιο. Η αποχή αυτή, το 60% της αποχής, είναι κάτι το πρωτοφανές για το ελληνικό πολιτικό σύστημα από το 1974 και μετά. Είναι κάτι που εμένα προσωπικά με σοκάρει. Ξέρετε ,όταν έγινε Μεταπολίτευση ήμουνα δεκαπέντε ετών. Τότε για μας, για τη γενιά που ήμασταν ακόμα μαθητές εκείνη την περίοδο και που πιστεύαμε και πιστεύουμε στη δημοκρατία και τον κοινοβουλευτισμό, η ψήφος μου δεν ήταν μόνον δικαίωμα. Ήταν και ιερή υποχρέωση. Ψηφίζαμε γιατί αυτό ήταν το δικαίωμα του λαού. Ήταν η έκφραση του λαϊκού αισθήματος. Ήταν η ανάγκη μας να ενδυναμώσουμε και να θωρακίσουμε τη δημοκρατία μας από όσους την επιβουλεύονται.

Δυστυχώς, πενήντα χρόνια μετά συνέβη αυτό που συνέβη στις ευρωεκλογές. Ο ελληνικός λαός έστειλε ένα ισχυρό μήνυμα σε όλους μας. Και στην αντιπολίτευση η οποία δείχνει να αγνοεί ότι το πήρε. Μας έστειλε το μήνυμα ότι θέλει από εμάς, το πολιτικό σύστημα, λύσεις. Θέλει υπευθυνότητα, θέλει αξιοπιστία, θέλει σεβασμό, θέλει ήθος, θέλει αξιοπρέπεια. Κι αυτό το μήνυμα του ελληνικού λαού. Εγώ τουλάχιστον και οι περισσότεροι συνάδελφοι στη Νέα Δημοκρατία και πάντως ο Πρωθυπουργός το έχουμε πάρει. Και θα το υλοποιήσουμε με κάθε τρόπο, σας βεβαιώ. Θα το κάνουμε πραγματικότητα. Γι’ αυτό και καλώ όλους μας να συμμετέχουμε στις διαδικασίες του Κοινοβουλίου. Το Κοινοβούλιο είναι, παραμένει και θα παραμείνει ο ιερός ναός της Δημοκρατίας. Κι έτσι πρέπει να το σεβόμαστε.

Το κατανοώ ότι πάρα πολλοί μπορεί ενδεχομένως να μη θέλουν να μιλούν στο Κοινοβούλιο γιατί προτιμούν να βρίσκονται στην εκλογική τους περιφέρεια ή να ασχολούνται με αλλότρια. Αλλά έχουμε ηθικό χρέος απέναντι στον ελληνικό λαό του οποίου είμαστε υπηρέτες και όχι αφέντες, να κάνουμε ό,τι είναι δυνατόν για να συμμετέχουμε στις κοινοβουλευτικές διαδικασίες. Είμαστε υπηρέτες. Υπηρετούμε τον ελληνικό λαό. Αυτό δεν πρέπει ποτέ να το ξεχνάμε. Γι’ αυτό και εγώ και πάρα πολλοί συνάδελφοι ευτυχώς από τη Νέα Δημοκρατία και από κόμματα της αντιπολίτευσης ομιλούν από του ιερού Βήματος αυτού του Κοινοβουλίου. Βέβαια, επειδή βρισκόμαστε σε μια περίοδο πάρα πολύ περίεργη σε ό,τι αφορά και στον τρόπο λειτουργίας του Κοινοβουλίου -ίσως πρέπει να γίνουν και κάποιες αλλαγές στον Κανονισμό- έχουμε φτάσει να είναι τώρα περίπου οκτώ το βράδυ και από τις δέκα το πρωί έχουν μιλήσει μόλις είκοσι ομιλητές. Δεν είναι και περισσότεροι. Και οι είκοσι αυτοί ομιλητές είναι το 1/15 των Βουλευτών. Δεν έπαιρνα καλό βαθμό στα μαθηματικά, κύριε Κουκουλόπουλε, αλλά μέχρι μια διαίρεση μπορώ να την κάνω. Λοιπόν, το θέμα είναι ότι αυτή τη στιγμή έχουμε χρέος να αποκαταστήσουμε το κύρος του Κοινοβουλίου. Και είναι όλων μας το χρέος αυτό. Επαναλαμβάνω ότι η Νέα Δημοκρατία πήρε το μήνυμα. Ελπίζω να το πάρουμε όλοι. Και χρειαζόμαστε συζήτηση.

Είναι πολλά και ενδιαφέροντα τα θέματα που συζητάμε σήμερα, όπως για παράδειγμα το πρόβλημα της «ΛΑΡΚΟ» ή το άλλο θέμα που έθεσε προηγουμένως ο αγαπητός μου φίλος, ο Θεόφιλος Ξανθόπουλος, σχετικά με τις προτάσεις νόμου του ΣΥΡΙΖΑ για την ακρίβεια και για άλλα θέματα. Εμείς είμαστε εδώ για να συζητάμε με επιχειρήματα. Εμείς στο πρόγραμμα του ΣΥΡΙΖΑ απαντήσαμε με ένα μεγάλο ερώτημα: θέλετε να πάμε στο Γενικό Λογιστήριο του Κράτους να κάνουμε αναλυτική συζήτηση πάνω σε αυτό και να βρούμε τρόπους να συμφωνήσουμε σχετικά με την οικονομία; Εμείς είμαστε ανοιχτοί. Το είπε ο Υπουργός Οικονομικών, κ. Χατζηδάκης. Από τον ΣΥΡΙΖΑ δεν έχω καταλάβει ποια είναι η απάντηση και την ακούω επαμφοτερίζουσα. Εμείς πάντως είμαστε εδώ ανοικτοί. Είμαστε ανοιχτοί να ακούσουμε προτάσεις. Και αν οι προτάσεις είναι προς τη θετική κατεύθυνση, να τις εφαρμόσουμε. Σήμερα, όπως ξέρετε, ο Πρωθυπουργός και ο Υπουργός Οικονομικών εξήγγειλαν μια γενναία πρωτοβουλία για τη φορολόγηση, για την έκτακτη φορολόγηση των πλεοναζόντων κερδών των διυλιστηρίων κατά 33%. Και αυτό το ποσόν που θα βγει από τη φορολόγηση αυτή θα δοθεί σε ευπαθείς ομάδες.

Κάνουμε προσπάθειες προς τη σωστή κατεύθυνση. Θα τα καταφέρουμε; Ναι, θα τα καταφέρουμε. Θα τα καταφέρουμε γιατί αυτή είναι η απόφαση μας και θα συνεχίσουμε με αποφασιστικότητα ως Νέα Δημοκρατία με ήθος και αξιοπρέπεια να εφαρμόζουμε πολιτικές.

Και μια μόνο κουβέντα επειδή κατανοώ την αγωνία των ανθρώπων που διαδηλώνουν έξω από τη Βουλή σήμερα των εργαζομένων στη «ΛΑΡΚΟ» προς τους οποίους έχω απεριόριστο σεβασμό, όπως σε κάθε εργαζόμενο. Εγώ να συμφωνήσω ήταν ότι είναι λάθος, πάντα είναι λάθος, να κατατίθενται οι τροπολογίες την τελευταία στιγμή. Αυτό έπρεπε να το διορθώσουμε. Είναι κάτι που το λέω συνέχεια. Αλλά η ουσία είναι ότι ο σκοπός της τροπολογίας, όπως την ανέπτυξε προηγουμένως ο Υφυπουργός κ. Πετραλιάς, είναι να προστατευθούν τα εργασιακά θέματα των εργαζομένων στη «ΛΑΡΚΟ», όχι να υπονομευθούν. Αλλά ταυτόχρονα να δοθεί η δυνατότητα στη «ΛΑΡΚΟ» να επαναλειτουργήσει προς όφελος του κοινωνικού συνόλου και της εθνικής οικονομίας. Αυτός είναι ο στόχος μας, όχι το αντίθετο ,όπως μας παρουσίασε ο αγαπητός μου φίλος, ο Θανάσης Παφίλης από το ΚΚΕ. Κατανοώ τη θέση του ΚΚΕ. Δεν συμφωνώ όμως μαζί της. Επειδή κι εγώ είμαι παλιός, όπως και ο Θανάσης, θυμόμαστε τι είχε συμβεί στη δεκαετία του 1980 με τις τότε προβληματικές επιχειρήσεις και πόσο πολύ κόστισαν στο ελληνικό κράτος.

Να είστε καλά. Σας ευχαριστώ πολύ και ελπίζω να τελειώνουμε και με την ονομαστική ψηφοφορία σύντομα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Τζάκρη έχει τον λόγο. Αμέσως μετά ο κ. Καραθανασόπουλος και κλείνει ο κύκλος.

**ΘΕΟΔΩΡΑ ΤΖΑΚΡΗ:** Κυρίες και κύριοι συνάδελφοι, εξ αφορμής του συζητούμενου νομοσχεδίου, αν ανοίγαμε τα παράθυρα να ακούσουμε την κοινωνία και να κατανοήσουμε γιατί έχει ξεσηκωθεί κάθε επαγγελματικός κλάδος και κάθε φορέας εκπροσώπησης ελεύθερων επαγγελματιών και μικρομεσαίων, θα καταλαβαίναμε ότι μέσα εδώ σε αυτή την Αίθουσα συζητούμε σήμερα για το δέντρο και όχι για το δάσος. Σήμερα, λοιπόν, συζητάμε για τη διοικητική περίμετρο εντός της οποίας υποσύνολο είναι όλοι όσοι επαγγέλλονται και παράγουν σε αυτή τη χώρα και από το φθινόπωρο του 2023 που ψηφίσατε το φορολογικό σας νομοσχέδιο βρίσκονται στον δρόμο, βρίσκονται σε αποχή από το έργο τους, όπως οι συνάδελφοί μου οι δικηγόροι, κάνουν συλλαλητήρια. Γιατί ενώ η Κυβέρνησή σας εκλέχθηκε με σημαία τη μείωση των φόρων και την προστασία των μικρομεσαίων και των επαγγελματιών από τον δήθεν κακό ΣΥΡΙΖΑ που τους εξόντωσε, έχετε φτάσει στο σημείο εκτός των μνημονίων και με ρυθμισμένο χρέος συνειδητά να εξωθείτε σε κλείσιμο πεντακόσιες χιλιάδες μικρομεσαίες επιχειρήσεις και επαγγελματίες. Και το φορολογικό σας νομοσχέδιο είναι ένα ακόμα λιθαράκι στο τείχος αποκλεισμού τους από την αγορά το οποίο συστηματικά οικοδομείτε από το 2019.

Επί της ουσίας, το τεκμήριο φορολόγησης των ελευθέρων επαγγελματιών είναι ένας και κεφαλικός φόρος επί δικαίων και αδίκων επειδή ακριβώς αδυνατείτε παρά το άλμα της τεχνολογίας να πιάσετε την φοροδιαφυγή. Όλα αυτά είναι εξίσου ανήθικα με το προ πολλών ρηθέν ότι για την πτώχευση της χώρας έφταιγε ο τυροπιτάς που δεν έκοβε απόδειξη. Όλα αυτά όμως που αποσκοπούν; Στη δημιουργία ενός ευτελούς κοινωνικού αυτοματισμού ώστε να καταδείξετε για τα δεινά των μισθωτών και των συνταξιούχων ως ενόχους τους ελευθεροεπαγγελματίες και μικρομεσαίους οι οποίοι εξακολουθούν να αποτελούν το μεγαλύτερο εργοδότη σε αυτή τη χώρα.

Τους δείχνετε για να κάνετε έναν αντιπερισπασμό εκτόνωσης της οργής των μισθωτών και των συνταξιούχων, που υποφέρουν από την κερδοσκοπία και την ακρίβεια. Ποιος σας είπε ότι τεκμήριο ενός δικηγόρου -για να αναφερθώ στο δικό μου κλάδο- ο οποίος δραστηριοποιείται δεκαπέντε, είκοσι, τριάντα, χρόνια στην αγορά, δηλαδή για πάρα πολλές τριετίες, είναι μόνο 10.350 ευρώ τον χρόνο; Ένας δικηγόρος έχει και έναν εργαζόμενο. Έχει και τις τριετίες του. Έχει και τις επιχειρηματικές του δαπάνες, που δεν τις αναγνωρίζετε εξ ολοκλήρου, όπως συμβαίνει με τις μεγάλες ανώνυμες εταιρείες και εξωθείτε τους δικηγόρους, όπως και άλλους ελεύθερους επαγγελματίες, σε ανώτερες φορολογικές κλίμακες για να τους αποτελειώσετε.

Κυρίες και κύριοι της Κυβέρνησης, σταματήστε επιτέλους να λέτε ψέματα. Δεν υπάρχει άνθρωπος που να μπορεί να επιχειρήσει σε αυτήν τη χώρα. Όλοι οι δείκτες πραγματικής οικονομίας καταρρέουν πλέον, ακόμη και για τις μεγαλύτερες εξαγωγικές επιχειρήσεις και οι μόνες άμεσες ξένες επενδύσεις που συμβαίνουν είναι οι εξαγορές κόκκινων δανείων από τα funds, επενδύσεις τις οποίες κάνουν οι ίδιοι οι πάμπλουτοι φίλοι σας με φτηνό χρήμα από το Ταμείο Ανάκαμψης.

Εμείς, λοιπόν, ως ΣΥΡΙΖΑ - Προοδευτική Συμμαχία έχουμε καταθέσει και επανακαταθέτουμε τροπολογία για την κατάργηση του αντισυνταγματικού τεκμαρτού εισοδήματος και για μια σειρά προβλέψεων και ρυθμίσεων προστασίας της μεσαίας τάξης από την φορολόγηση.

Σε συνέχεια των προτάσεων νόμου που έχουμε καταθέσει, ήδη για την ακρίβεια και το φορολογικό και τις οποίες επίμονα αρνείστε να φέρετε στις αρμόδιες επιτροπές της Βουλής για συζήτηση, σύμφωνα με το άρθρο 85 του κανονισμού αυτής, θα καταθέσουμε σύντομα και μια ολοκληρωμένη πρόταση νόμου για την ολιστική ρύθμιση του ιδιωτικού χρέους από τράπεζες, δημόσιο και ΕΦΚΑ, προκειμένου να διασωθεί η κοινωνική και οικονομική ραχοκοκαλιά της Ελλάδας.

Σας ζητούμε, λοιπόν, τα εξής: Πρώτον, να καταργήσετε την προκαταβολή φόρου 100% για τους επαγγελματίες και τους μικρομεσαίους. Δεύτερον, να νομοθετήσουμε σήμερα μαζί ένα νέο ολοκληρωμένο σύστημα ακατάσχετου λογαριασμού που θα είναι βιώσιμο και λειτουργικό. Τρίτον, να επαναφέρετε άμεσα και απροϋπόθετα την ένταξη όλων των επαγγελματιών, μικρομεσαίων και αγροτών, στη ρύθμιση των εκατόν είκοσι δόσεων, υπό τους όρους και τις προϋποθέσεις που εφαρμόστηκαν το 2019 για όλους. Διότι, αν δεν τα πράξετε αυτά, τότε ούτε ο ΕΦΚΑ ούτε οι τράπεζες ούτε οι εφορίες θα εισπράξουν το παραμικρό, καθώς θα είναι για όλους προτιμότερη η πτώχευση παρά η άσκηση της επαγγελματικής τους δραστηριότητας.

Καλούμε, λοιπόν, όλες τις προοδευτικές Κοινοβουλευτικές Ομάδες να ψηφίσετε την τροπολογία που καταθέσαμε, για να δείξουμε όλοι στον ελληνικό λαό ποιοι συντάσσονται με το λαϊκό αίτημα της πτώσης του καθεστώτος Μητσοτάκη και ποιοι κάνουν πλάτη στο καθεστώς Μητσοτάκη. Να τελειώνει η υποκρισία μέσα σε αυτή, την Αίθουσα. Να τελειώνει, κύριε Καραθανασόπουλε.

Θέλω όμως, κυρίες και κύριοι Βουλευτές, να σχολιάσω και την τελευταία ανακοίνωση της Κυβέρνησης ότι θα φορολογήσει τα υπερκέρδη των διυλιστηρίων για το 2023 με φορολογικό συντελεστή 33%. Έρχεστε, δηλαδή και κουνάτε καθρεφτάκια στον ελληνικό λαό, παίρνοντας 300 εκατομμύρια από τα ολιγοπώλια των διυλιστηρίων, τα οποία δήθεν θα επιστρέψετε στην κοινωνία ως βοηθήματα. Ομολογείτε ότι πήρατε πίσω την Πρωθυπουργική εξαγγελία για φορολόγηση των υπερκερδών των διυλιστηρίων και των παρόχων ενέργειας με συντελεστή 90% και το κάνετε τώρα 33% μόνο για τα διυλιστήρια και μόνο για το 2023, όπως βέβαια το κάνατε και για το 2022. Από τη μια, βάζετε στα ταμεία του κράτους 300 εκατομμύρια, τα οποία μέχρι να φτάσουν στους δικαιούχους θα τα έχει καταπιεί η ακρίβεια και η ενέργεια, η οποία προχθές είχε 108 η μεγαβατώρα στην Ελλάδα, μείον 6 ευρώ στη Γαλλία, 8 ευρώ στη Γερμανία και 12 ευρώ στην Ισπανία.

Άρα, επιστρέφετε στα ολιγοπώλια διπλά και τριπλά κέρδη, μέσω της αισχροκέρδειας στην ενέργεια, γιατί οι ίδιοι οι μέτοχοι των διυλιστηρίων είναι και πάροχοι ενέργειας.

Ποιον κοροϊδεύετε επιτέλους; Φέρτε τώρα τα 4,6 δισεκατομμύρια του ελληνικού λαού από τη φορολόγηση των διυλιστηρίων και των παροχών ενέργειας και των τραπεζών και αφήστε τα καθρεφτάκια των 300 εκατομμυρίων. Όχι αυτά σε εμάς που βγάλαμε τη χώρα από τα μνημόνια και σας παραδώσαμε 38 δισεκατομμύρια στο ταμείο και ρυθμισμένο το δημόσιο χρέος.

Κυρίες και κύριοι Βουλευτές, θέλω να τονίσω ότι είμαστε αντίθετοι με την τροπολογία που καταθέσατε οι συνάδελφοι της Νέας Δημοκρατίας για την παράταση τόσο των αρχικών, όσο και των ετήσιων δηλώσεων πόθεν έσχες από τα υπόχρεα πρόσωπα μέχρι 31 Δεκεμβρίου εκάστου έτους, με την παράλογη ρύθμιση να μπορούν όσοι το επιθυμούν να κάνουν δήλωση και τώρα μέχρι 30 Ιουνίου και ακόμη και αυτοί να είναι υποχρεωμένοι να την επανυποβάλλουν μέχρι 31 Δεκεμβρίου, χωρίς μάλιστα να ελεγχθούν μέχρι τότε.

Έρχεται η ώρα σας να ερευνηθεί το «πόθεν» και όχι μόνο το «έσχες». Επειδή σας έχει πιάσει πανικός μετά το 28%, πάτε να μαγειρέψετε μέχρι τον Δεκέμβρη το «πόθεν». Εμείς καταψηφίζουμε αυτήν την επαίσχυντη τροπολογία και απαιτούμε μέχρι 30 Ιουνίου όλες και όλοι οι υπόχρεοι και οι υπόχρεες να υποβάλλουν το πόθεν έσχες για το 2023. Και ειδικά για τον κ. Μητσοτάκη, όσα έτη του λείπουν.

Τέλος, θέλω να προσθέσω ότι είμαστε κάθετα αντίθετοι με την τροπολογία του κ. Χατζηδάκη η οποία επιτρέπει στον διαχειριστή να παραδώσει τη «ΛΑΡΚΟ» στον ανάδοχο σε παύση λειτουργίας, σε αντίθεση με ό,τι προβλεπόταν μέχρι σήμερα, με την οποία, ουσιαστικά, εγκαταλείπονται στη μοίρα τους οι εργαζόμενοι της «ΛΑΡΚΟ» που διαθέτουν κρίσιμη τεχνογνωσία για τη λειτουργία της εταιρείας, μιας εταιρείας που παράγει κρίσιμα στρατηγικά υλικά, όπως είναι το νικέλιο, τα οποία μάλιστα μακροπρόθεσμα θα αποφέρουν σημαντικά οικονομικά αλλά και γεωπολιτικά κέρδη σε όποιον τα κατέχει.

Και σαν να μην έφταναν όλα αυτά, στην ίδια τροπολογία Χατζηδάκη και συγκεκριμένα στο άρθρο 2 αυτής, φέρνετε ρύθμιση που αφαιρεί αρμοδιότητες από τους οικονομικούς εισαγγελείς και ορίζει ότι για να ασκηθεί δίωξη στα τραπεζικά στελέχη για ατασθαλίες, θα πρέπει πρώτα να διαπιστωθεί παράβαση από δύο επιθεωρητές της Τράπεζας της Ελλάδος.

Πάρτε πίσω, κύριε Χατζηδάκη, την τροπολογία αυτή, γιατί επαναφέρετε την ασυλία των τραπεζιτών από την πίσω πόρτα.

Κυρίες και κύριοι Βουλευτές, η κοινωνία έχει αποφασίσει να γυρίσει σελίδα και να γράψει ένα κεφάλαιο προόδου από το οποίο η Νέα Δημοκρατία θα απουσιάζει. Θα σας πάμε μέχρι τέλους. Δεν θα φύγετε συγκαλύπτοντας τα πάντα. Και η αρχή θα γίνει από την κατάθεση αίτησης για τη συγκρότηση προανακριτικής επιτροπής, την οποία θα καταθέσουμε μετά την ολοκλήρωση της προκαταρκτικής εξέτασης του Εισαγγελέα Εφετών της Λάρισας για το μπάζωμα του εγκλήματος των Τεμπών και την οποία δικογραφία, μόλις ήρθε στη Βουλή, βεβαίως, την κλείσατε άρον - άρον πριν από τις ευρωεκλογές.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καραθανασόπουλος από το Κομμουνιστικό Κόμμα Ελλάδας έχει τώρα τον λόγο και μετά ο Υπουργός.

**ΑΘΑΝΑΣΙΟΣ ΠΛΕΥΡΗΣ:** Εγώ, κύριε Πρόεδρε, θα μιλήσω στην ένσταση και θα ήθελα λίγα λεπτά παραπάνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά τον Υπουργό, αν έχουμε χρόνο, θα προσπαθήσουμε να ξεκινήσουμε αντίστροφα τις δευτερολογίες, επειδή η διαδικασία της αντισυνταγματικότητας θα ξεκινήσει στις 20.30΄.

Ελάτε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν κατάλαβα σε ποια υποκρισία αναφέρθηκε η κ. Τζάκρη όσον αφορά το ΚΚΕ…

**ΘΕΟΔΩΡΑ ΤΖΑΚΡΗ:** Ξέρει ο κ. Κουτσούμπας και τα κουμάσια…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** …για τη φορολογία των αυτοαπασχολούμενων; Ξεχάσατε ότι τσακίσατε τον κόσμο στη φορολογία για να απαλλάξετε το μεγάλο κεφάλαιο από τα φορολογικά βάρη όσο ήσασταν κυβέρνηση;

**ΙΩΑΝΝΗΣ ΓΚΙΟΚΑΣ:** Έφυγε η κ. Τζάκρη.

**ΑΘΑΝΑΣΙΟΣ ΠΑΦΙΛΗΣ:** Δεν πειράζει. Ακούει ο κόσμος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εμείς θα πούμε πάντως ότι το «κουμάσι» αναφέρθηκε γενικά και αναφέρθηκε σε αυτό το αλισβερίσι που γίνεται ανάμεσα στα κόμματα της κεντροαριστεράς και σε διάφορα παιχνίδια τα οποία γίνονται και επί της ουσίας δεν αναφερθήκαμε σε ένα κόμμα συγκεκριμένο. Άρα, όποιος έχει τη μύγα, μυγιάζεται. Γιατί έχουν ακουστεί και άλλοι πολύ χειρότεροι όροι στο αναμεταξύ τους συντροφικό αλληλομαχαίρωμα, που αυτό είναι πολύ μικρό. Και επί της ουσίας, ας δει και το λεξικό -δεν θα της πούμε εμείς- να δει τι εννοείται με τη λέξη «κουμάσι».

Κυρίες και κύριοι, ο ηρωικός αγώνας των εργαζομένων της «ΛΑΡΚΟ» τεσσεράμισι χρόνια τώρα, η αλληλεγγύη των εργαζομένων, των λαϊκών στρωμάτων, της νεολαίας, των κατοίκων των περιοχών της «ΛΑΡΚΟ», τούς δίνει δύναμη για να συνεχίσουν με ακόμη μεγαλύτερη αποφασιστικότητα, όπως έδειξε και το σημερινό συλλαλητήριο και οι πολύμορφες κινητοποιήσεις που έγιναν. Ο αγώνας αυτός έχει βάλει εμπόδια στους κυβερνητικούς σχεδιασμούς, έχει ακυρώσει τους σχεδιασμούς για εξαγορά συνειδήσεων και διάσπασης των εργαζομένων. Οι εργαζόμενοι στη «ΛΑΡΚΟ» διεκδικούν το δικαίωμα να παραμείνουν στην επιχείρηση -σε μια επιχείρηση που λειτουργεί- να διασφαλίσουν τις θέσεις εργασίας τους με διατήρηση των δικαιωμάτων τους.

Και γιατί, αλήθεια, έχει τόση σημασία να παραμείνουν στη «ΛΑΡΚΟ»; Γιατί πρόκειται για μία εταιρεία στρατηγικής σημασίας, τη μεγαλύτερη σε επίπεδο Ευρωπαϊκής Ένωσης εταιρεία επεξεργασίας σιδηρονικελίου. Και μάλιστα, μέσα από αυτό, μπορεί να παράγεται το νικέλιο και το κοβάλτιο, δύο απαραίτητα συστατικά για τις μπαταρίες είτε αφορούν την ηλεκτροκίνηση των αυτοκινήτων -που τώρα το προωθεί η Ευρωπαϊκή Ένωση- είτε αφορούν τις μεγάλες μπαταρίες αποθήκευσης ενέργειας από ΑΠΕ. Άρα, λοιπόν, έχει τα πρώτα υλικά σε έναν τομέα ο οποίος είναι σε μεγάλη ζήτηση. Άρα, λοιπόν, ποιος είναι ο λόγος;

Και βεβαίως διεκδικούν να παραμείνουν στις οικίες τους, να μεγαλώσουν τα παιδιά τους και να μην μαραζώσουν τα χωριά τους. Και αυτό το παράδειγμα της «ΛΑΡΚΟ» είναι πολύ αποκαλυπτικό. Είναι πολύ αποκαλυπτικό για τον χαρακτήρα του καπιταλιστικού τρόπου παραγωγής, αλλά και ταυτόχρονα αναδεικνύει την υπεροχή του σοσιαλιστικού τρόπου οργάνωσης της κοινωνίας και της οικονομίας, γιατί σε συνθήκες σοσιαλιστικής οικονομικής δραστηριότητας, με κοινωνικοποιημένα τα μέσα παραγωγής και τον ορυκτό πλούτο, όλο αυτό θα γινόταν προς όφελος της παραγωγικής ανασυγκρότησης της οικονομίας, για να ικανοποιηθούν οι ανάγκες των εργαζομένων, αλλά και του συνόλου των λαϊκών στρωμάτων και όχι η καπιταλιστική κερδοφορία.

Αντίθετα, στο δικό σας σύστημα το οποίο υπερασπίζεστε και στη βαρβαρότητα του, η όποια αξιοποίηση των παραγωγικών δυνατοτήτων σχετίζεται με το κέρδος. Αν έχει κέρδος ο επενδυτής θα προχωρήσει σε επένδυση. Θα λειτουργήσει ή θα εκσυγχρονίσει την επιχείρησή του αν κερδίζει παραπάνω από τους άλλους τομείς. Μπορεί, όμως, και να την κλείσει την επιχειρηματική μονάδα παρότι έχει κέρδη, αν υπάρχουν αλλού δυνατότητες για μεγαλύτερη κερδοφορία. Άρα, λοιπόν, τις επιχειρήσεις δεν τις κλείνουν οι εργαζόμενοι. Τις κλείνουν οι καπιταλιστές και το αστικό κράτος όπου δεν τους συμφέρει.

Από αυτή την άποψη είναι φανερό ότι οι όποια αξιοποίηση των παραγωγικών δυνατοτήτων -και ο ορυκτός πλούτος είναι μια σημαντική παραγωγική δυνατότητα της χώρας μας- σχετίζεται με την ύπαρξη κέρδους ή όχι. Από αυτή την άποψη, λοιπόν, ο καπιταλισμός καταστρέφει παραγωγικές δυνατότητες όχι μόνο σε συνθήκες κρίσης, αλλά και σε συνθήκες ανάπτυξης.

Τρίτον, δεν υπάρχει καμία διασφάλιση στους εργαζόμενους. Το αντίθετο μάλιστα. Προσπαθεί με κάθε τρόπο να τσακίσει τα συγκροτημένα δικαιώματά τους στην εργασία, στην ασφάλιση, τα συνδικαλιστικά τους δικαιώματα, για να διαμορφώσει έναν μηχανισμό αναπαραγωγής μιας πολύ φθηνής εργατικής δύναμης, η οποία θα είναι και αναλώσιμη για να βαθαίνει η εκμετάλλευση των εργαζόμενων.

Τέταρτον, διευρύνει ακόμη περισσότερο την ψαλίδα ανάμεσα στις υπαρκτές δυνατότητες που προσφέρει η τεχνολογία και οι παραγωγικές δυνατότητες μιας χώρας και στο επίπεδο ικανοποίησης των λαϊκών αναγκών. Διευρύνει ακόμη περισσότερο τις κοινωνικές ανισότητες μέσα από τη συγκέντρωση του πλούτου σε όλο και λιγότερα χέρια.

Από αυτή την άποψη, ο ρόλος του αστικού κράτους είναι αποκαλυπτικός. Λειτουργεί προς όφελος του κεφαλαίου. Δύο παραδείγματα από το νομοσχέδιο για να μην αναφερόμαστε μόνο στη «ΛΑΡΚΟ». Με το άρθρο 52 τι κάνετε; Δίνετε τη δυνατότητα να εξαγοράζουν μπιρ παρά καταπατημένες εκτάσεις δημόσιες από μεγάλους επιχειρηματικούς ομίλους, από μεγάλες βιομηχανίες, από τουριστικές επιχειρήσεις και εμπορικές επιχειρήσεις, ακόμη και σε περιοχές «NATURA». Να, λοιπόν, ένα δώρο το οποίο κάνετε στους μεγαλοκαταπατητές.

Και η επόμενη τροπολογία και η διάταξη που αφορά τη δίωξη ή μη των τραπεζικών στελεχών για απάτη. Τι λέτε; Πρώτα θα γνωμοδοτήσουν δύο εμπειρογνώμονες της τράπεζας και μετά θα ασκηθεί ή όχι δίωξη. Αυτό δεν βάζει εμπόδια στη λειτουργία των εισαγγελέων και στην άσκηση δίωξης; Άρα, λοιπόν, βάζετε όλο και περισσότερα εμπόδια σε αυτή τη διαδικασία.

Από αυτή την άποψη, εδώ έχουμε να κάνουμε με έναν μακροχρόνιο σχεδιασμό και επιστρέφω πάλι στην υπόθεση της «ΛΑΡΚΟ». Είναι ένα προδιαγεγραμμένο έγκλημα στο οποίο ευθύνες έχει και η Νέα Δημοκρατία και το ΠΑΣΟΚ και ο ΣΥΡΙΖΑ με τη Νέα Αριστερά. Γιατί, βεβαίως, διαχρονικά οδηγήσατε στην απαξίωση και στον μη εκσυγχρονισμό της «ΛΑΡΚΟ». Πουλούσατε φθηνή πρώτη ύλη προς όφελος των μεγάλων ευρωενωσιακών πολυεθνικών που αξιοποιούσαν την πρώτη ύλη από τη «ΛΑΡΚΟ». Κάνετε πλιάτσικο σε βάρος της εταιρείας από τις διορισμένες από εσάς διοικήσεις, από τους μεγαλοεργολάβους, αλλά και τους εφοπλιστές. Υπήρχε σοβαρή έλλειψη μέτρων υγιεινής και ασφάλειας με τους δεκάδες νεκρούς και τους εκατοντάδες τραυματίες και ανάπηρους, σε συνθήκες μάλιστα υψηλού επαγγελματικού κινδύνου ή μόλυνσης του περιβάλλοντος με το να πετάτε τη σκουριά στον Ευβοϊκό Κόλπο, ενώ μπορούσε να αξιοποιηθεί παραγωγικά. Και βεβαίως, στηρίξατε με κάθε τρόπο την πολιτική της Ευρωπαϊκής Ένωσης που οδήγησε σε αυτό.

Τι θέλετε να κάνετε ως Κυβέρνηση για τη «ΛΑΡΚΟ»; Μεθοδεύσατε σχεδιασμένα -από το 2020 είναι αυτή τη διαδικασία- να βάλετε εκκαθαριστή εν λειτουργία, μετά να διακόψετε την παραγωγική δραστηριότητα της «ΛΑΡΚΟ», να προσπαθήσετε να διασπάσετε το κίνημα των εργαζομένων με τα διάφορα κατάπτυστα προγράμματα ανεργίας και το αποκορύφωμα αυτής της κυβερνητικής αναλγησίας είναι η σημερινή τροπολογία με αναδρομική μάλιστα ισχύ από τις 17 του τρέχοντος μήνα.

Έτσι, λοιπόν, με την τροπολογία αυτή εξυπηρετούνται οι σχεδιασμοί του αγοραστή και τα συμφέροντα του αγοραστή -του όποιου αγοραστή- είτε για την επαναλειτουργία της επιχείρησης καθαρή από εργαζόμενους είτε για την αξιοποίηση του μεταλλευτικού πλούτου ως πρώτη ύλη για τις μεταλλευτικές επιχειρήσεις της Ευρωπαϊκής Ένωσης απαλλαγμένη από το βάρος των εργαζομένων. Με κυνικότητα και μεγάλη προκλητικότητα ο κ. Πετραλιάς τι ισχυρίστηκε; Ισχυρίστηκε ότι με αυτή την τροπολογία -λέει- διασφαλίζουμε τη μισθοδοσία των εργαζομένων. Σοβαρά; Αυτό κάνει αυτή την τροπολογία; Και μάλιστα ο ίδιος τους χαρακτήρισε και τεμπέληδες. Δεν ντρέπεστε καθόλου; Αυτούς οι οποίοι έχουν ματώσει κυριολεκτικά όλα αυτά τα χρόνια δουλεύοντας κάτω από απερίγραπτες συνθήκες εργασιακού μεσαίωνα στο εργοστάσιο το συγκεκριμένο και έχτισαν όλα αυτά τα οποία έχει σήμερα η «ΛΑΡΚΟ» και τα οποία προσπαθείτε να εκποιήσετε με αδίστακτο τρόπο.

Με αδίστακτο τρόπο στοχοποιείτε τους εργαζόμενους της «ΛΑΡΚΟ», τον ίδιο του στον αγώνα. Και μάλιστα με τη στάση της αυτή που πλέον παραχωρείτε την εξουσία στον ειδικό διαχειριστή για το κλείσιμο της επιχείρησης και την απόλυση των εργαζομένων γίνεστε κατάπτυστοι και αποκαλύπτεται επί της ουσίας πλατιά ο αντιδραστικός χαρακτήρας της πολιτικής σας.

Γι’ αυτό το ΚΚΕ επιμένει ακόμη και τώρα να αποσύρετε τη συγκεκριμένη τροπολογία και βεβαίως να συνεχίσει η λειτουργία της επιχείρησης, διασφαλίζοντας τις θέσεις εργασίας των εργαζομένων στον χώρο της «ΛΑΡΚΟ». Οι εργαζόμενοι της «ΛΑΡΚΟ», ο λαός της περιοχής έχουν και την εμπειρία και μαζί με την αμέριστη αλληλεγγύη που δείχνουν και οι εργαζόμενοι από όλη την Ελλάδα, έχουν την εμπειρία, έχουν τη μαχητικότητα, αλλά και την αποφασιστικότητα να μετατρέψουν σε κουρελόχαρτο τη συγκεκριμένη τροπολογία αν επιμένετε να ψηφιστεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κύριος Υφυπουργός κ. Δήμας και αμέσως μετά θα μιλήσει ο κ. Βορίδης για την τροπολογία.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Το υπό συζήτηση νομοσχέδιο εισάγει ρυθμίσεις που επιδιώκουν να βάλουν μια τάξη στο άναρχο περιβάλλον που επικρατεί σχετικά με τα ανασφάλιστα οχήματα τα οποία κυκλοφορούν στην ελληνική επικράτεια και να θέσει σε λειτουργία έναν αποτελεσματικό μηχανισμό ελέγχου των κυκλοφορούντων οχημάτων. Επιτέλους, θα έχουμε μια πραγματική ηλεκτρονική ενιαία εικόνα για τα αυτοκίνητα.

Υπολογίζεται ότι σήμερα κυκλοφορούν στους δρόμους περίπου πεντακόσιες χιλιάδες ανασφάλιστα οχήματα. Πρόκειται για περιφερόμενο κίνδυνο τόσο για τους ίδιους τους οδηγούς των εν λόγω οχημάτων όσο και για τους υπόλοιπους οδηγούς, αλλά και για την κοινωνία ευρύτερα. Ενώ σε περίπτωση που ένας πολίτης καθ’ όλα νομοταγής εμπλακεί σε τροχαίο ατύχημα με κάποιο ανασφάλιστο όχημα, είναι εξαιρετικά δύσκολο να αποζημιωθεί. Η κυκλοφορία χιλιάδων ανασφάλιστων οχημάτων είναι ένα κοινωνικό, αλλά και οικονομικό πρόβλημα. Είναι κοινωνικό πρόβλημα για όσους εμπλέκονται σε ένα ατύχημα και βιώνουν απίστευτη ταλαιπωρία για να αποζημιωθούν για τις ζημιές τους και τυχόν νοσηλεία τους και οικονομικό διότι την προκληθείσα ζημιά καλείται να καλύψει το επικουρικό κεφάλαιο και κατ’ επέκταση οι νομοταγείς πολίτες.

Με το υπό συζήτηση νομοσχέδιο θεσπίζεται ένα νέο σύστημα ελέγχου με ηλεκτρονικές διασταυρώσεις από τη Γενική Γραμματεία Πληροφοριακών Συστημάτων του Υπουργείου Ψηφιακής Διακυβέρνησης, με μαζικό και αυτοματοποιημένο ψηφιακό τρόπο σε κυκλοφορούντα οχήματα, με σκοπό τον εντοπισμό παραλείψεων που σχετίζονται πρώτον με την υποχρέωση ασφάλισης του οχήματος, δεύτερον την υποχρέωση διενέργειας περιοδικού τεχνικού ελέγχου ΚΤΕΟ και τρίτον την υποχρέωση καταβολής τελών κυκλοφορίας και εν συνεχεία την επιβολή των προβλεπόμενων εκ του νόμου κυρώσεων.

Το κράτος θα αρχίσει επιτέλους να επικοινωνεί με τον εαυτό του και να εντοπίζει με αυτοματοποιημένο και γρήγορο τρόπο την πληροφορία που ήδη διαθέτει, αλλά λόγω αδυναμίας εξεύρεσής της δεν μπορούσε να αξιοποιήσει. Άρα, συνδέουμε επιτέλους ψηφιακές βάσεις δεδομένων σε λειτουργικά ηλεκτρονικά πληροφοριακά συστήματα προς όφελος των πολιτών και της κοινωνίας.

Οι έλεγχοι θα διενεργούνται τουλάχιστον σε εξάμηνη βάση από τη Γενική Γραμματεία Πληροφοριακών Συστημάτων με ηλεκτρονική διασταύρωση δεδομένων που θα αντλούνται από τις βάσεις δεδομένων της ΑΑΔΕ, των Υπουργείων Υποδομών και Μεταφορών, Προστασίας του Πολίτη, Εσωτερικών και Μετανάστευσης και Ασύλου, της Ένωσης Ασφαλιστικών Εταιρειών από το μητρώο ασφαλισμένων οχημάτων του επικουρικού κεφαλαίου, της Εναλλακτικής Διαχείρισης Οχημάτων Ελλάδος και του Taxisnet. Εφόσον εντοπιστούν τυχόν παραβάσεις, θα ειδοποιείται ο κάτοχος της αδείας κυκλοφορίας του οχήματος και θα επιβάλλονται πρόστιμα. Σε περίπτωση ανασφάλιστου οχήματος θα είναι 1.000 ευρώ για τα λεωφορεία και φορτηγά δημόσιας χρήσης, 500 ευρώ για τα επιβατηγά και άλλα οχήματα κάθε φύσης και 250 ευρώ για τα δίκυκλα. Σε περίπτωση που διαπιστώνεται οφειλή τελών κυκλοφορίας ενός τουλάχιστον έτους βεβαιώνεται στο σύνολό τους τα οφειλόμενα τέλη κυκλοφορίας μετά του προστίμου που αναλογεί, ενώ σε περίπτωση που διαπιστώνεται ότι το όχημα δεν έχει υποβληθεί εμπροθέσμως σε περιοδικό τεχνικό έλεγχο ΚΤΕΟ, επιβάλλεται από το Υπουργείο Υποδομών και Μεταφορών το προβλεπόμενο πρόστιμο της παραγράφου 4, του άρθρου 86 του κώδικα οδικής κυκλοφορίας. Εδώ πέρα έχει γίνει νομοτεχνική βελτίωση. Νομίζω ότι έχει δοθεί στο Σώμα. Ο ιδιοκτήτης έχει δικαίωμα ένστασης δέκα εργάσιμων ημερών. Στο νομοσχέδιο, στο σώμα και στη δημόσια διαβούλευση είχαμε πέντε εργάσιμες ημέρες, μετά, όμως, από συζήτηση στην επιτροπή αποφασίσαμε να το διπλασιάσουμε, να το κάνουμε δέκα εργάσιμες ημέρες. Η ένσταση εξετάζεται εντός τριάντα εργάσιμων ημερών. Σημειώνεται ότι μετά τη διαπίστωση της παράβασης διενεργείται εκ νέου ηλεκτρονικός έλεγχος σε διάστημα έως τριών μηνών από την επιβολή του προστίμου. Εφόσον διαπιστωθεί ότι ο ιδιοκτήτης δεν έχει εκ νέου συμμορφωθεί, εκτός από το επιβληθέν πρόστιμο, αφαιρείται η άδεια κυκλοφορίας και οι πινακίδες του οχήματος. Τα παραπάνω επιστρέφονται μόνο με την προσκόμιση του σχετικού συμβολαίου ασφάλισης ή του ισχύοντος δελτίου ΚΤΕΟ ή της βεβαίωσης περί μη οφειλής των τελών κυκλοφορίας κατά περίπτωση και της απόδειξης καταβολής του προστίμου. Γίνεται αντιληπτό, συνεπώς, ότι επιχειρείται η θέσπιση ενός ολοκληρωμένου συστήματος μέσω του οποίου θα ελέγχονται ταυτοχρόνως και με μια ενιαία διαδικασία όλες οι υποχρεώσεις που οφείλει να έχει ένας κάτοχος οχήματος.

Με τη θέσπιση των ηλεκτρονικών διασταυρώσεων πετυχαίνουμε τα εξής πολύ σημαντικά: Πρώτον, συνολική αντιμετώπιση του προβλήματος των ανασφάλιστων οχημάτων. Δεν περιμένουμε έναν τυχαίο επιτόπιο έλεγχο της τροχαίας για να επιβάλουμε το πρόστιμο, αλλά αυτό θα ενεργοποιείται αυτόματα έπειτα από την τακτική ηλεκτρονική διασταύρωση που θα διενεργείται. Τα πρόστιμα είναι αυστηρά και φτάνουν μέχρι και την αφαίρεση άδειας και πινακίδων, όπως είπα και πιο πριν.

Δεύτερον, με τη διασταύρωση των στοιχείων και την αντιμετώπιση των ανέλεγκτων ως προς την τεχνική καταλληλότητα οχημάτων πιστεύουμε πως θα έχουμε λιγότερα ατυχήματα από την αποχή τεχνικού ελέγχου οχημάτων, άρα συμβάλλουμε ουσιαστικά και σε αυτό το μεγάλο κοινωνικό ζήτημα των τροχαίων ατυχημάτων και ειδικότερα την οδική ασφάλεια.

Τρίτον, συμβάλλουμε και στην προστασία του περιβάλλοντος ιδιαίτερα στην εκπομπή ρύπων από ανέλεγκτα από τεχνικό έλεγχο αυτοκίνητα.

Τέταρτον, αυξάνονται τα έσοδα του κράτους λόγω της αύξησης των ασφαλιστηρίων συμβολαίων, αλλά και της αύξησης που αναμένουμε από την καταβολή των τελών κυκλοφορίας. Επίσης, μειώνονται σημαντικά οι υποθέσεις στα δικαστήρια καθότι θα μειωθούν αισθητά τα ανασφάλιστα οχήματα.

Τέλος, ο συνεπής με τις υποχρεώσεις του πολίτης θα νιώσει επιτέλους ότι το κράτος λειτουργεί στο πεδίο αυτό και δεν κλείνει το μάτι δια της απουσίας του στην ανομία.

Με τις διατάξεις των άρθρων 17 έως 20 ρυθμίζεται η διαδικασία αδρανοποίησης και διαγραφής των οχημάτων από τα μητρώα, συμβάλλοντας αποτελεσματικά στη διοικητική εκκαθάριση των μητρώων οχημάτων. Πρόκειται για μητρώα που τηρούνται κυρίως από το Υπουργείο Υποδομών και Μεταφορών, την ΑΑΔΕ όσον αφορά τα τέλη κυκλοφορίας και τις δηλώσεις ακινησίας, το Υπουργείο Προστασίας του Πολίτη, καθώς και το επικουρικό κεφάλαιο όσον αφορά τα ανασφάλιστα οχήματα. Μέχρι σήμερα η βάση δεδομένων των κυκλοφορούντων οχημάτων έχει μερική αξιοπιστία, η οποία οφείλεται εν πολλοίς στην έλλειψη διαλειτουργικότητας των εν λόγω μητρώων. Υπολογίζεται, όμως, ότι πάνω από τριακόσιες χιλιάδες αυτοκίνητα είτε βρίσκονται σε αδράνεια είτε δεν ξέρουμε καν πού βρίσκονται.

Η σημερινή ρύθμιση, λοιπόν, είναι ιδιαίτερα σημαντική, καθώς η έλλειψη διοικητικής τακτοποίησης των αδρανών και ανασφάλιστων οχημάτων έχει ως αποτέλεσμα να εξακολουθούν να εμφανίζονται αυτά ως ενεργά και να δημιουργούνται στρεβλώσεις όσον αφορά τα τέλη κυκλοφορίας. Ως αδρανή χαρακτηρίζονται τα οχήματα τα οποία δεν έχουν διαγραφεί ούτε έχουν τεθεί σε οικειοθελή ή αναγκαστική ακινησία και εμφανίζονται σε κυκλοφορία στα διάφορα μητρώα οχημάτων είτε του Υπουργείου Μεταφορών, της ΑΑΔΕ, του Υπουργείου Προστασίας του Πολίτη και άλλα, ενώ κατά τα τελευταία επτά έτη δεν έχουν ασφαλιστεί, δεν έχουν υποβληθεί σε τεχνητό έλεγχο σε κέντρο τεχνικού ελέγχου οχημάτων και δεν έχουν καταβληθεί για αυτά τέλη κυκλοφορίας.

Η διαδικασία εκκαθάρισης ξεκινάει με την ηλεκτρονική διασταύρωση στοιχείων που διενεργείται από τη Γενική Γραμματεία Πληροφοριακών Συστημάτων για τον εντοπισμό των αδρανών οχημάτων και λαμβάνει χώρα μια φορά τουλάχιστον ανά ημερολογιακό εξάμηνο. Τα δεδομένα αυτά αφορούν στα ανωτέρω οχήματα μέσω διαλειτουργικότητας ή διαβιβάζονται σε ηλεκτρονικά αρχεία με ασφαλή διαδικασία από διάφορες βάσεις δεδομένων και μητρώα που τηρούνται από κρατικούς και λοιπούς φορείς. Από τη στιγμή που εντοπιστεί ένα όχημα με τις παραπάνω ελλείψεις για πάνω από επτά έτη, τίθεται σε καθεστώς προσωρινής αδράνειας και εν συνεχεία ειδοποιείται ο ιδιοκτήτης του ώστε να προχωρήσει είτε στην οριστική αδρανοποίηση του οχήματος και τη διαγραφή συνεπώς από τα μητρώα, είτε στη δήλωση ακινησίας του, είτε στην επανακυκλοφορία του οχήματος εφόσον προβεί βέβαια στις απαραίτητες ενέργειες.

Ιδιαίτερα σημαντική είναι και η ρύθμιση που διευκολύνει τη διαγραφή οχήματος θανόντος χωρίς να απαιτείται να έχει μεταβιβαστεί το όχημα στους κληρονόμους. Ικανοποιείται με αυτόν τον τρόπο ένα πάγιο αίτημα συμπολιτών μας που μέχρι σήμερα βρίσκονται αντιμέτωποι με κυκεώνα γραφειοκρατικών διαδικασιών, προκειμένου να απαλλαγούν από ένα παλιό όχημα που δεν χρησιμοποιούν, αλλά ούτε μπορούν να αξιοποιήσουν.

Συνεπώς, με τις νέες παρεμβάσεις που σχεδιάζουμε οι ιδιοκτήτες των οχημάτων υποχρεώνονται να ενημερώνουν για την κατάσταση των οχημάτων τους σε περίπτωση που έχουν διαγραφεί ή έχουν τεθεί σε οικειοθελή ακινησία ή εμπίπτουν στην κατηγορία οχημάτων που βρίσκονται επί σειρά ετών σε αδράνεια, ενώ σε περίπτωση χρήσης του οχήματος που έχει τεθεί σε οριστική αδράνεια επιβάλλεται στον κάτοχο του οχήματος πρόστιμο 10.000 ευρώ, καθώς και τα τέλη κυκλοφορίας που αναλογούν στο όχημα για το έτος εντοπισμού. Επιπλέον, η εκκαθάριση μητρώων οχημάτων θα συμβάλει και στον ευχερέστερο εντοπισμό ανασφάλιστων οχημάτων που πράγματι κυκλοφορούν.

Όσον αφορά τα τέλη κυκλοφορίας θεσπίζονται μειωμένα πρόστιμα σε περίπτωση εκπρόθεσμης καταβολής για τους μήνες Ιανουάριο και Φεβρουάριο. Τι ισχύει μέχρι σήμερα; Μέχρι σήμερα ο ιδιοκτήτης του οχήματος υποχρεούται να προκαταβάλει τα τέλη κυκλοφορίας του επόμενου έτους μέχρι το τέλος Δεκεμβρίου. Στην πράξη δινόντουσαν παρατάσεις για έναν ή για δύο μήνες. Σήμερα τι κάνουμε; Τα τέλη θα πρέπει να καταβληθούν προφανώς μέχρι τα τέλη Δεκεμβρίου. Εάν καταβληθούν από αρχές μέχρι τέλη Ιανουαρίου, τότε το πρόστιμο ανέρχεται στο 25% επί του τέλους. Αν καταβληθούν τον Φεβρουάριο το πρόστιμο ανέρχεται στο 50% επί του τέλους. Αν καταβληθούν από τον Μάρτιο και μετά, το πρόστιμο ανέρχεται στο 100% των τελών κυκλοφορίας, όπως ισχύει σήμερα. Με την εν λόγω ρύθμιση, συνεπώς, εισάγουμε διαβαθμισμένη κύρωση, δίνοντας ένα μεγαλύτερο χρονικό περιθώριο στους οδηγούς να ανταποκριθούν στις υποχρεώσεις τους, χωρίς την επιβολή δυσανάλογων κυρώσεων, ενώ μπορούν να κάνουν πολύ καλύτερο προγραμματισμό όλοι οι πολίτες και δίνουμε μια οριστική λύση στο ζήτημα των συνεχόμενων παρατάσεων.

Τέλος, στην υφιστάμενη ρύθμιση περί ακινησίας και συγκεκριμένα στην παράγραφο 3, επέρχονται αλλαγές αναφορικά με τη διαδικασία και τα όργανα για τον εντοπισμό των οχημάτων, τη διενέργεια ελέγχων και την επιβολή προστίμων. Με τη ρύθμιση ορίζεται ρητά η ΑΑΔΕ ως η αρμόδια αρχή ελέγχου και η επιβολή διοικητικής κύρωσης σε περίπτωση που εντοπιστεί να κυκλοφορεί το όχημα το οποίο έχει δηλωθεί σε ακινησία.

Παράλληλα τα όργανα ελέγχου δύναται να εντοπίζουν οχήματα που ενώ έχουν δηλωθεί σε ακινησία, ανευρίσκονται να κυκλοφορούν ή να έχουν κυκλοφορήσει μέσω ειδικής εφαρμογής κινητών συσκευών για τη σάρωση πινακίδων, ενώ έχουν τη δυνατότητα να αντλούν στοιχεία από τους παραχωρησιούχους αυτοκινητοδρόμων. Οι εν λόγω ρυθμίσεις θα συμβάλλουν στην άμεση εφαρμογή του υφιστάμενου πλαισίου και θα ενισχύσουν την επιχειρησιακή αποτελεσματικότητα.

Τέλος, προβλέπεται η δυνατότητα απευθείας διαγραφής των οχημάτων από το μητρώο οχημάτων του Υπουργείου Υποδομών και Μεταφορών με αίτηση των κληρονόμων του θανόντος, που το είχε θέσει σε κατάσταση ακινησίας. Άρα οι διατάξεις του νομοσχεδίου κινούνται προς τη σωστή κατεύθυνση, όπως επιβεβαιώνουν και οι περισσότεροι φορείς στη διαδικασία την κοινοβουλευτική, αλλά και τα περισσότερα από τα κόμματα.

Συνοψίζοντας για τα ανασφάλιστα οχήματα θεσπίζουμε αποτελεσματικούς μηχανισμούς ελέγχου, μέσω ηλεκτρονικών διασταυρώσεων, αξιοποιώντας τις δυνατότητες της τεχνολογίας. Πρόκειται για ένα πλαίσιο την αναγκαιότητα του οποίου συζητάμε πολλά χρόνια τώρα, σήμερα ερχόμαστε να το κάνουμε πράξη. Είναι ένα ολοκληρωμένο πλαίσιο για τα οχήματα, στο οποίο συμπεριλαμβάνεται και η ασφάλιση και ο τεχνικός έλεγχος και τα τέλη κυκλοφορίας. Μία ολοκληρωμένη προσέγγιση προς όφελος της κοινωνίας και της οικονομίας.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Βορίδη, θα έρθετε στο Βήμα ή θα μιλήσετε από εκεί;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Λέω να έρθω στο Βήμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα σας χαλάσουμε το χατίρι. Ελάτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη διστάζετε. Να σας ακούσουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακούτε τι λέει η κυρία Πρόεδρος.

Τι χρόνο θα χρειαστείτε, κύριε Υπουργέ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απεριόριστο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τα βλέπετε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όσο προτείνει η κυρία Πρόεδρος. Συντάσσομαι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προτείνω απεριόριστο για να μπορέσει να μιλήσει για την απόσυρση της τροπολογίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Η παρέμβασή μου σήμερα, κυρίως, έχει να κάνει με την υποστήριξη των δύο τροπολογιών, που έχει καταθέσει η Κυβέρνηση και οι οποίες, νομίζω, προκάλεσαν και απασχόλησαν, κατά το μεγαλύτερο μέρος, την κοινοβουλευτική συζήτηση.

Και ας ξεκινήσω χωρίς να επαναλάβω αυτά τα οποία έχουν ειπωθεί από τον κ. Πετραλιά για το θέμα της «ΛΑΡΚΟ». Αλλά είναι ένα ερώτημα γιατί σήμερα προεκλήθη μια τόσο μεγάλη συζήτηση για κάτι το οποίο σε τελευταία ανάλυση περιορίζεται στο να διευρύνει τις δυνατότητες του ειδικού εκκαθαριστή. Άνοιξε ξανά μια πολύ ευρεία συζήτηση για το θέμα της «ΛΑΡΚΟ». Αλλά, αν καταλαβαίνω καλά, οι βασικές αποφάσεις, δηλαδή η θέση σε ειδική εκκαθάριση και η διακοπή της λειτουργίας, είναι ήδη ειλημμένες αποφάσεις. Και, επιτρέψτε μου, επειδή εγώ άκουσα -θα πω- γνήσια ευαισθησία και αγωνία για την τύχη των εργαζομένων, δεν θα πω ότι το εκμεταλλεύεται κάποιος, θα πω γνήσια ευαισθησία και αγωνία, ας κάτσουμε, όμως, λίγο να δούμε μερικές πραγματικότητες, γιατί όταν μιλάει κάποιος -και εδώ νομίζω όλοι μιλάμε από την πλευρά του δημοσίου συμφέροντος-, πρέπει να θέσει όλες τις παραμέτρους, προκειμένου να δούμε τις ευαισθησίες που πρέπει να μας απασχολούν.

Υπάρχουν, λοιπόν, ορισμένα δεδομένα. Είναι αυτή μία κερδοφόρα εταιρεία που κάποιος αποφάσισε να την κλείσει; Είναι μια εταιρεία η οποία έχει χρηματοδοτηθεί από το 2020 επί δικής μας κυβερνήσεως με 110 εκατομμύρια ευρώ για να μπορέσει να λειτουργεί, για να πληρώνονται οι μισθοί των εργαζομένων. Είναι μια εταιρεία που έχει προξενήσει τη διαδικασία παρέμβασης και τιμωρίας, ουσιαστικά, λόγω κρατικών ενισχύσεων με αποτέλεσμα 10 εκατομμύρια ευρώ τον χρόνο να πρέπει να πληρώνονται εξαιτίας της μη ανάκτησης των κρατικών ενισχύσεων. Είναι μία εταιρεία, η οποία χρωστάει 340 εκατομμύρια ευρώ αυτή τη στιγμή σε οργανισμούς ηλεκτρικής ενέργειας. Αυτή η εταιρεία, εγώ θα ήθελα να καταλάβω, η κρίση της Αντιπολίτευσης είναι ότι πρέπει να συνεχίσει με αυτές τις συνθήκες; Αυτή τη στιγμή αν πούμε ότι αποφασίζαμε, λοιπόν, να πληρώσουμε, μπορεί να χρειαζόμασταν 500 εκατομμύρια ευρώ, μισό δισεκατομμύριο ευρώ για να πληρώσουμε αυτή την εταιρεία.

Να ρωτήσω, επειδή μίλησα για το δημόσιο συμφέρον και τις ευαισθησίες: Αυτά τα 500 εκατομμύρια ευρώ, έστω ότι το Κομμουνιστικό Κόμμα Ελλάδας αποφάσιζε αύριο το πρωί να τα καταβάλει, κύριε Καραθανασόπουλε, δεν θα τα παίρνατε από τον προϋπολογισμό; Ο προϋπολογισμός δεν έχει πληρωθεί από ανθρώπους που επίσης έχουν παιδιά, που επίσης έχουν οικογένειες, που επίσης αξιώνουν ορθή χρήση των κονδυλίων αυτών, που επίσης θέλουν τα κονδύλια αυτά, αυτά τα 500 εκατομμύρια ευρώ, να πάνε στην παιδεία, να πάνε στην υγεία; Δεν θα τα αποστερήσουμε από αυτές τις οικογένειες; Άρα γιατί το δημόσιο συμφέρον το περιορίζει η Αντιπολίτευση;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Υπάρχουν και άλλοι πόροι. Ταμείο Ανάκαμψης, πράσινη μετάβαση.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Πολύ ωραία. Από όπου και να πάρετε τους πόρους, κύριε Καραθανασόπουλε, τα δημόσια χρήματα είναι χρήματα των φορολογουμένων. Και χρήματα τα οποία πληρώθηκαν από τους φορολογούμενους, αλλά και χρήματα που πρέπει να χρησιμοποιηθούν εις όφελος των φορολογουμένων. Το ερώτημα, λοιπόν, παραμένει: θα έπρεπε να συνεχίσουμε σε αυτόν τον δρόμο; Ήδη γίνεται, ήδη υφιστάμεθα πρόστιμα και ποινές γι’ αυτή τη στήριξη και το ερώτημα είναι κατά την κρίση σας πόσο πρέπει να συνεχίσει αυτό;

Άρα, λοιπόν, γιατί αυτή η ευαισθησία δεν είναι συνολική; Και προσέξτε, δεν είναι ότι υπάρχει αδιαφορία από την πλευρά της Κυβερνήσεως για την τύχη των εργαζομένων. Και το λέω αυτό, γιατί αυτή ακριβώς η τροπολογία είναι εκείνη που θα επιτρέψει, με τη διεύρυνση των δυνατοτήτων του ειδικού διαχειριστή, να μπορέσουν να καταβληθούν και να ρυθμιστούν ζητήματα που αφορούν ακριβώς στους εργαζόμενους, να ρυθμιστούν δηλαδή, θέματα που αφορούν στη λειτουργία των ιατρείων, στην ανανέωση των συμβάσεων εργασίας του αναγκαίου ιατρικού και νοσηλευτικού προσωπικού αυτών. Τη διενέργεια πράξεων για την κάλυψη ασφαλιστηρίων συμβολαίων υγείας για αναγκαίες θεραπείες, τη διαμονή των εργαζομένων στους οικισμούς και την καταβολή των μισθών. Αυτά, λοιπόν, είναι ζητήματα που ρυθμίζονται με αυτή την τροπολογία σε συνεννόηση με τους εργαζόμενους. Δεν είναι, λοιπόν, ότι δεν λαμβάνεται πρόνοια. Πρέπει, όμως, να το πούμε, πρέπει να έχουμε μία, αν θέλετε, καθαρή και έντιμη διαφωνία μεταξύ μας. Αν εκείνο που μας λέτε είναι ότι πρέπει να συνεχίσουμε να βάζουμε εκατοντάδες εκατομμύρια σε μία επιχείρηση, όχι δεν είμαστε σε αυτή τη θέση.

Άρα, λοιπόν, εδώ με φροντίδα, με μέριμνα και με ευαισθησία -που εγώ ξαναλέω θεωρώ ότι μοιραζόμαστε όλοι- απέναντι τους εργαζόμενους. Όμως η λύση δεν είναι -άκουσα τον κ. Βελόπουλου να μας λέει- η κρατικοποίηση της εταιρείας, δηλαδή η κρατικοποίηση των εκατοντάδων εκατομμυρίων ζημίας. Αυτή, λοιπόν, είναι ουσιαστικά η πρόταση…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος την προκάλεσε τη ζημιά, κύριε Βορίδη;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Η πρόταση, η οποία κατατέθηκε από την πλευρά της Αντιπολίτευσης και που αποκρούεται.

Προφανώς, θα συζητηθεί στο Κοινοβούλιο η ένσταση αντισυνταγματικότητας που επεβλήθη. Άκουσα πολλά για τη δήθεν κατάργηση της διακρίσεως των εξουσιών. Αυτά τα συγκεκριμένα θέματα ρυθμίζει η συγκεκριμένη τροπολογία. Δηλαδή τι; Τη διεύρυνση ορισμένων αρμοδιοτήτων του ειδικού διαχειριστή. Αυτή, λοιπόν, η διεύρυνση του αρμοδιοτήτων πάντως μέχρι στιγμής εγώ δεν έχω καταλάβει πώς συνέχεται και πώς συνδέεται με μία δίκη στην οποία οι εργαζόμενοι διεκδικούν την αλλαγή της μορφής της συμβάσεως εργασίας. Αν θα είναι με δυο λόγια ορισμένου ή αορίστου χρόνου η μορφή της συμβάσεώς τους. Πώς συνδέεται αυτή η τροπολογία με την οποία κρίση του δικαστηρίου;

Άρα, λοιπόν, επειδή αυτό δεν εξηγείται ούτε, βεβαίως, από το κείμενο της ενστάσεως της αντισυνταγματικότητας που ανέγνωσα, αλλά ούτε και από την επιχειρηματολογία που αναπτύχθηκε από τους προλαλήσαντες εμού και γι’ αυτόν τον λόγο λοιπόν, νομίζω ότι όλες οι αιτιάσεις που ακούστηκαν απλώς επισημαίνουν -εγώ έτσι το καταλαβαίνω- την πραγματική αγωνία των εργαζομένων για την οποία, όμως, η Κυβέρνηση μεριμνά.

Έρχομαι στη δεύτερη τροπολογία, η οποία, επίσης, δέχτηκε κριτική. Και δέχτηκε κριτική ουσιαστικά η διάταξη, το άκουσα από τον κ. Καραθανασόπουλο, αλλά όχι μόνο, για το θέμα της απιστίας σε βαθμό κακουργήματος, όταν αυτή η πράξη στρέφεται κατά πιστωτικών ιδρυμάτων, κατά χρηματοδοτικών ιδρυμάτων και κατά του ταμείου χρηματοπιστωτικής σταθερότητας.

Κατ’ αρχάς να συμφωνήσουμε στο τι γίνεται, τι κάνει, τι φροντίζει αυτή η τροπολογία, τι αξιώνει.

Αξιώνει πριν από την κίνηση της ποινικής διώξεως από τον αρμόδιο δικαστικό λειτουργό για το αδίκημα της απιστίας να υπάρχει μια πρόταση, να ζητά δηλαδή, η εισαγγελική αρχή, μια πρόταση δύο επιθεωρητών της Τραπέζης της Ελλάδος οι οποίοι να διαπιστώνουν την παράβαση ή μη του κανονιστικού πλαισίου που διέπει τις συναλλαγές του κάθε φορέα, την ύπαρξη βέβαιης και οριστικής ζημίας που συνδέεται αιτιωδώς με την τυχόν παράβαση. Αυτό λέει αυτό το οποίο προτείνουμε να ψηφίσει το Κοινοβούλιο, αυτό προτείνει η Κυβέρνηση.

Θέλω να ρωτήσω το εξής: Κατά την κρίση σας, πώς θα έπρεπε να αποφασίσουμε εάν υπάρχει, λόγου χάριν, απιστία κατά χρηματοπιστωτικού ιδρύματος; Μια μείωση του κεφαλαίου σε ένα δάνειο, προκειμένου αυτό να αποπληρωθεί ευχερέστερα, βλάπτει τα συμφέροντα των μετόχων; Θα έπρεπε να τους πάμε για απιστία; Μια στενή προσέγγιση είναι, ναι, αφού κάνετε κούρεμα, αφού ρυθμίζετε δόσεις, αφού κάνετε κάτι τέτοιο, βλάπτετε τα συμφέροντα των μετόχων, να πάνε για απιστία. Είναι έτσι; Κάθε κούρεμα βλάπτει τα συμφέροντα των μετόχων; Εάν με τον περιορισμό της απαίτησης αποκτά βιωσιμότητα μια εταιρεία και μπορεί να αποπληρώσει, τότε βλάπτονται τα συμφέροντα των μετόχων της τραπέζης ή όχι; Εάν με την επίσπευση μιας διαδικασίας αναγκαστικής εκτελέσεως η οποία, τελικώς, θα καταλήξει να αποφέρει μικρότερο ποσό, γιατί τα περιουσιακά στοιχεία προς εκτέλεση δεν είναι αρκετά, βλάπτονται τα συμφέροντα των μετόχων ή όχι;

Να πάρω ένα παράδειγμα ακόμα. Σε έναν αγροτικό συνεταιρισμό που χρωστάει και έρχονται να του κάνουν ένα κούρεμα και να του κάνουν και μια μεγάλη ρύθμιση δόσεων –και θα σας πω και κάτι ακόμα- και ενδεχομένως να τον αναχρηματοδοτήσουν μετά από αυτό, βλάπτονται τα συμφέροντα των μετόχων ή όχι; Πρέπει να πάνε κατηγορούμενοι αυτοί, αυτό το διοικητικό συμβούλιο που το αποφάσισε ή όχι;

Εάν εκεί υπάρξει μια μελέτη η οποία λέει ότι αν κάνουμε το κούρεμα θα πάρουμε τελικά περισσότερα λεφτά από το αν κάνουμε την αναγκαστική εκτέλεση, θα πάρουμε και καλύτερους τόκους, αλλά επίσης, θα ενισχύσουμε τις τοπικές οικονομίες και –ξέρετε- μας ενδιαφέρει σε αυτή την τράπεζα, γιατί σ’ αυτόν τον αγροτικό συνεταιρισμό είναι μέλη και άλλοι εκατό αγρότες που είναι πελάτες μας και μας χρωστάνε και αν ουσιαστικά οδηγήσουμε σε κλείσιμο τον αγροτικό συνεταιρισμό θα έχουμε πρόβλημα και με την είσπραξη εκείνων των δανείων. Αυτό είναι κάτι που πρέπει να το συνυπολογίσει ο κύριος εισαγγελέας ή όχι; Εάν σε αυτό, μάλιστα, προστεθούν στοιχεία σύνθετων κεφαλαιακών υπολογισμών, αποδόσεις που πρέπει να ληφθούν στη δεκαετία, εκτιμήσεις που με βάση τη χρηματοοικονομική εποπτεία πρέπει να λάβουν υπ’ όψιν τους αλγοριθμικά μοντέλα σε βάθος χρόνου για να δούμε την κρίση, μπορείτε να μου πείτε πόσες γνώσεις πρέπει να έχει ένας εισαγγελέας για να έχει μια εμπεριστατωμένη κρίση γι’ αυτά τα θέματα; Τι λέμε, λοιπόν;

**ΓΕΩΡΓΙΟΣ ΓΑΒΡΗΛΟΣ:** Δεν το λύσαμε τόσες δεκαετίες;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Σωστά. Μα, δεν είναι μακριά από αυτό το οποίο είχε ψηφίσει ο ΣΥΡΙΖΑ τότε αυτό το οποίο κάνουμε εδώ. Γιατί στην πραγματικότητα αυτό που ζητάμε εδώ είναι ένα είδος ειδικής πραγματογνωμοσύνης από την Τράπεζα της Ελλάδος προκειμένου να μπορεί να κινηθεί η ποινική δίωξη. Κι εδώ υπάρχει μια μεγάλη διαφορά από το σύστημα ΣΥΡΙΖΑ, ότι το σύστημα ΣΥΡΙΖΑ αυτό το έθετε ως δικονομική προϋπόθεση ασκήσεως της διώξεως χωρίς να υπάρχει διαφορετική δυνατότητα κρίσεως του εισαγγελικού λειτουργού, ενώ εδώ, παρά την ύπαρξη αυτής της ειδικής πραγματογνωμοσύνης, αν έχει διαφορετική κρίση ο εισαγγελικός λειτουργός μπορεί να κινήσει τη δίωξη. Αλλά βέβαια…

**ΜΙΧΑΗΛ ΚΑΤΡΙΝΗΣ:** Το πιστεύετε τώρα αυτό;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Γιατί το λέτε αυτό; Να εξηγήσω γιατί έχετε άδικο. Διότι η σκέψη σας ποια είναι τώρα, αν μου επιτρέψετε να τη διερμηνεύσω, θα την εξηγήσετε, αλλά -αν θέλετε- επικρίνοντας λίγο το επιχείρημά σας, τι λέτε; Λέτε: Μα, αν υπάρχει μια ειδική έκθεση της Τραπέζης της Ελλάδος που λέει ότι δεν έχει επέλθει ζημία και έχουν τηρηθεί οι χρηματοπιστωτικοί κανόνες, θα κινήσει δίωξη ο εισαγγελέας; Αυτή είναι η σκέψη σας. Σωστά; Εγώ συμφωνώ μαζί σας. Θα είναι πάρα πολύ δύσκολο, αλλά δεν θα πρέπει να έχει μια αναλυτική αντίκρουση ο κύριος εισαγγελέας πάνω στα ζητήματα που ο ειδικός πραγματογνώμονας θα του πει ότι αιτιάται και γι’ αυτόν τον λόγο σκέφτεται ότι δεν υπάρχει ζημία; Δεν πρέπει να κάνει αυτή τη σκέψη ο δικαστικός λειτουργός;

Άρα, λοιπόν, αυτό έρχεται να τον βοηθήσει στη διαμόρφωση της κρίσης του. Αν έχει αντίθετη δικαστική κρίση, προφανώς, έχει δικαίωμα να το κάνει, αλλά, φυσικά, απαιτείται να είναι αιτιολογημένη και εμπεριστατωμένη, ώστε να φτάνουμε σε ορθή και δίκαιη κρίση. Πού είναι το κακό σε αυτό; Βοηθάμε την εισαγγελική αρχή με αυτό. Βοηθάμε την εισαγγελική αρχή να αποφασίσει -ακούστε και θα σας πω κάτι λίγο εμπειρικά- για να μη φτάνουν στο ακροατήριο υποθέσεις μετά από ατελείωτα χρόνια, για να καταλήξουν σε απαλλακτική απόφαση γιατί, ακριβώς, δεν υπάρχουν αυτά τα στοιχεία. Άρα, με συγχωρείτε, αλλά εδώ είναι μια διάταξη δικαιοσύνης και υποστήριξης, ακριβώς, του έργου της εισαγγελικής αρχής.

Μισή κουβέντα την είπα, δεν θέλω να επεκταθώ, για το θέμα του «πόθεν έσχες», για το οποίο, επίσης, έχει γίνει μεγάλη συζήτηση. Η διαλειτουργικότητα, λοιπόν, πράγματι έχει καθυστερήσει και γι’ αυτό χρειάζεται αυτή η εξάμηνη παράταση της ηλεκτρονικής δήλωσης. Επειδή, όμως, ακούω από την πλευρά της αντιπολίτευσης: Πού είναι το «πόθεν έσχες» του Πρωθυπουργού, κάτι κρύβει ο Πρωθυπουργός. Κρύβει ο Πρωθυπουργός το «πόθεν έσχες» του, έτσι μας είπε ο κ. Βελόπουλος. Έτσι δεν είπε; Να έρθει να το καταθέσει. Πότε θα το καταθέσει; Απαντώ, στις 30 Ιουνίου θα καταθέσει το «πόθεν έσχες» του ο Πρωθυπουργός, σε δέκα ημέρες.

Ερώτηση: Θα το κάνουν και οι υπόλοιποι πολιτικοί Αρχηγοί; Ο κ. Κασσελάκης θα το κάνει; Ο Πρωθυπουργός θα το κάνει, για να τελειώνουμε. Ο κ. Κασσελάκης θα το κάνει; Στις 30 Ιουνίου θα το κάνει. Είναι σε δέκα ημέρες. Εύκολη απάντηση. Ναι. Γιατί δεν λέτε «ναι»; Βεβαίως, ο κ. Κασσελάκης θα εκμεταλλευτεί αυτή τη δυνατότητα που του δίνουμε, να καταθέσει το «πόθεν έσχες» του, να τα έχουμε δίπλα-δίπλα και του Πρωθυπουργού και του Αρχηγού της Αξιωματικής Αντιπολίτευσης, να μην υπάρχει κανένα περιθώριο. Πόσο εύκολα τα πράγματα; Απλά. Κι αυτό, μάλιστα, που λέμε εμείς, είναι ότι υπάρχει εδώ η πολιτική μας δέσμευση ότι όλα τα μέλη της Κυβέρνησης στις 30 Ιουνίου θα καταθέσουν τα «πόθεν έσχες» τους.

Ως προς την ουσία του θέματος, τα υπόλοιπα για τις διαλειτουργικότητες, για το πότε θα πάνε για την ηλεκτρονική δήλωση, βεβαίως, σύμφωνοι, αποτελούν μια συζήτηση. Όμως, η ουσία ποια είναι; Ότι η Κυβέρνησή μας στις 30 Ιουνίου θα έχει καταθέσει τα «πόθεν έσχες» της. Θα το κάνετε και οι υπόλοιποι αυτό; Είναι απλά τα πράγματα.

(Χειροκροτήματα από την πτέρυγα της Νέας Δημοκρατίας)

Άρα, λοιπόν, θα μου επιτρέψετε να πω -και κλείνω- ότι για μια ακόμα φορά όλες αυτές οι βαριές κουβέντες που ακούγονται από αυτά τα έδρανα, από αυτό το Βήμα, εκτοξεύονται εις βάρος της Κυβερνήσεως για πράγματα τα οποία στη βάση τους είναι απλά, είναι καθαρά, είναι ορθολογικά και εν τέλει, αποτελούν σοβαρές μεγάλες και βιώσιμες λύσεις σε προβλήματα που αντιμετωπίζουν οι πολίτες.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, έχετε τον λόγο και μετά ο κ. Κατρίνης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα περιοριστώ σε παρέμβαση, για να μιλήσουν και συντομότερα οι Κοινοβουλευτικοί Εκπρόσωποι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς ξέρετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βορίδη, σας περιμέναμε πώς και πώς από το πρωί στις 10.00΄ η ώρα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, κυρία Πρόεδρε, για να μη σας διακόπτω. Λέτε θα κάνετε παρέμβαση πέντε λεπτών;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, την παρέμβασή μου και θα κάνω την ομιλία μου αργότερα, μετά από τη διαδικασία επί της αντισυνταγματικότητας με δεδομένο ότι την έχετε ανακοινώσει για τις 20.30΄. Βλέπω ότι δεν έχουν μαζευτεί, βέβαια, οι Βουλευτές της Νέας Δημοκρατίας, οπότε ας τους δώσουμε λίγο χρόνο.

**ΑΘΑΝΑΣΙΟΣ ΠΛΕΥΡΗΣ:** Απ’ έξω είναι όλοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, απ’ έξω είναι οι εργαζόμενοι της «ΛΑΡΚΟ», δεν είναι οι Βουλευτές της Νέας Δημοκρατίας.

Θα μηδενίσετε τον χρόνο μου, σας παρακαλώ, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα το κοιτάξω, τα δεκαεπτά δευτερόλεπτα θα τα αφαιρέσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θέλετε. Δεν πειράζει.

Κύριε Βορίδη, σας περιμέναμε, λοιπόν, από το πρωί για να αποσύρετε την αντισυνταγματική τροπολογία που έχετε φέρει και αποτελεί ευθεία παρέμβαση σε εκκρεμή δίκη, η οποία ορίστηκε για τις 18 Ιουνίου του 2024 -δηλαδή, για προχθές την Τρίτη- και την παραμονή της δίκης στις 11.00΄ το βράδυ εσείς καταθέσατε τροπολογία, την οποία, νομίζω, ότι δεν την υπογράφετε εσείς. Την υπογράφετε, κύριε Βορίδη την τροπολογία;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν την υπογράφετε.

**ΜΙΧΑΗΛ ΚΑΤΡΙΝΗΣ:** Πώς την υποστηρίζει;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κανένας από αυτούς που την υπογράφουν υπάρχει, λέτε, περίπτωση να έρθει να την υποστηρίξει; Υπάρχει, λέτε, περίπτωση ο κ. Χατζηδάκης, ο κ. Γεωργιάδης, ο κ. Σκυλακάκης, οποιοσδήποτε από αυτούς που υπογράφουν αυτή την αντισυνταγματική, ντροπιαστική τροπολογία της νύχτας να έρθει κάποιος να την υποστηρίξει; Έχετε αφήσει όλη ημέρα δύο Υφυπουργούς να πετάνε την «καυτή πατάτα» από το ένα χέρι στο άλλο και ήρθατε σήμερα στις 20.30΄ το βράδυ να πείτε ότι δεν έχετε καταλάβει ότι είναι παρέμβαση σε εκκρεμή δίκη;

Να σας το εξηγήσω, κύριε Βορίδη. Θα το καταθέσω και στα Πρακτικά και θα είναι πειστήριο εάν ψηφιστεί αυτή η τροπολογία. Καταθέτω, λοιπόν, στα Πρακτικά την από 25 Απριλίου 2024 αίτηση ασφαλιστικών μέτρων με αριθμό κατάθεσης 53248/2024 και ειδικό αριθμό κατάθεσης 4913/2024 επτακοσίων ογδόντα ενός εργαζομένων στη «ΛΑΡΚΟ», αίτηση ασφαλιστικών μέτρων που προσδιορίστηκε για τις 12 Μαΐου και εκδόθηκε προσωρινή διαταγή στις 13 Μαΐου, που σας υποχρεώνει να πληρώνετε τους εργαζομένους και ορίστηκε δικάσιμος η 18η Ιουνίου, δηλαδή, προχθές. Θα καταθέσω και τη σχετική σφραγίδα, για να υπάρχουν όλα τα πειστήρια του αδικήματος που πάτε να διαπράξετε.

Υπήρχε, λοιπόν, στις 18 Ιουνίου του 2024 η δίκη στο Μονομελές Πρωτοδικείο Αθηνών και επειδή σέβεστε τόσο πολύ τη δικαιοσύνη -το καταθέτω στα Πρακτικά- και υπέγραψαν τόσοι Υπουργοί που δεν εμφανίζεται ούτε μισός τώρα για να υποστηρίξει αυτή την τροπολογία, πήγατε να παρέμβετε και στο Μονομελές Πρωτοδικείο Αθηνών για να προκαταλάβετε την κρίση του για την προστασία των εργαζομένων.

(Στο σημείο αυτό η Πρόεδρος της Πλεύσης Ελευθερίας κ.Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και πήγε εκπρόσωπός σας δικηγόρος και ζήτησε -μολονότι εξαιρέθηκε από τους αιτούντες- να παρέμβει με προφορική αίτηση παρέμβασης στο ακροατήριο για να καταθέσει την τροπολογία αυτή και να πει: Να, εδώ έχουμε τροπολογία!

Και της απήντησε ο δικαστής: Τι λέτε, κυρία πληρεξουσία του δημοσίου; Μου φέρνετε τροπολογία που δεν έχει ψηφιστεί, για να μου πείτε να καταργήσω τη δίκη; Είναι ξεδιάντροπο αυτό το οποίο πράττετε.

Εγώ αύριο το πρωί θα είμαι στην εισαγγελέα του Αρείου Πάγου και στην Πρόεδρο του Αρείου Πάγου εάν ψηφίσετε και θα ζητήσω να κάνουν μία από αυτές τις ανακοινώσεις που κάνουν όταν θίγεται η Κυβέρνησή σας για να δούμε αν έχουμε, τελικά, σεβασμό του κράτους δικαίου στην Ελλάδα όταν μια ολόκληρη Κυβέρνηση κρυπτόμενη πάει να παρέμβει ακόμα και στο μονομελές πρωτοδικείο.

Επειδή μιλήσατε, όμως, για τις ζημίες της «ΛΑΡΚΟ» και απευθυνόσασταν στο ΚΚΕ προηγουμένως και τους ζητούσατε να σας πουν πού θα βρείτε τα λεφτά για να ανατάξετε την επιχείρηση και προσπαθήσατε πάλι να προκαλέσετε κοινωνικά αντανακλαστικά και κοινωνικούς αυτοματισμούς, λέγοντας ότι αν πληρώσουμε αυτά και τους εργαζόμενους, θα τα πάρουμε από τους φορολογούμενους, γιατί δεν τα παίρνετε από την τσέπη σας; Γιατί δεν τα παίρνετε τα στελέχη σας, τα οποία αμείφθηκαν για τη διοίκηση της «ΛΑΡΚΟ», κύριε Βορίδη;

Είναι αλήθεια ή δεν είναι αλήθεια ότι ο πατέρας του κ. Σκρέκα διορίστηκε διοικητής της «ΛΑΡΚΟ» το 2008 από δική σας κυβέρνηση; Δεν θυμάμαι το 2008 ήσασταν στη Νέα Δημοκρατία; Όχι, ήσασταν σε άλλο κόμμα. Κοιτάτε το ταβάνι να το σκεφτείτε. Νομίζω ότι ήσασταν στο ΛΑΟΣ τότε. Τότε, λοιπόν, ο πατέρας Σκρέκας σύμφωνα με δημοσιεύματα και Πρακτικά της Βουλής -θα μας πείτε αν το διαψεύδετε- πρώην Βουλευτής της Νέας Δημοκρατίας διορίστηκε διοικητής της «ΛΑΡΚΟ» και ο ίδιος διόρισε τη σύζυγό του γιου του και τον πατέρα της. Τα έχετε υπ’ όψιν σας αυτά; Η αρχική αμοιβή ήταν 7.000 ευρώ και 9.000 ευρώ η αναπροσαρμοσμένη για τον πατέρα του πρώην Υπουργού Ανάπτυξης. Έτσι λένε τα δημοσιεύματα. Τα καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. ΖωήΚωνσταντοπούλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι αλήθεια αυτά ή τα διαψεύδετε; Σας δίνουμε την ευκαιρία. Όπως έχει πάντα την ευκαιρία ο κατηγορούμενος να ακούγεται τελευταίος. Είναι αλήθεια ότι έχουν δαπανηθεί ιλιγγιώδη ποσά σε στελέχη σας, τα οποία διοίκησαν τη «ΛΑΡΚΟ» πριν την οδηγήσετε εκεί που την οδηγήσατε; Είναι αλήθεια ότι εισπράχθηκαν παχυλότατοι μισθοί; Είναι αλήθεια ότι από το 2012-2013 προσπαθείτε μέσω των κυβερνήσεών σας να αποσείσετε τις ευθύνες για την κακοδιαχείριση μέσω της ιδιωτικοποίησης και τώρα θέλετε να μετακυλήσετε τις ευθύνες σας στους εργαζόμενους; Είναι αλήθεια αυτά;

Γιατί με εντυπωσιάζει πώς τολμάτε να μιλάτε για τους μισθούς των εργαζομένων και πού θα βρείτε τα λεφτά. Με εντυπωσιάζει ότι παριστάνεται ότι δεν ξέρετε ότι παρεμβήκατε σε εκκρεμή δίκη για την οποία διαβεβαίωνε η πληρεξουσία του ελληνικού δημοσίου, που πρέπει να έρθει ο κ. Χατζηδάκης να μας πει αν της έδωσε αυτή την εντολή. Θα την έχουμε ψηφίσει, θα την έχει ψηφίσει η Βουλή, κύριε Πρόεδρε, μέχρι τη Δευτέρα το πολύ.

Ειπώθηκαν στο ακροατήριο, κύριε Βορίδη, αυτά. Ήμουν εκεί. Τα άκουσαν οι εργαζόμενοι. Τα άκουσαν οι πληρεξούσιοι τους και φυσικά, τα άκουσε ο δικαστής. Η τροπολογία δεν είναι απλώς αντισυνταγματική, είναι επιλήψιμη. Αυτά τα οποία είπατε, θα τα πούμε και στην ένσταση αντισυνταγματικότητας.

**ΑΘΑΝΑΣΙΟΣ ΠΛΕΥΡΗΣ:** Ποιο άρθρο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πλεύρη, θα σας κάνω συγκεκριμένη επιμόρφωση για τα άρθρα του Συντάγματος στην ένσταση.

**ΑΘΑΝΑΣΙΟΣ ΠΛΕΥΡΗΣ:** Πείτε μας το άρθρο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πλεύρη, θα σας τα πω. Είπα ότι θα κάνω σύντομη παρέμβαση τώρα για να μιλήσουν και…

**ΑΘΑΝΑΣΙΟΣ ΠΛΕΥΡΗΣ:** Θέλω το άρθρο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απορείτε ποιο άρθρο του Συντάγματος; Ψάχνετε το άρθρο. Εντάξει θα σας βοηθήσω. Σας διαβεβαιώ, θα σας βοηθήσω.

**ΑΘΑΝΑΣΙΟΣ ΠΛΕΥΡΗΣ:** Ποιο είναι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι ένα μόνο και γι’ αυτό απορώ που τα ψάχνετε.

Κάντε λίγο υπομονή. Θα μπούμε στην ένσταση αντισυνταγματικότητας και θα δούμε ποιοι θα σηκωθούν όρθιοι για την αντισυνταγματικότητα και ποιοι θα πουν ότι είναι συνταγματικό να παρεμβαίνετε σε ανοιχτή δίκη με διαδίκους εφτακόσιους ογδόντα έναν εργαζόμενους.

Κύριε Βορίδη, δεν μπορεί αυτή σας η τοποθέτηση, ούτε κοινοβουλευτικά ούτε νομοθετικά, να καλύψει αυτό το οποίο κάνετε. Και βεβαίως, δεν μπορεί να καλύψει την εκκωφαντική απουσία και σιωπή του κ. Μητσοτάκη που απουσιάζει, των Υπουργών που απουσιάζουν και του κ. Χατζηδάκη ιδίως. Δεν μπορεί να καλύψει την αμηχανία των Υφυπουργών σας. Δεν μπορεί να καλύψει και τη δική σας δύσκολη θέση που, όμως, δεν μπορείτε να έρχεστε εδώ στη Βουλή και να προσπαθείτε να κάνετε το άσπρο μαύρο. Δεν θα επεκταθώ για το μαύρο άλλο. Είπα προηγουμένως κάποια πράγματα. Είπα και για την ΕΡΤ.

Δεν μπορείτε με αυτή την τοποθέτηση -και ελπίζω να το καταλάβετε μέχρι το τέλος της διαδικασίας- να δικαιολογηθείτε και να απολογηθείτε έναντι των οικογενειών που δοκιμάζονται, έναντι των εργαζομένων που αγωνίζονται και είναι ακόμη έξω από τη Βουλή, έναντι της ελληνικής κοινωνίας που σας παρακολουθεί και έναντι της νέας γενιάς που βλέπει μια Κυβέρνηση απούσα, ωσεί παρούσα, να λέει εξυπνάδες και να μετέρχεται κόλπα για να δικαιολογήσει ότι προσπαθεί να ακυρώσει το δικαίωμα που έχει κάθε άνθρωπος να απευθύνεται στη δικαιοσύνη και να αξιώνει το δίκαιο. Αυτή σας η στάση, η πλήρης περιφρόνηση για την ανεξαρτησία της δικαιοσύνης, η πλήρης περιφρόνηση για τον αγώνα για τα δικαιώματα είναι αυτή την οποία πληρώσαμε χάνοντας δεκατρείς μονάδες στις Ευρωεκλογές, είναι αυτή την οποία θα πληρώσετε όταν θα οδηγηθείτε εκεί όπου ανήκουν αυτές οι κυβερνητικές συμπεριφορές, δηλαδή και στο εδώλιο του κατηγορουμένου και μακριά από τις κυβερνητικές θέσεις.

Και τότε η Πλεύση Ελευθερίας να ξέρετε ότι θα είναι πάλι εδώ και εδώ μέσα και έξω μαχόμενη για αυτά που έχουν αξία. Και δεν είναι τα φράγκα τα οποία μοιράζεται στους ημετέρους. Είναι οι αξίες, είναι οι αρχές, είναι η ανθρώπινη ζωή και η ανθρώπινη αξιοπρέπεια.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα έχουν ζητήσει τον λόγοι οι Κοινοβουλευτικοί Εκπρόσωποι. Θα πάμε κατά σειρά.

Ορίστε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Δεν θα αναφερθώ στην τροπολογία της «ΛΑΡΚΟ», την οποία ο κ. Βορίδης είναι ο δεύτερος Υπουργός που, ενώ δεν υπογράφει, την παρουσιάζει. Εγώ δεν ξέρω γιατί δεν υπάρχει μέλος της Κυβέρνησης που υπογράφει αυτή την τροπολογία και ως οφείλει δεν έρχεται στην Ολομέλεια να την παρουσιάσει, να την εισαγάγει και βεβαίως, να γίνει αποδεκτή. Από ποιον; Πείτε μου, κύριε Πρόεδρε, ποιος Υπουργός που έχει νομοθετική πρωτοβουλία κάνει αποδεκτή την τροπολογία και την φέρνει προς συζήτηση. Ο κ. Βορίδης; Είμαστε σε νομοσχέδιο του Υπουργείου Επικρατείας; Ο κ. Δήμας ή ο κ. Πετραλιάς που δεν έχουν νομοθετική πρωτοβουλία βάσει του ΦΕΚ αρμοδιοτήτων; Πώς λειτουργεί η Βουλή και ο Κανονισμός με αυτές τις προϋποθέσεις εδώ;

Δεν θα μείνω σε αυτό, κύριε Υπουργέ. Θα αναφερθώ στην τροπολογία και στο άρθρο 2 που αναλύσατε για την έκθεση επιθεωρητών της Τράπεζας της Ελλάδος προς τον σκοπό διερεύνησης τραπεζικών υποθέσεων.

Στις 23 Φεβρουαρίου 2024 παίρνει ΦΕΚ ο νέος Ποινικός Κώδικας. Βέβαια σε αυτόν τον Ποινικό Κώδικα υπάρχει τροποποίηση της παραγράφου 1 του άρθρου 405, το οποίο, βεβαίως, στον ίδιο Κώδικα προβλέπεται ότι έχει έναρξη ισχύος από 1η Ιουλίου του 2024, κύριε Υπουργέ. Εσείς που λέγατε ότι από 1η Ιουλίου του 2024 επέρχεται και τυπικά τέλος στην ασυλία των τραπεζικών στελεχών, δέκα ημέρες πριν έρχεστε και αλλάζετε αυτή τη διάταξη.

Διότι λέγατε –μάλιστα, δικές σας δηλώσεις- ότι για να διωχθεί για απιστία ένα τραπεζικό στέλεχος αρκεί η βούληση της εισαγγελικής αρχής που μπορεί να κινηθεί αυτεπάγγελτα. Αμ δε! Αυτό έλεγε το άρθρο του Ποινικού Κώδικα όπως το τροποποιήσατε και φροντίσατε να ισχύσει από 1η Ιουλίου, αλλά δέκα ημέρες πριν από την 1η Ιουλίου φέρνετε αυτή την απαράδεκτη διάταξη. Και τι λέτε; Λέει η διάταξη μέσα ότι συντάσσουν δύο επιθεωρητές της Τράπεζας της Ελλάδος έκθεση με την οποία διαπιστώνεται, κύριε Υπουργέ, παράβαση ή μη του κανονιστικού πλαισίου που διέπει τις συναλλαγές και ύπαρξη βεβαίωσης και οριστικής ζημιάς που συνδέεται αιτιωδώς με την τυχόν παράβαση.

Να δούμε, λοιπόν, τι λέει. Λέει η Κυβέρνηση ότι η Τράπεζα της Ελλάδος, διά των επιθεωρητών της, θα έρθει και θα πει εκ των υστέρων ότι για τις τράπεζες στις οποίες ασκεί εκ του ρόλου της εποπτικό ρόλο -και δεν το έκανε ώστε να αποτρέψει να υπάρχει το πιθανό αδίκημα της απιστίας ή πιθανή αξιόποινη πράξη- «δεν άσκησα τον εποπτικό μου ρόλο, αλλά έρχομαι και λέω ότι μου διέλαθε της προσοχής και τώρα, ναι, υπάρχει αξιόποινη πράξη».

Θυμάστε, κύριε Υπουργέ, από το 2007 που είστε Βουλευτής, ποτέ να υπάρχει ανάλογη έκθεση από την Τράπεζα της Ελλάδος, από όλες τις διοικήσεις, η οποία να καταλογίζει ευθέως σε τραπεζικά στελέχη αξιόποινη πράξη; Μην ταλαιπωρείστε. Δεν υπάρχει καμμία από το 2007, που είστε Βουλευτής, μέχρι σήμερα.

Έρχεστε, λοιπόν, και μας λέτε ότι με τη διάταξή σας θα έρθει μία πρόταση επιθεωρητών της Τράπεζας της Ελλάδος, που έχει εποπτικό ρόλο, αλλά θα ανακαλύψουν εκ των υστέρων ότι δεν άσκησαν τον εποπτικό τους ρόλο και θα αποδεχθούν την ευθύνη τους και θα καταλογίσουν ευθύνη και αξιόποινη πράξη στα τραπεζικά στελέχη. Και θέλετε εσείς αυτό εδώ στην Ολομέλεια να το πιστέψουν οι συνάδελφοι που θα το ψηφίσουν, δυστυχώς.

Δεύτερον. Ο ν.4745/2020 που νομίζω ότι ψηφίστηκε το 2020… Είχαμε Νέα Δημοκρατία κυβέρνηση, νόμος Μητσοτάκη. Ποιος ήταν Υπουργός Δικαιοσύνης; Ο κ. Τσιάρας; Ο Μητσοτάκης πάντως ήταν Πρωθυπουργός.

Ο ν.4745/2020, λοιπόν, στο άρθρο 53 προβλέπει προς τους Εισαγγελείς Οικονομικού Εγκλήματος υποστηρίζοντας το έργο τους από αριθμό ειδικών επιστημόνων. Είναι δικός σας νόμος. Ο ορισμός των προσώπων το 2020 -έχουμε φτάσει 2024 τώρα, τέσσερα χρόνια μετά- γίνεται με πράξη του προϊσταμένου εισαγγελέα Τμήματος Οικονομικού Εγκλήματος, μεταξύ αυτών που υπηρετούν στο ευρύτερο δημόσιο και αν δεν βρεθεί κάποιος, στον ιδιωτικό τομέα.

Ρωτάω εγώ: Τέσσερα χρόνια έχετε ψηφίσει τον νόμο, δεν έχετε ενισχύσει την Εισαγγελία Οικονομικού Εγκλήματος με ειδικούς επιστήμονες; Έχουν τη δυνατότητα να απευθυνθούν και στο δημόσιο και στον ευρύτερο ιδιωτικό τομέα, για να πάρουν εισήγηση, κι εσείς, λοιπόν, αυτούς τους οικονομικούς εισαγγελείς τους «δένετε τα χέρια» και τους λέτε «όποια έκθεση πάρετε από τους επιθεωρητές της Τράπεζας της Ελλάδος -που σας είπα πριν ποια είναι από το 2007 που εκλέγεσθε μέχρι σήμερα η στάση τους έναντι πιθανών αξιόποινων πράξεων τραπεζικών στελεχών- είναι δεσμευτική και μάλιστα λέει ότι θα πρέπει να βεβαιώνεται παράβαση, να διαπιστώνεται παράβαση».

Προσέξτε, είναι πολύ περιοριστική και ασφυκτική η διάταξη, που καταλαβαίνουμε ότι προσπαθεί η Κυβέρνηση αυτή τη στιγμή: Πρώτον, να «δέσει τα χέρια» των οικονομικών εισαγγελέων. Δεύτερον, αμφισβητεί τους οικονομικούς εισαγγελείς, τους οποίους η ίδια τοποθέτησε, για να διερευνούν τέτοια εγκλήματα. Και τρίτον, δεν τους έχει δώσει το απαραίτητο προσωπικό από τον ευρύτερο δημόσιο τομέα, τη δυνατότητα να κάνουν συμβάσεις με τον ιδιωτικό τομέα, ώστε να πάρουν οικονομικές γνώσεις και τώρα τους λέει ότι η Τράπεζα της Ελλάδος και οι επιθεωρητές της, που έχουν εποπτικό ρόλο, ώστε προληπτικά να αποτρέψουν αξιόποινες πράξεις, θα έρθουν μετά και θα αποδεχθούν ότι έγιναν αξιόποινες πράξεις!

Αν αυτό, λοιπόν, εσείς το λέτε, κύριε Βορίδη -που μας κάνατε και μάθημα- καλή νομοθέτηση, εμείς το λέμε νομοθέτηση κουκουλώματος και κάλυψης ποιος ξέρει ποιου!

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Προηγείται στη σειρά ο κ. Καραθανασόπουλος.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Για τη δεύτερη τροπολογία, σε σχέση με τα στελέχη των τραπεζών, κατ’ αρχάς ήδη ο οικονομικός εισαγγελέας έχει τη δυνατότητα να ορίσει εμπειρογνώμονα.

Άρα, λοιπόν, είχε τα εργαλεία να μπορέσει να αξιοποιήσει κατά πόσον το συγκεκριμένο αδίκημα στέκει ή όχι. Ένα το κρατούμενο.

Δεύτερον, φέρνετε τώρα τους επιθεωρητές της Τράπεζας της Ελλάδος. Αλήθεια, οι επιθεωρητές της Τράπεζας της Ελλάδος ελέγχουν εδώ και δεκαετίες τα δάνεια των τραπεζών. Έχουν στείλει κανέναν στη δικαιοσύνη; Θέτω ένα απλό ερώτημα. Ξέρετε εσείς κάποια περίπτωση που να τη έστειλαν οι επιθεωρητές της Τράπεζας της Ελλάδας στη δικαιοσύνη; Γιατί εμένα δεν μου προκύπτει κάτι τέτοιο. Ή μήπως όλα τα δάνεια ήταν καλώς καμωμένα; Αυτό, κύριε Υπουργέ, το θέτω με ένα μεγάλο ερωτηματικό όσον αφορά στη σκοπιμότητα της δικής σας παρέμβασης, αν εμποδίζει ή διευκολύνει την απονομή δικαιοσύνης και τη διερεύνηση.

Όσον αφορά τώρα στη «ΛΑΡΚΟ», θα περίμενα πραγματικά από εσάς, κύριε Υπουργέ, καλύτερο επιχείρημα. Χρησιμοποιήσατε ένα επιχείρημα το οποίο είναι τετριμμένο. Το έχουμε ακούσει για την «Ολυμπιακή», το έχουμε ακούσει για την «ΤΡΑΙΝΟΣΕ», όπως το έχουμε ακούσει και για τα νοσοκομεία που κλείσατε. Γιατί να πληρώνει ο λαός τα χρέη τους; Αλήθεια, αυτό τα χρέη ήταν ουρανοκατέβατα; Έπεσαν από τον ουρανό; Δεν ευθύνονται οι κυβερνήσεις που διαχειρίστηκαν τόσα χρόνια τη «ΛΑΡΚΟ»; Διότι η «ΛΑΡΚΟ» ήταν μια κρατική εταιρεία. Μέχρι τώρα κρατική εταιρεία ήταν, από τη δεκαετία του ’80, από το 1982 κρατική εταιρεία ήταν. Από το 1982, λοιπόν, που η «ΛΑΡΚΟ» είναι κρατική εταιρεία, οι κυβερνήσεις που πέρασαν όλα αυτά τα χρόνια δεν είχαν ευθύνες; Οι διοικήσεις που όριζαν δεν είχαν ευθύνες; Ποιοι είναι αυτοί που φταίνε για το γεγονός ότι η «ΛΑΡΚΟ» δεν εκσυγχρονίστηκε και ότι παρέμενε με μια ενεργοβόρα διαδικασία να αξιοποιεί τα μεταλλεύματα τα οποία ήταν και φτωχά, ενώ αντίθετα υπήρχε άλλη διαδικασία, την οποία μάλιστα πειραματίστηκε το 2000 η «ΛΑΡΚΟ» με το Εθνικό Μετσόβιο Πολυτεχνείο και το ΙΓΜΕ. Και επειδή ακριβώς μέσα από αυτή τη διαδικασία παραγόταν νέου τύπου νικέλιο που εξυπηρετούσε και το κοβάλτιο, αυτό με τις μπαταρίες, θάφτηκε. Θάφτηκαν ακόμα και οι εγκαταστάσεις, όπου έγιναν αυτοί οι πειραματισμοί και μπορούσαν να αποδώσουν χωρίς ενεργειακό κόστος.

Αλήθεια, η ΔΕΗ είναι ή δεν είναι μέτοχος της «ΛΑΡΚΟ», κύριε Υπουργέ; Η ΔΕΗ είναι μέτοχος της «ΛΑΡΚΟ». Πόσο πουλούσε το ρεύμα στη «ΛΑΡΚΟ»; Πωλούσε στην ίδια τιμή την κιλοβατώρα, όπως την πουλούσε και στις υπόλοιπες ενεργοβόρες βιομηχανίες; Ποιος ευθύνεται γι’ αυτό το πλιάτσικο που έγινε με την ενέργεια στη «ΛΑΡΚΟ»; Ποιος ευθύνεται για το πλιάτσικο που έκαναν οι εφοπλιστές πετώντας την πίσσα, τη σκουριά, ενώ αυτή θα μπορούσε να αξιοποιηθεί για έργα οδοποιίας μολύνοντας τον Ευβοϊκό Κόλπο;

Οι μεγαλοεργολάβοι που έκαναν πλιάτσικο δεν έχουν ευθύνη για όλα αυτά τα ζητήματα και την οικονομική κατάσταση της «ΛΑΡΚΟ»; Ή μήπως θα αναλάβει όλα αυτά τα χρέη ο νέος επενδυτής τον οποίο θέλετε να φέρετε; Από αυτή την άποψη αποτελεί πρόκληση, κάτι που εμείς λέμε καθαρά, να θεωρείτε ότι φταίνε οι εργαζόμενοι. Γιατί αυτούς χτυπάτε, αυτούς στοχεύετε, αυτούς στοχοποιείτε για την οικονομική κατάσταση της «ΛΑΡΚΟ».

Και στο κάτω κάτω της γραφής, αν θέλατε, δεν θα μπορούσατε να βρείτε πόρους από αλλού, όπως από το Ταμείο Ανάκαμψης και Ανταγωνιστικότητας; Αυτό δεν θα μπορούσε να χρηματοδοτήσει; Το ΕΣΠΑ θα μπορούσε να χρηματοδοτήσει τον εκσυγχρονισμό; Βεβαίως και θα μπορούσαν. Πόσες δεκάδες δισεκατομμύρια δίνετε σε μεγάλους επιχειρηματικούς ομίλους; Γι’ αυτά ο λαός δεν έχει πρόβλημα, όταν τους τα χαρίζετε; Δεν έχει πρόβλημα και ο λαός;

Στο κάτω κάτω της γραφής, εμείς λέμε και κάτι άλλο. Εφόσον θέλετε να το πάρετε, να το πάρετε ολόκληρο. Τα φορολογικά βάρη να είναι στο κεφάλαιο και όχι στον λαό και να απαλλαγεί ο λαός από τη φορολογική επιβάρυνση. Όμως, αυτό δεν μπορεί να αποτελεί πρόσχημα για να παίρνετε αυτά τα αντεργατικά μέτρα, όπως κάνετε με τη συγκεκριμένη τροπολογία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον Κοινοβουλευτικό Εκπρόσωπο κ. Καραθανασόπουλο.

Έχουν ζητήσει τον λόγο κι άλλοι Κοινοβουλευτικοί Εκπρόσωποι, οπότε θα πάμε με τη σειρά.

Τον λόγο τώρα θα πάρει ο κ. Σαρακιώτης ως Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία. Στη συνέχεια, τον λόγο θα πάρει ο κ. Φωτόπουλος της Ελληνικής Λύσης, μετά ο κ. Ηλιόπουλος και τέλος, ο κ. Πλεύρης, με τον οποίο και θα κλείσουμε αυτόν τον κύκλο των παρεμβάσεων των Κοινοβουλευτικών Εκπροσώπων.

Ορίστε, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, στην τοποθέτησή σας για τη «ΛΑΡΚΟ» πραγματικά εντυπωσιαστήκαμε από τη μνήμη σας. Θυμόσασταν ακριβώς τις οφειλές της εταιρείας. Όμως, έχετε ένα κενό μνήμης σχετικά με το ποιος δημιούργησε τις οφειλές. Ποιος είχε τοποθετήσει τον διοικητή της «ΛΑΡΚΟ», όταν ελήφθη η πολιτική απόφαση να τριπλασιαστεί το κόστος του ηλεκτρικού ρεύματος σε συνεννόηση με τον τότε Υπουργό; Για να σας φρεσκάρουμε τη μνήμη, μήπως ήταν στέλεχος της Νέας Δημοκρατίας;

Είπατε για τις κρατικές ενισχύσεις. Όταν ελήφθησαν οι αποφάσεις στις οποίες βασίστηκε η απόφαση της Ευρωπαϊκής Επιτροπής και επέβαλε τον Μάρτιο του 2014 το πρόστιμο που επικαλεστήκατε προς τη «ΛΑΡΚΟ», μήπως θυμάστε ποιοι διοικούσαν την εταιρεία; Στελέχη δικά σας ήταν. Μάλιστα, κάποιοι εξ αυτών ήταν συγγενείς Υπουργών και Βουλευτών της Νέας Δημοκρατίας. Ρωτήστε τον κ. Σκρέκα αν γνωρίζει κάτι. Θα σας φρεσκάρει πάρα πολύ καλά τη μνήμη.

Μας ρωτήσατε αν σας είπαμε να συνεχίσετε αυτόν τον δρόμο. Όχι, εμείς δεν σας ζητήσαμε να συνεχίσετε τον δρόμο που εσείς χαράξατε, δηλαδή τον δρόμο της αδιαφάνειας, του ρουσφετιού και της αναξιοκρατίας. Δεν είπαμε ποτέ να βαδίσετε τον δρόμο που πολύ καλά γνωρίζετε. Όταν εκτοξεύτηκαν οι τιμές του νικελίου μετά από την εισβολή της Ρωσίας στην Ουκρανία, εμείς σας είπαμε να συνεχίσει να παράγει η εταιρεία. Εσείς τι κάνατε; Όταν το νικέλιο έφτασε σε τιμές ρεκόρ, κλείσατε την εταιρεία.

Κύριε Υπουργέ, μας ρωτήσατε τι σας λέμε να κάνουμε. Εμείς δεν σας λέμε τίποτα. Εμείς σας λέμε να εφαρμόσετε αυτά που υποσχεθήκατε τον Φεβρουάριο του 2020. Παρέθεσα και στην ομιλία μου, όπως θα κάνω και πάλι, τι έλεγε ο αρμόδιος Υπουργός, ο Υπουργός Οικονομικών κ. Σταϊκούρας. Είπε ότι με την τροπολογία του 2020 ο στόχος ήταν να εισέλθει η εταιρεία σε αναπτυξιακή τροχιά. Για πείτε μας, κύριε Υπουργέ, τι αναπτυξιακή τροχιά είναι αυτή που το εργοστάσιο δεν παράγει εδώ και δύο χρόνια και απολύετε όλους τους εργαζόμενους; Είναι σίγουρα αναπτυξιακή τροχιά με σφραγίδα Νέας Δημοκρατίας και Κυριάκου Μητσοτάκη. Και τα ανέφερε ο κ. Σταϊκούρας. Αυτοί ήταν οι στόχοι που εσείς θέσατε.

Μιλήσατε για εκκαθάριση εν λειτουργία. Δύο χρόνια τώρα το εργοστάσιο δεν παράγει απολύτως τίποτε. Για πείτε μας, πώς υλοποιήσατε τον νόμο που ψηφίσατε με χειροκροτήματα από τους Βουλευτές της Νέας Δημοκρατίας και υποσχέσεις για ανάπτυξη τον Φεβρουάριο του 2020;

Και κλείνοντας με το πόθεν έσχες και επειδή είστε και καθαρός ουρανός και δεν φοβάστε τίποτα, γιατί δεν καταθέτει και ο κύριος Πρωθυπουργός όχι μόνο τις δανειακές οφειλές, αλλά και τις ρυθμίσεις και τα έγγραφα από τα οποία προκύπτουν οι ρυθμίσεις που έχουν γίνει, όπως κουρέματα, διευκολύνσεις και διαγραφές; Είπατε για 30 Ιουνίου. Να καταθέσει, λοιπόν, και αυτά τα έγγραφα. Φαντάζομαι ότι θα είναι πολύ απλό.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Σαρακιώτη, για τη συνέπεια στον χρόνο.

Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Δεν είχα σκοπό να παρέμβω, αλλά άκουσα τον Υπουργό Επικρατείας κ. Βορίδη και συγκεκριμένα τα σχόλιά του για την τροπολογία 182 που αφορά το πόθεν έσχες. Δύο λόγους έχω, λοιπόν, για να σχολιάσω.

Ο πρώτος λόγος είναι ότι είστε πέντε χρόνια κυβέρνηση. Δεν νομίζω, λοιπόν, ότι πρέπει να είστε και πολύ υπερήφανοι για το γεγονός ότι είστε μια Κυβέρνηση που διατυμπανίζει την ψηφιοποίηση του κράτους, το «Ελλάδα 2.0» και το ότι είμαστε δύο χρόνια μετά από το κλείσιμο της χρήσης του 2022 και ακόμα δεν μπορούμε να υποβάλουμε πόθεν έσχες. Εντάξει, αυτό μπορεί να φαίνεται λίγο αστείο σε εσάς, αλλά για εμάς είναι σημαντικό.

Ο δεύτερος λόγος είναι ότι ήρθατε εδώ και μας είπατε, προτρέψατε τους πολιτικούς Αρχηγούς να υποβάλλουν τις δηλώσεις πόθεν έσχες μέχρι 30-6-2024. Επειδή δεν θεωρώ ότι έχετε άγνοια για το τι γίνεται και τι σημαίνει να υποβάλουν τις δηλώσεις πόθεν έσχες 2024, θεωρώ σωστό να ενημερώσουμε και το Σώμα, αλλά και αυτούς που μας ακούν τι σημαίνει αυτό. Υποβάλλοντας μία δήλωση, ενώ δεν έχει λήξει η προθεσμία, δεν σημαίνει…

**ΑΘΑΝΑΣΙΟΣ ΠΛΕΥΡΗΣ:** Το 2022 το έχετε κάνει!

**ΣΤΥΛΙΑΝΟΣ ΦΩΤΟΠΟΥΛΟΣ:** Χρήση 2022, οικονομικό έτος 2023, κύριε Πλεύρη. Μην τα μπερδεύετε. Έχουμε υποβάλει για τη χρήση 2021, οικονομικό έτος 2022.

**ΑΘΑΝΑΣΙΟΣ ΠΛΕΥΡΗΣ:** Αυτό λέω. Μπορείτε και το 2022 να υποβάλλετε.

**ΣΤΥΛΙΑΝΟΣ ΦΩΤΟΠΟΥΛΟΣ:** Ένα λεπτάκι, για να ξέρουμε τι λέμε.

Εάν υποβάλει οποιοσδήποτε πολιτικός Αρχηγός ή οποιοσδήποτε πολιτικός μέχρι 30-6-2024, δεν σημαίνει απολύτως τίποτα. Απολύτως τίποτα! Πρώτον, γιατί έχει το δικαίωμα μέχρι τη λήξη της προθεσμίας να αλλάξει τη δήλωση όσες φορές θέλει, αλλά και μετά τη λήξη της προθεσμίας για έναν ακόμη μήνα.

Δεύτερον, η υποβολή αυτή καθαυτή δεν σημαίνει ότι δίνεται στη δημοσιότητα. Άρα, έχει υποβληθεί σε μια πλατφόρμα και παραμένει εκεί.

Τρίτον και επίσης σημαντικό, δεν ελέγχεται με την υποβολή η δήλωση πόθεν έσχες. Οι δηλώσεις ελέγχονται από τα αρμόδια όργανα, είτε την επιτροπή ελέγχου περιουσιακής κατάστασης είτε τους ορκωτούς ελεγκτές, μετά το πέρας της προθεσμίας. Και αυτό γίνεται για όλους τους Βουλευτές για όλα τα μέλη, τους υπόχρεους του Κοινοβουλίου οι οποίοι υποβάλλουν. Άρα το να υποβάλλουν μέχρι 30 Ιουνίου μία δήλωση και να πάρουν ένα πρωτόκολλο, αυτό θα μπορούσε να γίνει απλά και μόνο συμπληρώνοντας το όνομά τους. Είναι, λοιπόν, μία ακόμα επικοινωνιακή φούσκα αυτό που είπατε και τίποτα περισσότερο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Κοινοβουλευτικός Εκπρόσωπος της Νέας Αριστεράς, ο κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, θα προσπαθήσω να απαντήσω σε κάποια από τα πράγματα που είπατε, δηλαδή να μην πούμε πράγματα που είπαμε και πριν.

Υποστηρίξατε κάποια επιχειρήματα. Ξεκινάω από τη «ΛΑΡΚΟ». Αναρωτηθήκατε πώς συνδέεται η τροπολογία με τη δίκη και αναρωτηθήκατε με πραγματική αγωνία. Μήπως επειδή εκπρόσωπος του δημοσίου πήγε στη δίκη να υποστηρίξει ότι θα ψηφιστεί η τροπολογία και άρα το δικαστήριο δεν έχει αντικείμενο; Ή α) κάποιος εκπρόσωπος του δημοσίου ξύπνησε εκείνο το πρωί και δεν είχε τι να κάνει και σκέφτηκε ότι στα δικαστήρια κάνουν καλό καφέ, β) είχε να δει κάποιον φίλο του, γ) βρέθηκε κατά λάθος, γιατί κάποιος τον απήγαγε. Εκπρόσωπος του δημοσίου εμφανίστηκε στην αίθουσα του δικαστηρίου και είπε μη δικάσετε -δεν έχει ξαναγίνει αυτό- γιατί θα ψηφιστεί τροπολογία και άρα δεν υπάρχει αντικείμενο στη δίκη! Άρα συγχωρέστε με, μπορείτε να βρείτε κάποιο καλύτερο επιχείρημα από το ότι δεν συνδέεται, όταν στείλατε άνθρωπο στην αίθουσα του δικαστηρίου.

Δεύτερο ζήτημα σε σχέση με τη «ΛΑΡΚΟ». Όταν μιλάτε για τα αποτελέσματα, μιλάτε με έναν τρόπο σαν να συνέβησαν από κάποιον αόρατο παρατηρητή. Δηλαδή, σχολιάζουμε ότι η «ΛΑΡΚΟ» είχε αυτά τα οικονομικά αποτελέσματα και θέλετε τώρα να δώσουμε 500 εκατομμύρια ευρώ. Δεν υπάρχει ποτέ ο ενεργών παράγων, αυτός ο οποίος πήρε αποφάσεις ή δεν πήρε αποφάσεις, οδήγησε στο α ή στο β αποτέλεσμα. Με δικές σας διοικήσεις μία εταιρεία η οποία είχε 400 εκατομμύρια ευρώ κέρδη πήγε σε 100 εκατομμύρια ευρώ ζημίες. Ήταν, μάλιστα, τότε που η οικογένεια Σκρέκα έπαιρνε 16 χιλιάρικα τον μήνα μισθούς από τη «ΛΑΡΚΟ».

Και επειδή εσείς που μιλήσατε για την τροπολογία δεν είστε που την υπογράφετε, αλλά είναι ο κ. Χατζηδάκης, επαναφέρω την πρόταση ότι τιμητικά θα μπορούσατε να βάλετε τον κ. Σκρέκα να υποστηρίξει την τροπολογία. Θα έδινε έτσι μια καλύτερη essence, ας πούμε, στο πλιάτσικο που υλοποιείται αυτή τη στιγμή στη «ΛΑΡΚΟ». Άρα, υπήρξαν πολιτικά υποκείμενα τα οποία πήραν αποφάσεις και οδηγηθήκαμε εκεί που οδηγηθήκαμε στη «ΛΑΡΚΟ».

Επόμενο ερώτημα. Λέτε, εσείς ως Κυβέρνηση όχι κάποιος άλλος, τα ίδια που λέγατε το 2020; Όχι. Το 2020 λέγατε άλλα πράγματα και φάνηκε τελικά. ότι δεν τα εννοούσατε. Γιατί το σχέδιό σας ήταν πολύ συγκεκριμένο. Και σας λέμε εμείς ότι αν κάνετε μια ανοιχτή διαδικασία διαλόγου στην αντίστοιχη οικονομική επιτροπή της Βουλής, θα ακούσετε πολλά σχέδια για το πώς μπορεί να λειτουργήσει η «ΛΑΡΚΟ». Και κλείνω εδώ με μια κρίσιμη φράση. Ποια είναι η διαφωνία μας; Εμφανίζετε τη «ΛΑΡΚΟ» σαν να είναι απλά ένα κουφάρι, ένα πρόβλημα. Και άρα λογιστικά να εκκαθαρίσουμε τους εργαζόμενους, τα προβλήματα κ.λπ..

Εμείς σας λέμε ότι η «ΛΑΡΚΟ» είναι μια παραγωγική μονάδα που έχει δυνατότητες. Αυτή είναι η ουσία της διαφωνίας. Η «ΛΑΡΚΟ» έχει δυνατότητες και μπορεί να προχωρήσει.

Και έρχομαι τώρα στο ζήτημα της άλλης τροπολογίας με την απιστία των τραπεζών. Πρέπει να απαντήσετε ένα πολύ απλό ερώτημα. Για ποιον λόγο δεν σας καλύπτει το άρθρο 53 του ν.4745/2020. Το άρθρο 53 λέει ότι ο εισαγγελέας οικονομικού εγκλήματος υποστηρίζεται στο έργο του από αριθμό ειδικών επιστημόνων, που μπορούν να λύσουν όλα αυτά τα τεχνικά. Δεν εξηγήσατε για ποιον λόγο με ψηφισμένο το άρθρο του ν.4745 υπάρχει κενό. Γιατί υπάρχει κενό; Όλα είναι εκεί μέσα και μπορούν να καλυφθούν.

Τι είπατε όμως; Και αυτό σας το δίνω. Νομίζω ότι εδώ είναι η ουσία. Αν ο εισαγγελέας θέλει να προχωρήσει η διαδικασία κόντρα στις εισηγήσεις των επιθεωρητών της Τράπεζας της Ελλάδος, θα πρέπει να έχει ιδιαίτερη αιτιολόγηση. Δηλαδή, πρακτικά είπατε ότι βάζετε επιπλέον εμπόδια στον εισαγγελέα που είχε εργαλεία για να προχωρήσει. Του λέτε ότι θα σε βάλω σε μία κόντρα με τους επιθεωρητές της Τράπεζας της Ελλάδος. Και εδώ είναι όλη ουσία για την οποία σας κατηγορούμε ότι δεν σας ενδιαφέρει η απόδοση δικαιοσύνης. Σας ενδιαφέρει να μπουν περισσότερα εμπόδια. Και είναι τόσο απλό και τόσο καθαρό.

**ΠΡΟΕΔΡΕΥΩΝ (Αθανάσιος Μπούρας):** Και ολοκληρώνουμε τις παρεμβάσεις αυτές με τον Κοινοβουλευτικό Εκπρόσωπο της Νέας Δημοκρατίας τον κ. Πλεύρη.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, να αναφερθώ στα τρία ζητήματα που συζητήθηκαν.

Πρώτα από όλα θα πω για το πόθεν έσχες. Σήμερα είχαμε και Επιτροπή Πόθεν Έσχες και θα ήθελα να ήταν ο κ. Ξανθόπουλος, γιατί είχαμε όλη την ενημέρωση. Αυτή τη στιγμή, ειπώθηκε ειδικά από τον Πρόεδρο της Ελληνικής Λύσης και από την κ. Τζάκρη ότι η παράταση η οποία δίνεται, δίδεται για κάποιον ύποπτο λόγο. Κύριε Πρόεδρε, εσείς ήσασταν και προεδρεύσατε και μας δώσατε την ενημέρωση. Πλέον, όπως γνωρίζετε, με τον καινούργιο νόμο τα στοιχεία όλα θα τα αντλεί η αρχή απευθείας από τις τράπεζες. Και πρέπει να απαντηθούν γύρω στα ενενήντα εκατομμύρια αιτήματα. Όλο αυτό το διάστημα γίνεται μια πολύ σημαντική δουλειά -που μέρος είμαστε και εμείς της επιτροπής που συμμετέχουμε και δικαστές- όπου προσπαθούμε να λύσουμε όλα τα επιμέρους ζητήματα και δεν μπόρεσε να ολοκληρωθεί μέχρι τις 30 Ιουνίου. Είναι ένα καθαρά πρακτικό κομμάτι, που όμως λύνει μια διαδικασία. Αυτό που κάνουμε, κύριοι συνάδελφοι, και πηγαίνουμε και παίρνουμε από τις τράπεζες 31 Δεκεμβρίου ό,τι έχουμε καταθέσει και το πηγαίνουμε, δεν θα χρειάζεται να γίνεται. Το σύνολο των τραπεζικών ιδρυμάτων είτε είσαι πελάτης είτε δεν είσαι, θα απαντά για το κάθε υπόχρεο πρόσωπο όχι μόνο για τους πολιτικούς, αλλά για το σύνολο των προσώπων, που είναι γύρω στις διακόσιες πενήντα χιλιάδες άτομα. Και η απάντηση θα είναι, κύριοι Υπουργοί, από ένα δευτερόλεπτο έως είκοσι τέσσερις ώρες.

Άρα είναι μια ολόκληρη διαδικασία που αλλάζει πλήρως όλη τη μορφή προς το καλύτερο και με ενίσχυση της διαφάνειας και δεν μπόρεσε να ολοκληρωθεί.

Τι γίνεται τώρα; Τώρα δίνεται η δυνατότητα -και πολύ σωστά παρά την παράταση- για όλα τα πολιτικά πρόσωπα να ανοίξει πλατφόρμα και να κατατεθεί πόθεν έσχες και με την παραδοσιακή του μορφή, όπως τη γνωρίζαμε. Όσοι έχουμε, λοιπόν, συγκεντρώσει μέχρι 31 Δεκεμβρίου, θα πάμε να καταθέσουμε.

Άκουσα τώρα τις αιτιάσεις του Κοινοβουλευτικού Εκπροσώπου της Ελληνικής Λύσης. Δεν αλλάζει κάτι. Πάντοτε η διαδικασία ήταν στις 30 Ιουνίου η κατάθεση και έναν μήνα μετά έκανες τις διορθώσεις, έκλεινε, ελεγχόταν και η δημοσιότητα γινόταν στο έτος μετά. Άρα ακολουθείται η κανονική διαδικασία. Και μάλιστα, όσοι καταθέσουμε -υπάρχει πολιτική δέσμευση για την Κυβέρνηση και όποιος από εμάς θέλει, μπορεί να πάει να καταθέσει- δεν απαλλάσσεται της υποχρέωσης να καταθέσει και ηλεκτρονικά όταν έρθει η ώρα. Το λέω για να κλείνουμε αυτή τη συζήτηση.

Και προφανώς γι’ αυτό που είπε ο Κοινοβουλευτικός Εκπρόσωπος του ΣΥΡΙΖΑ, θα καταθέσουμε ό,τι ορίζεται από το πόθεν έσχες και όχι ό,τι φαντάζεται ο καθένας ότι πρέπει να καταθέσουμε.

Δεύτερον, κύριε Πρόεδρε τώρα είναι η εφαρμογή της νέας διαδικασίας για την απιστία τραπεζών που είναι από 1η Ιουλίου. Και πολύ σωστά έρχεται ένα μέτρο το οποίο δεν περιορίζει καμμία δυνατότητα του εισαγγελέα, όπως λέγεται. Θα υπάρχουν δύο ελεγκτές-επιθεωρητές από την Τράπεζα της Ελλάδος που θα κάνουν μία έκθεση. Τι έχετε να φοβηθείτε σε αυτή την έκθεση;

Γιατί εγώ θα σας το πω και ανάποδα. Ένας εισαγγελέας, λοιπόν, που τρέχει προκαταρκτική και θέλει να αρχειοθετήσει την υπόθεση, πριν κάνει την οποιαδήποτε πράξη έχει τη δυνατότητα να ζητήσει και να δει τις εκθέσεις οι οποίες θα υπάρξουν. Και οι εκθέσεις αυτές είναι εκθέσεις επιθεωρητών της Τράπεζας της Ελλάδος. Τι λέτε τώρα εσείς; Ότι κάνει εποπτικό έλεγχο η Τράπεζα της Ελλάδος. Μα, εποπτικό έλεγχο κάνει σε κάθε πράξη; Εποπτικό έλεγχο κάνει στις τράπεζες.

Και θέλετε να μου πείτε ότι δύο επιθεωρητές που θα τους ζητήσει ο οικονομικός εισαγγελέας και θα πάνε σε ένα συγκεκριμένο δάνειο και θα δουν ότι δεν πληρούνται οι προϋποθέσεις και υπάρχει ζημία του τραπεζικού συστήματος ή δεν τηρήθηκαν οι κανόνες των τραπεζών, θα υπογράψουν μια έκθεση λέγοντας ψέματα, με κίνδυνο μετά -για να δούμε τις δυνατότητες του εισαγγελέα- με τους δικούς του συνεργάτες να έχει αντίκρουση και να ζητήσει την ποινική δίωξη και των συγκεκριμένων.

Ερχόμαστε, λοιπόν, και βάζουμε μια διαδικασία διασφάλισης από την πλευρά ότι οι υποθέσεις θα είναι ώριμες για να ασκείται ποινική δίωξη. Θα ξέρουν και τα στελέχη ότι όταν τηρούν τους κανόνες, θα έχουν μία έκθεση και δεν θα είναι ενδεχομένως έρμαιο της κάθε μήνυσης η οποία θα γίνει. Και αντιστοίχως εφοδιάζουμε τους εισαγγελείς με αυτές τις δυνατότητες.

Και τέλος, κύριε Πρόεδρε, για τη «ΛΑΡΚΟ» -προφανώς μετά θα γίνει και η συζήτηση της αντισυνταγματικότητας- ένα πράγμα δεν το καταλαβαίνω που λέγεται από παντού αναφορικά με την διάκριση των εξουσιών. Να συνεννοηθούμε. Τα δικαστήρια δεν νομοθετούν. Βγάζουν αποφάσεις με βάση τους νόμους. Το Σώμα το οποίο νομοθετεί είναι εδώ. Θέλετε να μου πείτε λοιπόν, κυρίες και κύριοι συνάδελφοι, ότι όταν νομοθετούμε λόγου χάρη για την αλλαγή μιας ποινικής διάταξης, δεν υπάρχουν εκκρεμείς ποινικές υποθέσεις που μπορεί να επηρεάζονται από αυτή την αλλαγή;

Αν αύριο το πρωί έρθουμε εδώ και νομοθετήσουμε, όπως νομοθετήσαμε, τη διαγραφή παραδείγματος χάριν, που το ζητούσατε, των προστίμων στους ανεμβολίαστους, δεν υπήρχαν υποθέσεις που δικάζονταν κι είχαν προσβάλει να διαγραφεί το πρόστιμό τους; Είπε κανείς εκεί αν από τη νομοθέτηση επηρεάζονται γενικώς και αορίστως εκκρεμείς υποθέσεις;

Όχι, κυρίες και κύριοι συνάδελφοι, γιατί η διάκριση των εξουσιών ακριβώς είναι ότι εμείς εδώ νομοθετούμε σύμφωνα πάντοτε με το Σύνταγμα και τα δικαστήρια εφαρμόζουν. Και αν ήταν δυνατό αυτό που εμείς θεωρούμε ότι πρέπει να νομοθετηθεί να το εξαρτάμε γενικώς και αορίστως από το αν υπάρχουν υποθέσεις, είτε επενδυτικού ενδιαφέροντος όταν αλλάζουμε επενδυτικό νόμο είτε περιβαλλοντικών ρυθμίσεων όταν αλλάζουμε περιβαλλοντικούς όρους είτε ποινικών ρυθμίσεων όταν αλλάζουμε τον ποινικό κώδικα, είτε αστικών ρυθμίσεων! Όταν δηλαδή φέρναμε τη συνεπιμέλεια εδώ πέρα δεν υπήρχαν εκκρεμείς υποθέσεις που ζητούσαν την επιμέλεια παιδιών;

Ακριβώς η κυρίαρχη Βουλή είναι… Να διαφωνήσουμε πολιτικά. Στα αυτονόητα, όμως, ότι η Βουλή νομοθετεί και τα δικαστήρια εφαρμόζουν τους νόμους δεν μπορούμε να διαφωνήσουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Θα δώσω τον λόγο τώρα στον Υπουργό κ. Βορίδη για να κλείσει αυτός ο κύκλος και αμέσως μετά θα μπούμε στην ένσταση αντισυνταγματικότητας, την οποία κατέθεσε η Πρόεδρος και οι Βουλευτές της Πλεύσης Ελευθερίας.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ.

Επιτρέψτε μου λίγο σε σχέση με την τροπολογία για τη «ΛΑΡΚΟ». Δεν άκουσα να παίρνετε καθαρή θέση στο ερώτημα, να τα πληρώσουμε τα χρέη ή όχι. Αυτή τη στιγμή υπάρχουν αυτές οι οφειλές. Η άποψη της Αντιπολίτευσης ποια είναι; 500 εκατομμύρια ευρώ, μισό δισεκατομμύριο, να πληρωθεί;

Λέτε: «Ποιος φταίει που τα χρέη είναι αυτά;». Να σας πω. Η «ΛΑΡΚΟ» ιδρύθηκε το 1963. Το 1982 μπαίνει σε καθεστώς ελέγχου, δεκαεννιά χρόνια μετά. Το 1987 μπαίνει σε εκκαθάριση για πρώτη φορά. Από το 2008 ως το 2019 σωρεύει ζημιές 600 εκατομμύρια ευρώ.

Σε όλες αυτές τις χρήσεις είναι ζήτημα αν υπάρχουν δύο ή τρεις κερδοφόρες χρήσεις. Το 2020 μπαίνει σε ειδική εκκαθάριση, ενώ από το 2014 ήδη υπάρχει θέμα κρατικών ενισχύσεων και η Ευρωπαϊκή Ένωση ζητά την ανάκτηση των ποσών από την εταιρεία, που έχει δώσει για να καταβάλει τη μισθοδοσία.

Ρωτήσατε, κύριε Σαράκη, ποιος, λοιπόν, φταίει. Στη διάρκεια από το 1982 μέχρι το 2024; Πολύς κόσμος. Αλλά να το πω και διαφορετικά: Όλοι αυτοί οι διαφορετικοί από το 1982 ως το 2024, σαράντα χρόνια, που διαμορφώνουν αυτό το οικονομικό αποτέλεσμα, κατά την κρίση σας -και δικές σας διοικήσεις- ενεργούσαν προς βλάβη της εταιρείας; Όλοι αυτοί, σκοπίμως και δολίως, σαράντα χρόνια υπονόμευαν μια κερδοφόρα εταιρεία, μια λαμπρή εταιρεία; Έτσι λέτε;

Διότι εδώ υπάρχει ένα διαχρονικό πρόβλημα. Σε αυτό το διαχρονικό πρόβλημα, το οποίο δεν επελύθη από πάρα πολλές κυβερνήσεις -δεν είναι μία, είναι σαράντα χρόνια διακυβέρνηση αυτό- σε αυτό, λοιπόν, η άποψή σας τελικά ποια είναι; Αυτό αναρωτιέμαι εγώ.

Είπε ο κ. Καραθανασόπουλος διάφορα τεχνικά, θα μπορούσε να γίνει αυτό, θα μπορούσε να γίνει εκείνο, θα μπορούσε να γίνει το άλλο. Δεν ξέρω. Αλλά εγώ απαντώ σε αυτά τα «θα μπορούσε», όλοι αυτοί οι άνθρωποι που διοίκησαν όλον αυτόν τον καιρό, κύριε Καραθανασόπουλε, κανείς δεν ήθελε το καλό της εταιρείας για να κάνει όλα αυτά τα ωραία που σκεφτήκατε; Γιατί κατά την άποψή μου κάτι άλλο θα συνέβη, κάτι πιο δομικό, κάτι πιο βαθύ, που οδηγούσε σε αυτή τη σώρευση των χρεών.

Επαναλαμβάνω: η μέριμνα και η φροντίδα για τους εργαζόμενους, φυσικά και οφείλει να υπάρχει, αλλά από την άλλη μεριά, ναι, δεν μπορούμε να αποφύγουμε το ερώτημα: Θα παίρνουμε λεφτά από τον φορολογούμενο για να τα δίνουμε σε μια διαχρονικά ζημιογόνα εταιρεία; Θα παίρνουμε λεφτά, τα οποία θα τα αφαιρούμε από κάπου; Γιατί δεν είναι ατελείωτα τα χρήματα. Σε αυτό δεν απάντησε κανείς.

Όσο για την περίφημη παρέμβασή μας, είχε την ευγενή καλοσύνη η κυρία Πρόεδρος της Πλεύσης Ελευθερίας να καταθέσει το δικόγραφο, το οποίο συζητήθηκε. Και βλέπω το αίτημα, να υποχρεωθεί η πρώτη των καθ’ ων, η εταιρεία, να συνεχίσει να μας απασχολεί προσωρινά μετά την 10-4-2024, δηλαδή την υποτιθέμενη λήξη της τελευταίας σύμβασης εργασίας ορισμένου χρόνου. Άρα υπήρχαν, προφανώς, συμβάσεις εργασίας ορισμένου χρόνου και ζητούν εδώ οι εργαζόμενοι να συνεχιστούν αυτές οι συμβάσεις εργασίας ορισμένου χρόνου και μετά τη λύση τους.

Διαβάζω και την τροπολογία, η οποία άκουσα ότι θα οδηγούσε σε κατάργηση της δίκης. Πως θα οδηγήσει σε κατάργηση της δίκης μια τροπολογία η οποία δεν λέει τίποτε για το θέμα της φύσεως των συμβάσεων ορισμένου χρόνου, η οποία σε αυτό που προσθέτει δεν έχει να κάνει τίποτε με το αντικείμενο της δίκης;

Και άκουσα από την πλευρά του Κοινοβουλευτικού Εκπροσώπου της Νέας Αριστεράς ένα εύλογο ερώτημα: Και τότε η πληρεξουσία του Νομικού Συμβουλίου του Κράτους τι πήγε να κάνει με αυτή τη γνωστοποίηση; Να πω την αμαρτία μου: Δεν έχω ιδέα. Γιατί δεν έχω ιδέα; Γιατί δεν ξέρω είπε, γιατί δεν ξέρω ποιος ήταν ο ισχυρισμός της, γιατί δεν ξέρω τι εννοούσε και πάντως από αυτό που διαβάζω το μόνο σίγουρο ήταν ότι καμμία σχέση δεν έχει αυτή η τροπολογία με τη δίκη η οποία υπήρχε σε εκκρεμότητα και έπρεπε να κριθεί.

(Χειροκροτήματα από την πτέρυγα της Νέας Δημοκρατίας)

Άρα, λοιπόν, όλες αυτές οι αιτιάσεις, με συγχωρείτε, πέφτουν στο κενό. Την απορία μου θα προσπαθήσω να τη λύσω, να σας πω την αλήθεια, αλλά τη διατηρώ αυτή τη στιγμή.

Τώρα, άκουσα να λέει ο Κοινοβουλευτικός Εκπρόσωπος της Ελληνικής Λύσης κάτι το οποίο με προβλημάτισε. Εσείς είστε αυστηροί στα θέματα διαφάνειας. Ούτε μύγα στο σπαθί σας, φαντάζομαι. Εμείς, λοιπόν, τι είπαμε τώρα; Είπαμε ότι αυτή η παράταση που γίνεται για τη διαλειτουργικότητα -να πούμε και τι είναι η διαλειτουργικότητα, αυτόματη ανάκτηση των στοιχείων που δηλώνονται στη δήλωση πόθεν έσχες από τα χρηματοπιστωτικά ιδρύματα, που θα μας δίνουν αυτομάτως τους λογαριασμούς, από εν πάση περιπτώσει όλα τα σημεία που μπορούν να αντληθούν αυτομάτως στοιχεία από τον ελεγχόμενο, από τον υπόχρεο προς δήλωση. Αυτή είναι η διαλειτουργικότητα. Έχετε δει ότι υπάρχει καθυστέρηση και αυτό είναι που καθιστά απαραίτητη την παράταση.

Όμως, για να μην υπάρχει σκιά στη διαφάνεια -εσείς εδώ έπρεπε να μας χειροκροτάτε όρθιοι στο σημείο αυτό- για να μην υπάρχει σκιά, τι είπαμε εμείς; Τα πολιτικά πρόσωπα που είναι υπόχρεοι θα την κάνουν τη δήλωση με το παλαιό σύστημα. Μάλιστα. Και τι ήρθατε και μας είπατε τώρα εδώ; Με παραξένεψε αυτό, με υποψίασε σχεδόν. Γιατί; Διότι αντί να χειροκροτάτε την ενέργεια αυτή και να πείτε μπράβο στην Κυβέρνηση, που αντί να κρυφτεί πίσω από την παράταση, είπε ότι όλοι μας θα υποβάλλουμε τη δήλωση με το υφιστάμενο πλαίσιο και καθεστώς, αυτό που ίσχυε μέχρι να ενεργοποιηθεί η διαλειτουργικότητα, μας είπατε: «Και τι νόημα έχει το 30 Ιουνίου; Θα κάνουν τη δήλωση 30 Ιουνίου, έχουν και περιθώριο ούτως ή άλλως πάντοτε έναν μήνα και μετά, λέει, δεν ελέγχονται οι δηλώσεις πόθεν έσχες, ε θα ελεγχθούν όταν είναι να ελεγχθούν». Κάθε φορά δεν γίνεται έτσι; Καινούργιο είναι αυτό;

Έχετε κάποιον λόγο να μην θέλετε; Όχι, δεν έχετε λόγο να μην θέλετε. Άρα, λοιπόν, επικροτείτε την πρωτοβουλία της Κυβερνήσεως για διαφάνεια. Διότι εδώ είναι που όλοι πρέπει να καταθέσουν το πόθεν έσχες τους και να μην κρυφτούν πίσω από οτιδήποτε και ειδικά από τίποτα τέτοιες αιτιάσεις.

(Χειροκροτήματα από την πτέρυγα της Νέας Δημοκρατίας)

**ΣΤΥΛΙΑΝΟΣ ΦΩΤΟΠΟΥΛΟΣ:** Δεν είπα αυτό.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Και τελειώνω με την κριτική που δέχθηκα και δέχτηκε το επιχείρημά μου, η επιχειρηματολογία μου, για το θέμα της απιστίας. Τι είπε ο φίλαθλος και αγαπητός Κοινοβουλευτικός Εκπρόσωπος του ΠΑΣΟΚ;

Λέει: «μα τι κάνετε τώρα; Βάζετε κάτι επιθεωρητές της Τραπέζης της Ελλάδος να κάνουν κάτι εκθέσεις. Έχει ποτέ διαπιστώσει η Τράπεζα της Ελλάδος καμμία παράβαση τραπεζικών στελεχών;». Για να δείτε πόσο απαραίτητη είναι αυτή η τροπολογία. Ευτυχώς που το είπατε. Γιατί; Γιατί δείχνει την έλλειψη κατανοήσεως που έχετε -όχι ότι είναι εύκολο- στο τι είναι η τραπεζική εποπτεία που ασκεί η Τράπεζα της Ελλάδος. Εσείς νομίζετε ότι η τραπεζική εποπτεία είναι ότι παίρνει μία-μία τη δανειακή σύμβαση που συνάπτεται σε κάθε χρηματοπιστωτικό ίδρυμα η Τράπεζα της Ελλάδος και βλέπει αν είναι καλή ή κακή; Αυτό λέτε;

**ΜΙΧΑΗΛ ΚΑΤΡΙΝΗΣ:** Σοβαρά μιλάτε; Έτσι γίνεται; Μία-μία; Τόσα ξέρετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα πω τώρα τι ξέρω.

Γιατί άγχος; Γιατί;

**ΜΙΧΑΗΛ ΚΑΤΡΙΝΗΣ:** Γιατί είστε προσβλητικός.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Γιατί; Δεν είναι τίποτα.

Εγώ αντίθετα λέω το εξής. Επειδή δεν είμαι καθόλου προσβλητικός. Γνωρίζω την πολυπλοκότητα της τραπεζικής εποπτείας και γνωρίζω το πόσο εξειδικευμένο και δύσκολο θέμα είναι. Γνωρίζω γιατί κατά τύχη ασχολήθηκα. Δεν υπάρχει άλλος λόγος. Κατά τύχη. Επειδή, λοιπόν, τα γνωρίζω όλα αυτά σας λέω ότι στη γενική εποπτεία που ασκεί η Τράπεζα της Ελλάδος κοιτάει γενικότερα οικονομικά στοιχεία. Αυτό που αξιώνουμε εδώ είναι ειδικό. Άρα, στο επιχείρημα σας: «έχει στείλει κανέναν κατηγορούμενο;» η απάντηση είναι για να στείλει κάποιον κατηγορούμενο πρέπει να δει μία συγκεκριμένη σύμβαση. Μόνο που αυτοί έχουν τη γνώση και τα μοντέλα που σας εξήγησα προηγουμένως προκειμένου να κρίνουν πάρα πολύ εξειδικευμένα πράγματα. Αυτό, λοιπόν, είναι που ζητάμε.

**ΜΙΧΑΗΛ ΚΑΤΡΙΝΗΣ:** Να φύγει απ’ τον εισαγγελέα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ακούστε. Δυο λεπτά.

**ΠΡΟΕΔΡΕΥΩΝ (Αθανάσιος Μπούρας):** Κύριε Κατρίνη, μη διακόπτετε. Ακούτε μόνο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εμένα δεν με πειράζει η διακοπή μόνο να συνεννοούμαστε. Όχι, τίποτα άλλο.

**ΠΡΟΕΔΡΕΥΩΝ (Αθανάσιος Μπούρας):** Πειράζει εμένα, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Σωστό.

Ακούστε λίγο την αρχιτεκτονική της διάταξης. Έχουμε προκαταρκτική εξέταση. Όχι ακόμα ποινική δίωξη. Ελέγχει, λοιπόν, ο εισαγγελέας ύποπτους για τυχόν τέλεση αξιόποινων πράξεων. Ωραία. Τι έρχεται και λέει σε ένα σύνθετο ζήτημα; Σας είπα πολλά παραδείγματα. Δεν μου απαντήσατε σε κανένα. Αν αύριο, λοιπόν, μια τράπεζα έχει χαρίσει τα χρέη ενός συνεταιρισμού ή τα περικόψει, κάνει απιστία ή δεν κάνει; Τι λέτε;

**ΜΙΧΑΗΛ ΚΑΤΡΙΝΗΣ:** Αυτή είναι δικιά σας δουλειά ή δικιά μου;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Απάντηση. Τι λέμε, λοιπόν; Επειδή μπορεί η τράπεζα να ελεγχθεί γι’ αυτό, έρχεται ο εισαγγελέας και τι ζητάει; Λέμε να έχει αυτή την έκθεση των εξειδικευμένων και γνωστών επιθεωρητών, αυτών που ξέρουν το αντικείμενο που την εκτίμηση, κύριε Κατρίνη, δεν θα την κάνουν στη βάση του αν έκοψε κεφάλαιο ή πόσες δόσεις έδωσε μόνον, αλλά θα βάλουν μέσα με μία πολύ μεγαλύτερη και απαιτητική έννοια που είναι η έννοια της εποπτείας και πολύ περισσότερα πράγματα, θα τα εισάγουν στην έκθεση τους για να κάνει τη δουλειά του ο εισαγγελέας. Και μου λέτε «όχι γιατί μπορεί να βάλει πραγματογνώμονα». Και ποιος του στερεί το δικαίωμα να βάλει και πραγματογνώμονα;

**ΜΙΧΑΗΛ ΚΑΤΡΙΝΗΣ:** Η διάταξη.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όχι βέβαια. Κανένα εισαγγελικό δικαίωμα δεν αποστερείται.

**ΜΙΧΑΗΛ ΚΑΤΡΙΝΗΣ:** Κάνετε λάθος. Για διαβάστε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ακούστε.

Να σας τη διαβάσω, να μη χάνουμε χρόνο επί του πραγματικού. Είναι πρόταση των δύο επιθεωρητών αλλά μετά ταύτα σε τίποτε δεν κωλύονται τα δικαιώματα του εισαγγελικού λειτουργού. Θέλει να διατάξει πραγματογνωμοσύνη; Θα διατάξει. Θέλει να διατάξει εμμάρτυρες αποδείξεις; Θα διατάξει. Θέλει να διατάξει ό,τι άλλο θέλει να διατάξει; Θα το κάνει. Και έχει και τη δυνατότητα να κινήσει την ποινική δίωξη. Απλώς, προφανώς από αυτή τη διαδικασία, θα πρέπει κάπως, αν διαφωνεί, να αντικρούονται αυτά που του λένε οι επιθεωρητές για να σχηματίσει τη δικανική του κρίση. Πού είναι το κακό σ’ αυτό; Πού είναι το επιλήψιμο σ’ αυτό; Πού είναι το ύποπτο σ’ αυτό; Γιατί του βάζουμε στενό κορσέ ενώ έχει όλα τα δικαιώματα που έχει κατά την δικονομία; Του βάζουμε μόνο τι; «Πάρε, ρε αδερφέ και αυτή την εξειδικευμένη γνώση από ανθρώπους που ξέρουν το συγκεκριμένο θέμα και ασχολούνται από το πρωί μέχρι το βράδυ με αυτό, για ειδικά τεχνικά ζητήματα».

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, νομίζω ότι αυτές οι υποψίες είναι υπερβολικές. Οφείλω να σας πω ότι είναι σημαντικό να βρούμε -εγώ σας το λέω γενικότερα- μία στάθμιση σε αυτά τα ζητήματα, ειδικά της τραπεζικής απιστίας, για να μπορέσουμε να έχουμε και αποτελεσματική προσέγγιση πολλών προβληματικών περιπτώσεων και δανείων τα οποία χρειάζεται να τα ρυθμίσουμε, στα οποία χρειάζεται να βρούμε λύση, στα οποία χρειάζεται να δώσουμε απαντήσεις. Εκεί θα μας βοηθήσει η σκέψη της τράπεζας για το αν έχουν τηρηθεί οι χρηματοπιστωτικοί κανόνες ή όχι.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ. Πριν μπούμε στην ένσταση αντισυνταγματικότητας και επειδή ακούστηκαν κάποια νούμερα, να τα αποκαταστήσω εγώ που είμαι και Πρόεδρος στην Επιτροπή του πόθεν έσχες. Για τη γνώση σας και μόνο υπάρχουν τριακόσια δέκα πιστωτικά ιδρύματα, δηλαδή τράπεζες, ασφαλιστικές εταιρείες, χρηματιστηριακές εταιρείες. Και σε αυτά απευθύνονται διακόσιες ενενήντα χιλιάδες υπόχρεοι, είναι δεν είναι πελάτες ενός πιστωτικού ιδρύματος εκ των τριακοσίων δέκα. Καταλαβαίνετε πόσο δύσκολο είναι το σύστημα και εν πάση περιπτώσει βρισκόμαστε στη φάση της ολοκλήρωσης. Κλείνω αυτή την παρένθεση γιατί ήθελα να ξέρετε μόνο ότι δεν είναι τέσσερις τράπεζες ή πέντε ή δεκαεπτά. Είναι τριακόσια δέκα πιστωτικά ιδρύματα και δεν είμαστε εμείς μόνο υπόχρεοι δηλώσεων περιουσιακής κατάστασης αλλά είναι διακόσιες ενενήντα χιλιάδες υπόχρεοι σε όλο το ελληνικό κράτος την ευθύνη των οποίων και τον συντονισμό, με τον νέο νόμο 5026, τον έχει η Βουλή των Ελλήνων.

Η κυρία Πρόεδρος και οι Βουλευτές της Πλεύσης Ελευθερίας προβάλλουν αντιρρήσεις αντισυνταγματικότητας και ζητούν να αποφανθεί η Βουλή και γι’ αυτό θα εφαρμόσουμε την παράγραφο 2 του άρθρου 100 του Κανονισμού της Βουλής με το οποίο έχουν δικαίωμα να μιλήσουν η λέγουσα, συγκεκριμένα η Πρόεδρος της Πλεύσης Ελευθερίας, κ. Ζωή Κωνσταντοπούλου, ο αντιλέγων που έχει δηλωθεί ότι θα είναι ο Βουλευτής και Κοινοβουλευτικός Εκπρόσωπος της Νέας Δημοκρατίας, κ. Πλεύρης, οι Πρόεδροι των Κοινοβουλευτικών Ομάδων ή οι Κοινοβουλευτικοί Εκπρόσωποι καθώς και αρμόδιοι Υπουργοί. Αυστηρά -το τονίζω για να μην υπάρχουν παρεξηγήσεις- για πέντε λεπτά με πολύ ελάχιστη ανοχή. Και πρέπει να γίνει αυτό. Θα σας παρακαλέσω από την αρχή, όσοι θα πάρουν τον λόγο να τηρήσουν αυτόν τον χρόνο.

Κυρία Πρόεδρε, ελάτε στο Βήμα. Έχετε τον λόγο ως λέγουσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Αναχώρησε ο κ. Βορίδης. Ήθελα να του απαντήσω στην ερώτηση εάν θα πρέπει να πληρώσετε τα 500 εκατομμύρια ευρώ χρέη που λέτε ότι έχει η «ΛΑΡΚΟ». Η απάντηση την οποία δίνει η Πλεύση Ελευθερίας είναι ότι πρέπει να γίνει λογιστικός έλεγχος των χρεών αυτών, να καταλογιστεί η ζημιά σε εκείνους που την προκάλεσαν και το ελληνικό δημόσιο να ασκήσει αγωγές και να πληρώσουν βεβαίως, να πληρώσετε τα στελέχη που έχετε προκαλέσει ζημίες στη «ΛΑΡΚΟ».

Η τροπολογία που εισάγετε προβλέπει -και κάνετε ότι δεν το καταλαβαίνετε- ότι «ο ειδικός διαχειριστής» -επί λέξει διαβάζω- «έχει τη δυνατότητα να αποφασίσει τον περιορισμό ή τη διακοπή λειτουργίας της «ΛΑΡΚΟ», έχει τη δυνατότητα σε περίπτωση περιορισμού ή διακοπής της λειτουργίας της να προβεί σε διάφορες συμβάσεις, έχει τη δυνατότητα να μεταβιβάσει την επιχείρηση σε καθεστώς παύσης λειτουργίας».

Δηλαδή, με λίγα λόγια, του δίνετε την εξουσία να κλείσει τη «ΛΑΡΚΟ», να μείνουν χωρίς δουλειά οι εργαζόμενοι και να μεταβιβαστεί η «ΛΑΡΚΟ» σε ιδιώτη, όπως δρομολογείται, χωρίς να έχει την υποχρέωση να καταβάλει μισθούς. Εξυπηρετείτε, δηλαδή, τα συμφέροντα εκείνων στους οποίους θέλετε να χαρίσετε μια κερδοφόρα επιχείρηση, για την οποία διαβάζω την πρώτη παράγραφο της αίτησης ασφαλιστικών μέτρων των εργαζομένων: «Η γενική μεταλλευτική και μεταλλουργική ανώνυμη εταιρεία «ΛΑΡΚΟ», είναι στρατηγικής σημασίας επιχείρηση για την ανάπτυξη της βιομηχανίας στη χώρα μας. Είναι η μοναδική βιομηχανία στην Ευρωπαϊκή Ένωση που παράγει σιδηρονικέλιο, το οποίο έχει χαρακτηριστεί ως ΚΟΠΥ, Κρίσιμη Ορυκτή Πρώτη Ύλη και είναι η πρώτη ύλη για την παραγωγή προϊόντων ανοξείδωτου χάλυβα, αλλά και συσσωρευτών ενέργειας. Ο ανοξείδωτος χάλυβας αξιοποιείται στην ναυπηγοεπισκευαστική, στην αεροναυπήγηση, στην κατασκευή εργαλείων και μηχανημάτων βιομηχανίας, δεξαμενών αποθήκευσης και αγωγών μεταφοράς υγρών καυσίμων και αερίων, δεξαμενών αποθήκευσης τροφίμων, ιατρικού εξοπλισμού, εξοπλισμού εστίασης, οικιακών συσκευών, κτιριακών υποδομών, υψηλής αντοχής οικιακών συσκευών, στην πολεμική βιομηχανία και άλλα. Μπορεί να παράξει ανοξείδωτο χάλυβα, όπως έχει πράξει στο παρελθόν και μάλιστα με σχετική μελέτη σκοπιμότητας». Έχει κατατεθεί στα Πρακτικά η αίτηση ασφαλιστικών μέτρων, για να απαντήσω ότι είναι απορίας άξιον πώς καταφέρατε όσοι κυβερνήσατε -και οι σημερινοί κυβερνώντες- να καταντήσετε ζημιογόνα μια επιχείρηση…

Κύριε Σταϊκούρα, δεν θέλετε να καθίσετε στα υπουργικά έδρανα; Υπογράφετε –νομίζω- και την τροπολογία και καλό θα ήταν κάποιος να την υποστηρίξει από αυτούς που την υπογράφουν. Ο κ. Πετραλιάς είναι Υφυπουργός. Θα ήταν χρήσιμο ένας Υπουργός που την υπογράφει, να καθίσει στα έδρανα και να την υποστηρίξει. Στείλατε τον κ. Βορίδη και τον κ. Πλεύρη.

**ΑΘΑΝΑΣΙΟΣ ΠΛΕΥΡΗΣ:** Εγώ είμαι Κοινοβουλευτικός Εκπρόσωπος. Δεν με έστειλε κανείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι απορίας άξιον.

Παρακαλώ, την καταθέτω ξανά στα Πρακτικά και όσες άλλες φορές θα χρειαστεί.

(Στο σημείο αυτό η Πρόεδρος της Πλεύσης Ελευθερίας κυρία Ζωή Κωνσταντοπούλου καταθέτει για τα Πρακτικά την προαναφερθείσα αίτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η αίτηση ασφαλιστικών μέτρων οδήγησε σε προσωρινή διαταγή που διαρκούσε μέχρι 18 Ιουνίου. Υπήρχε προσδιορισμένο δικαστήριο στις 18 Ιουνίου και στις 17 Ιουνίου το βράδυ καταθέσατε την κρίσιμη τροπολογία, με την οποία επιχειρήσατε να παρέμβετε στην εν εξελίξει δικαστική διαδικασία και η εκπρόσωπος του ελληνικού δημοσίου την έφερε στο ακροατήριο. Και έρχεται ο Υπουργός Επικρατείας και λέει: «Δεν έχω ιδέα, γιατί ήρθε η πληρεξουσία του δημοσίου και παρενέβη στη δίκη και γιατί κατέθεσε την τροπολογία. Τώρα που διαβάζω την αίτηση ασφαλιστικών μέτρων, δεν καταλαβαίνω γιατί παρενέβη το δημόσιο».

Σοβαρά; Έτσι θα συνεχίσετε, κοροϊδεύοντας και παριστάνοντας ότι δεν καταλαβαίνετε; Μιλάμε για ευθεία παραβίαση του Συντάγματος.

Για να απαντήσω στον κ. Πλεύρη που προηγουμένως με ρωτούσε ποια άρθρα του Συντάγματος παραβιάζονται. «Ποιο άρθρο» με ρωτούσατε, κύριε Πλεύρη. Είναι πάνω από δεκατέσσερα τα άρθρα. Σημειώστε, παρακαλώ, για να μου απαντήσετε.

Παραβιάζεται, λοιπόν, το άρθρο 1 που ορίζει ποιο είναι το πολίτευμα της Ελλάδας και ότι όλες οι εξουσίες πηγάζουν από τον λαό, υπάρχουν υπέρ αυτού και του έθνους και ασκούνται όπως ορίζει το Σύνταγμα. Το καταθέτω στα Πρακτικά.

Παραβιάζεται το άρθρο 2, το οποίο προβλέπει ότι ο σεβασμός και η προστασία της αξίας του ανθρώπου αποτελούν την πρωταρχική υποχρέωση της πολιτείας. Το καταθέτω στα Πρακτικά.

Παραβιάζεται το άρθρο 5 που προβλέπει ότι καθένας έχει δικαίωμα να αναπτύσσει ελεύθερα την προσωπικότητά του και να συμμετέχει στην κοινωνική, οικονομική και πολιτική ζωή της χώρας, πράγμα το οποίο παραβιάζεται για τους εργαζόμενους και τις οικογένειές τους. Το καταθέτω στα Πρακτικά.

Παραβιάζεται το άρθρο 8 που προβλέπει ότι κανένας δεν στερείται χωρίς τη θέλησή του τον δικαστή που του έχει ορίσει ο νόμος. Το καταθέτω στα Πρακτικά. Θέλετε να στερήσετε τον δικαστή, τον Πρόεδρο του Μονομελούς Πρωτοδικείου Αθηνών, από τους επτακόσιους ογδόντα έναν εργαζόμενους στη «ΛΑΡΚΟ» και να γίνετε εσείς δικαστής τους και να αποφασίσετε εσείς για την τύχη τους, για τις ζωές τους, για την εργασία τους, ενώ το αρμόδιο δικαστήριο έχει αποφασίσει να συνεχίσουν να εργάζονται και να συνεχίσει η «ΛΑΡΚΟ» να καταβάλει την αμοιβή τους για την εργασία τους.

Παραβιάζεται το άρθρο 9 που προβλέπει ότι η κατοικία του καθενός είναι άσυλο. Η ιδιωτική και η οικογενειακή ζωή του ατόμου είναι απαραβίαστη. Θέλετε να τους πετάξετε έξω και από τις οικίες τους που βρίσκονται στο χώρο ακριβώς του εργοστασίου, όπου μένουν για δεκαετίες.

Παραβιάζεται το άρθρο 20 που λέει ότι καθένας έχει δικαίωμα στην παροχή έννομης προστασίας από τα δικαστήρια και μπορεί να αναπτύξει σε αυτά τις απόψεις του για τα δικαιώματα ή τα συμφέροντά του, όπως νόμος ορίζει. Το καταθέτω στα Πρακτικά. Θέλετε να στερήσετε το δικαίωμα ακρόασης και πρόσβασης στη δικαιοσύνη. Θέλετε να στερήσετε τη δικαστική κρίση από τους ανθρώπους.

Παραβιάζεται το άρθρο 21, το οποίο προβλέπει ότι η οικογένεια ως θεμέλιο συντήρησης και προαγωγής του έθνους, καθώς και ο γάμος, η μητρότητα και η παιδική ηλικία τελούν υπό την προστασία του κράτους. Το κράτος μεριμνά για τη διασφάλιση συνθηκών αξιοπρεπούς διαβίωσης όλων των πολιτών. Πετάτε οικογένειες που ζουν επί δεκαετίες στη Λάρυμνα και στους χώρους της «ΛΑΡΚΟ», τις πετάτε στην ανεργία και θέλετε να ζήσουν με το βασικό μισθό σε κάποια άλλη επικράτεια, προσλαμβανόμενος ο εργαζόμενος που θα απολύσετε ως διοικητικός υπάλληλος, ενώ είναι εξειδικευμένοι οι εργάτες και οι υπάλληλοι, οι εργαζόμενοι της «ΛΑΡΚΟ».

Παραβιάζεται το άρθρο 22, το οποίο προβλέπει ότι η εργασία αποτελεί δικαίωμα και προστατεύεται από το κράτος που μεριμνά για τη δημιουργία συνθηκών απασχόλησης όλων των πολιτών και για την ηθική και υλική εξύψωση του εργαζομένου, αγροτικού και αστικού πληθυσμού. Όλοι οι εργαζόμενοι, ανεξάρτητα από φύλο ή άλλη διάκριση, έχουν δικαίωμα ίσης αμοιβής για ίσης αξίας εργασία. Τους εργαζόμενους αυτούς, προφανώς, δεν τους θεωρείτε πολίτες.

Παραβιάζεται το άρθρο 25, το οποίο προβλέπει ότι τα δικαιώματα του ανθρώπου ως ατόμου και ως μέλους του κοινωνικού συνόλου και η αρχή του κοινωνικού κράτους δικαίου τελούν υπό την εγγύηση του κράτους και όλα τα κρατικά όργανα και η πολιτεία οφείλουν να σέβονται όλα τα δικαιώματα τα οποία ανέφερα προηγουμένως.

Δεν σημειώνετε πια βλέπω, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ:** Τα σημειώνω. Τα έχω σημειώσει όλα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα σημειώνετε; Ωραία.

Παραβιάζεται το άρθρο 26 που προβλέπει τη διάκριση των εξουσιών, κύριε Πλεύρη, κύριε Βορίδη που απουσιάζετε, κύριε Σταϊκούρα που δεν κάθεστε στα υπουργικά έδρανα, στα κυβερνητικά έδρανα, για να υποστηρίξετε την τροπολογία που υπογράφετε. Η νομοθετική λειτουργία ασκείται από τη Βουλή, η εκτελεστική από τον Πρόεδρο της Δημοκρατίας και την Κυβέρνηση, η δικαστική λειτουργία από τα δικαστήρια. Οι αποφάσεις τους εκτελούνται στο όνομα του ελληνικού λαού. Το καταθέτω στα Πρακτικά.

Παραβιάζετε την αρχή της ανεξαρτησίας της δικαστικής λειτουργίας και θα έρθω και σε αυτό στη συνέχεια.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, γιατί έχετε πάει στα δέκα λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι τόσες οι παραβιάσεις που τι να κάνουμε; Ο κ. Βορίδης, που έλεγε παραμύθια, μίλησε από πέντε, δεκαπέντε λεπτά.

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, ο Κανονισμός έγινε για να εφαρμόζεται. Παράκληση θερμή: Ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αν αποσύρετε την τροπολογία, θα ολοκληρώσω πολύ γρήγορα.

Παραβιάζονται τα άρθρα 73 και 74 του Συντάγματος και τα επόμενα άρθρα, τα οποία προβλέπουν τις προϋποθέσεις για την κατάθεση τροπολογίας. Εν προκειμένω, η τροπολογία αυτή είναι παντελώς άσχετη με το σχέδιο νόμου που αφορά στην ασφάλιση αυτοκινήτων. Παντελώς άσχετη. Καταθέτω στα Πρακτικά τα άρθρα 73, 74 και επόμενα.

Παραβιάζεται το άρθρο 87 του Συντάγματος, το οποίο προβλέπει ότι η δικαιοσύνη απονέμεται από δικαστήρια συγκροτούμενα από τακτικούς δικαστές που απολαμβάνουν λειτουργική και προσωπική ανεξαρτησία.

Παραβιάζετε την ανεξαρτησία της δικαιοσύνης γιατί παρεμβαίνετε και είναι ντροπή μια ολόκληρη Κυβέρνηση που κρύβεται και δεν υποστηρίζει την τροπολογία να θέλει να επηρεάσει το Μονομελές Πρωτοδικείο Αθηνών. Και εμφανίζετε μη υπογράφοντα Υπουργό να λέει: «δεν κατάλαβα γιατί πήγε η δικηγόρος του δημοσίου, τι πήγε να πει εκεί και γιατί παρενέβη στη δίκη». Θα μας πει κάποιος ποιος την έστειλε, αν κατάλαβε ή έτσι περιμένετε να περάσει η τροπολογία; Το καταθέτω στα Πρακτικά.

Παραβιάζεται το άρθρο 106 του Συντάγματος που προβλέπει ποιες είναι οι προϋποθέσεις της άσκησης και της χάραξης των τομέων της οικονομικής ανάπτυξης και της εθνικής οικονομίας. Επίσης, προβλέπει ότι οι συγκεκριμένες ρυθμίσεις που αφορούν στη συμμετοχή του κράτους ή άλλων δημοσίων φορέων σε δημόσιες επιχειρήσεις είναι υψηλότατου δημοσίου συμφέροντος. Το καταθέτω στα Πρακτικά.

Δεν είναι, λοιπόν, ότι δεν γνωρίζετε ποια άρθρα παραβιάζονται. Είναι ότι παριστάνετε ή θα θέλατε να παραστήσετε ότι δεν καταλάβατε τι είναι αυτό που διεξάγεται. Με την αναδρομική δε ισχύ την οποία φέρνετε, να ισχύσει ο νόμος από την παραμονή της δικασίμου, εκείνο το οποίο τελικώς επιχειρήσατε ήταν να ακυρώσετε τη δικαστική διαδικασία και ευτυχώς βρέθηκε ένας δικαστής και σας είπε: «Τι είναι αυτό που μου φέρατε; Μη ψηφισμένη τροπολογία;». Πώς, όμως, εγώ να επαφεθώ στις αντιστάσεις του ενός δικαστή, κύριοι, όταν ολόκληρη Κυβέρνηση κινητοποιείται; Και πώς να πιστέψουμε ότι μέσα από αυτή τη διαδικασία μπορεί να υπάρξει ανεξάρτητη δικαστική λειτουργία;

Η Πλεύση Ελευθερίας, επιμένοντας ότι πρέπει επιτέλους να σταματήσετε να στραγγαλίζετε το κράτος δικαίου και τη δικαιοσύνη, επιμένοντας ότι ο αγώνας των εργαζομένων για τα δικαιώματά τους είναι αγώνας όλων μας, σας ζητά να αποσύρετε την τροπολογία. Έχετε ακόμη καιρό. Είστε ελάχιστοι βλέπω Βουλευτές της Νέας Δημοκρατίας ακόμη που θα σηκωθείτε για να πείτε αν είναι συνταγματική αυτή η τροπολογία. Στην ονομαστική, όμως, ψηφοφορία, εάν επιμείνετε και δεν αποσύρετε την τροπολογία, βάζετε την υπογραφή σας στην ποινική έκθεσή σας για απιστία, για παράβαση καθήκοντος, για οικονομικά αδικήματα σε βάρος του δημοσίου, σε βάρος των εργαζομένων και υπέρ εκείνων οι οποίοι είναι υπόλογοι για τις ζημίες και εκείνων οι οποίοι τρίβουν τα χέρια τους γιατί θα αγοράσουν τη «ΛΑΡΚΟ» με ελάχιστο τίμημα και χωρίς την υποχρέωση να πληρώνουν εργαζόμενους.

Ζητούμε η Βουλή να αρθεί στο ύψος της κατά τη δημοκρατική επιταγή και τη δημοκρατική λειτουργία, να κρίνει η Βουλή την αντισυνταγματικότητα αυτής της ντροπιαστικής τροπολογίας και να αποδείξει η διαδικασία αυτή ότι η Βουλή και ιδίως η δική σας Κοινοβουλευτική Ομάδα δεν είναι ένα τείχος προστασίας σε υπόλογους για εγκλήματα, δεν έρχεται εδώ για να χειροκροτάει όρθια τον κ. Καραμανλή που επιδιώκει να μην ελέγχεται, δεν έρχεται εδώ για να παραβιάζει τα δικαιώματα των εργαζομένων που στρέφονται στη δικαιοσύνη, αλλά υποτάσσεται στο Σύνταγμα, το οποίο πρέπει να διέπει την άσκηση των καθηκόντων όλων μας.

Η Πλεύση Ελευθερίας είναι και θα είναι εδώ για τη διαφύλαξη του Συντάγματος, της δημοκρατίας, της δικαιοσύνης, των δικαιωμάτων των αγωνιζόμενων εργαζόμενων και κάθε πολίτη αυτού του τόπου και των παιδιών που μαζί με τους πατεράδες και τις μανάδες τους βρίσκονταν και σήμερα εδώ και έξω από τη Βουλή και προχθές έξω από το Υπουργείο Οικονομικών.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ως αντιλέγων ο κ. Πλεύρης. Ορίστε, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, το μόνο που πάσχει συνταγματικότητας και είναι αντισυνταγματικό απ’ όσα είπε η κυρία Πρόεδρος -και θα απαντήσω σε ένα προς ένα- ήταν η αναφορά της ότι οι Βουλευτές οι οποίοι θα ψηφίσουν έχουν ποινικές ευθύνες, δείχνοντας άγνοια του ίδιου μας του πολιτεύματος που ορίζει ότι ο Βουλευτής δεν διώκεται για ψήφο που δίνει στα καθήκοντά του. Αυτό ήταν το μόνο αντισυνταγματικό το οποίο ειπώθηκε, απειλή σε Βουλευτές για το πως θα ψηφίσουν στην ονομαστική ψηφοφορία.

Χαίρομαι που κανένα άλλο κόμμα της Αντιπολίτευσης δεν κατέθεσε ένσταση αντισυνταγματικότητας και ελπίζω, τουλάχιστον από τον ΣΥΡΙΖΑ και το ΠΑΣΟΚ, να δω τι θέση θα πάρουν σε αυτά που ακούσατε ως αντισυνταγματικά. Αν, δηλαδή, θα μπείτε στη λογική ενός συνταγματικού λαϊκισμού σε ένα θέμα που διαφωνείτε στην ουσία του, προσβάλλοντας την ίδια τη διαδικασία της αντισυνταγματικότητας την οποία φρόντισε να προσβάλει, κυρίες και κύριοι συνάδελφοι, η Πλεύση Ελευθερίας. Είναι από τις λίγες φορές στα χρονικά που κατατέθηκε ένσταση αντισυνταγματικότητας χωρίς να αναφέρεται το άρθρο. Όταν ζήτησα από την κυρία Πρόεδρο δεν το είπε και μετά ήρθε και μας είπε ότι παραβιάζονται τα 3/4 του Συντάγματος.

Η ένσταση αντισυνταγματικότητας αναφέρεται ως θέμα αντισυνταγματικότητας «η ωμή και απροκάλυπτη παρέμβαση της εκτελεστικής εξουσίας στη λειτουργία της ανεξαρτησίας της δικαιοσύνης». Αυτό αναφέρεται χωρίς κανένα άρθρο. Πάμε, όμως, να δούμε τι άρθρα επικαλέστηκε η κυρία Πρόεδρος. Θα αρχίσω από αυτά που αναφέρονται στην ένστασή της. Φαντάστηκα ότι θα υπονοούσε, όπως το διάβασα, το άρθρο 26 που είναι η διάκριση εξουσιών και το άρθρο 87 το οποίο είναι η ανεξαρτησία των δικαστών.

Άρθρο 26, παράγραφος 1: «Η νομοθετική λειτουργία ασκείται από τη Βουλή και τον Πρόεδρο της Δημοκρατίας». Σήμερα αυτό που ψηφίζουμε είναι νόμος; Είναι νομοθετική εξουσία; Η εκτελεστική ασκείται από τον Πρόεδρο της Δημοκρατίας και την Κυβέρνηση. Η δικαστική ασκείται από τα δικαστήρια. Οι αποφάσεις τους εκτελούνται στο όνομα του ελληνικού λαού. Τι ψηφίζουμε σήμερα; Νόμο ψηφίζουμε. Άρα, ασκούμε τη νομοθετική μας λειτουργία και είμαστε απόλυτα συμβατοί με το άρθρο 26.

Πάμε στο άρθρο 87 που υποτίθεται ότι παραβιάζουμε, κυρίες και κύριοι συνάδελφοι. «Η δικαιοσύνη απονέμεται από τα δικαστήρια συγκροτούμενα από τακτικούς δικαστές που απολαμβάνουν λειτουργική και προσωπική ανεξαρτησία». Η συγκεκριμένη τροπολογία αφαιρεί τη λειτουργική ανεξαρτησία των δικαστών; Παράγραφος 2, όμως, κυρίες και κύριοι συνάδελφοι. «Οι δικαστές κατά την άσκηση των καθηκόντων τους υπόκεινται μόνο στο Σύνταγμα και στους νόμους». Οι δικαστές, λοιπόν, δεν νομοθετούν.

Προσχωρώ, λοιπόν, στη θέση που λέτε, παρ’ όλο που εμείς σας λέμε ότι είναι άσχετο με τη συγκεκριμένη υπόθεση. Έστω ότι σχετίζεται, όπως λέτε. Οι δικαστές δεν εφαρμόζουν τους νόμους που ψηφίζει κυρίαρχα το Σώμα; Και σας είπα. Ξέρετε σήμερα από το νομοσχέδιο που ψηφίζουμε πόσες μπορεί να είναι εκκρεμείς υποθέσεις ασχέτως της συγκεκριμένης; Όταν αλλάξαμε τον Ποινικό Κώδικα δεν υπήρχαν εκκρεμείς υποθέσεις; Όταν αλλάζουμε τον Αστικό Κώδικα δεν υπάρχουν εκκρεμείς υποθέσεις; Όταν καταργούμε φόρους και λέμε ότι διαγράφεται αυτός ο φόρος, δεν υπάρχουν εκκρεμείς υποθέσεις;

Εδώ, λοιπόν, ερχόμαστε και σας λέμε ότι η διάταξη είναι άσχετο από το αίτημα των ασφαλιστικών μέτρων. Σε κάθε περίπτωση, όμως, αν κυρίαρχα έρχεται η Βουλή και λέει ότι θέλω να δώσω ένα επιπλέον δικαίωμα στον ειδικό διαχειριστή, είναι αρμοδιότητα της ίδιας της Βουλής; Ναι, κύριοι συνάδελφοι, γιατί η αντισυνταγματικότητα είναι μια σημαντική διαδικασία που έχει δύο στάδια προσβολής, εδώ και στα δικαστήρια. Εδώ πέρα θα πρέπει να έχουμε μία σοβαρότητα απέναντι σε αυτή τη διαδικασία. Καταλαβαίνω τη διαφωνία σας. Την εκφράσατε πολιτικά. Η διαφωνία σας αυτή, όμως, θα οδηγήσει να πείτε ότι παραβιάζεται η διάκριση των εξουσιών που ασκεί ένα κυρίαρχο δικαίωμα σήμερα η Βουλή ψηφίζοντας νόμο; Θα φτάσει ο ΣΥΡΙΖΑ και το ΠΑΣΟΚ να πούνε τέτοια πράγματα, ότι δεν μπορεί να νομοθετήσει η Βουλή και ότι παρεμβαίνουμε στη δικαιοσύνη επειδή ασκούμε το δικαίωμά μας να νομοθετήσουμε;

Μάλιστα, ο εισηγητής σας, κυρία Πρόεδρε, αναφέρθηκε και στην αναδρομικότητα. Περίμενα ότι θα το πείτε αυτό, το άρθρο 78. Μου κάνει εντύπωση που δεν το βάλατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το είπα. Δεν το ακούσατε.

**ΑΘΑΝΑΣΙΟΣ ΠΛΕΥΡΗΣ:** Η αναδρομικότητα στο άρθρο 78 πάλι αφορά δύο περιπτώσεις που απαγορεύονται. Ο φορολογικός νόμος, που δεν έχουμε στη συγκεκριμένη περίπτωση, και ο ποινικός νόμος όταν είναι δυσμενής δεν μπορεί να έχει αναδρομική ισχύ. Άρα, δεν τίθεται και θέμα το ότι μπαίνει αναδρομικότητα.

Βάζετε τώρα και μια σειρά από τα ατομικά δικαιώματα. Με συγχωρείτε, σε κάποια πραγματικά είναι λίγο προκλητικό. Η συγκεκριμένη τροπολογία, λέει η κυρία Πρόεδρος, προσβάλει το πολίτευμα της Κοινοβουλευτικής Δημοκρατίας, το άρθρο 1, ότι προσβάλλεται η λαϊκή κυριαρχία με τη συγκεκριμένη τροπολογία. Προσβάλλεται η ανθρώπινη αξία, το άρθρο 2. Προσβάλλεται η οικονομική ανάπτυξη και η ανάπτυξη προσωπικότητας, το άρθρο 5, χωρίς να τεκμηριώνονται καθόλου, τι είναι αυτό που το προσβάλλει. Τίποτα δεν τον προσβάλλει. Προσβάλλεται το άσυλο προστασίας της κατοικίας, επειδή οι άνθρωποι αυτοί έχουν τη δουλειά τους ως κατοικία. «Προσβάλλεται το άσυλο». Ακούστε τώρα σε τι πρέπει να απαντήσουμε! Προσβάλλεται το δικαίωμα του νόμιμου δικαστή. Παρενέβημεν και είπαμε να αλλάξει ο δικαστής; Νόμο για συγκεκριμένα θέματα κάνουμε, άσχετα από τον δικαστή. «Το δικαίωμα της οικογένειας και του γάμου και της μητρότητας». Με συγχωρείτε, δεν μπορώ να απαντήσω στα συγκεκριμένα. Το δικαίωμα εργασίας, ρητώς έχει αναφερθεί ότι ασκείται με τους συγκεκριμένους κανόνες που υπάρχουν. Η αναλογία του άρθρου 25 που λέτε είναι αναφορικώς με κοινωνικά δικαιώματα πότε ασκούνται και πότε το ένα δεν μπορεί να ασκείται καταχρηστικά, τι ασκείται καταχρηστικά αυτή τη στιγμή σε δικαίωμα; Το ότι η Βουλή νομοθετεί ασκεί κάτι καταχρηστικά;

Συνεπώς, κυρίες και κύριοι συνάδελφοι, προσπάθησα και απάντησα στο σύνολο των άρθρων που είπε η κυρία Πρόεδρος και επαφίεμαι πραγματικά στο πώς κάθε Βουλευτής σέβεται τον ρόλο του. Μπορούμε να διαφωνήσουμε και μπορεί να έρθετε και να πείτε «ναι, κύριοι, είναι άσχημη η τροπολογία, είναι κακή η τροπολογία, πλήττει δικαιώματα». Όμως, δεν μπορείτε να προσβάλλετε τη διαδικασία που σεβόμαστε της αντισυνταγματικότητας και θέλω να δω πώς θα τοποθετηθούν όλα τα κόμματα και αν θα έχουν την εύκολη λύση για να γίνουμε αρεστοί, να πούμε ότι είναι αντισυνταγματικότητα και προσβάλλεται το πολίτευμα της χώρας ή θα έρθετε και θα πείτε «διαφωνούμε πολιτικά, αλλά προφανέστατα σήμερα δεν υπάρχει τίποτα που να προσβάλλεται από το Σύνταγμα».

Η Βουλή ασκεί το κυριαρχικό δικαίωμα να νομοθετεί και σε καμμία περίπτωση δεν είναι διάκριση των εξουσιών να εκχωρεί αυτό το δικαίωμα της η Βουλή σε τρίτα όργανα. Είναι προδήλως ότι είναι ίσως η πιο αβάσιμη ένσταση αντισυνταγματικότητας που έχει υποβληθεί ποτέ στο ελληνικό Κοινοβούλιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Πλεύρη.

Θα πάω ανάστροφα και θα ρωτώ αν θέλει κάποιος εκ των υπολοίπων Κοινοβουλευτικών Εκπροσώπων να τοποθετηθεί.

Ο κ. Δημητριάδης θέλει να πάρει τον λόγο από τους Σπαρτιάτες;

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε. Σύντομος θα είμαι βασικά.

Εμένα με προβλημάτισαν δύο πράγματα. Πρώτον, ότι η τροπολογία αυτή ήρθε παραμονές δικασίμου, θέλοντας να επηρεάσει -κατά την άποψή μου- την κρίση του δικαστηρίου. Θεωρώ ότι είναι λάθος να καταθέτουμε μια τροπολογία την ώρα που εκδικάζεται μια υπόθεση για μια αίτηση ασφαλιστικών μέτρων που αφορά εργαζόμενους. Δεν μου άρεσε αυτή η πρακτική. Θεωρώ πως θα πρέπει να είμαστε πιο προσεκτικοί. Οι τροπολογίες -ξέρετε- δεν πρέπει να σχετίζονται με δικαστικές υποθέσεις.

Ναι, πράγματι το Κοινοβούλιο νομοθετεί σήμερα, όμως, θέλω να πω το εξής. Το βασικό για εμένα σε αυτή την τροπολογία είναι εάν αυτή εδώ η πρωτοβουλία που λαμβάνεται είναι ή όχι βλαπτική προς την εθνική οικονομία βάσει του άρθρου 106, παράγραφος 2. Εγώ, λοιπόν, θεωρώ ότι όταν εσύ περνάς μια τροπολογία σύμφωνα με την οποία μια δημόσια επιχείρηση η οποία συμβάλλει στην εθνική οικονομία, η οποία διαχειρίζεται ένα πολύ σπάνιο υλικό, το σιδηρονικέλιο, είναι η μοναδική βιομηχανία στην Ευρωπαϊκή Ένωση που σιδηρονικέλιο το οποίο έχει πάρα πολλές εφαρμογές και η οποία μάλιστα θα μπορούσε να συμβάλει στην εθνική οικονομία και θα μπορούσαμε να κάνουμε εξαγωγές, όταν, λοιπόν, εσύ μας φέρνεις μια τροπολογία η οποία λέει ότι ο ειδικός διαχειριστής μπορεί να παραδώσει ακόμα και κλειστή την επιχείρηση στον ανάδοχο, θεωρώ, λοιπόν, ότι εδώ πέρα βλάπτεται η εθνική οικονομία. Το είπα και από το Βήμα το λέω και από εδώ. Δεν αλλάζω άποψη.

Θεωρώ ότι όταν κάνουμε τέτοιες πρωτοβουλίες, θα πρέπει να είμαστε πάρα πολύ προσεκτικοί. Διότι διαφορετικά ο ανάδοχος αυτός, που δεν ξέρουμε ακριβώς πώς θα διαχειριστεί το σιδηρονικέλιο, τι θα προβλέψει για τους εργαζόμενους, πώς θα λειτουργήσει η επιχείρηση, διότι μιλάμε για μια επιχείρηση που είναι ζωτικής σημασίας για την ελληνική οικονομία. Θα μπορούσε αυτή τη στιγμή να ήταν μια επιχείρηση σε λειτουργία και να έχει εξυγιανθεί, να κάνουμε εξαγωγές στην Ευρωπαϊκή Ένωση. Αυτή τη στιγμή οι αυτοκινητοβιομηχανίες παράγουν ηλεκτρικά αυτοκίνητα και ζητάνε σιδηρονικέλιο. Εμείς αυτή τη στιγμή πετάμε μια ευκαιρία. Είναι πάρα πολύ σημαντικό και δεν είναι λαϊκισμός. Πρέπει να το ακούσουμε. Όταν μια βιομηχανία ελληνική ουσιαστικά μπορεί να προμηθεύσει όλη την Ευρώπη με ένα σπάνιο υλικό το οποίο θα μπορέσει να αποφέρει πάρα πολλά χρήματα σε εμάς και εμείς αντί να το αξιοποιήσουμε, να εξυγιάνουμε την επιχείρηση και να τη θέσουμε σε λειτουργία υγιή και να αποφέρει σημαντικά έσοδα στο δημόσιο δίνουμε μια δυνατότητα να ιδιωτικοποιηθεί και να κλείσει, θεωρώ, λοιπόν, πως εδώ πέρα έχουμε βλάβη στην εθνική οικονομία.

Εμείς, λοιπόν, θεωρούμε ότι πάσχει αντισυνταγματικώς βάσει του άρθρου 106, παράγραφος 2 και θεωρούμε ότι καμμία ιδιωτική πρωτοβουλία δεν πρέπει να είναι επιζήμια στην εθνική οικονομία.

Αυτά ήθελα να πω, ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός Εκπρόσωπος της Νίκης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Δεν είναι μόνο κοινοβουλευτικά απαράδεκτος ο τρόπος που εισήχθη η εν λόγω τροπολογία και εδώ να μη λησμονούμε ότι στην αντίστοιχη τροπολογία της κυβέρνησης του ΣΥΡΙΖΑ για τη ΣΕΚΑΠ η σημερινή κυβερνητική πλειοψηφία τότε εμφανιζόταν ως ο πραγματικός υπερασπιστής της συνταγματικής νομιμότητας, ενώ πλέον έχει καταστήσει το Σύνταγμα κουρελόχαρτο, δεν είναι μόνο το γεγονός ότι συνιστά ανερυθρίαστη και απροκάλυπτη παρέμβαση στη δικαιοσύνη, τη δικαιοσύνη για την οποία κόπτεται στις πρωινές εκπομπές ο Υπουργός, ο κ. Φλωρίδης και το ίδιο κιόλας απόγευμα τον εκθέτει συλλογικά η Κυβέρνηση, εδώ πρέπει να αναδειχθεί και μια άλλη όψη της εν λόγω ρύθμισης, το γεγονός δηλαδή ότι προωθείται συνειδητά μια ρύθμιση βλαπτική για την εθνική οικονομία και επιζήμια για το γενικό συμφέρον.

Η Κοινοβουλευτική Ομάδα της Νίκης είχε τονίσει τον Μάρτιο του 2024 σε ερώτηση την ανάγκη για κρατικοποίηση της «ΛΑΡΚΟ» και η άμεση επαναλειτουργία ως μια από τις ελάχιστες στρατηγικές βαριές βιομηχανίες της πατρίδας μας. Η «ΛΑΡΚΟ» αποτελεί μια στρατηγική εθνικής σημασίας βιομηχανία για την Ελλάδα, η οποία αξιοποιεί τα κοιτάσματα νικελιούχων σιδηρομεταλλευμάτων. Η Ελλάδα είναι η μοναδική χώρα στην Ευρωπαϊκή Ένωση η οποία διαθέτει χάλυβα, χρώμιο και νικέλιο, οπότε μπορεί να παράξει και με καθετοποίηση της παραγωγής χρωμονικελιούχο χάλυβα, δηλαδή παραγωγή ανοξείδωτων κατασκευών παντός τύπου. Τα κοιτάσματα της «ΛΑΡΚΟ», σελατερίτες που περιέχουν κοβάλτιο και νικέλιο, πρώτες ύλες για την κατασκευή μπαταριών, είναι μοναδικά στην Ευρωπαϊκή Ένωση. Σύμφωνα δε με πρόσφατη μελέτη του 2021 αναμένεται αύξηση της ζήτησης για την κατασκευή μπαταριών από δεκαεπτά χιλιάδες τόνους νικελίου το 2020 στην Ευρωπαϊκή Ένωση των είκοσι επτά κρατών-μελών σε πεντακόσιες σαράντα δύο χιλιάδες τόνους με την τιμή του νικελίου να αυξάνεται διαρκώς. Είναι αδιανόητο ελληνικές βιομηχανίες που μάχονταν και θα έπρεπε να μάχονται σήμερα ενεργές και ανεπτυγμένες στον στίβο του παγκόσμιου ανταγωνισμού, να πληρώνουν πανάκριβα το ρεύμα ως κατ’ εξοχήν ηλεκτροβόρες βιομηχανίες.

Επιπλέον, πουθενά στον κόσμο oι μεταλλουργίες δεν πληρώνουν ειδικούς φόρους. Όλες οι χώρες και κυρίως οι ευρωπαϊκές στηρίζουν παντοιοτρόπως τη βαριά τους βιομηχανία. Εδώ, κύριοι της Κυβέρνησης, γιατί όχι; Ποια συμφέροντα εξυπηρετείτε; Εμείς πιστεύουμε πως πρέπει να προστατεύσουμε την υφιστάμενη εγχώρια βιομηχανία μας έστω και τώρα σε όποιο ποσοστό υπάρχει. Το σιδηρονικέλιο της «ΛΑΡΚΟ» είναι 100% ελληνικό προϊόν από τα έγκατα της ελληνικής γης, με ελληνική τεχνογνωσία, από Έλληνες μηχανικούς και εργαζόμενους. Είναι ευθύνη της εκάστοτε κυβέρνησης το να μπορεί αυτό το προϊόν να γίνει διεθνώς ανταγωνιστικό και να αποδείξουμε στην πράξη τι μπορεί να πετύχει η Ελλάδα.

Ας θυμηθούμε ότι το άρθρο 106 του Συντάγματος κάνει λόγο για την ανάπτυξη όλων των τομέων της ελληνικής οικονομίας και σύμφωνα με την παράγραφο 2 απαγορεύει την ανάπτυξη της ιδιωτικής οικονομικής πρωτοβουλίας προς βλάβη της εθνικής οικονομίας. Και ενώ η «ΛΑΡΚΟ» αποτελεί τον μοναδικό παράγωγο σιδηρονικελίου στην Ευρωπαϊκή Ένωση, η Κυβέρνηση έρχεται να τραβήξει την πρίζα σαν να απεκδύεται την υποχρέωση που έχει, σαν να λέει «δεν με ενδιαφέρει» και προφανώς δεν την ενδιαφέρει.

Για πρώτη φορά έχουμε ρυθμιστική παρέμβαση, όχι επ’ ωφελεία του γενικού συμφέροντος, όχι για την προστασία της εθνικής οικονομίας, αλλά προς βλάβη και προς εγκατάλειψη αυτής, στον βωμό ενός δήθεν οικονομικού ορθολογισμού, προβιά δηλαδή κάθε αντεθνικής και αντιλαϊκής οικονομικής πολιτικής.

Θα ταχθούμε υπέρ της ένστασης αντισυνταγματικότητας για την παράγραφο 2 του άρθρου 106, αν και πιστεύουμε ότι για το μέγεθος και τις ικανότητες της Προέδρου της Πλεύση Ελευθερίας ήταν όντως πρόχειρη η ένσταση αυτή.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος της Νέας Αριστεράς.

Κυρία Αχτσιόγλου, έχετε αλλάξει; Έπρεπε να έχετε ενημερώσει το Προεδρείο. Έχει γίνει;

**ΕΦΗ ΑΧΤΣΙΟΓΛΟΥ:** Το έχω δηλώσει, ναι.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Αχτσιόγλου.

**ΕΦΗ ΑΧΤΣΙΟΓΛΟΥ:** Κύριε Πρόεδρε, σε αυτή τη φάση συζητάμε μόνο την ένσταση αντισυνταγματικότητας αυτής της τροπολογίας, όχι άλλα ζητήματα που αφορούν την υπόθεση της «ΛΑΡΚΟ» και τις διαφωνίες τις οποίες εκφράσαμε με τις ομιλίες μας.

Κοιτάξτε, κύριοι της Κυβέρνησης και κύριε Πλεύρη, εδώ έχουμε μία ξεκάθαρη περίπτωση όπου η νομοθετική λειτουργία έρχεται να επέμβει πάνω σε μία εκκρεμή δίκη. Άρα στο ερώτημά σας εάν η Βουλή επιτρέπεται να νομοθετεί και αν τηρείται το άρθρο 26 του Συντάγματος για τη διάκριση των εξουσιών αυτή την ώρα που η Βουλή νομοθετεί, η απάντηση είναι προφανώς η Βουλή νομοθετεί. Το πρόβλημα δεν είναι στο τι κάνει η Βουλή. Το πρόβλημα είναι στο τι κάνουν τα δικαστήρια. Εκεί έρχεται και γίνεται η παραβίαση της αρχής της διάκρισης των εξουσιών. Το γεγονός δηλαδή, ότι φέρατε μια τροπολογία με απόλυτο σκοπό να παρέμβετε και να επηρεάσετε τη δικαστική κρίση. Λέτε «από πού προκύπτει αυτό; Δεν προκύπτει από πουθενά ότι εμείς επιδιώξαμε να επηρεάσουμε τη δικαστική κρίση. Ήταν τυχαίο γεγονός». Κοιτάξτε, είναι λίγο προκλητικό τώρα τη στιγμή που έχουμε συγκεκριμένα γεγονότα, δηλαδή την 18η, την Τρίτη το πρωί, να δικάζεται η υπόθεση, το προηγούμενο βράδυ να καταθέτετε βιαστικά την τροπολογία και την άλλη μέρα το πρωί, εκπρόσωπος του δημοσίου να πηγαίνει στο δικαστήριο, να δίνει την αψήφιστη τροπολογία και να λέει στο δικαστήριο «Μη δικάσετε γιατί υπάρχει αυτή η τροπολογία η οποία θα ψηφιστεί». Έρχεστε τώρα εσείς εδώ και να μας λέτε ήταν τυχαίο γεγονός και δεν συνδεόταν με τη δίκη. Είναι νομίζω πρόδηλο ότι δεν μπορούμε να συζητάμε επ’ αυτού του επιπέδου προσβολής της νοημοσύνης. Διότι λέτε ότι κάποιοι εδώ προσβάλλουν το Σύνταγμα. Προσβάλλετε τη νοημοσύνη των Βουλευτών όταν λέτε ότι η παρέμβασή σας αυτή η νομοθετική δεν είχε σκοπό να επηρεάσει τη δικαστική κρίση και άρα δεν ήταν παραβιαστική το άρθρο 26 για τη διάκριση των εξουσιών. Εάν δεν είχε σκοπό να επηρεάσει τη δικαστική κρίση, πραγματικά αναρωτιέμαι γιατί δίνεται αναδρομικότητα στο κείμενο σας, μια μέρα πριν την ημέρα της εκδίκασης. Γιατί να δίνετε αναδρομικότητα μια μέρα πριν εάν δεν είχε σκοπό να επιδράσει τη δικαστική κρίση και γιατί εκπρόσωπος του δημοσίου πήγε στο δικαστήριο να την καταθέσει για να σταματήσει τη δίκη;

Επειδή, όμως, ετέθη και μία απορία επί της ουσίας όλου αυτού, ρωτήσατε και εσείς, ρώτησε και ξαναρώτησε ο κ. Βορίδης, πώς συνδέεται τελικά επί της ουσίας αυτή η τροπολογία με την εκκρεμή δίκη; Δεν συνδέεται λέτε αυτή η τροπολογία που ορίζει τις αρμοδιότητες του ειδικού εκκαθαριστή με το αίτημα των εργαζομένων που ήταν στα δικαστήρια να συνεχίσουν τις εργασιακές τους σχέσεις και συμβάσεις. Θα σας πω πώς συνδέεται. Η τροπολογία σας διαλύει το νομικό επιχείρημα της πλευράς των εργαζομένων στη βάση του οποίου διεκδικούσαν την παράταση των συμβάσεων τους. Ποιο ήταν το νομικό επιχείρημα; Μέχρι πριν να έρθει η τροπολογία το κείμενο του δικού σας νόμου του 2020 έλεγε ότι όλες οι ενέργειες του εκκαθαριστή γίνονται με σκοπό τη συνέχιση της λειτουργίας της επιχείρησης. Αυτό αλλάζετε με την τροπολογία σας. Και τι λέτε; Ότι οι ενέργειες του εκκαθαριστή γίνονται και για την παύση της λειτουργίας της επιχείρησης. Γιατί διαλύει το νομικό επιχείρημα των εργαζομένων; Γιατί οι εργαζόμενοι υποστήριζαν τη διαδοχή, ότι υπάρχει διαδοχή της επιχείρησης, ότι δηλαδή εφόσον εξελίσσεται να λειτουργεί η επιχείρηση και είναι δεδηλωμένο αυτό από τον νόμο, νομοθετικά καθορισμένο, οι εργασιακές σχέσεις πρέπει, υπάρχει νομική υποχρέωση, να συνεχιστούν. Η εργοδότρια εταιρεία δηλαδή, από τη στιγμή που προβλέπει τη συνέχιση της λειτουργίας της επιχείρησης έχει υποχρέωση να διατηρήσει τις συμβάσεις εργασίας. Εκεί είναι το κρίσιμο. Αυτό εσείς το διαλύετε με αυτή την τροπολογία. Γιατί εφόσον πια δεν είναι δεδηλωμένο στο νόμο νομοθετικά υποχρεωμένη η εταιρεία να συνεχίσει τη λειτουργία της επιχείρησης, δεν έχουν και οι εργαζόμενοι νομικό επιχείρημα να ζητήσουν την παράταση των συμβάσεων τους. Γι’ αυτό η τροπολογία σας παρεμβαίνει επί της ουσίας στην εκκρεμή δίκη. Και από τα πράγματα, από το γεγονός ότι πήγε και την κατέθεσε εκπρόσωπος του δημοσίου και εξ ιδίου του περιεχομένου της τροπολογίας. Και γι’ αυτό υπάρχει προσβολή της αρχής της. διάκρισης των εξουσιών και γι’ αυτό αυτή η τροπολογία εκτός των άλλων πρέπει να αποσυρθεί ως αντισυνταγματική.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Αχτσιόγλου.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Ένα σύντομο σχόλιο, γιατί όντως ο κ. Βορίδης είχε δίκιο στο ότι δεν σηκώνουμε μύγα στο σπαθί μας, οπότε οφείλω να του απαντήσω. Δεν απάντησε επί της ουσίας σε αυτά που του είπα. Του δίνω ένα μικρό ελαφρυντικό γιατί κάποια ζητήματα είναι τεχνικά, όπως τον ένα μήνα που ανέφερε και ο κ. Βορίδης και ο κ. Πλεύρης. Ο ένας μήνας είναι μετά τη λήξη της προθεσμίας του πόθεν έσχες. Άρα εφόσον το πόθεν έσχες λήγει στις 31 Δεκεμβρίου του 2024 μιλάμε για τον Γενάρη του 2025. Και επαναλαμβάνω ό,τι δηλώσεις και να υποβληθούν στις 30 Ιουνίου από οποιονδήποτε δεν θα ελεγχθούν. Θα ελεγχθούν και θα δημοσιοποιηθούν όταν παρέλθει η προθεσμία στις 31 Δεκεμβρίου του 2024.

Τώρα όσον αφορά το θέμα της αντισυνταγματικότητας που κατέθεσε η Πλεύση Ελευθερίας, η δική μας άποψη είναι η εξής: Έχουμε μια ευθεία παραβίαση της παραγράφου 3 του άρθρου 26 του Συντάγματος σύμφωνα με την οποία η δικαστική λειτουργία ασκείται από τα δικαστήρια. Οι αποφάσεις τους εκτελούνται στο όνομα του ελληνικού λαού. Σύμφωνα δε με το άρθρο 87 του Συντάγματος η δικαιοσύνη απονέμεται από δικαστήρια συγκροτούμενα από τακτικούς δικαστές που απολαμβάνουν λειτουργική και προσωπική ανεξαρτησία. Οι δικαστές κατά την άσκηση των καθηκόντων τους υπόκεινται μόνο στο Σύνταγμα και τους νόμους και σε καμμία περίπτωση δεν υποχρεούνται να συμμορφώνονται με διατάξεις που έχουν τεθεί κατά κατάλυση του Συντάγματος. Πώς είναι δυνατόν όταν έχει εκδοθεί δικαστική απόφαση για την υπόθεση των εργαζομένων στη «ΛΑΡΚΟ» να ψηφίζεται σήμερα στις 20 Ιουνίου τροπολογία με την οποία κάνετε άλμα προς τα πίσω στον χρόνο και μεταφέρετε τον χρόνο στις 17 Ιουνίου για να δημιουργήσετε άλλο νομικό καθεστώς.

Και ένα σύντομο σχόλιο όσον αφορά την ουσία της υπόθεσης της «ΛΑΡΚΟ». Εδώ ισχύει αυτό το οποίο είχατε πει εσείς παλαιότερα για τον ΣΥΡΙΖΑ. Βρέχει λεφτά σε όλο τον κόσμο για το σιδηρονικέλιο και εσείς κρατάτε ομπρέλα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για την οικονομία του χρόνου.

Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η κυβερνητική πολιτική, όπως εκφράζεται και με τη συγκεκριμένη τροπολογία είναι αντεργατική. Είναι δηλαδή σε βάρος των δικαιωμάτων και των αναγκών των εργαζομένων. Και τεσσεράμισι χρόνια τώρα οι εργαζόμενοι στη «ΛΑΡΚΟ» με τους μεγαλειώδεις αγώνες τους έχουν ακυρώσει μεθοδεύσεις της Κυβέρνησης, έχουν παρεμποδίσει τον κυβερνητικό σχεδιασμό σε βάρος τους.

Το ΚΚΕ στηρίζει με όλες του τις δυνάμεις τους αγώνες αυτούς. Η σημερινή ολοήμερη κινητοποίηση των εργατών της «ΛΑΡΚΟ» και υπόλοιπων εργαζομένων στέλνει συγκεκριμένο και καθαρό μήνυμα στην Κυβέρνηση, ότι θα τους βρει μπροστά τους. Όχι μόνο δεν θα κάνουν πίσω, αλλά και με όπλο την εργατική αλληλεγγύη, η οποία εκφράστηκε θα οργανώσουν με ακόμη μεγαλύτερη αποφασιστικότητα τον αγώνα τους για να δυσκολέψουν την υλοποίηση αυτής της πολιτικής. Όλες αυτές οι μεθοδεύσεις, με αποκορύφωμα και τη σημερινή τροπολογία η Κυβέρνηση ξεπέρασε κάθε όριο, είναι εκτός κάθε νομιμότητας, όπως κανείς μπορεί να την ερμηνεύσει ή όπως θέλει και να την ερμηνεύσει κανείς. Γι’ αυτό ακριβώς τον λόγο στηρίζουμε την αίτηση αντισυνταγματικότητας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Καραθανασόπουλο.

Τον λόγο τώρα έχει εκ μέρους της Κοινοβουλευτικής Ομάδας του ΠΑΣΟΚ ο Κοινοβουλευτικός Εκπρόσωπος, κ. Κατρίνης.

**ΜΙΧΑΗΛ ΚΑΤΡΙΝΗΣ:** Πολύ σύντομα, κύριε Πρόεδρε, γιατί είναι και προχωρημένη η ώρα και έχουν κουραστεί οι συνάδελφοι.

Κοιτάξτε εμείς από την πρώτη στιγμή δηλώσαμε απερίφραστα τη διαφωνία μας με την τροπολογία και το περιεχόμενο. Εξάλλου γι’ αυτό το ΠΑΣΟΚ κατέθεσε και αίτημα ονομαστικής ψηφοφορίας ακριβώς γιατί όχι μόνο διαφωνεί με το περιεχόμενο της διάταξης αλλά ζήτησε από την πρώτη στιγμή και την απόσυρση συγκεκριμένης διάταξης. Μια διάταξη για τη «ΛΑΡΚΟ» που θυμίζω ότι στις 10 Φεβρουαρίου του 2022 ο τότε υπουργός κ. Σταϊκούρας διαβεβαίωνε ότι έχουμε ολοκληρωμένο σχέδιο για τη «ΛΑΡΚΟ». Μάλιστα είπε «προσπαθούμε επί δυόμισι χρόνια να την αποκρατικοποιήσουμε και είμαστε κοντά στο να τελειώσει η διαδικασία». Δεν μας διευκρίνισε τι εννοούσε τότε όταν έλεγε να τελειώσει η διαδικασία, να τελειώσει η «ΛΑΡΚΟ», να τελειώσει επιχείρηση, να τελειώσει το μέλλον των εργαζομένων χωρίς να υπάρχουν εξηγήσεις τι δεν έγινε εδώ και τεσσεράμισι χρόνια, πώς οι διαβεβαιώσεις οδήγησαν στο φιάσκο και πώς μια επιχείρηση που θα μπορούσε να είναι ένα ισχυρό brand της ελληνικής βιομηχανίας αυτή τη στιγμή οδηγείται σε απαξίωση και εκποίηση.

Όλα αυτά, λοιπόν, έρχονται με μια διάταξη όπου η μόνη προσθήκη στις δυνατότητες του εκκαθαριστή είναι η μαγική λέξη «διακοπή». Αυτό φέρνει η διάταξη. Αυτή είναι η μόνη διαφορά που φέρνει. Και βεβαίως και τη δυνατότητα να πληρώνεται η μισθοδοσία των εργαζομένων από τις κρατικές ενισχύσεις.

Σίγουρα, κύριε Πρόεδρε, και αυτό μας δημιουργεί σοβαρές επιφυλάξεις όσον αφορά όχι μόνο τις προθέσεις της Κυβέρνησης, αλλά και για τον τρόπο και τη διαδικασία με την οποία επιλέγει να νομοθετεί η Κυβέρνηση, το γεγονός ότι σήμερα στις 20 Ιουνίου έρχεται να ψηφίσει μια διάταξη με αναδρομικότητα την παραμονή μιας δικαστικής διαμάχης που αφορά εργαζομένους στη «ΛΑΡΚΟ», που αφορά τη «ΛΑΡΚΟ» ούτε τυχαία είναι, ούτε αθώα είναι.

Κι εμείς ως ΠΑΣΟΚ, επειδή σεβόμαστε τις θεσμικές διαδικασίες, σεβόμαστε τον ρόλο του Κοινοβουλίου και δεν θεωρούμε ότι εδώ μπορεί να έρχονται τροπολογίες με οποιαδήποτε στρατηγική ή με οποιοδήποτε σχεδιασμό αρκεί να εξυπηρετείται η στόχευση της Κυβέρνησης, προφανώς δεν μπορούμε να συναινέσουμε σε αυτό το νομοθετικό πραξικόπημα που, ναι, είναι στα όρια της αντισυνταγματικότητας. Και γι’ αυτό ακριβώς και θα υπερψηφίσουμε το αίτημα της αντισυνταγματικότητας.

Όμως, ταυτόχρονα, κύριε Πρόεδρε, θέλω να πω, επειδή γύρισα τον χρόνο αρκετά χρόνια πίσω όταν κάποιοι στην Αίθουσα απειλούσαν συναδέλφους Βουλευτές ότι αν ψηφίσουν κάτι θα υποστούν διώξεις ή ποινικές διώξεις, ότι δεν επιτρέπουμε, κυρία Πρόεδρε, αυτές οι κακές πρακτικές να επαναληφθούν για οποιαδήποτε αφορμή σημαντική ή ασήμαντη.

Αυτό το μέρος της πολιτικής ιστορίας εμείς στο ΠΑΣΟΚ θέλουμε να το αφήσουμε οριστικά πίσω. Και είναι ένα σαφές μήνυμα ότι δεν μπορεί εδώ κανένας συνάδελφος Βουλευτής να επιχειρείται, ηθελημένα ή αθέλητα, να απειλείται για το ελεύθερο της έκφρασής του.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Κατρίνη.

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Εδώ και τέσσερα χρόνια, κύριε Πρόεδρε, η Κυβέρνηση της Νέας Δημοκρατίας καταβάλλει μια τιτάνια προσπάθεια να ξεμπερδέψει με τη «ΛΑΡΚΟ», να τελειώσει τη «ΛΑΡΚΟ». Υποσχέθηκε ανάπτυξη, δημιουργία νέων θέσεων εργασίας, ευμάρεια στους εργαζόμενους και στους κατοίκους της περιοχής. Αυτό που έχει υλοποιήσει είναι κάτι τελείως διαφορετικό. Από τον Φεβρουάριο του 2020 έχουμε σταθεί απέναντι σε κάθε νομοσχέδιο - τροπολογία που έχει φέρει η Κυβέρνηση σχετικά με τη «ΛΑΡΚΟ». Το ίδιο θα συνεχίσουμε να κάνουμε και σήμερα.

Καμμία τροπολογία από τον Φλεβάρη του 2020 δεν είχε υπερψηφιστεί από κανένα άλλο κόμμα της Αντιπολίτευσης. Και σήμερα το ποτήρι θα το πιουν μόνοι τους οι Βουλευτές της Νέας Δημοκρατίας. Εννοείται ότι στηρίζουμε κι εμείς την ένσταση.

**ΠΡΟΕΔΡΕΥΩΝ (Αθανάσιος Μπούρας):** Και θα κλείσουμε τη συζήτηση για την αντισυνταγματικότητα με τον Υφυπουργό Εθνικής Οικονομίας και Οικονομικών κ. Αθανάσιο Πετραλιά.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Το βασικό νομικό επιχείρημα υπέρ της συνταγματικότητας της τροπολογίας το ανέπτυξε πολύ εμπεριστατωμένα ο κ. Πλεύρης. Από την πλευρά μου δεν θα σας μιλήσω ως νομικός, αλλά θα σας αναπτύξω τα στοιχεία της τροπολογίας που νομίζω πως δείχνουν ότι είναι σύμφωνη με το Σύνταγμα.

Οι εργαζόμενοι της «ΛΑΡΚΟ» απολύθηκαν από την ειδική διαχείριση πριν δύο έτη και στη συνέχεια προσελήφθησαν εκ νέου από αυτή. Αυτό συνέβη με τον ν.4941/2022, άρθρο 97, ο οποίος δεν τροποποιείται από αυτή την τροπολογία ο οποίος μάλιστα προβλέπει ότι ο ειδικός διαχειριστής στο πλαίσιο καθηκόντων του δύναται να προβεί σε καταγγελία του συνόλου των συμβάσεων εργασίας των εργαζομένων και επίσης να επαναπροσλάβει και όσους νομίζει από αυτούς.

Επομένως, ως προς την καταγγελία των συμβάσεων δεν τροποποιείται οτιδήποτε ισχύει σήμερα. Άλλον νόμο τροποποιούμε. Τροποποιούμε τον ν.4664/2020 ως προς τις γενικές αρμοδιότητες του διαχειριστή.

Οι εργαζόμενοι, λοιπόν, της «ΛΑΡΚΟ» προσελήφθησαν αρχικά για έξι μήνες και το επεκτείναμε σε έξι μήνες, σε δώδεκα μήνες, σε είκοσι έναν μήνες και τέλος σε είκοσι τρεις μήνες. Όλο αυτό το διάστημα η μισθοδοσία των εργαζομένων καλυπτόταν από τον προϋπολογισμό, δηλαδή από τους φορολογούμενους. Οι ίδιοι οι εργαζόμενοι μετά τη λήξη των είκοσι τριών μηνών προσέφυγαν στη δικαιοσύνη και ζήτησαν να αναγνωριστεί ότι οι συμβάσεις τους με τη «ΛΑΡΚΟ» είναι αορίστου και όχι ορισμένου χρόνου και προσωρινά να συνεχίσουν να απασχολούνται και μετά τη λήξη των είκοσι τριών μηνών. Σε επίπεδο προσωρινής διαταγής αυτό έγινε δεκτό και η προσωρινή διαταγή διατηρήθηκε και από τον δικαστή των ασφαλιστικών μέτρων πριν από λίγες μέρες, προχθές.

Παράλληλα, το δημόσιο συνέχισε να καταβάλλει προσπάθειες για την εύρεση επενδυτή για τη «ΛΑΡΚΟ» και για την προώθηση της επένδυσης. Παράλληλα, έλαβε μέριμνα για τους εργαζόμενους να καλυφθεί το χρονικό διάστημα από τη λήξη των είκοσι τριών μηνών μέχρι την ουσιαστική επαναπασχόλησή τους από τον επενδυτή, που ελπίζουμε ότι θα αναλάβει τη «ΛΑΡΚΟ» μέσω του προγράμματος, όπως αναφέραμε, απασχόλησης. Τα μέτρα αυτά δεν ελήφθησαν ερήμην των εργαζομένων, αλλά μετά από πολλές συζητήσεις με αυτούς. Οι συζητήσεις αποτύπωσαν πολλά από τα αιτήματά τους, τα οποία θελήσαμε με την τροπολογία που έρχεται σήμερα να ικανοποιήσουμε, να συνεχιστεί το ομαδικό ασφαλιστήριό τους, να έχουν ιατρική περίθαλψη, να παραμείνουν στους οικισμούς τους.

Η τροπολογία καλύπτει όλους τους εργαζόμενους ανεξαρτήτως της δικαστικής απόφασης, χωρίς κάποια διάκριση. Δηλαδή, με την τροπολογία κάναμε ένα βήμα παραπάνω, για να εξασφαλίσουμε πολλά από αυτά που οι εργαζόμενοι ζητούσαν. Το πιο βασικό, όμως, που κάναμε ήταν ότι διασφαλίσαμε την πληρωμή τους. Μετά τη λήξη των είκοσι τριών μηνών δεν υπήρχε το νομικό υπόβαθρο για την πληρωμή τους από το δημόσιο. Η πληρωμή των εργαζομένων θα γινόταν από τον εργοδότη τους, από τη «ΛΑΡΚΟ», που είναι υπό ειδική διαχείριση. Η «ΛΑΡΚΟ», όμως, δεν έχει χρήματα να τους πληρώσει, πλην των 18 εκατομμυρίων ευρώ, τα οποία όμως είναι δεσμευμένα από τον νόμο να τα διαθέσει αποκλειστικά και μόνο σε παρόχους ηλεκτρικής ενέργειας. Με την τροπολογία, λοιπόν, προτείνεται να μπορεί το ποσό αυτό να διατεθεί για τις ανάγκες της διαχείρισης, στις οποίες, ασφαλώς, συμπεριλαμβάνονται και οι αμοιβές των εργαζομένων.

Δεν μπορούμε να δούμε πώς η τροπολογία αυτή επηρεάζει την ανεξαρτησία της δικαιοσύνης, λοιπόν.

Η τροπολογία παρέχει τη δυνατότητα για περίθαλψη, οίκηση, ασφαλιστήρια συμβόλαια προς τους εργαζόμενους και εξασφαλίζει τους πόρους γι’ αυτό. Η τροπολογία είναι αποτέλεσμα μιας προσπάθειας που σέβεται το δημόσιο χρήμα, αλλά και τις ανάγκες των εργαζομένων. Δεν θα μπορούσε εκ των πραγμάτων, λοιπόν, να επηρεάσει την ανεξαρτησία της δικαιοσύνης. Και για τον λόγο αυτό παρακαλούμε τη Βουλή να απορρίψει την ένσταση αντισυνταγματικότητας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για την αντισυνταγματικότητα του νομοσχεδίου.

Οι αποδεχόμενοι την ένσταση αντισυνταγματικότητας, δηλαδή ότι το νομοσχέδιο δεν είναι σύμφωνο με το Σύνταγμα, παρακαλώ να εγερθούν.

(Εγείρονται οι αποδεχόμενοι την ένσταση)

Προφανώς, ηγέρθησαν οι ολιγότεροι.

Συνεπώς, η ένσταση αντισυνταγματικότητας απορρίπτεται.

Κυρίες και κύριοι συνάδελφοι, έχουν απομείνει οι δευτερολογίες των…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος Πλεύσης Ελευθερίας):** Έχω επιφυλαχθεί για να μιλήσω…

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Πρόεδρε. Εάν θέλετε τώρα να μιλήσετε, αλλά απολύτως για δεκαπέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος Πλεύσης Ελευθερίας):** Όχι, θα περιμένω μετά τις δευτερολογίες.

**ΠΡΟΕΔΡΕΥΩΝ (Αθανάσιος Μπούρας):** Ε, όχι, πριν από τις δευτερολογίες. Οι εισηγητές πρέπει να δευτερολογήσουν τελευταίοι, έτσι προβλέπεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος Πλεύσης Ελευθερίας):** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Εν πάση περιπτώσει, δεν θα σας χαλάσουμε το χατίρι.

Ο ειδικός αγορητής κ. Καζαμίας έχει τον λόγο για τρία λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, θα αναφερθώ σε ένα σχόλιο που έκανε νωρίτερα ο πρώην Υφυπουργός κ. Θεοχάρης για το ζήτημα του επικουρικού ασφαλιστικού ταμείου που προβλέπει το νομοσχέδιο, το οποίο αποτελεί κατά κάποιο τρόπο τον πυρήνα του νομοσχεδίου που συζητήσαμε σήμερα και θα κλείσω με μια αναφορά πάλι στα επίμαχα θέματα της τροπολογίας.

Ο κ. Θεοχάρης είπε ότι το επικουρικό κεφάλαιο που προβλέπει το νομοσχέδιο για τις ασφαλίσεις οχημάτων που υπόκεινται ζημίας από περιπτώσεις που δεν καλύπτονται συνήθως….

(Θόρυβος στην Αίθουσα)

Κύριε Πρόεδρε, δεν μπορώ να συνεχίσω με αυτόν τον θόρυβο.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, όσοι θέλουν να μιλήσουν έξω από την Αίθουσα. Σας παρακαλώ θερμά.

Ορίστε, κύριε Καζαμία, συνεχίστε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ.

Λέω ότι ο κ. Θεοχάρης είπε ότι το επικουρικό κεφάλαιο αυτό που προβλέπει το νομοσχέδιο και που αποτελεί τον πυρήνα του νομοσχεδίου δεν επιβαρύνει, είπε, τους ασφαλισμένους κατά 30% και μάλιστα είπε ότι ένα άλλο επιχείρημα της Πλεύσης Ελευθερίας, ενάντια στο συγκεκριμένο άρθρο 14 του νομοσχεδίου, επίσης δεν ευσταθεί. Είπε ότι αυτό δεν είναι κάτι που εισάγει το νομοσχέδιο, αλλά το εισάγει η ευρωπαϊκή οδηγία. Και μάλιστα αναφέρθηκε σε μία παλαιότερη ευρωπαϊκή οδηγία του 2009. Αυτή που ενσωματώνεται τώρα στο νομοσχέδιο, πράγματι αποτελεί αναθεώρηση αυτής της αρχικής οδηγίας. Προσέτρεξα στην οδηγία και πρέπει να πληροφορήσω και τον κ. Θεοχάρη και τις κυρίες και τους κύριους Βουλευτές ότι η οδηγία αυτή του 2009 δεν προβλέπει εισφορά 30%. Πουθενά δεν υπάρχει αυτό στην οδηγία να προβλέπει εισφορά 30% του επιπλέον κεφαλαίου που χρειάζεται για να σχηματιστεί αυτό το επικουρικό κεφάλαιο.

Όπως, επίσης, θα πρέπει να πω ότι οι ενωσιακές οδηγίες, ως γνωστόν, δεν επιβάλλονται αυτούσιες, αλλά ενσωματώνονται στα εθνικά δίκαια και η συγκεκριμένη οδηγία του 2009, καθώς και αυτή που ενσωματώνεται τώρα που αποτελεί αναθεώρησή της, λένε σαφέστατα σε όλα τα άρθρα τους ότι τα κράτη-μέλη αναλαμβάνουν να δημιουργήσουν έναν επικουρικό οργανισμό με τρόπο που αυτά κρίνουν.

Με άλλα λόγια, αυτές τις αποφάσεις τις έχει φέρει το Υπουργείο Εθνικής Οικονομίας και όχι η Ευρωπαϊκή Ένωση και αφορούν τον τρόπο με τον οποίο το Υπουργείο Εθνικής Οικονομίας αποφάσισε να ενσωματώσει αυτή την οδηγία. Αυτό το ξεκαθαρίζουμε, διότι θεωρούμε ότι η επιβάρυνση των ασφαλισμένων οχημάτων με επιπλέον εισφορές, με σκοπό να προστατεύονται από τις περιπτώσεις που καλύπτει αυτή η οδηγία, είναι απαράδεκτη.

Επίσης, πρέπει να πω επιπλέον ότι η ιδέα που είχε ο κ. Θεοχάρης, να μας πει πως τα ασφάλιστρα είναι τα ίδια, δηλαδή, εάν ασφαλίζεται κανείς με 100 ευρώ αυτά περιλαμβάνουν το επιπλέον ασφάλιστρο που δίνεται για το Επικουρικό Ταμείο. Αυτό δεν είναι ακριβές. Δεν προκύπτει από πουθενά και συνεπώς θεωρούμε ότι επιβαρύνονται οι ασφαλισμένοι και αυτό καθιστά το νομοσχέδιο ένα νομοσχέδιο που έχει εισαγάγει η Κυβέρνηση για το συμφέρον των ασφαλιστικών επιχειρήσεων!

Κλείνοντας, κύριε Πρόεδρε, θέλω να πω ότι η Πλεύση Ελευθερίας από την αρχή είπε πως η απόφασή της επί του νομοσχεδίου που συζητάμε εξαρτάται από το κατά πόσο η Κυβέρνηση θα αποσύρει τις δύο επίμαχες τροπολογίες, ιδίως την τροπολογία για τη «ΛΑΡΚΟ», την οποία θεωρούμε απαράδεκτη. Υπάρχει ακόμη χρόνος μέχρι το τέλος της συνεδρίασης η Κυβέρνηση να πάρει τις αποφάσεις της. Της ζητάμε πάλι, ακόμη και τώρα, να αποσύρει αυτή την τροπολογία. Αν δεν την αποσύρει, η Πλεύση Ελευθερίας θα καταψηφίσει το νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει η κ. Αχτσιόγλου ως ειδική αγορήτρια της Νέας Αριστεράς.

**ΕΦΗ ΑΧΤΣΙΟΓΛΟΥ:** Κύριε Πρόεδρε, κυρίες και κύριοι συνάδελφοι, νομίζω ότι σε αυτό το νομοσχέδιο τη σκιά τελικά την έριξε βαριά η τροπολογία που αφορά στην υπόθεση της «ΛΑΡΚΟ». Και έριξε βαριά τη σκιά της αυτή η τροπολογία για μια σειρά από λόγους και πρώτα απ’ όλα για τον πρωτοφανή τρόπο με τον οποίο η Κυβέρνηση επιδίωξε να παρέμβει στο έργο της δικαιοσύνης, στερώντας από τους εργαζόμενους το τελευταίο οχυρό που τους είχε απομείνει, δηλαδή, τη δυνατότητα να διεκδικήσουν δικαστικά την προστασία των θέσεων εργασίας, με έναν πραγματικά πρωτοφανή και προσβλητικό τρόπο.

Δεύτερον, για το γεγονός ότι με το ίδιο το περιεχόμενο αυτής της τροπολογίας μπαίνει οριστικό λουκέτο σε μια επιχείρηση που θα έπρεπε να έχει πρωτοπόρο ρόλο στην παραγωγική δραστηριότητα της χώρας. Αναφέρθηκε πολλές φορές ότι είναι μία από τις ελάχιστες παγκοσμίως, η οποία ειδικεύεται στην παραγωγή σιδηρονικελίου και θα έπρεπε να είναι σκοπός της χώρας μας να διαφυλάξει αυτή την παραγωγική δραστηριότητα και να επενδύει σ’ αυτή.

Αντιθέτως, εδώ ο σκοπός που επικαθορίστηκε νομοθετικά είναι η λύση, η διάλυση, η παύση της λειτουργίας και να μείνουν στον αέρα και οι επτακόσιοι ογδόντα ένα εργαζόμενοι με τις οικογένειές τους.

Και ο τρίτος λόγος που ρίχνει βαριά τη σκιά αυτή η τροπολογία είναι ο τρόπος με τον οποίο η Κυβέρνηση προσπάθησε με στρεψοδικίες και πρωτοφανή ψεύδη να ρίξει στάχτη στα μάτια των Βουλευτών στη συζήτηση αυτή ως προς το τι επιδιώκει να κάνει η Κυβέρνηση. Ακούσαμε πράγματα ανήκουστα, όπως ότι με αυτή την τροπολογία προστατεύονται οι εργαζόμενοι, ανήκουστα άλλα πράγματα ότι δεν υπήρχε κανένας λόγος να παρέμβει στη δίκη και μια σειρά από στρεψοδικίες από την πλευρά του κ. Βορίδη με μόνο σκοπό να συσκοτιστεί κάτι που είναι εντελώς προφανές, η κοινωνικά επιζήμια, αντεργατική και βαθιά προσβλητική και για το κράτος δικαίου αυτή τροπολογία. Νομίζω ότι αυτή επικαθορίζει όλη τη συζήτηση.

Εξίσου προβληματική, βέβαια, είναι και η τροπολογία που αφορά κραυγαλέα θα έλεγα τα τραπεζικά στελέχη, όπου μπαίνει σφήνα η Τράπεζα της Ελλάδας στην κρίση του εισαγγελέα ή της εισαγγελέως σε ότι αφορά τη δίωξη τραπεζικών στελεχών σε περιπτώσεις απιστίας. Καμμία απάντηση δεν δόθηκε σε ένα επιχείρημα που επαναλήφθηκε πολλές φορές από συναδέλφους και της Νέας Αριστεράς και άλλους, γιατί αυτή η δυνατότητα να υπάρχει η υποβοήθηση ή η συνεισφορά των τεχνοκρατών δεν καλύπτεται ήδη από το νομικό πλαίσιο του 2020, που δίνει τη δυνατότητα στον εισαγγελέα να καλέσει όποιον τεχνικό σύμβουλο επιθυμεί για να μπορέσει να διακριβώσει ένα τετελεσθέν ή μη οικονομικό αδίκημα.

Τι το καινούργιο προσφέρει αυτή η τροπολογία; Δεν απαντήθηκε. Και δεν μπορεί να ρωτάει ο κ. Βορίδης γιατί είναι κακό αυτό ή τι σας κάνει να ανησυχείτε σε σχέση με την κάλυψη των ευθυνών των τραπεζικών στελεχών. Μιλάμε για μια Κυβέρνηση, η οποία με το που εξελέγη το 2019 έφερε νομοθετική ρύθμιση που είπε ότι η απιστία τραπεζικών στελεχών θα διώκεται μόνο κατ’ έγκληση, δηλαδή μόνο αν η ίδια η τράπεζα θέλει να διωχθούν τα δικά της στελέχη για τα θαλασσοδάνεια που δίνει, τότε θα διώκεται το αδίκημα. Μιλάμε για μια Κυβέρνηση, η οποία λίγο καιρό αργότερα έφερε το ακαταδίωκτο των τραπεζικών στελεχών και μιλάμε για μια Κυβέρνηση που τώρα φέρνει μια τροπολογία, η οποία δημιουργεί εμπόδιο εκ νέου στον εισαγγελέα να διακριβώσει την απιστία των τραπεζικών στελεχών. Άρα, μη μας ρωτάει περιπαικτικά τι το επιλήψιμο βρίσκουμε και αν τελικά κρίνουμε τις προθέσεις αυτές της Κυβέρνησης. Δεν είναι και οι αγνότερες σε ό,τι αφορά τον τρόπο διαχείρισης και λειτουργίας των τραπεζών. Ειρήσθω εν παρόδω τράπεζες οι οποίες έχουν συσσωρεύσει δισεκατομμύρια υπερκερδών, ένα δισεκατομμύριο η κάθε μία κατ’ έτος τα τελευταία τρία χρόνια, πατώντας κυριολεκτικά πάνω στην πλάτη των πολιτών, οι οποίοι προσπαθούν να πάρουν ένα στεγαστικό δάνειο και έχουν δυσθεώρητα επιτόκια την ώρα που όταν έχουν μία κατάθεση παίρνουν το λιγότερο επιτόκιο που δίνει η Ευρωπαϊκή Ένωση. Άρα, μια σειρά από πρακτικές και πράξεις νομοθετικές αυτής της Κυβέρνησης είναι που κάνει τη Βουλή να ανησυχεί για τις πραγματικές προθέσεις και αυτής της τροπολογίας.

Ως προς τον κορμό του νομοσχεδίου βασικά ερωτήματα που απευθύναμε σε σχέση για παράδειγμα με το ποιος θα αναλάβει το κόστος της επιπλέον ασφάλισης που προβλέπεται για την κάλυψη περαιτέρω κινδύνων ασφαλιστικών και ποιο θα είναι αυτό για τον ασφαλισμένο οδηγό σε ό,τι αφορά τα οχήματα ουδέποτε πήραμε τελικά μια απάντηση, μόνο συσκοτίστηκε η συζήτηση αυτή και τελικά φεύγοντας από εδώ εμείς δεν ξέρουμε αυτό το νομοσχέδιο που θα ψηφιστεί πόσο θα επιβαρύνει τους ασφαλισμένους οδηγούς.

Σε ό,τι αφορά και τα διακατεχόμενα του δημοσίου έχουμε ένα σχέδιο νόμου, το οποίο στην πραγματικότητα επιβαρύνει τους μικροϊδιοκτήτες με αλλεπάλληλες δικαστικές, διοικητικές και άλλες ενέργειες και τους καλεί να επαναγοράσουν, δηλαδή να πληρώσουν εκ νέου για περιουσίες και τίτλους τους οποίους ήδη έχουν σε μια ατελείωτη ταλαιπωρία, ενώ την ίδια ώρα κλείνει το μάτι σε μεγαλοκαταπατητές των τελευταίων πέντε ετών να μπορούν να εξαγοράσουν με εντελώς προνομιακούς όρους εκτάσεις του δημοσίου μόνο για βιομηχανικές, τουριστικές και επιχειρηματικές δραστηριότητες, αλλά προσοχή οι αγρότες να είναι εκτός. Μην τυχόν δηλαδή και ευνοηθεί κανένας μικρός αγρότης για το κτήμα που χρησιμοποιεί.

Όλα αυτά τα γεγονότα ξαναλέω σε συνδυασμό με τη βασική κατάπτυστη τροπολογία για τη «ΛΑΡΚΟ» προφανώς μας οδηγούν στο να καταψηφίσουμε αυτό το νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Αχτσιόγλου.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας, ο κ. Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, σε σχέση με το νομοσχέδιο νομίζουμε ότι έχουμε εξαντλήσει τη συζήτηση, τουλάχιστον από μέρους μας. Θα ήθελα όμως να πω ότι η εικόνα και η στάση της Κυβέρνησης με την κατάθεση αυτής της κατάπτυστης της τροπολογίας για τη «ΛΑΡΚΟ» είναι θλιβερή. Ακόμα πιο θλιβερή, απαράδεκτη είναι η επιμονή -η εμμονή- της Κυβέρνησης να μην αποσύρει αυτή την επαίσχυντη τροπολογία.

Εσείς, μαζί με τον επενδυτή - σκραπατζή μηχανορραφήσατε την κατάπτυστη τροπολογία. Εσείς τη φέρατε στη Βουλή. Εσείς μόνοι σας θα την ψηφίσετε. Εσείς θα τη λουστείτε.

Ακόμα και την ώρα αυτή που γκρεμίζεται το αφήγημα το δικό σας, την ώρα που ξευτελίζεστε -στην κυριολεξία- μπροστά στον λαό για τα αντεργατικά, βδελυρά, σατανικά σας σχέδια, εσείς επιμένετε, γιατί είστε απόλυτα προσηλωμένοι και δεσμευμένοι στις υποδείξεις και τα «θέλω» των καπιταλιστών. Οι εργαζόμενοι, προφανώς, δεν νομιμοποιούν αυτή την κατάπτυστη τροπολογία. Την έχουν ήδη ρίξει στο καλάθι των αχρήστων και την «ΛΑΡΚΟ» θα την κρατήσουν όρθια. Εσείς σκορπίσατε ανέμους και θα θερίσετε θύελλες.

Το ΚΚΕ σε αυτές τις μεγάλες θύελλες στέκεται στο πλευρό των εργαζομένων μέχρι τέλους. Συμβιβασμός με το κλείσιμο της «ΛΑΡΚΟ», τα ταμεία ανεργίας και τα προγράμματά του, δεν μπορεί να υπάρξει. Θα κρατήσουμε μαζί με τους εργαζόμενους ψηλά τη σημαία του αγώνα, μέχρι τα νταμάρια και τα καμίνια να ξαναλειτουργήσουν. Δεν πρόκειται να σας αφήσουμε σε ησυχία. Θα συνεχίσουμε πιο δυνατά, κρατώντας ακόμα πιο ψηλά τη σημαία, για το δίκαιο της εργατικής τάξης, για την πραγματική κοινωνική της απελευθέρωση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει ο ειδικός αγορητής του ΠΑΣΟΚ - Κινήματος Αλλαγής, ο κ. Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κύριε Πρόεδρε, θα αναφερθώ μόνο στις δύο τροπολογίες, για τις οποίες έχουμε ζητήσει και ονομαστική ψηφοφορία και τις οποίες -όπως είπα το πρωί- τις καταψηφίζουμε και φυσικά ζητήσαμε, την απόσυρσή τους. Θα προσπαθήσω να μείνω πολύ πιστός στον χρόνο που μου δώσατε, γιατί έχει εξαντληθεί η κουβέντα, όπως σωστά είπατε και μας δώσατε από τρία λεπτά.

«ΛΑΡΚΟ»: Η «ΛΑΡΚΟ», πραγματικά, αξίζει τόση και άλλη τόση συζήτηση από τις ώρες που αφιερώσαμε σήμερα. Είναι μία εμβληματική επιχείρηση, για την οποία μπορούμε να συζητάμε επί ώρες. Όσο, όμως, απλώνεται η κουβέντα, χάνεται ένα απλό ερώτημα, το οποίο απέφυγε να απαντήσει ο κ. Βορίδης προ ολίγου.

Η Κυβέρνηση, πριν δύο χρόνια, νομοθέτησε, τονίζοντας σε υψηλούς τόνους μάλιστα, ότι η «ΛΑΡΚΟ» θα παραδοθεί εν λειτουργία. Τελικά, δύο χρόνια και μάλιστα ιδιαίτερα κρίσιμα, με πολύ ελκυστικές τιμές, για το σιδηρονικέλιο, ουδέποτε λειτούργησε και ποτέ δεν μας είπαν γιατί.

Τώρα, λίγες μέρες μετά τις εκλογές, με μια απόλυτα γκρίζα –για μην πω μαύρη θεσμική πρωτοβουλία, πάνω από γκρίζα πάντως- έρχεται και προχωράει σε μια κίνηση, για να τη δώσει «καθαρή» στον επενδυτή. Τι ακριβώς επιδιώκει με αυτό το πράγμα; Γιατί αυτή η ανακολουθία; Όταν μάλιστα, όπως είπα και το πρωί, όσοι γνωρίζουμε στοιχειωδώς και είμαστε αρκετοί στην Αίθουσα που ξέρουμε τη «ΛΑΡΚΟ» και τη λειτουργία της, η ανάγκη εκατοντάδων εργαζομένων με συγκεκριμένες ειδικότητες είναι κραυγαλέα για τον οποιονδήποτε επενδυτή αύριο αν θέλουν να λειτουργήσει το εργοστάσιο. Δεν χωρίζεις εργαζόμενους σε δύο κατηγορίες. Δεν υπάρχει καμμία αιτιολογική βάση, λοιπόν, σε αυτό που έρχεται για να τους βγάλει όλους τους εργαζόμενους απ’ έξω. Καμμία.

Δεύτερον, για τα περί τραπεζών, ακούσαμε έναν σωρό νομικές περικοκλάδες από τον αρμόδιο Υπουργό Επικρατείας. Σας ζητήσαμε, κύριε Πρόεδρε, το πρωί ένα απλό πράγμα. Να έρθει εδώ ο Υπουργός Δικαιοσύνης για δύο λόγους, πρώτον, γιατί στις προγραμματικές δηλώσεις της σημερινής Κυβέρνησης, έντεκα μήνες πριν, ξεκίνησε από το Βήμα της Βουλής λέγοντας ότι σε ένα μέγα σκάνδαλο που είναι το ακαταδίωκτο των τραπεζικών στελεχών μπαίνει τέλος και σήμερα βλέπουμε να γίνεται το αντίθετο. Γιατί περί αυτού πρόκειται.

Πώς αλλιώς μπορεί να ερμηνεύσει κανείς μια διάταξη που βάζει ένα περιττό εμπόδιο κατά τα άλλα, εφόσον έχει ανά πάσα στιγμή τη δυνατότητα ο εισαγγελέας να προσφύγει στην πρόσληψη ειδικών συμβούλων, ακόμη και υπαλλήλους της Τράπεζας της Ελλάδος. Προς τι, λοιπόν, του δένουμε τα χέρια; Όταν μάλιστα, πριν από λίγους μήνες -φέτος έγινε αυτό-, έχουμε μία παράλογη κατά γενική ομολογία του νομικού κόσμου και της ακαδημαϊκής κοινότητας επαύξηση όλων των ποινών στο όνομα μιας λογικής ότι θα μπει τέρμα στην ατιμωρησία. Δεν μπορεί να καταλάβει η Κυβέρνηση ότι χρησιμοποιώντας δύο μέτρα και δύο σταθμά για τον απλό πολίτη και για τραπεζικά στελέχη χάνει κάθε ηθικό πλεονέκτημα σε αυτό το πεδίο;

Αυτοί είναι οι βασικοί λόγοι για τους οποίους καταψηφίζουμε σε συνέχεια αυτών που εκτέθηκαν αναλυτικά και από τον Κοινοβουλευτικό μας Εκπρόσωπο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Θα ολοκληρώσουμε τις δευτερολογίες με τον εισηγητή του ΣΥΡΙΖΑ - Προοδευτική Συμμαχία τον κ. Γεώργιο Γαβρήλο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ, κύριε Πρόεδρε.

Φαίνεται ότι η Κυβέρνηση και μετά το εκλογικό αποτέλεσμα των ευρωεκλογών συνεχίζει με αλαζονεία και περιφρόνηση να αντιμετωπίζει το νομοθετικό Σώμα. Είναι η κακή πρακτική νομοθέτησης που ακολουθεί που με κάνει να ισχυρίζομαι κάτι τέτοιο. Για πολλοστή φορά με τροπολογίες νύκτας και μάλιστα για σημαντικά θέματα, αιφνιδιάζει το νομοθετικό Σώμα. Και όχι μόνο αυτό. Έχουμε και κάτι πρωτόγνωρο να συμβαίνει με τις τροπολογίες που εισήχθησαν ενώπιον της Ολομέλειας της Βουλής, να μην έρχεται κάποιος Υπουργός τις οποίες υπογράφει να τις υποστηρίξει. Είναι πρωτοφανές αυτό που συνέβη σήμερα στην Ολομέλεια της Βουλής.

Θα αναφερθώ και εγώ στις δύο τροπολογίες ασφαλώς. Η μία είναι για τη «ΛΑΡΚΟ» που έρχεται να βάλει τέλος σε εργασιακές θέσεις οκτακοσίων πενήντα ανθρώπων, οκτακοσίων πενήντα οικογενειών, να τις στείλει στην ανεργία. Για μια επιχείρηση που θα μπορούσε να είναι βιώσιμη και στα χέρια του ελληνικού δημοσίου, αλλά και στα χέρια του οποιουδήποτε ιδιώτη.

Ήρθε ο κ. Βορίδης και ισχυρίστηκε ότι κακώς διαμαρτυρόμαστε για την τροπολογία αυτή, ότι δεν είναι πρώτα απ’ όλα κακή για τους εργαζόμενους. Μα τι λέτε. Τους στέλνει μια ώρα αρχύτερα στα σπίτια τους, στην ανεργία. Και το δεύτερο που τόλμησε να πει είναι ότι δεν είχαν πονηρό σκοπό καταθέτοντάς την και με αναδρομική ισχύ στη Βουλή, όταν είναι σε εκκρεμότητα τα ασφαλιστικά μέτρα. Ποια ασφαλιστικά μέτρα; Για τήρηση των θέσεων εργασίας. Και όχι τάχα από ορισμένου χρόνου, όπως είπε ο κ. Βορίδης, να γίνουν αυτοί οι εργαζόμενοι αορίστου. Αυτό που επιζητούν με τα ασφαλιστικά μέτρα είναι η διατήρηση των θέσεων εργασίας και μάλιστα όταν νόμος του 2020 έλεγε -και εκεί στέκονται οι εργαζόμενοι και ενώπιον των δικαστηρίων- ότι η επιχείρηση θα παραδοθεί στον ανάδοχο εν λειτουργία.

Και δίνεται η δυνατότητα στον διαχειριστή σήμερα, κλείνοντας το μάτι, αν όχι παρεμβαίνοντας ωμά στη δικαιοσύνη, να απολύσει τους εργαζόμενους και να παραδώσει στον ανάδοχο την επιχείρηση σε παύση. Δεν είναι αυτό παρέμβαση στη δικαιοσύνη, λίγο προτού βγάλει απόφαση, όταν έρχεται το νομοθετικό Σώμα, η εκτελεστική εξουσία και λέει ότι αυτοί οι εργαζόμενοι πλέον είναι για εμάς απολυμένοι; Τι άλλο μπορεί να είναι;

Όσον αφορά τη δεύτερη τροπολογία, μεταφέρετε την κρίση για τις εγκληματικές πράξεις των τραπεζικών στελεχών από την εισαγγελία στα τραπεζικά στελέχη ουσιαστικά της κεντρικής τράπεζας της Ελλάδος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο κάθε εισαγγελέας δεν είχε μέχρι σήμερα το δικαίωμα να ζητήσει πραγματογνωμοσύνες και να δει αν βρίσκεται ενώπιον κάποιων παραβατικών συμπεριφορών, κακουργηματικών ή πλημμελημάτων πράξεων; Ασφαλώς και το είχε. Τι αλλάζει σήμερα; Ουσιαστικά αυτό που αλλάζει είναι να βάζει φρένο στη βούληση του εισαγγελέα να προχωρήσει την υπόθεση παραπέρα και να ασκήσει ποινικές διώξεις στα στελέχη που εμπλέκονται σε παράνομες πράξεις. Με ποια κάλυψη; Με την κάλυψη άλλων τραπεζικών στελεχών της Κεντρικής Τράπεζας της Ελλάδας.

Ασφαλώς και έχουμε μια πρωτόγνωρη ουσιαστικά διαδικασία που αφήνει στο απυρόβλητο όλα τα τραπεζικά στελέχη που εμπλέκονται με αδιαφανείς διαδικασίες και με τυχόν παράνομες πράξεις. Και τι κάνατε πριν λίγους μήνες; Για να νομιμοποιηθεί και σε αυτά που έλεγε ο κ. Φλωρίδης όταν παρουσιάστηκαν οι κυβερνητικές προτάσεις, φέρατε μια διάταξη που όμως θα είχε ισχύ από 1η Ιουλίου του 2024 και λίγο πριν πάμε σε εκείνη την ημερομηνία, έρχεστε και επαναφέρετε τα πράγματα σε αυτό που εσείς είχατε θεσπίσει παλιότερα, δηλαδή στο να μη διώκονται τα τραπεζικά μας στελέχη, όταν εμπλέκονται σε αδιαφανείς διαδικασίες.

Κλείνω, κύριε Πρόεδρε, αναφερόμενος στην τροπολογία του ΣΥΡΙΖΑ - Προοδευτική Συμμαχία. Δεν θελήσατε να δείτε την κατάργηση της φορολόγησης με τεκμαρτό για τους ελεύθερους επαγγελματίες και τους μικρούς επιχειρηματίες. Όμως, θα το βρείτε μπροστά σας. Γνωρίζετε ότι αυτή η διάταξη θα «πέσει» και στο Συμβούλιο της Επικρατείας. Αυτά τα θέματα που αφορούν τη συσχέτιση του τεκμαρτού με τους μισθούς των υπαλλήλων έχουν κριθεί. Κι όμως, επιμένετε και μας λέγατε ότι δεν υπάρχουν «λεφτόδεντρα». Και ήρθε ο κύριος Πρωθυπουργός, έρχεται το οικονομικό επιτελείο μετά το πολιτικό ράπισμα που φάγατε στις εκλογές, να μας πει ότι θα φορολογήσετε τα διυλιστήρια για το 2023 και μάλιστα με τον χαμηλότερο συντελεστή.

Κλείνετε τα μάτια σε αυτό που συμβαίνει στη χώρα. Με μια έμμεση φορολόγηση που φτάνει στο 60% και πλέον έχουμε μια κοινωνία καθημαγμένη, φτωχοποιημένη και με λιγότερες μικρές επιχειρήσεις. Του χρόνου δεν θα υπάρχουν μικρές επιχειρήσεις, δεν θα υπάρχουν ελεύθεροι επαγγελματίες στο ποσοστό που υπάρχουν σήμερα. Επίσης, τα νοικοκυριά βρίσκονται σε μία κατάσταση με έναν δείκτη που προσεγγίζει το 25% περίπου των νοικοκυριών της χώρας να είναι φτωχοποιημένα.

Με αυτές τις σκέψεις, σας λέμε για μία ακόμη φορά να λάβετε το πραγματικό μήνυμα των εκλογών, να αλλάξετε πολιτικές και να μην κάνετε μόνο επικοινωνία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου για δεκαπέντε λεπτά.

**ΑΘΑΝΑΣΙΟΣ ΠΛΕΥΡΗΣ:** Και μετά τελειώνουμε, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Νομίζω πως αμέσως μετά θα μπούμε στην ονομαστική ψηφοφορία, γιατί δεν έχει ζητηθεί από κάποιον Υπουργό να πάρει τον λόγο στη συνέχεια.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Ενδιαφέρον ότι δεν θα πάρει κανείς τον λόγο για να κλείσει ως συνήθως τις διαδικασίες, όπως ενδιαφέρουσα είναι και όλη η αποψινή διαδικασία με την Κυβέρνηση να κρύβεται. Έκατσε ένας Υπουργός στα υπουργικά έδρανα, ο κ. Παπαστεργίου, και είπα ότι θα πάρει τον λόγο να μιλήσει ως Υπουργός. Βέβαια, δεν είναι υπογράφων την τροπολογία.

Είναι πραγματικά εντυπωσιακό σε μία υπόθεση, σε μία περίπτωση στην οποία κινητοποιήθηκαν το βράδυ της Δευτέρας 17 Ιουνίου όχι ένας, όχι δύο, όχι τρεις, αλλά ένας, δύο, τρεις, τέσσερις, πέντε, έξι, επτά, οκτώ Υπουργοί της Κυβέρνησης, Χατζηδάκης, Γεωργιάδης, Σκυλακάκης, Θεοδωρικάκος, Κεραμέως, Φλωρίδης, Στυλιανίδης, Κικίλιας. Οκτώ Υπουργοί κινητοποιούνταν το βράδυ της Δευτέρας για να φέρουν την τροπολογία για να υπογραφεί και να κατατεθεί νύχτα, στις 23.00΄, και ούτε ένας από αυτούς δεν ήρθε να την υποστηρίξει. Ούτε ένας Υπουργός! Ούτε ένας Υπουργός δεν ήρθε να υποστηρίξει την τροπολογία. Και όποιος Υπουργός πέρασε, κάθισε στα έδρανα των Βουλευτών για να μην κληθεί να την υποστηρίξει. Ο μόνος που την υποστήριξε ήταν ο κ. Βορίδης που φαίνεται ότι είναι γι’ αυτές τις δουλειές. Όταν κανείς άλλος δεν βγαίνει μπροστά, επιστρατεύετε τον κ. Βορίδη. Έτσι, με Βορίδη και Πλεύρη, που ήταν σε άλλο κόμμα σε προηγούμενη φάση, καθαρίζετε τα της διακυβέρνησης Μητσοτάκη. Και θα δούμε για πόσο ακόμα.

Κυρίες και κύριοι της Κυβέρνησης, η τροπολογία αυτή συνιστά ποινικό αδίκημα, κάτι που σας είπα. Συνιστά επηρεασμό εκκρεμούς δίκης με οικονομικό αντικείμενο. Συνιστά δε απάτη η αιτιολογική έκθεση -αιτιολογική έκθεση, εν πάση περιπτώσει αυτά τα οποία φέρνετε ως αιτιολόγηση- αφού τι λέτε ότι κάνετε; Γιατί αποτελεί πρόβλημα; Ποιο πρόβλημα λύνεται; «Οι υφιστάμενες αρμοδιότητες του εκκαθαριστή δυσχεραίνουν την εκτέλεση του έργου του, με αποτέλεσμα να εμποδίζουν την ολοκλήρωση της εκκαθάρισης της εταιρείας. Επιπλέον, η αξιοποίηση των πόρων της «ΛΑΡΚΟ» που χορηγούνται από αυτή υπό τη μορφή κρατικών ενισχύσεων για την εξόφληση σημαντικών υποχρεώσεών της είναι περιορισμένη». Και μετά λέτε το εξής: Ποιοι είναι οι στόχοι; Βραχυπρόθεσμα ρυθμίζονται η ειδική διαχείριση, η εκπροσώπηση, καθώς και η διαχείριση των κρατικών ενισχύσεων. Επίσης, εξασφαλίζεται η διεκπεραίωση καθημερινών συναλλαγών. Μακροπρόθεσμα επιλύονται ζητήματα διαχείρισης και εξορθολογίζεται η οικονομική ενίσχυση της εταιρείας.

Κύριοι, εξαπατάτε. Δεν είναι αυτοί οι στόχοι. Οι στόχοι είναι να παρέμβετε στη δίκη, να ωφελήσετε τους εαυτούς σας και τον ιδιώτη που θα πάρει τη «ΛΑΡΚΟ» και να βλάψετε τους εργαζομένους. Και υπ’ αυτή την έννοια, συγκροτεί και παράβαση καθήκοντος και απιστία και κατάχρηση εξουσίας στον βαθμό που επηρεάζεται η κρίση και για ποινικά αδικήματα σε βάρος του δημοσίου.

Και εδώ θα ήθελα να πω και να απαντήσω στον εκπρόσωπο του ΠΑΣΟΚ, τον κ. Κατρίνη, που δεν γνωρίζω, κύριε Μάντζο, που ήρθατε τώρα, εάν εκπροσωπεί το όλον ΠΑΣΟΚ γι’ αυτά που είπε. Όμως, εγώ δεν μπορώ να μην του απαντήσω σε αυτά που μου απηύθυνε δείχνοντάς με το χέρι και λέγοντας «αυτά που είπατε, κυρία Πρόεδρε, τελειώσανε. Τελείωσαν οι απειλές ποινικών ευθυνών για Βουλευτές, για το τι ψηφίζουν». Θέλω, λοιπόν, να σας το απαντήσω. Θα κρίνετε αν αυτό σας εκπροσωπεί. Και επειδή εγώ παρακολουθώ τις διαδικασίες στο κόμμα σας, θα περιμένω. Το είπε ως Κοινοβουλευτικός Εκπρόσωπος του ΠΑΣΟΚ.

Όμως, εδώ που ειπώθηκε αυτό και απευθυνόμενη και σε όσους έχουν απορίες και σε όσους κάνουν προσκλητήρια, θέλω να πω πάρα πολύ ξεκάθαρα πρώτον, ότι η Πλεύση Ελευθερίας εμμένει και επιμένει στην κατάργηση της βουλευτικής ασυλίας, στην κατάργηση της υπουργικής ασυλίας, δηλαδή του νόμου περί ευθύνης Υπουργών και στην κατάργηση του διορισμού της ηγεσίας της δικαιοσύνης από την εκτελεστική εξουσία. Δεν υπάρχει καμία περίπτωση να συμπράξουμε ούτε φυσικά με πρώην κυβερνητικά πρόσωπα, Υπουργούς και Πρωθυπουργούς, που φέρουν οικονομική, πολιτική και ποινική ευθύνη για τη διαχείριση των οικονομικών της χώρας και την επιβολή των μνημονίων και την παραβίαση της λαϊκής εντολής.

Δεν υπάρχει περίπτωση να συμπράξουμε ούτε φυσικά με πρώην κυβερνητικά πρόσωπα, Υπουργούς και Πρωθυπουργούς που φέρουν οικονομική, πολιτική και ποινική ευθύνη για τη διαχείριση των οικονομικών της χώρας και την επιβολή των μνημονίων και την παραβίαση της λαϊκής εντολής. Δεν υπάρχει επίσης περίπτωση να συναινέσουμε στην επιβολή της αντίληψης ότι η Βουλή θα λειτουργεί ως πλυντήριο ποινικών ευθυνών, ότι το νομοθετικό Σώμα και η Κυβέρνηση θα ξεπλένουν ποινικές ευθύνες, ότι θα έρχονται στο Κοινοβούλιο «ντροπολογίες» που θα ψηφίζονται και θα είναι ανεκτή η απόσυρση ποινικών ευθυνών και ότι δεν έχει καμμία υποχρέωση χρηστής άσκησης των καθηκόντων του ο Βουλευτής.

Θα ήθελα να θυμίσω, λοιπόν, στον κ. Κατρίνη και στον κ. Χατζηδάκη που έσπευσε να του δώσει συγχαρητήρια και στους Βουλευτές της Νέας Δημοκρατίας που χάρηκαν με την παρέμβαση του κ. Κατρίνη, ότι το άρθρο 61 του Συντάγματος, αυτό που επικαλέστηκε, λέει ότι ο Βουλευτής δεν καταδιώκεται, ούτε εξετάζεται με οποιονδήποτε τρόπο για γνώμη ή ψήφο που έδωσε κατά την άσκηση των βουλευτικών καθηκόντων. Ακόμη και αυτή η διατύπωση όμως -που φυσικά έχει άλλο σκοπό και όχι να προστατεύει Βουλευτές που ξεπλένουν ή συμμετέχουν σε ποινικά αδικήματα ή δωροδοκούνται για να ψηφίσουν έτσι ή αλλιώς- αυτή η διάταξη μιλάει για βουλευτικά καθήκοντα. Και το καθήκον το πρώτιστο του Βουλευτή, αυτό για το οποίο δίνουμε και τον όρκο του Βουλευτή και της Βουλευτή, είναι το καθήκον διαφύλαξης του Συντάγματος. Δεν υπάρχει, λοιπόν, άσκηση βουλευτικού καθήκοντος με παραβίαση του Συντάγματος, ούτε υπάρχει τέτοιου είδους ασυλία. Και όποιος εδώ μέσα θέλει να απολαμβάνει τέτοιας ασυλίας και να δείχνει εκείνους που ζητάνε ισονομία, ισοπολιτεία, διερεύνηση των εγκλημάτων και βεβαίως ποινική λογοδοσία Υπουργών και Βουλευτών που εμπλέκονται σε ποινικά αδικήματα, θα πρέπει να ξέρει ότι θα βρίσκει και εμένα προσωπικά και την Πλεύση Ελευθερίας απέναντι.

Θα πρέπει να ξέρει ότι δεν υπάρχει καμμία περίπτωση να μπει κάτω από το κοινοβουλευτικό χαλί, όσο είμαστε εμείς εδώ και όσο έρχονται στα θεωρεία της Βουλής με πρόσκλησή μας οι πολίτες, οι εργαζόμενοι, οι αγωνιζόμενοι, τα παιδιά, η κοινωνία, δεν υπάρχει καμμία περίπτωση, αυτές οι πρακτικές του παρελθόντος που μας οδήγησαν εκεί που μας οδήγησαν και οδήγησαν και τη «ΛΑΡΚΟ» εκεί που την οδήγησαν, να γίνουν ανεκτές.

Συνεχίζοντας, λοιπόν, σε αυτό το επίπεδο θα ήθελα να αναφερθώ και στην έτερη τροπολογία που είναι και αυτή ντροπιαστική και θα άξιζε να συζητήσουμε μία ένσταση αντισυνταγματικότητας για τη δεύτερη τροπολογία, άλλη τροπολογία της νύχτας. Είναι στις 19-6-2024 και ώρα 22:40΄. Την υπογράφουν οι Χατζηδάκης, Λιβάνιος, Πιερρακάκης, Φλωρίδης, Παπαστεργίου και ο κ. Βορίδης που εξετέλεσε τα καθήκοντά του και απολείπεται αυτή τη στιγμή.

Και με την οποία τι λέτε; Για να ακούσουν οι πολίτες και να καταλάβουν.

Και όλα αυτά τα φέρνετε σε ένα νομοσχέδιο για την ασφάλιση αυτοκινήτων και με διάφορα άλλα κεφάλαια, που δεν συζητήθηκαν καθόλου. Και θα πρέπει να αναζητούμε –το λέω για τα Πρακτικά- τι άλλο κρύβεται σε αυτό το νομοσχέδιο που το φορτώσατε με αυτές τις δύο τροπολογίες και έτσι ησυχάσατε, ότι δεν θα συζητηθεί αυτοτελώς και εν εκτάσει.

Τι λέει, λοιπόν, η τροπολογία την οποία καταθέσατε; Ότι κατά τη διενέργεια προκαταρκτικής εξέτασης για την αξιόποινη πράξη που προβλέπεται στο δεύτερο εδάφιο του άρθρου 390 -δηλαδή για την απιστία κύριοι που αφορά δηλαδή τη διαφύλαξη των οικονομικών συμφερόντων- αν η απιστία στρέφεται κατά πιστωτικού ή χρηματοδοτικού ιδρύματος και αφορά σε αναδιάρθρωση ή διαγραφή δανείων, οφειλών ή χρεών ή στρέφεται κατά του Ταμείου Χρηματοπιστωτικής Σταθερότητας, η αρμόδια εισαγγελική αρχή ζητά από την Τράπεζα της Ελλάδος την πρόταση δύο επιθεωρητών αυτής, οι οποίοι με βάση τα στοιχεία της δικογραφίας συντάσσουν έκθεση με την οποία διαπιστώνεται παράβαση ή μη του κανονιστικού πλαισίου που διέπει τις συναλλαγές του κάθε φορέα και η ύπαρξη βεβαίωσης και οριστικής ζημίας, που συνδέεται αιτιωδώς με την τυχόν παράβαση που έχει προκληθεί στην περιουσία του πιστωτικού ή χρηματοδοτικού ιδρύματος ή του Ταμείου Χρηματοπιστωτικής Σταθερότητας, όπως αυτή αξιολογείται κατά το σκοπό του ιδρυτικού του νόμου καθώς και το ύψος αυτής.

Κύριοι, δηλαδή, μας λέτε ότι για το αδίκημα της απιστίας σε βάρος χρηματοπιστωτικών ιδρυμάτων ο κ. Στουρνάρας, ο διοικητής της Τράπεζας της Ελλάδας -η οποία θυμίζω ότι είναι ανώνυμη εταιρεία, εκτεθειμένη και για τους χειρισμούς που έγιναν σε συγκεκριμένες αγορές κεφαλαίων και θα έρθω σε αυτό, εκτεθειμένη και για το πώς εξασφάλισε το να γλιτώσουν το «κούρεμα» οι γερμανικές και οι γαλλικές τράπεζες ενόψει του PSI και να φορτωθούν το κούρεμα οι ελληνικές τράπεζες και οι μικροομολογιούχοι του ελληνικού δημοσίου και τα νομικά πρόσωπα του ελληνικού δημοσίου- και αυτό το νομικό πρόσωπο θα ορίζει δύο υπαλλήλους οι οποίοι θα συντάσσουν έκθεση για το αν έχει ποινική ευθύνη ένα στέλεχος τραπεζών.

Σοβαρά; Μόνο εγώ θυμάμαι ότι ο κ. Στουρνάρας ήταν εκείνος ο οποίος αρνήθηκε το 2015 ως διοικητής της Τράπεζας της Ελλάδας να χορηγήσει τις αποδείξεις ότι τα χρήματα που υποτίθεται ότι περνούσαν από τα ελληνικά ταμεία ως εκταμιεύσεις για το μνημόνιο, πράγματι περνούσαν; Μόνο εγώ θυμάμαι ότι ο κ. Στουρνάρας αρνήθηκε να χορηγήσει στην Επιτροπή Αλήθειας Δημοσίου Χρέους, επίσημη επιτροπή της Βουλής που είχα συστήσει, τις κινήσεις των λογαριασμών του ελληνικού δημοσίου, επικαλούμενος -ακούστε παρακαλώ!- το τραπεζικό απόρρητο; Αυτόν τον κ. Στουρνάρα εξουσιοδοτείτε να κρίνει για τα ποινικά αδικήματα των τραπεζιτών; Ή μήπως τον κ. Στουρνάρα που ως Υπουργός Οικονομικών της δικής σας Κυβέρνησης υπέγραψε την απολύτως επιζήμια συμφωνία με τη «SIEMENS» με την οποία υπέγραψε ότι δεν έχει η Ελλάδα αξιώσεις για το σκάνδαλο της «SIEMENS» και υπέγραψε ότι χορηγούμε πιστοποιητικά διαφάνειας στην εταιρεία διαφθορέα για το μεγαλύτερο σκάνδαλο των τελευταίων δεκαετιών, το μεγαλύτερο σκάνδαλο διαφθοράς που συνδέεται και με τη διαφθορά και την καταβύθιση του ΟΣΕ, διότι πάμπολλες συμβάσεις του ΟΣΕ με τη «SIEMENS» ήταν αυτές που επιβάρυναν την εταιρεία και μετά λέγατε ότι πρέπει και αυτή να πουλήσουμε μπιρ παρά;

Ο κ. Στουρνάρας δεν ήταν επίσης ο ίδιος που αρνείτο και ποτέ δεν συμμορφώθηκε να προσέλθει στην Επιτροπή Θεσμών και Διαφάνειας της Βουλής για να απαντήσει για το σκάνδαλο της «SIEMENS» και δυστροπούσε και έλεγε ότι έχω άλλες δουλειές, όπως λέει «έχω άλλες δουλειές», ο κ. Μητσοτάκης; Και αυτός ο κ. Στουρνάρας τώρα είναι συνέταιρος στην άσκηση της εισαγγελικής λειτουργίας και της εισαγγελικής αρμοδιότητας;

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, πέρασε τα δεκαπέντε λεπτά!

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην φωνάζετε, κύριε εκεί πίσω! Μη φωνάζετε! Ελάτε μπροστά να σας δουν οι πολίτες ποιος είστε που φωνάζετε!

**ΠΡΟΕΔΡΕΥΩΝ (Αθανάσιος Μπούρας):** Συνεχίστε κι ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ελάτε μπροστά που δεν σας βλέπουμε, δεν έρχεστε ούτε να ασκήσετε τα καθήκοντά σας, κι ήρθατε να φωνάξετε! Ελάτε να σας δουν!

**ΒΑΣΙΛΕΙΟΣ ΓΙΟΓΙΑΚΑΣ:** Δεν κρυβόμαστε! Εσείς κρύβεστε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κρύβεστε! Και η Κυβέρνησή σας κρύβεται! Εγώ δεν κρύφτηκα ποτέ, κύριε! Είμαι πάντα εδώ και θα σας ενοχλώ.

Όπως βλέπαμε τους συγγενείς του κ. Σκρέκα να είναι διορισμένοι στη «ΛΑΡΚΟ», έτσι θα πρέπει να ψάχνουμε για τον καθένα που σηκώνεται και φωνάζει. Την ώρα που λέμε για τον Στουρνάρα και γι’ αυτά για τα οποία είναι υπόλογος, θα πρέπει να ψάχνουμε για τον καθένα.

Και βέβαια, μετά την αποζημίωση των μελών της Εξεταστικής Επιτροπής για τα Τέμπη, που τόσοι πολλοί γίνανε Υφυπουργοί, θα πρέπει σίγουρα να αντιληφθούμε ότι κάποιοι φωνάζουν και κάνουν αυτού του είδους την κακοποιητική κοινοβουλευτική παρέμβαση για να αποζημιωθούν στη συνέχεια. Θα δούμε τον κ. Μητσοτάκη τι θα κάνει.

Η σημερινή μέρα είναι χωρίς αμφιβολία αποκαλυπτική του πόσο αδίστακτη είναι η Κυβέρνηση, αλλά και πόσο φοβισμένη, πόσο φοβισμένη να μην έρθει ένας υπουργός υπογράφων να πει «Ναι, υπέγραψα» γι’ αυτόν και γι’ αυτόν τον λόγο. Δείχνει πόσο αμετανόητοι είστε, αλλά και πόσο ασυνείδητοι. Χάσατε δεκατρείς μονάδες και θέλετε να χάσετε άλλες δεκατρείς σε λιγότερο από έναν χρόνο.

Ο ελληνικός λαός, η ελληνική κοινωνία έχουν δείξει ότι μπορεί να κάνουν λάθη, αλλά τα διορθώνουν, ότι μπορεί να εξαπατώνται, αλλά στο τέλος αντιλαμβάνονται.

Μου κάνει τρομερή, λοιπόν, εντύπωση πώς εμμένετε σε αυτή την αλαζονεία και σε αυτές τις πρακτικές. Μου κάνει τρομερή εντύπωση ότι φέρατε δύο τροπολογίες για τις οποίες θα διεξαχθεί η ονομαστική ψηφοφορία, που είναι και οι δύο σκανδαλώδεις, την ώρα που ο Πρωθυπουργός διακοινώνει ότι έλαβε το μήνυμα και ότι η εντολή είναι να δουλέψετε πιο πολύ και πιο γρήγορα. Έτσι δουλεύετε ή έτσι μας δουλεύετε;

Και τελικά, θα σας μιλήσω με δύο μόνον φράσεις για το νομοσχέδιο, για το επιγραφόμενο αντικείμενό του -έχει και άλλες σκανδαλώδεις και προβληματικές ρυθμίσεις και έχει αναφερθεί ο εισηγητής μας. Συζητιέται το ζήτημα της ασφάλισης αυτοκινήτων.

Δεν έχετε συζητήσει καθόλου εδώ στη Βουλή –κι είναι ευθύνη σας, εμείς το ζητάμε- ποια είναι η κατάσταση της οδικής ασφάλειας για τους πολίτες. Δεν έχετε επίσης συζητήσει και δεν έχει συζητηθεί σε ποια κατάσταση είναι οι δρόμοι της χώρας, την ώρα που ευνοούνται σκανδαλωδώς οι εργολάβοι των εθνικών οδών. Δεν έχετε συζητήσει και οι προϋποθέσεις της ασφάλισης ποιες είναι, αλλά σπεύδετε σε ρυθμίσεις, την ώρα που οι περισσότεροι ασφαλισμένοι και ασφαλιζόμενοι είναι τελικώς εντελώς απροστάτευτοι, ακόμη και από τη δικαιοσύνη, που αποφάσισε ότι αν αφήσει κάποιος το αυτοκίνητό του σε χώρο που δεν φυλάσσεται δεν δικαιούται ασφαλιστικής αποζημίωσης. Σε αυτή τη χώρα δυστυχώς έχετε φέρει τον κόσμο.

Συνολικά, τελικά, τα Πρακτικά της σημερινής συνεδρίασης και της αποψινής, όσα καταγράφηκαν και όσα είπατε, θα αποτελέσουν αντικείμενο διερεύνησης. Εγώ προσωπικά θα τα καταθέσω στη δικαιοσύνη, γιατί θεωρώ ότι δεν μπορεί κανείς, μα κανείς, να περιφρονεί τόσο ξεδιάντροπα τα δικαιώματα των ανθρώπων και την τελευταία τους καταφυγή, που είναι η προσφυγή στη δικαιοσύνη. Δεν μπορεί κανείς τόσο ξεδιάντροπα να περιφρονεί την ισονομία και το ότι δεν είμαστε, κυρίες και κύριοι, και δεν είστε υπεράνω του νόμου.

Δεν μπορεί τελικά κανείς τόσο ξεδιάντροπα να περιφρονεί αυτό το οποίο η Πλεύση Ελευθερίας και εγώ προσωπικά, και ως Πρόεδρος της Βουλής, και ως Βουλευτής, και σήμερα ως μοναδική γυναίκα Κοινοβουλευτική Αρχηγός, επιμένω να λέω: Αυτή εδώ μέσα δεν είναι η Βουλή των Υπουργών και των Βουλευτών. Δεν είναι η Βουλή των κολλητών και των ημετέρων. Αυτή εδώ μέσα είναι η Βουλή των Ελλήνων και των Ελληνίδων και αυτοί είναι που θα κρίνουν τελικά όλες και όλους μας. Και ξέρετε η κρίση αυτή δεν είναι στιγμιαία. Δεν είναι στιγμιαία, είναι ιστορική.

Σας καλώ έστω και τώρα να αναλάβετε την ιστορική σας ευθύνη απέναντι στη δημοκρατία και απέναντι στην κοινωνία. Εμείς πάντως αυτή την ευθύνη δεν θα σταματήσουμε να τη φέρουμε με σεβασμό, με αισιοδοξία για το μέλλον και με πείσμα ότι αυτή τη χώρα, που την καταντήσατε τη χώρα του «πάμε κι όπου βγει» και τη χώρα του «πάμε κι όσα φάμε», εμείς θα τη μετατρέψουμε, μαζί με τους πολίτες που γεμίζουν τα θεωρεία της Βουλής πια, όταν εσείς δεν έρχεστε, στη χώρα που ονειρευόμαστε, στη χώρα που αξίζουμε, στη χώρα που αξίζουν τα παιδιά και τα αγέννητα παιδιά.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εθνικής Οικονομίας και Οικονομικών με τίτλο: «Ενσωμάτωση της Οδηγίας (ΕΕ) 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς, που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών».

Προχωρούμε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά.

Σας υπενθυμίζω ότι κατά τη διάρκεια της συζήτησης του νομοσχεδίου έχουν υποβληθεί αιτήσεις διεξαγωγής ονομαστικής ψηφοφορίας επί των υπουργικών τροπολογιών 180/43 και 182/45 από τον Πρόεδρο της Κοινοβουλευτικής Ομάδας ΣΥΡΙΖΑ - Προοδευτική Συμμαχία και Βουλευτές του κόμματός του, από Βουλευτές της Κοινοβουλευτικής Ομάδας ΠΑΣΟΚ - Κινήματος Αλλαγής και, τέλος, από τον Πρόεδρο και τους Βουλευτές της Κοινοβουλευτικής Ομάδας του Κομμουνιστικού Κόμματος Ελλάδας.

Δέχεστε να συμπτύξουμε τις τρεις ψηφοφορίες, όπως ανέφερα πριν, σε μία;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συμφώνησε.

Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι συνεχίζεται η συνεδρίαση.

Θα διεξαχθεί ηλεκτρονική ονομαστική ψηφοφορία επί των υπουργικών τροπολογιών με γενικό αριθμό 180 και ειδικό 43 και με γενικό αριθμό 182 και ειδικό 45 του σχεδίου νόμου του Υπουργείου Εθνικής Οικονομίας και Οικονομικών.

Σας επισημαίνω ότι η ψηφοφορία περιλαμβάνει μόνο τις δύο υπουργικές τροπολογίες.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

**(**Να μπουν οι σελίδες 552α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Εφόσον έχετε ολοκληρώσει, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Επί της υπουργικής τροπολογίας με γενικό αριθμό 180 και ειδικό 43:

Εψήφισαν συνολικά 298 Βουλευτές.

Υπέρ της τροπολογίας, δηλαδή «ΝΑΙ», ψήφισαν 159 Βουλευτές.

Κατά της τροπολογίας, δηλαδή «ΟΧΙ», ψήφισαν 139 Βουλευτές.

«ΠΑΡΩΝ» εψήφισε ουδείς.

Συνεπώς η υπουργική τροπολογία με γενικό αριθμό 180 και ειδικό 43 έγινε δεκτή κατά πλειοψηφία.

Επί της υπουργικής τροπολογίας με γενικό αριθμό 182 και ειδικό 45:

Εψήφισαν συνολικά 298 Βουλευτές.

Υπέρ της τροπολογίας, δηλαδή «ΝΑΙ», ψήφισαν 159 Βουλευτές.

Κατά της τροπολογίας, δηλαδή «ΟΧΙ», ψήφισαν 139 Βουλευτές.

«ΠΑΡΩΝ» εψήφισε ουδείς.

Συνεπώς η υπουργική τροπολογία με γενικό αριθμό 182 και ειδικό 45 έγινε δεκτή κατά πλειοψηφία.

Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Υπ. Τροπ. 180/43 (ΣΥΝΟΛΙΚΑ ΨΗΦΟΙ: NAI:159, OXI:139, ΠΡΝ:0)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ |
| ΑΝΔΡΟΥΛΑΚΗΣ ΝΙΚΟΛΑΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΟΧΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΑΚΗΣ ΓΕΩΡΓΙΟΣ | ΝΙΚΗ | ΕΠΙΚΡΑΤΕΙΑΣ | ΟΧΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΟΧΙ |
| ΑΣΠΙΩΤΗΣ ΓΕΩΡΓΙΟΣ | ΣΠΑΡΤΙΑΤΕΣ | ΑΧΑΪΑΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΕΡΚΥΡΑΣ | ΟΧΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΟΧΙ |
| ΓΑΥΓΙΩΤΑΚΗΣ ΜΙΧΑΗΛ | ΣΠΑΡΤΙΑΤΕΣ | ΗΡΑΚΛΕΙΟΥ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΟΧΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΟΧΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΟΧΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | Β΄ ΘΕΣΣΑΛΟΝΙΚΗΣ | ΟΧΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΟΧΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΖΕΡΒΕΑΣ ΑΛΕΞΑΝΔΡΟΣ | ΣΠΑΡΤΙΑΤΕΣ | Β' ΠΕΙΡΑΙΩΣ | ΟΧΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΗΛΙΟΠΟΥΛΟΣ ΟΘΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΟΧΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΟΧΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΟΧΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΟΧΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΝΟΥ ΑΘΗΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΟΧΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΟΧΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΟΧΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | ΑΝΕΞ. | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΟΧΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΟΧΙ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΟΧΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΟΧΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΟΧΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΝΙΚΗ | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΟΧΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΔΡΕΟΥ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΧΑΪΑΣ | ΟΧΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΠΑΣ ΠΕΤΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΙΛΚΙΣ | ΟΧΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΟΧΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΟΧΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΒΟΙΩΤΙΑΣ | ΟΧΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΣΑΡΑΚΗΣ ΠΑΥΛΟΣ | ΑΝΕΞ. | ΕΠΙΚΡΑΤΕΙΑΣ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΟΧΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΟΧΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΟΧΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΟΧΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΟΧΙ |
| **Υπ. Τροπ. 182/45 (ΣΥΝΟΛΙΚΑ ΨΗΦΟΙ: NAI:159, OXI:139, ΠΡΝ:0)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ |
| ΑΝΔΡΟΥΛΑΚΗΣ ΝΙΚΟΛΑΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΟΧΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΑΚΗΣ ΓΕΩΡΓΙΟΣ | ΝΙΚΗ | ΕΠΙΚΡΑΤΕΙΑΣ | ΟΧΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΟΧΙ |
| ΑΣΠΙΩΤΗΣ ΓΕΩΡΓΙΟΣ | ΣΠΑΡΤΙΑΤΕΣ | ΑΧΑΪΑΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΕΡΚΥΡΑΣ | ΟΧΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΟΧΙ |
| ΓΑΥΓΙΩΤΑΚΗΣ ΜΙΧΑΗΛ | ΣΠΑΡΤΙΑΤΕΣ | ΗΡΑΚΛΕΙΟΥ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΟΧΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΟΧΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΟΧΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | Β΄ ΘΕΣΣΑΛΟΝΙΚΗΣ | ΟΧΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΟΧΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΖΕΡΒΕΑΣ ΑΛΕΞΑΝΔΡΟΣ | ΣΠΑΡΤΙΑΤΕΣ | Β' ΠΕΙΡΑΙΩΣ | ΟΧΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΗΛΙΟΠΟΥΛΟΣ ΟΘΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΟΧΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΟΧΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΟΧΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΟΧΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΝΟΥ ΑΘΗΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΟΧΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΟΧΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΟΧΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | ΑΝΕΞ. | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΟΧΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΟΧΙ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΟΧΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΟΧΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΟΧΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΝΙΚΗ | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΟΧΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΔΡΕΟΥ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΧΑΪΑΣ | ΟΧΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΠΑΣ ΠΕΤΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΙΛΚΙΣ | ΟΧΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΟΧΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΟΧΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΒΟΙΩΤΙΑΣ | ΟΧΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΣΑΡΑΚΗΣ ΠΑΥΛΟΣ | ΑΝΕΞ. | ΕΠΙΚΡΑΤΕΙΑΣ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΟΧΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΟΧΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΟΧΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΟΧΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΟΧΙ |
|  |  |  |  |

|  |  |  |  |  |
| --- | --- | --- | --- | --- |
|  |  |  |  |  |
| Ημ/νία:20/06/2024 |  |  |  |  |
|  |  |  |  |  |
| Ενσωμάτωση της Οδηγίας (ΕΕ) 2021/2118 για την ασφάλιση αστικής ευθύνης που προκύπτει απο την κυκλοφορία αυτοκινήτων οχημάτων, λήψη μέτρων..του Υπουργείου Εθνικής Οικονομίας και Οικονομικών |  |  |  |  |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Υπ. Τροπ. 180/43 | 159 | 139 | 0 | 298 |
| Υπ. Τροπ. 182/45 | 159 | 139 | 0 | 298 |
|  |  |  |  |  |
|  |  |  |  |  |
|  |  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ονομαστικής ηλεκτρονικής ψηφοφορίας, προχωρούμε στην ψήφιση των υπολοίπων άρθρων του νομοσχεδίου.

(ΨΗΦΟΦΟΡΙΑ)

Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 577-593)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Συνεπώς,μετά την ολοκλήρωση της ψηφοφορίας, το σχέδιο νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.595α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Hεξουσιοδότηση παρεσχέθη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 0.17΄ λύεται η συνεδρίαση για σήμερα Παρασκευή 21 Ιουνίου 2024 και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**